
Pentru Marc, Allyson, Paige și Camille 
Una dintre temele acestei cărţi e găsirea 
prieteniilor care te încarcă de energie în 

loc să te sece. 

Vă mulţumesc pentru că mă încărcaţi 

mereu. 


CAPITOLUL 1 


Ryan 


Nu sunt un visător, cel puţin nu în sensul 
tradițional al cuvântului. Visurile mele pot fi 
îndeplinite, nu sunt doar nişte noţiuni idealizate ale 
imposibilului. 

Bărbaţi în toată firea îngenunchează şi se roagă 
zeilor lor pentru aceste 48 de minute de baschet. Eu? 
Eu nu idealizez destinul şi nici nu las lucrurile în 
voia sorții. Cred cu tot sufletul în muncă şi 
disciplină. Viaţa mea are un plan. Oportunităţile 
care-mi ies în cale apar pentru că eu m-am împins 
de la spate să mă îndrept înspre ele. 

Însă ceilalţi colegi au o perspectivă idealizată 
asupra campionatului dacă au impresia că pot să 
înceapă prima săptămână de antrenamente şi să nu 
fie în formă maximă. 

- Dom, trebuie să te mişti de două ori mai repede 
când trebuie să prinzi pasele. Eşti al naibii de lent! 
Ce naiba ai făcut toată vara? 

- Mi-am trăit viaţa, Shay. Ar trebui să încerci şi tu 
asta cândva. 

Dom Jackson, uriașul nostru, se apleacă şi-şi 
reazemă palmele pe genunchi, încercând să-şi tragă 


sufletul, ca restul coechipierilor mei. 

Mă şterg pe frunte cu tricoul, iar unul dintre 
începători îmi pasează mingea în cel mai îndepărtat 
punci. 

— Hai s-o luăm de la capăt! 

- Ryan, antrenamentul s-a terminat acum o oră. 
Unii dintre noi au soţii şi copii la care vor să se 
întoarcă. 

Ethan Jeong, aruncătorul nostru veteran, stă în 
colţul terenului cu mâinile în şolduri. 

- Da, şi unii dintre noi au întâlnire cu... Dom se 
uită la unul dintre tinerii de pe margine. Cum o 
cheamă? întreabă el în şoaptă. Cu Raquel! Unii 
dintre noi au întâlnire cu femei frumoase pe nume 
Raquel. 

Îmi analizez coechipierii. Toţi sunt epuizați. Toţi, 
mai puţin eu. 

- Bine, ne oprim aici, spun resemnat. 

- Slavă Domnului! exclamă Dom, care se întoarce 
şi-şi dă jos tricoul ud leoarcă. 

Restul echipei îl urmează repede spre vestiar. 

- Ryan, încă suntem în presezon. Ethan îmi pune o 
mână liniştitoare pe umăr. O să-şi revină. 

- M-am săturat să tot pierdem. Nu suntem în stare 
să câştigăm nici măcar un wild card ca să ajungem în 
play-ofturi. Toată vara m-am antrenat de două ori pe 
zi ca să fiu în formă pentru sezonul ăsta. Toţi ceilalți 
trebuie să ajungă la nivelul meu. 

- Nu vor fi niciodată la nivelul tău, de asta o să fii 
unul dintre cei mai buni. Dar cum eşti noul lor 
căpitan, ai nevoie să te respecte - şi nu mă refer la 
felul în care joci. Se îndepărtează, urmând restul 
echipei. În plus, nu e cazul să te oboseşti prea mult. 
Am nevoie să câştigi campionatul ca să pot ieşi la 
pensie. 


Ethan zâmbeşte, apoi dispare şi el în vestiar. 

E un om de treabă. Familist. Tatăl a trei copii și 
veteran în NBA. A fost căpitanul echipei în ultimii 
șapte ani. Însă a cerut să fie schimbat din funcţie 
sezonul ăsta, pentru că voia să aibă mai mult timp 
pentru viaţa personală. 

Eu am câştigat titlul și de săptămâna trecută sunt 
cel mai nou căpitan al celor de la Devils, echipa NBA 
din Chicago. 

Stiam că avea să se întâmple într-o zi, dar nu ştiam 
că avea să fie înainte de al cincilea meu sezon în ligă. 
Încă am multe de învăţat la nivelul ăsta, iar acum am 
şi povara de a fi căpitanul echipei atât pe teren, cât şi 
în afara lui. 

Managerul general al echipei n-a fost de acord cu 
promovarea, dar lucrurile nu merg aşa pe aici. 
Căpitanul e ales prin votul echipei, iar eu am primit 
titlul datorită sprijinului unanim al coechipierilor. 

Vreau să fiu bun pentru ei, dar îmi doresc să fiu 
respectat pentru mai mult decât felul în care joc. Mă 
bucur deja de respect în ligă, totul datorită talentului 
meu. Mi-am dedicat întreaga viață acestei meserii, 
am sacrificat relaţii, iar asta se vede. 

An după an, mi-am întrecut propriile recorduri, în 
timp ce mă îndreptam spre măreție. Nu m-am lăsat 
distras de la ce-mi doresc — să devin unul dintre cei 
mai buni jucători de baschet din toate timpurile. 

Însă am de atins nişte standarde înalte având în 
vedere că şi cel mai tare jucător din toate timpurile a 
jucat tot aici. Steagurile campionatelor atârnate în 
arena United Center îmi amintesc de măreţia care a 
existat înaintea mea şi cât timp a trecut de când am 
câştigat un campionat, ambiţionându-mă să devin 
cel care readuce gloria în Chicago. 


Coechipierii mei trebuie să ia meciurile la fel de în 
serios ca mine. Dacă vrem o şansă în sezonul ăsta, 
trebuie să trăiască, să mănânce şi să respire jocul ca 
mine. Dar cum să verbalizez asta fără să par un 
conducător de joc obsedat de control, aşa cum mă 
ştiu ei? Acum, când sunt liderul echipei, trebuie să 
găsesc un mod diferit să comunic cu ei, pentru că nu 
mai merge să spun: „Ascultaţi-mă pe mine, sunt cel 
mai bun jucător cu care aţi împărţit vreodată 
terenul. 

Nu sunt apropiat de coechipierii mei, cu excepţia 
lui Ethan, aşa că votul lor m-a luat prin surprindere. 
Felul în care joc a vorbit mereu în locul meu şi mi-a 
permis să domin pe teren, dar acum nu ştiu cum să 
mă adaptez la noul titlu. 

- Casey! îl strig pe unul dintre interni, care vine 
repede la mine. Aşa te cheamă, nu? Casey? 

- Da, domnule Shay. 

- Spune-mi Ryan, sau Shay, sau oricum altcumva, 
dar nu domnul Shay. Ai planuri? Am nevoie de 
cineva care să recupereze pentru mine. 

- Păi, mama mea... 

— Ai planuri sau nu? 

- Nu. Pot să recuperez eu, domnule Shay. De fapt, 
Ryan! Pot să recuperez pentru tine, Ryan. 

Se duce emoţionat sub coş. Poartă o pereche de 
pantaloni cargo şi un tricou cu logoul echipei 
noastre. Nu are mai mult de 18 sau 19 ani, dare 
îmbrăcat de parcă e trecut de 40. 

Mă aşez la linia de aruncări libere, unde am de 
gând să stau până ce dau la coș de cel puţin o sută de 
ori. Însă la a şaptezeci și șasea aruncare ușile sălii 
pentru antrenamente private se deschid. 

- Ry, antrenamentele s-au terminat acum mai bine 
de două ore. Te-am căutat la apartament! strigă sora 


mea. 

- Bună, Vee! 

Arunc pentru a şaptezeci şi şaptea oară la coş, iar 
mingea abia dacă atinge plasa când trece prin ea. 
Casey o ia şi mi-o pasează din nou. 

- Te-ai antrenat deja de dimineaţă. Ce faci? 

— Exersez aruncările libere. 

Sora mea geamănă stă la câţiva metri de mine, cu 
o mână în şold. Nu mă uit la ea, dar văd cu coada 
ochiului cum clatină din cap, iar părul ondulat i se 
leagănă. 

- Cum te cheamă? îl întreabă pe intern. 

— Casey. 

- O să te înlocuiesc eu, Casey. 

Stevie interceptează pasa lui Casey spre mine şi îi 
ia locul sub coș. 

Internul nu înţelege ce se întâmplă şi se uită 
nedumerit când la mine, când la sora mea. 

— Ai pe cineva care să te ducă acasă? E târziu. 

Geamăna mea e cât se poate de dulce, spre 
deosebire de mine. Nici prin cap nu mi-a trecut că 
puştiul poate că nu are cu ce să ajungă acasă. 

- Da, mă aşteaptă mama în parcare. 

- Ryan, îl aşteaptă mama lui! 

- Nu știam. Îmi pare rău. 

— A fost o onoare, domnule Shay. 

ÎI fixez cu privirea. 

- Adică Ryan. A fost o onoare, Ryan Shay. Sunt 
deschis oricând să fac asta. 

Casey îmi face stângaci cu mâna în timp ce iese pe 
uşă, moment în care Stevie se întoarce spre mine. 

- Îl aştepta mama lui. Cât de adorabil poate să fie 
acest lucru? zice ea amuzată. 


- Da, absolut adorabil, zic eu serios. 

Îi fac semn apoi să-mi paseze mingea. 

- Câte mai ai? 

Îmi aruncă mingea la fix. 

După 27 de ani în care mi-a pasat mingea de mai 
multe ori decât pot să număr, sora mea geamănă știe 
exact ce face. 

După ce mai dau o dată la coş, îi spun: 

- Douăzeci şi două. 

Îmi pasează din nou mingea. 

- Ce s-a întâmplat? Te-ai săturat deja de Zanders şi 
vrei să te muţi înapoi? 

- Ce amuzant! În nici un caz. Sunt obsedată de 
tipul ăla. 

Zâmbesc mândru. Evan Zanders, care credeam că 
avea să fie ultima speţă de om, s-a dovedit a fi un tip 
cu adevărat impresionant. Joacă hochei profesionist 
pentru Chicago, iar sora mea l-a întâlnit anul trecut, 
când a fost însoţitoare de zbor în avionul echipei lor. 
Şi-au ascuns relaţia până la începutul verii, iar 
ultimele patru luni au fost o etalare de iubire 
nesfârşită între ei doi, în văzul tuturor. 

Stevie s-a mutat cu el, iar acum stă vizavi de mine. 
Oricât de mult îmi place să am dreptate, mă bucur 
că m-am înșelat în privinţa lui Zanders. Felul în care 
îmi tratează sora o face să se lumineze şi îi dă 
încrederea să fie ea însăşi. N-am mai văzut-o 
niciodată aşa. E greu să-l urăsc pe tipul care se 
întâmplă să fie cel mai bun lucru care i s-a întâmplat 
persoanei mele preferate. 

Și nu pot să mint, mi-a devenit şi un bun prieten. 

- Pot să spun fără dubii că el e la fel de obsedat de 
tine, dacă nu chiar mai mult. 


— Stiu. Nu e minunat? 

Râd şi încuviinţez din cap, după care-i fac semn 
să-mi paseze mingea. 

Nu pot să mint, sunt foarte diferit când mă aflu în 
preajma surorii mele. Sunt cel dinainte de faimă și 
bani. Banii nu mi-au luat niciodată minţile, aşa cum 
te-ai aştepta să se întâmple cu un tânăr ales din 
prima să facă parte din echipă. Însă m-au determinat 
să fiu mai circumspect şi paranoic decât își dau 
seama oamenii. Stevie e singura persoană în care am 
încredere totală. Faptul că îmi oferă această libertate 
şi nu trebuie să fiu cu ochii în patru îmi permite să 
mă relaxez şi să fiu eu însumi. 

- Atunci ce se întâmplă? Ce e atât de urgent încât a 
trebuit să vii aici şi să-mi pasezi mingea? 

Stevie nu-mi aruncă mingea, ci o ţine în faţa ei. 

— Vreau să te rog ceva. 

Întind mâinile ca să-mi paseze mingea, dar refuză. 

- Ce e? 

— Îţi aminteşti că m-am mutat? 

- Da, Vee. Sunt destul de sigur că îmi amintesc că 
acum locuiesc singur. 

- În apartamentul tău imens, superb şi gol când 
ești în deplasare, zice ea cu o licărire în ochi. 

— Aşa, şit 

- Îţi aminteşti de prietena mea Indy? Fosta mea 
colegă. 

- Tipa care a apărut aici şi a plâns toată noaptea, 
iar singura dată când am întâlnit-o, într-un bar, mi-a 
vomitat pe pantofi? Ar fi greu s-o uit. 

- A făcut asta pentru că și-a prins iubitul cu 
altcineva. Vezi tu, părinţii ei s-au mutat în Florida... 

- Nu. 


- Ryan, nici n-am apucat să te rog ceva. 

- Ştiu şi o să te opresc înainte să o faci. Ştii că mi-e 
imposibil să te refuz, aşa că nu o să te las să mă 
întrebi. Nu o să se mute cu mine. 

- Ryan, nu are unde să se ducă. A fost promovată 
la muncă şi trebuie să renunţe la noul post dacă nu- 
şi găseşte cazare în oraş. Doar ştii cât de puţin 
câştigăm. 

- Tu câştigi destul cât să-ţi permiţi un loc unde să 
stai. 

Sora mea ezită. 

- Are... Sora mea ezită. Are nişte probleme 
financiare şi nu-şi permite să stea singură aici. E 
scump să locuieşti în Chicago. 

- Atunci n-are decât să-şi găsească o prietenă care 
s-o ajute. Nu ştiu nimic despre ea, decât că a fost 
înşelată şi nu rezistă la băutură. 

- Ryan, nu fi aşa! Ai un apartament imens şi 
jumătate din timp eşti plecat în deplasare. Indy 
călătoreşte cu serviciul la fel de mult ca tine. 
Meciurile de hochei au loc în acelaşi sezon cu cele de 
baschet. Abia dacă o să vă întâlniți. 

- Nu. 

- De ce? 

- Una e că ai stat tu cu mine. Eşti sora mea şi 
prietena mea cea mai bună, dar nu vreau o colegă de 
apartament. Ştii cât preţuiesc timpul pe care-l petrec 
acasă. Am terminat discuţia. 

Bat din palme, pentru că vreau să-mi paseze 
mingea și să termin aruncările la coş pe ziua de azi. 

Însă Stevie se cocoşează, dezamăgită, după care se 
întoarce și o ia spre uşă, cu mingea mea cu tot. 

— Vee, ce naiba? Trebuie să termin antrenamentul. 


- În cazul ăsta poţi să-ţi iei singur mingea. 

Continuă să se îndrepte spre ieşire, fără să se 
sinchisească să se uite la mine. 

- Nu poţi să te superi pe mine pentru că am 
refuzat, 

- Nu m-am supărat, doar sunt dezamăgită. Chiar 
ar fi un capăt de lume dacă ţi-ar păsa de altcineva 
sau de altceva în afară de mingea asta portocalie? 

- Îmi pasă de tine, îi amintesc. 

Însă asta n-o face să se oprească. Iese valvârtej pe 
uşile care dau în hol şi aruncă mingea în colţ. 

La naiba! 

Încerc să nu-mi pese dacă dezamăgesc oameni. 
Standardele lor nu se compară niciodată cu cele pe 
care mi le-am impus. Însă părerea surorii mele 
gemene e singura de care-mi pasă, în afară de a mea. 

Alerg după ea. 

— Vee! 

les pe hol, iar ea e aproape de ieşire, însă se 
întoarce când mă aude. 

- Spune-mi de ce ar trebui să fac asta? Chiar te-a 
deranjat așa de mult refuzul meu? De ce înseamnă 
aşa de mult pentru tine? 

- Nu trebuie să faci nimic, dar Indy e prietena 
mea. A fost prima prietenă pe care mi-am făcut-o în 
oraşul ăsta. Ştii cât de greu mi-a fost să-mi fac 
prieteni care să nu mă vadă doar ca pe un mod dea 
se apropia de tine. Dar Indy a fost acea prietenă 
pentru mine, iar dacă n-o să găsească un loc pe care 
să şi-l permită, atunci va trebui să se mute în Florida, 
cu părinţii ei. Nu vreau să plece din Chicago şi nu 
ştiu cum altcumva s-o ajut. Tipul cu care credea că o 


să se căsătorească a înşelat-o şi tot ea a trebuit să se 
mute. Are nevoie şi de o victorie. 

De ce trebuie să mă manipuleze emoţional tot 
timpul? Dacă oricine altcineva mi-ar fi spus 
discursul ăsta, n-aş fi dat doi bani pe el. Dar acum, 
când vine de la Stevie, toată hotărârea mea dispare. 
Nu vreau decât să-i ofer orice îmi cere. Eu sunt 
motivul pentru care surorii mele i-a fost greu să-și 
facă prieteni adevăraţi, iar acum îmi oferă ocazia să 
îndrept situaţia, chiar şi puţin. 

- Eu am încredere în ea şi şi poţi să ai şi tu. 

Pentru mine, fericirea lui Stevie înseamnă mai 
mult decât propria fericire. Ba chiar am renunţat la 
ideea că aş putea avea parte de aşa ceva, aşa că spun: 

- Vreau să fie foarte clar că nu vreau să fac asta. 

— Ştiu. 

— Trebuie să stabilească o dată la care să se mute. 

Stevie zâmbeşte şi ochii încep să-i sclipească. 

- Vreau să semneze un contract de închiriere şi o 
să plătească chirie. Nu o să stea la mine gratis. 

- Bineînţeles. Dar poţi să stabilești o sumă pe care 
să şi-o permită? Nu e ca și cum tu ai nevoie de bani. 

Eu îi fac o favoare, iar ea îmi tot cere alte lucruri. 

- Treaba asta este temporară. N-o să stea cu mine 
pentru totdeauna. 

- Am înţeles. Ţi-am spus că eşti persoana mea 
preferată din toată lumea asta mare? 

- Da, da, cum să nu. 

Mă întorc, apoi mă îndrept spre sală. 

- Hai să-mi dai mingea! Mai am cincizeci de 
aruncări libere. 

— Parcă mai aveai douăzeci şi ceva. 

Nu mă întorc spre ea. 


— Cred că am pierdut şirul când am lăsat-o pe sora 
mea să mă convingă să las o tipă oarecare să se mute 
în apartamentul meu. 

- Atunci o să fie cincizeci. 

I se aude în ton cât de fericită e. 


CAPITOLUL 2 


Indy 


- Nu. 

- Cum adică nu? 

- Adică nu. N-am de gând să mă mut cu fratele 
tău. 

- De ce nu? mă întreabă Stevie confuză. 

- Păi stai să mă gândesc. Pentru că e o idee 
groaznică. 

Da, mutatul cu fratele prietenei mele cele mai bune 
pare să fie intriga unui roman de dragoste. Ca să nu 
mai spun că fratele respectiv e chiar Ryan Shay, 
vedeta de baschet care arată ca şi cum a coborât 
direct dintr-unul din visele mele ude. Dar motivul 
cel mai important e... 

- Pentru că mă urâşte. 

- Îi urăște pe majoritatea oamenilor. 

Stevie își îndreaptă umerii, iar calmul din tonul ei 
e puţin alarmant. 

- Ce să mai, cu asta chiar m-ai convins! 

Stevie se aşază pe canapeaua din camera de hotel, 
în timp ce eu termin de pregătit micul-dejun. 
Cârnatul meu vegetarian arată de parcă a ieşit direct 


din fundul unui câine şi asta doar din cauza tigăii 
oribile date de hotel. 

„O să fie mai gustos“, îmi repet. Sper că o să rezist 
în hotelul ăsta. 

- Ştiu că Ryan e fratele meu și probabil sunt 
subiectivă, dar chiar e grozav. Ştiu că pare rece și nu 
e deschis când vine vorba de emoţiile lui, dar e un 
tip de treabă. Te iubesc şi eşti prietena mea cea mai 
bună. Eu şi Ryan avem acelaşi ADN, iar asta 
înseamnă că și el o să te iubească. Într-un final. 

— Bine gândit, Vee. 

— Ştiinţa o spune, nu eu. Nu-i dau un răspuns, iar 
ea continuă: Amândoi călătoriți foarte mult cu 
serviciul, aşa că abia o să vă întâlniți. În plus, nu iese 
la întâlniri, așa că nu trebuie să-ţi faci griji că o să te 
tot loveşti de diverse tipe prin apartament. 

Ridic o sprânceană. 

- Doar pentru că nu iese la întâlniri nu înseamnă 
că nu are aventuri. Ai văzut cum arată? 

- Prefer să nu mă gândesc la asta, mulțumesc 
frumos, zice ea dezgustată. Spun doar că n-a adus 
niciodată pe nimeni - şi am stat cu el aproape un an. 

Probabil are aventuri când e în deplasare. Isteaţă 
abordare! Dacă stau să mă gândesc, ar fi drăguţ să nu 
găsesc tipe oarecare în casa mea. 

- Ţi-am spus să stai în apartamentul nostru, dar 
nu vrei nici asta. Zee are două dormitoare în plus. 

- Vee, ultimul lucru pe care mi-l doresc e să fiu a 
treia roată la căruţă şi clar nu vreau să vă aud cum vă 
rupeţi hainele unul de pe celălalt de fiecare dată când 
ne întoarcem din deplasare. 

Mă aşez pe canapeaua de lângă măsuţa de cafea, cu 
micul-dejun în mână. 


- Uită-te la astea! 

Arunc pe masă câteva anunţuri scoase la 
imprimantă. Sper că viitoarea mea casă se află 
printre ele din moment ce sunt singurele locuri pe 
care mi le permit în oraşul ăsta. 

Cu cât răsfoieşte mai multe hârtii, cu atât îi e mai 
greu să-şi ascundă şocul. 

- Indy, în nici un caz. Nu poți să stai în nici unul 
dintre locurile astea. Unele sunt foarte dubioase. 
Apoi citeşte un anunţ cu voce tare: „Bărbat trecut de 
50 de ani, caut femeie de 20 şi ceva de ani cu care să 
locuiesc“. 

- Eu sunt o femeie de 20 şi ceva de ani, iar locul 
ăla costă doar 500 de dolari pe lună. 

lau o gură din cârnatul vegetarian, dar e atât de 
ars, încât îl scuip înapoi pe farfurie. 

- Da, probabil pentru că ar trebui să plăteşti restul 
în natură. 

— Ce scârbos! 

Scot foaia aia, o mototolesc şi o pun pe farfuria cu 
gunoiul imposibil de mâncat. 

Stevie oftează şi îşi pune hârtiile în poală. 

- Indy, te rog, mută-te cu Ryan! Dacă nu pentru 
tine, atunci măcar pentru mine. N-o să pot dormi la 
noapte dacă o să ştiu că stai într-unul dintre locurile 
astea. Poţi să-mi scrii zilnic ca să-mi spui cum e, iar 
eu o să-i atrag atenţia lui Ryan în caz că se întâmplă 
ceva. 

Îmi scot telefonul, hotărâtă să-i scriu chiar atunci. 


Eu: Ştirea zilei - dacă o să mă obligi să 


mă mut cu fratele tău, o să-l sexualizez cu 
fiecare ocazie pe care o s-o am. O să-ți 


scriu în fiecare zi și o să-ţi amintesc că e cel 
mai sexy bărbat pe care l-am văzut 
vreodată. Zi de zi, o să auzi ce lucruri 
murdare vreau să-mi facă. 


Îşi scoate telefonul şi se strâmbă. Clipeşte repede, 
ca şi cum încearcă să-şi şteargă imaginea de pe 
retină. 

- O să risc şi o să sper că mă păcăleşti. 

— O să fie distractiv. 

- Dacă o să te muţi cu Ryan, o să fim vecine! 

Nu mă pot abţine, gândul că aş sta lângă fosta mea 
colegă şi iubitul ei mă face să zâmbesc. Îi iubesc 
împreună şi am avut ocazia să văd cum li se dezvoltă 
relația pe parcursul sezonului trecut de hochei. 
Chiar dacă o să-i duc dorul anul ăsta când o să fie în 
deplasare, mă bucur că ea şi Zanders nu mai trebuie 
să-şi ascundă relaţia. O iubire ca a lor n-ar trebui 
ascunsă. 

— Ai dreptate, ar fi distractiv. 

- Vezi! În plus, cafeneaua ta preferată e la două 
străzi depărtare, iar portarul din clădirea lui Ryan e 
minunat. O să-l iubeşti. 

Cu toate că ideea de a sta într-un apartament de 
lux din centrul oraşului Chicago, cu toate dotările 
posibile, pare un vis împlinit, am reţinerile mele. 

Într-o oarecare măsură, cred că încă încerc să mă 
conving că e o idee bună să mă întorc în Chicago. 
Fiecare colţ, fiecare clădire, fiecare stradă îmi 
aminteşte de el. Aşa se întâmplă când iubeşti doar o 
singură persoană toată viața. Apare în toate 
amintirile. 


lar acum nu pot decât să jelesc o versiune a vieţii 
mele care nu mai e posibilă. 

Anul trecut, când am intrat în apartament şi l-am 
găsit pe Alex cu altcineva, mi-am adunat toată forța 
ca să rezist până la finalul sezonului de hochei. Însă 
în clipa în care echipa Raptors a câştigat Cupa 
Stanley, mi-am pus toate lucrurile într-o unitate de 
depozitare, mi-am făcut bagajul şi am plecat la 
părinţii mei, care tocmai se mutaseră într-o casă din 
Florida, pe malul mării. Vara petrecută acolo a fost o 
pauză binevenită de la suferinţă, dar acum, când m- 
am întors în oraşul unde mi s-a destrămat viaţa, e ca 
şi cum o iau de la capăt cu procesul de vindecare, 
chiar dacă șocul iniţial a avut loc în urmă cu şase 
luni. 

După ce am stat în hotelul ăsta câteva săptămâni şi 
am instruit două noi însoţitoare de zbor să îmi fie 
subordonate, tot nu ştiu dacă am făcut alegerea 
potrivită întorcându-mă. 

Stevie schimbă subiectul, de parcă poate să-mi 
citească gândurile. 

- Prima deplasare a sezonului o să fie în câteva 
zile. Eşti pregătită? 

- Cât se poate de pregătită, având în vedere că o să 
am o echipă de începători. Acum, când n-o să mai fii 
acolo, n-o să fie la fel să-i văd pe băieţi dezbrăcându- 
se la fiecare zbor. 

Stevie îşi înclină capul şi-mi oferă zâmbetul ei 
dulce. 

- O parte din mine o să ducă dorul zborurilor, dar 
cel mai mult o să-mi fie dor de tine şi de Zee când 
veţi fi în deplasare. Pe de altă parte, sunt foarte 
entuziasmată că o să prind toate meciurile lui Ryan 


de acasă. Cum e să fii noua însoţitoare-şefă şi să le 
dai ordine tuturor? 

- Ciudat. Nici prin cap nu mi-a trecut că o să mă 
ocup de avionul echipei Raptors din al doilea an, dar 
sunt entuziasmată. Şi foarte încântată că n-o să mai 
am de-a face cu Tara. 

- A fost concediată, râde Stevie. Ce ironic! 

Avem o regulă strictă, şi anume însoţitoarele de 
zbor nu au voie să petreacă timp cu pasagerii noştri, 
adică Raptors, echipa din Chicago care face parte 
din NHL. Anul trecut, Tara, care era însoţitoarea- 
şefă, i-a tot repetat asta lui Stevie şi i-a făcut zile 
fripte. Ca să accept promovarea, regulile au fost 
schimbate puţin. În continuare nu e voie să ieşim la 
întâlniri cu membrii echipei sau să ne culcăm cu ei, 
dar acum avem voie să fim prieteni. A trebuit ca 
regulile să fie schimbate pentru că iubitul prietenei 
mele cele mai bune e căpitanul alternativ şi ne 
vedem prea des ca să ne prefacem că nu suntem 
prieteni. 

- O să fie plăcut să plec din Chicago câteva zile, zic 
cu. 

- Cum adică? Doar ai fost în Florida toată vara. 
Abia te-ai întors acum câteva săptămâni. 

Între noi se aşterne o tăcere apăsătoare, în timp ce 
îmi las privirea în jos. 

- Of, Ind! Sunt o idioată. Asta nu are nici o 
legătură cu statul cu Ryan, nu-i aşa? Înţeleg dacă nu 
vrei să mai fii în Chicago. Crede-mă, chiar te înţeleg. 
Intenţia mea era să-ţi găsesc un loc unde să stai ca să 
rămâi în oraş, dar nu m-am gândit că poate de fapt 
nu vrei să fii aici. 


- Nu eşti idioată. Eşti o prietenă bună. Doar că 
acum mă loveşte destul de tare toată situaţia, 
înţelegi? Faptul că sunt aici şi că pot să mă întâlnesc 
cu Alex în orice moment îmi întoarce stomacul pe 
dos, dar în acelaşi timp nu mai vreau ca decizia lui 
să-mi controleze viața. 

Mă pregăteam să accept un post în Florida şi să mă 
mut acolo permanent, când am fost anunţată că voi 
fi promovată. Alex mi-a luat totul în noaptea aia — 
viitorul, apartamentul, grupul de prieteni. Nu voiam 
să-i permit să-mi ia şi asta. 

- Indy, te înţeleg. Uneori, e mai simplu să pleci. 
Eşti sigură că vrei să fii în Chicago? 

— Vreau să mă simt mai bine. Poate că faptul că 
sunt din nou în Chicago, unde s-a întâmplat totul, o 
să mă forţeze să înfrunt situația şi să mă vindec mai 
repede. 

- În caz că o să te răzgândeşti şi o să decizi că ţi-e 
mai bine în Florida, o să te ajut să-ţi faci bagajele, 
dar sper că o să accepţi oferta lui Ryan. N-o să-ţi ia o 
chirie mai mare decât îţi permiti. Aşa o să poţi 
economisi. Lucrurile vor fi diferite pentru tine, dar 
cred că pot să fie mai bune. 

— Sper că nu i-ai spus nimic despre... 

- În nici un caz, intervine Stevie. 

Mă uit în jur, la camera de hotel. Am un 
minifrigider atât de mic, încât trebuie să merg la 
cumpărături din trei în trei zile pentru că nu încap 
prea multe lucruri în el. Văd valiza în care am toate 
hainele, pentru că aici nu sunt destule umeraşe în 
şifonier pentru garderoba mea extravagantă. 
Prosoapele sunt aşa de mici încât abia pot să mi le 
înfăşor în jurul capului. 


Mi-e dor să am casa mea, chiar dacă ar însemna s- 
o împart cu unul dintre cei mai atrăgători bărbaţi pe 
care i-am văzut vreodată. L-am întâlnit pe Ryan Shay 
doar de două ori în toate lunile astea, dar n-ai cum 
să uiţi o față sau un corp ca ale lui. Dacă aş putea să- 
mi pun o dorinţă care să mi se îndeplinească, ar fi să 
uităm amândoi de interacțiunile noastre anterioare. 

- Dacă ştiam că o să locuiesc cu el într-o zi, aş fi 
făcut o primă impresie mai bună. Şi pe a doua. 

Ochii de un verde acvatic ai lui Stevie strălucesc. 
Încearcă să nu râdă. Speram că o să mă liniştească şi 
o să-mi spună că fratele ei cel incredibil de sexy nu- 
şi mai aminteşte deloc de mine. 

- N-a uitat, nu-i aşa? 

- În nici un caz. 


Mi-a luat doar zece minute să mă mut din camera 
de hotel şi alte douăzeci să golesc unitatea de 
depozitare. Duba era jenant de goală. E trist că 27 de 
ani de viaţă nu pot să umple nici măcar jumătate 
dintr-o dubă. 

Toată mobila şi toate electrocasnicele cumpărate în 
cei şase ani cât am fost cu fostul meu iubit sunt încă 
în apartamentul nostru. Al lui, de fapt. Am acceptat 
că aveam s-o iau de la început şi să fiu împăcată cu 
asta. Când m-am mutat cu părinţii pe timpul verii, 
n-am observat lipsa tuturor lucrurilor mele, dar 
acum, când stau în apartamentul lui Ryan, mi-e 
foarte clar că nu am mai nimic. 

Apartamentul meu. 

Însă apartamentul ăsta e atât de gol, încât parcă 
stau în mijlocul unui muzeu. Poate că de asta e așa 


de evident faptul că nu am mai nimic. Nici el nu are 
mare lucru. 

Locul e imaculat şi minimalist. Alb şi negru, fără 
pete de culoare. Cu excepţia garderobei mele, care e 
întinsă prin living în timp ce încerc să mă organizez. 
Cu accentul pe „încerc“. 

Am fost în apartamentul ăsta de câteva ori de când 
am întâlnit-o pe Stevie, dar niciodată n-a părut atât 
de gol și n-am simţit atmosfera asta de singurătate. 
La fel ca mine, Stevie e o pată de culoare. Când a 
plecat, probabil a luat cu ea toate culorile. 

Însă priveliştea e uimitoare. Luminile orașului şi 
apusul peste Navy Pier mi-au distras atenţia în 
prima oră. 

Turul casei mă duce în bucătărie. Acolo e un 
aparat de cafea cu o singură cană pusă dedesubt, 
pregătită pentru dimineaţa de mâine. Văd patru 
farfurii mari, patru mici şi patru boluri, toate pe 
negru, de parcă le-a luat ca set. De parcă n-ar invita 
niciodată mai mulţi oameni în casa lui. Când 
deschid primul sertar, văd patru linguri, patru cuțite, 
patru furculiţe, cel mai probabil cumpărate ca set. 

Înţeleg că, din cauza muncii, călătoreşte la fel de 
mult ca mine, dar dacă o să vrea să-și cheme 
prietenii în vizită? Dacă aduce o femeie într-o seară, 
iar ei i se face foame, doar că el n-a avut timp să 
spele vasele din ziua anterioară? 

Nu mi se pare deloc practic, dar ceva îmi spune că 
Ryan Shay consideră că a avea fix cât îi trebuie e cât 
se poate de practic. 

Înapoi în living, îmi plimb degetele peste 
biblioteca lui. Mă rog să dau peste un strat de praf. 


Ceva îmi spune că tipul ăsta e şi el om, nu robot, 
cum sugerează restul apartamentului. 

Nu are nici măcar o poză în casă, dar are foarte 
multe cărți. Toate cărțile motivaţionale sau de 
dezvoltare personală posibile sunt aranjate pe rafturi 
şi sunt organizate... Serios? În ordine alfabetică, 
după numele de familie al autorului. Tipul ăsta e un 
monstru care probabil aleargă la maratoane doar 
pentru că i se pare distractiv, iar de Halloween le dă 
copiilor batoane proteice. 

Când mă uit la deget, văd că e curat. Nici urmă de 
praf. 

Deja urăsc locul ăsta. 

Mă opresc când aud un zgomot la ușă. 

Ryan trebuia să fie plecat toată noaptea. Trebuia să 
fie la un eveniment elegant dedicat orașului. Aşa 
aveam destul timp să curăţ după mine, să-mi pun 
hainele în şifonier şi să-mi aranjez cărțile. Locul ăsta 
e un dezastru, în condiţiile în care speram că o să fac 
o a treia impresie mai bună. 

Îmi strâng toate hainele într-o singură grămadă 
mare, sperând că o să ocup cât mai puţin spaţiu. 
Sper că aşa n-o să observe bomba care i-a explodat 
în casă în ultimele două ore, de când m-am mutat 
aici. 

- Ce naiba? întreabă el sec. 

Vreau să arăt cât mai prezentabil, aşa că îmi dau 
şuviţele de pe față și îmi pun cel mai fermecător 
zâmbet. Merge de fiecare dată. 

- Bună. 

Mä întorc să-i fac cu mâna, dar mă opresc când îl 
văd pe proprietarul apartamentului stând în uşă. 


L-am întâlnit pe Ryan de două ori. O dată era la 
bustul gol, iar a doua oară era îmbrăcat relaxat la un 
bar. Dar în clipa asta poartă un costum făcut la 
comandă şi Dumnezeu mi-e martor că nu pot să 
locuiesc aici. 

E negru, cu dungi subtile, iar culoarea îi scoate și 
mai mult în evidenţă ochii albaștri-verzui. Pielea 
ciocolatie şi pistruii sunt ca ai surorii lui gemene, dar 
nu m-am uitat niciodată la Stevie aşa cum mă uit 
acum la fratele ei. Îmi ling buzele şi-mi plimb 
privirea peste părul lui. E şaten şi proaspăt tuns în 
lateral, iar pe cap se întrevăd buclele tipice familiei 
Shay. 

Mama lui Ryan şi a lui Stevie e albă, cu pistrui, 
ochi albaştri și păr arămiu. Tatăl lor e un bărbat de 
culoare, înalt, cu cârlionţi bruneți. Gemenii Shay 
sunt o combinaţie a părinţilor lor, dar Ryan şi Stevie 
par să fi moştenit aceleaşi calităţi. 

Stiu că am spus-o de fiecare dată când l-am 
întâlnit, dar Ryan Shay e sexy. Chiar dacă e un robot, 
clar e cel mai sexy robot pe care l-am văzut vreodată. 

- Indy! 

les imediat din transă. 

Închid gura şi-mi pun un picior peste celălalt, apoi 
îi susțin privirea. 

- Da? 

- Te-am întrebat ce naiba s-a întâmplat în 
apartamentul meu? 

- Ah, m-ai prins în mijlocul organizării, râd eu 
stângaci. 

— Aşa organizezi tu? 

- Da. Astea sunt hainele mele. 


Arăt spre dezordinea haotică cu care i-am umplut 
livingul. 

- Dacă asta e definiţia ta pentru organizare, nu ştiu 
dacă aranjamentul ăsta o să funcționeze. 

Râd la gluma lui, dar apoi îmi dau seama că, de 
fapt, nu e nici urmă de tachinare în tonul lui Ryan. 
Vorbeşte serios. 

Îşi pune cheile pe raftul mic de lângă uşă, ca un 
monstru organizat, apoi se duce repede în 
dormitorul lui, fără să se uite măcar la mine. 

Această a treia impresie e groaznică, exact ca 
primele două. 

- Mă gândeam că poate luăm micul-dejun mâine, 
spun repede, înainte să se închidă în cameră. 

— Nu, îmi zice fără să-mi arunce măcar o privire. 

— Ar fi drăguţ să ne cunoaştem, dacă tot o să 
locuim împreună. 

- Nu. 

- Bine, deci fără micul-dejun. Eşti un bărbat 
ocupat. Poate prânzul? Sau poate nu mănânci. 
Roboții nu mănâncă. 

- Poftim? 

Asta îi atrage, în sfârşit, atenţia și se întoarce spre 
mine, fixându-mă cu privirea lui intensă. 

- Glumeam. Poate o cafea? Ar fi drăguţ să aflu mai 
multe despre persoana cu care locuiesc. Cine ştie, 
poate chiar o să devenim prieteni? 

Continuă să mă fixeze cu privirea. 

- Bine, deci n-o să fim prieteni. N-o să mâncăm. 
N-o să ne distrăm. Am înţeles. 

Îi aud râsetul şi îmi place sunetul. Mă gândesc că 
poate mă consideră amuzantă. Însă apoi îmi dau 
seama că e un râset de superioritate. 


- Hai să lămurim ceva! Nu te vreau aici. Nu ţi-am 
cerut să te muţi şi singurul motiv pentru care te afli 
aici e că ești prietena surorii mele, iar eu sunt 
motivul pentru care nu are prea mulţi prieteni. Îmi 
place spaţiul meu şi, dacă ar fi după mine, aș sta 
singur. Deci nu, Indiana, n-o să fim prieteni. O să 
stăm în acelaşi apartament până ce o să-ţi găsești alt 
loc, în timp ce eu îmi îndeplinesc datoria de frate. 

Apoi trânteşte ușa în urma lui. 

La naiba! 

A treia impresie a fost chiar şi mai proastă decât 
primele două. 


CAPITOLUL 3 


Ryan 


La naiba! 

Îmi lipesc fruntea de ușă şi închid ochii. Mă simt 
foarte prost. Am fost răutăcios, deşi n-am vrut. Tot 
drumul până aici mi-am tot repetat că o să mă port 
frumos și am încercat să găsesc un mod plăcut de a o 
saluta pentru prima oară. 

„Bun-venit acasă!“ Nu, pare că ar fi casa noastră. 

„Mă bucur că eşti aici. Asta e o minciună, pentru 
că nu mă bucur. 

„Să-mi spui dacă ai nevoie de ceva.“ Deşi mai bine 
nu, să se descurce singură. 

Tot ce am repetat suna exersat. 

Aşa că mi-am făcut un plan simplu: să-i spun că 
urma să-i fac o cheie, apoi să mă duc în camera mea 


ca să mă bucur de puţin timp singur. 

Dar apoi am văzut-o desculță în mijlocul 
livingului meu, îmbrăcată într-un hanorac atât de 
mare, încât nu ştiu dacă avea ceva pe dedesubt. Avea 
părul împletit într-o coadă care îi cădea peste umăr, 
dar multe şuvițe erau ieşite. Ochii ei căprui erau mai 
blânzi decât mi-i aminteam, şi asta m-a scos din 
sărite. 

Colegii de echipă m-au tachinat toată seara pentru 
că Indy avea să se mute cu mine. Au întâlnit-o o 
singură dată, acum cinci luni, şi le-a făcut o impresie 
memorabilă când mi-a vomitat pe pantofi. Însă, din 
păcate, singurul lucru pe care şi-l amintesc despre ea 
este că e incredibil de sexy. 

Ştiam că e drăguță, doar nu sunt orb, dar eram 
sigur că nu era atât de frumoasă pe cât şi-o aminteau 
şi Că îşi creaseră imaginea asta doar în mintea lor. 

Dar nu e aşa. 

În clipa în care am intrat în apartament, mi-am dat 
seama ce greşeală făcusem. Aveau dreptate, e absolut 
superbă şi am urât asta. 

Nu sunt genul căruia să i se distragă atenţia uşor, 
dar, dacă aş putea să-mi descriu distragerea perfectă, 
ar arăta ca ea. 

Nu pot să locuiesc cu cineva ca ea. Nu vreau să 
stea cineva aici. Am nevoie de spaţiu. Apartamentul 
ăsta e singura oază care-mi oferă o pauză de la 
presiunile exterioare. Trebuie să mă concentrez la 
primul meu sezon în care sunt căpitan, dar nu știu 
dacă o să fiu capabil din moment ce colega mea de 
cameră arată de parcă tocmai a venit de la plajă, 
bronzată, cu părul auriu şi hainele colorate 
împrăştiate peste tot prin apartamentul meu. 


La naiba cu asta! Trebuie să merg la sală. 

Poate că aş fi fost mai calm dacă aş fi avut o clipă 
să mă relaxez şi să mă pregătesc înainte să vin acasă 
la noua mea colegă. Însă n-am avut nici un moment 
de linişte în seara asta. Am fost privit întruna, deci 
am fost încordat. 

În mod normal, fanii şi reporterii sunt cei care-mi 
analizează fiecare mişcare, dar, de când am fost 
promovat, Ron Morgan, managerul general al 
echipei, mă privește cu mai mult dispreţ decât de 
obicei. 

Ron m-a plăcut în primii trei ani în care am jucat 
pentru el. Sau, mă rog, m-a plăcut cât de mult poate 
un angajator să-l placă pe un angajat al cărui salariu 
îi ia o bucată mare din bugetul anual și încă nu a dus 
echipa într-un campionat, cu atât mai puţin în play- 
offuri. 

Însă Ron a început să-şi arate în mod deschis 
disprețul față de mine iarna trecută, după ce i-am 
făcut o favoare şi i-am însoţit nepoata la premiera 
unui film. Nepoata lui, care este ca fiica sa, a avut 
nişte probleme cu legea. Ce mod mai bun de a 
reabilita imaginea cuiva decât prin a o asocia cu un 
tip de treabă ca Ryan Shay? 

A fost o singură seară, la un singur eveniment, dar 
adevărata problemă a început când mi s-a cerut mai 
mult decât o seară. S-a întâmplat în mod constant și 
i-am refuzat toate rugăminţile de a ieşi cu nepoata 
lui de fiecare dată de atunci, folosind-o pe sora mea 
ca pe un fel de scut al familiei Morgan. 

- Ar trebui s-o duci pe Lesley la gala aia caritabilă. 

- Nu pot. Deja am invitat-o pe sora mea. 


- Weekendul de la sfârşitul anului, pe lac. Toată 
lumea o să vină cu cineva. Tu o s-o aduci pe nepoata 
mea. 

- Nu pot. Am vorbit deja cu Stevie. 

- Leslie te place foarte mult. Ar trebui s-o inviţi la 
cina de vineri cu echipa. 

- Ah, la naiba! Mi-ar plăcea, dar sora mea e foarte 
entuziasmată să vină şi nu pot s-o las baltă. 

A funcţionat bine tot anul, folosind-o pe Stevie la 
întâlniri, dar apoi ea s-a îndrăgostit. Şi nu de oricine, 
ci de persoana care vine la nouăzeci la sută dintre 
evenimentele la care merg şi eu, pentru că e un 
nume la fel de mare în sporturile din Chicago. Fără 
ajutorul ei, a devenit foarte clar că adevăratul motiv 
pentru care nu voiam să mă văd cu nepoata lui Ron 
era pentru că nu voiam. În clipa aceea, indiferența 
lui s-a transformat în dispreț. 

Aversiunea s-a intensificat la sfârşitul sezonului, 
când Ethan s-a retras din postul de căpitan, deşi Ron 
nu era de acord. Dar eu nu ies la întâlniri, n-am mai 
făcut-o din colegiu şi n-o să schimb asta doar ca să-i 
fac pe plac bărbatului care-mi aprobă salariul. Cu 
atât mai mult când e vorba de o femeie de care nu 
sunt deloc interesat. 

S-ar crede că Ron apreciază ambiția. Mă 
concentrez la un singur lucru: să câștig primul 
campionat din ultimii ani, iar cireaşa de pe tort să fie 
un trofeu MVP+ pentru mine. Asta înseamnă fără 
femei şi cu foarte puţini prieteni, în timp ce mă 
concentrez la premiul cel mare. Înseamnă că nu las 
pe nimeni să profite de numele meu sau de cine o să 
devin în lumea baschetului. 

Mi s-a întâmplat o dată şi n-o să repet greșeala. 


Trebuie să merg la sală. Să mă limpezesc după 
haosul din seara asta şi după dezastrul în care s-a 
transformat apartamentul meu cât am fost plecat. 

Îmi dau jos haina şi o pun în şifonier, la locul ei, 
între cea neagră şi cea gri. Îmi desfac apoi ceasul şi îl 
pun în sertarul noptierei, înapoi în cutia lui de 
catifea, unde îi e locul. 

O să mă calmez dacă o să arunc la coș acum, când 
apartamentul meu pare să aibă efectul opus. Dar 
tocmai când mă pregătesc să mă schimb în hainele 
de sală, aud un scâncet din living. 

Trebuie să fie o glumă. 

De ce am fost de acord ca fata asta să stea aici? Ah, 
da, din cauza lui Stevie. Trebuie să învăţ s-o refuz. 
Acum, pentru că n-am făcut asta, m-am trezit cu o 
blondă care plânge în living. 

O s-o ignor. Dacă m-aș duce să văd cum e, sigur că 
s-ar simţi foarte jenată. Oare ce i-am spus a fost 
chiar atât de răutăcios încât a început să plângă? De 
fiecare dată când am văzut-o pe fata asta, ori 
plângea, ori bea cât să uite de ea, aşa că nu e o 
surpriză că e din nou emotivă. 

Alt scâncet şi alt plânset înfundat străpung ușa 
închisă şi-mi invadează pieptul. 

„Nu-i datorezi nimic.“ 

Ignoră! Ignoră! Ignoră! 

Nu pot. Oricât de mult aş vrea să fiu tipul ăla, nu 
sunt. 

Inspir adânc şi deschid uşa de la dormitor ca să 
văd ce face noua mea colegă de apartament. 

Blondina stă pe canapea, cu genunchii lipiţi de 
piept, şi-şi ascunde faţa în braţele încrucișate. Nu 


ştiu ce să-i spun ca s-o liniştesc. Cum s-o conving să 
se calmeze, când nici măcar n-o cunosc. 

„Spune ceva drăguţ, care s-o aline!“ 

— Eşti emotivă. 

Indy își înalţă capul. Are ochii roşii şi umflaţi. 

- Mulţumesc pentru observaţie, Ryan. Nimic nu-ţi 
scapă. 

Bun, deci n-am spus chiar cel mai potrivit lucru. 

- De cet 

- De ce ce? întreabă ea. 

- De ce eşti aşa de emotivă? 

- De ce eşti aşa de rece? 

Schimb abordarea, pentru că n-am de gând să-i 
dau răspunsul ăsta aşa de uşor. 

- Ce s-a întâmplat? 

- Ce s-a întâmplat? râde ea cu superioritate. Vrei 
să ştii ce s-a întâmplat? 

Ridică vocea când se saltă de pe canapea. Îmi 
plimb privirea peste picioarele ei lungi şi mă întreb 
cum ar fi să le simt înfăşurate în jurul taliei. 

„Nu e momentul potrivit, Ryan.“ 

E înaltă pentru o fată. Iar în momentul ăsta, e şi 
puţin înfricoşătoare. 

- Ryan, o să-ţi spun exact ce s-a întâmplat. Viaţa 
mea s-a dus naibii, da? Îmi pare rău, nu pot să-mi 
controlez emoţiile pentru că iubitul meu ratat cu 
care eram de şase ani m-a înşelat cu o tipă de la 
muncă. Şi tot eu mi-am pierdut apartamentul din 
cauza asta. Nu-mi permit să stau singură în Chicago, 
aşa că acum stau în apartamentul fratelui celei mai 
bune prietene, care nici măcar nu mă vrea aici! Crezi 
că vreau să fiu în situaţia asta? În nici un caz! Îmi 
vreau vechea viaţă înapoi. 


Mă reazem de cadrul uşii şi-i privesc scurta cădere 
nervoasă. 

Mă rog, scurtă poate că nu e cuvântul potrivit. 

— Ce naiba caut aici? se întreabă ea încet. 

Se uită la mine şi se aşteaptă să răspund, dar habar 
n-am cum să mă port cu o persoană așa de sensibilă. 
Este destul de înspăimântătoare. 

- Ai dreptate, chiar sunt emotivă. Dar măcar nu 
sunt un robot, zice ea, arătând spre mine. Măcar 
simt lucruri. Când ai simţit ultima oară ceva? 

- Dacă vrei să ştii, în momentul ăsta mă simt 
destul de amuzat. 

- Care naiba e problema ta? Eşti un monstru. Și 
reorganizează-ţi cărţile din bibliotecă. Serios? Le-ai 
pus în ordine alfabetică, după numele autorului? Ai 
probleme serioase. 

Încerc să-mi opresc un zâmbet, dar nu reuşesc. 

— Nu râde de mine! 

- Nu râd! 

Inspir adânc în timp ce ea îşi aranjează hanoracul 
care pare de cinci ori prea mare. 

- O să mă mut de aici. Nu ne cunoaștem şi ai 
dreptate. Nu ai vrut să fiu aici şi nu e corect faţă de 
tine. Mâine-seară o să plec în deplasare cu serviciul, 
dar o să mă întorc în câteva zile şi o să-mi iau 
lucrurile. O să plec din Chicago. 

- Ba n-o s-o faci. 

- Poftim? 

- N-o să te muţi de aici. O să-ţi fac o cheie, 
Indiana. 

Închid uşa dormitorului după ce, în sfârşit, am 
spus replica pe care am repetat-o toată seara. 


Are dreptate, chiar nu o vreau aici. Dar se înşală în 
privinţa unui lucru - nu sunt un monstru. E evident 
că trece prin nişte chestii de rahat - chestii de rahat 
care se pare că mă impresionează, aşa că nu pot s-o 
arunc în stradă. Nu sunt genul ăla de om, oricât mi- 
aş dori în momentul ăsta. 

Aud o bufnitură puternică în uşă. Probabil a 
aruncat cu pantoful. 

- Numele meu Nu este Indiana! 

Mda, chiar mi-ar plăcea să fiu genul ăla de om. 


Mă trezesc înaintea alarmei, iar când mă întind 
spre clanţă, purtând doar boxeri, îmi dau seama că 
nu mai pot să mă plimb dezbrăcat. 

Îmi trag pe mine nişte pantaloni scurţi de baschet 
şi un tricou vechi şi ies în living. Indy şi-a strâns 
dezastrul, dar apartamentul pare schimbat faţă de 
cum era în urmă cu câteva zile. 

Sunt singur de mult timp. Faptul că Stevie a stat 
aici nouă luni a fost o perioadă binevenită fără 
linişte, dar aceasta a revenit după mutarea surorii 
mele. Îmi place să stau singur, ba chiar mi-e bine. 
Dar diferenţa care pluteşte în aer în dimineaţa asta, 
ştiind că e şi altcineva aici, nu pare cel mai groaznic 
lucru care putea să mi se întâmple. Nu e atât de 
alarmant pe cât credeam că o să fie. 

Uşa din capătul opus al livingului e puţin 
întredeschisă. Fâşia de vopsea de un galben şters îmi 
arde ochii în timp ce soarele dimineţii din Chicago 
se revarsă pe pereţi. Nu mai sunt draperii sau 
obloane acolo. Stevie şi-a pus propriile draperii cât a 
stat aici, dar înainte şi după ce a plecat am ţinut 
camera închisă. 


Uşa de la dormitorul lui Indy nu se închide 
complet din cauza cărţilor şi a hainelor împrăștiate 
pe podea. 

În timpul celei de-a treia întâlniri, am mai aflat 
ceva despre fata asta. Nu doar că e emotivă şi nu 
rezistă la băutură, dar e şi dezordonată. Foarte 
dezordonată. 

„E şi foarte colorată“, îmi amintesc. Iar asta e foarte 
evident în apartamentul meu alb cu negru. Rochiile 
din uşă au diferite nuanțe de mov şi imprimeuri 
florale, dar cred că principalul vinovat care 
împiedică închiderea uşii e tocul cui roz care iese de 
sub materialele vesele. 

Poate că ăla e pantoful care a lăsat o urmă pe ușa 
dormitorului seara trecută. 


CAPITOLUL 4 


Indy 


- Serios? Îmi îngrop faţa în pernă şi încerc să-mi 
feresc ochii de soarele puternic al dimineţii care se 
revarsă în dormitorul meu. De ce nu sunt jaluzele? 

Lumina se reflectă pe peretele galben al noii mele 
camere. Trebuie s-o întreb pe Stevie de ce naiba a 
zugrăvit camera asta într-o culoare enervant de 
matinală, pentru că sunt sigură că asta n-a fost opera 
domnului Nu-mi-Plac-Culorile. 

Nu ştiu cât e ceasul. Nu mi-am aranjat nimic în 
cameră, nici măcar ceasul cu alarmă, şi cine ştie 
unde e telefonul meu?! Dar îmi dau seama după 


răsăritul obscen de strălucitor care mi se revarsă în 
cameră că e prea devreme ca să fiu trează. 

În seara asta, la muncă, am un zbor de noapte, 
primul din acest sezon, şi trebuie să dorm. Oricum 
nu sunt o persoană matinală, dar cu atât mai puţin 
în perioadele când trebuie să zbor pe timpul nopţii. 

Am dormit ca naiba. Pe jos, cu o singură pernă şi 
două pături. Încă nu am pat sau saltea şi am refuzat 
să mă culc pe canapeaua lui Ryan după dezastrul de 
seara trecută. 

Trebuie să-mi cumpăr nişte lucruri. E ciudat s-o 
iau de la început, însă nici o parte din mine nu vrea 
salteaua sau cearşafurile în care l-am găsit pe Alex cu 
altcineva. 

Doar când mă gândesc la numele lui, simt cum mi 
se trezeşte în piept o suferință care se mai ascunde, 
dar când iese la suprafaţă, vine la pachet cu un 
tsunami de durere. 

Simt că mă împunge ceva în spate, iar când caut, 
dau peste telefon. Am grijă să nu mă orbească 
ecranul luminos. 


Eu: Ştirea zilei — de ce naiba are camera 
asta culoarea unui pui de rață? Ar fi fost 
plăcut să-ţi lași patul aici. Zanders e destul 
de bogat cât să cumpere altul pentru 
dormitorul de oaspeţi. Ah, și fratele tău e un 
idiot. 


Stevie: Cel puţin așa n-o să te culci cu el! 
Eu: Când am spus așa ceva? Îmi plac 


cărţile de dragoste. Ştii că am o slăbiciune 
pentru nemernici. 


Când nu-mi răspunde, mă întreb de câte ştiri o să 
fie nevoie până să-mi blocheze numărul. 


Îmi îngrop capul în pernă şi sper să mai am parte 
de câteva ore de somn, dar mă activez în clipa în 
care în cameră pluteşte izul de cafea proaspăt făcută. 
Mirosul e apetisant, dar în clipa în care aud şi şunca 
pusă la prăjit, mă ridic şi mă îndrept spre bucătărie, 
împiedicându-mă de haine. Nu mănânc așa ceva, dar 
miroase minunat. 

- 'Neaţa, spune Ryan, care nu se sinchiseşte să se 
întoarcă spre mine. 

- Da, chiar e, bombăn şi mă aşez la insula din 
bucătărie. 

Poartă un tricou şi pantaloni de baschet, dar nu 
pare genul de tip superficial. Tricoul pare atât de 
vechi şi de uzat, încât a trebuit să-i taie mânecile 
pentru că începeau să se facă prea multe găuri. E 
surprinzător pentru o persoană aşa de organizată ca 
el. Însă nu mă plâng, pentru că aşa pot să-i admir 
muşchii abdominali, iar coapsele îmi fac imaginaţia 
să danseze cu toate lucrurile pe care ar putea să le 
facă acele picioare puternice. 

Dumnezeule, ce lucrat e! 

Ryan se întoarce într-un final spre mine şi-mi 
surprinde privirea plină de admiraţie, după care se 
uită la pieptul meu. Probabil ar fi trebuit să-mi pun 
un sutien. Datorită maioului subţire cu o faţă 
zâmbitoare pe el, nu sunt singura care-l salută în 
dimineaţa asta pe noul meu coleg de apartament. 

- Nu ne plac sutienele? 

- Nouă? Mie nu-mi place să port sutien la pijama, 
dar tu poţi să faci ce vrei. Ridic mâinile în semn de 
predare. N-o să te judec. 

Mă priveşte neimpresionat, apoi îmi pune în față o 
cană de cafea neagră fierbinte şi o farfurie cu omletă, 
şuncă şi pâine prăjită. 


Îl privesc în ochi. Ochii lui albaştri-verzui mă 
sfredelesc. Aşteaptă să spun ceva, dar nu pot. Doza 
de frustrare pe care o avea aseară s-a mai temperat. 
Acum pare mai blând. Mai bun. 

- Ai vrut să luăm micul-dejun împreună, îmi 
aminteşte, arătând spre farfurie. 

Și-a amintit, deşi eu am uitat complet după 
căderea nervoasă pe care am avut-o. După seara 
trecută, credeam că avea să mă întâmpine cu un 
ordin de evacuare, nu cu micul-dejun. 

Masa asta e modul lui de a face pace. Chiar dacă s- 
a purtat ca un nemernic, şi eu i-am aruncat cu un 
pantof în uşă, aşa că nu ştiu dacă el ar trebui să-şi 
ceară scuze. 

- A fost cel roz aprins? întreabă în timp ce-mi rup 
privirea de la dormitorul lui. 

- Poftim? 

- Pantoful cu care ai aruncat în uşa mea. A fost cel 
roz aprins, cu toc? 

Arată spre dezastrul din uşa mea. 

Probabil ar trebui să-mi fie ruşine, dar nu-mi e. 

- Probabil. Sunt pantofii mei Nu-Accept-Rahaturi. 

O urmă de zâmbet îi apare pe buze, dar nu-mi fac 
speranţe că o să am parte de un zâmbet în adevărul 
sens al cuvântului. Am învăţat foarte repede că Ryan 
Shay nu mă consideră nici amuzantă, nici 
fermecătoare. 

Îmi întinde furculiţa în timp ce stă în partea opusă 
a insulei, dar, înainte să înceapă să mănânce, curăţă 
cele două tigăi folosite, le şterge şi le pune la locul 
lor. 

- Îmi pare rău pentru seara trecută, zic eu într-un 
final cu gura plină. O să-ţi curăţ uşa. 

Nu spune nimic şi începe să mănânce. 

- Nu-ţi place şunca? 


Arată cu furculita spre farfurie. 

- Sunt vegetariană. 

Mă priveşte îngrozit şi îmi ia şunca din farfurie. 

— Şi nici nu bei cafea. 

- Ador cafeaua, dar nu o beau fierbinte. Aştept să 
se răcească, după care adaug gheaţă. Şi mult lapte. 

Se încruntă şi se întreabă cum a ajuns să stea cu 
cea mai dificilă colegă de apartament din lume. 

- Bei doar cafea cu gheaţă? Şi iarna? 

- Poate să fie ger, că tot țin cana cu cafea cu gheaţă 
în mână în timp ce port mânuşi. 

- Eşti genul de tipă care bea de la Starbucks? Cam 
comun, nu crezi, Indiana? 

Îl fixez cu privirea când aud numele. 

— Ai auzit vreodată expresia „nu e ca alte fete“? 

Încuviinţează scurt din cap. 

- Ei bine, nu mi se potriveşte. Sunt fix ca restul 
tipelor. Cât se poate de comună. Am avut o etapă în 
care am purtat ghete UGG. Îmi plac romanele de 
dragoste, cafeaua cu mai mult lapte decât cofeină şi 
chiar îmi pozez mâncarea de fiecare dată când sunt 
la restaurant. 

Văd că i se mişcă pieptul puţin şi mă felicit că am 
reuşit să scot cel mai subtil râset silențios din lume 
de la Ryan Shay. 

Ne terminăm micul-dejun în tăcere. Ryan nu se 
uită la mine, dar privirea mea tot alunecă spre el. 
Chiar e un bărbat frumos. Are maxilarul tăios, cu un 
început de barbă. Buzele sunt un pic mai pline şi mă 
întreb cât de moi sunt de fapt. Ochii sunt luminoși şi 
seducători, chiar dacă nu e asta intenţia lui. Nu e cel 
mai de treabă bărbat, nici cel mai deschis, dar cu 
toate astea e atrăgător. Cel mai ciudat lucru la el e că 
nu îşi dă seama. 

— Ce e? mă întreabă fără să mă privească. 


Nu mi-e ruşine că am fost prinsă în fapt, aşa că îl 
privesc în continuare cu atenţie. 

- Ai prieteni? 

- Da. 

- N-ai mare lucru în bucătărie. Dacă vin prietenii 
tăi aici, la cină, şi nu ai farfurii sau tacâmuri în plus? 

- Nu petrec timp cu prietenii aici. 

- Atunci unde? 

— La antrenamente sau la meciuri. 

- Te referi la coechipierii tăi. 

- Lucrez prea mult ca să nu-i consider prietenii 
mei. Si Stevie e prietena mea. 

- E sora ta geamănă. 

— Şi Zanders. 

- Probabil e viitorul tău cumnat. 

— Ce vrei să spui, Indy? mă întreabă el exasperat. 

- Nimic. Doar încerc să te cunosc. Care e culoarea 
ta preferată? 

— Negru. 

— Credeam că roboților le place argintiul. 

- Drăguţ, ce să zic, spune el, aruncându-mi un 
zâmbet fals. 

- De ce nu ai un câine sau un animal de 
companie? Poţi să te simţi singur stând doar tu aici. 

— Sunt alergic la câini. Şi nu sunt singur. 

- Aşa e, am uitat de alergiile tale. Probabil l-ai 
supărat pe Dumnezeu şi te-ai ales cu alergii, nu 
crezi? Atunci o pisică? Ceva de care să ai grijă. 

- Nu-mi trebuie să am grijă de ceva sau de cineva 
şi nu am nevoie de companie. Îmi place să fiu singur. 

- Mie îmi plac florile. Aş putea să-ţi aduc şi ţie. 
Sau o plantă. Poate că o să te simţi mai masculin cu 
o plantă. Ceva care să prospere în răceala înţepătoare 
a personalităţii tale. 


- Eşti destul de îndrăzneață pentru o drăguță 
care a venit aici ieri şi încă n-a semnat contractul de 
închiriere. Pe lângă asta, pui multe întrebări. 

- Mă consideri drăguță? 

- Văd că auzi selectiv, spune el, ridicând o 
sprânceană. 

— Doar încerc să te cunosc. 

Mă studiază o clipă. 

- Bine. E rândul meu. 

Mă îndrept. 

- Ce distractiv! Discuţii între colegii de 
apartament. Întreabă-mă! 

- Povesteşte-mi de fostul tău iubit şi de motivul 
pentru care nu ai unde să stai. 

La naiba! Se pare că începe în forță. 

- Culoarea mea preferată? Mă bucur că ai întrebat. 
Lavandă. 

- Nu am întrebat asta. 

Oftez, resemnată. 

- Deja mă consideri un dezastru. Eşti sigur că vrei 
să ştii detaliile? 

- Da. 

Îmi susţine privirea. Îmi dau seama că genul ăsta 
de sinceritate e necesară dacă vreau să stau aici, aşa 
că îi spun adevărul. 

- Eu şi fostul meu iubit am locuit împreună mult 
timp. Am fost împreună mult timp şi totul s-a 
terminat acum şase luni, când m-am întors acasă 
mai devreme de la muncă şi l-am găsit în pat cu 
altcineva. 

Ryan îşi încordează maxilarul. 

— Ştiu o mare parte din asta. Cât aţi fost împreună? 

— Şase ani. 

Face ochii mari. 

— Aţi fost împreună şase ani? 


- Da, dar ne ştim de-o viaţă. 

— Şase ani şi nu v-aţi căsătorit sau logodit? 

- Ajungeam şi acolo. Cumpărase inelul. Aşteptam 
să fie pregătit pentru următorul pas. 

Mă tot uit în jos, în farfurie, pentru că e umilitor 
ce se întâmplă. Adoram povestea noastră de 
dragoste. Asta ne făcea unici, conectaţi. Prieteni din 
copilărie care se căsătoresc. Eram încântată să expun 
la nuntă pozele noastre de la grădiniţă. 

Dar acum e umilitor. Ne cunoşteam de 22 de ani, 
iar şase din ei am fost împreună. Cu toate astea, n- 
am reuşit să-l conving să se căsătorească cu mine. N- 
am reușit să-l conving nici măcar să-mi fie fidel. 

- Niciodată n-ar trebui să rogi pe cineva să fie 
pregătit pentru viitor, spune el. 

Cuvintele ies mai tandru decât cred că le 
anticipase. 

- Orice ar arăta decorul apartamentului tău, 
lucrurile nu sunt mereu albe sau negre în viaţă, 
Ryan. 

- Ba da, când vine vorba de dragoste. Fie că vrei să 
fii cu persoana respectivă, fie că nu vrei. Şase ani şi o 
viață plină cu amintiri înseamnă destul timp ca să vă 
daţi seama ce vreţi. Trăgea de timp. Trebuie să mergi 
mai departe. 

- Dumnezeule, eşti destul de tăios! Asta încerc să 
fac. 

- Ba nu. Nu cu adevărat. Aseară plângeai din 
cauza lui. Poţi să spui că ai plâns pentru că m-am 
purtat ca un nemernic şi că am fost răutăcios, dar 
adevăratul motiv pentru care plângeai era el. 
Locuieşti aici din cauza lui, iar asta te răneşte. Nu te- 
a vrut. A demonstrat-o așteptând şase ani ca să te 
ceară în căsătorie şi practic a urlat asta cât îl ţineau 
plămânii când a decis să se culce cu altcineva în 


patul tău. Aşa că da, Indiana, lucrurile chiar sunt 
albe sau negre când vine vorba de dragoste. Trebuie 
să mergi mai departe. Nu merită nimic din partea ta, 
iar asta include şi lacrimile. 

Ignor porecla şi simt furia care clocoteşte în mine. 

- Poate că ar fi bine să lucrezi la o abordare mai 
blândă, colegule. Habar n-ai cum e să-ţi fie furat tot 
viitorul la care visai şi să fii nevoit s-o iei de la zero. 

Înghite cu noduri, apoi el îmi susţine privirea. 

— Crede-mă, ştiu mai bine decât oricine altcineva. 

La naiba! Vulnerabilitatea enervant de frumoasă 
de pe faţa lui îmi dă de înţeles că am atins un punct 
sensibil. 

- Ştii, nu mă cheamă Indiana, aşa că porecla asta 
nu are sens. Ca să nu mai zic că e mai lungă decât 
Indy. 

— Numele tău adevărat e Indy? 

- E Indigo, dar prefer Indy. 

— Indigo? Precum culoarea? 

- Da. Părinţii mei au trecut printr-o etapă 
interesantă când m-am născut. Au avut un copil şi 
au ales „Indian Blue?“ 

— Deci te cheamă Blue? 

Râde cu sinceritate şi e prima oară când aud 
sunetul ăsta. Îmi place, chiar dacă râde de mine şi nu 
cu mine. 

- Mă cheamă Indy. Aşa că putem să terminăm cu 
porecla Indiana, care n-are nici un sens? 

Zâmbeşte. Un zâmbet larg, perfect şi deschis. Ba 
chiar are şi gropiţe nemernicul! 

— Sigur, o să termin cu porecla, Blue. 

- Nu, să nu te aud! Mă cheamă Indy. Pur şi simplu, 
Indy. 

Îmi ia cana cu cafea la temperatura camerei şi 
toarnă puţin în chiuvetă, după care pune gheaţă în 


ea. Scoate şi cutia cu lapte din frigider şi le pune în 
fața mea. 

- Nu am lapte condensat, sper că laptele ăsta e 
bun. Asta în caz că nu ai intoleranţă la lactoză. 

Văd o licărire agitată în ochii lui, ca şi cum n-ar 
suporta să audă încă un lucru pe care nu-l mănânc 
sau nu-l beau. 

— Laptele e grozav, mulțumesc. 

- Hai să vorbim despre contractul tău! 

- Încă vrei să stau aici după ce ţi-am aruncat cu un 
pantof în uşă şi ţi-am spus ce dezastru colosal e viața 
mea? 

- Nu aş spune că vreau asta, dar e o soluţie 
temporară. Până ce o să-ţi revii. 

Temporară. M-am săturat ca toată viaţa mea să 
fie temporară. Vreau stabilitate şi un viitor, dar nu 
mă deranjează ca situaţia asta să fie temporară. 
Oricum îmi dau seama că Ryan nu ar putea să-mi 
facă faţă prea mult timp. 

- Bine, hai să vorbim despre contract! 

Îmi ia farfuria goală, odată cu a lui, şi începe să le 
spele. 

— Cât îți permiţi pentru chirie? 

Nu mi se face ruşine prea des, dar două dintre cele 
mai jenante momente l-au implicat pe Ryan Shay, 
aşa că o să-l adaug şi pe ăsta pe listă. Cum să-i spun 
unuia dintre cei mai atrăgători bărbaţi pe care i-am 
cunoscut vreodată cât câștig? Mă uit în jur la 
apartament - e evident că n-a fost niciodată 
strâmtorat cu banii, cel puţin de când a fost ales 
pentru echipa de baschet din Chicago. Locuinţa lui e 
fenomenală, iar eu nu câștig destul nici măcar ca să 
închiriez dulapul pentru cearșafuri. 

- Vrei să ştii care e bugetul meu maxim sau cât îmi 
permit ca să-mi rămână bani pentru mâncare şi 


benzină? îl întreb în timp ce-mi ţin privirea în jos. 

- Cât ai putea să plăteşti pe lună ca să poţi 
economisi pentru un apartament al tău şi să te simţi 
confortabil cu toate cheltuielile pe care le ai? 

- O mie? 

E o întrebare, nu o afirmaţie. Oricum e mult, 
având în vedere că am doar şapte luni la dispoziţie ca 
să pun bani deoparte, dar aş putea să supraviețuiesc 
doar cu tăiţei. 

Ridică întrebător o sprânceană. 

- Sora mea mi-a spus că ai probleme financiare. 
Cu 1 000 de dolari ai putea să-ţi găseşti alt loc unde 
să stai. Stai aici tocmai ca să economiseşti bani. 

14 000. Am şapte luni ca să economisesc 14 000 de 
dolari, şi asta în cazul în care totul merge ca pe roate. 

Ştiam că tratamentele de fertilitate erau scumpe şi 
că probabil aveam să apelez la ele în viitor. Nu 
plănuisem însă ca la 27 de ani să plătesc şi 
înghețarea ovulelor, după ce iubitul meu de o viaţă, 
care credeam că avea să fie tatăl copiilor mei, 
decisese să se culce cu altcineva. 

Doctorul mi-a spus că ar fi trebuit să încercăm să 
avem un copil acum câţiva ani, dar Alex nu era 
pregătit. Nu-l învinovăţesc, pentru că nici eu nu 
eram, dar mereu îmi spunea că voia să încercăm în 
curând. Tocmai de asta nu m-am interesat mai 
devreme de înghețarea ovulelor, cât încă eram 
inclusă în asigurarea părinţilor mei. Alex a trebuit să 
mă înşele când eram cu un an prea mare ca să mai 
fiu acoperită de asigurare. 

Rezervă ovariană diminuată - ce mod formal de a 
spune că ovarele îmi îmbătrânesc mai repede decât 
restul corpului. 

Deşi corpul meu se apropie de 30 de ani, ovulele 
mele sunt pe punctul de a ieși la pensie din cauza 


moştenirii genetice din partea mamei. Dacă vreau ca 
într-o zi să am copii biologici, trebuie să acționez cât 
mai repede. Cum nu pot să-mi iau liber de la muncă, 
planul meu e să economisesc până vara viitoare, 
când se termină sezonul de hochei. 

Ryan scoate un carnet şi un pix dintr-un sertar. 
Presupun că e sertarul lui cu diverse, dar tipul ăsta 
şi-a aranjat pixurile unul lângă celălalt şi totul are 
locul lui în casa asta. Ce psihopat! 

În partea de sus a paginii scrie Contractul lui 
Blue de închiriere temporară şi subliniază 
temporară de două ori. 

Nu ştiu ce e mai enervant, faptul că îmi aminteşte 
că nu mă vrea aici sau porecla pe care am câștigat-o 
la micul-dejun. 

Scrie primul element de pe listă: Chirie. 

- Ce zici de 500 de dolari pe lună? 

Se apleacă în faţă şi încerc să nu mă holbez la 
venele umflate care i se întind pe braţele musculoase. 
Mă gândesc la oferta lui, dar bărbatul ăsta îmi 
distrage atenţia. 

500 de dolari pe lună? E o nimica toată. E posibil 
ca asta nici măcar să nu acopere cât o să consum 
aici. 

Poate chiar vrea să stau aici şi aşa încearcă să mă 
convingă? Pot să-mi permit 500 de dolari pe lună 
pentru chirie. 

- Doar dacă... continuă el, în timp ce mă gândesc 
la posibila semnificație ascunsă a cuvintelor lui. Iei 
lunar ceilalți 500 de dolari şi îi pui într-un cont de 
economii propriu. 

S-a dus magia. Îmi cere mai puțin ca să plec cât 
mai repede posibil. Chiar şi aşa, e generos, şi n-am 
de gând să fac pe martira. Dacă vrea să plătească și 
pentru mine, o să-l las. Clar are bani. Nu ştie însă că, 


deşi contul meu de economii o să fie plin, banii vor fi 
folosiţi pentru altceva. 

- S-a făcut. 

Privirea i se luminează, dar nu zâmbeşte pe de-a- 
ntregul. 

- N-o să te împotriveşti? N-o să te oferi să plăteşti 
mai mult? 

- Nu. Cred că îţi permiţi să mă găzduieşti fără 
probleme, Ryan Shay. 

Se uită din nou la carneţel şi ridică colţul buzei 
când, după Chirie, scrie: 500 de dolari + 500 de 
dolari economisiti. 

Următoarea categorie: Reguli. 

Ia să vedem! 

- Să ghicesc! Se face linişte după opt şi jumătate 
seara, iar înaintea fiecărui meci de acasă, faci un mic 
sacrificiu uman de care nu trebuie să afle nimeni. 

- Drăguţ, ce să spun. 

Îmi reazem obrazul în palmă şi zâmbesc. 

- Tot spui asta, Shay. Cred că o să i se urce la cap. 

- Fără invitaţi, spune în timp ce scrie asta. 

- Nu pot să-mi chem prietenii aici? 

— Stevie poate să vină. 

Râd, şocată. 

- Şi Zanders, zice, de parcă îmi oferă mai multe 
opţiuni. Şi câţiva dintre coechipierii mei. 

Îl privesc entuziasmată. 

- Un apartament plin de jucători din NBA? Mă 
bag! 

- Nu pentru tine. 

— Nu eşti distractiv. 

- Nu vreau străini aici. Deci fără invitaţi peste 
noapte. 

- Chiar nu eşti distractiv. Deja eşti gelos, Ryan? 
Stăm împreună de doar 12 ore şi deja nu suporţi să 


mă vezi cu alt bărbat. Aşa e? 

Face semn cu arătătorul, învârtindu-l în direcţia 
mea. 

- Chestia asta funcţionează pentru tine? Aşa te 
descurci în viaţă? întreabă el, arătând spre mine. 

- Te referi la farmec? Da, funcţionează de minune 
de 27 de ani. 

Zâmbeşte din nou şi-mi dau seama că încep să 
devin dependentă de asta. 

- Nu-ţi pun beţe-n roate, poţi să faci ce vrei, îmi 
spune. 

Vorbele lui nu-mi pică bine. Îmi place gândul că ar 
putea să fie colegul meu de apartament foarte 
protector, care nu suportă să se apropie alt bărbat de 
mine pentru că mă vrea pentru el. 

- Doar să n-o faci aici. Nu vreau străini în casa 
mea. Nu vreau să par plin de mine, dar sunt 
recunoscut oriunde merg. Apartamentul ăsta e oaza 
mea, singurul loc de intimitate, și nu sunt dispus să 
renunţ la acest lucru. Deci fără invitaţi. Chestia asta 
nu e deschisă negocierii. 

- Te înţeleg. Ai uitat că lucrez cu o echipă 
profesionistă de hochei? Înţeleg cum e să fii în 
lumina reflectoarelor. 

- Ba nu înţelegi. E ceva diferit. E mai dur decât 
orice situaţie prin care trec jucătorii de la Raptors. 

Urmează un moment de tăcere, timp în care îmi 
susține privirea. Nu l-am căutat pe internet pe Ryan 
Shay, dar poate că ar fi trebuit s-o fac. Pare să vrea să 
spună mai mult, fără să pară un sportiv profesionist 
arogant. Aş vrea să pot înţelege cuvintele nerostite 
acum. 

Acum şase luni, când l-am întâlnit, a trebuit să mă 
abtin să nu-l caut pe internet. Era fără doar şi poate 
cel mai atrăgător bărbat pe care-l văzusem vreodată, 


dar nu m-a plăcut. lar asta m-a deranjat mai mult 
decât sunt dispusă să recunosc. N-am vrut să aflu 
mai multe despre el pentru că el n-a vrut să ştie mai 
multe despre mine. 

— Fără invitaţi, încuviinţez eu. 

- Promiţi? 

Nu mi-am dat seama că pentru el era ceva foarte 
important să primească un străin în casa lui. Eu nu 
luasem în serios toată situaţia, dar era evident că 
lucrurile stăteau altfel pentru el. 

Mă îndrept de spate, în speranţa că o să vadă cât 
de în serios iau lucrurile acum. 

— Îţi promit! 

Scrie Fără invitaţi în dreptul categoriei Reguli. 

Apoi continuă: Fără prieteni. Fără mâncare. 
Fără distracţie, făcând aluzie la o replică de la a 
treia impresie oribilă pe care i-am făcut-o. 

Ce să vezi, Ryan Shay are simţul umorului. 

- Cum rămâne cu invitaţii tăi? Unde îţi primești 
tu... musafirii? întreb înainte să ne îndepărtăm de 
subiect. 

Ochii îi licăresc în timp ce-mi analizează expresia, 
apoi coboară spre gât, oprindu-se ceva mai mult în 
dreptul pieptului. Îşi muşcă buza de jos, iar atenţia 
primită face ca sfârcurile să mi se întărească, 
lipindu-se de maiou. 

Zâmbeşte când vede asta. E absolut superb. 

- Ce întrebi, de fapt? şopteşte el seducător. 

Înghit în sec şi-mi pun un picior peste celălalt, ca 
să mai temperez fiorul provocat de zâmbetul lui. 

- Întreb... 

Ezit, de parcă gândul că aveam să aflu unde face 
Ryan Shay sex nu avea să-mi provoace o presiune 
între picioare. Îmi dreg vocea şi o iau de la început. 

- Mă întrebam... 


Se apleacă peste insulă fără să-şi mute privirea 
dintr-a mea. 

- Mă întrebi unde fac sex, Blue? 

Nu. Nu o să facem asta. Nu o să deţină el 
controlul. Eu o să-l fac să se simtă incomod cu 
personalitatea mea extrovertită. Nu o să-l las să se 
strecoare cu atitudinea lui ciudată şi obsedată de 
control şi cu vocea seducătoare şi să mă întrebe dacă 
sunt curioasă cu privire la viaţa lui sexuală. Deşi 
sunt. Dumnezeule, cât de mult sunt! Dar nu. 

- De fapt, nu. Ma îndrept de spate. Nu pare ceva ce 
m-ar interesa. 

- Eşti sigură? 

Arată spre sânii mei. 

Sfârcurile mele clar vor să ştie unde face Ryan Shay 
sex. Practic îmi fac găuri prin maiou, atât de 
curioase sunt. Cele două fețe zâmbitoare de pe 
material sunt poziționate perfect şi atât de întărite, 
încât practic urlă la Ryan să le spună unde face sex, 
dacă nu o face în apartament. 

Îmi trec palmele peste ele, în speranţa că o să le 
mai domolesc. 

- Ryan, ce naiba? Parcă erai timid când venea 
vorba de fete. 

- Nu sunt timid, doar m-ai luat prin surprindere 
în primele dăţi când ai fost atât de directă. Dar nu 
am invitaţi care să stea aici peste noapte. Cred că asta 
e tot ce trebuie să ştii. 

Atunci e bine. Limita a fost clar trasată. 

Adaugă al treilea rând în carneţel, care pare să fie 
cel final: Semnătură. Îmi întinde carneţelul şi pixul. 

- Asta e tot? Îţi plătesc 500 de dolari pe lună şi nu 
chem pe nimeni aici? întreb eu sceptică. 

- În plus, o să faci linişte când vii seara târziu din 
deplasare, iar eu o să fac la fel. Poartă-te frumos cu 


portarul meu! Şi putem să lucrăm la partea cu 
dezordinea. 

- Deja ceri prea mult. 

Mă uit la carneţelul din faţa mea şi semnez înainte 
să adauge mai multe reguli cu care să nu fiu de 
acord. Până acum, astea sunt uşurele şi vreau să 
rămână aşa. 

Rupe foaia şi o lipeşte cu un magnet pe frigider. Ca 
s-o vedem în fiecare zi atât timp cât o să locuiesc 
aici. 

— Ne vedem când o să te întorci din deplasare. 

Îşi umple o cană de cafea şi o ia în cameră. 

- Stai un pic, asta e tot? Am stat doar treizeci de 
minute. Nu trebuie să te ascunzi în camera ta. 

- E în regulă. 

- Pot să pregătesc prânzul! sugerez repede şi simt 
că în voce mi se aude disperarea de a avea companie. 

Sunt patetică. 

- Am antrenament. 

— Am înțeles. 

Se opreşte în uşă, se întoarce din nou spre mine şi 
mă analizează când mă aşez pe scaun, disperată 
după atenţie. Oare simte cât de dependentă sunt să 
am companie sau presupune că îl doresc pe el în 
mod special? Pentru că nu e vorba de el în mod 
special. Doar nu vreau să fiu singură. 

Colţurile gurii i se ridică din nou, dar de data asta 
zâmbetul nu e unul amuzat. Îi este milă de mine. 

Și pentru a treia oară de când l-am cunoscut pe 
Ryan Shay, el se ascunde în camera lui, departe de 
mine. 


CAPITOLUL 5 


Indy 


- Indy, nu spun decât că, dacă ai nevoie de un loc 
unde să stai, patul meu e disponibil. Rio, apărătorul 
din anul trei al echipei Chicago Raptors, stă cu faţa 
spre mine, ignorându-şi cei doi coechipieri care stau 
în cealaltă parte a mesei. Nu trebuie să plăteşti 
chirie. Aş fi fericit, ba nu, încântat, să te primesc. 

- Rio, pentru numele lui Dumnezeu, las-o baltă! 
Și-a găsit un loc. Indy nu o să se mute cu tine. 

Rio se bosumflă, în timp ce noi, restul, ne amuzăm 
de dezamăgirea lui. Dar ştie răspunsul de când mi-a 
făcut prima oară ofertă să stau în vizuina lui de 
burlac anul trecut, în iunie. 

- Mulţumesc, Rio. Îmi trec braţul peste umerii lui 
când mă aşez lângă el, la un bar local din centrul 
orașului Edmonton. Dar e complicat să fii coleg de 
apartament cu cineva şi nu vreau să distrug prietenia 
pe care o avem. 

Pun accentul pe prietenie. 

Ochii verzi încep să-i sclipească. 

— Ştii ce se spune despre prieteni. Unele dintre cele 
mai reușite relaţii încep ca... 

Îi pun mâna la gură ca să tacă. 

- N-o să se întâmple, amice. 

Îi simt zâmbetul ştrengăresc pe palmă. 

— Pot şi eu să visez, Indigo. 

Chiar dacă niciodată nu s-ar întâmpla ceva între 
mine şi Rio, nu aş risca prietenia noastră. Rio e prea 
tânăr, prea dulce şi prea naiv ca să fim mai mult 
decât prieteni, chiar dacă ar fi fost de vârsta mea, n- 
ar fi dat petreceri întruna şi nu s-ar fi juca pe Xbox 
până seara târziu, şi ador să-l am ca prieten. 

În plus, nu mai am nimic de oferit altcuiva. Alex 
mi-a luat totul. Singurul lucru pe care aş putea să-l 


ofer e o relaţie fizică, ceva care să puncteze 
despărţirea de fostul meu iubit, dar în nici un caz n- 
o să-i împărtăşesc asta lui Rio. 

O să se ofere, iar eu o să-l refuz din nou. 

După ce s-a dus acasă, în Boston, m-a întrebat 
toată vara ce fac. Şi chiar dacă anul trecut l-am 
etichetat ca fiind copilăros, caraghios şi surescitat, nu 
mi-am dat seama că în cele patru luni din afara 
sezonului avea să-mi devină un prieten aşa de bun. 
Rio ţine la mine, chiar dacă glumeşte în nouăzeci şi 
nouă la sută din timp. 

- Glumeam. Mă bucur că ţi-ai găsit un loc, spune 
el. 

- Cum ţi se pare clădirea până acum? întreabă 
Maddison, căpitanul echipei, care stă în față, lângă 
Zanders. 

— E extravagantă şi frumoasă, dar încerc să nu mă 
obișnuiesc cu un stil de viaţă luxos. Dar am dormit 
acolo o singură noapte şi deja am început să mă 
ataşez de acel loc. 

Maddison zâmbește. 

- E tare că eşti așa de aproape. Şi Ryan e un tip de 
treabă. 

Maddison şi familia lui locuiesc la ultimul etaj al 
clădirii în care stă și Ryan, iar Zanders şi Stevie stau 
în clădirea de vizavi. Casa lui Rio e cam la douăzeci 
de minute distanță, dar Maddison are dreptate. E 
plăcut să fiu înconjurată de prieteni, asta îmi mai 
atenuează senzaţia de singurătate, chiar dacă m-am 
mutat cu un străin. 

- Tu ești bine, Zanders? îl întreb pe apărătorul care 
stă în faţa mea bosumflat cu berea în mână. 

- Mi-e dor de Stevie. 

Încercăm să ne abţinem, dar începem să zâmbim. 


Băieţii au avut meci aseară în Vancouver, iar 
mâine-seară vor avea în Edmonton. E prima seară 
liberă de când am plecat în deplasare, iar pentru 
Zanders totul pare foarte diferit faţă de sezonul 
trecut. Acum un an, era la vânătoare. În seara asta, 
stă bosumflat într-un bar pentru că îi e dor de iubita 
lui, pe care n-a mai văzut-o de 48 de ore. 

- Dar a apucat să meargă la primul meci de acasă 
al lui Ryan, ceea ce e grozav. 

Zanders îmi arată o poză de pe telefon, cu 
numărul cinci pe terenul de baschet, dar încerc să nu 
mă holbez. 

- Cum a fost prima noapte în care ai dormit în 
apartamentul lui? 

- Nu-mi vine să cred că locuieşti cu Ryan Shay. 
Cum să concurez cu asta? se plânge Rio, care se dă 
cu capul de masă. 

Îmi dau ochii peste cap când îi văd 
comportamentul dramatic. 

- Ind, ca să fiu sincer, nu ştiu pe cine sunt mai 
gelos. Dacă ar fi vorba de oricare alt tip, l-aş urî, dar 
e vorba de Ryan Shay. Aş vrea să fiu în locul tău. 

Mă întorc din nou spre Zanders. 

— Ca să-ţi răspund la întrebare, m-a făcut să plâng. 

- O să-l omor, concluzionează Rio. 

- Calmează-te! Nu ştiu dacă a fost neapărat vina 
lui Ryan. Cred că mi-e greu așa, în general. 

Cei trei de la masă ştiu la ce mă refer şi mă privesc 
cu compătimire. Nu suport asta. 

- Ce a făcut? întreabă Zanders. 

— A spus „nu te vreau aici şi o să fac asta doar ca 
să-mi îndeplinesc datoria de frate“ sau ceva de genul 
asta. 

— Auci, scânceşte Maddison. 


- Ryan e un tip de treabă, dar nu e ca tine, 
intervine Zanders. Nu e foarte deschis faţă de 
oamenii noi și îi place când face ce vrea. Nu-i pasă 
decât de baschet şi de Stevie. Dă-i o şansă! O să se 
dea pe brazdă... sper. 

— Pe tine te place. Sunteţi apropiaţi. Cum ai reuşit? 

— Ai uitat că la început m-a urât? Și-a schimbat 
părerea doar după ce şi-a dat seama că sunt 
îndrăgostit de sora lui, dar chiar și atunci mi-a luat 
ceva timp ca să-l cunosc. E destul de precaut. 

- Înţeleg că face asta pentru Stevie şi că nu are 
legătură cu mine, dar locuiesc cu un tip care ar 
prefera să stea singur. E ciudat şi incomod. 

— Ştii ce, credeam că o să fie un dezastru să staţi 
sub acelaşi acoperiş, dar e posibil să-i prindă bine lui 
Ryan să stea cu tine. O să-l forțezi să mai iasă din 
carapace. Aşa o să petreacă timp și cu cineva care nu 
îi e coleg de echipă sau cu sora lui. Poate că o să-şi 
recapete încrederea în oameni dacă o să stea cu 
cineva normal. 

— Vai, Zee, mă consideri normală? 

- Eşti la limită, spune el şi zâmbeşte, în timp ce-și 
termină berea. 

- Mi-a zis că nu pot să am invitaţi. E ciudat, nu-i 
aşa? 

— Ind, ce ştii despre colegul tău de apartament? mă 
întreabă Rio suspicios. 

Evident, nu destul, având în vedere că toţi trei se 
uită la mine de parcă îmi lipsește o piesă din puzzle. 

În ultimele nopţi, am încercat să-l caut pe Ryan pe 
internet, dar, de fiecare dată când faţa lui chipeşă mi- 
a umplut ecranul, am devenit prea agitată ca să aflu 
mai multe. Nu ştiu sigur ce căutam mai exact sau ce 
credeam că aveam să găsesc, dar o parte din mine 


vrea să afle mai multe despre Ryan în mod natural, 
nu prin intermediul articolelor de pe internet. 

- Cum adică? Pentru că e sportiv profesionist? 
Înţeleg cum e, doar sunt prietenă cu voi trei. Ştiu că 
aveţi parte de foarte multă atenţie. 

- E puţin diferit, spune Zanders. 

- Puțin? pufneşte Rio. Ryan Shay a fost primul ales 
din Carolina de Nord, o echipă care a câştigat 
campionate naţionale peste campionate naţionale 
sub îndrumarea lui. E... Pe ce loc credeţi? îi întreabă 
pe Maddison şi Zanders. E în top cinci, poate chiar 
top trei jucători din ligă. Şi încă nu are un inel şi nici 
un MVP. Nu are cum să iasă din casă fără să fie 
recunoscut. Zanders şi Maddison sunt cunoscuţi în 
NHL şi prin oraş - el face semn peste masă către 
coechipierii săi —, dar nu se compară cu experienţele 
lui Ryan Shay. 

- Îţi amintești micul meu dezastru cu presa şi cu 
Stevie de primăvara trecută, când toată lumea a aflat 
că am o iubită? Ei bine, când ajunge Ryan la ştiri, nu 
e vorba doar de ştiri naţionale, ci şi internaţionale. 
De asta îşi şi menţine o reputaţie impecabilă. Toate 
privirile sunt îndreptate asupra lui. 

Înghit cu noduri şi-l întreb: 

- Chiar e atât de cunoscut? 

- Îmi pare rău pentru el. Maddison clatină din cap. 
Amândoi suntem căpitanii echipelor noastre şi 
suntem în acelaşi oraș, dar niciodată n-o să am parte 
de presiunea şi atenţia cu care trăieşte el. 

- Zanders, cât câştigi? 

- Serios, Rio? 

- Pot să caut online. Vreau doar să demonstrez 
ceva. 

- Unsprezece şi jumătate. 

- Douăsprezece, intervine Maddison arogant. 


Zanders îşi dă ochii peste cap şi încearcă să nu 
zâmbească. 

- Vezi? îmi spune Rio. Două dintre cele mai mari 
nume din NHL câştigă aproape 24 000 000 de dolari 
pe an împreună. Ryan Shay câștigă dublu. Are 
contracte cu firme de încălțăminte şi alte companii 
care îl susțin şi care probabil valorează mai mult de 
atât. 

- Rio, chiar ești îndrăgostit de viitorul meu 
cumnat, nu-i aşa? 

- Fără doar şi poate. Se uită apoi spre Maddison. 
Cum e să ştii că locuiește sub tine? 

- Parcă e o glumă. Tipul câștigă atât de mult, încât 
ar putea să cumpere toată clădirea. 

- Atunci de ce locuieşte acolo? intervin eu. 
Apartamentul e superb, dar dacă câștigă așa de 
mult... 

- Pentru că e foarte practic. Nu aruncă cu banii, 
îmi aminteşte Zanders. 

Patru farfurii, patru seturi de tacâmuri, patru 
castroane. E organizat până la limita nebuniei. Oare 
e dovadă de autocontrol să trăieşti aşa de organizat 
ca Ryan sau e o formă de autopedepsire? 

Îmi amintesc cât de nepoliticos a fost în seara când 
a venit acasă şi a dat peste dezastrul creat de mine şi 
totul începe să aibă sens. l-am dat peste cap 
structura. Rutina. I-a fost furat controlul în singurul 
loc unde are parte de alinare. 

Iar eu sunt colega de apartament nebună care i-a 
aruncat cu un pantof în uşă. 

Nu-mi imaginez cum ar fi să-mi trăiesc viaţa ca el, 
incapabilă să las garda jos pentru că toată lumea e cu 
ochii pe mine. Însă, dacă apartamentul e singurul 
loc unde poate să facă asta, atunci închisoarea 


minimalistă în alb şi negru în care trăiește nu e 
destul de bună. 

Decid că o să aduc o pată de culoare în viaţa lui 
Ryan Shay, chiar dacă e ultimul lucru pe care o să-l 
fac. 


Când am plecat de la aeroport, soarele deja 
răsărea. Din cauza meciului din Edmonton, care a 
intrat în prelungiri, şi a controlului vamal, am ajuns 
acasă cu câteva ore mai târziu decât plănuisem. 
Cafeaua părea o idee foarte bună. Mereu e aşa, dar 
cu atât mai mult acum, când e prima mea zi întreagă 
în apartament şi am de despachetat. În plus, sper să 
petrec ceva timp cu noul meu coleg de apartament, 
aşa că vreau să fiu cât mai vioaie. Vreau să mă asigur 
că lui Ryan Shay îi place să locuiască împreună cu 
mine, chiar dacă e ultimul lucru pe care-l fac. 

— O vrei la pachet? întreabă chelnerul. 

- Da, mulțumesc. Ar fi grozav. 

- Indy? Dumnezeule, tu eşti? aud din spatele meu. 

Când mă întorc, dau cu ochii de un grup de fete. 
Sunt prietenele mele din copilărie. 

- Maggie? Bună! exclam şi o strâng în braţe. Ce 
dor mi-a fost de tine! Mă uit în spatele ei, unde văd 
alte trei prietene din copilărie, pe care le îmbrăţișez. 
Bună! Ce dor mi-a fost de voi! Ce faceţi în centru așa 
de devreme? 

Expresia lui Maggie se schimbă imediat. 

- Păi, am venit să probăm rochiile de domnișoare 
de onoare. 

- Am înțeles. 

- Îmi pare rău. Te-aş fi invitat. Sinceră să fiu, nu 
ştiam că te-ai întors în Chicago. Credeam că încă eşti 
în Florida. 


- Dar ţi-am scris când m-am întors. V-am scris 
tuturor. 

- Hai cu noi! E perfect că ne-am întâlnit azi! 

Mă uit la uniforma mea. Trebuie să mă schimb, 
trebuie să dorm. Aş fi vrut să-mi fi spus din timp, ca 
să-mi pot face planuri în funcţie de asta. 

- Mags, am făcut rezervarea doar pentru patru 
persoane, intervine Angie. 

- E în regulă, spun cu un zâmbet forțat. Oricum 
tocmai am aterizat şi trebuie să dorm, să mă schimb, 
mint eu. Mă aşteaptă o zi plină. Doar să mă anunţaţi 
ce rochie alegeţi ca să știu ce să comand. 

- Mi-e dor de tine, Ind. Ce ai zice să ne vedem 
toate în curând? A trecut prea mult timp. 

Oftez uşurată. 

- Sigur că da. Mi-e aşa dor de voi. Încă organizaţi 
seri de jocuri miercurea la Scouts? Săptămâna asta o 
să fiu în oraş şi pot să vin. 

Fetele se privesc cu subînţeles. 

- Da, răspunde Angie într-un final, pe un ton 
foarte ezitant. 

Maggie mă priveşte cu înţelegere. 

- Doar că vine şi Alex. Ştii cât de apropiaţi sunt 
băieţii. 

- Da. Sigur că da. 

Simt un nod în gât. Aș vrea să spun că a apărut din 
cauza epuizării sau pentru că oricum sunt o 
persoană emotivă, dar chestia asta chiar m-a durut. 

Când eram mici, aveam un grup mare şi eram toţi 
foarte uniţi. Am rămas aceiaşi, iar de-a lungul 
timpului între noi s-a format ce consideram că erau 
o legătură indestructibilă şi o prietenie pe viaţă. 
Maggie şi Kevin au început să iasă împreună la scurt 


timp după mine şi Alex, iar celelalte cupluri s-au 
format în anii ce au urmat. Credeam că ei erau tribul 
meu. Eram convinsă că aveam să-mi cresc copiii 
alături de aceste femei, iar acum am senzaţia că sunt 
singura care a fost dată laoparte. De parcă eu i-am 
fost infidelă partenerului cu care eram de şase ani. 

- Hai să organizăm o seară a fetelor în curând, da? 
Când vor fi băieții ocupați, sugerează Maggie. 

Zâmbesc din nou forţat, pentru că se pare că ele 
asta fac acum. 

- Clar! Tu şi Kevin sunteţi bine? 

- Foarte bine! Planificarea unei nunţi nu e chiar 
punctul forte al lui Kevin, dar suntem foarte bine. A 
spus că putem să încercăm în luna de miere, îmi 
şopteşte la ureche. 

Când se retrage, i se citeşte entuziasmul pe față. E 
evident că se referă la un copil. Maggie nu știe de 
problemele mele de fertilitate. Nici una dintre 
prietenele mele nu ştie, însă cuvintele ei îmi răsucesc 
un cuţit în piept. 

— Asta e incredibil, Mags. 

- Ce mă bucur că ne-am întâlnit! Nu știam unde 
să trimit asta, spune ea, băgând mâna în geantă. Nu 
ştiu exact unde stai, dar uite invitaţia. Oricum ştii 
toate detaliile despre nuntă, dar am vrut să ai una. 

Iau plicul ivoriu de la ea. 

- Mulţumesc. Mă bucur mult pentru amândoi. 

Zâmbetul meu nu este deloc sincer şi mă simt 
oribil din pricina asta. 

- Chiar aşa, unde stai? întreabă Angie. 

„Cu fratele prietenei mele, care se întâmplă să facă 
mai mulți bani decât Dumnezeu, e mai sexy decât 


păcatul și joacă baschet pentru echipa pe care fostul 
meu iubit o venerează.“ 

- Stau cu un amic pe care l-am cunoscut la 
serviciu. 

Le citesc mila de pe faţă. 

- O să ne ajuţi cu organizarea petrecerii pentru 
mireasă, nu-i așa? Și cu petrecerea burlăcițelor, asta 
dacă o să fii în oraş. Am nevoie de tine să mă ajuţi cu 
tema şi cu decorul. Cu mâncarea. Cu tot. Eşti cea 
mai bună organizatoare de petreceri pe care o avem, 
spune Maggie râzând. 

Ăsta e rolul pe care mi l-am ales singură. Cel de 
gazdă. De coordonatoare de evenimente. Eu sunt cea 
care transformă zilele de naștere şi promovările în 
ceva important. Sunt prietena care vrea să 
sărbătorească fiecare moment important din vieţile 
oamenilor apropiaţi. Vreau să se simtă văzuţi şi să 
simtă cât de speciali sunt. Eu sunt cea care se asigură 
că se simt bine cei din jur. 

Chiar îmi place asta, dar mă doare când îmi 
amintesc că nici una dintre prietenele mele, cu 
excepţia lui Stevie, nu m-a felicitat pentru propria 
promovare. 

Îmi lipesc zâmbetul pe faţă şi-i spun lui Maggie: 

— Sigur că da. Orice ai nevoie. 

- Eşti bine? şopteşte ea. 

Glumeşte? Nu, bineînţeles că nu sunt bine. Toată 
viaţa mi-a fost dată peste cap din cauza deciziei 
altcuiva. Nu am avut unde să stau, n-am avut un pat 
în care să dorm din cauza deciziei altcuiva. Viaţa pe 
care am crezut că urma s-o am, familia pe care mi- 
am imaginat-o, toate s-au evaporat din cauza 
deciziei lui Alex. 


Însă, înainte să apuc să spun ceva, Maggie adaugă: 

- Alex face în continuare parte din grupul de 
invitaţi la nuntă, aşa că înţeleg dacă ai ceva ezitări. 
Însă amândoi puteţi să veniţi cu câte cineva, sper că 
asta o să ajute. 

Ce înseamnă asta? Că Alex o să vină cu cineva? De 
ce ar face aşa ceva? E evident că nu ştiu mai nimic 
despre bărbatul cu care credeam că aveam să mă 
căsătoresc, aşa că n-am răspuns la nici una dintre 
întrebări. 

- Nu poţi să-l ierți? Vreau ca totul să fie ca în 
trecut şi să putem sta toți împreună, îmi spune 
Maggie. 

- Poftim? Maggie, s-a culcat cu cineva în patul 
nostru! spun eu şocată, 

„Și nu şi-a cerut iertare nici măcar o dată. Nici 
măcar scuze." 

— A greşit. 

Simt lacrimile care îmi înţeapă ochii. Pentru că 
vreau să probez rochiile de domnişoară de onoare. 
Vreau să particip la serile de jocuri din fiecare 
miercuri. Vreau să-mi recapăt prietenii după toată 
situaţia cu Alex. Asta înseamnă că sunt o persoană 
oribilă? Nu cred. Mi se pare că e minimumul de care 
ar trebui să am parte. 

Îmi iau repede cafelele şi pun invitaţia sub braţ. 

- Mă bucur că v-am văzut. Să-mi trimiteţi poze 
mai târziu, bine? Distracţie plăcută! 

Reușesc să zâmbesc rigid până ce ajung afară şi să- 
mi ţin lacrimile în frâu. 

Dumnezeule, ce tare doare! De ce sunt pedepsită? 
De ce tot eu simt că îmi pierd prietenii? El ar trebui 
să fie ţinta urii lor. El a provocat tot haosul ăsta. De 


ce se poartă aşa? Doar pentru că iubiții lor sunt 
prieteni buni cu el? Şi cu mine cum rămâne? 

Sunt iraţională? Poate că Ryan are dreptate. Poate 
că sunt mult prea emotivă, dar ce s-a întâmplat chiar 
mi-a rănit sentimentele. 

Am două străzi de mers. Două străzi să fiu tristă, 
apoi trebuie să mă adun. Două străzi până ce ajung 
în apartamentul lui Ryan, unde trebuie să fiu Indy 
cea fericită şi distractivă, pentru că stau la el acasă, 
iar viața lui din afara celor patru pereţi e oricum 
foarte stresantă. Are nevoie ca locuinţa lui să fie un 
spaţiu sigur. Are nevoie de un prieten. 

lar în momentul acesta, şi eu am nevoie de unul 
mai mult decât de orice altceva. 

- Bun-venit înapoi, domnişoară Ivers, spune 
portarul clădirii în care stă Ryan, deschizându-mi 
uşa. 

Mă opresc în faţa lui şi îmi trag valiza într-o parte. 

- Dave. Pot să-ţi spun Dave? 

Asta scrie pe insigna lui. 

— Sigur că da. 

- Îţi place cafeaua latte? Pentru că ţi-am luat una 
de la cafeneaua mea preferată de după colţ. 

I-o dau. 

- Îmi place foarte mult. Vă mulţumesc. 

la cafeaua. 

- Dave, cred că noi doi o să fum prieteni. 

Îmi iau valiza şi intru pe uşa deschisă. 

- Cred că aveţi dreptate în privința asta, 
domnişoara Ivers. Aţi primit un colet, e sus. 

Ryan mi-a spus că o să-mi lase dublura cheilor sub 
covorul de la intrare, dar când ies din lift şi trec de 
colț, îl văd că deschide uşa. 


- Bună! şoptesc eu entuziasmată din capătul 
holului, nedorind să fiu prea zgomotoasă la ora 
aceea matinală. 

Ryan se întoarce spre mine. Arată ridicol de 
apetisant, deşi nici măcar nu încearcă. E îmbrăcat 
relaxat şi poartă o şapcă invers, în timp ce-şi trage 
propria valiză pe hol. 

Eu însă arăt oribil. Am fost trează toată noaptea, 
port uniforma şi machiajul mi-e întins. În mod 
normal, nu las străinii să vadă dincolo de masca mea 
perfectă, dar la naiba cu asta! O să locuiesc cu tipul 
ăsta, o să mă vadă şi în ipostaze mult mai puţin 
flatante. 

- Bună, şopteşte el, aranjându-şi un rucsac pe 
umăr. Chiar mă întrebam unde eşti. 

„Oare chiar aşa e?“ 

- Echipa a avut un meci târziu şi controlul vamal a 
fost un coşmar. Fac semn spre tava din mâna mea. 
Ţi-am luat cafea. Îi arunc un zâmbet luminos şi îi 
dau cafeaua. Unde pleci? 

- Am antrenament. Apoi am avion spre 
Milwaukee pentru un meci. 

Înaintează pe hol. 

- Am înţeles. Mi-e din ce în ce mai greu să ascund 
dezamăgirea pe care o simt. Multă baftă! 

- O să mă întorc în două zile. Cheia ta e sub covor, 
îmi spune fără să se întoarcă spre mine. 

Simt lacrimile care îmi ard ochii, deşi nu am nici 
un motiv. Sunt doar epuizată şi, recunosc, mă simt 
foarte singură. 

Aş suna-o pe Stevie, s-o întreb dacă vrea să 
petrecem timp împreună, dar Zanders a luat-o la 


fugă spre casă când am aterizat, aşa că ştiu că e 
ocupată. 

- Blue! strigă Ryan, iar eu nu ştiu de ce reacţionez 
la poreclă, dar mă întorc spre el când scoate capul 
din lift. Mulţumesc pentru cafea. 

Îi zâmbesc şi intru în apartamentul gol. 

Plicul ivoriu de la subraţ pare foarte greu. Povara 
faptului că îl voi vedea pe Alex în curând mă apasă 
în piept. Oare o să vină cu ea? Încă se văd sau a fost 
doar o aventură de o noapte? Aşa-zişii mei prieteni 
au întâlnit-o? 

Eu, da. De mai multe ori chiar. Lucra ca intern la 
firma financiară a lui Alex. Am văzut-o anul trecut, 
la petrecerea de Crăciun a companiei, şi i-am 
complimentat rochia verde din şifon. Nu regret, 
chiar era o rochie superbă. Oare şi atunci se culcau 
impreună? 

Maggie e foarte frumoasă în poza de pe invitaţie. 
Fa şi Kevin sunt fericiţi, iar eu mă bucur pentru ei. 
Dar o parte din mine îşi doreşte să fiu în locul ei. 
Trebuia să ne planificăm marea zi împreună, dar 
acum nici măcar n-am fost invitată să probez rochia 
de domnişoară de onoare. Nu sunt geloasă pe nuntă, 
vreau să fie clar asta. Ci pe viitor. Pe ce urmează 
după marea zi. Îmi doresc restul vieţii la care am 
visat atâta vreme. Vreau asta mai mult decât orice 
altceva. 

Dumnezeule, sunt oribilă pentru că gândesc aşa! 
Mă mândresc cu faptul că sunt o prietenă bună, dar 
azi chiar nu sunt. Nici nu e de mirare că m-au dat 
laoparte. 

Pun invitaţia pe frigider sub un magnet, ca să-mi 
amintesc că pe 2 februarie trebuie să fiu pregătită să- 


] văd. 

Partea bună a dimineţii e coletul de la Amazon 
care mă aşteaptă pe insula din bucătărie. Sigur, 
salteaua nu e la fel de grozavă ca un pat real, dar am 
bugetul limitat şi e o opţiune mai bună decât 
podeaua. 

Am multe de făcut azi, dar dorinţa de a sta trează 
şi de a-mi aduce viaţa pe calea cea bună a dispărut, 
aşa că îmi pun cafeaua în frigider. O să mă bucur de 
ea mai târziu. Trebuie să dorm. O să mă ocup mai 
târziu de camera mea dezordonată şi de faptul că 
sunt singură aici. 

Soarele se revarsă deja prin uşa dormitorului, 
amintindu-mi că primul lucru pe care trebuie să-l 
fac când mă trezesc e să-mi cumpăr nişte draperii. 
Hainele şi pantofii mei sunt în continuare împrăștiați 
pe jos, dar totul e dat deoparte, creând o cărare 
îngustă care nu era înainte. 

Îmi ridic imediat privirea. 

Lângă peretele din faţa mea e cel mai frumos pat 
pe care l-am văzut vreodată. Pernele ca niște nori şi 
cuvertura albă creează un vârtej în care vreau să mă 
arunc şi să nu mai ies niciodată. E elegant şi scump, 
cu o saltea cu țesătură fină. E incredibil şi nou. Nici 
urmă din viaţa sau relația mea anterioară. 

E al meu. 

Și e de la Ryan. 

Pentru cineva căruia nu-i pasă de nimeni şi de 
nimic, este foarte atent. 

Mă dor ochii de la lacrimile care vor să iasă la 
suprafață, pentru că sunt o plângăcioasă şi nu mă 
pot abţine. Aşa sunt eu. Dar ăsta e unul dintre cele 
mai atente şi frumoase lucruri pe care le-a făcut 


cineva pentru mine de mult timp şi înseamnă mai 
mult decât pot exprima în cuvinte. Mai ales după 
dimineaţa grea pe care am avut-o. 

Mângâi materialul moale şi scot telefonul. Nu sunt 
genul de om care se plânge că un lucru e prea scump 
şi extravagant şi nici nu mă prefac că sunt şocată 
când un multimilionar cheltuieşte bani pentru mine. 
Dar îi sunt recunoscătoare, asta fără doar şi poate. 


Eu: Mi-ai cumpărat un pat? 


Trec câteva minute şi văd cele trei puncte pe ecran, 
semn că îmi scrie. 


Colegul de apartament: Aveai nevoie de unul. 
Un răspuns practic. 
Eu: Mulţumesc din suflet, Ryan. 


Văd sub perne o pată de lavandă. Cearşafuri noi, 
în culoarea mea preferată. Nu ştiu cum să procesez 
faptul că şi-a amintit detaliul ăsta. 

Nu-mi răspunde, aşa că îi mai trimit un mesaj, 
pentru că vreau să vorbesc cu el. 


Eu: Cât de tare te-a durut să cumperi ceva 
care n-a fost nici alb, nici negru? 

Colegul de apartament: Aproape că m-a 
ucis. 

Eu: Ăsta e limbajul iubirii pentru tine? 
Cadourile? 

Colegul de apartament: Nimic din toată 
situația asta nu are legătură cu iubirea, 
Blue. Aveai nevoie de un pat. Nu interpreta 
prea mult. 


Eu: Cum să nu. Ai grijă, Ryan! Dacă o să 
continui să faci lucruri drăguţe pentru mine, 
cum ar fi să-mi pregătești micul-dejun și să- 
mi cumperi un pat, o să încep să cred că 
vrei să rămân. 

Colegul de apartament: Trebuie să merg la 
antrenament. 


Frumoasă eschivare! 


Colegul de apartament: Fă-ţi ordine în 
cameră, este un dezastru! 


Mă dor obrajii de la zâmbetul larg care îmi apare 
pe faţă. 
Ryan Shay nu urăște complet faptul că stau aici. 


CAPITOLUL 6 


Ryan 


- Avionul pleacă la zece. Să fiți acolo pe la nouă şi 
jumătate cel târziu, spune Phil, coordonatorul 
echipei noastre, în timp ce-l fixează pe Dom cu 
privirea. 

- De ce te uiţi la mine? întreabă el nevinovat. 

Stă jos, pe podeaua sălii, transpirat după 
antrenamentul de dimineaţă. 

- Dacă o să te prind că mai întârzii, o să-ţi 
tăbăcesc fundul. 

- Phil. Philip. Amice. Mă iubeşti şi ştii asta foarte 
bine. 


- Eşti cel mai mare ghimpe din talpa mea şi 
motivul pentru care chelesc. Soţia mea e supărată pe 
tine pentru că m-ai scos din pat aseară. 

- Şi Suzanne mă iubeşte. Şi, hei, măcar nu m-am 
urcat la volan după ce am băut. Am fost responsabil 
şi te-am sunat să mă iei. 

Phil se întoarce spre mine. 

- Shay, ai grijă să ajungă la aeroport la timp, bine? 

- S-a făcut. 

Phil dă din cap dezaprobator şi pleacă. 

- ÎI ador, oftează Dom. 

- Unde aţi fost aseară? 

- La Sway, răspunde Ethan în locul lui. 

— Ai fost şi tu? 

- În nici un caz. Annie mi-ar fi dat cu actele de 
divorţ peste ochi dacă aş fi ieşit în seara de dinaintea 
unei deplasări, dar Dom a tot încercat să mă 
convingă. 

- Am înțeles. 

- Voiai să vii şi tu? Nu ieşi aproape niciodată cu 
noi, aşa că nu m-am gândit să te întreb. Îmi pare rău, 
spune Dom. 

- Nu, e în regulă. Oricum voiam să stau acasă. 

Dintre toţi din echipă, eu şi Ethan preferăm să 
stăm acasă. Ethan pentru că are soţie şi trei copii, iar 
cu pentru că, dacă ies din casă, risc să fiu ţinta 
titlurilor negative şi nu merită. Ultima oară când am 
ieşit a fost aproape un dezastru. I-am dat un pumn 
unui vechi coleg de echipă pentru că s-a purtat urât 
cu Stevie, dar, din fericire, iubitul ei a spus că el a 
fost vinovat ca să distragă atenţia. Însă nu mi-am dat 
seama că am refuzat invitaţiile colegilor mei de 
atâtea ori încât acum nici măcar nu mai sunt invitat. 


Dom ar fi putut măcar să mă sune să-l iau cu 
maşina. Evident, nu ştia că am stat treaz toată 
noaptea, întrebându-mă de ce noua mea colegă de 
apartament nu ajunsese acasă. 

Mai trebuie să ţin zece minute gheaţă pe umăr şi 
apoi pot să mă duc să fac un duş şi să o iau spre 
aeroport. Aşa că stau de vorbă cu câţiva colegi. Dom 
ne povesteşte aventura pe care a avut-o aseară, în 
spatele clubului, iar Ethan ne zice cum a mers 
recitalul de dans al fiicei lui mari. 

Fi sunt cele două extreme ale echipei noastre. 
Aventuri libidinoase într-un club şi recitaluri de 
dans cu copii. Nu ştiu unde anume mă aflu eu. E 
greu să relaţionez cu oricine când singurul lucru de 
care îmi pasă e să duc echipa asta în play-offuri. 

- Ethan, Caroline așteaptă cu nerăbdare cina de 
luni, strigă managerul nostru general din celălalt 
capăt al sălii. 

Ron Morgan se uită la căpitanul anterior al echipei 
cu cel mai fericit zâmbet din lume pe faţă. 

- Şi Annie e încântată, răspunde Ethan. Putem să 
aducem ceva de data asta? 

- E în regulă. Caroline face plăcinta aia cu rubarbă 
care îți place aşa mult. 

— Abia aştept! exclamă Ethan entuziasmat, în timp 
ce-i face cu mâna. 

- Ce naiba a fost asta? îl întreb. 

— Ce anume? 

- Partea aia în care Caroline aşteaptă cu nerăbdare 
cina de luni. 

- Exact ce ai auzit. Soţia lui aşteaptă cu nerăbdare 
să luăm cina luni. 


- De când te-ai apropiat aşa de mult de el? Pe mine 
mă urăşte. 

Când mă uit în spate, văd că Ron vorbeşte cu 
antrenorul-şef. E încruntat şi dezamăgit, un contrast 
mare faţă de zâmbetul relaxat pe care l-a avut când a 
vorbit cu Ethan. 

- Totul se reduce la soţia lui, Caroline. Omul se 
topeşte complet când vine vorba de ea, iar ea o adoră 
pe Annie. leşim toţi patru de câţiva ani. Dacă îi intri 
pe sub piele lui Caroline, clar l-ai cucerit pe Ron. 

- Caroline e grozavă, deci n-ar trebui să fie greu. 

Ethan râde arogant. 

- N-ai nici o şansă, omule. Caroline nu dă doi bani 
pe baschet. Nu se vorbeşte niciodată despre asta la 
cină, iar tu nu ştii să vorbeşti despre altceva. 
Caroline ţine mult la familie, amândoi ţin, iar 
singurul motiv pentru care Ron ne-a invitat la 
început a fost că ea voia s-o cunoască pe Annie. A 
fost şi este în continuare singura prezenţă feminină 
constantă din preajma echipei, aşa că trebuie să-i 
mulțumesc soţiei mele că Ron mă place aşa de mult. 

- Sfinte Sisoe! exclamă Dom destul de tare cât să- 
mi atragă atenţia. 

Are privirea aţintită undeva în spatele meu. Restul 
echipei îi urmează exemplul şi se întoarce spre 
intrarea în sală. 

- La naiba! 

- Dumnezeule! 

Când mă întorc, nu sunt atât de plăcut surprins s-o 
văd pe Indy, care intră în clădire de parcă e a ei. 
Poartă o rochie lila de vară în acea zi de octombrie 
neobişnuit de caldă. Converșii albi înalți pe gleznă 
au desenaţi pe ei tot felul de forme colorate. Și-a 


aranjat părul şi s-a machiat, părând cu totul altă 
femeie faţă de cea pe care am lăsat-o la apartament 
acum câteva ore. 

- Shay, eşti cel mai norocos bărbat din lume. 
Spune-mi, te rog, că te culci cu ea! 

— Ai grijă cum vorbeşti! îi spun eu tăios colegului 
meu de echipă. 

- Dacă nu încerci tu, o s-o fac eu. 

- Dom, Ryan mai are puţin şi o să explodeze, îl 
avertizează Ethan, care încearcă să nu râdă. 

Îmi îndrept atenţia spre Indy, care se uită în jur. Cu 
toate că în mod evident nu e în elementul ei, nimic 
din postura sa nu arată că ar fi agitată. Iar faptul că 
se simte confortabil într-un loc unde nu are ce căuta 
e ceva ce am învăţat destul de repede despre ea. Nu 
cred că fata asta e capabilă să simtă ruşine. 

Mai multe priviri sunt îndreptate spre frumuseţea 
blondă, în timp ce Ethan mă priveşte amuzat. 

- Nu vă mai holbaţi la ea! Mergeţi la duş sau la 
aeroport ori faceţi orice altceva, doar nu vă mai 
holbaţi la ea. Nu e disponibilă, spun eu. 

- Deci te culci cu ea, încuviinţează Dom. 

— Nu. Şi nici voi n-o s-o faceţi. Nu vă mai holbaţi 
la ea, altfel o să fie ultimul lucru pe care o să-l vedeţi. 

- Cineva e protector, iar sora lui nu e prin 
preajmă. Notaţi data, oameni buni! Lui Ryan Shay îi 
pasă de altcineva decât de sora lui şi de altceva decât 
de baschet. 

- Dom, eşti pe cale să ţi-o iei. Dacă nu de la Ryan, 
atunci de la mine, spune Ethan. 

Îl ignor pe Dom şi mă îndrept spre Indy, care intră 
în spaţiul nostru de antrenament. 


- Ce naiba faci aici? o întreb şi o iau de cot, 
trăgând-o spre colţul sălii. 

— Salutare şi ţie. 

- Cum ai intrat aici? Locul ar trebui să fie închis 
pentru antrenament. 

- Sunt fermecătoare, ai uitat? spune în timp ce 
arată spre faţa ei. 

Bineînţeles că noua mea colegă de apartament 
foarte sigură pe ea a reuşit să treacă de securitate și 
să intre în sala noastră când la porţile de afară sunt 
atâţia fani nerăbdători, care visează la o poză sau un 
autograf. 

Se uită la punga cu gheaţă lipită de umăr. 

- Ce ai păţite 

- Nimic. Indy, nu poţi să fii aici. 

Vreau să adaug „Mai ales când arăţi aşa, dar ar 
putea să poarte şi un sac de cartofi şi toate privirile 
ar fi în continuare aţintite asupra ei. 

Îmi întinde o cheie. 

- Cheia pe care mi-ai făcut-o n-a funcționat. Am 
fost să cumpăr draperii, iar când m-am întors, n-am 
putut să intru în apartament. 

— Eşti sigură? 

lau cheia de la ea. 

- Da. 

- Bine. O să ţi-o aduc pe a mea, dar trebuie să 
pleci de aici. 

- Shay, vino aici un pic! Vreau să vorbesc cu tine! 

Îmi aud numele strigat dinspre birourile aflate de 
cealaltă parte a terenului. 

Ron Morgan stă în ușa biroului, cu mâinile în 
buzunar. 


- La naiba! Stai aici! Nu te mişca şi nu vorbi cu 
nimeni, îi spun eu lui Indy. 

- Cineva e morocănos în dimineaţa asta, bombăne 
ea în timp ce mă îndepărtez. 

Când ajung la birou, întind mâna. 

- Domnule Morgan. 

- Shay, ne cunoaștem de patru ani. Spune-mi Ron! 

Dă mâna cu mine. 

- Domnule, cu tot respectul, prefer să vă spun 
domnul Morgan. 

- Bineînţeles. Mereu ai avut maniere ca din Sud. 

Mă fixează cu privirea şi aş minţi dacă aş spune că 
nu sunt intimidat. Chiar dacă e mai mic decât mine, 
în mâinile lui se află viitorul meu. Stau aici atât timp 
cât vrea el, iar în clipa în care nu o să mă mai vrea, o 
să fiu mutat la altă echipă. Aşa merg lucrurile. Merit 
fiecare ban pe care-l câștig, iar salariul meu 
reprezintă o parte impresionantă din bugetul lui. 
Sunt foarte conștient de faptul că încă nu i-am oferit 
un campionat şi nici măcar un play-off care să-i 
justifice investiția. 

- O să avem o conferință de presă înaintea 
meciului de mâine-seară. O să fim noi doi şi o să 
vorbim despre noul tău rol, cel de căpitan, şi despre 
ce vrem de la echipă sezonul ăsta, deci fii pregătit 
pentru întrebări! 

- Da, domnule. 

- Şi, Shay, încearcă să arăţi şi o urmă de 
personalitate! Sigur, o să vorbim şi despre baschet, 
dar acum eşti imaginea acestei echipe şi vor să-l 
cunoască pe adevăratul Ryan Shay. 

— La ce întrebări ar trebui să mă aştept? 


- Nu ştiu, chestii legate de familia ta. Cât de mult 
îți place orașul. Ce părere ai despre promovarea ta. 
Ce părere am eu despre promovarea ta. 

Timpul îngheaţă în clipa în care aud aluzia din 
vocea lui. 

La naiba, ăsta e momentul decisiv! De ce să nu-l 
întreb direct? 

- Şi ce părere aveţi despre promovarea mea, 
domnule? 

Expiră adânc, resemnat. 

- Sunt sigur că ştii asta. 

Încuviinţez din cap. 

- Ce am făcut ca să nu vă placă de mine? E din 
cauză că n-am vrut să ies cu nepoata 
dumneavoastră? Chiar n-am avut nimic cu ea... 

- Nu, în nici un caz. Cât de patetic crezi că sunt? 
Nu e vorba de faptul că nu te plac, Shay, că nu cred 
că eşti făcut să conduci echipa asta. Să fii căpitanul 
echipei înseamnă mai mult decât să fii talentat pe 
teren. E vorba de familie, camaraderie. Tu eşti un lup 
singuratic - asta nu e o problemă, doar că nu e genul 
de conducere pe care îl caut în organizaţia mea. Nu 
m-am supărat pentru că n-ai vrut să te mai vezi cu 
nepoata mea. E o persoană complicată, chiar şi 
pentru mine, dar ştiu foarte bine ce efect are o 
femeie asupra unui bărbat. Speram că o să întâlneşti 
pe cineva şi o să te schimbi. Am sperat că o să fii 
pregătit pentru rolul ăsta la momentul potrivit. Uită- 
te la Ethan! E un aruncător foarte bun, dar 
adevăratul lui talent e că poate fi abordat de oamenii 
lui şi ştiu că o mare parte din latura asta s-a dezvoltat 
când a întâlnit-o pe Annie. Nu cred că ești pregătit 
pentru rolul ăsta, Shay. 


„La naiba! Spune-mi care e de fapt părerea ta!“ 

Ron zâmbește şi îi face cu mâna lui Ethan, de 
parcă nu m-a făcut să mă simt complet neînsemnat 
cu doar câteva secunde înainte. 

La naiba cu asta! Muncesc mai mult decât oricine 
altcineva din echipa asta. Sunt mai bun decât oricine 
altcineva din echipa asta, dar Ron are o problemă cu 
mine pentru că nu am o iubită? Sau pentru că nu 
sunt destul de sensibil ca să am o femeie în viaţa 
mea? 

O parte mică din mine vrea să fiu transferat la altă 
echipă. Dacă asta e părerea lui despre mine, atunci 
n-are decât să mă dea la altă echipă. Apoi îmi 
amintesc că acum Stevie locuieşte aici şi nu pleacă 
nicăieri din moment ce Zanders a semnat un 
contract pe şapte ani cu Raptors, aşa că trebuie să fac 
lucrurile să funcţioneze. 

- De fapt, domnule, am întâlnit pe cineva. 

„Ce naiba am spus?“ 

- Poftim? întreabă Ron râzând. 

În loc să-i răspund, doar încuviinţez, pentru că nu 
găsesc tăria să repet minciuna. 

- Shay, joci pentru mine de patru ani. Cred că aş 
şti dacă te-ai vedea cu cineva. 

- E ceva nou. 

— E şi ceva serios? 

E serios? E la fel de iluzoriu ca mine, pentru că 
sunt un idiot nenorocit care crede că aş putea să 
merg cu minciuna asta până la capăt. 

- Hm, da. 

- Abia aştept s-o cunosc. Săptămâna viitoare. La 
banchetul de toamnă. Unde participarea e 


obligatorie şi o să-ţi aduci iubita. Sunt convins că și 
Caroline o să vrea s-o cunoască. 

Am încurcat-o. Rău de tot. Cum e posibil ca 
soluția mea pentru problema asta să fie o iubită 
falsă? De ce nu m-am oferit să lucrez la calităţile 
mele de lider şi atâta tot? 

Nici măcar nu pot să folosesc scuza că o să vin cu 
sora mea în locul iubitei inexistente, pentru că 
banchetul de toamnă e o strângere de fonduri 
găzduită de cele patru echipe de sport importante 
din Chicago, iar Stevie o să vină cu Zanders. 

Privirea îmi e atrasă de părul blond şi de 
materialul lila. Mă uit la Indy, care stă unde am lăsat- 
o. Se leagănă uşor şi dă din cap în timp ce se uită pe 
telefon. 

Sunt plin de regrete. E o idee oribilă, dar, la naiba, 
am luat-o deja pe drumul ăsta! 

— Sau puteţi s-o întâlniți acum. 

Arăt spre Indy, care e în lumea ei şi habar n-are de 
minciuna colosală în care o implic. 

— Ea e? Prezintă-mi-o, Shay! 

- Indy, poţi să vii un pic? 

Îi fac semn. 

Vine voioasă spre noi şi sper că vede în zâmbetul 
meu forțat cât de rău îmi pare. 

- Indy, el e managerul general al echipei Devils, 
Ron Morgan. 

- Încântată de cunoştinţă, spune ea cu un zâmbet 
luminos. 

Bineînţeles că nu o deranjează să întâlnească 
străini. 

Îmi pun mâna pe spatele ei. E prima oară când o 
ating, iar ea se încordează imediat. 


- Domnule Morgan, ea e Indy, iubita mea. 

Zâmbetul colegei mele de apartament dispare 
imediat. 

- E o plăcere să o întâlnesc pe femeia care, în 
sfârşit, i-a atras atenţia lui Ryan Shay. 

O analizează și, deşi Indy nu-şi poate da seama din 
tonul lui, ştiu că Ron încearcă să înţeleagă toată 
situaţia. Încearcă să mă prindă cu minciuna. 

„Blue, te implor, intră-n joc!“ o implor. 

Indy nu spune nimic din cauza șocului. 

- Sunt sigur că şi ea e încântată să vă cunoască, 
întrerup eu tăcerea. Dar trebuie să plece. 

O întorc spre ieşire. 

- Deja? Ce păcat! spune Ron. 

- Da, trebuie să plece. 

O mai împing puţin. Nu vreau decât să plece de 
acolo. 

- Nu aşa de repede, iepuraș. Iese din transă şi mă 
ia de talie. Cum o să supraviețuiesc fără tine două 
zile? N-am mai fost despărțiți până acum, iubire. O 
să-mi fie aşa de dor de tine! 

Se gudură pe lângă mine şi îmi face cu ochiul. 

O s-o omor. 

— Ce dulci sunteţi! spune Ron amuzat. 

- Totul e datorită lui. E cel mai dulce bărbat pe 
care l-am întâlnit vreodată. Şi foarte emotiv. Ştiaţi 
asta despre el? 

- Habar n-aveam. Aici, Shay e mereu atât de 
stăpân pe sine! 

- E foarte emotiv. Şi plângăcios. A plâns prima 
oară când am făcut dr... 

Îi acopăr gura. 


- Trebuie să plecăm. Ne vedem în avion, domnule 
Morgan. 

Fără să-i dau drumul lui Indy, o iau spre uşă. 

- Indy, aştept cu nerăbdare să te văd din nou la 
banchetul de toamnă! 

Indy îi face cu mâna lui Ron, dar nu poate să zică 
nimic pentru că îi ţin gura acoperită până când ne 
îndepărtăm de coechipierii mei. 

- Ce naiba faci? o întreb când ajungem pe holul 
gol din fața sălii. Şi care-i treaba cu alinturile? 

- Ce fac eu? Ce naiba faci tu? lubita ta? 

- La naiba! exclam, plimbându-mă pe holul 
îngust. M-am panicat. 

- Atunci relaxează-te şi du-te să-i spui adevărul! 

- Nu pot. 

- Nu poţi? Ea râde cu dispreţ. Cum adică nu poţi? 

- Indy, viitorul meu e în mâinile acelui bărbat. Nu 
pot să-i zic că l-am privit în ochi şi l-am minţit. 
Tocmai mi-a spus că nu sunt făcut să conduc echipa 
asta. Că nu sunt uşor de abordat şi că petrec prea 
mult timp singur. 

- Se pare că şi el te cunoaşte foarte bine. 

- Am nevoie de susţinerea lui. Nu pot să-mi petrec 
restul carierei jucând pentru un manager general 
care crede că nu sunt potrivit pentru ce fac. Am 
nevoie doar să mă însoţeşti la evenimentul ăsta, să o 
faci pe soţia lui să se îndrăgostească de tine, iar Ron 
o să-şi schimbe părerea despre mine. Caroline e 
punctul lui sensibil. Dacă ea o să mă placă, o să mă 
placă şi el. 

- Şi îmi spui mie că sunt emotivă şi dramatică, 
spune Indy râzând. 

- Nu am zis niciodată că eşti dramatică. 


- Ştiu. Am pus asta de la mine ca să am un motiv 
să spun că eşti dramatic. Ceea ce e adevărat. Ia-ţi 
personalitatea ta de robot şi spune-i adevărul! 

Inspir adânc. 

- Indy, e vorba de o singură seară. Un singur 
eveniment. Ajută-mă! 

- Nu, e prea ciudat. Nu pot să mă prefac că sunt 
iubita ta. 

Bun, am minţit, dar ea e dramatică. Nu e mare 
lucru. 

— Vrei să îngenunchez şi să te implor? 

- Acum, după ce ai pomenit asta, nu m-ar deranja 
să ştiu cum arăţi când stai în genunchi, spune ea, în 
timp ce mă analizează. 

- Indy, te rog! 

- E ridicol. Putem să vorbim despre asta când te 
întorci acasă. 

- Perfect. Minunat. Nu-ţi cer decât o singură 
seară. 

- Adu-mi cheia ca să mă culc în noul meu pat 
scump. 

- Ce tip minunat, ţi-a cumpărat un pat! Probabil 
asta te face să vrei să-i întorci favoarea. Pare o 
persoană minunată. 

Indy îşi dă ochii peste cap. 

- În momentul ăsta, e pe lista mea neagră. 


CAPITOLUL 7 


Ryan 


Primul nostru meci în deplasare a fost un succes. 
Am avut o statistică de peste zece pentru puncte 
marcate, recuperări şi pase decisive, lucru care nu se 
întâmplă prea des. Nu am nici o problemă când 
înscriu sau la pasele decisive, îmi conduc echipa în 
ambele categorii, dar recuperările sunt cu totul 
altceva. Am 1,90, ceea ce înseamnă că sunt înalt în 
lumea reală, dar în NBA sunt unul dintre cei mai 
scunzi tipi din liga mea. Corpul meu se resimte când 
înaintez cu mingea, dar toate astea merită de fiecare 
dată când mă strecor pe lângă un tip masiv sau 
înscriu de dincolo de linia de trei puncte, peste o 
bestie de doi metri. 

Aş minţi însă dacă aș spune că nu mă resimt după 
meciul de aseară. M-a durut umărul toată dimineaţa 
din cauza prea multor interceptări ratate. Nu ştiu 
dacă e din cauza înălțimii mele sau care e treaba, dar 
la unele meciuri pur şi simplu nu primesc respectul 
cuvenit din partea arbitrilor la schemele periculoase. 
Faulturi care pentru orice alt MVP ar fi considerate 
flagrante sunt trecute cu vederea în cazul meu, iar 
durerile provocate de ele își fac simțită prezenţa ziua 
următoare. 

Însă creierul meu e mai rău decât umărul. A fost 
băgat în priză de când am plecat din Chicago. Nu am 
lăsat niciodată pe nimeni să stea în casa mea, în 
afară de Stevie, şi încă nu ştiu dacă pot să am 
încredere în Indy. Nu pare răutăcioasă şi sora mea 
are încredere în ea, dar ştiu foarte bine că oamenii 
pot să te surprindă. Faptul că i-am dat acces complet 
la apartamentul meu e copleşitor. Abia m-am abținut 
să nu o sun pe Stevie ca s-o rog să se ducă să doarmă 


la mine cât o să fiu plecat. Ştiu că ar fi fost 
dezamăgită de lipsa mea de încredere în prietena ei. 

În timp ce mă îndrept spre casă, mă gândesc la un 
singur lucru: sper că Indy n-a găsit ceva ce poate fi 
folosit împotriva mea sau o informaţie pe care s-o 
vândă ca să facă bani repede. Sunt conștient că devin 
paranoic, dar am motivele mele, iar când eşti în 
poziţia mea, trebuie să fii mereu atent. Nu pot să las 
garda jos. 

Iau cheia de sub covoraş şi intru. În apartament e 
linişte şi se revarsă lumina. E încă devreme, iar 
soarele începe să se întrevadă printre clădirile din 
Chicago, însă nu destul cât să lumineze spaţiul. Se 
pare că, înainte să se culce, Indy a lăsat aprinse toate 
luminile, ceea ce este absolut minunat. Nu m-am 
ales doar cu o colegă nouă de apartament, ci cu una 
care o să-mi mărească considerabil factura. 

Ceva pare diferit. Nu ştiu dacă e faptul că în 
camera de alături doarme o femeie, dar energia din 
jur s-a schimbat. În timp ce privirea mi se ajustează 
cu locul, găsesc pete de culoare care nu-mi aparţin. 

O pătură mov-deschis tricotată aruncată peste 
canapea. 

O cană de cafea roz cu un pai lângă cana mea. 

Atâtea perne pe canapea, încât nu mai am unde să 
stau. 

Fereastra panoramică e încadrată de draperii 
galbene cu nişte buline nenorocite. 

Verde. Atâtea plante între cele suculente de pe 
bibliotecă şi copacul imens din colț, de lângă 
fereastră. 

Apropo, biblioteca mea s-a transformat într-un 
curcubeu. Cărţile sunt complet rearanjate şi numărul 


lor pare să se fi dublat. Biblioteca mea atent gândită 
şi organizată arată de parcă un unicorn a vomitat 
peste ea, trecând de la roşu la mov. Pentru că, da, 
acum e sortată pe culori. Ce naiba caută Investing 
101 între două cărți cu bărbaţi la bustul gol pe 
copertă? Ce dacă sunt toate portocalii? 

Și de ce sunt tipi goi în biblioteca mea? 

Indy e o romantică. Bineînţeles. A aşteptat şase ani 
o cerere în căsătorie care n-a mai venit. Îi plac florile 
şi hainele feminine. Ar fi trebuit să-mi dau seama. 

Îmi analizez apartamentul cu disperare. A fost o 
greşeală s-o las să se mute. A stat doar 48 de ore 
singură şi deja a acaparat casa. Oriunde mă uit, văd 
amprenta ei. Ceva ce a atins sau a schimbat. În 
fiecare colţişor sunt culori, dar, per total, e foarte 
mult din ea. 

Urăsc asta. Simt cum pierd controlul situaţiei. De 
obicei sunt calm, dar acum sunt acaparat de gânduri 
anxioase şi îmi vreau spaţiul înapoi. Am nevoie să fie 
doar al meu. 

- Indy! ţip eu în acea linişte. Nu-mi pasă că e 
foarte devreme. Trebuie să îndrept chestia asta. 
Indigo, trezeşte-te! 

- Ce s-a întâmplat cu regula aia care spune că 
trebuie să facem linişte când ne întoarcem din 
deplasare? Dormeam. 

Bat la uşa ei. 

- Indy, îţi jur că, dacă nu ieşi aici, o să intru în 
camera ta. 

— Chiar te rog! Dorm goală. 

„Ah!“ 

Gâfâi, iar asta mă împiedică să spun ceva. Îmi pun 
palmele de o parte şi de alta a uşii ei, în timp ce o 


imagine sugestivă îmi năvăleşte în minte. Ea. Goală. 
În casa mea. În patul pe care i l-am cumpărat. 
Pasiunea se amestecă în mod ciudat cu frustrarea 
care îmi pulsează în corp, iar excitarea e atât de 
subită, încât aproape că ameţesc când tot sângele o ia 
în jos. Nici nu știu cât a trecut de când am văzut o 
femeie goală, dar corpul meu îmi amintește cu furie 
că a trecut prea mult. 

Alung toate imaginile astea şi inspir adânc ca să- 
mi revin. Ăsta e ultimul lucru la care ar trebui să mă 
gândesc - corpul ei gol, care probabil e perfect. 

Indy deschide ușa, îmbrăcată în pijama. Mă sperii 
şi mă scoate din visare. 

- Ştiam eu că o să funcţioneze. Asta e practic cea 
mai mare temere a ta, o femeie goală în 
apartamentul tău. 

Trece pe sub braţul meu şi se îndreaptă spre 
bucătărie. 

- Sper că nu m-ai trezit fără să-mi aduci cafea. 

- Ce naiba s-a întâmplat cu apartamentul meu? 

— La ce te referi? 

- De ce sunt toate lucrurile tale împrăştiate prin 
apartament? 

- Pentru că locuiesc aici. 

- Ai un dormitor. 

- Și tu. 

Dumnezeule, parcă vorbesc cu un copil! 

— Ţine-ţi lucrurile în camera ta! 

- Vrei să-mi ţin şi cana de cafea în dormitor? 

O ridică şi încearcă să nu râdă. 

- Ei bine... mă bâlbâi. Pe aia poţi s-o laşi, dar 
restul... Indy, îmi place ca spaţiul meu să arate într- 
un anumit fel. 


- Adică plictisitor. Ryan, casa ta arăta ca o celulă. 
Avea nevoie să fie readusă la viaţă. 

- Am un copac în living! 

- Dacă vrei să ştii, e un ficus lyrata şi l-am pus 
acolo pentru că fereastra e îndreptată spre est şi intră 
cantitatea perfectă de soare pe acolo. Are lumină, 
dar nu directă. Fereastra mea e spre nord. Copacului 
nu i-ar fi bine acolo. Aşa că mai bine inspiră adânc și 
bucură-te de oxigenul pe care-l oferă, ce zici? 

Ce naiba se întâmplă? 

Indy îşi pune cafeaua fierbinte în frigider ca să se 
răcească. 

— Ce e? Nu sunt o blondă fără creier. 

— Nici n-am spus asta. 

- Nici nu era nevoie. Expresia ta şocată a spus asta. 
Mulţi oameni au părerea asta despre mine şi se pare 
că te numeri printre ei. 

Expresia mea se îmblânzeşte. Chiar nu e asta 
părerea mea despre Indy, dar e o creatură superbă şi 
aş minţi dacă aş spune că nu a fost primul lucru pe 
care l-am observat. 

- Credeam că îţi plac mai mult florile decât 
plantele. 

Schimbarea de subiect nu e chiar subtilă, dar 
cumva, deşi ea este cea care mi-a acaparat 
apartamentul, eu sunt cel care se simte prost. 

- Da, doar că florile sunt ceva mai greu de 
întreținut şi, călătorind atât de mult, nu pot să am 
mereu grijă de ele. 

Mă scarpin la ceafă. 

— Aş putea să te ajut în privinţa asta. 

Ce fac? Am trezit-o ca să-i spun că vreau ca 
apartamentul meu să revină la normal, iar acum mă 


trezesc că o rog să-şi continue nebunia și, colac peste 
pupăză, mă ofer să-i ud florile? 

Dar am nevoie de o favoare de la ea şi am început 
să ţip chiar de dimineaţă. 

- Ai face asta? 

Se îndreaptă şi i se citeşte o licărire de speranţă în 
ochi. 

La naiba, nu mai pot să dau înapoi! Nu când arată 
aşa. 

— Sigur că da. 

- Mulţumesc, Ryan! N-am mai avut flori proaspete 
în casă de mulți ani. Sunt aşa de entuziasmată! E un 
stand cu flori adorabil la câteva străzi depărtare. O să 
trec pe acolo azi! 

M-am prins. Am citit printre rânduri. Idiotul cu 
care a locuit înainte nu s-a oferit să le îngrijească în 
timp ce Indy era plecată în deplasare, aşa că n-a mai 
avut flori. 

Tipul ăla n-are decât să se ducă naibii. Consider că 
infidelitatea te pune într-o anumită categorie din 
care nu mai poţi să ieşi. Probabil de asta am făcut tot 
ce am spus că nu voi face niciodată, și anume i-am 
dat voie unei fete să locuiască în casa mea în timp 
ce-i fac viața mai uşoară. 

Îi înţeleg situaţia. Dacă niște flori în apartament o 
vor face fericită pe Indy, atunci se pare că o să mă 
apuc de grădinărit. 

Dumnezeule, cum a reușit să mă convingă? 

— Va trebui să mă înveţi ce să fac, îi amintesc. 

— Sigur, încuviinţează ea entuziasmată, în timp ce 
ocoleşte insula ca să ajungă la mine. 

Mă îmbrățișează, iar corpul ei e lipit de al meu. 


Nu mă mişc şi stau cu braţele întinse într-o parte şi 
alta, în timp ce ea mă strânge mai tare și nu mă lasă 
să ies din situaţia asta. Nici nu sunt sigur că aş vrea. 
Îmbrăţişarea ei e surprinzător de liniştitoare, iar 
agitația provocată de schimbările din jur a dispărut. 
N-am mai fost atins de mult timp. Ştiu că 
îmbrăţişarea e platonică, dar am uitat cât de plăcut e 
să simt atingerea unei femei. 

- Haide, Ryan, îmbrăţişează-mă şi tu, îmi 
bombăne în umăr. 

Îmi lipesc precaut mâinile de spatele ei şi mărimea 
lor o copleşeşte. Dar se pare că nu-i ajunge, deoarece 
continuă să mă ţină strâns. 

Obrazul meu se lipeşte de al ei şi îi alunecă pe gât, 
până când părul blond mă înconjoară ca o perdea. 
Un parfum tropical, probabil cocos, mă invadează și 
o trag mai aproape de mine când îl inspir. 

Simt două vârfuri ascuţite care mă înţeapă în 
partea de sus a abdomenului, iar excitarea ei 
neaşteptată o provoacă din nou pe a mea. 

Indy e înaltă pentru o fată, probabil are 1,75, iar 
umflătura din pantalonii mei e periculos de aproape 
de zona ei intimă. Ştiu că o simte, dar nu se retrage. 

Dumnezeule, sunt patetic! Sunt atât de înfometat 
după atingeri, încât o simplă îmbrăţişare îmi 
provoacă erecţie. 

- Cum naiba m-ai convins să fac asta, când eu te- 
am trezit cu intenţia de a-ţi strânge toate lucrurile 
din livingul meu? îi șoptesc. 

Se retrage şi simt imediat lipsa conexiunii. 

— E farmecul meu despre care ţi-am spus. 

Aş vrea s-o contrazic. 


- Dacă vrei să dau jos draperiile, să mut plantele și 
să iau pătura în camera mea, să ştii că pot. Aseară 
am citit pe canapea și am lăsat-o acolo. Îmi pare rău. 

Pluteşte prin bucătărie şi scoate nişte ouă și şuncă 
din frigider, inclusiv un amestec de fructe pe care l- 
am făcut aseară. la cana de cafea, mi-o întinde şi îmi 
aruncă un zâmbet luminos, de parcă nu am trezit-o 
ţipând la ea. 

— Apropo, bună dimineaţa. 

— Eşti îngrozitor de veselă pentru o persoană care 
susține că nu e matinală. 

- Dacă aş fi prostdispusă de fiecare dată când mă 
enervezi dimineaţa, n-aş mai fi fericită niciodată. 

Se întoarce cu spatele, sparge câteva ouă într-o 
tigaie şi pune şunca într-alta. 

Mă aşez pe un scaun la insulă şi încerc să-mi 
ascund erecţia în timp ce o privesc. 

- Credeam că ești vegetariană. 

- Da, dar tu nu eşti şi îţi pregătesc micul-dejun. 

- Nu e nevoie. Te-am trezit ţipând la tine. Îmi trec 
o palmă peste faţă. Pot să-mi pregătesc singur micul- 
dejun. 

- Sunt sigură de asta, dar îmi place să am grijă de 
oameni. Aşa sunt eu. 

Îmi zâmbeşte peste umăr. 

La naiba, ce drăguță e! 

Stau acolo în tăcere şi-mi beau cafeaua, în timp ce 
ea zâmbeşte. Adevărul e că voiam să-i pregătesc din 
nou micul-dejun. A părut s-o impresioneze data 
trecută şi mi-a plăcut s-o văd bucurându-se de 
mâncarea mea. 

- Poţi să laşi draperiile unde sunt. Şi plantele, 
pernele şi pătura. Dar trebuie să-ţi iei bărbaţii goi 


din biblioteca mea. 

Râde. 

- S-a făcut, deși ai putea să înveţi câte ceva de la 
iubiții mei fictivi. Dar ai aura aia morocănoasă şi 
misterioasă. 

— Şi sunt devastator de chipeş, adaug eu. 

Îmi pune micul-dejun în faţă, cu un zâmbet cu 
subînţeles. 

- Presupun că e în regulă. 

Indy se aşază lângă mine și trebuie să recunosc că 
e plăcut să petrec dimineaţa cu ea alături. Probabil aş 
simţi aşa dacă ar fi oricine altcineva, dar recunosc că 
e plăcut să mă întorc acasă la cineva. 

- Apropo de iubiţi... încep eu precaut. 

- Spune-mi că ai lămurit lucrurile cu managerul 
tău general! 

— Nu chiar. 

- Ryan! 

Mă priveşte dezamăgită şi-şi dă ochii peste cap, 
ceea ce e adorabil. 

— Te-a pomenit de trei ori cât am fost în deplasare. 
Parcă mă testa să vadă dacă e real. 

- Pentru că nu e! E o idee groaznică. O să fie de 
zece ori mai groaznic când o să afle că l-ai minţit. 

- N-o să afle. 

- Serios? O să se uite o singură dată la noi şi o să 
ştie că minți. 

- O să mă prefac când o să fum în public. Te rog, 
Blue, ajută-mă! 

Bagă o căpşună în gură şi atenţia mi se îndreaptă 
asupra buzelor ei roz. 

— Având în vedere că eşti obsedat de control, e 
foarte plăcut să te aud cum implori. 


Îi arunc o privire tăioasă. 

- Nu poţi să găseşti pe altcineva care să fie iubita ta 
falsă? Sau, nu ştiu, poate chiar să-ţi faci una? 

- N-am încredere în nimeni şi nu ies la întâlniri. Şi 
nici nu pot să mă prefac în timp ce o biată fată ar 
crede că e adevărat. Nu pot să duc pe nimeni cu 
zăhărelul. Dar pe tine nu te duc cu zăhărelul, pentru 
că între noi lucrurile nu vor fi niciodată așa. 

- E şi ăsta un mod de a clarifica lucrurile. Apoi îşi 
ia privirea de la mine. Nu pot. Lucrez. 

- Eşti acasă pentru banchetul de toamnă. Toate 
echipele din Chicago sunt acasă. 

- Mi-am luat al doilea job. Trebuie să muncesc în 
seara aia. 

- Al doilea job? Ce anume? 

-  Taximetrie. Se potriveşte de minune cu 
programul meu de zbor. Aşa pot să lucrez când sunt 
acasă. 

- Indy, nu! Poate fi periculos. 

- E în regulă. Îşi dă ochii peste cap. Am nevoie de 
bani şi o să am ocazia să vorbesc cu oameni toată 
noaptea în maşina mea. Pare un vis împlinit pentru 
mine. 

- Nici nu ştiu cu ce să încep ca să-ţi spun toate 
motivele pentru care mi se pare o idee oribilă, așa că 
o să-ţi spun că te plătesc cât vrei în seara aia. 

Indy pufneşte. 

- N-o să te las să mă plătești ca să te însoțesc la 
un eveniment. Doar nu sunt escortă, pentru numele 
lui Dumnezeu! 

Se ridică de pe scaun şi pleacă. 

La naiba, e clar că n-a fost mişcarea potrivită! 


O iau de încheietură şi o opresc, apoi îi vorbesc pe 
un ton mai blând. 

— Ce pot să fac? 

- Nimic. Nu zic că nu vreau să te ajut, dar nu pot. 
Pe lângă muncă, e faptul că eşti faimos, Ryan. Foarte 
faimos. 

— Şi nu vrei să ajungi în presă. 

Bineînţeles că nu vrea. A văzut prin ce a trecut 
sora mea anul trecut. 

- Nu e vorba de asta. Chiar mi s-ar părea 
distractiv, dar tocmai am terminat o relaţie de șase 
ani. Dacă o să afle... 

- N-are decât să creadă că suntem împreună. 
Poate să se ducă naibii. 

- Nu mă refeream la asta. 

Urmează un moment de tăcere, apoi îşi coboară 
privirea spre încheietura ei. Nu se mișcă pentru o 
clipă şi sunt nevoit să-mi folosesc tot autocontrolul 
ca să nu o mângăâi. 

Se retrage şi mă inundă imediat regretul. Ce naiba 
fac? 

- O să merg la nunta prietenilor mei, la fel ca el de 
altfel. Ia invitaţia de pe frigider și mi-o întinde. 
Trebuie să mă concentrez să găsesc pe cineva cu care 
să merg, nu să fiu iubita falsă a altcuiva. Nu pot să 
apar cu tine într-o seară şi apoi să merg cu un tip 
oarecare la nunta asta. Pe oricine o să găsesc, acela o 
să fie cu mult sub supervedeta NBA Ryan Shay. 

Îmi ridic o mână la piept. 

— Blue, mă flatezi. 

- Vorbesc serios, Ryan. Deja sunt ţinta glumelor 
prietenilor mei. 

- Cum adică? 


- Nu contează. Clatină din cap şi pune invitaţia pe 
frigider la loc. Uite ce e, sunt foarte dată peste cap de 
situația cu Alex şi nici măcar nu pot să mă gândesc 
la altă relaţie, acum sau poate niciodată, şi nu ştiu 
dacă aş putea să mă prefac. Îmi pare rău, nu pot să te 
ajut. 

Nu ştiu ce m-a împins să spun asta. Poate faptul că 
era bosumflată sau privirea ei tristă. Mi-e teamă că 
avea să înceapă să lăcrimeze. Sau poate e gândul că 
fostul ei iubit o să creadă că a ieşit victorios. Cert e 
că rostesc cuvintele înainte să le gândesc. 

- Când e nunta? 

- De cet? întreabă ea suspicioasă. 

- Răspunde-mi la întrebare! 

- Pe 2 februarie. 

Îmi scot telefonul ca să-mi verific programul. Nu 
am meciuri, nici acasă, nici în deplasare. Am 
antrenament, dar pot să scap de el. 

- O să vin eu cu tine la nuntă. 

Face o mică pauză, apoi izbucnește în râs. 

— Ce e aşa de amuzant? 

- Tu. Trage adânc aer în piept. Ai fost foarte 
amuzant. 

O aştept să se calmeze. 

- Nu glumesc. 

Zâmbetul ei e larg și vesel, genul pe care nu poţi să 
ti-l ştergi de pe față după ce ai râs din suflet. 

- Ba da. 

- Ia-ţi seara liberă! Vino cu mine la banchetul de 
toamnă şi o să vin cu tine la nuntă! O să încerc să 
mă prefac. Aşa că aranjamentul o să ne ajute pe 
amândoi. Dacă fostul tău iubit idiot o să vină cu 
cineva, în nici un caz n-o să te las să te duci singură. 


Zâmbetul îi dispare în clipa care o lovește revelaţia. 

- Vorbeşti serios. Ryan, una e să-ţi minţi 
managerul general, dar e cu totul altceva să-mi mint 
prietenii din copilărie. Mă cunosc prea bine. Îşi vor 
da seama că ne prefacem. 

- Atunci se pare că va trebui să exersăm. Dacă 
totul o să meargă bine, Ron şi Caroline Morgan ne 
vor invita la câte o cină în familie. 

Indy se aşază şocată pe scaunul de lângă mine. 

- Vorbeşti serios. 

- Da. 

Mă priveşte uimită şi cu privirea pierdută. Mai că-i 
văd rotițele cum se mișcă. 

- Sunt şanse ca tipul ăla să fie pasionat de baschet? 

- Îl cheamă Alex şi, da, este. Şi el, şi prietenii lui 
sunt înnebuniţi după baschet. Aproape că s-a pierdut 
cu firea când a aflat că sunt prietenă cu sora ta. 

În mod normal, nu suport gândul că ar putea s-o 
considere cineva pe Stevie un mod de a ajunge la 
mine. Cariera mea a îngreunat viaţa şi prieteniile 
surorii mele, până când a întâlnit-o pe blondina cu 
care locuiesc, care n-a dat doi bani pe ce fac. Dar 
faptul că fostul iubit al lui Indy e fanul meu o să facă 
toată chestia asta mult mai distractivă. 

— Şterge-ţi zâmbetul ăla obraznic de pe faţă, îmi 
spune ea în timp ce mă împinge în joacă. 

- Nu pot. O să fie distractiv. 

Încearcă să-şi ascundă zâmbetul în timp ce-şi dă 
ochii peste cap, dar știu că am convins-o. 

- Indy, te rog! Tu mă scarpini pe mine şi eu te 
scarpin pe tine. 

- Ce scârbos! Nu spune asta! 


- Bine. Tu mă ajuţi, eu te ajut. O să fiu cel mai bun 
iubit fals pe care l-ai avut vreodată. 

- Unicul chiar. 

- Ăsta e un da? 

- E un poate. Face o pauză, plimbându-şi vârfurile 
degetelor de-a lungul tâmplei. O să vin cu tine la 
banchet ca să testez apele. Apoi o să vedem ce mai 
facem după aceea. 

- S-a făcut. 

- Dar ne trebuie nişte reguli. 

- Cum ar fl? 

- Ce o să facem după ce o să te îndrăgostești de 
mine, lucru inevitabil de altfel? Să te dezamăgesc cu 
blândeţe sau să exploatez emoţiile noi pe care o să le 
simți după ce o să îţi dai seama că eşti îndrăgostit de 
mine? 

- Nu e cazul să-ţi faci griji din cauza asta, spun eu 
amuzat. Nici pentru partea cu emoţiile, nici pentru 
partea cu îndrăgostitul. 

- Aşa spun toţi, oftează ea dramatic. 

- Atunci aşa rămâne. O să fii iubita mea falsă. 

- Nu te grăbi! Dacă mă gândesc măcar să te iau cu 
mine la nuntă, trebuie să te transform într-unul 
dintre iubiții mei din cărţi. 

O privesc întrebător. 

- Dacă tot o să ne prefacem, de ce să nu mergem 
până la capăt? Ştii cum să-ţi umfli nările când ești 
furios? 

- Poftim? 

Aproape că dau micul-dejun afară. 

- Dacă o să mă vezi în cealaltă parte a camerei 
vorbind cu alt bărbat, trebuie să te uiţi insistent şi să- 


ti umfli nările. Sau să scrâşnești din dinţi și să-ți 
încordezi maxilarul. 

- Blue... 

— Ştii cum să mârâi? 

- Poftim? 

- Nici eu nu ştiu exact cum ar trebui să sune asta, 
dar toți iubiții din cărţile mele mârâie. Ah, şi poţi să- 
ţi întuneci privirea? 

- Să-mi întunec privirea? 

- Da. Poţi să-ţi întuneci privirea când te prefaci că 
eşti furios sau foarte excitat? 

- Nu, clar nu pot să-mi întunec privirea. Ce naiba 
citeşti? 

- Să nu te prind că vorbeşti urât despre cărţile 
mele. Ai putea să înveţi câte ceva din ele. În plus, 
sunt mult mai distractive decât rafturile tale pline de 
masochism. 

Nu mă pot abţine şi izbucnesc în râs. 

- Crezi că toate cărţile mele despre moduri în care 
să devii o persoană mai bună sunt un mod de 
autoflagelare? 

Îşi întoarce scaunul spre mine. 

- Absolut. Chiar îi place cuiva să citească genul 
ăsta de lucruri? 

- Nu e cazul să vorbeşti urât despre cărţile care mă 
învață cum să devin o persoană mai bună. 

- Cărţile mele au acelaşi efect, spune ea şi mă 
priveşte cu subînţeles. Bine, am înţeles. Dar, dacă o 
să vrei să afli vreodată cum să-i provoci unei femei 
trei orgasme într-un singur capitol, pot să te ajut. 

A trecut ceva timp, dar orgasmele n-au fost 
niciodată o problemă. 


Ocoleşte insula şi scoate un carneţel şi un pix din 
sertar. 

- O să facem o listă. De fapt nu, o să facem o listă 
cu dorinţe. Pentru tine. Dacă o să bifezi toate 
chestiile de pe lista asta, o să te iau la nuntă. Cum să 
fii un iubit ca în cărţi, scrie ea. 

- N-o să fiu chiar atât de groaznic încât să am 
nevoie de o listă afurisită ca să devin un iubit decent. 

Mă ignoră şi continuă să scrie o coloană de 
numere în partea stângă a foii. 

- Foarte bine. Atunci o să fac o listă de dorinţe și 
pentru tine. 

- Pentru mine? râde ea uimită. Am fost într-o 
relaţie toată viaţa mea. Cred că mă descurc. 

- Da, dar ştii cum să fii singură? 

Se schimbă la față. 

- Poftim? 

- Când a fost ultima dată când ai fost singură şi n- 
ai avut grijă de nimeni? 

- De ce contează asta? 

- Nu te judec, doar te întreb. Când a fost ultima 
oară când te-ai gândit doar la tine? 

— Asta nu are legătură cu aranjamentul nostru. 

Atitudinea lui Indy se schimbă, scoţându-i în 
evidenţă vulnerabilitatea. Îşi mută privirea şi se uită 
pe pereţi, în timp ce-mi evită întrebarea. 

- Ind... 

- Niciodată, da? N-am fost singură niciodată. 

Mă gândeam eu, având în vedere dorinţa ei 
constantă de a avea companie și relaţia lungă pe care 
a avut-o, care a părut mai degrabă o chestie de o 
viaţă, nu doar şase ani în care a fost oficială. 


Întind mâna nerăbdător, până când îmi pune foaia 
şi pixul în ea. 

- O să fac o listă şi pentru tine. 

I-o dau şi, într-un final, un zâmbet blând îi apare 
pe faţă. 

— Cum să fii o femeie Indy-pendentă 101. 

Ridică o sprânceană, nedumerită. 

— Ştii cât îmi plac cărţile mele de autodezvoltare. 

Se relaxează puţin, ceea ce mai risipeşte tensiunea 
din cameră. 

- Poţi să mă înveţi cum să fiu cu cineva atât timp 
cât pot să te învăţ şi eu cum să fii singură. Sau cel 
puţin cum să te pui pe primul loc. 

- Bine, mi se pare corect, încuviinţează ea într-un 
final. 

Lucrăm individual la lista pentru celălalt. 

A mea e destul de simplă, trebuie doar să facă 
zilnic diverse lucruri singură. Să iasă la masă 
singură. Să meargă la film singură. Să meargă la 
magazin și să ia doar ce vrea ea. Să doarmă fără să-şi 
pună perne în cealaltă parte pentru a se păcăli că nu 
doarme singură. 

Ultima condiţie e posibil s-o dea puţin peste cap 
când o să îşi dea seama că am observat-o de 
dimineaţă, când a deschis uşa dormitorului, dar 
poate că o să-i prindă bine să fie trasă la răspundere. 

- Gata, spune ea mândră, în timp ce-şi priveşte 
lista. 

Îi dau lista mea şi mi-o întinde pe a ei. 

Lista lui Indy pentru mine începe uşor şi 
rezonabil: să dansăm lent împreună, să ne simţim 
confortabil cu atingerile lejere, planifică o întâlnire, 
iar între paranteze a trecut în public. 


- Chiar erau necesare parantezele? 

- Da. Te cunosc, ai planifica o întâlnire chiar pe 
insula asta din bucătărie ca să nu ieşim din casă. 

Se pare că mă cunoaşte ceva mai bine decât 
credeam. Mă întorc la lista mea: fii gelos. 

După cum ştiu că sunt, partea cu gelozia n-o să fie 
o problemă, ci controlarea ei. 

Ultimul punct de pe listă: să mă săruti. 

— Indy, ultima chestie... 

- Nu negociez. N-o să merg la nunta asta fără să 
mă atingi sau să mă săruţi. Nu-mi pasă dacă e doar 
un pupic pe buze, dar treaba asta n-o să fie credibilă 
fără puţină afecţiune exprimată în public. 

- Nu mă simt confortabil să mă prefac când vine 
vorba de intimitate. 

- Ryan, e doar un sărut. Nu înseamnă nimic. 

- Pentru mine înseamnă. Nu pot să mă prefac. 

E jenant. Un bărbat de 27 de ani refuză să sărute o 
femeie superbă, care îl roagă să facă asta. Dar nu pot 
s-o fac doar de fațadă. Nu îmi stă în fire. 

- Bine, fără săruturi atunci, se resemnează ea. 

— Mulţumesc. 

Îmi mut privirea, pentru că nu pot să mă uit la ea. 

- De unde ai ştiut de perne? 

Mă uit la Indy şi văd că citeşte lista pe care i-am 
făcut-o, 

- Ți-am văzut patul, spun eu, arătând spre camera 
el. 

- N-am mai dormit singură de şase ani. Mi-e greu 
să dorm într-un pat gol. Fac asta şi în hoteluri. 

- Poţi să tai partea asta atunci. 

Mă întind şi încerc să iau lista, dar ea o trage mai 
departe. 


- Nu, ai dreptate. Trebuie să găsesc o soluţie. Asta 
e viaţa mea acum, dorm singură. Ar trebui să mă 
obişnuiesc cu asta, să nu fac un zid de perne ca să 
mă păcălesc. 

la ambele liste şi le pune pe frigider, lângă 
înţelegerea noastră despre şederea ei aici. Cele trei 
foi scrise de mână reprezintă cea mai ciudată etalare 
a relaţiei noastre bizare. 

Indy le analizează. 

- Shay, te avertizez că sunt o iubită scumpă, falsă 
sau nu. Nu mă pot abţine. 

- Atunci e bine că am bani. 

- Asta voiam să aud, spune ea, lovind masa în 
joacă. 

lau farfuria ei goală şi pe a mea, apoi le spăl în 
chiuvetă. 

- Se întâmplă să laşi vreodată vasele în chiuvetă? 
Nu trebuie să le speli chiar în clipa în care terminăm 
de mâncat. Este în regulă să te mai relaxezi, Ryan. 

- Îmi place să am spaţiul organizat. 

- Pe bune, Sherlock? Nu spune nimic o clipă şi îi 
simt privirea aţintită asupra mea. De ce nu ieşi la 
întâlniri? Ai putea să ai orice fată vrei. Ai o aură sexy 
şi protectoare. În plus, găteşti şi faci curat. 

Mă opresc cu farfuria în mână. Pe Indy nu o 
deranjează să-mi spună ce părere are despre mine, 
dar e diferit când aud că mă consideră sexy. 
Cuvintele par să aibă altă greutate acum, când 
începem să ne cunoaştem şi locuim împreună. Dar 
poate că doar o analizez prea mult pe fata din 
bucătărie, a cărei companie îmi place mai mult decât 
aş vrea să recunosc. 


- Nu am timp acum. Am alte chestii mai 
importante de care trebuie să mă ocup. 

- Deci o s-o faci la un moment dat. 

- Poate, după ce o să mă retrag. Nu ştiu sigur, nu 
m-am gândit prea mult la asta. 

E o minciună sfruntată. Ani la rând m-am gândit 
la decizia asta. Dacă o să mă mai deschid vreodată în 
felul ăsta, o s-o fac după ce o să mă retrag din joc. 
După ce o să fiu doar o notă de subsol în cărţile de 
istorie. O s-o fac după ce o să pot ieşi din casă fără să 
mă simt ca un animal în captivitate. O să se întâmple 
după ce singurul lucru care poate fi obținut voi fi 
doar eu. 

Dacă o să mă mai deschid vreodată. 

- Sper că o s-o faci. Ai putea să faci o femeie 
fericită, i-ai prinde bine. Se vede. 

Partea mea neîncrezătoare caută semnificaţiile 
ascunse ale cuvintelor ei: „Deoarece câştigi foarte 
bine“. Sau „Eşti aşa de cunoscut, încât orice fată ar fi 
încântată să apară la braţul tău“. Însă ceva din 
zâmbetul lui Indy mă îndeamnă să am încredere în 
instinctul meu. Că, de fapt, vrea să spună că eu, ca 
bărbat, ca om normal, aş face pe cineva fericit. Nu 
mi-am mai dat voie să am gândul ăsta de foarte mult 
timp. 


CAPITOLUL 8 


Indy 


Colegul de apartament: Ai rochie pentru 
mâine-seară? Chestiile astea sunt destul de 
simandicoase. 


E evident că Ryan nu mă cunoaşte prea bine, 
pentru că am haine pentru toate evenimentele 
posibile. 

Pentru nuntă? Am. 

Pentru înmormântare? Am. 

Eveniment formal de strângere de fonduri cu 
echipele de profesionişti din Chicago? Am. 

O după-amiază petrecută într-o bibliotecă, unde 
mă uit relaxată la cărţile de pe rafturi, părând 
intelectuală. Dintr-odată, un bărbat chipeş se uită în 
ochii mei, îmi zâmbește timid şi ridică aceeaşi carte 
pe care o am şi eu în mână. Știu, e un scenariu clasic, 
dar am o vestimentaţie şi pentru asta. 

Mi-ar plăcea să-mi iau o rochie nouă, dar zilele 
astea sunt atentă la buget. 


Eu: Sunt sigură că găsesc ceva în șifonier. 


Colegul de apartament: lar eu care mă 
pregăteam să-i ofer iubitei mele ocazia să 
profite de cardul mea de credit. 

Eu: Acum, dacă ai menţionat asta, sunt 
sigură că mi-am pierdut toată garderoba în 
timpul mutării. 

Colegul de apartament: Ciudat, pentru că 
ușa dormitorului tău tot nu se închide din 
cauza hainelor de pe jos. 

Eu: Deci acolo s-au dus! Din fericire pentru 
tine, am pentru evenimentul ăsta. 


Colegul de apartament: Grozav. Și, Blue, 
trebuie să-ţi spun ceva. 


Dumnezeule, ce mai e acum? Toate posibilităţile 
îmi vuiesc în minte. „Stevie a păţit ceva.“ „Trebuie să 
te muţi. „Am găsit pe altcineva care ar prefera să- 
mi fie iubită falsă.“ 

M-am gândit la ultima variantă de mai multe ori 
săptămâna asta, că Ryan o să se răzgândească şi o să 
dea înapoi. Pentru că, să fiu sinceră, vreau ca 
înțelegerea asta să meargă. Chiar aş putea să spun că 
sunt disperată să meargă din cauza gândului 
revoltător că aş putea să apar la nunta lui Maggie şi 
aş da peste el cu ea la braţ. 


Eu: ??? 


Colegul de apartament: Ți-am omorât florile. 


Mă simt uşurată. E foarte dramatic, dar o să-i 
intru în joc. 


Eu: Ryan! 

Colegul de apartament: Chiar am încercat să 
le ţin în viaţă, dar cred că le-am udat prea 
des și le-am înecat. Azi am trecut pe la 
florărie ca să cumpăr aceleași flori, în 
speranţa că n-o să observi, dar nu le mai 
aveau. Așa că am luat niște bulgări de 
soare. E un nume foarte ciudat pentru o 
floare. 


Mă dor obrajii de la zâmbetul larg de pe faţă. E 
absolut fermecătoare ideea că vedeta NBA Ryan 
Shay a ieşit din apartament şi a înfruntat străzile din 
Chicago ca să-mi înlocuiască florile pe care a 


încercat aşa de mult să le ţină în viaţă, încât le-a 
înecat. Mă simt ca un copil ai cărui părinţi au vrut 
să-i protejeze sentimentele şi au crezut că n-o să-şi 
dea seama că în fiecare săptămână în acvariu apare 
câte un nou peştişor auriu. 


Colegul de apartament: Îmi pare rău. 

Eu: E în regulă. Îmi plac și bulgării de 
soare. Mulţumesc că ai încercat. 

Colegul de apartament: Mă duc la încălzire. 
Ne vedem acasă. 


Îmi iau cartea de pe noptieră. Am nevoie de un 
iubit fictiv care să-mi distragă atenţia de la cât de 
mult mi-a plăcut să citesc acel Ne vedem acasă de 
la colegul meu foarte real de apartament. 

E a treia carte pe care am citit-o săptămâna asta şi 
nu ştiu cum ar trebui să arate eroii, pentru că în 
mintea mea toţi au ajuns să aibă 1,90, pielea de un 
ciocolatiu-deschis, ochi precum oceanul şi sunt 
pasionaţi de organizare. 

Nu ştiu ce se întâmplă. Da, e adevărat, sunt atrasă 
de Ryan. Mereu am fost atrasă de el, dar săptămâna 
asta mi s-a strecurat în minte mai mult decât aş fi 
crezul. 

Poate că toate fanteziile astea nerealiste apar 
datorită ideii că o să ne prefacem că suntem 
împreună sau fiindcă locuim împreună, dar cel mai 
probabil vinovată e îmbrăţişarea din bucătărie de 
săptămâna trecută, când i-am simţit erecţia. 

Era tare. Eu eram înfăşurată în jurul lui, iar el era 
tare. 


Probabil sunt doar frustrată că Alex e ultimul 
bărbat cu care am fost. Singurul cu care am fost. N- 
am mai făcut sex de aproape şapte luni, asta e tot. 
Locuiesc cu un bărbat superb, sportiv, înalt şi care e 
priceput în bucătărie. Ar fi mai ciudat dacă nu aş 
avea toate gândurile astea. 

O să treacă. Trebuie doar să găsesc un mod prin 
care să nu mai asociez sexul cu iubirea. N-am mai 
făcut-o până acum, dar sunt atât de epuizată, atât de 
afectată, încât inima mea nu mai are nimic de oferit. 
Asta în timp ce corpul îmi aminteşte că e ceva în 
neregulă. Am 27 de ani şi n-am mai avut un orgasm 
de şapte luni. Mă simt distrusă în mai multe feluri şi 
sunt aproape disperată să-mi demonstrez că nu sunt. 

Un meci obişnuit într-o seară pe Coasta de Vest 
înseamnă că o să avem un zbor foarte târziu spre 
casă. Ryan e pe Coasta de Est, aşa că meciul lui 
începe într-un sfert de oră. Dintr-odată, ideea de a 
vedea la televizor cum îi curge transpiraţia pe corp e 
singura soluție posibilă ca să fac timpul să treacă 
până ce va trebui să mă dau jos din pat şi să-mi pun 
uniforma. 

Aprind televizorul şi găsesc meciul. Numărul cinci 
e în colțul terenului în timpul încălzirii şi bate două 
mingi de baschet, cu viteză şi acuratețe. Mişcările 
subtile ale mâinilor le schimbă direcţia. Le trece 
între picioare. Le schimbă între ele. Le trece prin 
spatele piciorului. Degetele lui lungi şi subțiri 
controlează fiecare mişcare. 

Precizie. Putere. Control. 

Ryan Shay, care poartă un tricou cu echipa Devils, 
seamănă cu bărbatul cu care locuiesc. Îşi controlează 
spaţiul, nu lasă pe nimeni destul de aproape încât să- 


] afecteze. Dar, dacă ar veni cineva care i-ar lua una 
din mingi? Nu ar avea sens. Pur şi simplu, își face 
încălzirea singur, departe de ceilalți jucători. Dar mă 
întreb dacă s-ar supăra în caz că ar pierde controlul, 
ca atunci când a ţipat la mine pentru că i-am făcut 
modificări în apartament. 

Era atât de nervos şi de frustrat, dar am reușit să-l 
calmez. Un fior de victorie mi-a inundat venele când 
ne-am aşezat să luăm micul-dejun împreună. Când 
m-a îmbrăţişat. Când s-a oferit să-mi ude florile în 
zilele în care călătoresc pentru serviciu. Iar la final 
mi-a dat voie să las petele de culoare în 
apartamentul lui monoton. Ba sunt sigură că i-au şi 
plăcut. 

După cinci minute de joc, nu pot să-mi iau ochii 
de la el. Ştiam că e talentat din reputaţia pe care o 
are, dar pentru unii fani e ca un zeu. Sunt mai mulți 
fani ai echipei din Boston decât ai celei din Chicago, 
dar majoritatea celor în roşu şi negru îi poartă 
numele. 

E incredibil. Graţios. Calculat. Chiar şi când 
schemele nu ies cum vrea el sau când arbitrul nu ia 
deciziile potrivite, îşi ţine emoţiile doar pentru el. Pe 
ecran pare mic, dar talentul şi abilitatea lui îl 
plasează cu mult deasupra competiţiei. 

E al naibii de sexy. 

Ăsta e genul de control care îmi place. Toţi de pe 
teren se adaptează în funcţie de el. El creează 
schemele. El ia deciziile. El conduce echipa şi nu pot 
să-mi iau privirea de la ecran. 

E faultat când se desprinde de coş, dar tot îi iese 
aruncarea pe doi paşi, iar asta îi aduce ocazia unei 
aruncări libere. 


Calm, calculat şi concentrat, ajunge la linia de 
aruncări libere, iar când îşi ridică tricoul ca să-şi 
şteargă transpiraţia de pe frunte, eu sunt departe de 
a fi calmă, calculată şi concentrată. Respiră greoi în 
timp ce încearcă să-şi revină. Iranspiraţia se scurge 
pe el, până ce ajunge în șanțurile dintre muşchii 
lucraţi ai abdomenului. O fâşie de păr negru care se 
întinde sub buric îmi ghidează imaginaţia mai jos. 

Văzând cum i se încordează mușchii abdomenului, 
nu mă pot abţine şi-mi imaginez cum s-ar încorda 
dacă ar fi deasupra mea. Îmi imaginez cum i-ar 
tremura braţele când s-ar sprijini în ele. Oare ar 
putea să se controleze? Sau ar deveni sălbatic şi 
necontrolat? 

Draperiile din camera mea sunt trase, e întuneric. 
Singura lumină vine de la ecranul televizorului. 
Nimeni n-ar şti. Poate că o eliberare necesară m-ar 
ajuta să nu-l mai doresc pe colegul meu de 
apartament. Poate că aşa atracţia copleşitoare o să 
dispară la fel de repede cum a apărut. 

Degetele îmi alunecă în jos, pe sub lenjerie. Deja 
sunt copleşită de dorinţă. Îmi mângâi clitorisul cu 
degetul mijlociu. E umflat şi plin de dorinţă. Sunt 
udă. Al naibii de udă, şi asta doar din cauza 
colegului meu de apartament. Trasez cercuri cu el și- 
mi imaginez că mă atinge de fapt Ryan. Cu degetele 
pe care le încordează, le mişcă şi asupra cărora are 
atâta control pe tot parcursul meciului. Cu palmele 
lui precise şi puternice. Mă gândesc la felul în care 
mi-au acaparat corpul când m-a îmbrățișat. La 
modul în care mi-am dorit să coboare mai jos şi să 
mă mângâie pe fund. Aş fi vrut să mă ridice şi să-mi 
înfăşor picioarele în jurul lui, în timp ce mă ducea 


spre patul lui. Îmi imaginez cât de greu ar fi corpul 
lui deasupra mea. Cât de puternice ar fi picioarele 
lui, fixându-le pe ale mele de saltea. 

„Dumnezeule, ce bine e!“ 

Corpul lui, strălucitor de la transpiraţie. Ochii 
albaștri-verzui, dilataţi şi întunecaţi, înnebuniţi de 
dorință. Îl mângâi pe spate şi-mi înfig unghiile în 
pielea şi în părul lui. Părul blond îi cade peste ochi şi 
i se lipește de frunte. 

„Stai un pic, ce?“ 

Ochii de culoarea oceanului sunt înlocuiţi de unii 
căprui. Degetele aspre sunt înlocuite de mâini 
catifelate, care n-au lucrat nici măcar o zi în afara 
unui birou. Părul blond îl înlocuieşte pe cel şaten al 
lui Ryan, iar corpul meu e înlocuit de al ei. 

Nu mai sunt aici. Stau în ușă şi retrăiesc cea mai 
oribilă zi din viaţa mea. El e în ea şi amândoi sunt în 
patul nostru. Felul în care i-a gemut numele. Numele 
care-mi aparținea mie. Ritmul lui, cât de pierdut era 
în acel moment, încât n-a auzit când s-a deschis ușa 
şi n-a văzut că eram acolo şi-l priveam. Orgasmul ei 
şi faptul că nici unul din ei n-a ştiut că eram de faţă. 
Eram împietrită, şocată, în timp ce-l priveam pe 
singurul bărbat pe care îl iubisem vreodată 
provocându-i orgasm altei femei. 

De fiecare dată când sunt la un pas de orgasm, 
imaginea asta îmi invadează imaginaţia şi îmi trece 
tot cheful. Nu pot s-o fac. Orgasmul dispare imediat. 
Şi n-am mai avut unul de şapte luni din cauza lui. 


CAPITOLUL 9 


Ryan 


- Ce naiba e o întâlnire drăguță? 

Mă aşez pe canapeaua din living şi vorbesc mai 
tare ca să mă audă şi Indy prin perete, peste muzică. 

- E felul în care se întâlneşte un cuplu. De obicei, e 
o poveste fermecătoare despre o întâlnire accidentală 
sau despre felul în care câinii lor i-au încercuit cu 
lesele şi astfel stăpânii au ajuns faţă-n faţă. 

Mă bucur că Indy e în camera ei şi nu poate să-mi 
vadă zâmbetul. Costumul făcut la comandă, butonii 
şi Rolexul nu se potrivesc cu zâmbetul stupid pe care 
îl am când aud referinţa la 101 dalmaţieni. 

- Dacă o să întrebe cineva cum ne-am întâlnit, 
putem să spunem adevărul. Ai intrat în 
apartamentul meu plângând, după care ai salivat 
când ai văzut cât de incredibil arăt la bustul gol în 
bucătărie. Apoi ai vomitat pe pantofii mei. E destul 
de drăguţ pentru tine? 

Se termină o melodie, dar până să înceapă 
următoarea, Indy îmi spune: 

- Ţi-am zis cumva cât de nasol eşti azi? 

- Doar de două ori. 

Acum între noi există o anumită lejeritate, 
probabil pentru că trebuie să am destulă încredere în 
ea încât să mă prefac că avem o relaţie şi viceversa. 
Din păcate pentru noi însă, săptămâna asta ne-am 
văzut doar în trecere din cauza programului. Din 
cauza asta, am hotărât să inventăm o poveste despre 
relaţia noastră cu cinci minute înainte să plecăm la 
banchetul de toamnă. 

- Ce zici de varianta asta: ai văzut-o de departe pe 
prietena cea mai bună a surorii tale şi ai ştiut imediat 


că e aleasa? Eu te-am respins iar şi iar, pentru că 
evident asta am făcut. Dar te-ai ţinut după mine ca 
un căţeluş, până ce am cedat și ţi-am oferit o 
întâlnire din milă. 

- Asta da, poveste realistă, ce să spun! 

- Cred că majoritatea oamenilor ar crede-o. Ce 
părere ai? 

Primul lucru pe care-l văd când intră în living sunt 
unghiile de la picioare, date cu ojă lila, şi pantofii cu 
toc şi barete. Privirea îmi alunecă de-a lungul 
picioarelor ei aurii nesfârşite, deşi în seara asta e 
expus unul singur datorită unei crăpături care se 
înalță periculos de mult pe coapsă. Satinul 
strălucitor îi vopsește corpul într-un roz aprins şi nu 
înțeleg exact cum, dar totul stă la locul lui, deși 
rochia are o singură bretea pe un umăr. 

Mă întreb cât de repede i-ar cădea la picioare, 
dezvăluind ce e dedesubt, dacă ar aluneca. 

- Ryan. 

- Hm... 

Mă forţez să-mi ridic privirea spre ochii ei. 

- Te-am întrebat cum ți se pare. 

Arată spre ea însăși. 

„Omule, adună-te!“ 

Încuviinţez şi mă ridic de pe canapea, aranjându- 
mi costumul. 

— Arăţi minunat, Blue. 

- Şi tu. 

- Am vrut să merg pe ideea de intimidant, nobil şi 
suav. 

Face un pas spre mine şi acum, cu tocurile pe care 
le are, privirile noastre sunt aproape la acelaşi nivel. 

— O să lucrăm la asta data viitoare. 


Am nevoie de tot autocontrolul pe care-l deţin ca 
să nu-mi pun mâinile pe şoldurile ei. Nu pot decât 
să-mi imaginez cât de catifelat ar fi satinul la atingere 
şi cât de mică ar fi ea sub atingerea mea. E absolut 
perfectă. Feminină şi frumoasă. Dar suntem colegi 
de apartament şi e cea mai bună prietenă a surorii 
mele. Singurul moment când ar trebui s-o ating va fi 
când ne vor privi ochii indiscreţi. Doar când ne vor 
privi ochii indiscreţi. 

Îmi aranjează cravata şi nu pot să-mi iau ochii de 
la ea. Pleoapele îi strălucesc, obrajii sunt roz şi genele 
sunt mai închise la culoare decât de obicei. Poate că 
e din pricina unghiului din care o privesc, dar sunt 
cadrul perfect pentru ochii ei căprui în timp ce-mi 
aranjează cravata. 

- Te-ai machiat frumos. 

Îşi înalță capul şi ridică din sprâncene confuză. 

Eu arăt spre faţa mea. 

- Machiajul tău. Arată drăguţ. 

- E ciudat că spui asta. 

- De ce? 

— Pentru că ar trebui să spui că mă placi naturală 
sau ceva de genul ăsta. Asta e părerea tipică a 
bărbaţilor. 

— Ce pot să spun? Nu sunt precum ceilalți. 

Observă tonul sarcastic al expresiei clişeice, aşa că 
îşi dă ochii peste cap şi râde subtil. 

- Eşti amuzant uneori, Shay. 

— 'Ţie îţi place cum te-ai machiat? Ai investit timp 
în asta? 

Continuă să fixeze cravata cu privirea. 

- Da. 


- Exact. De asta cred că ar trebui să ştii că ai făcut 
o treabă bună. 

Obrajii rozalii i se înroşesc. 

— Mulţumesc. 

— Cât de înaltă eşti? îi şoptesc, pentru că e la doar 
câţiva centimetri de buzele mele. 

- 1,75 şi, nu, n-o să-mi pun tocuri mai mici. 

- De ce ţi-aş cere aşa ceva? 

A terminat de aranjat cravata, dar se preface că 
mai are de îndreptat ceva. 

- Pentru că sunt cu doar câţiva centimetri mai 
mică decât tine. 

- Nu mă deranjează. 

Când mă uit în jos, văd că faţa i-a luat foc din nou. 
În ritmul ăsta, ar fi trebuit s-o avertizez să nu se dea 
deloc cu fard în obraz. 

— Ar trebui să mergem. 

Se îndreaptă spre uşă, luându-și geanta plic. 

- Jacheta ta, îi amintesc. 

Se întoarce cu atitudine, etalându-şi rochia roz 
strălucitoare. 

- N-o să-mi iau. Frumuseţea înseamnă durere, iar 
rochia asta are nevoie de momentul ei de glorie. 


A fost nevoie de tot drumul cu maşina pentru ca 
Indy să nu mai tremure din cauza plimbării scurte 
de la apartament până la maşină. M-am oferit să-i 
dau haina mea, dar a refuzat. A spus că, dacă tot o să 
fie fotografiată la brațul meu, o să fie în rochia asta. 
N-o învinovăţesc, pentru că rochia e ceva aparte, dar 
o să arăt ca un nemernic pentru că am permis ca 
partenera mea să îngheţe în frigul din Chicago. 


- Eşti pregătită? o întreb când oprim în faţa 
hotelului elegant unde are loc banchetul de toamnă. 

Cu toate că întrebarea e pentru Indy, eu mă întreb 
acelaşi lucru. 

În afară de întâlnirea de anul trecut, care a fost o 
favoare, n-am mai fost pozat cu nici o femeie de 
când m-am mutat în Chicago, iar acum regret că am 
tras-o pe Indy în nebunia asta. Viaţa mea e mereu 
expusă şi urăsc acest lucru. Anonimitatea e ceva rar, 
iar eu urmează să i-o fur. 

- Cred că da, spune ea încet, în timp ce se uită la 
toți fotografii adunaţi afară. 

Mă gândesc la Stevie. Primăvara trecută, n-am 
putut s-o protejez de presă şi-mi amintesc foarte clar 
cât de mult a afectat-o asta. Era o fată normală şi am 
făcut tot ce am putut ca s-o ţin departe de lumina 
reflectoarelor. Dar, după ce s-a aflat că Evan Zanders 
avea o iubită, viaţa ei a fost dată peste cap săptămâni 
la rând. 

lar eu îi fac asta în mod intenţionat prietenei ei 
cele mai bune. 

Deşi nu cred că lumea e la fel de curioasă cu 
privire la viaţa mea personală, aşa cum a fost cu 
Zanders. Nu sunt un cuceritor. Nu încerc să epatez. 
Nu mi-am etalat niciodată viața de bărbat singur aşa 
cum a făcut-o el. Însă, chiar şi aşa, tot e foarte 
riscant. 

- Harold, întoarce! Du-ne înapoi acasă, te rog, îi 
spun şoferului meu. 

- Ce faci? 

— Nu pot să te las să vii cu mine. 

Sunt agitat în timp ce aştept ca Harold să iasă de la 
coadă şi să ne ducă înapoi acasă. 


Indy îşi pune mâna peste a mea, într-un gest 
relaxat şi natural. De parcă ne-am atins şi ne-am 
oferit alinare de sute de ori până acum. 

- Ce s-a întâmplat? 

Mă uit la mâinile noastre care se ating. A ei atât de 
mică în comparaţie cu a mea! Chiar dacă Indy are 
un spirit puternic şi îndrăzneţ, e şi sensibilă. Are 
sentimente. Chiar multe. 

- Blue, tu eşti un om de rând. 

- Văd că nimic nu-ţi scapă în seara asta, Shay. 

- Asta e ceva special. Nu am de gând să fiu 
motivul pentru care îţi pierzi intimitatea. Mai ales 
din cauza unui lucru trivial, cum ar fi o întâlnire 
falsă. 

Şoferul meu scoate maşina pe drumul principal. 

— Să nu îndrăzneşti să pleci de aici! 

Cuvintele lui Indy sunt tăioase şi impunătoare, 
făcându-l pe Harold să mă privească întrebător în 
oglinda retrovizoare. 

E şoferul meu de patru ani şi nu l-am văzut 
niciodată schimbându-și loialitatea mai repede decât 
în clipa în care blonda de la braţul meu i-a dat un 
ordin. 

Indy se întoarce spre mine, cu crăpătura aia 
păcătoasă apropiindu-se, iar ea tachinându-mă cu 
picioarele aurii. 

- Înţeleg că vrei să fii lăsat în pace şi că îţi face griji 
pentru mine. E drăguţ, doar că mie îmi plac 
oamenii. Chiar sunt entuziasmată. Nu mă fortezi să 
vin, chiar vreau s-o fac. 

- Indy... 

- De ce-ţi faci griji? Da, sigur, e posibil să fie 
câteva articole şi să-mi fie publicat numele, dar cui îi 


pasă? O să dureze o zi, poate două. Când îmi vor 
analiza viaţa, vor afla că îmi plac serile de jocuri, 
brodez în timpul liber şi citesc cărţi siropoase. 
Nimănui nu-i pasă de mine. Nu sunt ca tine, Ryan. 
Tu eşti cel pe care-l venerează. Aşa că, te rog, oferă- 
mi ocazia să socializez, pentru că sunt ahtiată după 
atenţie. 

În ochii căprui îi apare o licărire amuzată. 

— Brodezi? 

— Şi sunt mândră de asta. 

- Eşti o bunicuţă. 

Zâmbeşte când mă aude. La fel ca mine. 

— Eşti sigurá? 

- Nu mi-am ras şi nu mi-am dat cu cremă fiecare 
părticică din mine doar ca să mă întorc acasă. Da, 
sunt foarte sigură. 

Surprinzându-i privirea, îi fac un semn subtil lui 
Harold. 

Când ajungem din nou în faţa hotelului, cineva 
îmi deschide portiera. Cobor şi-mi  aranjez 
costumul, în timp ce bliţurile luminează cerul nopții. 
Toată lumea îmi strigă numele, iar aparatele de 
fotografiat sunt orbitoare, dar nu-mi pierd cumpătul. 
Ocolesc maşina spre locul unde e Indy şi-l opresc pe 
portar când văd că pune mâna pe mâner. 

- Mă descurc. 

Încuviinţează politicos şi se îndepărtează cu 
mâinile la spate. 

Deschid foarte puţin portiera lui Indy, oferindu-mi 
o secundă ca să văd cum e şi să mă asigur că e cu 
adevărat bine, înainte s-o expun lumii întregi. 
Zâmbeşte  nerăbdătoare, iar ochii îi  licăresc 
entuziasmați. 


Urăsc serile astea când le văd în calendar, însă ea e 
cât se poate de entuziasmată. 

Fotografii şi paparazzii din spatele meu încearcă 
întruna să obţină o fotografie, dar nu mă interesează 
nici să-i impresionez, nici să obţin validarea din 
partea lor. Nu facem asta pentru ei. Trebuie doar să 
mă asigur că suntem în cea mai bună formă posibilă 
înainte să ne întâlnim cu Ron Morgan. 

Indy îşi pune mâna într-a mea şi coboară din 
maşină cu atâta graţie şi eleganţă, încât toate grijile 
pe care le aveam dispar. 

Arată aşa de bine în seara asta încât nimeni n-o să 
creadă că e a mea. 

Blițurile aparatelor de fotografiat explodează când 
păşim pe covorul roşu care duce spre hotel. Indy mă 
ia de mână în cel mai natural mod posibil, dar eu nu 
ştiu cum să fac toată treaba asta. Nu am gândit-o 
bine. În mod normal, intru cât mai repede, ca să 
scap de agitaţie, dar nu pot s-o grăbesc pe Indy când 
poartă tocurile alea şi atrage atenţia tuturor, aşa cum 
face acum. 

Pluteşte pe covor în timp ce eu o urmez rigid şi 
simţindu-mă incredibil de incomod. E evident că e 
superbă, dar felul în care se prezintă în seara asta e 
diferit de versiunea de care am parte acasă. 

Nu ştiu cum să reacţionez. 

- Ryan Shay, o poză! 

- Aici! 

- Ryan, aici! 

Indy se opreşte şi mă opreşte şi pe mine. 

- Ce faci? o întreb. 

Zâmbeşte mulţimii şi îmi şopteşte: 

- Relaxează-te şi pozează cu mine. 


Mă întorc spre fotografi, iar Indy îşi pune mâna pe 
pieptul meu. 

- Nu sunt genul care pozează, spun eu, destul de 
încet ca să nu ne audă nimeni. 

- Vrei să fie credibilă toată treaba asta? Ei bine, n- 
are cum să fie dacă o să fugi direct înăuntru. 

Are dreptate. Ron oricum crede că mint. O să-şi 
dea seama cum stau lucrurile dacă vin cu o fată care 
spune că e iubita mea, iar eu o etalez doar câteva 
momente în fața lui. 

Stau rigid şi zâmbesc, lăsând-o pe Indy să se 
rezeme de mine. 

- Pune-ţi braţul în jurul meu! 

- Nu. 

- Ryan, mă avertizează ea, cu o privire 
strălucitoare. 

Cum reuşeşte să vorbească aşa de clar în timp ce 
şuieră printre dinţi? Ar fi trebuit să se facă ventriloc. 

- N-o să explodezi dacă o să atingi o femeie. Pune- 
ti braţul ăla afurisit în jurul meu! 

Inspir adânc şi-mi pun palma pe spatele ei, la o 
înălţime decentă. 

- Mai jos. 

Duc palma mai jos. 

Simt cât de iritată e când îmi ia mâna şi o pune în 
jurul taliei ei. Se lipeşte de pieptul meu şi face 
credibilă minciuna că suntem împreună. 

Cum de se pricepe aşa de bine la chestia asta? 

- Sărută-mă, şopteşte ea. Pe obraz, pe frunte, nu- 
mi pasă. 

- În nici un caz. 

— Sărută-mă... 


- Vă mulţumesc. Să aveţi o seară grozavă, spun eu 
mulțimii, în timp ce le fac cu mâna. 

O ţin de mână şi o trag pe Indy spre hotel. Trebuie 
să plec de aici. 

- Mai avem mult de muncă, oftează ea. 


„Încă o oră.“ 

„Pune-ţi zâmbetul ăla de rahat al lui Ryan Shay 
încă o oră. Fii băiatul de aur al baschetului încă o 
oră. Toate privirile sunt îndreptate asupra mea încă o 
oră, după care pot să mă duc acasă şi să mă relaxez.“ 

Mi-am tot repetat asta în ultimele douăzeci de 
minute, în timp ce eu şi Indy am făcut turul sălii, 
salutându-i pe cei cu bilete de sezon, pe cei din 
management şi pe jucătorii de la alte echipe 
importante ale oraşului. 

Un bărbat oarecare mă bate pe spate. 

- Frumos meci aseară, fiule. 

L-am mai văzut pe la evenimente. Este un fan 
bogat și sunt sigur că a plătit o sumă frumuşică 
pentru a participa la evenimentul ăsta. 

- Vă mulţumesc, domnule, îi spun eu, înclinându- 
mi capul. 

Indy se întoarce şi se opreşte fix în faţa mea, după 
ce bărbatul se mai îndepărtează. 

- De ce ești așa de încordat? Ştii că ai voie să 
zâmbeşti, nu-i aşa? Îşi pune mâinile pe umerii mei 
şi-i împinge în jos. Relaxează-te şi distrează-te! 

Privirea îi licăreşte cu entuziasm în timp ce se uită 
în jur. 

- Nu mă relaxez când sunt la genul ăsta de 
evenimente. 

- De ce nu? 


„Pentru că n-am încredere în nimeni.“ 

Dar înainte să apuc să-i răspund, în mod ironic, 
unul dintre puţinii oameni în care chiar am 
încredere îmi atrage atenţia din cealaltă parte a 
camerei, îndreptându-se spre mine şi partenera mea. 

- Ryan Shay! spune el entuziasmat, apoi dă mâna 
cu mine, iar cu cealaltă mă bate pe umăr. Nu-mi vine 
să cred că te-am prins la un astfel de eveniment 
înainte să pleci. 

- Mă bucur să te văd, Kai. 

Kai Rhodes e un tip de treabă și un jucător de 
baseball foarte bun. A început ca aruncător pentru 
Windy City Warriors şi a semnat unul dintre cele 
mai mari contracte din istoria MLB sezonul trecut, 
când a ajuns în Chicago. Avem acelaşi agent, care i-a 
găsit un apartament în clădirea mea. Nu ştiu de ce îl 
plac aşa de mult, dar cert e că îl plac. 

Nu are nici urmă de răutate în el şi cred că am o 
slăbiciune pentru Kai din cauza schimbării masive 
care a avut loc în viaţa lui în ultimele luni și a 
modului impresionant în care şi-a asumat 
răspunderea. Tipul ar putea să iasă la petreceri în 
fiecare seară şi să facă absolut orice, dar el preferă să 
stea acasă şi să aibă grijă singur de fiul lui. 

— Şi ea cine este? întreabă Kai, uitându-se la femeia 
de lângă mine. 

Nu într-un mod dubios, ci într-un mod plin de 
respect, care spune: „Eşti una dintre cele mai 
frumoase femei pe care am avut vreodată plăcerea să 
le văd. 

Din păcate, suntem prieteni destul de apropiaţi ca 
să nu-i spun că Indy e iubita mea. 


- Ea e Indy, colega mea de apartament, spun eu, în 
timp ce-mi ţin posesiv mâna pe spatele ei. 

Dă mâna cu ea, iar în ochi îi apare o licărire, de 
parcă tocmai a găsit-o pe viitoarea mamă a copiilor 
lui. 

- Eu sunt Kai, dar poţi să-mi spui Ace. 

— Ace? De unde ai porecla? 

- Mereu am fost cel mai bun aruncător din echipă. 
Am mâini pricepute. Atingerea potrivită. În caz că 
erai curioasă. 

Încă o ţine cu mâinile alea pricepute pe iubita 
mea falsă. 

— Gata, destul cu ţinutul de mână, amice! 

Îi separ şi mă aşez în faţa lui Indy. 

Kai e ca un golden retriever. E chipeș, are ochelari 
cu ramă neagră și un zâmbet fermecător. Nu e cazul 
să şi-l etaleze în preajma lui Indy, mai ales în 
condiţiile în care nici eu nu-i zâmbesc destul. 

- Am înţeles, spune el amuzat. 

Şi e evident că aşa e. Nici măcar eu nu ştiu ce 
înţelege, dar ştie că nu e cazul să se apropie de Indy. 

— Cât o să stai? 

- Îndeajuns cât să-mi îndeplinesc obligaţiile 
contractuale. Trebuie să mă duc acasă, să-i spun 
bonei că poate să plece. 

- Credeam că ai concediat-o pe ultima. 

- Da, şi am angajat alta, pe care o s-o concediez 
probabil în curând. 

— Ai un copil? întreabă Indy entuziasmată. 

- Un băiat, spune Kai mândru. Îl cheamă Max şi 
are opt luni. 

Îşi scoate telefonul, ca un tată mândru, şi ne arată 
poze cu el. 


Nu pot să-l învinovăţesc. Max e unul dintre cei 
mai simpatici copii pe care-i cunosc. 

- N-ai un copil, ai un bebeluș. 

Tonul lui Indy devine blând și dulce, zâmbetul ei 
radiind când se uită la pozele din telefon. 

- Da. Și îşi caută o mamă. 

- Dumnezeule, încearcă măcar să fii puţin mai 
subtil! râd eu. 

Jucătorul de baseball de 1,93 are un zâmbet nu 
tocmai inocent, însă Indy se încruntă imediat. 

- Unde e mama lui? 

Știu cât de sensibilă e, deci mai are cam două 
secunde până să-i dea lacrimile, pentru că o să afle 
că există un băieţel în lumea asta care nu are mamă. 

Kai mă bate pe umăr. 

- Sunt sigur că noul tău coleg de apartament o 
să fie încântat să-ţi dea detaliile. Trebuie să plec de 
aici. Voi cât mai staţi? 

Ne uităm amândoi în jur. 

- O oră, în cel mai bun caz. 

- Eşti un om mai bun decât mine. 

Apoi se întoarce spre femeia de lângă mine. 

- Indy, a fost o plăcere să te cunosc! Ai grijă ca 
băiatul nostru să se şi distreze, bine? 

Apoi l-am văzut pe Kai strecurându-se pe ușa 
laterală fără să-l observe nimeni și l-am invidiat. 

- Ryan Shay, chiar ai un prieten adevărat? 

Nu-i răspund, dar văd că Indy se uită după el. 

- Deci care-i treaba cu acest Clark Kent al 
baseballului? 

Păr brunet. Ochelari cu ramă neagră. Înalt. Se 
potriveşte descrierii, ca să nu mai zic că e un tip de 


treabă. Îi analizez faţa, în căutarea unei urme de 
interes, însă doar pare curioasă. 

- Avem acelaşi agent. S-a mutat aici primăvara 
trecută, după care a aflat că fosta lui iubită i-a născut 
copilul, pe care i l-a lăsat la ușă şi a apoi a plecat din 
oraş. 

— Stai un pic, deci Max chiar nu are mamă? 

Îmi dau ochii peste cap. 

— Nu te lăsa păcălită! Kai e fericit să facă asta fără 
ea. În plus, ar putea să aibă orice mamă ar vrea 
pentru copil. Ba chiar mai multe mame, dar Kai e 
protector. E cel mai de treabă tip din lume atât timp 
cât nu eşti actuala bonă. Le concediază foarte repede, 
dar, în afară de asta, se descurcă. 

- Ce fel de femeie poate să-și părăsească pur şi 
simplu copilul? Observ că buzele îi tremură, însă se 
adună când se uită peste umărul meu. Vorbim 
despre asta mai târziu, acum e timpul pentru 
spectacol. 

Zâmbeşte forţat şi presupun că ţinta e managerul 
meu general. Inspir adânc şi mă întorc. 

- Domnule Morgan. 

Întind mâna. 

- Shay. 

Managerul meu general dă mâna cu mine, apoi o 
prezintă pe femeia cu care a venit. 

- O ştii pe soția mea, Caroline. 

- Bineînţeles. Mă bucur să vă văd, doamnă 
Morgan. Când mă întorc spre Indy, nu ştiu exact cât 
de mult să o ating ca să fiu credibil, așa că o bat pe 
braţ de câteva ori, ca un şcolar care nu vrea să ia 
păduchi. Ea e iubita mea, Indy. 


Indy mă priveşte cu subințeles şi, chiar dacă nu ne 
cunoaştem bine, expresia ei e evidentă: „Nu te 
pricepi deloc la chestia asta. Habar n-ai ce faci“. La 
care adaug în sinea mea: „Chiar ţi-e aşa de frică de 
fete?“ 

Indy se forțează să zâmbească din nou şi întinde 
mâna spre Caroline. 

- Încântată de cunoştinţă! 

- Asemenea. 

Mereu am plăcut-o pe Caroline. E dulce şi mai 
temperează latura intimidantă a lui Ron. Tipul se 
topeşte când e în preajma ei. 

- Îmi place rochia ta, o complimentează Indy. 

- Şi mie a ta. Rozul e aşa de distractiv. 

Între cele două femei se leagă natural conversaţia. 
Încerc să mă concentrez şi să particip, dar sunt prea 
distras de privirea arzătoare a bărbatului care-mi 
aprobă salariul. 

Ron se uită când la iubita mea, când la mine. E 
evident că nu e deloc impresionat, iar limbajul 
corpului meu dă de înţeles că n-am atins niciodată 
acea femeie, cu excepţia unei îmbrăţişări sau a unui 
gest inocent. 

E cald? Mi se pare că e foarte cald acolo. Încerc să 
mai lărgesc gulerul, dar privirea dezaprobatoare a lui 
Ron mă sfredeleşte. Deja toată chestia asta nu mai 
are legătură cu aprobarea lui, ci cu dorinţa de a scăpa 
nevătămat din minciuna colosală pe care am creat-o. 

Omul ăsta cheltuieşte o parte mare din bugetul 
echipei pe salariul meu şi încă nu l-am dus în play- 
offuri. Cât timp o să mai fie dispus să investească în 
mine? În ce moment o să parieze pe un tip mai 
tânăr, care poate că va fi un diamant neşlefuit, dar o 


să-l coste mult mai puţin? Nu cred că opţiunea asta e 
imposibilă, mai ales dacă o să afle că toată treaba 
asta e un plan complex ca să-l fac să mă placă. 

Zâmbetul lui Indy e luminos şi cald în timp ce 
vorbeşte cu soţia lui. Nu se uită la mine şi nici nu 
întrerupe conversaţia când mă ia de mână. 

— Ai fost aseară la meci? întreabă Caroline. 

- N-am putut. Indy îşi pune şi cealaltă mână peste 
a mea. E naturală, luminoasă şi foarte pricepută la 
chestia asta. Am fost în deplasare cu serviciul, dar 
am văzut meciul la televizor. E incredibil! 

Poftim? S-a uitat la meci în camera de hotel? 

— Îţi place ce faci? Să zbori cu echipa Raptors? Pare 
distractiv. 

- Ador ce fac, dar mi-e dor de casă când sunt în 
deplasare. 

Îmi aruncă un zâmbet blând şi plin de afecţiune, 
dar ştiu că nu e real. Ştiu că doar ne prefacem, dar aş 
minţi dacă aş spune că nu m-a impresionat. 

- Care sunt şansele să fii în oraş joia viitoare? 
Trebuia să luăm cina cu Ethan şi Annie, dar Ron a 
fost invitat în ultima clipă să țină un discurs la 
colegiul pe care l-a absolvit. O să plecăm mâine spre 
Hanover, dar ar fi minunat dacă puteţi să veniţi la 
masă săptămâna viitoare. 

- Hanover? Din New Hampshire? întreabă Indy, 
întorcându-se spre Ron. Aţi fost la Dartmouth? 

El ridică din sprâncene. 

- Da. 

-  Arătaţi ca un bărbat din Ivy League, 
încuviințează ea. 

Observ zâmbetul aproape imperceptibil al lui Ron, 
dar pentru un bărbat ca el e echivalentul unui 


zâmbet larg. 

Indy poate să aibă orice vrea. Nici măcar nu pot să 
fac o listă cu toate lucrurile din seara asta pe care i le 
datorez. 

- Era şcoala mea de vis. 

O privesc uimit, apoi îmi amintesc că sunt iubitul 
ei, cu care locuieşte şi care ar trebui să ştie toate 
lucrurile astea. 

— Se intră greu. Au o rată scăzută de admitere. 

- Da, e adevărat. 

Zâmbetul luminos al lui Indy dispare, dar îşi 
revine aşa repede, deci e posibil să-mi fi imaginat 
totul. 

În momentul ăsta, îmi dau seama cât de multe nu 
ştiu despre femeia asta şi cât de mult îmi doresc să fi 
ştiut. 

Se întoarce spre Caroline. 

- Îmi pare rău, a deviat conversaţia. Sunt în oraş 
joia viitoare şi ne-ar face mare plăcere să luăm cina 
cu voi doi. 

Ron nu e nici încruntat, nici supărat. Pe faţa lui 
sunt doar ridurile permanente trasate de o stare de 
dezamăgire constantă. Dar asta e cea mai blândă 
variantă a lui pe care am văzut-o vreodată şi totul i 
se datorează lui Indy. 

Indy e mai formală decât fata haotică pe care am 
găsit-o plângând în apartamentul meu. Sper că ştie 
că nu trebuie să se prefacă mai mult. 

- E minunată, Shay, îmi spune Ron. 

E prima oară când sunt implicat în conversaţie. 
Atunci îmi dau seama că Indy a făcut toată treaba 
asta cu graţie şi încredere, în timp ce eu am stat 


acolo, rigid. Indy mă ţinea natural de mână, iar eu 
eram tensionat. 

- Cum v-aţi întâlnit? continuă Ron. 

La naiba, doar am vorbit despre asta! Ştiam că o să 
apară şi subiectul ăsta, dar n-am ajuns la nici o 
concluzie. 

— Ne-am... spunem eu şi Indy în acelaşi timp. 

Mă opresc şi o las să continue, pentru că am 
destulă încredere în ea cât să o las să ne scoată 
basma curată din situaţia asta. 

- Ne-am cunoscut prin sora lui. 

Perfect. Simplu. La obiect. 

Se uită la mine şi sper că îmi vede aprecierea. 

- Cunosc privirea asta. Porumbeilor! Asta nu e 
toată povestea, nu-i aşa? întreabă Caroline. 

Nici nu poate să-şi imagineze. 

- Nu e, îi spun eu. Îmi dreg vocea, pentru că e 
prima oară când vorbesc de cine ştie cât timp. O trag 
pe Indy de talie şi o lipesc de mine. Nu-mi iau 
privirea de la ea când vorbesc. Dar ne place să 
păstrăm detaliile pentru noi. 

Observ uşurarea de pe fața lui Indy când, în sfârşit, 
nimeresc şi eu un răspuns în seara asta. 

- Sunteţi adorabili. Indy, abia aştept să ne vedem 
săptămâna viitoare la cină. O să pregătim ceva puţin 
diferit. 

- Abia aştept! A fost o plăcere să vă întâlnesc. 

Îşi lasă capul pe umărul meu. 

- Shay. 

Ron întinde mâna şi rămăşița de neîncredere a 
dispărut. Încă e sceptic, dar acum pare să se întrebe 
dacă treaba asta e pe bune, în loc să fie convins că e o 
minciună. 


Când se îndepărtează, expir uşurat. 

- Blue, ai fost incredibilă! 

— Şi tu ai fost groaznic. Mai avem mult de muncă 
dacă mă gândesc măcar să te iau cu mine la nuntă. 

— Ştii că poţi să fii tu însăţi în timp ce faci asta, nu- 
i aşa? Nu trebuie să fii aşa de calculată şi perfectă. 
Oricum te vor plăcea. 

Ridică din umeri. 

- Sunt obişnuită să fiu o iubită atentă, care ştie 
mereu ce să spună. Totul vine natural. 


- Nu-mi vine să cred că încă eşti aici. Ethan pune 
un pahar de şampanie în faţa lui Annie în timp ce 
vorbeşte cu mine. Cred că e prima oară când stai aşa 
de mult la un eveniment de muncă. 

- Asta pentru că are o iubită superbă cu care să se 
mândrească, zice Annie, arătând spre Indy. 

Indy e la bar, înconjurată de câţiva jucători de la 
echipa Raptors. Are zâmbetul ăla molipsitor, privirea 
aia blândă, atitudinea încrezătoare. Dintr-odată, 
devin conştient de faptul că de fiecare dată când e în 
deplasare lucrează cu bărbaţii ăştia. 

Dumnezeule, sunt sigur că o adoră! 

Indy n-a minţit, chiar îi place să socializeze. Sunt 
puţin invidios pe abilitatea ei de a fi aşa de deschisă. 

- Nu e real, Ann. 

— Ştiu, ştiu, îi răspunde soţului ei. Dar pot şi eu să 
visez. Imaginează-ţi că Ryan ar avea o iubită reală. 
Ar fi raiul pe pământ să am cu cine să stau la 
evenimente, în locul aventurilor de o săptămână pe 
care le tot schimbă colegii tăi. 

- Annie, îmi pare rău să-ţi distrug visul. Apropo 
de stat până târziu, deja e trecut de ora 22.00. Văd că 


părinţii îşi fac de cap în seara asta. 

— Avem o bonă care stă peste noapte. 

- Şi o cameră la hotel, adaugă Ethan cu un zâmbet 
sugestiv. 

- Deci putem să ne aşteptăm la fiica numărul 
patru în nouă luni, am înţeles. 

— Să sperăm, spune el şi ridică sticla de bere. 

- În nici un caz! exclamă Annie şi-i dă una peste 
piept. 

- Ry, te-ai gândit la cina cu echipa? întreabă Ethan. 

Mă reazem de spătarul scaunului şi iau o gură de 
whisky. Dintre toţi cei din echipă, Ethan e prietenul 
meu cel mai apropiat şi cel în preajma căruia mă 
simt cel mai relaxat. 

— La ce te referi? 

- La cina cu echipa. Căpitanul echipei organizează 
câte o cină cu toţi colegii din două în două luni. Şi a 
trecut aproape o lună de la începerea sezonului. 

- Stai un pic, chestia asta chiar se face? Credeam 
că venim la tine acasă din două în două luni doar 
pentru că mama ta gătește excepţional. 

Annie şi Ethan râd. Părinţii lui au venit în SUA 
înainte ca el să se nască. Și mama lui gătea niște 
preparate coreene excepționale pentru întreaga 
echipă, care se aduna la ei la masă şi se bucura de 
ospăț. Sezonul trecut chiar m-a învățat cum să 
pregătesc kimchi. Este singura ieşire pe care chiar o 
aştept cu nerăbdare. 

- Nu. Cina face parte din datoriile tale de căpitan. 

- La naiba! N-am putea s-o organizăm în 
continuare la tine acasă? Vreau să mănânc 
preparatele pregătite de mama ta. 

- Cred că ar însemna mult pentru băieţi dacă ai 
organiza tu ceva. Le-ar prinde bine să te cunoască și 
în afara terenului de baschet. 


— Ce vrei să spui? Cu unii dintre ei joc de patru 
ani, iar cu Dom joc din colegiu. Mă cunosc. 

— Ei îl cunosc pe cel mai bun coordonator de joc 
din ligă. Îl cunosc pe tipul care deţine recordul 
pentru cele mai multe pase decisive dintr-un singur 
sezon, dar nu ştiu nimic despre tine. Acum eşti 
liderul echipei, trebuie să te apropii de ei şi în afara 
terenului. 

- Vorbeşti ca Ron. 

- Poate că are dreptate. Dacă vrei să-i demonstrezi 
că se înşală, cina cu echipa este prima ta ocazie. 

Ideea de a primi paisprezece tipi în apartamentul 
meu ca să luăm cina îmi întoarce stomacul pe dos. 
Ethan a venit în vizită de câteva ori, iar Dom a trecut 
şi el din când în când, dar restul colegilor nu au 
intrat în spaţiul meu. Nu le-am dat voie. 

Nimeni n-a intrat acolo în afară de Indy. 

- Eşti oricând binevenit la noi, să te bucuri de 
mâncarea soacrei mele. Iar când vii, să o iei cu tine şi 
pe iubita ta falsă. 

— Secretul ăsta rămâne doar între noi trei, le 
amintesc. Nimeni altcineva nu mai poate să afle. Nu 
vreau să risc ca unul dintre băieţi să-i spună din 
greșeală lui Ron. 

Annie nu spune nimic, doar gesticulează ca şi cum 
şi-a sigilat buzele. 


CAPITOLUL 10 


Indy 


Barmanul îmi dă un gin tonic, în timp ce scanez 
camera, uitându-mă după Ryan, Stevie, Zanders sau 
Rio. Sau după orice faţă cunoscută. Îmi place să am 
companie, tânjesc după conexiune. Chiar sunt un 
fluture social, dar asta în mare parte pentru că nu am 
fost niciodată pe cont propriu, iar la 27 de ani mă 
tem că nu ştiu cum să fac asta. 

Domnul şi doamna Morgan trec pe lângă mine și- 
mi fac cu mâna. Sper că nu li se pare suspicioasă 
absenţa lui Ryan. 

În locul lor, l-aş trage la răspundere pentru modul 
patetic în care s-a purtat în relaţia asta falsă. A fost 
atât de stângaci cu mine! Marele lui moment de 
afecțiune a fost practic o bătaie pe braţ. Ce naiba a 
fost asta? 

Judecând după felul în care începuse seara, 
credeam că o să meargă fără probleme. Când am 
ieşit din cameră, Ryan m-a privit cu subînţeles. A 
vorbit pe un ton şoptit, intim, în timp ce eu i-am 
aranjat cravata, care oricum era perfect dreaptă. 

În clipa aceea părea că mă dorea, dar faţada asta s- 
a dus pe apa Sâmbetei în clipa când am coborât din 
maşină. 

La capătul opus am fost eu. Mi-a venit mult prea 
natural să-l ţin de mână, să mă lipesc de pieptul lui. 
Sper că spectacolul pe care l-am dat a fost la fel de 
convingător pentru Ryan pe cât a fost pentru 
managerul lui general. 

Pentru că adevărul e că mi-a plăcut. 

Îmi dă târcoale o senzaţie frustrantă că nu sunt 
loială. L-am iubit pe Alex toată viaţa, iar acum mă 
bucur de compania altui bărbat. Alex s-a culcat cu 
altcineva şi, cu toate astea, eu sunt în continuare 


loială acelei relaţii şi acestei iubiri pe care i-am 
purtat-o. Atât de loială, încât simt un fior de 
vinovăţie pentru simplul fapt că mă bucur de 
compania altui bărbat. 

— Aici erai, spune Stevie, aşezându-se lângă mine. 

Fix în momentul ăla, îi văd geamănul în celălalt 
capăt al încăperii. Ryan vorbeşte cu nişte bărbaţi mai 
în vârstă, care sunt pur şi simplu fermecaţi de el. Stă 
drept şi încuviinţează în timp ce ei vorbesc. E 
profesionist şi încordat, întruchiparea legendei 
baschetului pe care aceştia o admiră. 

— Vee, am o veste pentru tine. 

— Nu vreau să ştiu, mulțumesc. 

- Fratele tău e incredibil de sexy şi aş fi foarte 
fericită să-l las să mă aplece peste bar. 

Îmi ridic paharul la buze, fără să-mi mut privirea 
de la el. 

- Seara mea ar fi fost cu adevărat minunată dacă 
nu aș fi ştiut asta. 

- Mereu a fost atât de rigid sau se poartă aşa doar 
de când am apărut eu în peisaj? 

- N-o lua personal. E aşa de când a fost ales în 
echipa de baschet, dar nu am observat cât de mult s- 
a înrăutățit situaţia până ce nu m-am mutat cu el 
anul trecut. 

Ryan îşi rupe privirea de la grupul care l-a 
înconjurat şi mă găseşte în celălalt capăt al camerei, 
fixându-mă cu intensitate. Chiar dacă e rigid şi se 
vede că nu se simte în largul lui, bărbatul ăla 
îmbrăcat în costum este fantezia oricărei fete. Este 
incredibil şi mă face să roșesc când îmi aruncă un 
zâmbet subtil, după care îşi îndreaptă din nou 
atenția asupra mulțimii strânse în fața lui, de parcă 


nu voia decât să vadă unde sunt şi ce fac înainte să 
continue ce făcea. 

Zâmbetul lui Ryan Shay înseamnă mai mult 
tocmai pentru că nu îl văd prea des. Chiar dacă am 
fantezii cu el în fiecare moment al zilei, nimeni nu 
trebuie să afle asta. 

O văd pe Stevie uitându-se când la fratele ei, când 
la mine. 

— Eşti sigură că e o idee bună? 

— La ce te referi? 

- La chestia asta, cu relaţia falsă pe care spuneţi că 
o aveţi în timp ce locuiţi împreună. Pare reţeta unui 
dezastru. 

- Şi ştim amândouă cât de mult urăşte Ryan 
dezastrele, o tachinez eu. 

Stevie se întoarce cu fața spre bar şi îi urmez 
exemplul. 

- Ca să-ţi răspund la întrebare, continuă ea, nu 
este un tip rigid, doar că e foarte conştient de toate 
privirile aţintite asupra lui care aşteaptă să facă un 
pas greşit. Ryan nu-şi arată emoţiile foarte des 
pentru că aşa e mai sigur pentru el şi pentru brandul 
lui. 

Nu pot să-mi imaginez cum ar fi să-ţi schimbi 
viața şi să te ţii în frâu doar ca să le faci pe plac 
tuturor din jur. Să nu fii nici prea entuziasmat, dar 
nici prea solemn. Nici prea stoic, dar nici prea 
animat. Ce mod oribil de a-ţi trăi viaţa! 

„Indy, las-o mai uşor în seara asta! Tipilor ăstora 
nu le plac femeile gălăgioase.“ 

„Sunt colegii mei, aşa că lasă-mă pe mine să 
vorbesc!“ 


„Arăţi superb, Indy. În seara asta nu trebuie decât 
să fii drăguță.“ 

Cuvintele lui Alex îmi răsună în minte, deci 
presupun că poţi să-mi imaginez cum ar fi să mă ţin 
în frâu. 

Barmanul ne întrerupe şi îi dă o bere lui Stevie. 

— Asta e din partea mea, îi spune cu un zâmbet 
plin de subînţeles. 

O mână cu tatuaje o cuprinde pe Stevie de talie din 
spate. 

- În nici un caz, spune Zanders şi îl fixează cu o 
privire otrăvitoare pe barmanul care urmează să 
moară în curând. 

Acesta se albeşte imediat la față. 

- Îmi pare rău, spune el, apoi se duce să servească 
alt client. 

- Aşa mă gândeam şi eu. Zanders continuă să-l 
fixeze cu privirea, după care începe să o sărute pe 
Stevie pe gât. Nu pot să merg nicăieri cu tine. Apoi 
se întoarce spre mine. Ind, arăţi foarte bine! E 
distractiv să vii şi la evenimente cu noi, nu doar în 
avion. 

- Ei bine, memorează momentul! Este foarte 
posibil să nu se mai întâmple. 

- Nu-mi spune că relația ta falsă are deja 
probleme? 

Îi sună telefonul şi îl scoate din buzunar în timp ce 
continuă conversaţia cu mine. 

Replica lui mă ia prin surprindere. Bineînţeles că 
Stevie i-a zis că eu şi fratele ei ne prefacem că avem o 
relație, dar sper că nu ştie şi altcineva de asta. Cu cât 
ştiu mai puţini oameni, cu atât minciuna noastră e 
mai în siguranţă. 


- Amicul tău practic m-a ignorat de când ne-am 
întâlnit cu şeful lui. Aş putea foarte bine să mă 
cuplez cu oricare dintre sportivii de aici, fiind 
convinsă că nici măcar nu ar observa. 

- Sunt convins că ar observa, spune el, râde 
arogant şi-mi întinde telefonul. 


Ryan: Fii cu ochii pe Indy! Habar n-are că 
toţi tipii ăștia o sorb din priviri când o văd în 
rochia aia afurisită. 


Mă uit din nou după el. Stă cu spatele la mine în 
timp ce vorbeşte cu alţi fani. N-aş fi crezut că a 
trimis mesajul ăsta dacă nu l-aş fi văzut cu ochii mei. 

— Indigo! exclamă Rio. Eşti atât de... 

Nu continui pentru el şi îl las să găsească cuvântul 
potrivit. Rio este adorabil, plin de entuziasm şi tânăr, 
dar are nevoie de puţină ghidare când vine vorba de 
felul în care abordează femeile, iar la asta am lucrat 
în ultimul timp. 

- Apeti... 

Vede sprânceana ridicată a lui Zanders. 

-,.. TUMOasă. 

— Apetirumoasâă? întreb eu. 

- Frumoasă. Eşti frumoasă, Indy. Apoi se întoarce 
spre prietena mea. Tu, în schimb, ești al naibii de 
sexy. Absolut superbă. Probabil toţi tipii de aici se 
gândesc să te... 

Îi pun palma peste gură, încercând să nu râd. 

- Se pare că vrei să mori, îi spun eu în timp ce 
Zanders îl priveşte în modul lui tipic şi încrezător, cu 
o sprânceană ridicată. 

Văd o licărire de pasiune în ochii verzi ai lui Rio, 
pentru că îi place să stârnească controverse, deşi 


mereu are cele mai bune intenţii. Îi place să se bage 
pe sub pielea colegilor de echipă, iar Stevie este cel 
mai uşor mod de a face asta. 

- Glumeam, dar rochia asta albastră îţi vine de 
minune, Stevie. 

- Mulţumesc, Rio, zice ea râzând. 

Zanders o ia posesiv în braţe. 

- Aşa e. Şi o să arate şi mai bine pe podeaua 
dormitorului meu în seara asta. 

- Rio, hai pe ringul de dans înainte ca echipa 
Raptors să îşi piardă doi dintre cei mai buni jucători! 
Unul pentru că a fost ucis şi celălalt pentru că a fost 
condamnat la închisoare. 

Eu şi Rio mergem pe ringul de dans, care este 
foarte aglomerat. Mă trage la piept și îmi pun o 
mână pe umărul lui. E diferit pe ringul de dans. Mă 
conduce cu graţie şi încredere, fiind opusul felului în 
care abordează femeile. 

- Unde ai învăţat să dansezi? 

- Am făcut cursuri de dans de societate timp de 
şase ani. Ştiu că pare greu de crezut, dar când eram 
mic eram groaznic la patinat. Aveam două picioare 
stângi, aşa că mama m-a înscris la lecţii de dans ca să 
lucrez la echilibru. Peste un an, eram cel mai bun 
patinator din echipa mea. 

- Şi, cu toate astea, ai continuat să dansezi cinci 
ani? 

Mă împinge şi mă învârte, având controlul 
complet. 

— Ştii care era raportul dintre fete şi băieţi la cursul 
meu de dans? Numerele erau de partea mea. 

Ca de obicei, mă face să râd. 


- Ăsta a fost motivul principal şi, în plus, e posibil 
să-mi fi plăcut. 

- Chiar dacă ne place să te mai împungem din 
când în când, într-o zi, o fată o să fie foarte 
norocoasă să te aibă alături. 

- Mulţumesc, spune el şi îmi zâmbeşte timid. 

Mai stăm pe ringul de dans două cântece. Mă simt 
foarte bine în seara asta. Cu toate că Ryan este foarte 
rigid şi probabil ne-a dat de gol, mi-a plăcut să-mi 
văd prietenii şi în afara muncii. A fost plăcut să mă 
aranjez, să ies din casă şi să socializez. 

Însă, în clipa în care începe a treia melodie, 
expresia lui Rio devine serioasă. 

- Eşti bine? 

Înghite cu noduri şi se uită peste umărul meu, în 
timp ce continuăm să ne legănăm pe ringul de dans. 

- Sunt destul de sigur că iubitul tău fals vrea să mă 
omoare de-adevăratelea. 

Mă opresc. 

- Dumnezeule, dar chiar toată lumea ştie că relaţia 
noastră este falsă? 

— Stevie i-a spus lui Zanders, iar el mi-a spus mie, 
pentru că începusem să mă alarmez. 

- Rio, noi doi suntem doar prieteni, am mai 
discutat despre asta. 

- Nu mă refeream la tine. Credeam că una dintre 
cele mai apropiate prietene ale mele iese cu Ryan. 
Însuși Ryan Shay. Ştii care e părerea mea despre el. 

Îmi dau ochii peste cap, apoi mă uit peste umăr şi 
îl văd pe Ryan stând la o masă, cu picioarele întinse, 
ca un rege, în timp ce mângâie absent marginea unui 
pahar. Chiar dacă postura lui pare informală, 


privirea lui este otrăvitoare şi îndreptată direct spre 
Rio. 

— Stai liniştit, nu e vina ta. N-a vrut să stea prea 
mult la eveniment, iar eu cred că am pierdut 
noțiunea timpului. 

Rio se opreşte din dans. 

— Indy, chiar dacă nu am eu experienţă cu femeile, 
sunt în continuare bărbat. Ryan este gelos. 

- Ba nu e. 

- Crede-mă, cunosc privirea aia! 

- Fi bine, îşi face treaba. Doar se preface că e 
iubitul meu. 

În sfârşit, pot să bifez ceva de pe lista lui de 
dorințe. Mi-ar fi plăcut un dans lent, dar accept şi 
gelozia. 

- În cazul ăsta, dă-i omului un Oscar! Cu toate că 
ar fi o onoare să fiu lovit în față de Ryan Shay, nu știu 
dacă un eveniment de strângere de fonduri e cel mai 
bun loc pentru asta. 

- Cred că trebuie să plec. Ne vedem în avion, spun 
eu şi îl strâng în braţe. 

Când mă îndrept spre Ryan, el nu se uită la mine. 
Privirea lui este îndreptată spre Rio, care părăseşte 
ringul de dans. Se opreşte doar când mă așez fix în 
fața lui. 

— Salut, spune Ryan în timp ce mângâie marginea 
paharului de whisky cu o indiferență relaxată. 

— Eşti bine? 

Sunt foarte conştientă că mă aflu între picioarele 
lui. 

- Da, sunt bine. Eşti pregătit să plecăm? 

— Vrei să mai stai? 


— Ai zis că o să stăm doar o oră şi jumătate şi sunt 
destul de sigură că a trecut mai mult de atât. 

— Ştiu ce am spus, dar tu vrei să mai stai? Te simţi 
bine? 

Se ridică pe scaun şi-şi apropie picioarele, 
blocându-mă între ele. Satinul roz şi strălucitor al 
rochiei contrastează cu picioarele lui groase din 
pantalonii negri, dar trebuie să recunosc că îmi place 
juxtapunerea. 

- Da, mă simt bine. 

— Atunci o să mai stăm. 

Mai ia o gură de whisky. Privirea lui tăioasă a 
devenit blândă acum, când e îndreptată asupra mea, 
iar zâmbetul subtil e o privelişte de care nu o să mă 
satur niciodată. 

Fără să-şi ia privirea de la mine, îmi dă câteva 
şuviţe după ureche, apoi mă mângâie pe gât. 
Atingerea e tandră şi delicată, dar în acelaşi timp 
încrezătoare, ceea ce este surprinzător din partea 
unui bărbat care n-a părut să se simtă în largul lui în 
relaţia asta falsă. 

Mă relaxez sub atingerea lui. 

- Ce faci? îi şoptesc. 

Îmi analizează faţa cu o privire blândă, apoi arată 
discret într-o parte. 

- Mă prefac. 

„Oh!“ 

Probabil managerul lui e cu ochii pe noi. 

Colegul meu de apartament se ridică, îşi dă jos 
haina şi mi-o pune pe umeri. 

- Ryan... 

- Rochia ta s-a bucurat de atenţie în seara asta. 
Crede-mă, nimeni nu şi-a luat ochii de la tine, dar ai 


început să tremuri. Ţine haina mea pe tine! 

„Nu tremur pentru că mi-e frig.“ 

Cu toate astea, o trag în jurul meu şi mă învălui în 
căldura hainei şi în parfumul lui Ryan, care este 
proaspăt şi rafinat. 

Fl se aşază din nou şi mă blochează între picioarele 
lui. 

- Aminteşte-mi, cum îl cheamă pe tipul ăla? 

- Care tip? întreb eu inocentă. 

— Ştii foarte bine care. 

- Serios? Joacă pentru Raptors, l-ai mai întâlnit. 

- Deci îl vezi de fiecare dată când eşti plecată în 
deplasare? 

- Da. 

Încuviinţează, iar expresia lui continuă să fie 
calmă, calculată şi relaxată. Asta e trăsătura tipică lui 
Ryan Shay. 

— E ceva între voi doi? 

- Poftim? Nu, îi răspund eu, izbucnind în râs. 

Nu spune nimic şi aşteaptă să elaborez. 

- Dar e un bun prieten. 

- Doar un prieten? 

- Da, Ryan, doar un prieten. Care-i treaba cu 
interogatoriul? 

— Se presupune că eşti iubita mea. M-am gândit că 
ar trebui să ştiu dacă te vezi cu cineva. 

- Ei bine, nu mă văd. Tu eşti singurul. 

Îl văd că se relaxează, dar schimbarea e atât de 
subtilă încât e foarte posibil să mi-o fi imaginat. Nu 
spune nimic, doar încuviințează, iar cu asta încheie 
conversaţia. 

- Eşti sigur că este în regulă să fii aici? Sau ai 
prefera să mergem acasă? 


În clipa aceea, Stevie şi Zanders se așază la masa 
noastră, dar nu ne bagă în seamă. Postura lui Ryan 
se schimbă şi în ochi îi apare relaxarea, fiind 
rezultatul evident al apropierii surorii lui. 

- Chiar sunt bine. M-am distrat în seara asta. 

Îşi pune coatele pe genunchi și îşi plimbă absent 
degetele peste satinul rochiei mele. 

„Doar se preface. Chestia asta e falsă. E de fațadă.“ 

— Eşti altfel când e şi sora ta prin preajmă. 

- Ce vrei să spui? 

— Eşti relaxat pentru că e şi ea aici. 

- Da, presupun că ai dreptate, spune el în timp ce 
se uită spre Stevie. 

- E plăcut să te văd şi aşa. 

Mă priveşte cu buzele uşor întredeschise, iar după 
o clipă, mâinile îi alunecă din nou pe picioarele 
mele. 

Costumul negru, Rolexul de la mână şi butonii 
creează un vis de la care nu îmi pot lua gândul. Mă 
întreb cum arată când se dezbracă. Oare are un loc 
anume unde pune toate accesoriile? Bineînţeles, doar 
e Ryan, dar oare îşi organizează lucrurile chiar şi 
când îl aşteaptă o femeie în pat? 

Cred că mi-ar plăcea priveliştea aia. Să-l privesc 
cum îşi dă jos fiecare haină cu precizie, în timp ce eu 
stau întinsă pe pat. 

Îmi dreg vocea şi alung toate gândurile astea. 

- Pot să spun ceva ridicol? îi şoptesc eu. 

Îl văd că încearcă să-și oprească un zâmbet. 

— Chiar te rog. 

- Ştiu că toată treaba asta nu e reală, dar asta e 
prima întâlnire la care am ieşit. 

— De la despărţire? 


- Nu, din toată viaţa mea. 

- Cum e posibil? întreabă el şi face ochii mari. 

- Eu şi Alex pur şi simplu am decis într-o zi că 
suntem împreună. Nu am fost la o primă întâlnire 
sau la orice altă întâlnire, dacă stau să mă gândesc. 
Când mergeam undeva, ieşeam cu toți prietenii 
noștri. Da, locuiam împreună, dar asta este prima 
mea întâlnire adevărată. Şi e falsă. Ce ironie, nu 
crezi? 

- Indy, mi-ar fi plăcut să ştiu asta. 

- De ce? Doar nu ai fi schimbat nimic, spun eu 
râzând. 

Urmează o clipă de tăcere. Aş vrea să ştiu ce să 
spun, să pot să relaxez atmosfera şi să risipesc 
tensiunea apărută după ce i-am mărturisit colegului 
meu de apartament, care se întâmplă să fie o vedetă 
în lumea sportului, că nu am fost niciodată la o 
întâlnire. 

Ryan vorbeşte înainte să apuc să spun ceva. 

- Deci Dartmouth? 

- Da. 

Palmele lui sunt pe coapsele mele şi îmi doresc să 
îmi pot pune mâna peste ele, ca să ni se împletească 
degetele ca mai devreme, dar în acelaşi timp vreau să 
mă mângâie în continuare pe picioare. 

- Unde te-ai dus până la urmă după ce n-ai fost 
acceptată acolo? 

- Dar am fost acceptată. 

Mă priveşte surprins. 

- Dar nu ai fost la cursuri? 

Palmele lui sunt acum pe partea superioară a 
coapselor, de parcă acolo le e locul. Ar trebui să mă 
uit în jur şi să îl găsesc pe Ron Morgan, ca să fiu 


sigură că totul e doar o fațadă, dar partea mea 
romantică vrea să continue să trăiască într-o 
fantezie, chiar dacă e o minciună. 

- Alex şi toţi prietenii noștri erau în Chicago. Încă 
nu eram împreună, dar ştiam că vom fi, iar el nu se 
simţea confortabil cu o relaţie la distanță. Ar fi 
trebuit să-l ascult de atunci. În clipa în care am 
început să călătoresc pentru serviciu, s-a cuplat cu 
altcineva. 

Pe fața lui Ryan se citește mila. 

- Blue... 

- Nu e cazul să îţi pară rău pentru mine. Da, am 
stat aici ca să fiu mai aproape de Alex, dar tot sunt 
privilegiată. Am fost la o şcoală grozavă şi mi-am 
luat masteratul. E adevărat că nu-mi folosește, dar 
nici nu am motive să mă plâng. 

- De ce nu ai spus asta când Ron a menţionat 
Dartmouth? Pentru că e o chestie foarte 
impresionantă. Tu eşti o persoană foarte 
impresionantă. 

- Pentru că, de-a lungul anilor, am învăţat că unii 
oameni, mai ales bărbaţii, sunt mai degrabă 
intimidaţi decât impresionați de inteligenţă. Am fost 
şefă de promoţie, dar nu m-a băgat nimeni în seamă 
până când nu m-am dezvoltat. Unor bărbaţi nu le 
place să simtă că trebuie să concureze cu cineva, aşa 
că le fac jocul. Vreau ca șeful tău să mă placă, nu să 
simtă că intru pe teritoriul lui. 

Mă pricep să citesc oamenii. Știu cum să-i fac să se 
simtă confortabil în preajma mea şi cum să mă 
adaptez în funcţie de persoana cu care sunt. Oricât 
de mult iubesc oamenii, uneori pot să fie oribili şi se 
simt mai confortabil dacă pari să le fii inferioară. 


Am făcut asta foarte des în ultima mea relaţie. 

— Indy... 

- Ryan, te rog, nu spune nimic! Ştiu tot ce gândeşti 
în clipa asta. 

- Nu. Nu o să meargă lucrurile aşa. Când eşti cu 
mine, vreau să fii exact cum ești tu. Asta include să le 
spui oamenilor exact cât de deşteaptă eşti. N-o să 
mai faci pe plac cuiva doar din cauza masculinităţii 
sale toxice. N-o să fii tăcută şi supusă când eşti cu 
mine. Dacă Ron sau oricine altcineva are o problemă 
cu faptul că eşti mai deşteaptă decât el, atunci o să 
avem o problemă mult mai mare decât faptul că nu 
mă consideră un lider bun. 

— Ryan, e în regulă, fac asta de ani întregi. 

- Apropo de asta, cât de mic era penisul lui Alex 
dacă te-a lăsat să faci aşa ceva? Sau mai degrabă aş 
spune dacă ţi-a cerut să faci treaba asta. 
Comportamentul ăsta este manipulator şi posesiv, 
pentru că nu îi plăcea că eşti mai deşteaptă decât el şi 
probabil ai mai mult succes decât el. Ţi-a cerut să fii 
mai temperată în faţa prietenilor lui? Ţi-a zis să fii 
mai tăcută şi doar drăguță în fața colegilor lui, 
pentru ca aceștia să nu-şi schimbe părerea despre el? 

Ce naiba se întâmplă? Simt înțepături în ochi şi o 
arsură în gât pentru că Ryan are dreptate. Nu l-a 
întâlnit niciodată pe Alex şi, cu toate astea, ştie toate 
lucrurile pe care am încercat să le ignor. 

— Nu, să nu îndrăzneşti să plângi, spune el. 

Inspir adânc, clatin din cap şi-mi blochez toate 
emoțiile înainte ca acestea să iasă la suprafaţă. 

- Îmi pare rău, suntem la un eveniment de 
serviciu. 

Îmi cuprinde faţa în mâini. 


- Indy, nu-mi pasă unde suntem. Poţi să plângi cât 
vrei la evenimentul ăsta. Poţi să ţipi, să râzi, să faci o 
criză în faţa tuturor, nu-mi pasă. Dar n-o să plângi 
din cauza lui nici aici, nici altundeva. 

Trebuie să se oprească. Nu poate să fie şi autoritar, 
şi afectuos în cel mai sexy mod posibil în timp ce 
poartă costumul ăla. Ştie deja că sunt o romantică și 
că e posibil să-l sărut sau să fac altceva stupid. 

Cu toate că am visat cum ar fi să-i simt buzele 
peste ale mele şi cât de catifelate ar fi, ce facem noi 
acum e de fațadă. Nu trebuie să uit asta şi nu trebuie 
să-mi derutez inima idealistă. 

Nu suntem într-una din cărțile mele de dragoste. 
Nu suntem într-un basm. Şi chiar dacă am fi, aş fi cel 
mai groaznic personaj principal, pentru că mă simt 
distrusă în faţa acestui bărbat sexy şi autoritar. 

- Ryan, spun eu ca să rup vraja sub care mi-am 
permis să cad. 

- Da? 

- Te prefaci foarte bine când nu e nimeni prin 
preajmă. Acum trebuie să lucrăm la asta pentru 
momentele în care avem şi public. 

Ryan se reazemă de spătarul scaunului şi lasă o 
distanţă necesară între noi. 

- Ai dreptate, o să lucrez la asta, spune el şi dă pe 
gât paharul de whisky. 


CAPITOLUL 11 


Ryan 


Tot antrenamentul am avut în minte doar păr 
blond şi unghii lila. Mi-am imaginat cum ar fi arătat 
satinul roz pe podeaua dormitorului meu noaptea 
trecută. 

N-am mai avut astfel de fantezii cu o femeie de ani 
întregi. În mod normal, dacă îmi place de cineva, 
atracţia dispare după câteva ore, după ce îmi 
amintesc cine sunt şi motivul pentru care cineva ar 
vrea să fie cu mine. Asta suprimă orice urmă de 
pasiune. Însă în ultimul timp abia m-am recunoscut. 
Tot felul de gânduri carnale mi-au invadat creierul. 
Cu Indy întinsă pe spate. În genunchi. Pe burtă, cu 
fundul ridicat. 

Mă gândesc întruna la toate poziţiile în care aş 
face-o a mea şi e oribil, pentru că ea abia îşi revine 
după o relaţie cu un tip care a vrut doar s-o aibă ca 
trofeu la brațul lui. Ultimul lucru pe care îl vreau e să 
fiu comparat cu el. 

Am emoţii când deschid uşa apartamentului, 
singurul loc unde am parte de pace şi singurătate. 
Însă azi pacea a fost înlocuită cu nesiguranţă. O 
parte din mine speră că Indy e acasă, ca să văd dacă 
şi-a prins părul în coc sau l-a împletit. Să ştiu dacă 
poartă şosete ori merge cu picioarele goale pe 
podeaua încălzită. Să ştiu dacă e în continuare în 
pijama ori s-a pregătit pentru ziua de azi. 

lar o parte din mine speră că e plecată, ca să nu 
aflu răspunsurile la toate întrebările astea, care sunt 
periculoase pentru aranjamentul nostru şi pentru 
mine. 

Însă primesc toate răspunsurile pe care le caut 
când intru în apartament şi o văd pe Indy stând la 
insula din bucătărie cu laptopul deschis în faţa ei. 


Coada împletită este dată peste umărul stâng. 

Îşi leagănă picioarele goale. 

Poartă un hanorac supradimensionat şi pantaloni 
scurți din bumbac, în care e evident că a dormit. 

- A venit Ryan, spune Indy spre ecranul 
laptopului, în timp ce gesticulează şi se întoarce spre 
mine. Ryan, vino să-mi vezi părinţii! 

Îşi mişcă în continuare mâinile și reuşesc să observ 
cele patru litere ale numelui meu, din cunoştinţele 
minime pe care le am despre limbajul semnelor. 

Mă duc în spatele ei, găsesc camera de filmat şi mă 
aşez astfel încât să mă vadă părinţii ei. 

- Bună, eu sunt Ryan, le spun eu şi le fac cu mâna. 

Văd că Indy repetă gesturile care îmi formează 
numele. 

- Încântată de cunoștință, eu sunt Abigale, spune 
mama ei, folosindu-și şi ea mâinile ca să comunice. 

Tatăl ei îmi face cu mâna şi vorbeşte doar prin 
gesturi. 

- El e tatăl meu, Tim, spune Indy în timp ce 
gesticulează. Of, tată! zice ea după ce tatăl ei îi 
gesticulează altceva. Apoi se întoarce spre mine. A 
spus: „Sper că fiica noastră nu ţi-a dat prea mari 
bătăi de cap. Indy aşteaptă răspunsul, amuzată, însă 
îmi observă ezitarea. Vorbeşte clar, ştie să citească pe 
buze. Şi o să-i comunic şi eu. 

N-am mai întâlnit niciodată părinţii unei femei, 
nu că asta ar fi genul ăla de situaţie, dar fiica lor 
locuieşte cu mine și am avut tot felul de gânduri 
indecente cu ea, aşa că tot ce se întâmplă acum e 
destul de înspăimântător pentru mine. 

Însă părinţii lui Indy par de treabă şi primitori. 
Probabil a moştenit înălțimea de la tatăl ei. Îmi dau 


seama că este un bărbat înalt, chiar dacă stă pe o 
canapea în livingul lui din Florida. Pe de altă parte, 
mama ei e o femeie minionă, însă părul ei blond şi 
ochii căprui şi calzi mă fac să mă simt ca acasă. 
Exact efectul ăsta îl are și fiica ei. 

Mă aplec şi apar şi eu pe ecran. 

- Îmi dă bătăi de cap doar când își lasă vasele 
nespălate în chiuvetă sau îşi uită hainele în uscător 
zile la rând. 

Indy îi comunică asta prin semne, în timp ce se 
preface că e ofensată, iar părinţii ei râd. 

— Stai să vezi când o să-ţi dai seama că nu pune 
capacele bine sau uită să închidă uşile dulapurilor. 

- Mamă, ştiţi că sunt chiar aici! 

— Să flu sincer, e o plăcere să o am aici. Aţi crescut 
o femeie minunată. 

Indy se uită la mine, apoi îşi mută privirea spre 
părinţii ei şi le comunică ce am spus. 

- Mulţumesc. Cu toate că Indy îi traduce totul 
tatălui ei, cunosc şi eu puţin din limbajul semnelor. 
O văd că se simte incomod şi îşi drege vocea. Vrea să 
ştie dacă o să ai grijă de mine. 

Mă uit la Indy, dar refuză să mă privească. Pare să 
aibă emoţii din pricina răspunsului meu sau poate că 
îşi doreşte ca tatăl ei să nu fi întrebat asta deloc. 

Însă, indiferent de cererea lui, am făcut asta din 
clipa în care Indy s-a mutat cu mine. Nu-mi place 
situaţia prin care trece şi, într-un fel, ăsta e unul 
dintre motivele pentru care am fost atât de primitor, 
dar cred că, în mod egoist, am vrut ca Indy să stea 
aici din prima noapte în care a dormit în camera 
mea liberă. Altfel de ce i-aş fi luat un pat în care să 


doarmă şi de ce comand alimente vegetariene de 
fiecare dată când îmi iau mâncare? 

- Da, domnule. Întotdeauna. 

O văd pe Indy pe ecran că îşi muşcă colţul buzei, 
fie ca să-şi controleze un zâmbet, fie ca să-şi ascundă 
un tremur. Cu ea nu se ştie niciodată. Aşa e când 
locuieşti cu o femeie emotivă. 

Indy continuă să traducă ce spune tatăl ei. 

- Zice că s-a uitat la meciul tău cu echipa din 
Boston şi că al treilea sfert a fost incredibil. E foarte 
pasionat de baschet. 

- Serios? În cazul ăsta o să mă asigur că iau nişte 
bilete data viitoare când veniţi în vizită sau când o să 
mergem în Florida pentru câteva meciuri. 

Tim pare încântat. 

- I-ar face mare plăcere. 

- Ryan, în caz că nu ţi-ai dat seama, ne place de 
tine, spune Abigale râzând. 

Tim face un gest mic, pe care l-am observat deja 
de câteva ori. Înainte ca Indy să traducă, o întreb: 

— Ce înseamnă semnul ăla? 

— Care anume? 

Repet gestul lui Tim. E destul de simplu, cu 
degetul mic întins din pumn și mişcat într-un cerc 
mic în jurul pieptului. 

- E numele meu în limbajul semnelor. 

- Serios? 

- Da, e un semn special ca să identifici pe cineva, 
spune Indy în timp ce continuă să își miște mâinile 
pentru tatăl ei în cel mai elegant mod posibil. Aşa, 
nu mai trebuie să spunem tot numele de fiecare dată 
când vorbim. Nu are toată lumea un semn pentru 
numele său. Tata decide cine îl primeşte şi care este 


semnul respectiv. Își închide mâna într-un pumn şi, 
cu degetul mic întins, face un cerc deasupra inimii. I 
este de la indigo, iar tata spune că sunt inima lui. 
Apoi ea repetă semnul. Indy. 

- lar eu sunt Abigale, spune mama ei, care 
formează litera A cu degetele şi le ridică la cap. 
Pentru că primul lucru pe care l-a observat tatăl lui 
Indy la mine a fost părul meu blond. 

- În mod normal, nu oferă imediat un semn 
pentru nume, dar a făcut asta cu mama. Sunt 
împreună de aproape 30 de ani şi cred că a ştiut 
imediat că va face parte din viaţa lui. Nu-i aşa, tată? 

Un zâmbet nostalgic apare pe faţa lui Tim, care 
încuviințează. 

Indy e o romantică, bineînţeles că ar presupune 
asta. Însă nu cred că pot s-o contrazic acum, când 
mă uit la părinţii ei. Par foarte îndrăgostiţi, chiar și 
după atâta vreme, şi nu e de mirare că Indy are toate 
noţiunile astea idealiste despre dragoste. Doar a 
crescut văzându-le povestea. 

Însă majoritatea oamenilor nu sunt aşa. Nu poţi să 
ai încredere în ei din toată inima. Şi cred că a învăţat 
asta foarte repede după ce a pierdut viaţa pe care şi-a 
construit-o cu fostul iubit. 

Mai vorbim câteva minute, cei trei comunicând 
într-o limbă despre care nu știam că e atât de 
complexă şi minunat de privit. Îmi place felul în care 
se fac să zâmbească sau să râdă cu simple mișcări ale 
mâinilor. Aş vrea să pot participa mai mult şi mi-ar 
plăcea ca tatăl lui Indy să-mi vorbească direct, fără 
să fie nevoie ca fiica lui să-mi traducă. 

După ce Abigale se asigură că am numărul ei de 
telefon, în caz de urgenţe, Indy încheie apelul. 


- Părinţii tăi par grozavi. 

- Sunt absolut minunaţi şi mi-e aşa de dor de ei. 

— Eşti singură la părinți? Nu au avut alţi copii? 

- N-au putut. Oricum a fost un miracol că m-au 
avut şi pe mine, pentru că mama a avut probleme de 
fertilitate. 

- Îmi pare rău să aud asta. 

— N-ai de ce, doar acum au un copil perfect. 

— Cum să nu, spun eu sceptic, în timp ce încerc să 
nu mă holbez la picioarele ei lungi şi la pantalonii 
scurți de pijama. Tocmai te-ai trezit? 

- Da, îmi spune în timp ce cască şi se întinde. 
Cum a fost la antrenament? 

Răspunsul scurt? Oribil. 

Nu mi s-a mai întâmplat până acum să-mi fie luată 
mingea de atâtea ori în decursul a două ore şi nici n- 
am mai ratat atâtea aruncări libere la un singur 
antrenament. Şi toate astea s-au întâmplat doar 
pentru că m-am gândit întruna la ce s-ar fi întâmplat 
dacă aş fi bătut aseară la ușa lui Indy, în loc să mă 
duc la mine în cameră. După ce am stat rezemat de 
cadrul ușii ei şi am gâfâit, copleşit de dorinţa de a 
termina seara cu ceva real, am făcut ce era corect şi 
m-am dus la mine. Am intrat în dormitorul meu, la 
duş, unde am avut grijă de mine, aşa cum am făcut 
în ultimii ani. 

— A fost în regulă. 

Se ridică şi ocoleşte insula din bucătărie, 
îndreptându-se spre mine, iar eu mă duc automat în 
direcţia opusă. Trebuie să păstrez distanța în 
condiţiile în care nu îmi doresc decât să o ating. 

— Mereu ai ştiut să comunici aşa? 


- Cum adică? Prin limbajul semnelor? Presupun 
că da, acasă mereu comunicam așa. Tata s-a născut 
surd, iar mama a învăţat limbajul semnelor când s- 
au întâlnit. 

- Cum ar putea o persoană adultă să înveţe 
limbajul ăsta? mă fâstâcesc eu. 

- Vrei să înveţi limbajul semnelor? mă priveşte ea 
şocată. 

La naiba, are din nou ochii ăia căprui umezi! Asta 
e latura ei romantică. 

- Vreau să pot vorbi cu tatăl tău fără să fii nevoită 
să traduci. Aşa o să-i pot spune când fiica lui îmi 
face zile fripte. 

Un râset zgomotos se revarsă din ea. Nu e deloc 
feminin, dar este absolut minunat. 

- Poţi să mergi la cursuri sau pot să te învăţ chiar 
cu dacă vrei. Nu se uită la mine, de parcă subiectul 
este nou pentru ea. De parcă nimeni altcineva din 
viața ei nu a întrebat-o cum ar putea să înveţe să 
comunice mai bine cu familia ei. Indy deschide 
frigiderul şi schimbă repede subiectul. Ţi-e foame? 
Pot să pregătesc nişte... Scoate cana roz de cafea din 
frigider şi mi-o arată. Ce e asta? 

- Ți-am făcut cafea înainte să plec la antrenament 
şi am pus-o în frigider ca să se răcească şi să aibă în 
continuare gust când o să adaugi gheaţă. 

- Cât de dulce din partea ta, Ryan. Mulţumesc 
mult! 

- Pentru nimic, spun eu, şi îmi mut privirea de la 
fata care probabil consideră că ăsta a fost un gest 
romantic măreț. 

Caută prin frigider, în timp ce coada ei împletită i 
se revarsă peste spate. Atenţia îmi este din nou 


distrasă de picioarele ei lungi şi goale. 

- Unde e şunca normală? 

- N-am mai comandat, am luat doar varianta 
vegetariană. 

Mă priveşte peste umăr, în aşteptarea unei 
explicaţii. 

- Îmi place gustul, aşa că nu e nevoie să le comand 
pe amândouă. 

Zâmbeşte din nou. 

La naiba! Probabil o să aibă impresia că toată 
treaba asta înseamnă mai mult decât înseamnă de 
fapt. O să idealizeze faptul că am cumpărat şuncă 
vegetariană pentru micul-dejun, pentru că aşa e ea. 
Dar nu înseamnă nimic. Serios. 

Nu vreau decât să aibă şi ea lucruri pe care poate 
să le mănânce. Vreau să se simtă acasă pentru că 
până la urmă e şi casa ei. 

Atunci mă loveşte cu putere o revelaţie. 

„O vreau aici. Vreau ca ea să vrea să fie aici.“ 

La naiba, când s-a întâmplat asta? 


CAPITOLUL 12 


Ryan 


- Am făcut prea multe greşeli în al treilea sfert în 
urma cărora mingea a ajuns la rivali şi nu am putut 
să ne revenim. Pe asta o să ne axăm la 
antrenamentul de săptămâna aceasta. 

Cel puţin treizeci de mâini se ridică în aer, dar nu 
reușesc să disting fețele reporterilor din cauza 


luminilor orbitoare de la camerele de filmat. 

- Acestea au fost toate întrebările la care vor 
răspunde în seara asta, anunţă coordonatorul nostru 
de presă la conferinţa de după meci. 

Mă ridic, îmi aranjez costumul și fac cu mâna, 
apoi zâmbesc. Am avut grijă ca toate răspunsurile 
mele să fie perfecte. 

- Vă mulţumesc tuturor! 

Aud forfotă în spate, în timp ce mă îndrept spre 
vestiar. Restul echipei a plecat. Doar eu şi antrenorul 
am stat ca să răspundem reporterilor care au vrut să 
ştie de ce am jucat ca naiba pe teren propriu. Am 
avut cel mai prost meci al meu din tot sezonul şi, 
cum îmi conduc echipa prin puterea exemplului, toţi 
au jucat ca naiba. 

Aş vrea să spun că lipsa mea de concentrare a fost 
un accident, dar adevărul e că știu unde mi-a fost 
mintea în seara asta. 

La colega mea de apartament, cu care vorbeam 
prin mesaje înaintea meciului, când mi-a aruncat 
bomba că în seara aceea lucra pentru serviciul de 
transfer. Era încântată că avea să fie foarte ocupată 
datorită drumurilor la arenă şi înapoi. Chiar nu îşi 
dă seama cât de periculos ar putea să fie? Nu înţelege 
cât de beţi sunt unii fani după meci? 

Partea cea mai rea e că încă nu mi-a răspuns la 
mesaj de când am terminat meciul. 

- Ry! 

Revin cu picioarele pe pământ și îl văd pe Zanders, 
care se reazemă de peretele de lângă vestiarul meu şi 
stă picior peste picior. 

- Hei, salut. Ai fost la meci? Parcă Stevie spusese 
că eşti plecat din oraş pentru un contract de 


sponsorizare. 

- Tocmai am aterizat şi am venit aici. 

Deschid ușa. 

— Vrei să intri în vestiarul meu? 

- Cred că vrei să spui vestiarul meu, spune el 
arogant. 

- Abia mâine-seară o să fie al tău. 

Echipele Raptors şi Devils împart arena United 
Center, aşa că în serile în care nu am eu meci sunt 
şanse mari să-l găseşti pe iubitul surorii mele pe 
gheaţă. 

— Ai venit s-o iei pe Stevie sau ce cauţi aici? 

Zanders se aşază pe bancă, iar eu îmi iau telefonul, 
portofelul şi cheile, frustrat în continuare de lipsa 
unui semn de la Indy. 

- Nu, e deja acasă şi nu ştie că am venit aici. Nu 
ştiam sigur dacă Indy e acasă la tine. Şi speram să 
vorbim doar noi doi. 

Cu asta mi-a atras atenţia. Când mă întorc, 
expresia lui Zanders este foarte serioasă, lucru rar 
când vine vorba de el. 

- E totul în regulă? 

Mă aşez pe bancă, sprijinindu-mi coatele pe 
genunchi. 

- Nu am avut nici un contract de sponsorizare, am 
fost în Nashville. 

De acolo suntem eu și Stevie. 

— Ca să vorbesc cu tatăl vostru. 

La naiba! 

- Îţi aminteşti seara în care ne-am cunoscut şi ți- 
am zis că nu o să-ţi cer permisiunea să ies cu sora ta? 

Încerc să nu zâmbesc când îmi amintesc de gala 
caritabilă unde am făcut cunoștință cu arogantul 


jucător de hochei. Înainte de seara aceea, îl uram. 
Era un stereotip ambulant, dar acum, după aproape 
un an, tipul care stă în fața mea e unul dintre 
prietenii mei cei mai apropiaţi şi o iubeşte pe sora 
mea aşa cum merită. 

— Ştii că părerea mea e că Stevie trebuie să ia 
propriile decizii, aşa că nu o să-ţi cer permisiunea, 
dar de data asta chiar îmi pasă de părerea ta. 

- Zee, eşti foarte siropos. Hai, spune odată, zic eu 
râzând. 

Zanders se așază într-un genunchi în fața mea. 

- Ryan Taylor Shay, vrei să fii cumnatul meu? 

- Eşti un idiot. 

- Glumeam, dar chiar aş vrea să știu ce părere ai 
dacă o s-o cer pe Stevie în căsătorie. Eşti unul dintre 
prietenii mei cei mai buni şi îmi doresc ca amândoi 
să deveniți în mod oficial familia mea. 

Nu sunt de fel un bărbat emotiv. Nu plâng. Mai 
lăcrimam în tinereţe dacă nu-mi ieşea o aruncare 
sau dacă simţeam că îmi dezamăgisem echipa. Acum 
singurele momente când sunt copleșit de emoţii sunt 
cele în care e vorba de sora mea. Fa e zona mea gri 
într-o lume în alb şi negru. Îmi doresc să fie fericită 
mai mult decât îmi doresc să fiu eu fericit, iar faptul 
că bărbatul din faţa mea o face mai fericită decât a 
fost toată viaţa ei îmi înceţoşează ochii. 

Expir adânc şi încerc să-mi revin. 

- Omule, sunt la un pas să îmi pierd controlul. 

- Foarte bine, atunci o să ştii exact cum m-am 
simţit astăzi când am vorbit cu tatăl vostru. 

Îmi imaginez. Cum am mai spus, tata e un bărbat 
blând, afectuos şi bun, iar Zanders este foarte 


receptiv la emoţiile lui. Poate nu exact ca Indy, dar 
puţini oameni sunt aşa. 

- Deci ce părere ai? 

Mă gândesc puţin. 

- Ce părere am? Cred că, dacă o s-o răneşti, o să te 
omor. Mă ridic şi am același zâmbet pe faţă pe care l- 
am avut în prima seară când l-am întâlnit pe viitorul 
meu cumnat şi i-am spus fix acelaşi lucru. Dar mi-ar 
plăcea ca sora mea să se căsătorească cu tine. 

Se ridică și el şi ne îmbrăţișăm strâns. ÎL bat pe 
umăr de câteva ori, după care mă dau în spate. 

- Apropo, ai jucat ca naiba azi. 

Râd. Aproape că uitasem de meciul meu oribil, dar 
e doar unul din optzeci și două și nu o să-l las să îmi 
strice seara. 

- Mulţumesc, Zee. Apreciez susţinerea. 

les din vestiar, iar Zanders e în urma mea. 

- Doar îți spun adevărul. Vreau să ajungi măcar în 
play-offuri, pentru că am câştigat deja Cupa Stanley 
şi e o povară grea să fiu singurul campion din familia 
asta. 

- Ce mă bucur că am mai mulţi bani decât tine! Ai 
nevoie să te duc cu maşina? îl întreb în timp ce ne 
îndreptăm spre parcare. 

— Nu, am venit cu maşina. 

În timp ce ne căutăm mașinile, ezit, deoarece ştiu 
că o să par un obsedat, dar la naiba cu asta! Zanders 
o să devină cumnatul meu. Dacă nici pe el nu pot să- 
l întreb, atunci pe cine aş putea? 

- Zee? 

Se întoarce spre mine în timp ce mâna îi este pe 
mânerul portierei. 

- Când sunteţi în deplasare, Indy e în regulă? 


Zâmbeşte cu subînţeles. 

- Mă întrebi dacă se pricepe la ce face? Da, e cea 
mai bună. 

- Nu. 

- Mă întrebi dacă se pricepe să fie ţinta avansurilor 
fiecărui bărbat din toate barurile în care intrăm? Da, 
se pricepe foarte bine şi la asta. 

- Du-te naibii! 

Zanders râde amuzat. 

- Da, e în regulă. De obicei, iese la un pahar cu 
Maddison, cu Rio şi cu mine dacă avem o noapte 
liberă, dar, în afară de asta, stă la hotel, unde citeşte, 
coase sau ce naiba face. 

- Dar băieţii nu se iau de ea, nu? 

- În cazul în care mă întrebi dacă băieţii se 
cuplează cu ea, răspunsul e nu. Sunt convins că mulți 
dintre ei au încercat, dar Indy nu e deloc interesată. 
Însă, dacă mă întrebi dacă e fericită, pot să îţi spun 
că pare mai fericită decât a fost de mult timp. 

- Mulţumesc, omule, încuviinţez eu. Urcăm 
amândoi în maşinile noastre, care sunt parcate una 
lângă cealaltă, dar îmi las geamul în jos ca să adaug 
ceva. Ţine-ţi colegii în frâu! Dacă o să mai aflu că 
vreunul dintre ei s-a dat la ea, la tine o să vin! 

Zanders izbucneşte în râs. 

- Ryan, amice, ești o cauză pierdută şi nici măcar 
nu îţi dai seama. 


Intru în apartament şi-mi atârn cheile în cârligul 
de lângă uşă. 

— Indy! Blue, eşti acasă? 

Toate luminile din apartament sunt stinse, ceea ce 
înseamnă că eu am fost ultimul care a plecat. Indy 


lasă o urmă când iese dintr-o cameră, cum ar fi uşi 
deschise la dulapuri şi lumini aprinse. 

Trec încet prin faţa dormitorului ei, care e gol. 
Pernele încă sunt așezate într-o parte a saltelei, semn 
că mai are de lucrat la lista ei. 

O sun din nou. E deja a treia oară de când am 
plecat de la arenă, acum douăzeci de minute. 

— Aţi apelat-o pe Indy! îmi repetă din nou căsuţa ei 
vocală. Dacă vreţi, puteţi să lăsaţi un mesaj, dar cel 
mai probabil nu o să vă sun înapoi. Pa! 

În mod normal, mesajul ei mi s-ar părea la fel de 
fermecător ca ea, dar în seara asta este îngrozitor de 
frustrant. 

— Indy, sună-mă, bombăn eu în receptor, în timp 
ce mă plimb agitat prin living. 

Sigur a terminat cu condusul până acum, doar 
meciul s-a încheiat în urmă cu două ore. 

Dacă a acceptat o călătorie care a scos-o din oraş? 
Sau dacă i s-a stricat maşina? La naiba, nici măcar 
nu ştiu ce maşină are! Oare poate să facă faţă iernii 
din Chicago? E din Vestul Mijlociu, deci presupun 
că da, dar dacă are o mașină veche? 

Ştiu însă că, de fapt, adevărata întrebare pe care o 
tot evit este dacă i s-a întâmplat ceva rău. Am simţit 
pe pielea mea cât de agresivi pot să fie fanii când 
pleacă de la arenă. Unde naiba e? 

— Stevie, ai vreo veste de la Indy? întreb eu în clipa 
în care sora mea răspunde la telefon. 

— Nu, dar ştiu că în seara asta conducea. E totul în 
regulă? 

- Încă n-a ajuns acasă, deși ar fi trebuit să fie aici. 

- E abia unsprezece şi jumătate seara. Poate că încă 
lucrează sau poate că s-a întâlnit cu nişte prieteni. 


- Cu ce fel de prieteni? 

Asta o face să râdă. 

- Dumnezeule, sunt sigură că sunt niște prieteni 
bărbaţi. Foarte bogaţi şi dotați. 

— Vee! 

- Glumeam. Prieteni precum fetele sau Rio. 

- De ce nu eşti deloc îngrijorată? 

- Pentru că e o femeie în toată firea care lucrează. 
Te-ai simţi mai bine dacă i-aş trimite un mesaj? 

- Da, te rog. 

- Ryan, sunt sigură că e bine. O să-ţi dau de veste 
în clipa în care o să primesc un semn de la ea, spune 
sora mea pe un ton blând. 

Trec alte douăzeci şi cinci de minute. Mă plimb 
prin bucătărie. Îmi torn un pahar de scotch. Gulerul 
mă strânge şi îmi dă senzaţia de sufocare, aşa că mă 
schimb şi îmi pun o pungă de gheaţă la umăr. 

Probabil Stevie are dreptate şi exagerez, dar ideea 
că Indy e singură în mașina ei cu nişte străini, în 
miezul nopţii, îmi provoacă o reacţie pe care n-am 
mai simţit-o de ceva timp, şi anume îngrijorare. 

N-am mai fost copleşit de emoţii de ani întregi. 
Mereu am reuşit să le blochez, să le controlez, dar în 
momentul de faţă par cu totul neîmblânzite din 
cauza blondei mele colege de apartament pentru 
care îmi fac griji. 

Știu cât de copleşitoare poate să fie reacţia 
publicului. Știu că nu e ca mine, dar dacă fanii au 
recunoscut-o din pozele de la banchet? 

Îmi sună telefonul şi îl iau cu o viteză uimitoare de 
pe masa din bucătărie. 


Blue: Scuze, încă lucrez! Am condus întruna în 
seara asta. O să ajung tărziu acasă. O să 
conduc pănă ce se închid barurile. 


Ce naiba? Femeia asta încearcă să îmi provoace un 
infarct? De parcă fanii de după un meci nu sunt 
destul de agresivi, nici nu pot să-mi imaginez în ce 
stare ajung unii după ce merg şi la bar. 


Eu: Poţi să vii acasă, te rog? 
Blue: Nu, mai trebuie să fac niște bani 


înainte să termin tura. Am un client, trebuie 
să plec. Ne vedem măine. 


Ne vedem mâine? A înnebunit? În ce lume crede 
că trăim, în care eu o să mă duc la culcare şi o să ne 
vedem pur şi simplu mâine? 


Vee: Indy e bine. Încă muncește. 


Eu: Ce naiba e așa de important şi trebuie 
să lucreze la orele astea? Le-au tăiat 
salariile? 

Vee: Nu, dar nu e treaba mea să vorbesc 
despre asta. Dacă o să vrea să-ţi spună, o s- 
o facă. Mă duc la culcare. Te iubesc. 


Oftez resemnat. 


Eu: Mulţumesc că ai dat de ea. Şi eu te 
iubesc. 


Draperiile galbene enervante ale lui Indy sunt date 
laoparte, astfel că văd conturul clădirilor din 
Chicago pe cerul nopţii. Apartamentul în care stau 
Stevie şi Zanders e chiar vizavi şi văd cum sting 
luminile ca să se ducă la culcare. 


Mă bucur că măcar ei se odihnesc, pentru că eu o 
să stau pe canapeaua asta treaz până când o să se 
întoarcă Indy acasă. 

i 

E ora 2.57 când uşa de la intrare se deschide încet. 
Eu stau în living, de parcă sunt tatăl cuiva, dezamăgit 
de ora la care se întoarce acasă. 

- Nu dormi? şopteşte Indy, de parcă ar putea să 
doarmă cineva în apartamentul ăsta. 

- Bineînţeles că nu. 

Îşi dă haina jos şi se descalță de converşii albi, 
acoperiţi cu diferite modele. 

- Ce s-a întâmplat? 

- Nimic, îi zic eu, în timp ce iau o gură lungă de 
scotch şi clatin din cap. 

— Vrei să mai încerci o dată, fără să minţi de data 
asta? 

Stă în faţa mea în living, cu braţele încrucișate la 
piept, iar asta îi ridică sânii într-un mod care-mi 
distrage atenţia. 

- Nu pot să-ţi zic ce s-a întâmplat, pentru că o să 
par un nemernic obsedat de control. 

- Controlul te caracterizează, Ryan. Eşti supărat 
din cauza meciului? 

Pufnesc şi mă ridic de pe canapea, îndreptându- 
mă spre bucătărie ca să-mi clătesc paharul. 

- Nu dau doi bani pe meciul meu. 

Vine după mine în bucătărie şi se reazemă de 
insulă, în fața mea. Poartă o pereche de blugi din 
anii '90, care par prea scurți pentru picioarele ei 
lungi, dar evident că arată superb. Tricoul ei este 
foarte uzat, din bumbac roz pal, de la un concert 
vechi de-al lui Britney Spears. 


Dumnezeule, este absolut adorabilă, iar asta mă 
scoate din minţi! 

Ador versiunea asta a ei, cea în care nu se preface 
pentru managerul meu general sau pentru fostul ei 
iubit şi prietenii lui. Versiunea în care nu încearcă să 
facă pe plac nimănui. Asta e versiunea mea când 
vine vorba de Indy. Cea în care se simte comod şi e 
relaxată acasă. Nu vreau să împart cu nimeni 
versiunea asta. 

— Atunci ce s-a întâmplat? insistă ea. 

Pun paharul jos pe prosop şi mă reazem de 
marginea chiuvetei, în timp ce expir adânc. 

— Tot meciul m-am gândit doar la tine. 

- Vai, mă simt flatată! Serios, spune ea în timp ce- 
şi ridică mâinile la piept. 

- Blue, nu glumesc. Nu vreau să iei străini şi să îi 
duci cu maşina. 

- Ei bine, nu e ca şi cum ai un cuvânt de spus în 
toată treaba asta, nu crezi? 

- Dacă Ron Morgan o să cheme o maşină şi o să se 
întâmple ca tu să fii şoferul? Cum o să-i explici 
situaţia asta, în condiţiile în care iubitul tău milionar 
joacă un meci? 

- Să fum serioşi, şansele să se întâmple asta sunt 
aproape inexistente, aşa că mai bine spune-mi care e 
adevărata ta problemă. 

Privirea ei este blândă și răbdătoare, nu că aș 
merita asta. În momentul de faţă, mă port ca un om 
al peşterii posesiv, dar nu ştiu cum să mă controlez. 

- Eu... Nu ştiu. 

Mă uit în jos, la chiuvetă, pe care o strâng cu forță. 
N-am mai ţinut la altă persoană în afară de sora mea 


de nici nu-mi amintesc cât timp şi nu ştiu cum să-mi 
gestioneze emoţiile şi să le exprim. 

- Tu ce, Ryan? întreabă ea cu blândeţe. 

- Îmi fac griji pentru tine, Ind. Mi-am făcut griji 
pentru tine tot meciul. 

- Ryan Shay, oare ţii la mine? întreabă ea cu 
zâmbetul pe buze şi pe un ton care mă tachinează. 

- Nu. 

— Ba ţii la mine. 

- Ba nu, dar aş prefera să nu fii răpită în timp ce eu 
joc un meci de baschet. 

Indy începe să danseze în jurul insulei. 

- Ryan Shay ţine la mine! 

- Eşti enervantă. 

- Poate, dar tot ţii la mine, spune ea în timp ce dă 
din fund în bucătăria mea. 

Clatin din cap şi încerc să nu râd. 

- Mă duc la culcare. 

- Hai, spune-o! 

- Nu spun nimic. 

- E evident că vorbele de apreciere nu sunt 
limbajul iubirii pentru tine. 

Mă întorc cu faţa spre ea şi continui să merg cu 
spatele spre dormitor. 

- Nimic din toată situaţia asta nu are legătură cu 
iubirea. 

- Ryan Shay ţine la mine! 

Continuă să danseze în bucătăria mea, cu mâinile 
în şolduri. 

- Câtă cofeină ai băgat în seara asta? Dumnezeule! 

- M-am îmbătat cu viaţă, Ryan! 

- Apropo, n-o să mai plătești chiria. Asta ar trebui 
să rezolve problema cu luatul străinilor din baruri şi 


dusul lor acasă. 

- Ryan! exclamă ea şi se opreşte imediat din dans. 

Îmi dau ochii peste cap. 

- Oricum puneam banii ăia deoparte pentru tine, 
aşa că foloseşte-i pentru ce ai nevoie. 

- Dar nu trebuie să faci asta. 

Mă reazem de ușa dormitorului, dar încă nu intru 
în cameră, 

- Da, ştiu. E mai important pentru mine să ştiu că 
nu ești singură pe străzi şi nu conduci tipi beți acasă 
la două dimineaţa decât să am 500 de dolari pe lună. 
În plus, probabil ar trebui să începi să vii la meciurile 
mele când eşti în oraş. Doar eşti iubita 
coordonatorului de joc. 

— Să ştii că n-o să plâng din cauza asta. 

- Felicitări! Apoi arăt spre tricoul ei cu Britney 
Spears. Apropo, simpatic tricou. 

- Ştii, ar fi mult mai simplu să îmi spui că ţii la 
mine. 

- Noapte bună, ciudato. Ah, şi cina de mâine cu 
familia Morgan e la o oră în afara oraşului şi o să 
stăm peste noapte acolo. Aşa că ia-ti şi ceva în care 
să dormi. 

- Merg pijamalele salopetă? 

- Da, chiar te rog. Nu-mi doresc nimic mai mult 
în viaţa asta decât să împart o cameră cu tine în timp 
ce porți aşa ceva. 

Mă pregătesc să închid ușa, dar mă opreşte. 

- Ce ai pățit? întreabă ea, arătând spre umărul 
meu. 

Gheaţa s-a topit de mult, dar încă nu am dat-o jos. 

- Nu e nimic grav, doar m-am lovit în timpul 
meciului. 


Ezit, deoarece nu știu exact ce vrea. lau precaut 
punga cu gheaţă de pe umăr şi o pun în chiuvetă. Îşi 
plimbă degetele de-a lungul umărului meu, iar cu 
degetul mare pipăie zona. 

Tresar şi mă retrag uşor. 

- Ryan, eşti foarte încordat. 

- Sunt bine. 

Mâna lui Indy alunecă pe bicepsul meu gol şi pe 
antebraţ, ajungând în mâna mea. Apoi mă trage spre 
canapea. 

— Aşază-te pe podea ca să-ţi fac masaj! 

„Ca să-ţi fac masaj.“ 

Dumnezeule! Inspir adânc şi mă rog să-mi dispară 
erecţia. Încă de la banchet mă gândesc întruna la cât 
de plăcut a fost s-o ating și cât de natural a fost să o 
am alături. Am avut o supradoză de fantezii şi am 
făcut tot ce am putut ca să le ţin la distanţă. Dar cum 
să repet asta când îmi face masaj? 

Mă aşez pe jos, în faţa canapelei, iar Indy se aşază 
în spatele meu. Are mâinile fixate pe umerii mei şi 
freamătă muşchii îndureraţi până ce se relaxează. 
Închid ochii datorită senzaţiei. 

— Ăsta e braţul cu care arunci? 

Petrece mai mult timp asupra umărului drept, 
apăsând în carnea îndurerată. Simt că mă strâmb din 
cauza durerii, dar simt şi plăcere. 

- Da. 

- Cum ai ajuns în halul ăsta? 

- Probabil de la antrenamente. În fiecare zi exersez 
câteva sute de aruncări, asta între antrenamentul 
deja stabilit şi timpul pe care îl petrec singur pe 
teren. În plus, nu am parte de acelaşi respect precum 


ceilalți tipi când vine vorba de protecţia oferită de 
arbitri, aşa că pot să ies mai şifonat din meciuri. 

- De ce nu? 

- Încă n-am câștigat nici un campionat sau un 
MVP şi sunt unul dintre tipii mai scunzi din ligă. E 
vorba strict de politică. 

- Dar ai 1,90, spune ea râzând. În plus, e doar o 
chestiune de timp până când se vor îndeplini şi 
celelalte lucruri. 

Nu-i spun nimic, dar observ încrederea oarbă pe 
care o are în mine. 

În faţa mea, pe masa de cafea, e cartea pe care o 
citeşte acum. Ca de obicei, pe copertă e un bărbat cu 
bustul gol. 

— Asta despre ce este? 

- Personajul feminin principal se cuplează cu tatăl 
fostului ei iubit. 

- Poftim? 

— Crede-mă, idiotul ăla o merită! 

Mă bucur că e în spatele meu şi nu vede că 
zâmbesc. Uneori, e absolut ridicolă şi iubesc asta. 

Mâinile ei calde îmi masează pielea şi îmi 
relaxează muşchii. Îşi mişcă degetele peste 
tendoanele de la gât, în cercuri lente, apoi mă zgârie 
uşor cu unghiile pe ceafă. 

Îmi las capul în faţă şi scot un geamăt. 

- E bine? 

— Atât de bine! 

E incredibil. Sigur, mușchii mei nu mai sunt atât 
de tensionaţi, dar atingerea ei este de-a dreptul 
euforică. 

Vocea lui Indy este catifelată și puţin aspră când 
mă întreabă: 


- Nu vrei să vii pe canapea, lângă mine, ca să te 
masez dintr-un unghi mai bun? 

Nu e o idee bună. Ba chiar e o idee de-a dreptul 
groaznică. E trei dimineaţa, eu sunt pe jumătate gol, 
penisul mi-e pe jumătate tare şi colega mea de 
apartament absolut superbă mă roagă să mă urc pe 
canapea lângă ea. 

— Sigur că da, îi răspund. 

Când mă ridic, îmi întind gâtul şi simt deja că a 
mai dispărut din tensiune. Știu şi alt mod de a 
dizolva tensiunea, care implică o suprafaţă moale și 
plată, precum canapeaua asta, şi mult mai puţine 
haine. Corpul meu este foarte conştient de această 
opţiune, iar senzaţia se intensifică atunci când mă 
aşez pe canapea, iar Indy se lipeşte de mine. 

Îşi înfăşoară picioarele lungi în jurul meu, iar asta 
declanşează tot felul de imagini indecente în mintea 
mea plină de dorinţă. 

Îşi înfige podul palmelor în spatele meu și şopteşte 
încet: 

— Te doare? 

Nu reușesc decât să scot un geamăt şi să clatin din 
cap. 

— Nu. E aşa de bine, Blue. 

Îi simt respiraţia pe gât și parfumul pe piele. 
Aproape că mă îmbrățișează din poziţia asta. Are 
pieptul lipit de spatele meu și picioarele înfășurate în 
jurul meu. 

N-am mai fost ţinut în braţe de ani întregi. 

— Făceai asta şi pentru Alex? 

Se opreşte. 

Nu ştiu de ce am întrebat-o așa ceva. Poate pentru 
că vreau să aud că sunt special. Poate pentru că 


vreau să aud că mă tratează altfel decât l-a tratat pe 
el. 

Sau poate pentru că am nevoie să aud că acest 
comportament atent e ceva obişnuit. 

- Nu, el primea destulă atenţie de la alţii, nu avea 
nevoie şi de la mine. 

Cu picioarele ei înfășurate în jurul şoldurilor mele, 
o apuc de coapsă şi îi trag piciorul în poală, apoi 
încep să o mângâi pe zona dintre gleznă şi genunchi. 

Până şi degetele ei de la picioare sunt frumoase. 
Are oase subţiri şi pielea catifelată. 

Atingerea ei nu mai e un masaj, transformându-se 
în mângâieri curioase de-a lungul umerilor mei. Îmi 
explorează corpul cu atenţie. 

În apartament e întuneric. E miezul nopţii, iar 
gura ei e la câțiva centimetri de a mea. 

- Crezi că o să mai poţi iubi pe cineva aşa cum l-ai 
iubit pe el? 

- Nu ştiu, spune ea cu sinceritate. În momentul 
ăsta simt că mi-a luat tot. Simt că nu mai am nimic 
de oferit altcuiva. 

Urăsc răspunsul ăsta. 

— Ştiu că trebuie să merg mai departe. Ştiu că 
glumesc mult, dar adevărul e că sunt foarte afectată. 
De parcă asta n-a fost clar încă din seara în care m- 
am mutat aici... Cum pot să trec de la a fi cu cineva 
timp de şase ani la a fi cu altcineva? Pare greşit. 

— Şi totuși, el a făcut-o, îi amintesc eu. 

- Da, ştiu. Îşi lipeşte fruntea de umărul meu. 
Oricât de ridicol sună, simt că nu-i sunt loială. Am 
fost cu el foarte mult timp şi niciodată nu m-am 
gândit că aş putea să iubesc pe altcineva. Dar în 
acelaşi timp, să fiu sinceră, când mă gândesc la 


perioada petrecută cu el, senzaţia e că m-a făcut să 
mă simt că nu eram îndeajuns, dar în același timp 
eram prea mult. 

Clatin din cap şi inspir adânc, pentru că îl urăsc pe 
tipul ăsta. Indy ar trebui să nu se îndoiască niciodată 
de faptul că e atât de magnetică și că atrage atât de 
mult atenţia, asta dacă s-ar vedea aşa cum o văd toţi 
cei din jurul ei. Aşa cum o văd eu. 

- Indy, nu poţi să nu mai fii cine eşti doar pentru 
că altcineva consideră că este prea mult. Nu are 
decât să plece şi să găsească mai puţin. 

Se pare că exact asta ar fi făcut. Adevărul e că nu ai 
cum să găseşti ceva mai bun decât Indigo Ivers. 

- Ryan, crezi că sunt un dezastru? 

Zâmbesc şi răspund: 

- Eşti mai degrabă un mic accident simpatic. Îi 
simt zâmbetul pe piele şi îi trag şi celălalt picior în 
poală, în timp ce Indy își înfăşoară brațele în jurul 
gâtului meu. Crezi că te-a iubit aşa cum meriţi, Blue? 

- Nu ştiu. Știu că m-a iubit într-un mod zgomotos. 
Cred că romantica din mine a crezut că ăla e modul 
corect de a fi iubită. Prin gesturi măreţe. Declaraţii 
impresionante de dragoste. Nu-i era teamă să mă 
atingă în public. Dar, după ce ne-am despărţit şi am 
fost departe de el pentru prima oară în viața mea, 
mi-am dat seama că multe dintre felurile în care 
credeam că îmi arăta iubirea erau doar moduri prin 
care se mândrea cu mine. 

Mă las pe spate şi o împing în canapea, iar astfel îşi 
lipeşte corpul şi mai mult de al meu. 

- Credeam că mă iubea într-un mod evident, apoi 
l-am găsit cu altcineva. Ai avut dreptate când ai spus 


că practic a urlat că nu mă vrea. Atunci a fost cel mai 
zgomotos. 

Încep să respir sacadat din cauza apropierii. 

Mă întorc, şi buzele mele aproape le ating pe ale ei. 
Simt pe spate cât de tare îi bate inima şi îi simt sânii 
lipiţi de pielea mea goală. 

Vreau să o sărut, dar nu ştiu dacă o să mă pot opri. 

Apoi şopteşte atât de încet încât n-aş fi auzit dacă 
n-aş fi fost la doar câţiva centimetri de buzele ei: 

- Uneori, cred că trebuie pur şi simplu să merg 
mai departe în alt fel. În singurul mod în care pot. 

Într-un mod fizic. 

„E cea mai bună prietenă a surorii tale şi, chiar 
dacă nu ar fi, nu ai putea să te rezumi la o singură 
noapte.“ 

— Indy, e târziu. 

- Ryan... 

— Ar trebui să mă duc la culcare. 

- Te rog, nu face asta, şopteşte ea pe un ton care 
îmi dă fiori. 

Sunt terminat. Rugămintea ei blândă din ton. 
Ochii care mă imploră. Îşi plimbă limba peste buza 
de jos, iar eu îmi îndrept atenţia spre ea. E roz, 
strălucitoare şi voluptuoasă. Pot doar să-mi imaginez 
cât de catifelată este. 

- Ry! 

Îmi dreg vocea şi mă ridic de pe canapea. 

- Noapte bună, Blue. 

Ca un laş, fug în camera mea şi închid uşa. 

Indy nu e genul de femeie pe care s-o uiţi pur şi 
simplu după o singură noapte. E genul care ţi se 
strecoară în vene şi îţi  resetează creierul, 
îndemnându-te să faci şi să spui lucruri pe care ai 


jurat că nu o să le faci niciodată. Nu știu dacă ea 
crede asta sau nu, dar Indigo e genul de femeie pe 
care o ţii alături pentru totdeauna. Cu toate că mă 
pot preface că sunt iubitul ei, în nici un caz nu mă 
pot preface că o noapte cu ea nu m-ar da peste cap. 


CAPITOLUL 13 


Ryan 


- Mergem la cort? Cine naiba merge la cort în 
Chicago în mijlocul iernii? întreabă Indy, în timp ce 
mai bagă două pulovere în geantă. 

- Nu cred că mergem chiar la cort. Annie i-a zis 
glamping sau ceva de genul ăsta, tot locul este 
încălzit. Doar o să pregătim cina pe grătar şi o să 
mâncăm afară. 

- Nu-mi vine să cred că tocmai tu, dintre toți 
oamenii, ai acceptat să faci asta. Ştii cât de mult te 
murdăreşti când mergi la cort? Eşti sigur că vrei să 
petreci timpul cu oamenii ăştia? Dacă va trebui să 
începi să faci genul ăsta de lucruri tot timpul? 

— Să înţeleg că nu îţi place prea mult să mergi la 
cort. 

Indy mă fixează cu privirea. 

- Ryan, fii serios! Uită-te la mine şi spune-mi dacă 
arăt ca şi cum sunt pasionată de mersul la cort! Eu 
mă gândeam că o să mergem la o cină drăguță, o să 
pot să mă aranjez şi să îmi pun nişte pantofi drăguți. 
Îmi place să am căldură în locul unde stau şi să am 
priză pentru ustensilele mele de păr. Eşti sigur că 
vrei să mergi? 


Îmi pun geanta în faţa uşii. 

- Da, sunt sigur. Chiar dacă sună patetic, îmi e dor 
să merg în natură. Abia aştept să ies din 
apartamentul ăsta şi să nu fiu înconjurat de oameni 
care sunt mereu cu ochii pe mine. 

Expresia lui Indy devine înţelegătoare. 

- Nu e deloc patetic şi ai dreptate. Îmi pare rău, o 
să fie o experienţă plăcută pentru tine. 

Se aşază pe banca de lângă ușă şi se încalță cu 
converşii albi, care sunt acoperiţi cu tot felul de 
modele. 

— Care e treaba cu modelele de pe pantofii tăi? 

Ridică unul ca să-l examineze. 

- Îmi place să cos, iar într-o zi m-am gândit că ar fi 
tare să încerc să cos un model pe materialul tenişilor. 
Sunt mici amintiri din viaţa mea. Prietenii mei, 
locuri pe care le-am vizitat. Genul ăsta de chestii. 

În timp ce îşi leagă şireturile, mă uit mai atent la ei. 

Pe partea exterioară a gleznei pantofului stâng e 
cusut un avion. Pe dreptul sunt o crosă de hochei şi 
Cupa Stanley. Un ocean și apusul din Florida, 
presupun eu. O explozie de bucle şatene, pe care le- 
aş recunoaște oriunde ca fiind ale surorii mele. 
Numărul treizeci şi opt este cusut deasupra 
orizontului din Boston, reprezentându-l probabil pe 
prietenul ei Rio. Nu interpretez prea mult lucrurile 
astea. Sunt doar recunoscător că nu văd nimic legat 
de fostul ei iubit. 

Pe de altă parte, nu ştiu cum ar putea să coasă 
simbolul unui idiot care a făcut cea mai mare 
greşeală a vieţii lui, dar sunt convins că Indy ar găsi 
o soluţie dacă şi-ar dori cu adevărat. 

Converşii ei mi s-au părut mereu ciudați, dar 
acum mă trezesc întrebându-mă ce ar trebui să fac 
ca să ajung şi eu pe ei. 


- Eşti gata? mă întreabă cu un zâmbet mult mai 
larg decât cel pe care îl avea acum douăzeci de 
minute, când i-am amintit că în seara asta o să 
doarmă într-un cort. 

lau ambele genţi, le arunc peste umăr şi o urmez 
afară din apartament. 


- Câte maşini ai? mă întreabă Indy în timp ce 
conduc ca un melc, căutând numărul lotului nostru. 

- Două. Pe asta şi un Audi. 

- Nu mă înţelege greșit, nu e ca şi cum îmi permit 
un Range Rover și un Audi, dar tu ești chiar foarte 
bogat. Credeam că ai alege ceva mai extravagant. 

- Indy, ce parte a vieţii mele ţi se pare 
extravagantă? 

- Asta aşa e, încuviințează ea. Dar de ce? Ai mai 
mulți bani decât ai putea să îţi imaginezi vreodată. 

- Mi se pare o risipă. Eu prefer să economisesc și 
să investesc. Am deschis un cont pentru copiii lui 
Stevie, dacă va decide să aibă, dar am dubii că o să-l 
folosească având în vedere că tatăl lor este cel mai 
extravagant tip pe care îl cunosc. 

- Copiii lui Zanders vor purta Tom Ford şi Prada 
la școală. 

- Asta dacă nu o să le insufle Vee iubirea ei pentru 
haine la mâna a doua. Mă uit la Indy şi văd că are un 
zâmbet blând pe faţă în timp ce se reazemă de 
tetieră. Şi, oricum, donez jumătate din venitul meu. 

— Serios? Unde? 

- În momentul de faţă găzduiesc o stewardesă care 
nu curăţă deloc după ea. Este un caz caritabil. O 
poveste de-a dreptul tragică. 

- Taci din gură, spune ea amuzată şi mă loveşte 
peste braţ. 


- Donez fundaţiei lui Zee, Active Minds, dar în 
momentul de față mă concentrez asupra sistemului 
de şcoli publice din Chicago. Vreau să mă asigur că 
toți copiii au manualele necesare şi mâncare la 
prânz. lar înţelegerea făcută cu compania de 
încălțăminte este că în fiecare an sponsorul meu 
trebuie să le doneze pantofi copiilor care au nevoie 
să poarte ceva pentru a fi activi. Dar sunt atâtea 
lucruri care încă trebuie făcute, încât uneori e 
copleşitor. În timp ce sunt atent să găsesc locul unde 
o să campăm, între noi se lasă tăcerea. Într-un final, 
mă uit la Indy, care mă priveşte cu cei mai calzi ochi 
căprui pe care i-am văzut vreodată. Nu ţi-am spus 
asta ca să ai impresia că sunt un tip grozav. Nu spun 
nimănui despre asta tocmai din acest motiv. Poţi mai 
degrabă să presupui că o fac ca să fiu scutit de 
impozite, aşa că nu e cazul să devii foarte 
sentimentală. 

Indy îşi muşcă buza de jos şi încuviinţează din cap, 
dar licărirea din ochi nu i-a dispărut. 

- Nu cred că ești grozav. Nu am absolut nici o 
părere despre subiectul ăsta. Nu simt nimic. 

- Ar trebui să-ţi şlefuieşti talentul de actriţă 
înainte să mergem la cort. 

Indy oftează resemnată. 

— Bine, o să încerc. 

Parchez lângă camioneta lui Ethan. În faţa noastră 
se află trei corturi, fiecare pe platforma lui, şi trepte 
care duc către fiecare. Însă cortul în sine nu ar trebui 
să fie numit aşa, pentru că e mai degrabă o căsuţă cu 
pereţi din sticlă şi folie de cort în lateral şi în spate. 
Astfel, ai iluzia că stai afară, când în realitate eşti 
complet în interior. 

- Deci aşa campează oamenii bogaţi! exclamă 
Indy. 


Din fericire, este o zi neobişnuit de caldă pentru 
perioada asta a anului, dar, chiar dacă n-ar fi aşa, 
focul din mijloc şi cabanele par să fie destul de 
călduroase. 

Ron se află la grătar, în stânga cabanelor, cu 
pantaloni cargo, un pulover din flanel şi o vestă. 
Poate chiar există un mod mai bun de a-i intra pe 
sub piele şefului meu decât să petrec o noapte afară 
cu el, soţia lui şi... Of, Dumnezeule, va trebui să văd 
cum arată când se trezeşte dimineaţa! 

- Poate că ar trebui să ne întoarcem acasă, îi spun 
eu în timp ce bag în marșarier. 

- Pantalonii ăia cargo te sperie la fel de mult cât 
mă sperie pe mine? 

- Parcă e cu totul altă persoană aici, la doar o oră 
de Chicago. Toată treaba asta e o idee proastă. Ar fi 
trebuit să aşteptăm o invitaţie la o cină normală. 
Putem să minţim pe parcursul unei cine, dar o seară 
întreagă? 

- Haide, pare distractiv, spune Indy entuziasmată. 

- Ce s-a întâmplat cu tot discursul tău despre cât 
de mult urăşti să mergi cu cortul? 

- Ăsta nu e mers cu cortul şi, oricum, mereu sunt 
deschisă interacțiunilor sociale. În plus, aici nu sunt 
fani care să se holbeze la tine de parcă eşti o ființă 
magică şi atotputernică. 

Indy se întinde spre mâner, dar blochez toate uşile 
înainte să ajungă la el. Îşi dă ochii peste cap într-un 
mod dramatic când uşa nu se deschide. 

Poate că sunt de modă veche, nu-mi pasă, dar nu 
am de gând să o las să îşi deschidă propria portieră. 

Ocolesc maşina, o deblochez şi deschid ușa 
pasagerului, doar ca să văd expresia deloc 
impresionată a lui Indy. 

— Eşti aşa de ciudat când vine vorba de asta. 


- Nu sunt ciudat, pur şi simplu n-ai avut niciodată 
pe cineva care să aibă grijă de tine, aşa că ai face bine 
să te obişnuiești. 

Iau bagajele, iar Ron ne face cu mâna. 

— Salut! Aţi găsit uşor locul? 

- Da. Mulţumim pentru invitaţie! 

O las pe Indy să meargă în fața mea, dar înainte să 
se îndepărteze prea mult, se întinde şi mă ia de 
mână. E un gest subtil, dar liniştitor, așa că o iau de 
mână şi o ţin strâns, în speranţa că putem să ducem 
la capăt şi şarada asta. 

- Arată incredibil. Habar n-aveam de existenţa 
acestui loc, spune Indy. 

- Ce bine, aţi ajuns! Ethan şi Annie tocmai au 
venit, spune Caroline. Cum a fost drumul? 

- Minunat. 

- E plăcut să mai ieşiţi şi din oraş, nu-i aşa? 

- Da, chiar e. 

Ethan şi Annie ne ies în întâmpinare şi, după ce ne 
salutăm cu toţii, Ron arată spre cabana noastră. Iau 
bagajele şi o urmez pe Indy pe trepte. 

— Se vede... tot spune ea. 

- Adu-mi aminte să nu ies afară decât dacă Ron şi 
Caroline au geamurile acoperite. Ultimul lucru pe 
care mi-l doresc e să-l văd pe şeful meu îmbrăcat în 
pijama şi ținându-şi soţia în braţe. 

- Chiar crezi că poartă pijama? Pare mai degrabă 
genul care doarme gol. 

- Indy, pentru numele lui Dumnezeu! 

Înainte să intru, dau drumul foliei care acoperă 
partea din faţă a cabanei ca să avem un moment de 
intimitate. 

Indy se opreşte în uşă. 

- Ce intim arată! 


Cu toate că interiorul cabanei este într-adevăr 
confortabil şi primitor, Indy se referă la patul care 
ocupă şaptezeci la sută din cameră. 

— Poţi să dormi tu în pat, eu pot să dorm pe jos. 

Îmi arunc geanta pe spaţiul de un metru unde o să 
dorm în seara aceea. 

- Nu fi ridicol! Oricum o să acopăr cealaltă parte 
cu perne, aşa că ai putea la fel de bine să dormi lângă 
mine. Şi stai liniștit, Shay, nu am păduchi. 

Însă nu de asta mi-e frică. Lui Indy îi place să mă 
împungă şi să spună că mi-e teamă de fete, dar 
adevărul e că singura femeie de care am fost cu 
adevărat înspăimântat vreodată este chiar ea. 
Inteligența ei, carisma şi atitudinea sunt cele mai 
terifiante lucruri la ea, pentru că niciodată nu m-am 
simţit atât de slab cum mă simt când mă aflu în 
preajma ei. 

Indy îşi aranjează cosmeticele în cea mai mică baie 
din lume, în timp ce eu mă îmbrac, pregătindu-mă 
pentru cina de afară. Îmi trag haina de lână peste 
hanoracul cu glugă. 

- Stai să te ajut, insistă Indy, care îmi aranjează 
gluga în afara hainei. Mă întorc spre ea, în timp ce 
îmi închide nasturii de la geacă. În seara asta poţi să 
lucrezi la lista de dorinţe. E o seară bună să te 
concentrezi asupra atingerilor în public. 

— Ţi-ar plăcea asta, nu-i aşa? 

- Ai grijă, altfel o să mă concentrez şi eu la lista 
mea de dorinţe şi o să te dau afară din pat ca să 
dorm singură. 

Îmi mușc buza ca să-mi ascund zâmbetul, iar Indy 
mă imită. 

Îmi trag căciula peste urechi, după care îi pun lui 
Indy căciula de culoarea lavandei. Nuanţa asta arată 


bine în combinaţie cu părul ei blond şi ochii căprui, 
dar Indy arată bine în orice. 

- Hai să ieşim şi să-i ajutăm cu cina, altfel vor 
crede că facem sex. 

- Crede-mă, dacă am face sex, toată lumea ar şti. 
Nu sunt foarte tăcută. 

Mă întorc imediat cu spatele la ea, îmi pun mâinile 
pe cap şi încerc să-mi conving sângele să nu se 
scurgă tot spre sud. 

- Dumnezeule, Blue! Nu e deloc amuzant. Ce 
încerci să faci? Vrei să mă duc la cină şi să stau lângă 
managerul meu general cu o erecţie? 

- E şi ăsta un mod de a-l convinge că mă placi, 
spune ea zâmbind. 

„Nimeni nu trebuie convins de nimic pentru că 
este destul de evident.“ 

— A mers? întreabă ea curioasă. 

Când mă întorc, se uită imediat la zona mea 
inghinală. Zâmbetul îi dispare de pe faţă şi o văd 
cum înghite cu poftă. 

- Tu ce crezi? Nu e ca şi cum pot să mă gândesc la 
cât de gălăgioasă ești în pat fără ca tot sângele să mi 
se ducă direct în penis. 

- Observ, şopteşte ea. 

- O să vin şi eu imediat. Dumnezeule, femeie, ce- 
mi faci! 


CAPITOLUL 14 


Indy 


Eu: Ştirea zilei — vreau doar să știi că am 
văzut conturul penisului fratelui tău și îmi 


doresc foarte mult să fac sex cu el. Dar n-o 
să fac. Nu-i așa că sunt o prietenă 
minunată? 

Stevie: Dacă aș avea o singură dorinţă în 
lumea asta, ar fi să nu ai WiFi la cort, ca să 
nu fi fost nevoită să citesc vreodată 
cuvintele alea. 

Eu: Fratele tău e de vină și pentru asta. 
Doar bogătașii au WiFi când merg cu cortul. 

Stevie: Mă scuzi, trebuie să-mi arunc 
telefonul în perete! Distracţie plăcută! 


Sunt convinsă că sunt roşie în obraji când cobor 
scările spre cină şi nu e pentru că mi-ar fi ruşine, ci 
pentru că m-am fâstâcit. Ryan a pomenit de sex fix 
în seara în care urmează să dormim în acelaşi pat, 
iar eu i-am cântat în strună. 

„Dacă am face sex, toată lumea ar şti. Nu sunt 
foarte tăcută.“ 

Ce e în neregulă cu mine? De parcă nu mi-a ajuns 
când m-a refuzat aseară, când stăteam întortocheaţi 
pe canapea şi am făcut aluzia că sunt pregătită să trec 
peste Alex, în mod fizic, acum m-am trezit să-i spun 
şi cât de gălăgioasă sunt în pat. 

Annie îmi face semn să merg la focul aprins în 
mijlocul taberei. 

— Indy, eu beau whisky cald. Vrei şi tu? 

- Da, ar fi minunat. 

Toarnă din termosul ei într-o cană, apoi adaugă 
nişte lămâie şi scorţişoară. 

— Ştiu că doar vă prefaceţi, dar vă stă atât de bine 
impreună, îmi şopteşte ea. 

lau o gură de cocktail, care mă încălzeşte în 
interior. 

— Ryan ar arăta bine cu absolut oricine. 


- Cum spui tu, zice Annie, care ridică o 
sprânceană, deloc impresionată. 

- Unde ţi-e iubitul? întreabă Ethan, care stă la 
grătar cu Ron. 

— Se ocupă de ceva. O să vină imediat. 

Mda, subtil. 

— Sper că ai poftă de hamburgeri, zice Ron mândru 
cu spatula în mână. Vor fi perfecţi. 

- Sună grozav, mint eu, în speranţa că o să am 
nişte legume la garnitură pe care o să le pot ronţăi. 

Am venit aici ca să-i fac o impresie bună şefului lui 
Ryan, nu ca să-l ofensez şi să refuz cina de care e așa 
de mândru. 

Caroline iese din cortul ei cu o caserolă din plastic, 
pe care ne-o arată. 

— Sper că vă plac bezelele! 

Nu ştiu care e treaba cu Ryan şi Ron Morgan, dar 
managerul lui general mi se pare un tip de treabă. E 
adevărat că l-am întâlnit doar de două ori şi de 
fiecare dată era cu soţia lui, dar tipul pare sensibil. 
Ryan e mult mai intimidant decât el. 

Apropo de iubitul meu fals, îi aud maşina în spate, 
apoi apare cu un răcitor în mână. Soarele apune, 
lăsând în urmă o strălucire aurie care îl învăluie. 
Arată superb în blugii ăia negri mulați. Căciula este 
bleumarin şi tricotată şi îi scoate în evidenţă ochii. 

„Dumnezeule, Indy, revino-ţi! Sunt doar nişte 
blugi și o căciulă.“ 

- Ron, poţi să pui şi asta pe grătar, te rog? 

Îşi pune răcitorul pe masa de picnic şi scoate o 
cutie cu chiftele din legume îngheţate. 

- Indy e vegetariană. 

Nu pot să cred că a făcut asta. 

- Nu ştiam, zice Ron, care mă priveşte şi-şi cere 
scuze. 


- A fost vina mea, intervine Ryan. Ar fi trebuit să 
îţi spun. Am adus şi nişte cârnaţi din legume pentru 
micul ei dejun. Ai un loc unde să-i pun? 

- Da! exclamă Caroline, care îl trage pe Ryan în 
bucătăria lor improvizată unde au un răcitor mult 
mai mare şi mai complex decât al lui. 

- Hm, mormăie Annie. 

- Ce e? 

- Nimic. Nu mă înțelege greşit, îl iubesc pe Ethan, 
dar soțul meu adevărat nu e deloc aşa de atent ca 
iubitul tău fals. 

- Doar încearcă să-i convingă că suntem un cuplu 
real. 

Exact în momentul acela, Ryan mă priveşte peste 
umăr şi-mi aruncă cel mai dulce zâmbet din lume. 

Annie ia o gură lungă din cocktail. 

- Nu sunt singurii pe care îi convinge. 


În stilul lui tipic, Ryan spală vasele după cină. Nu 
are aceleaşi condiţii ca acasă, dar se pare că îi ajung 
un burete şi nişte apă. 

În jurul focului sunt patru bușteni, puşi acolo pe 
post de scaune. Ron, Caroline şi eu ne aşezăm pe 
câte unul, în timp ce Ethan îşi ţine soţia în braţe. 

- Annie, ce mai fac fetele? Cum a mers recitalul de 
pian al Gemmei? întreb eu în timp ce mă aplec să 
prăjesc o bezea deasupra focului. 

Poate că pare că o întreb asta ca să arăt că sunt 
apropiată de Annie, pentru că iubita lui Ryan ar fi 
prietenă cu soţia celui mai apropiat coleg. Dar 
adevărul e că o plac pe Annie şi mi-a făcut plăcere să 
o întâlnesc la banchetul de toamnă. 

- A mers bine. A avut puţin trac de scenă la 
început, dar după ce i-a ţinut Ethan un discurs de 
încurajare, a fost pregătită şi s-a descurcat grozav. 


- Ce i-ai spus, Ethan? intervine Ron. 

- Chestii obişnuite. Că dacă eu trebuie să joc 
baschet în fața a o mie de oameni, ea poate să se 
descurce într-o cameră cu cincizeci de persoane. I- 
am mai zis că singura persoană pe care trebuie să o 
impresioneze e ea însăşi. Genul ăsta de lucruri. Şi i- 
am promis că, dacă se urcă pe scenă şi cântă, o să-i 
iau înghețată după aceea. 

Văd zâmbetul de pe faţa lui Ron. 

- Eşti un tată bun. Şi voi doi? Ceva copii la 
orizont? întreabă managerul general, întorcându-se 
spre mine. 

Mă înec cu cocktailul şi tuşesc, dar tot sunt destul 
de prezentă cât să-mi trag bezeaua de pe foc ca să nu 
se ardă. Toate astea în timp ce mă gândesc la 
întrebarea lui Ron, care vrea să ştie dacă o să-i port 
în curând copiii lui Ryan. 

Annie şi Ethan chicotesc, fiind foarte amuzanţi de 
scenariul ăsta. 

Ron mă fixează cu privirea, ca şi cum mă testează 
să vadă ce o să răspund. Asta îmi aminteşte că încă 
nu l-am convins că suntem împreună şi că Ryan 
chiar a trecut printr-o schimbare drastică şi subită. 

- Păi... Noi... mă bâlbâi. 

Simt o pătură pe umeri. 

- Încă nu am vorbit despre asta, spune Ryan cu 
sinceritate. 

Ăsta e probabil cel mai sincer lucru pe care noi i l- 
am spus lui Ron în seara asta. 

- Ronald, calmează-te, intervine Caroline. Sunt 
tineri, îndrăgostiţi şi împreună de puţin timp. Lasă-i 
să se bucure de asta! Sunt în etapa incitantă, când 
simți fluturi la gândul că o să-l vezi pe celălalt. Deşi e 
posibil ca etapa asta să fi trecut pentru voi doi din 
moment ce locuiţi împreună. 


- Păi... 

- Încă e aşa, îl întrerup pe Ryan şi îl privesc peste 
umăr. Clar încă e așa. 

Îmi zâmbeșşte, și gropiţele îi ies în evidenţă în 
strălucirea focului care îi luminează fața. 

- Pot să stau cu tine? 

Mă uit în stânga şi în dreapta, dar cu câte haine am 
pe mine, n-a mai rămas loc pentru Ryan. 

Se apleacă şi îmi şopteşte: 

- Blue, poţi să stai în poala mea. 

Ca iubită, bineînţeles că aș face asta. Însă din 
perspectiva colegei de apartament care dezvoltă o 
pasiune deloc sănătoasă pentru el, nu e o idee deloc 
bună. 

Îmi termin cocktailul, care e curajul meu sub 
formă lichidă, şi mă ridic înfășurată în pătură, cu 
bezeaua în mână. Ryan se aşază şi cu o palmă pe şold 
mă trage în poala lui. Pune pătura peste mine, apoi 
mă trage mai aproape. Am spatele lipit de pieptul lui 
şi îi simt respiraţia caldă pe ceafă. 

— Eşti bine? şopteşte el. 

- Da. 

Însă bine e puţin spus. Sunt grozav. Absolut 
fantastic. Bărbatul ăsta e imens și cald, iar coapsele 
lui sunt formate numai din muşchi. 

Sub pătură, îşi pune mâna pe coapsa mea, 
acoperind-o în totalitate. Degetele îi alunecă între 
picioare, periculos de aproape de locul unde le 
doresc. Îmi frământă carnea, ca și cum se abţine de 
la mai mult. 

„Se preface. Chestia asta e falsă. E doar de fațadă.“ 

Dar suntem acoperiţi de pătură şi nimeni nu vede 
încercarea lui de a se abţine de la mai mult. 

Simt o bătaie ușoară în spate: e inima lui. 
Dumnezeule, cât de tentată sunt să mă dau în spate, 


să-mi frec puţin fundul de el şi să văd dacă... 

Annie mă readuce însă la realitate când mă strigă 
şi-mi întinde caserola. 

- Poftim, pentru bezelele tale. 

- Mulţumesc, îi răspund cu probabil cel mai 
vinovat zâmbet pe care l-a văzut vreodată. 

Mă concentrez la prăjirea bezelelor şi încerc să îl 
ignor pe bărbatul uimitor care se află sub mine. Cele 
două cupluri încă vorbesc despre copii. Trebuie să 
particip şi eu la conversaţie, înainte să fac ceva 
impulsiv, cum ar fi să-mi frec fundul de colegul meu 
de apartament, ca să văd dacă mai are erecţia de mai 
devreme. Mă întorc spre familia Morgan şi întreb: 

— Voi doi aveţi copii? 

Caroline îl ia pe Ron de mână. 

- Am vrut, dar nu a fost să fie. Avem nepoate și 
nepoți pe care îi tratăm de parcă sunt ai noştri. Eu și 
Ron suntem norocoşi că avem mai mulţi fraţi și 
surori, aşa că avem în continuare familia pe care ne- 
am dorit-o întotdeauna. 

- Îmi pare rău să aud asta. 

- N-ai de ce. Viaţa are un mod ciudat de a-ţi oferi 
împlinire, chiar şi când nu vine sub forma pe care ai 
crezut că ţi-o doreşti. 

N-am cum să nu fiu de acord cu asta. În ultimul 
timp, viaţa mea a fost complet neașteptată. 

Când mă uit la Caroline, e uşor să mă imaginez pe 
mine în viitor. Cu toate că nu ştiu dacă o să fiu la fel 
de norocoasă ca ea, să am un soţ care să mă iubească 
aşa cum o iubeşte Ron. Sunt şanse mari ca nici în 
viitorul meu să nu fie copii, dar, din păcate, sunt 
singură la părinţi şi nu am nici nepoate, nici nepoți 
care să-mi înlocuiască nevoia pentru o familie. Mai 
sunt, bineînțeles, opţiunile să am grijă temporar de 
un copil ori să-l adopt şi sunt recunoscătoare pentru 


ele, însă nu ştiu câte agenţii de adopţie pot accepta să 
dea un copil unei mame singure. 

- Blue, bezeaua ta s-a înnegrit, zice Ryan, în timp 
ce mişcă uşor din picior ca să mă scoată din transă. 

— La naiba! 

O trag din foc şi suflu ca să sting flacăra. Ryan râde 
încet, dar în acelaşi timp mă trage mai aproape de el. 

În mod normal, eu sunt cea care se ocupă de 
partea de conversaţie. Asta e rolul pe care mi l-am 
ales în relația noastră falsă, dar după tot ce a spus 
Caroline, nu pot să găsesc nici un subiect de 
discuţie. Ryan observă asta. 

- Mâine avem meciul cu Houston. Easton a fost pe 
val în ultimele săptămâni. Ar trebui să ne gândim să 
punem doi apărători ca să-i întrerupem ritmul. 

Ethan îşi drege vocea şi se uită când la Ryan, când 
la Ron. 

— Ce este? 

- Nu crezi că vorbim destul despre baschet în 
timpul săptămânii? Ne place ca mesele în familie să 
fie exact despre asta, despre familie. Am venit aici ca 
să fim cât mai departe de oraş, să luăm o pauză 
pentru o noapte, spune Ron. 

Ryan se încordează sub mine şi nu aşa cum aş 
vrea. Suntem aici ca să-i arătăm lui Ron că lui Ryan 
îi pasă de mai multe lucruri decât de jocul pe care îl 
respiră prin toţi porii. Suntem aici ca să-i arătăm că 
înțelege cât de importante sunt relaţiile şi 
camaraderia în modelarea unui lider bun şi că nu e 
important doar să înscrie la coş la finalul unui meci. 
Şi tocmai acum a început o conversaţie despre 
baschet fără să-şi dea seama. 

- Ah, ştiu, nu am... ezită Ryan. 

- Încă nu am fost la nici un meci de-al lui Ryan, 
spun eu, în speranţa că o să-l salvez. 


- Poftim? exclamă Caroline, care îl loveşte uşor pe 
Ron peste braţ. Ai auzit? Dumnezeule, trebuie să-l 
vezi! E atât de talentat. 

- Chiar e incredibil, încuviinţez eu. 

- Mâine-seară ești în oraş? întreabă Ron. Eu şi 
Caroline o să ratăm meciul pentru că e ziua de 
naştere a fratelui ei. Dacă vrei, locurile noastre sunt 
ale tale. Ia-ţi nişte prieteni şi bucură-te de meci! 

- Serios? Mi-ar face mare plăcere. Este foarte 
generos din partea ta. 

— Ai grijă să te aranjezi! intervine Annie. O să stai 
în față, la meciul iubitului tău. Fii sigură că o să fii 
fotografiată! 

- Poţi să vii să stai cu mine? 

— Aş vrea să pot, dar mă aflu în mod oficial în 
etapa carierei lui Ethan în care la jumătatea meciului 
fetele dorm în boxa familiei, iar eu încerc să stau 
trează îndeajuns cât să văd tot meciul. 

- Serios? spune Ethan râzând. Chiar nu-ţi mai 
atrag atenţia cu nimic? Adormi în timp ce mă 
priveşti jucând? Serios, Ann, nu sta trează din cauza 
mea! 

- Nici n-o fac, zice Annie și îşi bate soțul pe piept. 

Energia s-a schimbat din nou, iar mica scăpare a 
lui Ryan este de domeniul trecutului. În timp ce 
conversaţia continuă, eu mă concentrez din nou la 
bezelele mele şi adaug de două ori mai multă 
ciocolată ca să acopăr faptul că am ars-o pe a mea. 

Ryan îşi odihnește bărbia pe umărul meu în timp 
ce fac un sendviș din biscuiţii de graham. 

- Mulţumesc. M-ai salvat mai devreme. 

- Doar suntem o echipă. Sunt aici ca să te ajut. 

- Îmi place cum sună asta. 

Mă întorc spre el şi zâmbesc. 

— Asta înseamnă că echipa împarte şi bezele? 


- Nu, astea sunt rezervate pentru MVP-uri. 

Fac o mișcare teatrală şi iau o gură mare din bezea 
fix în faţa lui, după care scot un geamăt ca să-i arăt 
cât de bună este. 

- Nu scoate sunetele astea cât stai în poala mea, 
altfel nu o să te mai poţi ridica de aici o vreme. 

Mă apucă de coapsă, iar buzele lui sunt periculos 
de aproape de ale mele. 

Ştiu că totul e o minciună, dar, la naiba, versiunea 
asta a lui Ryan e diferită de iubitul fals pe care l-am 
însoţit la banchetul de toamnă. Acum e sexy, 
încrezător şi se simte foarte confortabil. Îmi place 
mult prea mult versiunea asta a lui. 

— Vrei să spui că tu nu o să te poţi ridica o vreme. 

— E fix acelaşi lucru. 

Mă întorc în poala lui şi îmi dau ambele picioare 
într-o parte, oferindu-i din bezeaua mea. Ia o gură 
mare din ea în timp ce menţine contactul vizual. 

Simt că mă sufoc, deşi suntem în aer liber. 

O bucată de bezea îi cade pe bărbie şi, fără să mă 
gândesc, o iau cu degetul mare. Însă înainte să apuc 
să curăţ totul, îmi ia mâna și suge restul de pe 
degetul meu. 

Rămân fără aer când simt căldura limbii lui. 
Mişcările ei mă fac să-mi imaginez cum s-ar mișca 
în alte locuri. 

„Se preface. Chestia asta e falsă. E doar de fațadă.“ 

Devine din ce în ce mai priceput la treaba asta, să 
fie un iubit fals. Trebuie să-i amintesc inimii mele 
romantice exact ce înseamnă, altfel o să am mari 
probleme. 


CAPITOLUL 15 


Ryan 


Cât timp îşi face Indy duș, trag toate foliile de cort 
ca să acopăr pereţii de sticlă pe timpul nopţii. Vreau 
să avem intimitate măcar când dormim. Pereţii sunt 
construiți în formă de A, cel mai înalt punct al 
tavanului îndreptându-se direct spre cer. Materialul 
agăţat de acoperiş are o sfoară separată, aşa că trag 
de ea ca să văd ce se întâmplă. Jumătate din tavan 
iese la iveală și vedem stelele din pat. Trag și de 
cealaltă jumătate de material, apoi intru şi încui ușa 
în urma mea. 

Înainte să apuc să admir priveliștea, descopăr una 
mult mai spectaculoasă fix în centrul camerei. 
Poartă doar un prosop și privirea îi este îndreptată 
spre cer. 

- Ce frumos e! spune Indy uimită. 

Să fiu sincer, nu dau doi bani pe ce e în sus. Dacă 
ar vedea cât de superbă e cu un strat de cremă 
hidratantă şi cu roşeața din obraji provocată de 
duşul cald, ar înţelege de ce nu sunt deloc interesat 
să privesc cerul. 

— Stelele sunt aşa de luminoase aici. Când sunt în 
oraș, nu le văd niciodată. Ryan? 

- Sunt cu adevărat uimitoare, încuviinţez eu. 

În momentul ăsta, nu vreau decât să o sărut. Şi 
dacă mi-ar cere mai mult de atât, nu cred că aş putea 
să mă controlez. E o revelaţie terifiantă, mai ales că 
peste doar câteva minute o să fim în acelaşi pat 
impreună. 

„E cea mai bună prietenă a surorii tale. Trece 
printr-o despărţire urâtă. E colega ta de apartament. 
Bagă-ţi minţile în cap!“ 

Camera asta e prea mică pentru a o împărţi cu ea, 
mai ales când e aproape goală şi miroase aşa de 


proaspăt şi de tropical de la săpunul ei. 
- Mă duc să fac un duş. 

O iau spre baie, pentru că am o nevoie disperată să 
mă aflu în spatele unei uşi închise, dar mă lovesc 
direct de o blondă udă. Corpurile noastre se 
ciocnesc, iar prosopul îi cade pe podea în urma 
impactului. Ştiu asta, pentru că mâinile mele sunt pe 
spatele ei gol, încercând să o echilibreze, şi simt două 
vârfuri tari în partea de sus a abdomenului. 

- Oh, Doamne! Ea înlemnește. Oh, Doamne! 

Privirea mi-e îndreptată în sus, spre peisajul pe 
care am refuzat să-l admir mai devreme, cu toate că 
cea mai mare tentaţie e să văd ce se află în mâinile 
mele. 

— Indy, ce naiba faci? 

- Scuze, voiam să-mi iau lucrurile din baie ca să ai 
loc. 

Degetele mele aspre se înfig în pielea ei caldă și 
catifelată de pe spate şi scrâşnesc din dinţi. 

- Vreau să-ţi iei cu atenţie prosopul de pe jos. În 
clipa asta. 

Dacă aveam impresia că dădusem dovadă de 
autocontrol mai devreme, nimic nu se compară cu 
autocontrolul pe care îl am în clipa asta, deoarece 
când se apleacă lent spre podea îmi atinge penisul. 
Șuier de parcă tot sângele nu se adunase deja în zona 
ala. 

Indy chicotește stângace. 

— Scuze. 

În clipa în care simt că şi-a pus din nou prosopul 
pe ea, fac un ultim pas spre baie şi închid uşa în 
urma mea. 

Nu știu ce lucru malefic am făcut ca să am parte de 
genul ăsta de tentaţie. Au trecut ani întregi fără să 


mă uit la o femeie, iar acum tocmai cea de la care nu 
îmi pot lua gândul locuiește chiar în casa mea. 

La naiba, baia miroase a ea, eu miros ca ea după ce 
am ţinut-o în poală toată seara. O parte din mine nu 
vrea să-mi spăl parfumul de pe piele, dar ştiu foarte 
bine că trebuie să mă ocup de erecţia dureroasă pe 
care am încercat s-o ascund toată seara înainte să mă 
bag în pat cu ea. 

Las apa să-mi curgă pe spate, în timp ce-mi lipesc 
palmele de perete. N-ar trebui să fac asta, dar 
dorinţa e prea puternică. Însă nu o să mă gândesc la 
ea. Nu o să mă gândesc la nimeni. 

Dar, în clipa în care îmi înfăşor mâna în jurul 
penisului, o imagine îmi invadează mintea. Indy în 
genunchi, implorându-mă din priviri să-i ofer 
penisul meu. 

„Nu, nu te mai gândi la ea!“ 

Buzele lui Indy formează un mic O, în timp ce 
flutură din gene şi mă priveşte de pe podeaua băii. 
Îşi înfige unghiile lila în coapsele şi în şoldurile mele, 
implorându-mă să o las să mă satisfacă. 

Îmi bag degetele în părul ei blond şi o trag ușor, 
aşa cum mi-am imaginat că aveam să fac din ziua în 
care a păşit în apartamentul meu. Îmi atinge uşor cu 
limba zona de sub capul penisului, însă fără să-şi 
mute privirea de la mine. 

La naiba, aș vrea să fie real! Mă mângâi şi-mi 
imaginez că este. Gelul ei de duș din cocos se află pe 
margine și, fără să mă gândesc, îmi torn puţin în 
palmă şi fac clăbuc înainte să-l întind pe penis. 
Parfumul ei îmi invadează nările, făcând imaginea să 
pară şi mai reală. 

- Nu ar trebui să facem asta, îi amintesc când îi 
trag bărbia în jos cu degetul mare şi îi deschid gura. 


- Dar vreau s-o facem. Am nevoie să o facem. Te 
rog, Ryan, spune ea bosumflată. 

La naiba, ador felul în care îmi spune numele, iar 
când îmi imaginez vocea ei, sunt şi mai aproape de 
orgasm. 

- Ştiu cum să te fac să te simţi mai bine. Te rog, 
lasă-mă să te fac să te simţi mai bine, spune ea şi îşi 
plimbă limba în jurul capului. 

- Mă vrei, Blue? 

Încuviinţează, cu ochii ei inocenți de căprioară. 
Ăsta e unul dintre lucrurile mele preferate la Indy, 
cât de încrezătoare şi carismatică e în lumea 
exterioară şi cât de afectuoasă e cu cei care o cunosc. 

O ridic de pe podea şi îi înfăşor picioarele în jurul 
taliei mele, lipind-o de perete. 

— Atunci lasă-mă să-ţi arăt ce pot să-ţi ofer! 

Îmi strâng mâna în jurul bazei şi mângâi penisul, 
în timp ce ţin ochii închişi şi apa curge pe mine. 

Îmi frec penisul de sexul ei, iar ea scoate cel mai 
dulce geamăt pe care l-am auzit vreodată. 

Îmi doresc cu disperare să o simt. Îmi doresc asta 
atât de tare, încât mă doare. 

- Dumnezeule, Ryan, e așa de bine, șopteşte ea în 
timp ce pieptul i se loveşte de al meu şi încearcă să 
respire. 

În imaginaţia mea, este minunat să fiu în ea. 
Măresc viteza şi strâng mai tare penisul, 
imaginându-mi că de fapt în jurul meu e corpul lui 
Indy, nu propriul pumn. 

- Te rog, te implor, vreau să te simt înăuntru. 
Trebuie să te simt înăuntru! 

Îşi mişcă şoldurile, ieşind în întâmpinarea mea. În 
clipa în care îmi imaginez că am pătruns-o, un jet de 
spermă loveşte faianţa cu putere. Orgasmul ăsta este 
aproape orbitor, mai puternic decât am avut de 


foarte mult timp. Continui să mă mângâi şi las și 
ultima picătură să curgă pe jos, iar apa ia cu ea 
dovezile. 

Îmi dau seama cât de tare m-am înşelat crezând că 
o să mi-o scot pe Indy din sistem. Acum corpul meu 
imploră să simtă lucrul real, vrea să ştie ce sunete 
scoate Indy când termină. 

Dacă aş fi alt bărbat, m-aş duce să găsesc pe 
altcineva cu care să mă culc, în speranţa că asta va 
rezolva problema. Însă cum e vorba de mine şi nu 
îmi permit să fiu îndeajuns de vulnerabil nici măcar 
pentru o aventură de o noapte, nu-mi rămân decât 
visurile cu blonda care locuieşte sub acoperișul meu. 

Dacă e să fiu sincer cu mine însumi, pot spune că 
nimeni altcineva nu ar fi îndeajuns pentru mine în 
momentul de faţă. Nimeni altcineva nu a mai fost 
îndeajuns pentru mine de ani întregi, dar asta nu 
schimbă faptul că nu pot să fiu cu Indy. Nu pot 
permite să se întâmple aşa ceva. Mâine, când o să mă 
trezesc, primul lucru la care o să mă gândesc o să fie 
meciul meu. Ziua o să continue aşa, până o să mă 
trezesc în dimineaţa următoare şi o s-o iau de la 
capăt. O să fac asta până când atenţia mea o să fie 
îndreptată asupra carierei, aşa cum trebuie. Visul 
ăsta ciudat, cel în care nu pot să mă gândesc decât la 
cum ar fi să mă culc cu Indy, o să se termine în clipa 
în care o să plecăm de aici. 

Când ies din baie, Indy e cu spatele la mine și 
poartă doar prosopul meu. Cabana e mică, iar ea e 
peste tot. Hainele ei. Parfumul ei. 

— Ţi-a plăcut duşul? 

A fost cel mai reușit duş din viaţa mea. Tonul ei 
plin de tachinare îmi dă de înţeles că probabil m-a 
auzit şi ştie deja răspunsul. 

- Da, a fost foarte... 


- Umed. 

La naiba, doar când aud cuvântul umed pronunţat 
de ea sunt pregătit pentru încă o rundă cu mâna. 

- Da, Blue, duşul a fost umed. 

Aluzia o amuză şi mă schimb într-o pereche de 
pantaloni scurți cât timp ea stă cu spatele la mine. 

- Fără perne? o întreb când văd că partea mea de 
pat este goală. 

- Nu în seara asta. Se pare că tu va trebui să fii 
îndeajuns. 

Apoi se holbează la pieptul meu cu o privire mai 
greoaie decât de obicei. 

- Văd că nu ţi-ai pus bluză. 

- Norocoaso! 

Râde încet, iar eu ridic pătura ca să mă bag în pat. 
O întreb dacă e în regulă să stau aşa şi încuviinţează. 

Am grijă să las nişte spaţiu între noi şi mă aşez 
într-o parte, cu fața spre ea. 

- Mulţumesc din nou că m-ai ajutat în seara asta. 

- M-am simţit bine. 

Îşi pune palmele sub obraz, menţinând o distanţă 
de cel puţin treizeci de centimetri între noi. 

- Serios? 

- Da. Te descurci din ce în ce mai bine în toată 
treaba asta cu prefăcutul. E posibil chiar să avem o 
şansă să ne iasă la nuntă. 

Îmi dau seama de ce totul vine mai natural acum, 
iar gândul mă înspăimântă. 

- Mă bucur. 

Îi zâmbesc, după care mă întorc cu spatele la ea. 

- Noapte bună, Blue. 

- Noapte bună. 

Expiră lung şi simt când se întoarce şi ea cu spatele 
la mine. 


Trebuie să dorm. Am meci mâine şi, cu cât adorm 
mai repede, cu atât toată treaba asta o să se termine 
mai repede. Știu că teoretic ar trebui să aştept cu 
nerăbdare să se termine această seară ca să mă pot 
concentra din nou asupra scopului acestei şarade — 
să demonstrez că pot să fiu un lider bun, că pot să 
conduc echipa şi s-o aduc în play-ofturi -, doar că 
nu vreau să se termine seara asta. Îmi place că 
oamenii cred că e a mea. Îmi place cum e să o am în 
patul meu. 

Mă aşez pe spate şi observ părul blond al lui Indy, 
care se revarsă peste pernă în timp ce ea stă cu 
spatele la mine. Poate că e o tortură să o am atât de 
aproape în vreme ce respect faptul că este colega 
mea de apartament şi cea mai bună prietenă a surorii 
mele. 

Indy se întoarce şi ea pe spate, iar în clipa în care 
face asta, mâna îi cade din greşeală în palma mea 
deschisă care se află între noi. Şi-o trage imediat, iar 
între noi se lasă o tăcere apăsătoare. Cu toate că ne- 
am mai atins în public şi ne-am mai ţinut de mână, 
de data asta e diferit. Nu avem nici un martor şi, prin 
urmare, nu mai e doar un act de fațadă. Suntem doar 
doi colegi de apartament care nu au nici un motiv să 
aibă contact fizic. 

În cameră se lasă o tăcerea. Nu e genul de tăcere 
care apare când doi oameni încearcă să adoarmă, ci 
genul îmbibat cu anticipare, pentru că amândoi 
suntem foarte conștienți de cât de treji suntem de 
fapt. 

Trece o fracțiune de secundă, după care Indy îşi 
strecoară mâna într-a mea. Este mică şi catifelată, iar 
eu îmi închid degetele în jurul ei, înainte să mă 
părăsească din nou. 


Aproape că îmi aud bătăile agitate ale inimii în 
tăcerea dintre noi, până când simt că mă mângâie cu 
degetul mare. Nu vreau decât să o trag peste mine şi 
să o sărut. Dar nu pot să fac asta din mai multe 
motive, aşa că mâinile noastre continuă să fie 
singurul punct de contact. 

Mă uit în sus, spre cer, şi admir stelele, bucurându- 
mă de faptul că sunt în natură. Mi-a fost dor de 
libertatea asta. 

- Hei, Ind? 

- Da? 

- Legat de seara trecută, ştiu că nu am spus-o, dar 
tin la tine. Ştii asta, nu-i aşa? 

Mă strânge uşor de mână. 

- Da, ştiu, dar tot e plăcut să o aud. Ştii tu, toată 
treaba cu vorbele de apreciere. 

- Da, da. Acum e partea în care îmi spui cât de 
mult ţii şi tu la mine. 

- Vai, uite ce târziu s-a făcut! Sunt aşa de obosită, 
spune ea în timp ce cască forțat. 

- Eşti groaznică. 

Râde şi se întoarce cu faţa spre mine. O mână îi 
este sub obraz, iar cealaltă este într-a mea. 

— Şi eu ţin la tine, Ry. 

Cu toate că admir cerul nopţii, o văd cu coada 
ochiului cum mă analizează. 

— Ai încredere în mine? şopteşte ea. 

Teoretic, e o întrebare simplă, cu un răspuns la fel 
de simplu. Însă încrederea este cel mai complicat 
lucru din lumea mea care e doar în alb şi negru. 
Dacă mi-ar fi pus altcineva întrebarea asta, 
răspunsul ar fi fost un foarte simplu „nu“, dar când 
vine vorba de Indy, răspunsul este unul foarte ferm: 

- Da. O privesc, iar expresia ei este caldă şi plină 
de speranţă. Ce e? 


- Nimic. Doar că ştiu cât de important e lucrul 
ăsta venind de la tine. 

O mângâi pe dosul palmei şi mă întorc cu faţa spre 
ea. Singurul spaţiu care a rămas între noi este acela 
unde ne sunt conectate mâinile. 

- Poţi să-mi spui un secret? Ceva ce nu mai ştie 
nimeni altcineva, spune ea încet. 

Primul lucru la care mă gândesc sunt Marissa şi 
luna care a urmat după absolvirea liceului. Ala este 
cel mai mare secret al meu. Numai sora mea ştie ce 
am pierdut, dar oricâtă încredere aş avea în Indy, nu 
ştiu dacă sunt pregătit să-i împărtăşesc asta. 

Aşa că îi spun altceva, ceva la fel de adevărat. 

- Mă faci să mă simt relaxat, ca şi cum pot să fiu 
eu însumi. 

Menţine contactul vizual şi mă analizează, apoi 
izbucneşte în râs. 

- Nu mă minţi! le plângi întruna că sunt 
dezordonată. Chiar nu cred că te relaxezi. 

- Blue, eşti îngrozitor de dezordonată, dar în 
acelaşi timp îmi aduci mai multă pace decât oricine 
altcineva. 

Se opreşte din chicotit. 

- Da, îmi fac griji pentru tine, iar asta mă 
stresează. Şi practic ai vomitat un curcubeu în 
apartamentul meu, iar asta a fost la un pas să-mi 
provoace ulcer, dar când eşti acasă, nu simt că 
trebuie să mă prefac. În mod normal, mi-e greu să 
mă aflu în preajma oamenilor noi, sunt convins că 
ştii asta deja. Dar când sunt cu tine, pot să fiu eu 
însumi, iar asta poate pare o nimica toată pentru 
altcineva, dar pentru mine înseamnă totul. 

Între noi se lasă tăcerea, dar îmi doresc să spună 
ceva. 


- Nu te mai purta aşa de frumos cu mine, altfel o 
să mă faci să plâng! 

- Oricum plângi mereu, îi spun zâmbind. 

- Ştiu, dar a fost foarte frumos ce mi-ai spus. 

Încerc să mă abţin să nu o ating cu mâna liberă. 
Nu vreau să interpreteze greşit vulnerabilitatea mea. 
M-am deschis pentru că merită să audă cât de 
specială este. 

- Cum nu mi-ai spus secretul pe care voiam să-l 
aflu, o să te întreb direct. Tu o să decizi dacă îmi 
răspunzi sau nu. 

Tac şi îi dau timp să pună întrebarea care ştiu că 
urmează, 

- De ce nu ieşi la întâlniri? 

Expir şi-mi trec mâna liberă prin păr. 

La naiba! Ştiu deja că la un moment dat o să-i 
spun toate detaliile care nu sunt atât de plăcute. 

- Ultima femeie cu care am avut o relaţie a 
încercat să rămână însărcinată ca să obţină 18 ani de 
pensie alimentară de la mine. 

Indy mă priveşte în tăcere. 

- Şi dacă rămânea însărcinată, eu nu aveam să fiu 
implicat în creşterea copilului. 

Râd, însă sunetul este lipsit de umor. 

- Ryan... 

- Sunt bine. 

- Nu, nu eşti bine. Nu ieşi la întâlniri din cauza 
asta. De aceea ţi-e aşa de greu să ai încredere în 
oameni? Din cauza ei? 

Încuviinţez şi răspund astfel în tăcere la ambele 
întrebări. 

Indy nu ştie ce să spună, lucru care se întâmplă 
foarte rar. Poate că observă că nu mai vreau să 
vorbesc despre asta, însă mă strânge ușor de mână ca 
să-mi arate că e alături de mine. 


- Acum poţi să-mi spui şi tu un secret? o întreb 
cu. 

- Nu prea am secrete. În caz că nu ai observat, 
sunt o carte deschisă. 

- Pentru ce economiseşti bani? Aproape că văd 
cum i se mişcă rotițele în minte. Nu trebuie să-mi 
spui. 

- Nu, nu e vreun secret şi nu e nici ceva palpitant. 
Dar promite-mi că nu o să râzi! 

- Acum sunt curios. 

Chiar şi în întuneric, când faţa îi este puţin 
luminată doar de stele, văd că îşi ia privirea de la 
mine. 

- Strâng bani ca să îmi îngheţ ovulele. 

Poftim? O privesc derutat. 

— Dar de ce? Eşti atât de tânără! 

- Ştiu, doar că ovarele mele nu sunt. Din cauza 
moştenirii genetice, la 27 de ani am nişte ovule 
bătrâne. Singurul lucru pe care mi l-am dorit mereu 
a fost să devin mamă şi nu îmi pasă cum o să se 
întâmple asta. Poate că o să fiu mamă vitregă. O să 
am grijă temporar de un copil. O să fiu mamă 
adoptivă. Dar, dacă vreau să am şi cea mai mică 
speranţă să devin mamă biologică, asta e singura 
cale. Poate e chiar târziu, nu ştiu, dar trebuie să 
incerc. 

Acum nu mă pot abține, trebuie să o ating. O 
mângâi pe obraz şi îi dau părul după ureche. 

— De ce aş fi râs de aşa ceva? 

- Nu ştiu. Mi s-a spus că par disperată. Poate că 
aşa e, dar nu îmi pasă. E singurul lucru pe care mi l- 
am dorit mereu în viaţa asta, doar că se întâmplă 
puţin diferit față de cum mi-am imaginat. Refuz să le 
cer ajutor părinţilor mei, doar e vorba de potenţiala 
mea familie şi vreau să fac asta singură, dar asta 


înseamnă să muncesc mai mult ca să câştig bani în 
plus. 

- Cine ţi-a spus că eşti disperată? 

- Nu-mi amintesc, răspunde ea prea repede. 

Minte. E foarte evident că a spus-o fostul ei iubit. 

- Nu vreau să mă înţelegi greșit, pentru că sunt 
chiar curios, dar de ce ai aşteptat aşa de mult? Având 
în vedere că îţi faci griji că e deja prea târziu. 

- Ryan, sunt sigură că ştii deja răspunsul la toate 
întrebările astea. N-am făcut nimic mai devreme 
pentru că bărbatul despre care credeam că o să fie 
tatăl copiilor mei mi-a zis că o să încercăm în 
curând. Mereu îmi spunea „în curând“. Nu voiam să 
am copii chiar atunci. Eram tânără, încă sunt, dar 
trebuia să iau o decizie ori să fac un plan, iar planul 
lui a fost să mă ducă cu zăhărelul şi să-mi spună că o 
să încercăm în curând. E vina mea că nu am făcut 
nimic în privința asta, deci îmi asum asta. 

Îi dau drumul la mână şi o trag la pieptul meu. Se 
ghemuieşte în mine şi îi şoptesc la ureche: 

- Nu e nimic disperat în a încerca să obţii ce îţi 
doreşti cel mai mult în viaţă. Aşa că nu are decât să 
se ducă naibii pentru că ţi-a spus aşa ceva. Ştiu că el 
a făcut-o, chiar dacă nu vrei să recunoşti. 

- E posibil să fie o risipă de bani. 

- Banii vin şi pleacă. E vorba de viaţa ta, Indy, fii 
egoistă, măcar acum. Ai petrecut şase ani 
adaptându-te la programul acestui tip. E momentul 
să faci ceva pentru tine. 

Se ghemuiește şi mai mult la pieptul meu. 

— Iar ironia e că îţi doreşti un copil ca să ai de cine 
să ai grijă şi, prin urmare, nu eşti egoistă deloc. 

O simt că începe să râdă încet. 

- Dumnezeule, ce e în neregulă cu mine? 


- Nu e nimic în neregulă cu tine. Pur şi simplu eşti 
genul căreia îi place să aibă grijă de oameni. 

- Cred că tu eşti la fel. 

— Nu ştiu ce să spun, spun eu şi râd stângaci. 

- Mda, pentru că nu ești deloc afectuos, protector 
şi dulce. Eşti doar un jucător de baschet egoist, care 
se gândeşte doar la el şi la cariera lui. 

Chiar dacă a spus asta pe un ton sarcastic, nu e 
prea departe de adevăr. Chiar aşa sunt. 

- Probabil eşti de acord cu mine în gând, dar te 
înşeli. Într-o zi, o să observi asta. 

O mângâi pe spate şi aflu foarte repede că Indy nu 
şi-a luat pijamaua salopetă cu care m-a ameninţat. 
Poartă un set din satin şi sunt foarte recunoscător că 
nu pot să văd sub pături. Pentru că ştiu că arată la fel 
de bine pe cât se simte, iar eu încerc să mă port ca 
un domn, în timp ce împart patul cu cea mai mare 
slăbiciune a mea. Indy înalță capul și strălucirea 
subtilă a stelelor îi conturează nasul, genele, buzele 
voluptuoase. O umezeşte pe cea de jos cu o mişcare 
rapidă a limbii. 

La naiba, o doresc! Cu toate că mi-a spus foarte 
clar că nu are nimic de oferit, sunt disperat să iau şi 
rămăşiţele pe care mi le-ar da. 

Nu sunt sigur însă că pot să separ o relaţie fizică de 
restul, aşa cum îşi doreşte ea, aşa că în loc să o sărut, 
îi dau laoparte părul şi o pup pe frunte. Indy îşi 
schimbă poziţia când mă aşez pe spate. Îşi lipeşte 
obrazul de pieptul meu gol şi își trece un braţ peste 
talia mea. 

- Să fiu sinceră, grămada mea de perne e mult mai 
confortabilă decât pieptul tău, dar va trebui să mă 
mulțumesc cu tine. Vorbesc serios, Ryan, parcă 
dorm pe un bolovan afurisit. 


- Te plângi foarte mult pentru o fată care parcă 
încearcă să mi se strecoare pe sub piele. 

— Taci din gură! 

Trag ambele pături peste noi, apoi o înfăşor în 
braţele mele, ca să mă asigur că nu poate să plece. Îi 
desenez modele invizibile peste coaste, memorând 
felul în care s-a lipit de mine. 

După o vreme, începe să respire mai lent, dar eu 
nu cred că o să dorm nici măcar un minut în 
noaptea asta. Nu-mi amintesc când am împărțit 
ultima oară patul cu o femeie şi, oricât de trist ar 
suna, nu vreau să ratez un astfel de moment. 

Indy inspiră adânc. 

- Ryan? 

- Hm? 


- De ce miroşi a nucă de cocos? 


CAPITOLUL 16 


Indy 


Dacă există un lucru în lumea asta la care să mă 
pricep, acela este să joc un rol, fie că sunt prietena 
lipsită de griji, fie iubita care strălucește la braţul 
partenerului ei, dar ştie cum să-l lase să exceleze în 
faţa colegilor săi. 

Însă în seara asta sunt iubita coordonatorului de 
joc şi trebuie să recunosc că e rolul meu preferat de 
până acum. 

Pantaloni negri de piele mulaţi, tocuri roşii înalte 
şi un tricou minuscul cu echipa Devils - ăsta e 
costumul perfect pentru acest rol. Mi-am prins părul 


într-o coadă şi mi-am finalizat machiajul cu o 
nuanţă de roşu pe buze. O să spun că e în sprijinul 
echipei şi în nici un caz nu e menit să distragă 
atenţia jucătorului cu numărul cinci. 

- Indy, ai luat biletele? mă întreabă Zanders când 
coborâm din maşina lui. 

Cu toate că nu el joacă în seara asta, tot are luxul 
de a parca pe locurile jucătorilor. 

- Da, mi le-a trimis Ryan, îi răspund eu, ridicând 
telefonul. 

- Uite cum mergem toţi la meciul iubitului tău 
fals, ca o familie mică şi fericită. 

Stevie mă ia de braţ, iar cu cealaltă mână îl ţine pe 
Zanders. Ne îndreptăm aşa spre arenă. 

- Probabil planul lui Ryan funcţionează dacă 
familia Morgan ţi-a dat bilete lângă teren. 

— Ce pot să zic, sunt o actriţă talentată. 

Zanders îl îmbrăţişează pe bătrânul de la uşă, apoi 
înaintează pe holul lung care trece pe lângă vestiare. 

— Aici se antrenează echipa vizitatoare, spune el. 
Aici sunt vestiarul vizitatorilor şi sala de 
antrenament pentru echipa de aici. Iar aici sunt 
campionii Cupei Stanley, spune el şi se opreşte în 
dreptul a două portrete de echipă aflate pe perete. 

Mă aplec ca să examinez poza. Toţi cei pentru care 
lucrez sunt acoperiţi de confetti după ce au câştigat 
Cupa Stanley. N-am apucat să văd echipa după 
marea victorie de sezonul trecut, aşa că e plăcut să 
văd detaliile astea. 

Ambii copii ai lui Maddison apar în poză cu el. Rio 
are ditamai zâmbetul pe faţă, iar ochii îi strălucesc 
de parcă a plâns. 

Și mai este Zanders, care pare mai puţin arogant 
decât în mod normal. 

- Zee, pari trist în poza asta. 


- Puțin spus, Ind. Eram devastat. Aia a fost una 
dintre cele mai frumoase şi cele mai oribile seri din 
viața mea. 

O priveşte pe Stevie şi-şi zâmbesc amândoi cu 
subînţeles. Nu erau împreună în seara când Raptors 
a câştigat Cupa şi, din ce am înţeles, Zanders a crezut 
că a fost seara când a pierdut-o de tot. 

O trage aproape de el în timp ce continuăm turul. 

— Aici e vestiarul echipei de acasă. 

Dintr-odată, devin foarte conştientă de faptul că 
Ryan se află de cealaltă parte a ușilor. 

Ideea că aveam să-l văd în spaţiul în care excelează 
m-a frământat toată ziua. De parcă nu mă fascina 
deja în toate celelalte aspecte ale vieţii, acum am 
privilegiul de a-l vedea făcând lucrul la care se 
pricepe cel mai bine, şi nu de oriunde, ci din primul 
rând. Asta clar n-o să tempereze atracţia pe care o 
simt pentru el. 

M-am trezit de dimineaţă cu piciorul aruncat în 
jurul şoldurilor lui. Ryan mă ţinea strâns şi avea 
nasul îngropat în părul meu. A fost puţin ciudat 
când ne-am despărţit, dar nu pot să mint, n-am mai 
dormit aşa de bine de câteva luni. 

Pielea caldă. Pieptul gol şi lat. Mâna puternică, dar 
tandră. 

Ryan e tot ce n-am mai avut la un bărbat până 
acum şi tot ce-mi doresc cu disperare, însă, în clipa 
în care am ajuns acasă, şi-a luat geanta și a plecat la 
antrenament, concentrându-se din nou doar la 
baschet. Nu l-am mai văzut de atunci. 

Zanders ne conduce prin nişte tunele ale arenei, 
unde nu au acces fanii. Se pare că ăsta e unul dintre 
beneficiile statutului de căpitan alternativ al 
actualilor campioni ai Cupei Stanley. 


Pentru prima oară în ultimele zile, Alex îmi apare 
în minte. Gândul e rapid şi neaşteptat. I-ar fi plăcut 
aici. E foarte pasionat de sporturi, mai ales de 
echipele noastre locale din Chicago. Poate că e urât 
sau copilăresc din partea mea, dar mă bucur că eu 
sunt cea care e aici şi nu el. 

Zgomotul din arenă e asurzitor când ieşim din 
tunel lângă teren, parțial din cauza fanilor care abia 
aşteaptă să înceapă meciul, dar în mare parte pentru 
că Zanders e recunoscut imediat. Suporterii 
nerăbdători se apleacă peste balustradă, îl strigă şi 
speră să-l atingă sau să obţină un autograf. E ciudat 
să văd şi latura asta. Pentru mine, Zanders şi restul 
băieţilor din echipa Raptors sunt nişte tipi normali 
pentru care lucrez, nu idolii care au adus în sfârșit 
cupa înapoi în Chicago. 

Chiar şi după ce ne aşezăm, fanii care au acces aici 
îl abordează pe Zanders, în timp ce ambele echipe de 
baschet se încălzesc pe teren. 

— Asta e nebunie curată. Mereu e aşa? o întreb pe 
Stevie, care ridică din umeri. 

— Asta e cea mai groaznică parte. E recunoscut şi 
când ieşim din Chicago, dar nu de sute de fani într- 
un singur loc, cum e aici. 

- Nu te oboseşte? 

- Nu chiar. Prefer să-l placă atât de mult încât să-i 
ceară autograful decât să îl urască, aşa cum făceau 
înainte. În plus, asta e o nimica toată, ar trebui să 
vezi cum e când ies cu Ryan. E greu să merg oriunde 
cu el. 

Mă gândesc la listele cu dorinţe pe care le-am pus 
pe frigider. I-am cerut ca întâlnirile noastre să fie 
publice, nu private, aşa cum știu că ar prefera. Ar 
trebui să modific asta, pentru că până şi eu, 
extrovertită cum sunt, aș fi copleşită de genul ăsta de 


atenţie, cu atât mai mult o persoană retrasă precum 
Ryan. Nu e de mirare că nu prea iese din apartament 
decât dacă e ceva legat de muncă. 

— Uite-l! spune Stevie, care-mi dă un cot. 

Nu ştiu cum nu l-am văzut când am ieșit din tunel, 
pentru că Ryan e genul de om care atrage atenţia 
chiar şi într-o mulţime de 23 000 de oameni. În loc 
de tricou poartă o bluză cu mâneci lungi cu echipa 
Devils, o pereche de pantaloni cu capse în părţi şi nu 
e cel mai înalt de pe teren. Cu toate astea, postura lui 
smerită şi felul în care se concentrează mă captivează 
complet. 

Aşa cum am văzut la televizor acum câteva 
săptămâni, Ryan se izolează de restul jucătorilor, cu 
două mingi de baschet în mână. Le driblează cu 
uşurinţă, le trece una peste cealaltă şi, chiar şi când 
fanii îi scandează numele, el se concentrează la ce are 
de făcut. 

Ryan se antrenează singur, aşa cum preferă să-și 
trăiască şi viaţa de altfel. 

Încălzirea se termină, sunt anunţaţi jucătorii şi se 
cântă imnul naţional. 

Ryan încă nu s-a uitat în direcţia noastră, deși este 
evident unde stăm după câtă atenţie are parte 
Zanders. Însă preferă să nu ne bage în seamă şi să se 
concentreze complet doar la joc în următoarele ore. 

Când se luminează arena, îşi smulge pantalonii cu 
capse, rămânând doar în pantalonii scurţi de baschet 
de dedesubt, şi îşi trage tricoul pe el, moment în care 
îi văd din nou bustul gol. 

Totul durează doar o fracțiune de secundă, dar e 
destul cât să observ broboanele de transpiraţie care i 
se scurg pe muşchi și ca să-l văd că gâfâie, aşa cum 
îmi imaginez că face şi în timpul altei activităţi fizice. 


Doar cu o seară în urmă l-am avut exact aşa în pat 
şi fiecare celulă din corpul meu îşi dorea să fie 
sărutată de el. Măcar o dată. Corpul meu vrea să ştie 
cum ar fi. Ryan mi-a spus însă foarte clar că sărutatul 
în public este exclus, aşa că o să presupun că regula 
se aplică şi săruturilor în privat. 

Însă, Dumnezeule, bărbatul ăsta nu are nici cea 
mai vagă idee ce mi-a făcut noaptea trecută! Chiar 
dacă a dormit lângă mine doar pentru că aveam un 
singur pat în cameră, am fost trează o oră întreagă, 
foarte conştientă de cât de bine mă potriveam lângă 
el. 

Cândva în primul sfert, primesc un gin tonic, în 
timp ce jucătorii transpiraţi aleargă pe lângă mine, 
atât de aproape încât aş putea să-i ating. 

- Meciurile de baschet sunt cele mai tari. Nu-mi 
vine să cred că n-am mai fost până acum. 

Zanders, care se află la două locuri depărtare, râde. 

- Asta pentru că stai în primul rând, pe locurile 
managerului general. Se vede puţin diferit de unde 
stă restul lumii. 

- Probabil mai întâi ar fi trebuit să mergem la un 
meci unde să stăm pe locuri normale. E ca şi cum 
prima oară când zbori o faci la clasa întâi, după care 
trebuie să stai la economic, spune Stevie, care e 
concentrată la meci. 

- În cazul ăsta, va trebui să conving familia 
Morgan să mă aducă din nou, spun eu, apoi iau o 
gură de gin tonic. 

Stevie zâmbeşte. 

- Din ce am auzit, nu cred că va trebui să duci prea 
multă muncă de convingere. Ryan spune că doamna 
Morgan te iubeşte. 

Ryan nu se grăbeşte şi driblează, înaintând pe 
teren. Ridică trei degete, anunțând o anumită 


schemă. Ca de obicei, este calm, calculat și 
concentrat, cu toate că fiecare mişcare a lui e 
urmărită cu sufletul la gură de nenumărați fani. 

Coordonatorul de joc al echipei din Houston nu e 
nici pe departe la nivelul lui Ryan, dar e talentat. 
Mişcările lui sunt mai brutale, dar am observat că 
echipa lui compensează pasele care poate că nu sunt 
perfecte sau schemele care nu sunt executate până la 
capăt. Însă am văzut că îi place să vorbească. Se bagă 
în fața lui Ryan la fiecare ocazie pe care o are şi-l ţine 
de braţ sau de tricou când este în apărare. E gălăgios, 
de parcă vorbele lui pot compensa lipsa talentului. 

- Cine e apărătorul din spatele lui Ryan? o întreb 
pe Stevie. 

Prietena mea îşi dă ochii peste cap. 

- Connor Easton e un idiot. A jucat pentru Duke 
când era în Carolina de Nord și a fost în aceeași 
echipă de pregătire cu Ryan, dar a fost ales în a patra 
rundă. Aş putea să spun că există o rivalitate între ei 
încă din primul an, dar adevărul este că e unilaterală. 
Ryan nu i-a spus niciodată nimic pe teren, dar 
Easton nu se poate abţine şi tot dă din gură. 

Are dreptate. Connor nu s-a oprit din vorbit şi a 
încercat să-l enerveze pe Ryan cu fiecare ocazie 
primită. Pare genul care joacă puţin murdar, însă 
Ryan nu-i spune nimic. 

E calm. Calculat. Concentrat. 

Connor stă foarte aproape de Ryan ca să-l 
blocheze şi-l trage de braţe şi tricou, dar Ryan 
protejează mingea cu uşurinţă când driblează de-a 
lungul perimetrului. Nu aud ce spune Easton, dar 
buzele i se mişcă întruna. Ai crede că, după toți anii 
în care au jucat unul împotriva celuilalt, şi-a dat 
seama că este imposibil să-l enerveze. 


Chiar dacă locuiesc cu Ryan de puţin timp, ştiu că 
foarte rar se întâmplă să-şi arate emoţiile. E nevoie 
de mai mult decât adrenalină şi nişte vorbe ca să fie 
dat peste cap. 

Ryan se preface că o ia spre dreapta, păcălindu-l pe 
Easton, apoi se retrage şi aruncă la coş. Nu spune 
nimic, nu are o expresie încrezută, pur şi simplu se 
întoarce şi se duce în apărare, deţinând controlul 
asupra acestui meci. 

Sunt nevoită să-mi pun un picior peste celălalt 
pentru că tot ce văd este incredibil de atrăgător. 

Nu ştiu când trece prima jumătate a meciului, iar 
cândva în al treilea sfert primesc al doilea pahar de 
gin tonic. Aş putea să mă obișnuiesc cu asta, să-l 
admir pe colegul meu de apartament care este 
incredibil de sexy în timp ce beau un cocktail, port 
tocurile mele roşii şi stau în primul rând. 

Dar cel mai bine ar fi să nu o fac, pentru că relaţia 
asta falsă are o dată de expirare. Ryan o să primească 
sprijinul managerului lui general, eu o să trec de 
nunta prietenilor mei, iar la un moment dat va 
trebui să mă mut. 

Simplul gând îmi provoacă un gol în piept. 

Nimeni nu i-a distras atenția lui Ryan pe tot 
parcursul meciului, nici fanii, nici Connor Easton, 
nici eu. Poate că sunt disperată după atenţie, dar nu 
m-ar deranja să se uite spre mine măcar o dată. Nu 
m-ar deranja să ştiu că i-am atras atenţia, chiar şi 
pentru o fracțiune de secundă. 

Apoi, zeii baschetului îmi zâmbesc când mingea 
este trimisă fix lângă scaunul meu. Ryan se îndreaptă 
spre mine, însă îşi menţine privirea fixată asupra 
podelei, fiind concentrat. Zona în care mă aflu 
explodează de ţipete şi strigăte disperate, lumea 
scandându-i numele. Toată lumea speră să obţină 


ceva de la Ryan, chiar şi un simplu contact vizual. Ei 
însă nu ştiu că, dacă nici măcar sora lui geamănă, 
care stă în stânga mea, nu poate să obțină o privire 
de la el, nu există nici o speranţă pentru ceilalți. 

Ryan stă în dreapta mea, atât de aproape încât, 
dacă mi-aş întinde picioarele chiar şi puţin, l-aş 
atinge. Fanii din jurul meu scot repede telefoanele ca 
să imortalizeze momentul când Ryan Shay a respirat 
acelaşi aer cu ei. 

Arbitrul ţine mingea, în timp ce ambele echipe 
înlocuiesc jucătorii, iar colegul meu de apartament 
îşi trage sufletul. Se apleacă cu palmele peste 
genunchi. Are braţele încordate, decorate cu vene. 
Degete lungi şi mari. Şi nici nu vreau să vorbesc 
despre fundul ăla. 

Corpul lui transpirat miroase ciudat de plăcut. Nu 
înțeleg ce se întâmplă şi încerc să mă controlez. Din 
fericire, sora lui, prietena mea cea mai bună, e la baie 
acum, dar ce se întâmplă cu mine? Sunt în public şi 
încerc să inhalez mirosul colegului meu de 
apartament, care e în mijlocul unui meci, de parcă 
sunt o dependentă care are nevoie de feromonii lui. 

- Blue. 

Îmi rup privirea de la spatele lui Ryan şi observ că 
sunt privită de nişte ochi albaştri-verzui amuzaţi. E 
în continuare aplecat, dar se uită spre mine. 

- Îmi admir cumva fundul? 

Simt că roşesc puţin. În circumstanţe normale, nu 
m-aş simţi jenată, dar tipul ăsta este ţinta a mii de 
priviri şi din tribune, dar şi de acasă. 

- Ce pot să zic, e un fund frumos. 

Râde, apoi îmi şopteşte: 

- Încerci să-mi distragi atenţia în seara asta? Cu 
tocurile alea şi rujul roşu? Pentru că arăţi absolut 
bestial. 


Înainte să apuc să-i răspund, se aude fluierul 
arbitrului, iar Shay se concentrează din nou la meci. 
Însă bărbatul care se află în faţa lui, Connor Easton, 
are o licărire aparte în ochi în timp ce mă priveşte. 

Privirea lui mă face să mă simt incomod. Îi arunc 
un zâmbet vag, în speranța că o să temperez 
interesul ciudat şi subit pe care îl are faţă de mine. 
Din fericire, meciul începe şi el pleacă. 

- Deci tu şi Ryan vă culcaţi împreună? întreabă 
Zanders amuzat. 

- Defineşte culcat. 

- Adică faceţi sex, Ind, spune el şi mă fixează cu o 
privire iritată. 

- Nu, răspund eu repede, însă deloc 
convingătoare. Însă vreau asta? Da, clar. 

Eu şi Zanders ne aplecăm peste scaunul gol al lui 
Stevie ca să vorbim. 

- Însă nu pot să fac asta. Stevie s-ar supăra. 
Oricum îi spun mereu că vreau să mă culc cu fratele 
ei, dar ştie că glumesc. Mă rog, crede că glumesc. 

- Nu s-ar supăra. Nu cred că ar fi în regulă să-l 
foloseşti ca să-ți revii după relaţia anterioară, dar, 
dacă e mai mult de atât, sunt sigur că te-ar susţine. 

Oare despre asta e vorba? Oare atracţia asta 
intensă pe care o simt e doar aventura de care am 
nevoie ca să-mi revin după ultimele şapte luni? Tot 
ce se poate. Ultima persoană cu care am fost e Alex, 
iar acum Ryan face parte din viaţa mea de zi cu zi. 
Ar avea sens ca ăsta să fie modul în care corpul meu 
mă imploră să-i ofer o eliberare. Oare ar vrea şi el 
asta? Oare vreau eu asta? Da, clar vreau să mă culc 
cu el, dar în acelaşi timp vreau să iau micul-dejun cu 
el în fiecare dimineaţă. Vreau să stau pe canapea şi să 
citesc cu el. Vreau să îmi petrec zilele libere în 
apartamentul ăla. Nu cred că astea sunt sentimente 


pe care le ai într-o aventură, dar e posibil să am 
nevoie de o aventură ca să îmi dau seama cum stau 
lucrurile. 

Când Stevie se întoarce la locul ei, deja Ryan are o 
statistică de patruzeci şi două de puncte, dar echipa 
Devils încă e în urmă cu trei față de rivali în al 
patrulea sfert. Connor Easton a tot încercat să-i 
distragă atenţia lui Ryan, să îl facă să reacționeze la 
ceva, la orice, dar fără succes. Tipul a ridicat un zid 
în calea emoţiilor şi cu toate că uneori glumesc pe 
seama personalităţii lui stoice, ca de robot, acum 
înțeleg de ce îi prinde atât de bine pe teren. 

Asta până în ultimele minute, când Houston are o 
pasă nereușită, şi mingea ajunge din nou lângă mine. 
E deja în afara terenului când Easton se aruncă după 
ca şi chiar nu are cum să o salveze. Nici măcar nu 
ştiu de ce a încercat să facă asta. Așa mare cum e, îmi 
cade în poală şi îmi varsă băutura pe piept. Cei din 
jurul meu scâncesc şi trebuie să recunosc că lovitura 
este destul de dureroasă. 

- Îmi pare aşa de rău, spune el când se ridică din 
poala mea. Mă ţine de umeri şi se apleacă, uitându- 
se în ochii mei. Eşti bine? Hai să-ţi iau încă un 
pahar, spune el şi mă mângâie pe obraz. Eşti mult 
prea drăguță ca să fii acoperită de... 

- Ja-ţi naibii mâinile de pe ea! Ryan îl împinge pe 
Connor. Du-te dracului! Ai fi putut s-o rănești. 

Sunt în primul rând şi îl văd pe Connor cum râde 
când arbitrul fluieră şi îl penalizează pe Ryan pentru 
fault tehnic. 

- Ce porcărie! protestează Ryan. El se aruncă în 
mulțime fără să aibă un motiv! Mingea era deja 
ieşită din teren. 

- Fault tehnic. Chicago. Numărul cinci. 


- Ryan n-a mai primit fault tehnic până acum. Eşti 
bine? mă întreabă Stevie. 

Încuviinţez şi încerc să-mi revin. 

Connor trece pe lângă Ryan în timp ce se 
îndreaptă spre linia de aruncări libere şi îl loveşte 
peste umăr. 

- În sfârşit, ţi-am găsit slăbiciunea, Shay. 

- Du-te naibii, Easton! 

Ryan se duce spre el, însă unul dintre colegii lui îl 
ţine. 

În clipa asta, nu văd nici urmă din jucătorul de 
baschet care în mod normal este calm, calculat şi 
concentrat. 

Stă cât mai aproape de tuşă, în timp ce Connor se 
concentrează la aruncările lui libere. Shay se uită 
spre el, dar vorbeşte cu mine. 

- Eşti bine? 

- Da, îi răspund eu repede. Chiar sunt bine, iar 
scena a fost mult mai dramatică decât era cazul. Sunt 
bine, îmi pare rău. 

- N-ai de ce să-ţi ceri scuze. Nu eşti rănită? 

- Nu. 

- Îmi promiţi? 

- Da. 

Mă analizează, ca şi cum vrea să se asigure că îi 
spun adevărul. Chiar sunt bine, doar m-am speriat 
puţin. Într-un final, privirile ni se intersectează şi 
îmi zâmbeşte, iar în obraji îi apar gropiţele. 

- Îmi place să te am aşa de aproape. 

- Ryan, din cauza mea ai primit un fault tehnic, 
spun eu râzând. 

Lui Connor îi ies ambele aruncări. 

- A meritat. 

Meciul continuă şi toată lumea e atentă din nou la 
teren. 


Eu mă aplec spre Stevie şi îi şoptesc: 

- Ştirea zilei: sper că fratele tău o să poarte tricoul 
ăsta când o să facă sex cu mine. Îmi îndrept umerii. 
Sau poate că o să îl port eu. 


Ethan, colegul lui Ryan, a înscris din două 
aruncări de câte trei puncte, una după alta, chiar în 
ultimul minut, iar echipa Devils a reuşit să câştige cu 
un punct în plus faţă de rivali. A fost foarte palpitant 
să-mi văd colegul de apartament excelând la lucrul 
la care se pricepe cel mai bine. Ştiam că era bun, din 
cunoștințele mele minime legate de acest sport, dar e 
puţin spus că este talentat şi înzestrat. 

E de-a dreptul magic. 

Am o senzaţie ciudată de mândrie în timp ce eu, 
Zanders şi Stevie îl aşteptăm pe Ryan în faţa parcării 
jucătorilor. Văd în zonă şi nişte admiratori, dar 
meciul s-a terminat de atât timp, încât majoritatea s- 
au dus acasă. Doar câţiva fani au mai rămas, sperând 
că o să-i vadă pe jucătorii echipei de baschet din 
Chicago. Fanii îi cer din nou lui Zanders poze şi 
autografe, iar el le face pe plac. O ia pe Stevie lângă 
el. 

- Indy? 

Mä opresc pe loc pentru că recunosc vocea asta. 
Am memorat felul în care îmi pronunţă numele, dar 
nu sunt pregătită pentru aşa ceva. Nici o parte din 
mine nu e pregătită. Am trecut în calendar data unei 
nunți până la care trebuie să fiu pregătită, dar ziua 
respectivă nu e în nici un caz azi. 

- Indy, repetă Alex când nu mă întorc din prima. 

Din păcate, nu am unde să mă duc, aşa că mă 
întorc pe tocurile mele roşii și îl înfrunt. 

- Alex, şoptesc uimită. 


Kevin şi alți doi tipi din grupul nostru de prieteni 
se află la câțiva metri în spatele lui, dar nu mă uit la 
ei. 

Băiatul pe care l-am iubit toată viața, cu păr blond 
şi ochi căprui, stă în fața mea. Nu l-am mai văzut din 
noaptea în care am plecat din apartamentul nostru, 
aşa că de ce arată atât de bine? Nu ar trebui să-și 
ceară scuze sau orice altceva, doar să nu zâmbească 
de parcă tocmai s-a întâlnit cu o prietenă veche? De 
parcă nu sunt femeia pe care o cunoaşte de 22 de ani 
şi cu care a avut o relaţie în ultimii şase? 

- Ce faci aici? Niciodată nu ai fost pasionată de 
baschet. 

- Păi... 

Înghit cu noduri, iar cuvintele mi se blochează în 
gât când arăt spre Stevie şi Zanders, care vorbesc cu 
fanii. Ei nu ştiu că viaţa tocmai mi s-a întors pe dos 
în ultimele treizeci de secunde. 

- Aşa e, fosta ta colegă e sora mai mică a lui Ryan 
Shay. 

- Sunt gemeni. 

Serios? Astea sunt primele cuvinte pe care i le spun 
după atâta vreme? Îl corectez cu privire la ora 
naşterii prietenei mele cele mai bune? 

— Aşa e. 

Încuviinţează, cu mâinile în buzunar, şi mă 
analizează din cap până în picioare. Încă am o pată 
pe tricou de când mi s-a vărsat paharul pe el şi sunt 
îngheţată din cauza şocului. Nu este asta impresia pe 
care voiam să o fac prima oară când aveam să îl 
revăd. 

- Deci ce mai e nou? 

Chestia asta chiar se întâmplă? De ce se poartă 
aşa? Chiar sunt singura din situaţia asta care se simte 
complet dată peste cap? 


Niciodată nu i-a plăcut când purtam tocuri, 
pentru că aveam aceeaşi înălțime sau, dacă e să-i dau 
dreptate, eram chiar mai înaltă decât el, ceea ce era și 
mai rău. Are în jur de 1,82, dar toţi ştim că asta 
înseamnă în jur de 1,77. lar în momentul ăsta, stă pe 
trotuar ca să-şi adauge câţiva centimetri şi să mă 
privească de sus. 

Metaforic vorbim, mă simt minusculă. 

— Indy, ce mai e nou? repetă el. 

- Zbor. 

- Mereu eşti în deplasare. 

Insinuarea pluteşte greoaie în aer, iar tonul lui 
spune tot ce gândeşte acum: „le-am înşelat pentru 
că erai mereu în deplasare. E vina ta că am adus pe 
altcineva în patul nostru“. 

- O să vii la nunta lui Kevin şi Maggie sau o să fii 
în deplasare şi atunci? 

Ce naiba? Alex mi-a sugerat să devin stewardesă. 
Firma de finanţe la care e angajat mi-a oferit un post 
când am terminat colegiul pe un salariu mult mai 
mare decât al lui. Deşi am făcut şcoala de afaceri, am 
preferat să aleg cu totul alt drum, care să-mi permită 
să călătoresc şi să socializez. A fost încântat pentru 
mine când am obţinut jobul cu echipa de hochei 
anul trecut, sau cel puţin asta am crezut. 

- Da, o så vin. 

Interacțiunea asta merge absolut îngrozitor. Sunt 
un dezastru fâstâcit. 

- O să... o să vii şi tu? 

- Bineînţeles, doar mă văd cu grupul aproape în 
fiecare zi. Abia aştept. Se uită în jos pentru o clipă şi 
loveşte cimentul. Maggie mi-a spus că ţi-a dat 
invitaţie să vii cu cineva. Mi-a dat şi mie și am de 
gând să o folosesc, aşa că m-am gândit că ar fi corect 
să-ţi spun. 


Nu ştiam că sunt aşa de uşor de uitat. E o revelaţie 
care mă umple de smerenie şi de umilință. Alex s-a 
strecurat în inima mea şi am presupus că 
sentimentul a fost reciproc. Aş fi preferat să regrete 
relația noastră sau poate chiar să-şi dorească să nu 
ne fi întâlnit niciodată. Însă felul în care mă priveşte, 
de parcă sunt femeia cel mai uşor de uitat din lume, 
mă doare mai mult decât orice altceva. 

- O să vii cu cineva? 

- Blue! 

Când îmi aud numele, ies din transă şi îl văd pe 
Ryan, care stă în faţa intrării jucătorilor. Are mâinile 
în buzunare şi geanta de sală peste umăr. Se uită 
când la Alex, când la mine, de parcă studiază 
situația. 

- Dumnezeule, e Ryan Shay! şopteşte Kevin. 

Îi văd cu coada ochiului pe Kevin, pe Alex și pe 
alți doi vechi prieteni care îşi fac semne, arătând spre 
el. 

Ryan se uită din nou când la mine, când la Alex. 
Poate că observă că mai am puţin şi izbucnesc în 
plâns sau îşi dă seama că trăiesc cel mai mare 
coşmar. Cert e că îşi pune geanta de sală jos şi vine 
spre mine. 

Înainte să-mi dau seama ce se întâmplă, îmi 
cuprinde fața în palme, degetele lui lungi 
plimbându-se în coada mea, iar buzele lui sunt pe 
ale mele. 

Sunt catifelate şi calde la atingere. Sărutul este 
acaparator, însă fără să fie posesiv, exact cum mă 
aşteptam să fie un sărut de la Ryan Shay. Gura mi se 
mulează pe a lui şi mi se deschide, ca să-l primesc şi 
mai adânc. Limba lui se plimbă uşor peste a mea, iar 
atingerea îmi dă fiori. Cu o mână mă apucă de ceafă, 
iar cu cealaltă îmi lipeşte şoldurile de ale lui. 


Atingerea lui impunătoare mă face să mă simt 
mică, iar modul delicios de dominant în care mă 
sărută mă face să-mi pierd controlul. 

Ştiam că avea să-mi placă. Ştiam că avea să fie 
reuşit, dar nu mă aşteptam să mă simt uşoară ca o 
pană din creştetul capului până în vârful degetelor. 
Nu mă aşteptam să-i cad complet sub vrajă doar de 
la atingerea buzelor, mai ales când mi-a spus că n-o 
să am parte de asta. 

Palmele îmi alunecă peste umerii lui şi mi se 
înfăşoară în jurul gâtului său. Un mic geamăt se 
strecoară afară şi simt zâmbetul lui Ryan înainte să 
se retragă. 

Îşi mută mâna pe spatele meu şi mă trage lângă el. 
Îmi presară săruturi pe faţă, până când ajunge la 
ureche şi îmi şopteşte: 

— Eşti bine? 

Abia pot să respir, deci nu, nu sunt bine. Ce naiba 
s-a întâmplat? Şi când putem să o facem din nou? 

Însă mint şi încuviinţez. 

Apoi rupe conexiunea ca să se uite în jur. 

- Bună, sunt Ryan. Dumnezeule, Alex e aici! De 
unde o ştii pe iubita mea? îl întreabă. 

Şocat, Alex coboară de pe trotuar. Acum e la 
înălțimea lui normală. 

- Păi noi... 

Cine se fâstâceşte acum? 

Ryan mă lipeşte din nou de pieptul lui şi arată spre 
tricoul lui Alex. 

- Ce drăguţ, eşti fanul meu, spune el pe un ton 
dulce şi de superioritate. 

Nu observasem tricoul echipei Devils pe care îl 
poartă fostul meu iubit şi clar nu observasem că în 
partea din față era numărul cinci şi în partea din 
spate era numele iubitului meu fals. 


Îmi muşc buza ca să nu zâmbesc. 

- Aşteptaţi un autograf? continuă Ryan. 

Oare e prea devreme să-i spun că îl iubesc? Cred 
că îl iubesc în momentul ăsta. 

- Da! 

— Kev, îl ceartă Alex încet. 

— Ce vrei, doar e Ryan Shay! 

Kevin îşi dă ochii peste cap, scoate un pix şi se 
întoarce pentru ca Ryan să-i semneze tricoul. 

Apoi semnează şi tricourile celorlalți doi tipi, însă 
Alex susţine că tricoul pe care îl poartă nu e al lui şi 
nu vrea să îl returneze proprietarului cu urme de 
pix. 

— Ar trebui să mergem acasă. 

Ryan îşi pune mâna pe spatele meu şi mă ghidează 
spre maşină. 

- Ne vedem la nuntă, nu-i aşa? îi întreabă pe 
băieţi, după care mă sărută din nou pe tâmplă. 

Deschide portiera maşinii, iar după ce intru, se 
apleacă şi mă întreabă dacă sunt bine. 

Nu. Da. Ce naiba s-a întâmplat? 

Încuviinţez, poate prea repede, dar clar sunt mai 
bine decât credeam că aveam să fiu acum cinci 
minute. 

Mă uit la buzele lui Ryan şi îmi amintesc de lucrul 
pe care mi l-a refuzat de pe lista de dorinţe. „Nu mă 
simt confortabil să mă prefac când vine vorba de 
intimitate.“ 

- Ce a fost chestia aia? îi şoptesc, în speranța că o 
să mă sărute din nou. 

Îmi dă o şuviţă după ureche. Probabil mi s-a 
stricat coafura când degetele lui erau înfipte în coada 
mea şi gura lui era peste a mea. 

- M-am prefăcut, Ind. 

„Ah!“ 


Balonul umplut cu speranţe mi se sparge în piept. 

- Credeam că sărutatul nu era pe listă pentru că 
nu voiai să te prefaci. 

- Am făcut o excepţie pentru că am văzut că te 
înecai. În plus, îți eram dator după ce am dat-o în 
bară la banchetul de toamnă. Suntem chit? 

Chit? Tocmai mi-a oferit cel mai reușit sărut al 
vieţii mele şi a făcut-o doar ca să fim chit? 

- Da, Sigur că da. Suntem chit. 

- Bun, atunci hai să mergem acasă! 

Îmi zâmbeşte şi mă strânge de coapsă. 


CAPITOLUL 17 


Indy 


Eu: Ştirea zilei — sărutul pe care l-ai văzut 
săptămâna trecută a fost fals, dar tot a 
trebuit să-mi schimb lenjeria când am ajuns 
acasă. Deci poate că a fost puţin real? 

Stevie: Dacă o să te ajut să te muţi, o să te 
oprești cu știrile astea din iad? 

Eu: Sunt deja prea implicată. Nu uita că te- 
am avertizat! 


- Sunteţi sigură? 

- Da, am vorbit chiar ieri cu furnizorul nostru. 
Polita noastră de asigurare nu include și 
tratamentele de fertilitate, iar asta nu o să se schimbe 
la începutul anului. Va trebui să plătiţi chiar 
dumneavoastră. 

Mă arunc în pat şi oftez învinsă. 

- Mulţumesc că aţi verificat. 


— Sigur că da. O zi frumoasă. 

Şefa departamentului de resurse umane al 
companiei aeriene închide telefonul, după care tip 
într-o pernă. 

La naiba, ştiam eu că n-ar fi trebuit să-mi fac 
speranţe! 

Săptămâna trecută, am ieşit la cină cu colegii când 
eram în deplasare și le-am spus de ce vreau să câștig 
nişte bani în plus. Una dintre colege era convinsă că 
asigurările noastre includ şi tratamente de fertilitate, 
dar, din păcate, speranţele mele au fost distruse în 
această dimineaţă. 

Acum, când Ryan nu mai îmi dă voie să plătesc 
chiria, câştig destul cât să îmi permit un tratament, 
dar tot ar fi plăcut să-i ofer ceva în schimb. Mi-ar 
plăcea să accepte chiar şi puţin, pentru ca apoi să pot 
merge la cumpărături, să-mi iau haine noi şi să nu 
mă simt vinovată că fratele celei mai bune prietene 
mă lasă să stau gratis la el acasă, în timp ce eu arunc 
cu banii pe lucruri distractive. 

Mă duc în bucătărie şi mă apuc de treabă. Ryan e 
plecat în deplasare timp de o săptămână, iar eu am 
reușit să curăţ cât de cât dezastrul pe care l-am făcut 
în apartament, deşi sunt convinsă că nu la 
standardele lui. Sunt chiar surprinsă că nu a spălat 
vasele când s-a întors de la aeroport pe la trei 
dimineața. 

În dimineaţa de după sărutul acela, a plecat în 
deplasare şi n-am fost în stare să mă gândesc la 
altceva. Felul în care m-a revendicat şi şi-a pus o 
mână pe şoldul meu și cealaltă în părul meu. Felul în 
care buzele lui au fost autoritare, dar destul de 
catifelate cât să se muleze pe ale mele. Să nu mai zic 
de motivul pentru care a făcut asta: nu a vrut ca Alex 
să creadă că a ieşit câştigător. 


Ştiu că totul a fost de fațadă, dar e imposibil să-mi 
conving corpul să creadă. Dacă acela a fost un sărut 
fals, nu ştiu dacă aş putea să fac faţă unui sărut real. 

Faptul că l-am văzut pe Alex a fost o doză 
dureroasă a realităţii mele. Am avut privilegiul să-l 
uit până în seara aceea. Mă rog, poate că nu l-am 
uitat complet, pentru că trădarea lui a lăsat o rană 
adâncă, ce n-o să se vindece niciodată şi care o să tot 
supureze de-a lungul vieţii mele, dar măcar în 
ultimele săptămâni nu mă mai gândisem aşa de mult 
la el. 

Însă seara aceea, când l-am văzut şi mi-am dat 
seama că mă consideră uşor de înlocuit, doar o 
bucată dispensabilă a vieţii lui, în condiţiile în care el 
fusese o prioritate atâta vreme, a trezit în mine o 
dorință disperată de a merge mai departe, exact cum 
a făcut el. 

Dacă Alex poate să-şi trăiască viața de parcă n-am 
însemnat nimic pentru el, de ce n-aş putea să fac şi 
cu acelaşi lucru? De ce e ultimul bărbat cu care am 
fost? De ce n-aş fi capabilă să fac diferenţa între sex 
şi iubire? N-am mai făcut asta până acum, dar 
trebuie să încerc. Au trecut doar şapte luni de când 
trăiam viața despre care credeam că avea să dureze o 
eternitate. Inima mea n-are cum să fie pregătită să 
meargă mai departe, dar asta nu înseamnă că nu 
poate să o facă trupul meu. 

Poate că o relaţie fizică o să mă ajute să mi-l scot 
din sistem şi nu există decât un singur bărbat cu care 
vreau să testez teoria asta. 

Uşa dormitorului lui Ryan se deschide, de parcă 
gândurile mele carnale l-au invocat. Tocmai pun 
vasele în mașina de spălat. Sunt aplecată, cu fundul 
în afară, dar cum totul a fost doar o şaradă între noi, 


asta n-ar trebui să fie o problemă pentru el. Pentru 
că atracţia e doar de ochii lumii, nu-i aşa? 

Când mă uit peste umăr, sunt plăcut surprinsă să 
văd că sunt ţinta privirii lui. Pantalonii mei sunt o 
idee prea scurţi, dar așa îi trebuie. 

„Exact, colegule, admiră-mă! Şi multă baftă să spui 
că te prefaci când salivezi.“ 

Dar apoi îl văd cu adevărat şi îmi plimb privirea 
peste pieptul lui gol, pentru că Ryan nu poartă decât 
un prosop şi apa curge şiroaie pe el. Tocmai a ieşit de 
la duş. Se reazemă de cadrul uşii şi îşi încrucișează 
braţele peste pieptul umed, iar zâmbetul îi scoate la 
iveală gropiţele. 

- Indigo Ivers, speli cumva vasele? 

Îmi dau ochii peste cap. 

— Aşa arată visul tău umed, Shay? 

- Cam aşa. 

Intră în bucătărie, iar zâmbetul arogant de pe faţa 
lui, care rareori îşi face apariţia, îmi dă de înţeles că 
ştie exact ce face. 

- Unde îţi sunt hainele? 

- În camera mea? 

— Şi de ce nu le porţi? 

- Pentru că asta e casa mea. 

Îl simt în spatele meu. Simt cum mă priveşte în 
timp ce spăl un castron murdar. Îşi pune mâinile în 
dreapta şi în stânga mea, rezemându-se de chiuvetă. 
Pieptul lui e lipit de spatele meu, iar căldura pe care 
o emană mă învăluie. 

Nu are nimic altceva pe el, cu excepţia prosopului, 
şi nu-mi doresc decât să mă lipesc de el şi să-i simt 
corpul. 

Îmi dreg vocea și îl întreb: 

- O să adaugi imaginea asta în sertarul tău pentru 
următoarea noapte singur în deplasare? 


Îi bubuie pieptul. 

- Da. Palma lui alunecă pe spatele meu, apoi se 
îndepărtează, oferindu-mi spaţiu. Apropo, bună 
dimineața. 

Îmi înghit gemetele slabe provocate de simpla lui 
atingere. 

- Bună dimineaţa. Cum a fost deplasarea? 

- A fost în regulă. Două victorii, două pierderi. 
Azi pleci tu în deplasare? 

Aşez ultimele vase în maşina de spălat, o închid şi 
mă întorc spre el. Muşchii supli şi perfecţi care se 
întind pe pieptul lui lat şi pe abdomen şerpuiesc în 
jos, schițând un drum vizual pe care aş vrea să-l 
urmez. Părul presărat sub buricul lui şi... 
„Dumnezeule, femeie, revino-ți!“ 

Râsetul lui Ryan mă scoate din transă. Ador 
sunetul, dar nu suport cât de îngâmfat e. 

- Du-te şi pune-ţi nişte haine pe tine! 

- Tu ai fost cea obsedată să mă vezi la bustul gol 
prima oară când ai venit aici. 

- Asta a fost înainte să îmi dau seama cât de 
enervant eşti. 

Îşi ridică un deget la buze în timp ce-și plimbă 
privirea peste picioarele mele goale. Sigur ştie ce 
efect are asupra mea şi nu mi se pare corect. Deja m- 
a refuzat o dată. 

- Ryan, vorbesc serios, ce faci? 

- Doar continui jocul pe care l-ai început, îmi 
spune şi face doi paşi spre mine. 

Îmi atinge pantalonii, iar asta îmi face pielea de 
găină. 

- Porţi pantalonii ăştia minusculi şi te apleci în 
bucătăria mea. Serios, Blue, nu e cazul să faci pe 
inocenta. 


Se duce să-şi ia un iaurt din frigider, în timp ce eu 
inspir adânc. Cum poate să nu fie afectat deloc? Tot 
corpul mi-a luat foc pentru că simt nevoia să fac sex, 
iar singura persoană cu care vreau să fac asta e 
iubitul meu fals, care în momentul de faţă se plimbă 
prin apartament doar cu un prosop în jurul taliei. 

Oare sărutul ăla chiar nu l-a făcut să simtă ceva? 
Nu e atras sexual de mine chiar deloc? 

Mă strecor în faţa sertarului cu tacâmuri înainte 
să-şi scoată o lingură. 

Ryan oftează. 

- Indy, ce faci? 

- Mă consideri drăguță? 

Îşi dă ochii peste cap. 

- Răspunde-mi! 

Mă fixează cu o expresie serioasă şi stoică. 

- Te consider deşteaptă. 

„Ah!“ 

- Bună. Dezordonată. O idee prea isteaţă şi prea 
fermecătoare pentru propriul tău bine. 

Uau! Îmi place răspunsul ăsta mai mult decât cel la 
care mă aşteptam, dar divaghez, pentru că tot ce mi- 
a spus este prea detaliat şi mă cunoaşte prea bine. 

- Deci nu mă consideri drăguță. 

Râde. 

- Indy, nu sunt orb, dar dacă aş fi, sunt destul de 
sigur că aş putea să îţi ating faţa şi aş înţelege cât de 
superbă eşti. Dar deja nu mai este primul lucru pe 
care îl văd. 

La naiba! 

Mă apropii de el, blocând în continuare sertarul la 
care vrea să ajungă. Îmi lipesc sânii de abdomenul 
lui şi mă asigur că nu mai e nici un spaţiu între noi. 
Nu poate să răspundă la întrebare cu atâta sinceritate 


după ce a susținut că s-a prefăcut când m-a sărutat 
seara trecută. 

Îl văd cum înghite în sec. 

- Ce faci? 

- Mă prefac. Intru în spaţiul lui personal şi îmi 
înfăşor braţele în jurul umerilor lui. Îl zgârii uşor pe 
cap. Mă prefac. Exact cum te-ai prefăcut şi tu în 
seara când m-ai sărutat. 

- Serios? Îşi coboară capul, iar acum buzele sunt 
aproape de faţa mea, după care îşi lipește fruntea de 
umărul meu. Ce bine e, şopteşte el, în timp ce îl trag 
mai aproape. 

„Mă prefac pe naiba 

Șoldurile mi se freacă de ale lui, nu știu dacă 
voluntar sau nu, dar îmi amintesc foarte repede că 
bărbatul ăsta nu poartă decât un prosop. 

Scâncesc când mă ridică cu un singur braţ pe 
blatul din bucătărie. Palmele lui imense mă trag de 
coapse spre margine. Îmi desface genunchii, în timp 
ce fața lui încă este lipită de gâtul meu. 

Mă strânge şi mă sufocă, dar în cel mai bun mod 
posibil. Mă retrag puţin ca să-i urmăresc degetele 
care mă mângâie pe interiorul coapselor. Nu se 
grăbeşte. E lent şi frustrant când îmi desparte 
picioarele din ce în ce mai mult. Când ajunge la 
jumătatea coapsei, mă sărută pe gât şi închid ochii. 
Îmi las capul pe spate şi toată dorinţa mi se revarsă 
în jos. 

Îl vreau. 

Îl vreau, mai ales cu câţiva centimetri mai sus. Aş 
prefera, de asemenea, ca degetul lui mare să facă 
nişte cercuri mici. 

Mă pierd în senzaţie, iar picioarele mi se înfăşoară 
în jurul lui. Îi simt respiraţia şi buzele pe gât. 

Şoldurile încep să mi se miște involuntar, înfometate 
după el. 

Mă muşcă uşor de ureche, iar gestul îmi trimite 
fiori între picioare. Nu mă pot abţine şi îmi scapă un 
geamăt de pe buze. 

- Blue, nu vrei să joci jocul ăsta cu mine! O să 
câştig mereu, spune el în timp ce se retrage şi mă 
atinge pe nas cu o lingură. 

Mă uit în jos şi văd raftul cu tacâmuri tras între 
picioarele mele deschise. Tipul ăsta mi-a distrat 
atenţia și a deschis un sertar afurisit cu tacâmuri 
între coapsele mele. 

Sunt încinsă, fâstâcită şi puţin iritată. Ce tupeu are 
bărbatul ăsta să mă lase aşa, arzând de dorinţă! 

- De ce eşti aşa de sigur că o să câştigi? 

Ridică o sprânceană şi mă fixează cu privirea, 
mesajul fiind „Eşti la un pas să ai un orgasm pe masa 
din bucătărie şi ai impresia că eu o să fiu primul care 
cedează?“ 

Îi susțin privirea pentru că nu vreau să accept 
răspunsul tăcut. 

Ryan se întoarce cu spatele la mine și se îndreaptă 
spre camera lui, însă, înainte să închidă uşa, îl aud 
spunând: 

- Pentru că sunt abstinent, de aia. 


CAPITOLUL 18 


Ryan 


- Tu faci cinste, nu-i așa? strigă Dom din celălalt 
capăt al mesei. 


- Da, omule, spun amuzat, ştiind că tipul poate să- 
şi permită fără probleme să plătească. 

- În cazul ăsta, vreau cel mai scump vin roşu, îi 
spune chelnerului. 

Ce idiot! 

Ethan, care stă în dreapta mea, se apleacă spre 
mine. 

- E drăguţ locul ăsta. Elegant. 

Apoi admiră camera privată din spatele unuia 
dintre cele mai exclusiviste restaurante din Chicago. 

Da, e elegant, dar cel mai important e că e privat. 
Are intrare în spate, paparazzii nu au voie aici şi se 
pare că toţi chelnerii au semnat contracte de 
confidenţialitate. Dacă fiecare ieşire în public ar fi 
aşa, poate că mi-aş părăsi apartamentul pentru mai 
mult decât doar antrenamente şi meciuri. 

Ethan analizează din nou camera cu privirea lui 
critică. 

- Spune-mi, care e problema cu locul ăsta? Ai spus 
că trebuie să organizez o cină cu echipa. Asta fac. 

- Ți-am mai spus să consideri asta o ocazie ca 
băieţii să te cunoască mai bine. E destul de greu să 
facă asta când jumătate din echipă trebuie să țipe ca 
să-i auzi. 

Mă uit în jur. Camera din spate are pereţi negri, 
lumină şi o masă destul de lungă cât să încapă 
paisprezece oameni. E perfectă, asta dacă nu încerci 
să vorbeşti cu jumătate dintre invitaţii tăi. 

Ca să fiu sincer, am ştiut că cina asta n-o să fie 
precum celelalte când am făcut rezervarea acum 
două săptămâni. Acasă la Ethan e mereu o atmosferă 
caldă şi primitoare. Soţia şi mama lui i-au învăţat pe 
unii dintre băieţi să facă faimoasele lor preparate 
coreene de-a lungul anilor, iar fiicele lui de obicei 
aleargă printre noi sau stau în poala jucătorilor, 


învăţându-i pe sportivii profesionişti cum să 
coloreze fără să depăşească liniile. 

Doar că eu nu sunt ca el. Apartamentul meu e 
aproape gol şi destul de rece. Nu am o familie care să 
întâmpine echipa şi, chiar dacă aş avea, nu îmi place 
ideea de a lăsa atâţia oameni în spaţiul meu, chiar 
dacă sunt colegii mei de echipă. 

Doar câţiva au intrat în cercul meu de încredere. 
Stevie, Zanders şi acum Indy, dar nu am încredere 
oarbă în oameni, nici măcar în colegii mei de echipă. 
E adevărat că pe majoritatea îi ştiu de mai bine de 
patru ani, dar sunt doar colegii mei. 

Încrederea se câștigă, nu e oferită, însă, dacă aş 
spune asta cu voce tare, Ethan mi-ar aminti că 
tocmai lipsa de încredere în propria echipă e motivul 
pentru care am pierdut patru meciuri la rând. 

Băieţii par să se simtă destul de bine. Celălalt capăt 
al mesei e mult mai gălăgios decât capătul meu. Toţi 
glumesc şi beau pe banii mei. 

În stânga mea stă unul dintre începători. 

- Leon, mai vrei un pahar de vin? 

Ridic sticla şi mă ofer să-i torn. 

- Nu, mulțumesc, spune el în timp ce nu-şi ridică 
privirea din farfurie. 

- Eşti sigur? 

Mă priveşte ezitant, de parcă încearcă să mă 
citească, iar asta îl amuză pe Ethan. 

- Leon, nu e un test. Nu o să fii pedepsit pentru că 
bei al doilea pahar de vin. Mâine plecăm în 
deplasare. 

Un zâmbet vag apare pe faţa lui Leon când îl 
priveşte pe Ethan, dar apoi îşi coboară din nou 
privirea în farfurie. 

- Da, sigur, mai vreau unul. Mulţumesc. 


Îi mai torn un pahar şi nu înţeleg de ce a fost totul 
atât de ciudat. 

Deja, când e timpul pentru desert, nu mă mai pot 
abţine. Scot telefonul ca să-i scriu lui Indy. 

S-a întors din deplasare după-amiază, aşa că n-am 
văzut-o de cinci zile. Şi înainte de asta am fost eu 
plecat şase zile. Ceea ce înseamnă că în ultimele 
unsprezece zile singurul lucru la care m-am gândit a 
fost sărutul ăla. 

A fost perfect. Intens. Catifelat. A fost ametitor şi 
vreau să îl repet. Trebuie să-l repet înainte să 
explodez. Oare există vreun studiu care spune de 
câte ori poţi să te masturbezi înainte să ai o 
problemă serioasă? Pentru că fiecare atingere a 
penisului meu a fost însoțită de imaginea picioarelor 
ci lungi înfăşurate în jurul şoldurilor mele, a 
mâinilor ei catifelate care mă ating peste tot şi a 
acelor buze. Acele buze apetisante, care explorează 
fiecare părticică a pielii mele. 

Chiar a fost o şaradă, aşa cum am susținut? În nici 
un caz. 

Aşa cum i-am spus, nu mă simt confortabil să 
creez o intimitate falsă, aşa că n-am făcut-o. Corpul 
mi-a luat foc când am văzut-o stând în afara arenei 
cu el. Am ştiut cine e din clipa în care l-am văzut, iar 
suspiciunea mi-a fost confirmată când am văzut 
comportamentul colegei mele de apartament. 
Îngheţase pe loc şi se pierduse cu firea. În ochii ei 
căprui şi buni licăreau lacrimi care amenințau să 
curgă, iar asta m-a enervat, pentru că idiotul ăla nu 
merită nimic de la ea. 

Nu l-aş fi lăsat niciodată să o vadă plângând din 
cauza lui, aşa că aş putea spune că am sărutat-o 
pentru asta. Dar adevărul este că, atunci când am 
ieşit din arenă, nu am văzut-o decât pe Blue. Pe Blue 


a mea, cea perfectă, cu tocurile alea înalte, pantaloni 
de piele şi atitudinea care e cel mai ciudat amestec de 
fată binevoitoare şi tăioasă. 

Însă, când l-am observat pe el, am văzut roşu în 
faţa ochilor. 

Se poate spune că am fost posesiv, protector sau 
m-am purtat ca un om al peşterii. Nu-mi pasă. Nici 
o parte din mine nu i-ar permite glumei ăleia de 
bărbat să aibă impresia că a câştigat. Aşa că, da, am 
sărutat-o ca să demonstrez ceva. Dar am sărutat-o şi 
pentru că am vrut să o fac de săptămâni întregi. 


Eu: Cum merge organizarea petrecerii 
pentru mireasă? 


Încercările mele patetice de a găsi orice motiv ca 
să-i scriu lui Indy devin din ce în ce mai evidente. Îi 
trimit poze cu mic-dejunul meu singur, fără ea, o 
întreb cum se numesc anumite flori sau pur şi 
simplu îi scriu ca să mă plâng că nu curăţă foarte 
bine după ea, deşi m-am obişnuit ca apartamentul 
meu să fie haotic. Găsesc zilnic un motiv să-i scriu şi 
deja am vorbit despre petrecerea asta toată 
săptămâna, dar, la naiba, vreau să vorbesc cu ea! 

Nici nu vreau să încep să vorbesc despre prietenele 
ei din copilărie, care profită de nevoia lui Indy de a 
face orice pentru cei la care ţine. Au fost să-şi 
cumpere rochii fără ea, dar în mod convenabil au 
nevoie de ea ca să organizeze petrecerea pentru 
mireasă. Indy nu le-ar refuza niciodată şi sunt 
convins că o să iasă totul minunat, dar nu asta e 
ideea. Sunt curios când s-a întâmplat ultima oară ca 
una dintre acele prietene să organizeze ceva pentru 
ea. 


Blue: Încep să se lege lucrurile! Azi am 
comandat aranjamentele florale. Cum e 
cina cu echipa? 


Eu: E în regulă. 
Însă peste treizeci de secunde îi spun adevărul. 


Eu: Am minţit, nu e. E destul de nasol. 
Când mergeam acasă la Ethan, toată lumea 
era foarte fericită să participe. 

Blue: Care crezi că e diferenţa? 


Eu: Nu știu. Am ales unul dintre cele mai 
scumpe restaurante din Chicago, iar 
mâncarea a fost bună. 

Blue: Știu că nu mă vezi, dar tocmai mi-am 
dai ochii peste cap. Diferenţa e că Ethan a 
primit echipa în viaţa lui. Poate că ar trebui 
să faci și tu asta. 

Eu: Ţi-a spus să zici asta? 

Blue: Nu, așa sunt eu, genială. 


Primesc discret nota de plată şi dau cardul meu 
Black Amex. 


Eu: O să ne vedem când ajung acasă? 


Mă bucur că am întrebat-o asta în mesaj, pentru 
că, dacă aş fi spus-o tare, sunt destul de sigur că mi- 
ar fi tremurat vocea ca unui elev entuziasmat s-o 
vadă pe fata de care îi place. 


Blue: Da, dar o să ajung acasă târziu sau 
poate mâine. Am planuri în seara asta. 


Cum adică? Ce planuri? Şi cu cine? Cum adică 
poate mâine? 

Abia mă abţin să nu scriu toate întrebările astea, 
nu că m-aş afla într-o poziţie în care să merit vreun 


răspuns. Sunt doar colegul ei de apartament, nu-mi 
datorează nimic. Însă toată săptămâna abia am 
aşteptat să se întoarcă acasă. Chiar am vorbit cu tipul 
de la florăria ei preferată şi i-am zis să trimită un 
buchet astăzi, pentru că ştiam că o s-o facă fericită. 
Și pentru că am omorât ultimele flori pe care mi le-a 
lăsat în grijă. 

Acum însă mă simt meschin și iritat, iar singurul 
motiv real e că voiam să stea acasă cu mine. N-a 
obosit de la atâta muncă? Înţeleg că e vineri seară, 
dar de ce şi-a făcut planuri? 

Îmi pun întrebările astea de parcă nu o cunosc pe 
fata cu care locuiesc. Indy e un fluture social care 
adoră oamenii. Bineînţeles că şi-a făcut planuri într- 
o seară de vineri. E o femeie singură, superbă şi prea 
deşteaptă pentru propriul ei bine. Doar pentru că 
mie mi-e greu să ies din apartament, nu înseamnă că 
şi ea e în aceeaşi situaţie. Nu i-ar fi niciodată 
îndeajuns să stea ascunsă cu mine în casă. 


Eu: Bine, să îmi spui dacă ai nevoie de ceva. 


Dumnezeule, cât de patetic sunt! 
Blue: Mulţumesc. Să ai o seară frumoasă! 


Slabe şanse ca asta să se întâmple acum. 

Una dintre regulile cinei cu echipa este că, dacă se 
bea alcool, nimeni nu o să se urce la volan. Aşa că, în 
timp ce ultimii colegi se urcă într-o mașină, eu şi 
Ethan ne aşteptăm maşinile. 

— A mers bine, nu crezi? 

Fl ridică din umeri. 

- Da, a fost drăguţ. Mâncarea a fost bună. 

- Dar... 

- Dar n-ai observat că Leon nu putea să te 
privească în ochi? Sau că jumătate din echipă purta 


propriile conversații? Cina cu echipa este despre 
apropierea dintre colegi. Ne oferă o scuză să ne 
dezbrăcăm de uniforme şi să ne cunoaştem ca 
oameni, nu ca jucători, lucru ce nu s-a întâmplat în 
seara asta. 

Nu sunt orb, ştiu că masa organizată de mine nu s- 
a comparat cu cele organizate de Ethan. 

- Da chiar aşa, care e treaba cu Leon? 

- Chiar nu îţi dai seama că puştiul este îngrozit de 
tine? 

- De mine? 

Ethan râde și îmi spune sarcastic: 

- Şocant, nu-i aşa? Pentru că ești cel mai simpatic 
tip din lume pe teren. 

- Când sunt pe teren, sunt la muncă. Nu sunt 
acelaşi pe teren şi în timpul liber. 

- Ryan, ştii că ești prietenul meu, dar nu faci decât 
să îmi demonstrezi ideea. Nimeni nu te mai 
cunoaşte în afara terenului de baschet, așa că au 
impresia că eşti un nemernic dominant, care o să 
măture cu ei pe jos dacă vor face o greşeală. Lui 
Leon îi e teamă să fie în aceeaşi echipă cu tine în 
timpul antrenamentului, ştiai asta? 

- Asta e ridicol, pufnesc eu. Nu are de ce să ia 
personal ce spun sau ce fac când sunt la muncă. 

- Băieţilor le e teamă că o să scape o pasă de la 
tine. Le e teamă că o să rateze o aruncare la coș în 
loc să-ţi paseze ţie mingea şi să te lase să arunci. N-o 
să ajungem niciodată în play-offuri dacă nu pot să 
aibă destulă încredere în ei înşişi şi, cel mai 
important, dacă tu nu o să ai încredere în ei. 

Omul ăsta parcă îmi citeşte gândurile. Ştiu toate 
lucrurile astea. Văd teama din ochii colegilor mei 
când fac o greşeală şi, evident, sunt foarte conştient 
de propriile probleme de încredere. 


Sedanul negru al lui Ethan oprește în faţa lui. 

- Nu vreau să fiu un nemernic... 

- Nu, ai dreptate, îl întrerup eu. Trebuie să lucrez 
la asta. 

El mă bate scurt pe spate. 

- Mulţumesc pentru cină. Ne vedem mâine la 
aeropori. 

— Ne vedem mâine. 

Drumul cu maşina înapoi spre apartament e foarte 
tăcut. Uneori, mai vorbesc cu Harold, dar în seara 
asta am nevoie de linişte. Ştiu de ce e nevoie ca să 
câştigi un campionat, doar am câștigat două titluri 
naţionale când eram în colegiu. Dar acum sunt alt 
bărbat. Nu mi-e la fel de uşor să am încredere în 
colegii mei sau în oricine altcineva. 

- Bun-venit înapoi, domnule Shay! 

— David, de ce lucrezi în tura de noapte? 

David, care este portarul din timpul zilei, îmi ţine 
uşa deschisă. Cu toate că i-am spus să-mi zică Ryan, 
este evident că nu se simte destul de confortabil să 
facă asta, aşa că trec cu vederea formalitatea. 

- Nepoata mea a avut recital de pian în după- 
amiaza asta şi nu am putut să-l ratez. 

David e un bărbat bun, cu o familie mare. În plus, 
e foarte discret şi-l apreciez mai mult decât îşi dă 
seama. A fost o constantă în viaţa mea de când m- 
am mutat în Chicago, aşa că anul trecut, când mi-a 
spus că nepoata lui nu mai merge la lecţii de pian 
pentru că familia nu şi le mai permite, am găsit o 
fundaţie care i-a oferit o bursă ce o susţine şi îi 
plăteşte lecţiile cât timp va dori să continue. 

David nu ştie că bursa respectivă este pur şi simplu 
contul meu personal, dar detaliile astea nu sunt 
importante. 

- Cum a fost? 


- Absolut magnific. Devine din ce în ce mai bună, 
spune el cu o licărire în ochi. 

Îl bat pe umăr. 

- Sunt convins că ai şi o înregistrare. Mi-o arăţi 
mâine? 

- S-a făcut. Florile au fost livrate, precum și 
rafturile. Să chem pe cineva să le asambleze? 

- Mă descurc, dar mulțumesc. Sunt la jumătatea 
holului când mă întorc spre uşă. David, ai văzut-o 
cumva pe Indy în seara asta? 

Pe faţă îi apare un zâmbet. 

- Sigur că da. Era superbă. 

Înghit în sec. 

- Sunt convins. A spus cumva unde se duce? Și-a 
luat maşina? 

- N-a spus, dar am văzut că a luat un taxi. 

- Am înţeles. Noapte bună, David. 

Înainte să urc în lift, portarul mă opreşte. 

- Este specială, domnule Shay. Are sufletul bun. 

Mă topesc când îl aud. 

— Aşa e, chiar e specială. 

Trebuie să recunosc, apartamentul meu e de-a 
dreptul deprimant. E vineri seară și orașul 
explodează de muzică, oameni şi viaţă, iar eu am o 
noapte liberă şi o petrec izolat între acești patru 
pereţi. Chiar dacă aş vrea să ies şi să mă bucur de 
weekend, să o sun pe Indy, să văd dacă ar vrea să ne 
vedem, nu e o opţiune pentru mine. Nu e un lux pe 
care să mi-l permit. Intimitatea e un privilegiu la 
care am renunțat când am semnat contractul cu 
echipa acum patru ani şi jumătate. 

Stevie şi Zanders au plecat într-o excursie până în 
Indiana, ca să-l viziteze pe tatăl lui Zee, aşa că sunt 
cu adevărat singur în seara asta. Dar nu e nimic nou. 
De fapt, chiar mi-am dorit, însă de când s-a mutat 


Indy cu mine şi a adus o explozie de culori, nu îmi 
mai place aşa de mult să fiu singur. Tăcerea e 
asurzitoare fără ea aici. Vreau confortul intimităţii, 
dar o vreau şi pe ea alături cât mă bucur de asta. 

Florile pe care le-am comandat sunt în diverse 
nuanţe de mov-deschis şi roz, deci cred că o să-i 
placă. Nu e deloc practic să cheltuiesc întruna bani 
pe flori care mor la scurt timp după ce ajung acasă, 
dar merită fiecare cent când văd cât de fericită o fac. 
Fata aia merită să fie răsfăţată, iar eu vreau să fiu cel 
care o răsfaţă. Le tai tulpinile, aşa cum m-a învăţat, 
apoi adaug soluţie pentru plante în apă şi încerc să le 
aranjez ca un decorator floral profesionist. Rezultatul 
nu arată nici pe departe la fel de drăguţ, dar măcar 
am încercat, 

Mă schimb în nişte pantaloni de trening şi un 
tricou, scot o bere din frigider şi mă apuc de 
asamblarea bibliotecii pe care am comandat-o. Aș fi 
putut foarte ușor să comand una personalizată sau 
chiar deja asamblată, dar ideea de a o construi cu 
mâinile mele sună bine, îmi oferă o doză de 
normalitate. 

Pare ceva ce ar face un bărbat normal pentru fata 
pe care o place. Pentru că, până la urmă, pentru ea e 
biblioteca asta. Mi-am revendicat biblioteca, iar 
cărțile mele sunt acum la locul lor, organizate după 
numele de familie al autorului, fără tipi la bustul gol 
presăraţi printre ele. Însă romanele de dragoste ale 
lui Indy stau pe podeaua din living din săptămâna în 
care s-a mutat cu mine. Chiar dacă o tachinez, am 
văzut-o plângând, râzând sau chiar stând picior 
peste picior în timpul anumitor scene. Mă emoţio- 
nează faptul că iubirea dintre două personaje fictive 
poate să-i aducă atâta bucurie. 


Instrucţiunile spun că e nevoie de doi oameni 
pentru asamblarea bibliotecii, dar sunt doar eu, aşa 
că iau o gură de bere şi mă apuc de treabă. 


Da, poate că a trebuit să dezasamblez şi să 
reasamblez de câteva ori. Poate că a trebuit să mă uit 
şi la câteva clipuri de pe Youlube ca să îmi dau 
seama ce trebuie să fac, dar, într-un final, biblioteca 
lui Indy este gata şi oarecum stabilă. Sticla de bere e 
în continuare plină și caldă, practic neatinsă când 
termin, dar cred că o să-i placă. 

Las cărțile pe podea, unde sunt. Cu toate că îmi 
place să aranjez lucrurile într-un anumit fel, Indy are 
alte gusturi, iar zona asta ea ei. 

Îmi sună telefonul și muzica din fundal mă 
readuce cu picioarele pe pământ. Caut printre bucăţi 
aruncate de carton şi văd numele surorii mele pe 
ecran. 

- Bună, Vee. Ce mai faci? 

Mă aşez pe canapea. 

— Mai eşti la cină cu echipa? 

- Nu, sunt acasă. 

- Ce bine! răsuflă ea uşurată. Am nevoie de o 
favoare. Mă rog, Indy are nevoie de o favoare. 

- Ce s-a întâmplat? întreb eu uşor panicat. 

- Nu o să-i placă faptul că te-am sunat. Nu e mare 
lucru, dar... 

— Stevie, ce se întâmplă? 

- L-a sunat pe Rio să o ia cu maşina, dar el e acasă 
şi a băut când a jucat Xbox cu nişte tipi din echipă. 
Rio m-a sunat pe mine, dar eu sunt în Indiana în 
vizită la tatăl lui Zee şi durează cam o oră ca un taxi 
să o ia din centru. 

- Are nevoie de o mașină? M-am ridicat deja de pe 
canapea, mi-am luat cheile şi mă îndrept spre uşă, 


recunoscător că n-am băut berea de mai devreme. 
Acum plec. Unde este? 

— Să nu te enervezi! 

Mă opresc cu mâna pe clanţă. 

- Ăsta e clar un mod de a mă face să mă alarme. 

— A ieşit la o întâlnire, iar tipul se poartă ciudat, o 
face să se simtă incomod. Este la Sullivan. 

A ieşit la o întâlnire? 

Mi se usucă gura, în timp ce furia mi se revarsă în 
fiecare celulă a corpului. O să încerc să trec peste 
faptul că e la o întâlnire, mai ales după ce mi-a spus 
că întâlnirea noastră a fost prima din viaţa ei. Dacă 
tipul ăla a îndrăznit să o atingă măcar fără să aibă 
consimțământul ei, sora mea ar face bine să se 
întoarcă în Chicago ca să mă scoată din închisoare 
în seara asta. 

- Ryan, mai eşti acolo? 

Înghit în sec, ca să-mi umezesc gura uscată şi ca să 
pot vorbi. 

- Sunt pe drum. 


CAPITOLUL 19 


Indy 


E abstinent. 

Ryan Shay e abstinent. 

Ce am făcut noi, populaţia feminină, ca să 
merităm asta? 

Într-un fel, simt că ratez una dintre cele grozave 
experienţe din viaţă. Nu-mi pasă dacă e abstinent de 
un an sau de opt, sunt convinsă că bărbatul ăla ştie 


ce să facă între așternuturi. Nu există om pe 
pământul ăsta care să vadă precizia, fluiditatea şi 
controlul pe care le are Ryan Shay când joacă baschet 
şi să îmi spună că nu e bun la pat. Nu pot fi convinsă 
că sărutul ăla a fost o excepţie care nu îl reprezintă și 
în alte feluri. 

Se pare că nu exageram când glumeam că îi e 
teamă de femeile goale. Poate că nu e teamă, dar clar 
le evită cu orice preţ. 

— Indy, ai auzit ce am spus? 

„Nu, Jason, nu am auzit ce ai spus, pentru că 
toată seara ai vorbit doar despre tine şi am început să 
te ignor din momentul în care ai spus că te-ai culcat 
cu iubita prietenului tău în noaptea balului.“ 

- Da, fascinant, mint eu. 

- Nu-i aşa? Era dusă cu pluta. Voia să mă duc cu 
ea la înmormântarea bunicii ei, dar i-am spus din 
ziua când ne-am întâlnit că zilele de sâmbătă le 
petrec doar cu băieții. Dacă nu poţi accepţi asta, 
atunci nu te vreau, înţelegi ce spun? 

Jason mai comandă un rând de băuturi. 

- Eu nu mai vreau, mulțumesc. 

- Încetează, mai ia un pahar! Bei aşa de încet, iar 
eu sunt deja la al patrulea. 

Serios! După fiecare pahar, mâinile îi devin şi mai 
plimbăreţe. Tot atinge spătarul scaunului, mă 
mângâie pe umeri şi îşi tot lipește piciorul de al meu. 
Dacă aş putea, m-aş da mai departe, dar atunci aș 
ajunge în poala fetei de lângă mine. Dacă stau să mă 
gândesc, opţiunea asta nu sună deloc rău. 

- Gin tonic? mă întreabă barmaniţa. Acum îţi 
aduc. 

- Nu, eu... 

Însă mă opresc când văd semnul discret pe care 
mi-l face cu capul. 


Dacă aş fi știut că urma să beau mai puţin de un 
pahar, aş fi venit cu maşina şi aş fi plecat acum o oră. 

N-am mai fost la întâlniri până acum, iar dacă asta 
e oferta, viitorul meu nu arată deloc bine. Asta e 
prima mea întâlnire adevărată şi e de-a dreptul 
tragică. 

Aş prefera să spun că banchetul de toamnă unde 
am fost cu Ryan a fost prima mea întâlnire, cu toate 
că amândoi ne-am prefăcut. 

Îl ignor pe Jason, care continuă să vorbească 
despre trecutul lui amoros. Evident că îi place să-şi 
audă propria voce şi nu observă că mă uit la telefon. 
Mi-am înghițit mândria şi i-am scris lui Rio acum 
cincisprezece minute, dar ultima veste pe care am 
primit-o de la el e că îmi căuta un taxi. 

Știu foarte bine că, dacă l-aş fi sunat pe Ryan, ar fi 
venit aici imediat, dar n-am putut să fac asta. Nu 
trebuie să știe că am ieşit la o întâlnire. Fie n-o să-i 
pese deloc, iar asta o să-mi rănească sentimentele, fie 
o să fie trist, iar asta o să mă doară şi mai mult. 

În plus, am descărcat Tinder şi l-am ales pe Jason 
doar pentru că era atrăgător. Din păcate, a vorbit 
întruna, iar personalitatea lui l-a transformat în cel 
mai puţin atrăgător bărbat de aici. 

N-am mai făcut sex de când am fost cu Alex. N- 
am mai avut orgasm de când am fost cu Alex și este 
momentul să trec peste asta. Sunt o femeie de 27 de 
ani care nu a mai avut un orgasm de opt luni, şi mi-e 
teamă că trupul meu o să uite cum să funcționeze 
corect. N-a mers nimic - nici degetele mele, nici 
jucăriile. Când sunt singură, nu pot să îmi pun pe 
pauză gândurile, aşa că am ajuns la concluzia că 
trebuie să fie şi altcineva cu mine. 

Bineînţeles că Ryan a fost prima mea alegere. S-ar 
putea spune chiar că am dezvoltat o pasiune deloc 


sănătoasă pentru colegul meu de apartament, iar 
ăsta e ultimul lucru de care am nevoie. N-ar trebui să 
am sentimente reale pentru nimeni aşa de curând 
după despărţirea de bărbatul cu care credeam că o să 
mă căsătoresc, nu-i aşa? 

Credeam că există o posibilitate să fac sex cu 
iubitul meu fals, care e vedetă de baschet, până în 
acea dimineaţă de săptămâna trecută, când mi-a 
spus că e abstinent. 

Trebuie să recunosc că nu m-am aşteptat la asta. 
Ştiam că ţine la intimitatea lui. Ştiam că n-a mai ieșit 
la întâlniri de când a fost cu fata din colegiu, care a 
încercat să-l folosească. Ştiam că nu aduce femeie în 
apartamentul lui, dar m-am gândit că toată distracţia 
se întâmpla în deplasare, în camera lui de hotel. Am 
presupus că le punea pe femei să semneze contracte 
de confidenţialitate sau ceva la fel de drastic, dar, nu, 
el îşi petrece fiecare noapte în deplasare singur. 
Exact cum și-a petrecut fiecare noapte acasă de când 
m-am mutat cu el. 

Mă uit prin pozele pe care mi le-a trimis. Cea cu 
scaunul gol de lângă el când stă în bucătărie, după ce 
a pregătit micul-dejun doar pentru el când eu eram 
plecată în deplasare. Poza cu buchetul de flori despre 
care voia să ştie cum se numesc, făcută în holul 
hotelului unde stătea când aveam meci în Denver. 
Apoi sunt pozele pe care i le-am trimis eu din 
deplasările mele. Cea cu biblioteca din Columbus. 
Cea cu terenul de baschet în aer liber pe lângă care 
am trecut în Minneapolis. 

Săptămâna asta am căutat orice scuză să vorbesc 
cu el şi n-am făcut-o pentru că m-am simţit singură. 
Chiar îmi place să vorbesc cu el mai mult decât îmi 
place să vorbesc cu majoritatea oamenilor. N-aş fi 
crezut că tocmai colegul meu de apartament care 


duce o viaţă izolată va deveni persoana pe care abia 
aştept să o văd, dar asta e situaţia în care suntem 
acum. 

Aici, în barul ăsta aglomerat, mă simt mai singură 
ca oricând pentru că Ryan e acasă şi mi-e dor de el. 

Barmaniţa îmi pune paharul în faţă. 

- Noroc! spune Jason, după care ia o gură lungă de 
whisky şi cola, înainte ca eu să apuc să-mi ridic 
măcar paharul de pe bar. 

lau şi eu o gură şi sunt plăcut surprinsă să 
descopăr că este doar apă minerală. Barmaniţa îmi 
face cu ochiul şi sper că lui o să-i ia dublu pe 
băutură. 

- Deci ce spui? întreabă Jason în timp ce mă 
mângâie pe coapsă. 

Îi iau dezgustat mâna de pe piciorul meu. 

— Ce spun despre ce? 

- Ce ai spune să vii la mine? Stau la zece minute de 
mers pe jos de aici. 

— Cred că o să mă duc acasă. 

- De ce? 

— Pentru că sunt obosită. 

- Da, bine, cum zici tu. Mai stăm aici puţin. 

Mai ia o gură din pahar, dar apoi privirea îi 
rămâne fixată asupra uşii din spatele meu. 

- Dumnezeule, e chiar... 

Nu aud continuarea. Mă întorc şi îl văd pe Ryan 
stând în ușă de la Sullivan. Analizează furios locul, 
însă privirea îi devine mai blândă când mă vede. Mă 
soarbe din priviri şi se relaxează, însă se încordează 
din nou când se uită la genunchiul meu. 

Jason şi-a pus din nou mâna pe piciorul meu fără 
să-mi dau seama. 

Paşii lui Ryan sunt mari şi impunători, de parcă nu 
atrăgea deja atenţia. Nu-mi vine să cred că a ieșit din 


apartament şi îmi dau seama foarte repede de ce 
evită să facă asta. Toate privirile sunt aţintite asupra 
lui şi toată lumea şopteşte. 

- E Ryan Shay? 

- Dumnezeule, e Ryan Shay! 

- Repede, scoateţi telefonul! 

Deja, când ajunge la mine, furia lui e palpabilă, 
însă cea mai înspăimântătoare parte e veninul 
controlat din vocea lui. 

- Ia-ţi naibii mâinile de pe ea! 

Mă ridic, timp în care îi dau mâna lui Jason 
laoparte, dar mă postez între el și Ryan. 

- Uşurel, omule, râde Jason, în toată prostia lui. 

Bliţul camerei unui telefon îmi aminteşte cine e 
Ryan, care e reputaţia lui şi ce urmează să se 
întâmple dacă nu îl scot din barul ăsta. 

- Ryan, e în regulă. E în regulă. 

Însă el se uită prin mine, de parcă nu exist. 

— Ai atins-o? 

Se întoarce apoi spre barmaniţă. 

— A atins-o€ 

— Ryan, încerc eu să-i atrag atenţia. 

- Am fost cu ochii pe ea, spune barmaniţa. 

- Ryan, toţi oamenii se uită. 

- Nu dau doi bani pe asta, Indy, spune el după ce 
îşi mută pentru o clipă privirea furioasă de la Jason. 
Spune-mi, ai atins-o? 

I se citeşte pe față cât de furios e, iar dacă nu aș fi 
atât de prinsă în ce se întâmplă, l-aș felicita pentru 
cât de credibil e în rolul de iubit gelos. 

- N-am atins-o în nici un mod care nu i-a plăcut. 

Tipul e de-a dreptul revoltător. 

Nu mă uit la Jason, dar sunt sigură că are un 
zâmbet îngâmfat pe faţă, iar felul în care Ryan sare 
spre el îmi confirmă acest lucru. 


O mişcare rapidă îmi menţine corpul între ei. Îl 
prind de tricou şi îl trag, în speranţa că o să reuşesc 
să-i atrag atenţia. 

- Ryan, hai să mergem acasă! Vreau să merg acasă. 

Într-un final, se uită la mine. Îmi cuprinde faţa în 
palme şi mă analizează. 

- Eşti sigură că eşti bine? 

- Da, îţi garantez. Du-mă acasă! 

Îşi pune mâna pe spatele meu şi mă îndeamnă să o 
iau înainte, dar ezit să mă dau la o parte dintre aceşti 
doi bărbaţi din simplul motiv că toată lumea 
înregistrează cu telefoanele. Într-un final, mă îndrept 
spre ieşire, doar pentru că vreau să scap odată din 
situaţia asta, însă îl aud pe Jason râzând și spunând: 

- Ryan Shay tocmai a furat-o pe tipa cu care am 
ieşit la întâlnire? 

Ryan se opreşte şi mă rog să apeleze la 
autocontrolul lui tipic. În alte circumstanţe, mi-ar fi 
plăcut să-l văd punându-l la pământ pe tipul ăsta, 
însă decizia pe care o s-o ia în momentul ăsta are 
potenţialul să-l aducă pe prima pagină a revistelor de 
mâine. 

Ryan inspiră adânc şi se întoarce spre Jason. 

— Crede-mă, nu a fost niciodată a ta! 

Maşina lui cu ferestre negre e parcată ilegal în faţa 
barului şi mă îndrept spre ea, nerăbdătoare să scap 
de haosul pe care l-am provocat. Mă întind după 
mânerul uşii şi o deschid, dar Ryan o închide la loc. 
Când mă uit la el, văd că mă fixează cu privirea. Încă 
e furios şi are expresia serioasă. Însă în ochi i se 
citeşte un univers de durere. 

L-am rănit. Dumnezeule, l-am rănit! 

Ne uităm unul la celălalt şi aproape că văd 
cuvintele care-i stau pe vârful limbii. Vrea să-mi 


spună ceva, dar nu o face şi lasă furia tăcută pe care 
o emană să vorbească în locul lui. 

Si eu vreau să spun ceva. „N-am păţit nimic. 
Serios. Mulţumesc că m-ai salvat.“ Însă amândoi ne 
privim în tăcere şi aşteptăm să rupă celălalt golul 
plin de tensiune. 

Într-un final, își mută privirea de la mine, de parcă 
nu mai suportă să mă vadă, şi îmi deschide uşa 
maşinii. 

Pe drum nu spune nimic, însă în maşină e atâta 
tensiune, încât mi-e teamă că ferestrele vor exploda 
din cauza ei. Ryan şi-a rezemat braţul stâng de ușă și 
conduce cu dreapta. Degetele i s-au înălbit de la cât 
de tare strânge volanul. 

- Ryan... 

- Nu acum, Indy. 

- Ba da, acum. De ce eşti așa de furios? 

Inspiră adânc, își trece palma peste gură, dar nu 
spune nimic. 

- Bine atunci, nu o să vorbim. Pare abordarea 
matură, spun eu şi mă întorc spre fereastră. 

Parcurgem drumul în cea mai zgomotoasă tăcere 
pe care am trăit-o vreodată. Când ajungem acasă, 
deja plămânii îmi sunt ahtiaţi după aer proaspăt și 
am nevoie să fiu departe de bărbatul ăsta care mă 
sufocă cu prezenţa lui. Ryan parchează maşina, 
opreşte motorul şi deja coboară când vreau să ies din 
maşină. 

- Nu, aud când mă întind după mâner. 

Îi urmăresc corpul sculptat cum ocoleşte maşina şi 
evită contactul vizual. Abia când ajunge în partea 
mea descuie maşina şi îmi deschide portiera ca să 
ies. Oricât de furios ar fi, Ryan Shay nu uită 
niciodată să fie un domn. 


Când cobor, îmi menţin privirea aţintită asupra 
lui, însă refuză să se uite la mine. În timp ce ţine uşa 
deschisă, îl iau ușor de bărbie şi îl forţez să mă 
privească. 

Da, e furios, dar văd un amestec de emoţii rănite 
în el. Pentru un bărbat care nu își dă voie să fie 
emotiv, simte o groază de lucruri în momentul de 
faţă. 

Expiră şi îmi spune pe un ton mai blând: 

- Hai să mergem acasă, bine? 

Drumul cu liftul este tot în tăcere, iar tensiunea e 
tot mai mare. Când ajungem în apartament, se duce 
imediat spre dormitorul lui. 

- Ryan, încerc eu să-l opresc. 

Se opreşte, dar stă tot cu spatele la mine, în faţa 
ușii lui. 

- N-am vrut să-ţi rănesc sentimentele. 

Pufneşte şi se întoarce spre mine. 

- Sentimentele? Nu mi-ai rănit sentimentele. Sunt 
supărat pentru că ai făcut ceva nechibzuit. Eşti în 
Chicago cu alt bărbat. De ce? Ar fi putut să te vadă 
oricine. Oamenii chiar te-au văzut, deşi am avut o 
înțelegere. 

Fac un pas spre el şi regret imediat gestul când văd 
felul în care se dă imediat laoparte. 

- N-a fost nimic de genul ăsta. Nu mă văd cu 
nimeni. Trebuia să fie doar o chestie de o noapte şi 
îmi pare rău, nu am crezut că o să mă recunoască 
cineva. 

- O singură noapte? Ce trebuia să fie o singură 
noapte? 

Simt că obrajii îmi iau foc, pentru că tocmai acum 
decide să mă privească exact în momentul când aș 
vrea să nu o facă. 

- Păi eu... 


Mă joc cu tivul rochiei. 

— Tu ce? 

- Am nevoie de o noapte cu cineva care nu este 
Alex, bine? Nu că ar fi treaba ta. 

Râsetul lui e sec şi lipsit de umor în timp ce 
ocoleşte insula şi îşi toarnă un pahar de whisky. 

- Îmi pare rău, Ryan, dar şi femeile au nevoile lor. 

- Atunci ocupă-te chiar tu de ele! 

ÎI privesc surprinsă. 

- Chiar nu e aşa de greu, Indy. Cum crezi că am 
rezistat atât de mult fără? 

Ia nervos listele de pe frigider şi notează ceva pe 
una, după care îmi întinde foaia de hârtie. 

— Uite, am adăugat şi la lista ta. 

„Numărul șase. Fă sex cu tine însăți!“ 

— Ştii ce, Ryan, n-ai decât să te duci naibii! Dacă aş 
adăuga şi eu la lista ta să faci sex cu cineva? 

- Despre asta e vorba? Ai făcut asta pentru că ti- 
am spus că sunt abstinent? 

Urăsc direcţia în care o ia conversaţia. Niciodată 
nu l-am judecat pentru alegerile făcute şi nu îl 
privesc altfel din cauza lor. 

Dar în adâncul sufletului, da, am făcut asta pentru 
că e abstinent. Pentru că îl doresc și, chiar dacă 
mereu a existat o limită invizibilă care l-a ţinut la 
distanță, acum este foarte clar care este aceasta. Nu 
poate să fie al meu. Nu pot decât să sper că într-o zi 
cineva o să mă ajute să uit revelaţia asta. 

- Nu, nu are legătură cu asta, dar sunt singură de 
opt luni. Nu am mai fost cu nimeni de opt luni... 

— Şi aveai de gând să-l lași pe gunoiul ăla să fie 
primul bărbat care te atinge? 

- E doar sex! Nu înseamnă nimic! 

- Ba da, înseamnă! E disperat şi mă imploră să 
înțeleg. Coboară tonul şi șopteşte: Ba chiar înseamnă 


ceva, Indy, şi e posibil să ne fi dat de gol din cauza 
unui nemernic care nici măcar nu merită să respire 
acelaşi aer ca tine. 

- Ryan, toată viaţa mi s-a spus că sunt prea 
emotivă, că simt prea mult. Aşa că încerc măcar o 
dată în viaţă să fiu tipa care nu se ataşează. Uite ce 
mi s-a întâmplat ultima oară când am iubit pe 
cineva! 

Adevărul e că nu am făcut niciodată sex fără 
obligaţii. Mi-am pierdut virginitatea cu Alex. Chiar 
nu ştiu cum să nu mă ataşez. 

Ryan dă pe gât shotul de whisky. 

— Ai dreptate. Fă ce vrei! Sunt doar colegul tău de 
apartament, nu-i aşa? Nu contează ce părere am eu 
despre situaţia asta. 

„Ce părere are el despre situaţia asta?“ Una e dacă 
e supărat pentru că managerul lui general ar putea să 
afle despre asta, dar este cu totul altceva dacă e 
supărat pentru că nu l-am rugat pe el să fie primul 
bărbat de după despărţire. Chiar nu-şi aminteşte că 
el e cel care m-a respins pe canapea acum câteva 
săptămâni? lar acum, când ştiu că este abstinent, nu 
i-aş cere niciodată să-şi schimbe stilul de viață doar 
pentru mine. 

- Dar măcar data viitoare fă-o în privat, ca să 
menţinem mica noastră minciună. 

Ar trebui să îi spun adevărul — că nu vreau 
ajutorul oricui, ci pe al lui —, însă asta probabil 
doar ar înrăutăţi lucrurile. În plus, ştie cât de atrasă 
sunt de el, aşa că nu va fi şocat când va afla ce vreau. 
Doar că mi-a zis deja care e părerea lui. 

Aşa că, în loc să-i spun toate astea, îi spun cât de 
mult adevăr pot, oprindu-l înainte să intre în camera 
lui. 

- Vrei să ştii adevărul? 


Se uită peste umăr la mine, iar privirea lui 
luminoasă mă imploră să spun ceva care să 
îmbunătăţească situaţia. 

- Adevărul e că n-am avut orgasm de opt luni. 
Chiar am încercat să mă ocup singură de asta de 
nenumărate ori. Doar că de fiecare dată când mă 
apropii îmi apare în faţa ochilor imaginea fostului 
meu iubit şi îmi amintesc cum am intrat în fostul 
nostru apartament şi am dat peste el în timp ce făcea 
sex cu colega lui. El m-a înşelat, iar acum eu sunt cea 
care nu poate să aibă nici măcar un orgasm din 
cauza asta. Sunt aproape convinsă că e ceva defect în 
corpul meu, aşa că m-am gândit să încerc să-mi 
distrag atenţia cu altcineva. Nu m-am gândit că o să 
fiu văzută în public, aşa că îmi cer scuze pentru asta, 
dar nu o să îmi cer scuze pentru că am nevoi şi sunt 
disperată să mi le îndeplinesc. 

Ryan îşi înfăşoară mâna în jurul gâtului meu şi mă 
lipeşte de perete cu şoldurile, acaparându-mi gura cu 
a lui. 

Devin ca plastilina în mâinile lui și-l las să facă tot 
ce vrea. Pe de o parte, e impunător ca de obicei, dar 
există ceva diferit în felul în care sărută. Aspru, dar 
atent. Disperat, dar în acelaşi timp fără să se 
grăbească. 

Nu are cum să se prefacă. Nu mai e nimeni în jur 
care să ne vadă, aşa că nesiguranța asta mi s-a 
evaporat din minte. 

Când limba lui îmi pătrunde în gură, nu mă pot 
abţine şi scot un mic geamăt, apoi el mormăie şi îşi 
lipeşte fruntea de a mea. 

- La naiba! Dacă mai scoţi sunetele astea din nou, 
nu ştiu dacă o să mă pot opri. 

- Foarte bine, nici nu vreau s-o faci. 


Ezită o clipă și mă priveşte adânc în ochi, apoi 
buzele lui se întorc acolo unde le este locul. 

Whiskyul pe care l-a băut îmi gâdilă simţurile în 
cel mai delicios mod posibil, de parcă aş putea să mă 
îmbăt cu ceea ce gust de pe limba lui. Se lasă greu 
peste mine şi mormăie, după care îmi eliberează 
gâtul şi se sprijină de peretele din spatele meu. 

Niciodată n-am mai fost sărutată aşa. Cu 
disperare. Cu dorinţă. De parcă voia să facă asta din 
ziua în care am păşit în apartamentul lui, la fel ca 
mine. Nu ştiu cât a trecut de când a fost atins ultima 
oară. Bărbatul ăsta singuratic, care este uluitor şi 
disciplinat, n-a mai fost intim de mult prea mult 
timp, iar eu sunt femeia care o să schimbe asta. 

Îl mângâi pe piept, desfătându-mă cu muşchii lui 
şlefuiţi. Îi simt inima, care bate într-un ritm haotic. 
Cu toate că se pricepe de minune să lase impresia că 
este calm, inima lui spune altă poveste. Îmi plimb 
degetele pe gâtul lui şi îi cuprind faţa, ţinându-l cât 
mai aproape. 

Scânceşte. Nu știu dacă face asta de la simpla 
senzaţie că este atins din nou sau pentru că ştie că 
este cineva alături de el, dar am de gând să recreez 
senzaţia asta atât timp cât o să îmi permită. 

Fiecare sărut e din ce în ce mai umed şi mai 
pasional decât cel de dinainte, iar corpul mi-a luat 
foc de la cât de mult îl doresc. Presiunea dintre 
picioare este apăsător de dulce şi are nevoie de 
cineva care să o elibereze. 

În timp ce își ţine mâinile deasupra mea, se mută 
de la buze la maxilar. Mă sărută întruna, până ce 
ajunge la gât şi coboară. 

- Nu eşti defectă, pur şi simplu n-ai avut 
distragerea potrivită, îmi şopteşte el pe piele. 


Cred că are dreptate, pentru că în clipa asta, când 
mă atinge şi mă sărută, nu mă gândesc la altceva 
decât la cum ar fi să îl simt între picioare. 

Mă muşcă de claviculă şi atenuează înțepătura cu 
limba. 

Îmi las capul pe spate, oferindu-i acces complet, și 
îmi lipesc sânii de pieptul lui. Sfârcurile mele tari 
împung materialul tricoului lui. Aş da orice să îmi 
rupă rochia asta şi să-l mângâie pe unul cu buzele. 

Însă buzele lui sunt din nou peste ale mele, 
nerăbdătoare şi pline de dorinţă. Oferă destul cât să- 
mi întâmpine dorința. Chiar şi când oferă, o face 
într-un mod controlat. Vreau să îşi dea drumul, să se 
piardă în moment, aşa cum m-am pierdut şi eu 
acum. Partea de jos a corpului meu se freacă în gol și 
pulsează. Îl trag de antebraţe şi, în loc să mă atingă 
fără să fiu nevoită să-l implor, Ryan rămâne de 
neclintit, cu palmele pe peretele de deasupra mea. 

Însă își strecoară un picior între coapsele mele, 
îndemnându-mă să le despart. 

- Oh! scâncesc eu, după care scot nişte gemete 
disperate când îşi aşază coapsa fix pe clitorisul meu. 
Oh, Dumnezeule! 

Mă frec instinctiv de el, disperată să am parte de o 
eliberare. E bine. Prea bine. Ryan se retrage, iar 
privirea îi este aţintită asupra locului unde suntem 
conectaţi. Mă uit şi eu la piciorul lui. Îmi ridică puţin 
rochia, nu destul cât să mă vadă cu totul, dar 
îndeajuns ca să observe umezeala ce luceşte pe 
coapsa lui. Nu-mi pasă că excitarea mea este pe 
piciorul lui. N-am mai fost atât de aproape de un 
orgasm de luni întregi. 

— Uite cât de frumos arată, Blue! 

— Te rog, nu te opri, spun eu cu disperare. 

- Niciodată, iubito! 


Disperată să ajung la orgasm, mă frec de el, iar 
Ryan îmi oferă ritmul de care am nevoie. 

Asta până când îmi este distrasă atenţia din nou şi 
observ biblioteca albă care se află lângă a lui Ryan. 
Pe jos văd o cutie goală și o şurubelniţă. 

- Mi-ai asamblat o bibliotecă? 

Încerc să înghit emoția care mi-a blocat gâtul. 

Fl era acasă şi se gândea la mine, în timp ce eu 
eram egoistă şi mă gândeam tot la mine. 

Îşi ridică privirea hipnotizată de la locul 
conexiunii noastre şi observă că mă uit peste umărul 
lui. 

Mă apucă de bărbie, forțându-mă să fiu din nou 
atentă la el. 

- Fii atentă la mine! Mă sărută din nou fierbinte în 
timp ce îmi frec corpul de muşchii piciorului lui. Fii 
atentă la noi! La naiba! şuieră el. Respiraţiile ni se 
amestecă şi îşi îndreaptă din nou privirea în jos. O să 
termini pe piciorul meu, Ind? 

Răspunsul e un geamăt, iar eu continui să mă frec 
de el. 

Da, o să termin. Dacă înainte nu eram aproape, 
acum sunt fix la limită, gata să mă arunc în gol. Mi- 
ar plăcea să cred că pot să separ sexul de emoţii, dar 
nu pot, iar faptul că Ryan se gândea la mine în seara 
asta mă împinge dincolo de limită. 

Îi ridic tricoul, pentru că trebuie să-i simt căldura 
abdomenului. Îl mângâi şi se încordează sub 
atingerea mea. 

- Nu te opri, atinge-mă în continuare, şuieră el 
printre dinţi. 

Cuvintele lui sunt la fel de disperate ca ale mele, 
implorându-mă în tăcere să-l doresc. 

Palmele îmi alunecă pe spatele lui, pe sub tricou, şi 
îl ţin cât mai aproape de mine. E cald, tare şi atât de 


perfect, încât mă doare. 

Ryan îşi apasă coapsa ferm de clitorisul meu, 
frecându-l, iar reacţia corpului meu este imediată şi 
electrizată. 

Îi şoptesc numele ca o rugăciune disperată când 
mă cuprind valurile de orgasm. Degetele mi se 
încleştează în jurul tricoului lui şi sper că are destulă 
forță să mă susţină. Euforia îmi explodează în 
spatele ochilor, purtându-mă pe aripile ei în timp ce 
mă desfăt cu valurile extazului. 

Abia dacă mă pot concentra la privirea plină de 
admiraţie a lui Ryan, care îmi studiază orgasmul și 
vede cum mă dezlănţui pentru el. 

În timp ce gâfâi şi încerc să-mi revin, observ pata 
pe care am lăsat-o pe pantalonii lui, dar nu-mi pasă 
câtuşi de puţin de ea. 

După aproape opt luni, n-a fost nevoie decât de 
piciorul lui Ryan ca să am orgasm. Îmi ridică bărbia 
din nou, iar de data asta, mă sărută mai tandru. Cu 
venerație. Cu pasiune. 

- Data viitoare când o să ai nevoie de ajutor, 
spune-mi, îmi şopteşte deasupra buzelor. 

Și cu asta, mă lasă năucită şi satisfăcută, lipită de 
peretele de la intrare, în timp ce închide uşa de la 
dormitor în urma lui. 


CAPITOLUL 20 


Ryan 


În ultimii patru ani, baschetul a fost toată viaţa 
mea şi am privilegiul să joc în NBA. Sunt 


recunoscător pentru toate oportunităţile primite, dar 
trebuie să recunosc că niciodată nu mi-am urât 
meseria mai mult decât acum. 

Din cauza profesiei, a trebuit să plec de acasă şi să 
mă urc într-un avion la doar douăsprezece ore după 
ce Indy a terminat pe piciorul meu. La doar 
douăsprezece ore după ce i-am spus că vreau să-mi 
ceară ajutorul data viitoare când are nevoie de un 
orgasm. 

Au trecut deja trei zile, timp în care n-am vorbit cu 
ea. 

Nu ştiu dacă am speriat-o sau am pus-o pe 
gânduri, dar cert e că am tot flirtat în felul nostru de 
săptămâni întregi. Mi-a spus foarte clar că e atrasă 
de mine, şi nu doar o dată, aşa că n-o să mint, mă 
aşteptam să-mi bată la ușă chiar atunci și să mă 
roage să-i ofer încă un orgasm. 

Sunt abstinent de mai bine de doi ani, dar, din 
clipa în care a păşit în apartamentul meu, mi-am 
imaginat cum ar fi să-şi înfăşoare picioarele în jurul 
taliei mele sau cum ar fi să-i simt pielea transpirată, 
aşa că nu am de gând să las pe altcineva în locul meu 
fără să dau tot ce am. 

Faptul că îi ofer orgasme nu trebuie să schimbe 
însă cu nimic situaţia mea. Pot să mă ocup de ea fără 
să încalc regulile pe care mi le-am impus. Ba chiar 
putem să adăugăm orgasmele la regulile relaţiei 
noastre false. O să-i ofer atâtea orgasme, încât n-o să 
mai vadă bine atâta vreme cât sunt singurul care se 
bucură de acest privilegiu. 

După noaptea în care am lipit-o de perete şi i-am 
provocat un orgasm, în nici un caz n-o să las alt 
bărbat să se apropie de ea fără să-mi ies din minţi. 

Sau fără să ajung la închisoare. 


Indy are impresia că e defectă. Oricum nu-mi 
plăcea deloc de fostul ei iubit, dar acum, când ştiu că 
a făcut-o să creadă că nu e perfecțiunea întruchipată, 
aproape că îmi vine să-i dau de urmă şi să-i distrug 
viaţa în toate modurile posibile. 

Meciul de după-amiază din San Antonio ne-a adus 
în Dallas destul de devreme pentru ca băieţii să se 
bucure de o seară liberă. Eu însă stau în camera mea 
şi mă uit la meciuri. N-o să plec de aici până la 
antrenamentul de dimineaţă. Îmi verific telefonul 
din jumătate în jumătate de oră, în caz că mi-a scris 
ceva colega mea de apartament. 

După aproape două sferturi dintr-un meci al 
echipei Dallas şi o pagină întreagă de notițe, sună 
telefonul de la hotel. Sunetul e enervant de tare și nu 
am cum să-l reduc la tăcere fără să răspund. Din 
păcate însă, oricât de sigure ar fi hotelurile astea, mi 
se întâmplă cel puţin o dată în fiecare deplasare ca o 
persoană de la recepţie să sune fără să-mi comunice 
ceva anume, ci doar să vorbească cu mine. 

Exasperat, nu vreau decât să se termine toată 
treaba asta, aşa că răspund. 

- Da? 

— Ce întâmpinare! 

- Ethan? De ce mă suni aici? 

- Pentru că m-ai ignorat pe mobil. Băieţii merg la 
barul hotelului pentru o rundă. Haide! 

- Eu nu... 

- E un bar privat, nu vor fi fani. Dacă vrei, o să-l 
ameninţ pe barman să semneze un contract de 
confidenţialitate. 

- Sunt în mijlocul unui meci. 

- N-o să dispară nicăieri dacă o să ieşi o oră cu 
echipa. Ryan, la genul ăsta de lucruri se referea Ron. 
Este ocazia perfectă să te apropii de băieți şi oricum 


o să fii la hotel. Poţi să te întorci în camera ta când 
vrei. 

Înainte să-l refuz încă o dată, îmi sună telefonul 
mobil. Mă întind după el şi văd numele lui Indy pe 
ecran. N-am mai vorbit cu ea de câteva zile şi nu e 
stilul ei să mă sune. 

- Ethan, trebuie să-ţi închid. Mă sună Indy. 

- Deci ei îi răspunzi, dar mie nu? râde el, deloc 
amuzat. 

- Ce pot să spun, e mult mai simpatică decât tine. 
Ne auzim mai târziu. 

În clipa în care îi închid lui Ethan, îi răspund lui 
Indy. 

- Indy? Sunt mult prea entuziasmat, aşa că îmi 
dreg vocea şi încerc să mă controlez. E totul în 
regulă? 

- Da, scuze. Eşti ocupat? Te deranjez? 

— Nu, dar de ce ești aşa de formală? 

— Nu ştiu. Cred că am emoţii. 

- De ce? 

- Pentru că n-ai mai dat nici un semn de câteva 
zile. 

Zâmbesc când aud tonul nesigur al colegei mele de 
apartament. E adorabilă când are emoții. 

- Nici tu n-ai mai dat nici un semn, Ind. Am vrut 
să-ți las spaţiu. Să las mingea la tine în teren după ce 
m-am oferit să te ajut cu orgasmele. După ce ţi-am 
provocat un orgasm. 

- Ryan! 

— Ce e? Nu-mi spune că ai devenit timidă în urma 
unui orgasm. E doar sex, nu-i aşa? 

- Nu sunt timidă când vine vorba de sex, dar am 
crezut că tu e posibil să fii, şopteşte ea, semn că e în 
public. 


- Doar pentru că sunt abstinent nu înseamnă că 
subiectul mă face să mă simt incomod. Nu mai 
spune nimic, deci continui tot eu: Deci m-ai sunat. 
Ce s-a întâmplat? 

Vocea îi devine dintr-odată veselă şi mi-o 
imaginez ridicând din umeri entuziasmată. 

- Lucrez la lista mea şi m-am gândit că ar trebui să 
afli. 

- Serios? La care parte? 

- Sunt în supermarket şi-mi cumpăr ce vreau. 
Căruciorul e deja pe jumătate plin. Îmi iau trei tipuri 
diferite de lapte condensat pentru cafea pe care 
vreau să le încerc. Unul are aromă Fruity Pebbles. 
Ştiai că există așa ceva? Sper că mai e loc în frigider. 
Crezi că e destul loc în frigider pentru toate? 

Bucuria copleşitoare din vocea ei mă face să 
zâmbesc. 

- O să facem. Ce-ţi mai iei? 

- Desertul meu preferat sunt plăcintele congelate 
cu zmeură. Lui Alex îi plăceau mai mult cele de 
mere, aşa că mereu le luam doar pe alea, dar azi o să 
iau de zmeură. 

- Da, chiar par mai bune. 

- O să-ţi păstrez şi ţie. Mă rog, o să-ţi pun una 
deoparte sau măcar o să încerc. Chiar aşa, dacă tot 
sunt aici, ai nevoie de ceva? Pot să-ţi iau niște lucruri 
pentru când te întorci. Ai poftă de ceva? 

Oftez. 

- Indy, chestia asta e opusul lucrului de pe listă. Ai 
voie să cumperi doar ce vrei tu. Eu pot să-mi gătesc 
singur. Micul-dejun e diferit, pentru că e... 

E special. 

— E chestia noastră, spune ea. 

- Exact, e chestia noastră, dar întreaga idee a 
acestei liste e să fii egoistă. 


— Ştiu, dar oricum nu plătesc chirie. N-ar trebui să 
contribui şi eu într-un fel? Pot să te hrănesc. Dacă ai 
nevoie de ajutor cu spălatul rufelor... 

- În nici un caz, doar nu eşti mama mea. 

— Sunt aşa de obişnuită să am grijă de cineva. 

— Te înţeleg, Indy, şi încă ai grijă de cineva, doar că 
acum persoana respectivă eşti tu. 

- Ai dreptate. Ştii ce, Shay? Pregăteşte-ţi singur 
cina! 

— Asta e iubita mea, spun eu amuzat. 

„Ce naiba am spus?“ 

Ochii mei sunt mari şi plini de regret în timp ce 
stau în tăcerea inconfortabilă. 

— Adică... 

- Deci ce faci în seara asta? schimbă Indy 
subiectul. 

„Slavă Domnului!“ 

— Sunt în camera de hotel, mă uit la meciuri. 

- De ce, nu ai seara liberă? Du-te să stai cu Ethan 
sau ceva de genul ăsta! 

— El se duce la barul hotelului cu echipa. 

- Ar trebui să mergi şi tu. E ocazia perfectă să 
petreci timp cu coechipierii în afara terenului. 

- Pot să jur că tu şi Ethan vorbiţi despre mine, 
pentru că exact asta mi-a spus şi el acum cinci 
minute. 

- Ar fi trebuit să adaug asta la lista ta. I se schimbă 
tonul, ca şi cum îşi notează ceva. Să te împrieteneşti 
cu colegii tăi! 

- Dar asta nu m-ar ajuta să devin ca unul dintre 
iubiții tăi din cărți înainte de nuntă, şi tocmai ăsta e 
şi scopul listei. 

- Aşa e, dar te-ar ajuta să devii un căpitan mai 
bun. 

Îmi îngrop faţa în pernă şi urlu în ea. 


- La naiba! 

- Nu-i aşa că e minunat când am dreptate? 

- Nu, dar fie, ai câştigat. O să merg să beau un 
pahar. 

- Să-mi trimiţi o poză când ajungi acolo, am 
nevoie de dovezi. 

- Apropo de liste, mai am o chestie pe care pot s-o 
bifez. 

— Serios? Care? 

- Am nevoie să merg cu cineva la o petrecere 
sâmbăta viitoare. Tu o să fii acasă, am verificat 
programul echipei Raptors, şi sunt destul de sigur că 
o să se danseze. Cred că putem să încercăm un dans 
lent. 

Adevărul e însă că n-a trebuit să verific programul 
echipei Raptors pentru că Zanders a organizat în 
mod special petrecerea într-o seară când suntem 
amândoi liberi şi în oraş. 

- Sună distractiv. Şi palpitant. Pentru ce e 
petrecerea? 

- Nu pot să-ţi spun, dar cred că ar trebui să-ţi 
cumperi o rochie nouă. 

— Cât de elegantă trebuie să fie? 

După cum îl ştiu pe Zanders, foarte elegantă. 

Îmi amintesc de rochia ei roz din satin. Cât de 
moale era materialul! Cât de superbă era în ea! 

- Ceva asemănător cu ce ai purtat la banchetul de 
toamnă ar fi perfect. 

- O să port din nou rochia aia. 

Am fost de nenumărate ori cu Stevie să-şi ia haine, 
dar ar fi mai puţin bătător la ochi dacă de data asta 
ar lua-o prietena ei cea mai bună, având acelaşi scop. 
Și chiar dacă Indy n-o spune, ştiu că abia așteaptă să- 
şi ia o rochie nouă. 


- Cred că ar trebui să-ţi cumperi una nouă. Am 
pus un card de credit în sertarul de sus al mesei de la 
intrare. la-o pe Stevie şi faceţi-vă de cap! 

- Ryan... 

- Nu începe cu prostiile alea, că nu poţi să-mi 
cheltuieşti banii. Amândoi ştim că vrei să te duci. Şi 
mi-ai spus că eşti o iubită căreia îi plac lucrurile 
scumpe, aşa că demonstreaz-o! 

— Eşti sigur? 

Mă pufneşte râsul. 

— Nu te purta de parcă nu eşti entuziasmată să-mi 
cheltuiești banii! Da, sunt sigur. Să plăteşti şi pentru 
Stevie. Vreau să-i cumpăr eu rochia pentru 
petrecerea asta. 

Indy face o pauză. 

— Ce e aşa de special la petrecerea asta? 

Mă ridic din pat. 

- Trebuie să mă duc să mă văd cu echipa, spun eu. 

- Ryan, vreau doar să te informez că eşti atât de 
groaznic încât o să-mi iau şi o pereche de pantofi din 
banii tăi. 

Asta mă face să zâmbesc din nou. 

— Asta spune multe despre tine din moment ce mă 
placi aşa de mult. 

Îi aud chicotitul. 

Mă încalţ şi îmi iau cartela de la uşă, în timp ce 
continui să vorbesc cu ea. 

- Hei, Blue, mi-a fost dor să vorbesc cu tine în 
astea trei zile. Hai să nu mai facem nici o pauză! 

- S-a făcut. 

- Să adaugi asta la celelalte înţelegeri pe care le-am 
bifat. 

Amândoi tăcem o clipă pentru că nu vrem să 
închidem. 

Indy îşi drege vocea. 


— Ne vedem acasă. 
La naiba, iubesc felul în care sună când o spune ea! 
— Ne vedem acasă. 


Barul hotelului nu e la vedere, fiind ascuns la etajul 
douăzeci. Uşile duble nu bat la ochi, însă vocile 
colegilor mei dezvăluie cine e înăuntru. 

Ţin capul plecat până ajung la agentul de 
securitate care păzeşte intrarea. Când ridic privirea, 
încuviinţează şi mă lasă să intru. 

Ethan avea dreptate, chiar e un bar privat. Foarte 
rar avem parte de aşa ceva, aşa că hotelul ăsta ajunge 
imediat în topul listei mele. Chiar dacă sunt 
binecuvântat să am viaţa pe care o am, nu pot să ies 
pur şi simplu la o bere după muncă, precum 
majoritatea oamenilor. Sunt recunoscut, fotografiat 
şi dacă în seara următoare nu joc bine, internetul se 
umple de acuzaţii că am fost mahmur. 

Nu merită să am o viaţă socială, pentru că vine la 
pachet cu tot felul de bătăi de cap. Chiar dacă 
apartamentul meu pare uneori mai degrabă o 
închisoare, ne protejează şi pe mine, şi reputaţia 
mea. 

- Shay, ce bine că ai venit! Vino aici! exclamă 
Dom. 

Îl dă pe începător de pe scaunul de lângă el şi-mi 
face semn să iau loc, de parcă pe mine m-a aşteptat 
toată seara. 

Dom e un petrecăreţ. N-a existat ieşire a echipei la 
care să nu fie în centrul atenţiei, dar e şi un tip de 
treabă care-şi iubeşte mama. A fost în echipa de 
selecție de dinaintea mea, dar am petrecut trei ani 
împreună în colegiu, jucând pentru UNC. El s-a dus 
la o echipă din Los Angeles, dar, după un an, mama 
lui s-a îmbolnăvit de cancer şi a cerut să fie mutat în 


Chicago, oraşul lui natal. A acceptat o micşorare de 
salariu doar ca să fie aproape de ea. Acum mama lui 
e bine, dar după sperietura asta n-a mai vrut să plece 
din orașul în care a crescut. Este un tip talentat. Ar 
putea să joace pentru orice echipă demnă de 
campionat, la fel ca mine, dar a preferat să rămână 
alături de familie. 

Nu ştiu de ce, dar uitasem asta despre el. Probabil 
pentru că am fost îngrozitor de egoist şi nu m-am 
mai gândit de foarte mult timp la colegii mei în afara 
terenului de baschet. Toţi cei treisprezece din jurul 
meu au poveştile lor, dar am fost prea preocupat de a 
mea ca să-mi pese. 

Dom întinde berea ca să dea noroc cu mine când 
ne aşezăm la bar. 

- Cum e mama ta? 

Dom mă priveşte mirat şi mă simt imediat vinovat. 
Nu pot să pun nici măcar cele mai simple întrebări 
fără să trezesc suspiciuni. 

- E bine. A avut scanarea bianuală acum două 
săptămâni şi încă e în remisie. Încuviinţează, ca şi 
cum încearcă să-şi amintească vestea cea bună. Apoi 
face o pauză şi devine serios. Mersi frumos de 
întrebare. 

- Trebuie să recunosc, mă simt ca un nemernic 
pentru că nu te-am mai întrebat de ea de atâta 
vreme. 

— Acum eşti vedetă, ai lucruri mai importante 
decât sănătatea mamei mele de care să te ocupi. 

Nu se înşală. Mă rog, nu se înşală că m-am purtat 
aşa, dar scuza oferită e o prostie. În colegiu, îi ştiam 
pe toţi părinţii colegilor mei după numele mic, deşi 
foloseam numele de familie. Le cunoșteam fraţii şi 
surorile. Le verificam notele, ca să văd dacă aveau 


nevoie de ajutor ca să menţină media impusă de 
echipă. 

Știu cum să ţin la alți oameni, cum să mă gândesc 
la ei. Cum să am încredere în alți oameni, pentru că 
m-am asigurat că ei pot avea încredere în mine. 
Faptul că am lăsat-o pe Indy să intre în lumea mea 
m-a făcut dureros de conştient de bula egoistă în 
care am trâit. 

În ultimii patru ani, mai exact de când s-a 
întâmplat ce s-a întâmplat, mi-am pus ochelari de 
cal şi n-am mai ridicat privirea din pământ. N-am 
văzut că şi colegii mei sunt exact ca mine, nişte tipi 
normali, care joacă un joc pe care-l iubesc, în timp 
ce trăiesc în lumina reflectoarelor. Sigur, nu aşa de 
mult ca mine, dar asta nu înseamnă că percep 
presiunea altfel. 

— Asta e o prostie. Ai dreptate când spui că i-am 
tratat pe toți în felul ăsta, dar nu e în regulă. Ar fi 
trebuit să te întreb ce mai faci. M-am purtat ca un 
nemernic de când am intrat în ligă. 

Dom chicoteşte. 

- Shay, totul e în regulă între noi. Eşti în 
continuare prietenul meu. Dă din nou noroc cu 
mine. Prinţesa Disney cu care locuieşti te-a făcut 
emotiv. 

- O cheamă Indy, idiotule, spun eu râzând. 

- Crede-mă, n-am uitat cum o cheamă pe iubita 
ta. Sunt sigur că uneori îi şoptesc numele în vis. 

Clatin din cap, dar zâmbesc. Cu toate că Dom are 
mai mult succes la femei decât orice alt tip din 
echipa mea, noaptea în care Indy a ieşit la o întâlnire 
ne-a schimbat dinamica. Sunt convins că nu o să 
trădeze relaţia asta falsă. 

- Nici o şansă, Dom. Nu o să se apropie nici de 
tine, nici de penisul tău suprauzat. 


- Ce dor mi-a fost de tine, Shay, spune el şi râde 
zgomotos. 


Am tras cât am putut de singura mea sticlă de 
bere, dar după două ore de stat cu băieţii, pot să 
spun cu mâna pe inimă că m-am simţit bine. Ethan a 
plecat acum o oră, dar nu înainte să-mi arunce 
privirea de tată mândru din celălalt capăt al camerei. 
Mă simt de parcă am dat lovitura, nu de parcă am 
ieşit la o bere cu colegii la barul hotelului. 

Primesc un mesaj şi văd că e o poză de la Stevie, cu 
Zanders şi căţeluşa lor, Rosie, care doarme pe 
canapea. 


Stevie: Uite ce familie frumoasă am. Mi-e 
dor de tine. 


Familia asta o să devină oficială în curând, iar ea 
habar n-are. Am fost mai distant în ultimul timp din 
cauza secretului pe care trebuie să-l păstrez. Nu 
vreau să stric surpriza. Însă eu şi sora mea nu putem 
să nu vorbim în fiecare zi, aşa că îi trimit şi eu un 
mesaj în care-i spun cât de dor îmi e de ea. 

Apoi văd un mesaj de la Indy. L-a trimis acum mai 
bine de o oră, dar am fost prea distras ca să-mi 
verific telefonul. Cu toate că prima mea reacţie e să- 
mi cer scuze pentru că nu i-am răspuns mai repede 
la poza pe care mi-a trimis-o, cu mâncarea 
chinezească în dreptul cumpărăturilor făcute, pe 
insula noastră din bucătărie, cred că totuşi e mândră 
de mine că m-am simţit aşa de bine încât am uitat 
să-mi verific telefonul. 


Eu: O să mă urăști dacă ţi-aș spune că am 
uitat complet să-ţi trimit o poză cu mine la 
bar cu echipa? 


Blue: Cu cine vorbesc? 

Eu: Drăguţ. 

Blue: Egoul meu, Ryan. Nu avem destul loc 
în apartament. 


Îi trimit o poză cu halba goală de bere, iar pe 
fundal se văd colegii mei. 


Blue: Cine e tipul înalt? E singur? 
Eu: Toţi sunt înalţi. 

Blue: Perfect, atunci oricare e bun. 
Eu: Încerci să mă faci gelos? 

Blue: Funcţionează? 


Știu că faptul că flirtez cu prietena cea mai bună a 
surorii mele încețoşează limitele relației mele false, 
dar când vine vorba de Indy, pur şi simplu nu pot să 
mă abţin. 


Eu: Eu încerc să mă apropii de colegii mei, 
iar acum trebuie să mă abtin să nu-i dau la 
schimb doar pentru că îmi imaginez că te-ai 
uita în direcţia lor. Destul de gelos pentru 
tine, Blue? 


Cele trei puncte gri dansează pe ecran, apoi dispar. 
Reapar şi iar dispar. 


Eu: Pentru o persoană care are mereu ceva de 
spus, îmi place să te las fără cuvinte. 
Răspunsul ei e aproape instantaneu. 


Blue: Pot să mă gândesc și la alt mod prin 
care poţi să mă lași fără cuvinte. 


La naiba! 
Acum €u nu ştiu ce să spun. În stilul ei tipic, Indy 
spune tot ce gândeşte, iar eu abia pot ţine pasul cu 


ca. 


Blue: Sper că tu și mâna ta dreaptă o să vă 
distrati în restul serii. Ne vedem acasă, 
colegu . 


Mă gândesc la toate modurile prin care aş putea s- 
o las pe Indy fără cuvinte, dar cred că aş prefera s-o 
fac să ţipe. De preferat numele meu. La naiba, acum 
îmi amintesc cât de drăguță e când are orgasm! Apoi 
îmi imaginez mai mult decât pe ea frecându-se de 
piciorul meu. Oare fata asta dezordonată e şi mai 
sălbatică atunci când se dezlănţuie complet? Oare și- 
ar înfige unghiile lila în spatele meu până ce mi-ar 
da sângele? Oare şi-ar înfăşura picioarele în jurul 
taliei mele şi m-ar ţine strâns? Sper că o să am ocazia 
să aflu. 

Tot sângele mi se scurge spre penis, în condiţiile în 
care sunt într-un bar cu colegii mei. Nu e chiar 
momentul potrivit să am erecţie. Însă Indy nu se 
înşală, imaginea pe care mi-a plantat-o în minte îmi 
imploră mâna dreaptă să se pună pe treabă. 

Îl anunţ pe Dom că o să-mi plătească berea şi sunt 
pe jumătate ieşit, când îl văd pe unul dintre 
începători, Leon Carson, care se află în perimetrul 
unui semicerc aglomerat pe care-l face echipa în 
jurul barului. Ultima oară când am petrecut timp 
împreună a fost la cina cu echipa, când Ethan a fost 
destul de drăguţ să-mi spună că puştiului îi e frică de 
mine. 

Sigur, vreau să fiu respectat, dar nu vreau ca 
oamenii cu care joc să se teamă de mine. Chestia 
asta o vreau doar de la toţi tipii care poartă alt tricou 
decât cel cu Chicago. 

- Leon! 


Se îndreaptă şi evită să mă privească. Observ că îi e 
greu să se conecteze. 

- Bună, Shay. 

Dumnezeule, nici măcar când eram începător nu 
eram aşa de timid! Când am intrat în ligă, aveam o 
încredere umilă, pentru că ştiam de ce eram în stare. 
Dar Leon e genul de tip care stă pe bancă. E 
conducător de joc de rezervă şi joacă doar în al 
patrulea sfert dacă victoria sau înfrângerea noastră 
sunt deja asigurate. 

- Marţi o să rămân după antrenament şi o să 
exersez pentru jocul de picioare, mai arunc la coş. 
Vrei să stai şi tu? 

- Serios? 

- Da. Câțiva dintre antrenori stau de obicei mai 
târziu cu mine, o dată pe săptămână, ca să lucrăm la 
lucruri individuale. Dacă ai probleme cu ceva, 
putem să lucrăm împreună. Dacă ai nevoie de ceva 
sfaturi... 

- Da, sigur că da! Ar fi incredibil. 

Acum mă priveşte în ochi şi pare o idee mai 
încrezător. 

- Bun, atunci aşa facem. 

Înainte să ies pe uşă, arăt spre berea lui goală. 

- Mai ia-ţi o bere, face cinste Dom! 


CAPITOLUL 21 


Indy 


Eu: Ştirea zilei — știu că au trecut câteva 
zile, dar trebuie să-ţi spun ceva. M-am 


frecat de piciorul fratelui tău ca un căţel în 
călduri. 

Eu: Stevie, de ce nu răspunzi? 

Eu: M-AI BLOCAT?! 

Eu: Stevie Renee Shay! Tu ai insistat să 
locuiesc cu el! 

Eu: Glumeam. Chestia asta nu e vina ta. 
TE IUBESC! Ești supărată pe mine? 


A trecut o săptămână de când Ryan s-a oferit să 
mă ajute. Mi-a luat tot atât să procesez cuvintele lui 
şi să-mi revin după orgasmul furtunos provocat de 
coapsa lui. Am avut fantezii cu bărbatul ăsta din 
clipa în care m-am mutat cu el. Am avut fantezii cu 
el din ziua când ne-am întâlnit, aceeaşi zi când l-am 
prins pe Alex cu altcineva. 

Nu ştiu ce spune asta despre mine sau despre 
relația noastră, că admiram alt bărbat la doar câteva 
ore după ce se terminase relaţia mea cu persoana cu 
care credeam că aveam să mă căsătoresc. Însă încep 
să mă întreb dacă iubirea pe care i-am purtat-o lui 
Alex a fost reală sau doar un drum convenabil către 
viaţa pe care o voiam. 

Să fiu sinceră, ideea asta mi-a venit săptămâna 
trecută. Deşi am flirtat cu Ryan din clipa în care l-am 
cunoscut, totul a devenit foarte real în seara în care 
am ieşit la o întâlnire cu altcineva. Întâlnirea trebuia 
să mă scoată pe piaţă. Să-mi demonstreze că tot ce 
simţeam pentru Ryan era trecător. Că nu puteam să 
am sentimente sincere pentru cineva, la doar opt 
luni de la despărţirea de bărbatul pe care-l 
consideram iubirea vieţii mele. Că oricine putea să 
mă facă să simt ce simţeam pentru colegul meu de 
apartament. 

Însă, în mod alarmant, mi s-a demonstrat tocmai 
contrariul. 


Ryan s-a întors acasă de dimineaţă, dar încă nu l- 
am văzut. Şi-a lăsat genţile, mi-a făcut cafea şi a pus- 
o în frigider ca să se răcească, apoi s-a dus să se 
antreneze, înainte de interviurile cu presa. Şi a făcut 
toate astea înainte să mă trezesc. E o zi normală de 
sâmbătă pentru superstarul Ryan Shay. Mă întreb 
dacă oboseşte. Chiar dacă din afară viaţa lui pare de 
lux, când văd de aproape toată munca pe care o 
depune, mă simt epuizată pentru el. 

Eu şi Stevie am fost la cumpărături acum două 
zile, iar de atunci visez la rochia vişinie de satin din 
şifonier. Nu port de obicei culoarea asta, dar am 
nevoie de îndrăzneala ei. Bretelele se leagă în funde 
peste umeri, iar rochia este trei sferturi. Partea 
convenabilă e că am nevoie de o a doua pereche de 
mâini ca să închid fermoarul până la capăt, aşa că 
mă încalţ cu pantofii nude până pot să-i cer ajutorul 
lui Ryan cu restul. 

Petrecerea asta secretă despre care refuză să 
discute o să înceapă într-o oră şi e în capătul opus al 
oraşului, aşa că, atunci când aud că se deschide uşa 
de la dormitorul lui, mă mai uit o dată în oglindă, 
inspir adânc şi ies în living. 

Sunetul tocurilor mele pe parchet îi atrage atenţia 
în timp ce bea dintr-un pahar de scotch. 

Privirea lui albastră-verzuie îmi admiră picioarele 
şi se plimbă de-a lungul corpului meu, oprindu-se 
asupra pieptului. Nu e ca şi cum am mare lucru în 
zona aia, dar rochia asta face o treabă grozavă şi 
scoate în evidenţă ce am. Buzele apetisante ale lui 
Ryan se despart şi limba o umezeşte pe cea de jos. 

Îl văd cum înghite în sec când îmi susține, în 
sfârşit, privirea. 

- Uau! 

- Bună. 


Încuviinţează, amintindu-și să vorbească. Trebuie 
să recunosc că e foarte flatant să mă bucur de atenţia 
lui. 

- Indy, arăţi incredibil! 

Îmi tremură puţin genunchii de la adrenalina care- 
mi curge prin vene, iar palmele îmi sunt transpirate 
de emoție. Nu mă consider o persoană care se 
emoționează ușor, dar ideea de a-l vedea pe bărbatul 
ăsta disciplinat pierzându-și controlul m-a împins la 
limită toată săptămâna. 

Îmi ridic părul deasupra gâtului, moment în care 
aud că își pune paharul pe masă şi din trei paşi 
ajunge lângă mine. Apropierea lui mă încinge şi 
inspirăm amândoi adânc când îşi pune palma pe 
şoldul meu. 

Schimbarea dinamicii dintre noi e evidentă. Există 
o energie nouă. Ce a fost odată o prietenie presărată 
cu flirt s-a transformat în ceva mai mult. E doar o 
chestiune de timp până când unul din noi va face 
ceva în privinţa asta. 

Ryan mă mângâie pe ceafă şi îmi dă laoparte 
şuviţele de păr rămase. Mi se face imediat pielea de 
găină, iar nemernicul se distrează pe seama mea. 

— Te urăsc, îi spun, deşi respir sacadat. 

- Da, se vede. 

Îşi înfige degetele în şoldul meu, iar cu cealaltă 
mână trage fermoarul, trasându-mi coloana cu 
vârful degetelor. Nu se grăbeşte, ceea ce e tipic 
pentru el. Când fermoarul ajunge la destinaţie, 
degetele lui Ryan se înfăşoară în jurul gâtului meu. 

Pieptul lui ferm e lipit acum de spatele meu, în 
timp ce își plimbă degetul peste pulsul de la gât. 

- Asta e rochia pe care ţi-ai cumpărat-o? 

Încuviinţez. 

Mârâie satisfăcut. 


- Shay, ţi-a spus cineva că eşti puţin posesiv? 

Râde. 

- Niciodată, dar nimeni nu m-a mai făcut să mă 
simt atât de lacom cum mă faci tu să mă simt. 

Dumnezeule, îmi place să-l controlez în felul ăsta! 

Îmi arcuiesc spatele. Mai am puţin şi îl rog să 
sărim peste petrecere, să mă ducă în pat şi să se 
ocupe de toate dorinţele şi nevoile mele. 

Probabil Ryan mi-a ghicit gândurile, pentru că îmi 
spune: 

— Trebuie să plecăm. 

Mă întorc spre el, iar acum sunt lipită de costumul 
lui bleumarin şi de cămaşa albă. Arată bine într-o 
culoare mai deschisă decât negru. Ochii albaştri- 
verzui seamănă cu nişte safire când poartă costumul 
ásta. 

- Eşti chipeş. 

Îşi plimbă limba peste buza de jos, apoi zâmbeşte. 
Îşi îndreaptă atenţia spre gura mea, iar eu inspir, 
plină de anticipare. Ryan face însă un pas în spate, ca 
să pună nişte distanţă între noi. 

- Nu putem să întârziem, îmi aminteşte. 

— Acum poţi să-mi spui pentru ce e petrecerea 
asta? 

Îşi verifică Rolexul, după care mă priveşte ezitant. 

- Zanders o s-o ceară în căsătorie pe Stevie. Asta e 
petrecerea lor de logodnă. 

- Poftim? 

Ryan mă priveşte îngrijorat. 

- O s-o ceară în seara asta? 

Îmi ridic mâinile la gură. 

- Chiar acum. Sunt în avion, se întorc în Chicago. 

- Dumnezeule! scâncesc eu. 

Ryan mă priveşte din nou de parcă sunt o păpuşă 
fragilă pe cale să se spargă. 


— Eşti bine? 

Mă ard ochii din cauza lacrimilor, deoarece chiar 
şi când sunt copleşitor de fericită exprim asta prin 
plâns. 

Ryan îmi cuprinde fața în palme şi îmi şterge 
lacrimile. 

- Nu plânge! O să-ţi strici machiajul. 

- Nu mă pot controla. 

— Eşti tristă? 

— Poftim? De ce aş fi tristă? 

- Nu ştiu. 

- De ce ai spune aşa ceva? 

Îmi susţine privirea şi atunci înţeleg. 

- Pentru că nu mi se întâmplă mie? 

Ryan îmi aruncă un zâmbet prin care-şi cere scuze. 

- Totul e încă atât de proaspăt pentru tine, Ind. 
Mâine o să te duci la o petrecere în cinstea miresei, 
iar în seara asta la o petrecere de logodnă... 

- Sunt foarte fericită pentru ei. Chestia asta nu e 
despre mine. 

Fiecare cuvânt e adevărat. Nu ştiu dacă e din cauza 
timpului care a trecut de la despărţirea de Alex sau 
pur şi simplu nu e loc de egoism când prietena mea 
cea mai bună e aşa de fericită, însă nici o parte din 
mine nu e tristă pentru ce am ratat. 

Ryan îmi dă părul după urechi şi mă mai şterge o 
dată sub ochi. 

- Îi eşti o prietenă bună, Blue. 

- Şi ea mi-e o prietenă bună. Ai fi putut să-mi 
spui. Aş fi ajutat cu organizarea petrecerii. Aş fi... 

- Ştiu, Zanders s-a gândit să-ţi ceară ajutorul, dar 
i-am spus să n-o facă. Am vrut să te simţi bine fără 
să-ţi faci griji pentru restul oamenilor. 

Dar ăsta e rolul meu. Eu sunt cea care organizează 
petreceri. Gazda. Eu mă asigur că oamenii se simt 


bine. 

- Ind, o să petreci toată seara simţindu-te bine, 
fără să ai grijă de nimeni altcineva. Știu, sună șocant, 
dar eu cred că poţi s-o faci. 

- Bine, dar dacă petrecerea o să fie nereușită, să 
ştii că o să-i spun vreo două lui Zee pentru că nu mi- 
a cerut părerea, spun eu resemnată. 

— Fii serioasă, petrecerea asta o să fie extrem de 
extravagantă, doar vorbim despre Zanders. 

Îmi dă laoparte nişte şuviţe, apoi îmi cuprinde faţa 
în palme. 

— Eşti sigură că ești bine? 

- Da, mulţumesc că m-ai întrebat. 

Atenţia îmi coboară din nou la buzele lui, dar în 
clipa aceea îmi spune: 

— Ar trebui să plecăm. 

i 

Ryan îmi deschide portiera după ce şoferul lui 
opreşte în faţa unei clădiri oarecare, doar cu un 
semn mic luminat deasupra unei uşi negre. Nu sunt 
nici paparazzi, nici reporteri în față, deşi mă 
aşteptam la asta. Nu e decât un bărbat imens în faţa 
intrării, cu un clipboard în mâini. 

Zanders a reuşit să păstreze petrecerea secretă. 
Nici măcar eu n-am ştiut că o să aibă loc în seara 
asta, cu atât mai puţin presa locală. 

Mâna lui Ryan alunecă pe spatele meu şi mă 
conduce spre uşa principală. 

— Indy Ivers, îi spune portarului. Şi Ryan... 

— Ştiu cine eşti. Asta e o nebunie curată. 

Pe fața morocănoasă a bărbatului apare un zâmbet 
în timp ce încuviinţează din cap uimit. Nici măcar 
paznicul care e plătit să fie discret nu se poate abţine 
să nu se poarte ca un fan în preajma lui Ryan Shay. 


Ne deschide uşa şi ne conduce pe un hol întunecat. 
Ryan continuă să-şi ţină mâna protector pe spatele 
meu. 

După ce îmi dau jos haina, înainte să intrăm în 
sala principală, mă întorc spre el. 

- Cum colegii şi managerul tău general nu vor fi 
aici în seara asta, presupun că nu va trebui să ne 
prefacem că suntem împreună. 

- Presupun că nu, spune Ryan, în timp ce pune 
hainele noastre în cuier. 

Nici unul din noi nu e prea convingător. 

- Dar ar fi bine să exersăm, zic eu, iar Ryan mă 
priveşte plin de speranţă. 

- Da, doar se apropie nunta. 

- Exact. Deci ce zici, ne prefacem în seara asta? 
Doar ca exerciţiu. 

- Da, cred că ar trebui să facem asta. 

În secunda următoare, Ryan mă ia de mână şi mă 
conduce în sala principală. 

Locul e mic şi elegant, destul cât să încapă cei mai 
apropiaţi prieteni ai lui Zanders şi ai lui Stevie şi 
rudele lor. Dar în stilul tipic lui Zanders, lumina e 
obscură şi scumpă, iar barul e plin cu cele mai bune 
beri şi băuturi. De asemenea, sunt un DJ şi un ring 
de dans care aşteaptă să fie ocupat. 

Rio, Maddison şi restul băieţilor din echipa 
Raptors sunt primii pe care îi văd. Rio face ochii 
mari, entuziasmat, şi-mi face semn să merg la el. Nu 
sunt sigură dacă e încântat să mă vadă pe mine sau 
speră că o să mă însoţească şi bărbatul cu care am 
venit, de care e absolut obsedat. 

— Mă duc să salut echipa. 

- Părinţii mei sunt aici, spune Ryan. Ar trebui s-o 
avertizez pe mama că nu eşti, de fapt, iubita mea, 


înainte să se entuziasmeze atât de tare încât să facă 
un atac de cord. 

L-aş însoţi ca să-i salut pe părinţii prietenei mele 
cele mai bune, dar doamna Shay nu e persoana mea 
preferată. Tatăl lui Ryan şi al lui Stevie e minunat, un 
bărbat dulce şi iubitor, dar mama lor nu s-a purtat 
frumos cu Stevie mult timp. Au mers la terapie de 
familie şi îşi îndreaptă relaţia, iar situaţia lor s-a 
îmbunătăţit, altfel Zanders n-ar fi invitat-o azi. 

Chiar dacă trec destule lucruri cu vederea în viaţa 
mea, când vine vorba de prietenii mei, sunt mult mai 
tranşantă şi poţi ajunge imediat pe lista mea neagră 
dacă le faci ceva. Aşa că, de dragul lui Ryan, o să evit 
să vorbesc cu mama lui în seara asta, mai ales după 
ce o să beau. 

— Ne vedem în curând? îl întreb. 

- O să vin eu la tine. 

Ne separăm după ce ne ţinem de mână ceva mai 
mult decât ar trebui să o facă doi oameni care doar 
se prefac. 

- Deci te culci cu vedeta mea preferată, spune Rio 
când mă îmbrăţişează. 

- Nu, doar exersăm minciuna. În câteva 
săptămâni, trebuie să fie credibil în rolul iubitului 
meu, în faţa tuturor prietenilor mei din copilărie. 

Rio se întoarce cu totul spre mine şi îmi şopteşte: 

- Nu ai cum să mă convingi că nu te culci cu 
colegul tău de apartament. I-ai spus lui Stevie? 

- Nu, pentru că nu am ce să-i spun. Cel puţin nu 
încă. Dar s-a oferit să mă ajute cu problema aia de 
care ţi-am spus. 

- Vorbeşti serios? Rio face ochii mari. Era o 
chestie pe bază de voluntariat? Pentru că m-aş fi 
oferit de acum câteva luni. 

Îl privesc deloc amuzată. 


- Da, da, ştiu. 

- Îţi vine să crezi că suntem la petrecerea de 
logodnă a lui Zanders şi Stevie? Ştiai? 

- Maddison ne-a spus când eram pe drum. 

Îi salut pe Maddison și pe soţia lui, precum şi pe 
ceilalți băieţi cu care merg în deplasare, apoi îi 
aşteptăm pe invitaţii de onoare. Ryan e tot cu 
părinţii lui când se deschid uşile principale şi locul 
se umple de urale şi veselie. 

Stevie străluceşte când intră pe uşă şi sunt 
convinsă că are un zâmbet larg pe faţă, dar nu pot 
să-l văd pentru că îşi acoperă gura cu mâna, 
surprinsă. 

Îi văd piatra de pe deget chiar şi din celălalt capăt 
al camerei, atât de mare e. Bărbatul care adoră să o 
răsfeţe o ia în braţe din spate, mândru că i-a reuşit 
surpriza şi are ocazia să se fălească cu iubita lui. 

Vreau să mă îndrept spre ei, dar mă opresc şi las 
mai întâi rudele să îi felicite. 

Stevie se uită în jur, căutând o anumită persoană, 
iar când îl vede pe fratele ei geamăn, se îndreaptă 
imediat spre el. Ryan îi iese în întâmpinare şi o 
strânge în braţe. 

În mod surprinzător, am reuşit să-mi controlez 
emoțiile. Mi-am transformat lacrimile în zâmbete 
vesele. Nu vreau decât să o iau în braţe. Însă, când 
Ryan îi dă drumul lui Stevie, îl văd că se şterge la 
ochi. 

Colegul meu de apartament nu e un bărbat emotiv, 
lucrul ăsta e evident, dar Stevie a fost întotdeauna 
punctul lui sensibil. O adoră, iar faptul că e destul de 
vulnerabil cât să plângă de fericire pentru ea în 
public îmi dă speranţă că poate într-o zi şi altcineva 
o să reuşească să-l facă la fel de vulnerabil. 


Când o îmbrăţişează din nou, îmi îndrept atenţia 
spre Zanders, ca să nu îmi distrug recordul de zece 
minute fără plâns. Acesta îşi ia în braţe sora şi tatăl, 
apoi prietenii cei mai buni, familia Maddison. 

Rio îmi aduce un gin tonic şi mă ia de umeri. 

— Eşti bine? 

- Da. 

- Mă bucur. 

După ce-şi îmbrăţişează tatăl, Stevie se uită la 
mine. În momentul ăla, îmi pun paharul jos, fug spre 
ea şi o strâng în braţe. 

— Ai ştiut? 

- Nu! Tu? 

- Nu, izbucneşte ea în râs. 

- De asta nu mi-ai răspuns la mesaj? 

- Legat de asta... 

— Ia arată-mi inelul! O întrerup şi-i iau mâna într-a 
mea, pentru că momentul acesta e despre ea, nu 
despre fratele ei şi despre mine. Dumnezeule, Zee! 

În clipa aceea apare Zanders, care mă ia de umeri. 

- Ce zici, îţi place? 

- Aş fi preferat să-mi ceri ajutorul, dar, chiar dacă 
ai fi făcut-o, nu cred că ai fi putut să-i iei un inel mai 
perfect. 

Stevie e abordată de altcineva, aşa că mă întorc să-i 
îmbrăţişez noul logodnic. 

— Felicitări! 

- Mulţumesc, Indy. Zanders are un zâmbet larg pe 
față, care se transformă însă în îngrijorare. Eşti bine? 
mă întreabă el încet. 

— De ce mă întreabă toată lumea asta? 

- Pentru că acum un an, când ne-am întâlnit, 
aleseseşi un inel şi o potenţială dată pentru nuntă. 
Nu mă înţelege greșit, mă bucur enorm că nu ești cu 
tipul ăla, doar că nu a trecut chiar aşa de mult de 


atunci. Ryan mi-a spus că o să te bucuri şi n-am nici 
un dubiu că aşa e. Am vrut doar să mă asigur că eşti 
în regulă, n-am vrut să fiu insensibil. 

- Sunt bine, chestia asta n-are legătură cu mine. 
Mă bucur enorm pentru voi doi. Îţi garantez că sunt 
bine. 

- Mă bucur. Zanders îmi admiră rochia. Dintre 
toţi prietenii mei, el îmi înţelege cel mai bine iubirea 
pentru modă. Îmi place foarte mult rochia. 

— Şi mie costumul tău. 

Stevie şi Ryan sunt în bula lor, în timp ce-și 
ciocnesc sticlele de bere şi au un moment doar al lor. 
Eu şi Zanders îi privim din celălalt capăt al camerei. 

— Nu crezi că opt luni înseamnă prea puţin timp? 

- Cred că şi opt ore au fost prea mult ca să plângi 
după idiotul ăla, dar te cunosc, Indy. Simţi totul mai 
intens decât majoritatea oamenilor, aşa că nu, nu 
cred că opt luni înseamnă prea puţin. Eşti foarte 
loială, iar când iubeşti pe cineva, simţi asta cu fiecare 
fibră a corpului tău. 

- Dar dacă totul a fost doar o minciună? Iubirea şi 
loialitatea pe care le-am simţit? Dacă sentimentele 
pe care credeam că le aveam pentru Alex au fost 
create de povestea pe care mi-am spus-o, deoarece 
aveam impresia că amândoi construiam viața pe care 
ne-o dorim? În cazul ăla, opt luni nu înseamnă prea 
mult? 

Zanders chicoteşte. 

- În cazul în care mă întrebi dacă opt luni 
înseamnă destul de mult cât să înţelegi că Alex nu te 
merita şi că poate, doar poate, ţi-ai dat seama că 
altcineva o face, atunci da, cred că ai ajuns cu opt 
luni prea târziu la concluzia asta. Zanders îmi 
zâmbeşte cu subînțeles. O să mă duc să dansez cu 


logodnica mea. Mai e un Shay acolo care ştiu sigur 
că ar vrea să-şi petreacă seara cu tine. 

- Bine, Cupidon. 

- Ce pot să spun? Sunt îndrăgostit. Zanders o ia 
spre Stevie, dar apoi se întoarce spre mine. Vezi să te 
distrezi, da? 

Exact de asta am nevoie, de distracţie. Nu mai 
trebuie să analizez prea mult situaţia în care sunt. Nu 
mai e cazul să mă tot întreb dacă am onorat 
îndeajuns sentimentele din trecut ca să pot merge 
mai departe. Trebuie doar să mă distrez. 

Iar persoana cu care îmi face cea mai mare plăcere 
să-mi petrec timpul se întâmplă să fie aici în seara 
asta şi arată absolut delicios în costumul lui 
bleumarin. 

Îl urmez pe Zanders spre gemeni. 

- Noi o să dansăm, îi spune lui Stevie în timp ce o 
ja de mână şi o conduce spre ringul de dans. 

Eu mă reazem de masă, cu faţa spre Ryan. El își 
plimbă leneş privirea peste corpul meu. 

- Şi noi ce o să facem? 

- Bună întrebare. Ce facem? îl întreb şi iau o gură 
din berea lui. 

Întrebarea ascunde una şi mai importantă: cât din 
seara asta o să ne prefacem şi cât o să fie real? 

Râde când din boxe răsună o melodie mai lentă. 

- Dansăm. 

Ryan întinde mâna şi, în clipa în care-mi pun 
palma într-a lui, mă ghidează să o iau înainte. Îşi 
înfăşoară un braț în jurul taliei mele şi ce ne 
îndreptăm spre ringul de dans. 

- Arăţi incredibil, Ind. Asta în caz că nu ţi-am spus 
în ultimele cinci minute, îmi şopteşte el la ureche. 

Îl iau de braţ şi-mi lipesc obrazul de al lui. 


Cea mai derutantă parte a acestei seri e să-mi dau 
seama cât la sută e doar prefăcătorie. Sigur, am căzut 
de acord să ne purtăm ca şi cum suntem împreună 
ca să exersăm, dar de ce totul pare atât de autentic? 

Ringul de dans e plin, dar eu şi Ryan reuşim să ne 
strecurăm pe el. Mă întoarce cu fața spre el şi-mi 
întinde ambele braţe pe umerii lui, iar în timpul ăsta 
mă mângâie. Mă ia de talie, apoi mâinile îi alunecă 
pe şolduri, mai jos decât credeam că vor fi. 

Mă trage aproape şi observ cât de bine ne 
potrivim, cu toate că suntem opuşi cam în toate 
privinţele. 

Eu sunt dezordonată, el e obsedat de curăţenie. 

Eu sunt romantică, el e cinic. 

Eu sunt extrovertită, el e definiţia unui introvertit. 

Eu vreau ca viitorul meu să includă iubire şi o 
familie, în timp ce el vrea să-şi petreacă restul vieţii 
singur. 

Însă acum, când mă ţine în braţe, nu mai părem 
aşa de diferiţi. 

Îmi pun capul pe umărul lui Ryan şi mă legăn 
odată cu el, în timp ce mă uit la Zanders şi Stevie. 
Amândoi strălucesc, mai puternic decât am văzut 
vreodată doi oameni strălucind. 

- La ce te gândeşti? 

— Sunt aşa de îndrăgostiţi, îi spun eu. 

Îl simt că verifică să vadă despre cine vorbesc și 
chicoteşte când observă. 

— Asta e puţin spus, Ind. 

- Arată drăguţ. 

După cum îl ştiu pe colegul meu de apartament, 
care refuză să recunoască orice formă de iubire, fie 
ea platonică, fie nu, mă aştept să mă ignore sau să 
glumească pe seama mea, pentru că idealizez vieţile 
prietenilor mei. Dar el oftează nostalgic şi spune: 


- Da, aşa e. 

Mă dau mai în spate ca să-l văd mai bine, dar nu- 
mi iau braţele din jurul umerilor lui şi îl mângâi pe 
cap. 

— Ai fost vreodată îndrăgostit? 

- O dată. 

— În colegiu? 

Încuviinţează. 

- Şi a fost aşa? îl întreb în timp ce arăt spre sora lui 
şi logodnicul ei. 

- Nu. 

Ryan nu prea vorbeşte despre trecutul lui şi nu 
vreau s-o dau în bară insistând, dar în acelaşi timp 
vreau să ştiu totul despre el. 

Râsetul meu îi aduce un zâmbet pe buze. 

— Ce e aşa de amuzant? 

- În tot timpul ăsta, aveam impresia că nu crezi în 
iubire. 

- Ba cred în iubire, dar sunt şi realist. Poţi să 
iubeşti pe cineva cu toată ființa ta, dar asta nu 
înseamnă neapărat că persoana respectivă te va iubi 
şi ea. E un risc şi nu-mi place să fac pariuri pe care e 
posibil să le pierd. 

Asta e versiunea lui a controlului, să nu-şi dea voie 
să simtă ceva prea profund ca să evite să fie rănit. 
Nu-şi dă voie să simtă nimic. Eu, pe de altă parte, m- 
am aruncat cu capul înainte și am pierdut totul, dar 
mă gândesc deja să risc pentru o a doua oară. 

Oare ea nu l-a iubit? Asta s-a întâmplat? Evident că 
nu, având în vedere că a încercat să-l folosească. Nu 
ştiu cum e posibil ca o femeie care a primit 
oportunitatea de a-l cunoaşte pe bărbatul ăsta, de a fi 
iubită de el să nu profite de ea. 

Nu şi-a dat seama cât de special e să fii aleasă de 
el? 


Oare Alex nu s-a simţit special pentru că era iubit 
de mine? Așa pare, altfel de ce ar fi aruncat la gunoi 
toată iubirea mea? 

Doar pentru că iubeşti pe cineva, asta nu 
înseamnă că sentimentele vor fi reciproce, dar cu 
toate că am încercat şi am eşuat, sper ca într-o zi să 
simt din nou iubire. Sper că într-o zi Ryan o să-şi 
dorească şi el să simtă asta. 

Mă mângâie pe spate. 

- Cum mai ești aşa de romantică după tot ce s-a 
întâmplat? 

- Trebuie să cred că există mai mult decât am avut, 
dacă aceea se mai poate numi iubire. Şi lucrul ăsta e 
palpitant, chiar îmi dă speranţă. Poţi să spui că sunt 
o visătoare. Poţi să spui că sunt naivă. Nu-mi pasă. 
Eu zic că sunt optimistă. 

Ryan ne opreşte pe ringul de dans. Îmi analizează 
fața şi se opreşte asupra buzelor mele. 

- Chiar există ceva mai bun şi dacă e cineva care 
merită să primească tot ce-şi doreşte în viaţă, tu eşti 
acea persoană. 

— Şi tu meriti să ţi se îndeplinească visurile. 

— Indy, eu nu visez, eu planific, iar viața mea merge 
conform acelui plan. Asta mi-am dorit. 

Nu poate să mă privească în ochi când spune asta, 
pentru că sunt sigură că nici el nu crede ce zice. Văd 
efectul pe care îl au asupra lui aşteptările mari. Chiar 
dacă iubeşte baschetul, presiunea de a fi perfect îl 
apasă şi zilnic fură câte o părticică din el. E izolat 
între cei patru pereţi ai apartamentului său, iar dacă 
iese, trebuie să fie pregătit să fie în centrul atenţiei şi 
venerat. Trăieşte într-o închisoare de un milion de 
dolari, de la etajul 22. Nu cred că asta şi-a dorit de la 
cariera lui. 


Ryan îmi dă avânt să mă învârt, împingându-mă 
mai în spate, înainte să apuc să-i mai pun întrebări. 
E surprinzător de grațios pe ringul de dans, iar 
pentru un bărbat care n-a mai fost cu o femeie de 
ani întregi, nu are nici o reţinere să mă conducă. 

- Putem să tăiem asta de pe lista ta, sunt sigură că 
putem să dansăm la nuntă şi să fim un cuplu 
credibil. 

Asta îl face să zâmbească. 

DJ-ul schimbă cântecul, însă menţine același ritm 
lent. 

- Poate că ar trebui să mai exersăm, nu crezi? 

Ador genul ăsta de exersat. Dansul. Locuitul 
împreună. Relaţia falsă. 

- Da, ne prinde bine să exersăm. 

Ne legănăm pe ringul de dans, în timp ce ne ţinem 
de mâini şi obrajii ne sunt lipiţi. E sufocant, dar 
liniştitor. O văd din nou pe prietena mea cea mai 
bună în celălalt capăt al camerei. Radiază de fericire. 

— Crezi că Stevie şi Zanders vor avea copii? 

- Nu ştiu. Stevie n-a prea vorbit despre copii. 
Dintre noi doi, eu am fost cel care îşi dorea să aibă 
copii. Sora mea era prea ocupată să salveze toate 
animalele străzii care-i ieşeau în cale. Dar cred că e 
posibil să aibă. Ştiu că Zee vrea. 

Nu-mi scapă fraza pe care a spus-o aşa de 
nonșalant: „Dintre noi doi, eu am fost cel care își 
dorea să aibă copii. Strat cu strat, Ryan îmi arată 
mai mult din el, în timp ce trecutul lui e nerăbdător 
să iasă la lumină. Vreau să aflu tot, dar nu vreau să-l 
sperii, aşa că nu spun nimic. 

Mă priveşte precaut, de parcă e prima oară când îşi 
dă seama că păşeşte pe un câmp minat. Vorbeşte 
despre căsătorie şi copii cu o femeie care îşi doreşte 


asta din tot sufletul, dar căreia e posibil să nu i se 
îndeplinească visul. 

Din fericire, muzica se schimbă, iar camera se 
umple cu un ritm care te îndeamnă la dans. 

Ryan îşi dă jos haina, o aruncă pe un scaun și își 
suflecă mânecile cămășii. În clipa aceea, când îi văd 
venele de pe antebraţe şi ceasul de la mână, decid că 
e cel mai sexy gest pe care îl poate face un bărbat. 

- Gata cu vorbăria! Hai să ne distrăm! spune el şi 
îmi dă una peste fund. 

% 

După mai multe melodii, sunt transpirată leoarcă. 
Toţi suntem aşa. Majoritatea prietenilor şi colegilor 
lui Zanders şi Stevie nu au părăsit ringul de dans, iar 
DJ-ul s-a prins în sfârşit că vrem să auzim doar 
muzica alertă. 

M-am descălțat de mult şi sper să-mi găsesc 
pantofii la final. Erau drăguți. Şi scumpi. 

Ringul de dans e o combinație haotică de muzică, 
transpirație şi corpuri care se freacă unul de celălalt. 
Evenimentul, care trebuia să fie formal, s-a 
transformat foarte repede într-o seară de ieșit în 
clubul nostru personal, pentru care ne-am aranjat 
cam mult. 

Chiar şi în toată nebunia asta, mă uit după Ryan, 
să văd unde este. Uneori e pe margine şi bea cu tatăl 
lui, alteori îmi dau seama că a ieşit să ia o gură de 
aer. N-a rezistat decât două melodii, după care a 
plecat, spunând că sunt ahtiată după atenţie, dar îl 
vreau din nou aici. 

- Haide, Indigo, dansează cu mine! îmi spune Rio, 
care-mi pune braţele pe umerii lui şi-şi ţine mâinile 
la o înălțime respectuoasă pe spatele meu. 

Şoldurile ni se mişcă în sincron, dar e complet 
platonic, iar distanţa dintre noi subliniază acest 


lucru. 

Prin lumina obscură, în muzica tare şi peste 
umărul lui Rio, îl văd pe Ryan, care mă priveşte de la 
marginea ringului de dans. Într-o mână are paharul, 
jar cealaltă e băgată în buzunar. Ultima oară când m- 
a prins dansând cu Rio a fost la banchetul de 
toamnă. Însă, de data asta, cu toate că văd furia din 
ochii lui, aceasta e compensată de postura lui sigură. 

Mă priveşte cu o intensitate sufocantă, ridicându- 
şi paharul la buze, iar eu îmi menţin atenţia 
îndreptată asupra lui în timp ce dansez cu Rio. 

Oare încă ne prefacem? Chiar mi-ar plăcea să ştiu. 

Îşi plimbă privirea lent peste corpul meu. Nu 
ratează nici o părticică, iar eu nu vreau decât să-mi 
tentez iubitul gelos destul cât să vină aici. Aşa că asta 
fac. Mă întorc cu spatele la Rio şi-mi legăn şoldurile 
în ritmul muzicii, în timp ce-l fixez pe Ryan cu 
privirea. 

- Vreau să ştii că sunt foarte conştient că doar mă 
foloseşti ca să-l faci gelos şi nu am nici o problemă 
cu asta, îmi şopteşte Rio la ureche destul de tare cât 
să-l aud. 

— Asta speram şi eu. 

- La naiba cu asta! zice Rio, care mă apucă de talie 
şi mă lipeşte de el. Dar, dacă o să mă lovească, ar face 
bine să-mi dea și un autograf. 

Mă ţine de şolduri, buzele îi sunt aproape de 
urechea mea şi nu trec nici zece secunde, că văd o 
pereche de pantofi scumpi în faţa mea. Trasez cu 
privirea picioarele lungi şi musculoase și mă lovesc 
de expresia deloc impresionată de pe faţa lui Ryan. 

- Poţi să pleci, îi spune lui Rio în timp ce mă 
fixează cu privirea. 

Rio ridică mâinile în semn de predare. 

- Ea m-a obligat să fac asta. 


- Oh, ştiu foarte bine. 

- O să... Rio face semn peste umăr. Da, zice, apoi 
pleacă. 

- Drăguţ spectacol! 

- Mulţumesc. Ai ajuns pe ringul de dans lângă 
mine, nu-i aşa? 

Mă urc pe pantofii lui şi-mi înfăşor braţele în jurul 
gâtului lui. Cu toate că muzica e alertă, el începe să 
danseze lent. 

- Trebuie să adăugăm asta pe listă? S-o punem pe 
frigider? Pentru că, din punctul meu de vedere, 
nimeni altcineva n-ar trebui să te atingă. 

— Asta înseamnă că o să mă atingi tu? 

Dumnezeule, se pare că n-am pic de filtru în seara 
asta! Ryan mă priveşte surprins. 

— Vrei să te ating? 

„Da. Da, te rog!“ 

- Ţi-am mai spus că nu trebuie decât să-mi spui. 
Cere-mi ajutorul, Indy! 

Ezit, oricât de tentant ar fi să-i şoptesc asta. 

- Ce s-a întâmplat? 

- Încerc doar să-mi dau seama dacă eşti un actor 
bun. 

— Crezi că mă prefac? 

— Nu mai ştiu ce să cred. 

Palma îi alunecă pe spatele meu, mă apucă de fund 
şi îmi lipeşte şoldurile de ale lui ca să-i simt 
umflătura. 

- Asta ţi se pare fals? 

— Te excită gelozia? 

- Nu, n-am de ce să fiu gelos când ştiu ce e al meu. 
Cu mine o să mergi acasă. 

Mă topesc în el, de parcă şi ultima celulă feministă 
mi-a părăsit corpul. 


Ne privim înfometați şi-mi dau seama că nu am 
răbdare până când o să ajungem acasă. 

Mă întind spre el şi îl simt că se lasă spre mine, 
însă prietena mea cea mai bună strică momentul 
când mă apucă de mână. 

- Ne-a venit maşina şi avem loc şi pentru voi. 
Haideţi! 

Stevie. 

La naiba! 

Încă două secunde, şi-i sărutam fratele la 
petrecerea ei de logodnă, în condiţiile în care nu i- 
am mărturisit încă lui Stevie ce simt pentru el. Da, 
primeşte ştirile mele zilnice, dar nu cred că îşi dă 
seama cât de adevărate sunt cele mai multe dintre 
ele. 

Aşa cum a zis şi Zanders, nu cred că s-ar supăra, 
dar Stevie a avut o mulțime de prieteni groaznici, 
care au folosit-o doar ca să se apropie de fratele ei. 
Nu vreau să creadă că mă număr printre ei. Mai întâi 
de orice, trebuie să vorbesc cu ea. Prietenia cu ea e 
mult mai importantă decât pasiunea pe care am 
dezvoltat-o pentru colegul meu de apartament. 

Ryan are aceeași expresie ca mine, de parcă i-a 
trecut prin minte acelaşi lucru. 

- Mă duc să iau hainele, spune el şi face un pas în 
spate. 

Merg să-mi iau rămas-bun de la băieții din echipă 
înainte să plec cu Stevie. 

- Abia dacă te-am văzut în seara asta, îmi 
aminteşte ea ameţită, în timp ce se reazemă de mine. 

— Ştiu, îmi pare rău. Ce pot să spun, ai fost destul 
de populară. 

- Şi tu, şi fratele meu aţi fost puţin obsedaţi unul 
de celălalt. 


Mă opresc imediat, iar când o privesc, sunt uşurată 
să văd o licărire amuzată în ochii ei. 

- Exersam pentru nunta lui Maggie. 

- Cum să nu! Şi faptul că te-ai frecat de piciorul lui 
a fost tot exersat? 

— Acum îmi iei mesajele în serios? Niciodată nu le 
asculti! 

Asta o face să râdă. 

- Când v-am văzut în seara asta, a devenit destul 
de clar că mesajele tale sunt sincere. Şi vreau să-ţi 
spun că nu mă deranjează, în caz că seara asta n-a 
fost doar practică pentru nunta lui Maggie. Nu că ai 
avea nevoie de permisiunea mea. 

- Serios? 

- Da. 

- Nu vreau să crezi că încalc prietenia noastră sau 
ceva de genul ăsta. 

- Dumnezeule, prietenia noastră a fost violată de 
la primul mesaj pe care mi l-ai trimis despre el, 
spune Stevie şi mă înghionteşte în joacă cu şoldul. 
Bineînţeles că nu cred asta. Ind, eşti prietena mea 
cea mai bună şi nu ai nici o urmă de răutate în tine. 
Doar vreau să fii fericită. Doar ai grijă cu el, da? E 
sensibil, chiar dacă încearcă să ascundă asta. 

Când o aud pe persoana care îl ştie pe Ryan cel 
mai bine spunând că e sensibil, asta confirmă ce 
ştiam deja, şi anume că simte anumite lucruri. E 
emotiv, deşi încearcă să ascundă acest lucru. 

- O să trec săptămâna asta pe la tine ca să-mi spui 
toate detaliile, dar, pentru moment, spune-mi 
versiunea prescurtată! Cum te-a cerut în căsătorie 
logodnicul tău extravagant? 

— Păi chiar a fost foarte extravagant. A închiriat un 
avion privat şi am mers în diverse oraşe care aveau o 
anumită însemnătate pentru mine. Oraşele în care 


ne-am îndrăgostit anul trecut. Apoi, când am ajuns 
acasă, m-a cerut în căsătorie în cel mai simplu şi 
perfect mod posibil, care m-a făcut să simt că a 
gândit totul doar pentru mine. M-a cerut acasă, 
pentru că a vrut să fie şi Rosie de faţă. 

- Dumnezeule, e iubitul perfect din cărți! 

- Habar n-am ce înseamnă asta. 

- Nu-i nimic, tu doar încuviinţează. 

Spre ieşire, ne întâlnim cu Zanders, Maddison şi 
soția lui. Iar în capătul holului, în fața uşii, mă 
aşteaptă Ryan, cu haina peste umăr şi pantofii mei cu 
toc în mână. 

Aş vrea să pozez momentul şi să-l ţin cu mine 
pentru totdeauna, pentru că arată superb în lumina 
fosforescentă a semnului de ieşire care se află 
deasupra lui. Mă ajută să-mi pun haina şi-mi scoate 
delicat părul de sub guler. Mă uit la pantofii cu toc şi 
cădem amândoi de acord în tăcere că nu e cazul să 
mă încalț la loc. 

Sunt complet trează, dar refuz să mă încalț cu 
tocuri la ora asta. 

Maşina cu geamuri fumurii opreşte în față şi, fără 
să ezite, Ryan mă ridică cu o mână şi-mi înfăşor 
picioarele în jurul lui. Mă ţin de gâtul lui cât mă duce 
spre maşină. 

Eu şi Ryan ne aşezăm la mijloc, împreună cu 
Maddison şi soţia lui, lăsând al treilea rând pentru 
Zanders şi Stevie. Nu sunt decât trei locuri, aşa că 
Ryan mă trage în poala lui. Maddison își trage şi el 
soţia în poală, lăsând locul din mijloc gol. 

- Indy, acum ai loc, spune Maddison, după care se 
concentrează la frumuseţea roşcată cu care e 
căsătorit. 

Motorul porneşte, iar când plecăm, mă mişc ca să 
mă mut pe banchetă. Însă Ryan mă oprește, 


punându-și mâna mare pe şoldul meu. 

- Nu te muta, îmi şopteşte la ureche. 

Restul pasagerilor sunt prea distraşi ca să observe 
că nu m-am mişcat de pe Ryan, aşa că mă lipesc de 
pieptul lui. Îşi plimbă palma peste coapsa mea, iar 
când mă întorc spre el, îi văd privirea lascivă şi 
buzele întredeschise. 

E excitat, la fel ca mine de altfel. Toată seara asta a 
fost ca un preludiu. 

Îmi înfăşor un braţ în jurul gâtului lui, în timp ce 
el îmi freacă uşor şoldurile de el. Mişcarea ne face pe 
amândoi să scoatem câte un geamăt aproape 
imperceptibil. Buzele lui sunt la câţiva centimetri de 
ale mele şi nu-mi pasă câtușşi de puţin că nu suntem 
singuri în maşină. 

— Vreau ca toată lumea să afle că azi m-am alăturat 
clubului la înălţime, anunţă Zanders din spate. 

În maşină izbucnesc râsete şi felicitări. 

- Dumnezeule, e şi ăsta un mod sigur de a omori o 
erecţie! spune Ryan încet. 

Chicotesc şi mă lipesc de el. 

- El s-a aşezat într-un genunchi, iar eu m-am 
aşezat în amândoi, intervine Stevie. 

— Aşa te vreau! exclam eu. 

- Domnule, vă rog frumos, dacă puteţi să băgaţi 
viteză, îi spune Ryan şoferului. 

ÎI lovesc în joacă peste piept, iar el se lasă pe scaun, 
trăgându-mă după el. 

- A fost bună replica, Vee. 

- Mulţumesc. Ea ridică dintr-un umăr. Am 
aşteptat tot anul s-o folosesc. 

— Tu ai ceva replici? îl întreb în şoaptă pe Ryan. 

Fl clatină din cap. 

- Nu, prefer ceva mai direct, cum ar fi să te lipesc 
de perete. 


Rămân mască, pentru că replica n-a fost deloc 
siropoasă. Nu cu încrederea cu care a spus-o Ryan. 
Dumnezeule! 

E foarte amuzat de şocul meu. 

— Mâine te trezeşti devreme? 

- Da, şi am o zi lungă. 

Oftează lung, apoi mă sărută pe umăr şi își 
reazemă bărbia de el. 

— Am înțeles. 


Deja, când ajungem acasă, ştiu ce a vrut să spună. 

Nu o să încerce nimic. O să mă lase să dorm. 

Ce nu înţelege el e că din cauza orelor întregi de 
preludiu şi a faptului că am avut un singur orgasm în 
opt luni, nu o să dorm în seara asta. Cel puţin până 
ce o să se întâmple ceva. 

Încuie uşa în urma lui şi-mi lasă pantofii lângă ea. 
Ne dăm jos hainele, foarte conştienţi de apropierea 
celuilalt. Atmosfera e foarte tensionată. 

- Deci... noapte bună, spune el şi arată spre 
dormitorul lui. 

Ezită o clipă, iar eu, ca o laşă, nu spun nimic. 

Cu capul plecat, o ia spre camera lui. 

- Ryan! Rochia mea. Îmi desfaci fermoarul? 

Nu se grăbeşte în timp ce face asta. Parcă ştie că e 
sfârșitul serii noastre şi vrea să dureze cât mai mult. 
Îi simt respiraţia pe spate. Mă mângâie, iar atingerea 
îmi dă fiori, mai ales când îmi dau seama cât de 
aproape e. 

Cu spatele rochiei desfăcut, Ryan își plimbă 
palmele peste şoldurile mele, înfigându-și degetele în 
ele. 

- Gata! 

Nu pleacă. Nu se mişcă, doar că eu nu reacţionez 
prea mult timp. 


Ce fac? De ce ezit? Să fiu sinceră, deşi vorbesc 
deschis despre sex, n-am mai fost atinsă cum trebuie 
de când am fost cu Alex, iar asta mă sperie. E 
înspăimântător să te dezbraci şi să fii gol alături de 
altcineva, în cea mai vulnerabilă postură, dar m-am 
săturat ca Alex să fie singurul cu care am fost. Nu 
merită să fie ultimul bărbat care s-a bucurat de acea 
parte din mine. 

- Ry. 

Se opreşte în uşă şi mă priveşte cu disperare. 

- Mă ajuţi 

Îşi lasă capul pe spate și expiră uşurat. 

- În sfârşit! 


CAPITOLUL 22 


Ryan 


Acopăr distanţa până la ea din doar doi paşi şi o 
lipesc de perete, iar picioarele i le înfăşor în jurul 
şoldurilor mele. Bretelele rochiei îi cad peste umeri. 
Pieptul mi-e lipit de al ei şi îi simt bătăile inimii în 
timp ce-mi plimb gura peste gâtul ei. Sărut şi ling 
pielea delicată şi îi simt scâncetul ce ameninţă să-i 
evadeze. 

Mă mut spre sud şi îmi plimb buzele umede peste 
clavicula ei când pieptul îi devine acaparat de o 
nuanță intensă de roz. Sfârcurile ei sunt nişte vârfuri 
mici şi perfecte care se întrevăd prin sutien, 
ridicându-i satinul roşu de pe corp. Dumnezeule, cât 
de mult îmi doresc să le gust, să le sug, să le muşc, 


poate chiar să văd dacă pot să-i provoc un orgasm 
doar din asta. 

Pentru că seara asta este numai pentru ea. O să 
aibă cel mai puternic orgasm al vieţii. 

Sunt incredibil de tare după preludiul din seara 
asta. Mai degrabă după preludiul din ultimele luni, 
dar faptul că o să-i provoc un orgasm lui Indy până 
când nu o să mai vadă clar nu schimbă cu nimic 
promisiunea pe care mi-am făcut-o. Pot să fac asta. 
Poţi să o ating, s-o gust şi s-o fac să urle fără să fac 
sex cu ea. 

- Ryan, du-mă în camera mea! Acum, spune Indy, 
printre scâncete. 

Îşi freacă păsărica de mădularul meu, iar cum 
rochia i s-a strâns în jurul şoldurilor, între noi nu 
există decât câteva straturi subțiri de material. 
Mişcarea mă face să scâncesc, iar vârful mi s-a 
umezit deja, pentru că n-am mai fost atins de câțiva 
ani, iar acum, cea mai superbă femeie din lume, care 
este incredibil de deşteaptă şi afectuoasă, e în brațele 
mele şi mă doreşte cu fiecare fibră a corpului ei în 
timp ce îşi freacă şoldurile de mine. Este 
înfierbântată şi aş pune pariu că este şi umedă. 

Mă întorc spre camera ei, dar nu pot să o fac. Evit 
cât pot camera aia și clar nu o să fie primul loc unde- 
i provoc orgasm în seara asta. 

Aşa că o întind pe canapea, în timp ce continui să- 
i sărut gâtul, urechea, pieptul. Oriunde îi poţi simţi 
gustul, în afara buzelor ei. 

Nu am minţit când am spus că nu îmi place să mă 
prefac când vine vorba de intimitate. Ultima oară, n- 
am reuşit să mă abţin din a o săruta din cauza 
geloziei. Ştiu ce simt pentru Indy şi am vrut s-o gust 
din clipa în care a deschis gura aia frumoasă și mi-a 
vorbit, dar mi-a spus foarte clar că asta e tot ce poate 


să-mi ofere, iar ideea de a mă ataşa de altă femeie 
care nu-mi răspunde intenţiilor este 
înspăimântătoare. 

M-a rugat să-i provoc un orgasm. Nu m-a rugat să 
mă ataşez de ea sau să îi sărut buzele voluptuoase 
până ce nu mai pot să gândesc limpede. Până când 
nu mai pot să merg bine. Dumnezeule, cât îmi 
doresc asta! 

Părul blond şi lung i se întinde pe pernele de sub 
ea. Indy îşi arcuieşte spatele şi-şi lipește pieptul de 
mine. Începe să-mi desfacă nasturii cămăşii în timp 
ce îi sărut umerii. Trag cu dinţii de fundele care ţin 
rochia pe ea până ce le desfac. Deja, când o desfac pe 
a doua, Indy a descheiat şi ea cămaşa complet. 

Îşi plimbă mâinile catifelate şi unghiile roşii pe 
abdomen, iar asta mă face de zece ori mai tare. 

- M-am atins gândindu-mă la tine, recunoaşte ea. 

La naiba! Sunt cele mai sexy cuvinte pe care le-am 
auzit în viaţa mea, iar penisul îmi pulsează, lipit de 
fermoar. 

Îşi ridică privirea ciocolatie spre mine, așteptând 
să spun ceva. 

- La ce te-ai gândit? 

- La mâinile tale. 

- Serios? Îi mângâi sânul prin rochie, apoi mâna 
îmi alunecă în sus, înfășurându-se în jurul gâtului ei. 
La ce altceva? 

O strâng ușor de gât, ca să văd dacă îi plac genul 
ăsta de lucruri. 

- La asta. La tine deasupra mea. Cum ar fi să fiu 
sub tine. 

Genunchii ei sunt între coapsele mele, iar cu 
arătătorul îi trag decolteul rochiei în jos, până la 
buric. 


Sfârcurile ei tari încearcă să evadeze de sub sutien, 
care este fără bretele și negru. Subtil, însă devastator 
de sexy. 

- Culoarea ta preferată. 

Dumnezeule! 

O să mă transform în tipul care termină în 
pantaloni din cauza câtorva cuvinte. Ce-i drept, sunt 
cuvintele perfecte, rostite de cele mai delicioase 
buze, dar, dacă nu mai recapăt din control, noaptea 
asta o să meargă foarte diferit față de ce am plănuit. 

- Nu ai avut orgasm când te-ai gândit la mine, 
Indy? Pentru că, de fiecare dată când m-am atins 
gândindu-mă la tine, am avut un orgasm atât de 
puternic încât aproape că am leşinat. 

— Te atingi în timp ce te gândești la mine? 

- În noaptea când am fost cu cortul, m-am gândit 
la tine în timp ce făceam duş şi cam de fiecare dată 
după aceea. 

Mă mângâie din nou pe abdomen, iar toţi mușchii 
mi se încordează. 

- De ce n-ai făcut ceva în privinţa asta când te-ai 
întors în pat? 

- Nu ştiam că şi tu mă doreşti, dar am visat să te 
văd aşa. Pe spate, cu picioarele înfășurate în jurul 
meu. 

Se întinde după curea şi o desface. 

— Ei bine, acum sunt aici. Ce o să faci? 

- Nimic. 

Se opreşte din ce face, iar pe faţă îi apare cea mai 
adorabilă expresie frustrată. 

- Poftim? 

Îmi plimb palmele peste abdomenul și talia ei, 
desfătându-mă cu senzaţia pielii ei. 

- Eu nu o să fac nimic. Tu o să faci. Tu o să-ţi 
provoci orgasm. 


- Dar nu pot, protestează ea. Nu merge. Te rog, ai 
spus că o să mă ajuţi! 

- Asta fac. O să-ţi distrag atenţia, iar tu o să te 
atingi. 

Îi iau mâna şi o ghidez pe partea de jos a 
abdomenului. 

— Ai încredere în mine? 

- Bineînţeles. Tu ai încredere în mine? 

- Da, răspund fără ezitare. 

Revelația e că n-am avut niciodată atâta încredere 
într-o femeie cât am în Indy. Aproape că mă împinge 
să caut un prezervativ şi să pun punct celor doi ani 
de abstinenţă. 

Mă copleşeșşte o senzaţie puternică de posesivitate, 
care urlă că e a mea. Picioarele ei sunt desfăcute pe 
canapeaua mea. Trăieşte în casa mea. Vrea să se 
bucure de penisul meu. 

Dar mă cert în interiorul meu. Seara asta e despre 
ea. Pentru ea. 

- Haide, Indy, atinge-te! Provoacă-ţi plăcere! Mă 
ridic în genunchi, îmi dau jos cămaşa și o arunc pe 
jos. Dar mai întâi, pentru numele lui Dumnezeu, 
arată-mi ce ascunzi dedesubt! 

Mă las peste ea şi mă susţin într-un singur braţ. 
Penisul îmi alunecă peste centrul ei. Sunt la un pas 
să termin chiar atunci, iar excitarea se intensifică 
atunci când Indy îşi arcuieşte spatele de plăcere, 
oferindu-mi destul loc cât să îi desfac sutienul cu 
mâna liberă. 

Lucru pe care îl şi fac de altfel şi îl aruncă pe 
podea. Sânii ei sunt absolut minunaţi, delicioşi şi 
trebuie să-i gust în momentul ăsta. 

Nu-mi vine să cred ce se întâmplă şi mă dau puţin 
mai în spate ca să o văd mai bine. 


- Indy, eşti absolut superbă. Ştiam asta deja, dar 
Dumnezeule! 

- Atunci probabil ar trebui să mă atingi, nu crezi? 

Bineînţeles că trebuia să spună asta. 

- Probabil, încuviințez eu. 

Nu are sânii mari, dar când îl iau pe unul în palmă, 
se mulează perfect. Îmi trec degetul peste vârful 
întărit cu atâta tandră plăcere. Îi mulţumesc că îmi 
permite să îi văd corpul, că îmi permite să o ating. 
Scânceşte, iar sunetul este absolut angelic. 

Nu vreau decât să mă îngrop în ea, în parfumul ei. 
Nu vreau decât să ling şi să gust ce știu deja că o să 
fie cel mai superb sex pe care l-am văzut vreodată. 
Dar seara asta e doar despre ea, trebuie să-şi 
amintească faptul că poate să-şi provoace plăcere și 
singură. 

Îmi îngrop capul în gâtul ei şi privesc în jos. 
Erecţia mea e disperată după eliberare, dar încerc 
din răsputeri să mă controlez. 

Însă tot autocontrolul la care excelez de obicei e la 
un pas să zboare pe geam. Nu mai am mult şi o să-i 
rup lenjeria, deoarece trebuie să o văd toată. 

— Arată-mi! Te rog, arată-mi! 

Se joacă cu materialul de pe şolduri, iar unghiile 
roşii ca focul se plimbă de-a lungul centrului ei 
acoperit. 

- Blue, nu mă tachina, arată-mi odată! 

Îmi legăn şoldurile în aer, așteptând nerăbdător. 
Foarte lent, trage materialul negru într-o parte şi 
dezvăluie pliurile lucioase ale celui mai frumos sex 
pe care l-am văzut vreodată. 

- Dumnezeule, Ind, cum de eşti reală? Eşti absolut 
superbă! 

— Mulţumesc, spune ea încet. 


Are o fâşie de păr fix deasupra despicăturii, iar 
pliurile rozalii-mov lucesc de la excitare. Despicătura 
ei e tentantă şi mă împinge la limită. Mai că o să 
renunţ la abstinenţă, doar ca să îi simt buzele 
cuprinzându-mi penisul. 

Vreau s-o ating, s-o deschid, s-o văd cu totul, când 
ea ar trebui să înveţe cum să se atingă. 

Îi iau mâna şi i-o ghidez în jos, acoperindu-i 
degetele cu ale mele. Folosesc degetul arătător şi pe 
cel mijlociu ca să-i mângâi centrul înainte s-o 
deschid şi să-i văd mugurul roz strâmt şi umed. 

Este foarte udă, iar excitarea nu se regăseşte doar 
pe degetele ei, ci şi pe ale mele. Vreau s-o gust şi s-o 
ling. 

O simt că se încordează, iar asta mă readuce în 
simţiri, departe de gândurile carnale. Când îi văd 
privirea plină de încredere, sunt la un pas să mă 
topesc. 

— Eşti bine? o întreb. 

Încuviinţează şi înghite în sec. Mintea mea se 
umple cu toate modurile murdare în care aş vrea s-o 
văd înghițind din nou. 

- Am emoții. 

- De ce? 

Colega mea de apartament are emoţii? 

- Mă simt ca o virgină. A trecut atâta vreme, spune 
ea, râzând agitată. 

- Mie-mi spui! 

Zâmbeşte şi-şi muşcă buza de jos. 

- Să-mi spui dacă vrei să mă opresc! Dar nu ai de 
ce să ai emoţii cu mine. Eşti absolut perfectă, Blue. 
Prefă-te că eşti singură, în camera ta, şi te atingi! 

- Nu vreau să mă prefac că sunt singură. 
Bineînţeles. Niciodată nu vreau asta. Îmi place să te 
ştiu aici. Să ştiu că mă priveşti. 


- Atunci o să fiu aici, recunoscător că pot să te 
privesc în timp ce-ţi provoci orgasm. 

Îşi mişcă mâna din nou, punând mai multă 
presiune de data asta. Împreună, îi găsim clitorisul. 

Îi arăt cum să facă un cerc în jurul lui și cum să-l 
atingă, aşa cum aș face-o chiar eu dacă mâna ei n-ar 
fi între noi. 

- Dumnezeule, ce bine e! 

Îşi lasă capul pe spate şi continui s-o ajut. 

Respiră sacadat, iar sânii ei imploră să fie băgaţi în 
seamă, aşa că iau unul în gură, în timp ce continui 
să-i mişc mâna. 

- Cum ești tu, Ind? Îţi place să ţi se vorbească 
murdar în pat? Îţi place să fii dominată? 

Scoate un geamăt scurt, dar nu cred că are legătură 
cu ce am spus, ci mai degrabă cu faptul că am 
mușcat-o de sfârc în timp ce îi mângâiam clitorisul. 
O cunosc pe fata asta şi în nici un caz nu vrea să fie 
degradată. Îi place să i se spună că e minunată și 
deşteaptă. 

- Nu, nu e asta. Premiantei mele îi place să fie 
lăudată, nu-i aşa? Aud un scâncet. E cel mai plăcut şi 
mai sexy sunet pe care l-am auzit vreodată. O fată 
isteață ca tine vrea să audă cât de bine se descurcă. 
Cât de perfectă este. Cât de bună este. Degetele ni se 
udă şi mai mult pe măsură ce vorbesc. Blue, te 
descurci aşa de bine. Simţi cum îţi atingem 
împreună clitorisul? Simţi cum se umflă? Cât de udă 
eşti? Eşti aşa de bună, iubito! 

Îşi lasă capul pe spate, scânceşte şi îşi lipeşte sânii 
de fața mea. Picioarele îi tremură în jurul meu și 
degetele îi sunt încordate. 

Dumnezeule, cât de mult îmi doresc să o pătrund! 
Mi-e teamă să fac asta, dar în acelaşi timp nu mă pot 
gândi la nimic mai plăcut. 


Dar aleg să mă aşez pe marginea canapelei şi-mi 
frec penisul de ea. Însă asta nu-mi temperează cu 
nimic dorința arzătoare. 

La naiba, priveliştea de aici e periculoasă. E 
uimitor de despletită. Chilotul tanga îi este dat așa de 
mult laoparte, că pot să memorez toate detaliile 
păsăricii ei. Fiecare pliu. Despicătura lucioasă. 

- Ai cel mai frumos sex pe care l-am văzut 
vreodată. 

Muşchii i se încordează când mă aude şi nu vreau 
să simt decât cât de strâmtă e. 

- Ryan, fă-mă să termin, mă imploră ea. 

- Fă-te singură să termini! 

Îi mişc degetele şi i le ghidez să alunece printre 
pliuri, atingându-i intrarea. O îndemn să se atingă în 
interior. Degetul ei mijlociu dispare. Intră şi iese. 
Alunecos şi umed. 

Toate sunetele pe care le scoate, respiraţia 
sacadată, scâncetele incredibile şi pielea umedă mă 
vor termina. Dar apoi spune nişte cuvinte minunate, 
moment în care pot să jur că am fost teleportat în 
ral. 

— Vreau să le simt şi pe ale tale. 

- La naiba, Indy! Dacă o să continui să vorbeşti 
aşa, o să termin înaintea ta. 

- Înfăşoară-ţi mâna în jurul penisului şi pătrunde- 
mă cu un deget. Te rog, dacă ăsta e singurul mod în 
care o să te simt în mine! 

Dacă aşa e să renunţ la control şi să-mi spună o 
femeie superbă ce să fac, atunci trebuie să renunţ la 
control mai des. 

- Ryan, ai idee cât de mult te doresc? 

„Cât de mult te doresc, Ryan.“ 

Las cuvintele să mă desfete și le gust din plin. Nu- 
mi amintesc când m-am simţit ultima oară dorit cu 


adevărat. 

Îmi scot penisul, îl ating, apoi ciupesc baza. 
Trebuie să mă opresc înainte să explodez. Când 
scoate degetul, îl acopăr cu al meu şi o pătrund cu 
ambele. 

E aşa de strâmtă. Abia încap degetele noastre, iar 
pereţii deja îi pulsează. Nu pot să mă gândesc decât 
la penisul meu. Cât de delicios ar fi să o simt în jurul 
meu. 

Mă joc cu ea şi găsesc punctul de pe peretele din 
faţă. 

Indy se zvârcoleşte. Scânceşte întruna „da, fix 
acolo, „Dumnezeule, ce bine e“ şi „o să termin, 
replica mea preferată. 

Corpul ei perfect se opune orgasmului, întârziind 
eliberarea. În mod normal, îmi place să controlez 
orgasmul. Îmi place să construiesc intensitatea, apoi 
s-o las mai uşor, după care s-o aţâţ din nou, până ce 
atinge extazul. Dar, în seara asta, nu vreau decât să 
termine. S-a ţinut în frâu prea mult timp. 

— Eliberează-te, Indy! Vreau să te văd. 

- O să termini şi tu? 

Dacă o să termin? Penisul meu e umed şi furios că 
nu e în ea. Dacă o să-l mai mângâi o dată, o să 
termin pe marginea canapelei. 

- Da, iubito. O să termin. 

- Pot să mă uit? 

La naiba, cât de sexy! Dacă de asta are nevoie, 
atunci cine sunt eu să-i neg o plăcere? 

Îmi scot degetul din ea şi stau în genunchi, între 
picioarele ei. 

Indy îmi priveşte penisul în timp ce-l mângâi. 

- Ce mare e, suspină ea. 

— Indy, ce ai zice să termini înainte să începi să mă 
flatezi? 


- Da, domnule. 

Asta nu ajută deloc. 

Stau deasupra ei, cu penisul într-o mână, iar cu 
cealaltă o apuc de gât. Muşchii mi se încordează într- 
un ritm haotic. O privesc pe Indy în timp ce îşi 
mângâie clitorisul. E atât de excitată, încât toată 
mâna i s-a umezit. Nu vreau decât să mă acopăr cu 
ea şi să-i folosesc umezeala ca să termin. 

Dar n-o fac, pentru că deja întrec prea multe limite 
decât aveam de gând. 

Indy îşi menţine atenţia asupra mea. 

- Termină pe mine, mă imploră. La naiba! 

- Aşa. Blue, te descurci de minune. 

Reacţia la auzul cuvintelor mele e imediată. Îşi 
înfige picioarele în canapea, abdomenul i se 
încordează şi are pielea de găină. Îşi întredeschide 
buzele, iar tot corpul i se încordează. Când închide 
ochii şi-mi pronunță numele ca pe o rugăciune, 
termin odată cu ea. 

Termin pe abdomenul ei, acoperind-o cu mine. 
Navigăm împreună extazul şi euforia care ne-au 
învăluit. 

În timp ce încerc să-mi revin, mă uit şi la ea şi văd 
că face acelaşi lucru. Văd licărirea ameţită şi 
recunoscătoare din ochii ei căprui. Extazul pur de pe 
expresia ei. Roşeaţa care-i încălzeşte pielea, 
provocată de orgasmul de care avea nevoie cu atâta 
disperare. Sunt terminat. 

Fără doar şi poate, sunt terminat. 

Dacă aveam impresia că am fost terminat data 
trecută când a avut orgasm pe mine, de data asta, 
după ce am contribuit şi eu la extaz, sunt cu adevărat 
terminat. Cum am crezut că pot s-o ating, s-o 
privesc cum se atinge, să termin pe ea şi să mă port 
de parcă pot să trăiesc fără să mai experimentez asta 


din nou? Cum aş putea să trăiesc încă o zi fără să fiu 
în ea? 

După ce trece ceața orgasmului, am o revelaţie. 
Indy e cea mai bună prietenă a surorii mele. Iar sora 
mea nu are prea mulţi prieteni din cauza mea, 
pentru că sunt cine sunt. În plus, Indy are nevoie să 
locuiască aici. Trebuie să facă economii, iar situaţia 
asta ar putea fi distrusă foarte uşor de ceea ce se 
întâmplă între noi. 

Dar nu sunt astea motivele reale ale anxietăţii 
mele. 

Mă ridic repede de pe canapea şi îmi trag 
pantalonii pe mine, apoi iau un prosop şi îl umezesc 
la chiuvetă. 

— Eşti bine? mă întreabă ea de pe canapea. 

Strâng marginea canapelei şi inspir adânc. 

„Adună-te! Eşti penibil.“ 

Panica îmi cuprinde toate celulele corpului. 

Expir lung şi lent, în speranţa că o să mă calmez. 

- Da. 

Când mă întorc pe canapea, o şterg şi evit 
contactul vizual. 

Indy îmi opreşte mâna. 

- Ryan, ce s-a întâmplat? mă întreabă, forțându- 
mă s-o privesc. 

- Nimic, spun eu mult prea repede. 

O curăţ şi-i aranjez rochia, trăgând-o în sus, peste 
sâni, şi în jos. Care e problema mea? Ce s-a 
întâmplat a fost incredibil, superb și al naibii de 
înspăimântător. Ştiu de ce mă alarmez. Speram că 
asta o să mă ajute să fiu cu Indy aşa, că o să pot trece 
mai departe. 

Ce glumă, să am impresia că o să pot face asta fără 
să vreau s-o pătrund! De parcă, dacă mă abţin s-o 
sărut, o să sting pasiunea. Nu mă pot gândi decât la 


motivul pentru care m-am abținut atâta vreme. La 
senzaţia apăsătoare provocată de minciuna unei 
persoane în care am avut încredere. La depresia 
întunecată pe care mi-a provocat-o asta. 

Indy îşi pune mâna pe ceafa mea. 

- Hei, uită-te la mine! 

Nu pot. Mă simt ca un nemernic şi ca un laş. Îi 
sărut repede palma. 

- Îmi pare rău, Indy. Nu e vorba de tine. Am 
nevoie de puţin timp ca să-mi revin. 

Mă duc în camera mea, fără să mă uit la 
frumuseţea blondă, şi închid uşa. Îmi lipesc capul de 
ea şi încerc să-mi revin. 

De ce reacţionez așa? Sunt un bărbat de 27 de ani, 
care intră în panică din cauza sexului. E o 
combinaţie oribilă între faptul că nu e îndeajuns 
pentru mine ce am făcut şi teama de a merge mai 
departe. Nu sexul mă sperie, ci ideea de a avea 
încredere oarbă în altcineva. 

Cândva, am fost îndrăgostit până peste cap de o 
femeie şi atunci am învăţat că dragostea nu e tot. M- 
a minţit. Am avut încredere în ea mai mult decât am 
avut încredere în oricine altcineva, iar ea a încercat 
să mă folosească în cel mai oribil mod posibil. E 
evident că nu am nişte repere bune dacă am fost în 
stare să mă îndrăgostesc de o asemenea persoană. 
Cum pot să ştiu că toată treaba n-o să se repete? 

Aud o bătaie în uşă. 

- Ryan? spune Indy pe un ton ezitant. 

Nu spun nimic pentru că sunt un laş. 

- Mulţumesc, şoptește ea pe un ton blând. 

În momentul ăsta, mă urăsc. Tocmai i-am 
provocat orgasm unei femei bune, amuzante și 
frumoase, apoi am lăsat-o singură, pentru că nu pot 
să-mi rezolv problemele. Nu merită asta. 


Trebuie să repar ce am făcut, doar că nu ştiu cum. 


CAPITOLUL 23 


Indy 


Mă doare tot corpul când mă dau jos din pat. Cum 
ies de la duş, mă apucă frisoanele şi o durere de cap 
mă acaparează treptat. Mă simt ca naiba. 

Acum câteva ore, mă simţeam incredibil. Eram 
euforică. Satisfăcută. Dar acum corpul s-a întors 
împotriva mea. Epuizarea mă prinde din urmă, după 
prea multe zboruri de noapte, o petrecere de 
logodnă care s-a prelungit până în noapte şi stresul 
provocat de organizarea petrecerii lui Maggie, care 
vreau să iasă perfect. 

Ai crede că trupul o să-mi mulţumească pentru 
aseară, când i-am oferit cel mai intens orgasm din 
viața mea. Ar trebui să fie recunoscător că s-a 
terminat seceta de opt luni, dar se pare că singura 
răsplată pe care o primesc e o răceală. 

Măcar port o rochie drăguță. E mov, cu imprimeu 
floral, şi îmi pluteşte în jurul corpului. Slavă Cerului 
pentru asta! Gândul că ar putea să-mi atingă ceva 
pielea mă face să plâng. 

Sper că o să le placă fetelor. 

Traducerea: sper că mă vor plăcea pe mine. 

Am investit atât timp şi bani în organizarea 
petrecerii lui Maggie, parțial pentru că vreau să iasă 
perfect, dar și pentru că simt nevoia să-mi 
impresionez prietenele. Ceea ce e ciudat, având în 
vedere că ne ştim de o viață. Ne-am văzut în toate 


etapele noastre ciudate. Ne ştim toate momentele 
tragice şi fericite. Dar, după despărțire, m-am simţit 
dată laoparte şi mi-e dor să simt că fac parte din acel 
grup. 

Asta mă face patetică? Disperată? Probabil că da, 
dar nu pot să spun cât de entuziasmată am fost când 
fetele m-au rugat să le ajut cu petrecerea lui Maggie. 
Pare un pas spre reînnodarea prieteniilor care au 
lipsit în ultimul timp. 

L-am auzit pe Ryan plecând de dimineaţă, cât încă 
stăteam întinsă în pat, fără să dorm. Noaptea trecută 
a fost incredibilă şi derutantă în același timp. Să fiu 
sinceră, m-a durut că a fugit în camera lui exact 
după momentul nostru. Poate că pentru el n-a 
însemnat nimic. Poate că a fost doar o clipă de 
slăbiciune, când s-a lăsat dus de dorinţa pe care o 
simțim amândoi. Sau poate că i-a fost milă de mine 
și a vrut să-i facă o favoare colegei lui de apartament. 

Oare regretă ce s-a întâmplat? 

Am observat că aseară nu m-a sărutat. Nu-i place 
să se prefacă atunci când vine vorba de intimitate, 
chiar el a zis asta. Şi cu toate că degetele lui erau 
acoperite de excitarea mea şi a terminat pe pieptul 
meu, poate că asta n-a fost intimitate pentru el. 
Poate că a fost doar un orgasm puternic şi în grabă. 
Nimic din seara trecută nu a fost tandru sau plin de 
iubire şi nici nu voiam să fie. 

Dar cu cât gândesc mai limpede, cu atât văd mai 
clar ce a însemnat noaptea trecută. 

Oare am idealizat ce s-a întâmplat pe canapea? 
Probabil că da. Ce jenant! 

Un alt moment umilitor la care Ryan Shay a fost 
martor. Când îmi dau seama că am interpretat greșit 
noaptea petrecută împreună, mi se face şi mai rău. 


E ianuarie în Chicago, iar frigul e înțepător, însă 
restaurantul unde are loc petrecerea lui Maggie e la 
doar câteva străzi depărtare. Mi se pare inutil să 
conduc până acolo, chiar dacă mă dor picioarele la 
fiecare pas. 

În ultimele săptămâni am tot strâns ornamente 
pentru masă, tacâmuri şi daruri pentru invitaţi, iar 
ieri le-am dus la restaurant. Chiar i-am dat o 
comandă consistentă omului meu cu florile să facă 
nişte piese centrale superbe, cu bujori, trandafiri şi 
garoafe, care să dea senzaţia că tocmai au fost culese 
din grădină. Am cheltuit pe petrecerea asta mai mult 
decât îmi permitea bugetul, dar vreau ca Maggie să 
se simtă bine. 

Stevie intră valvârtej pe ușă, cu părul strâns sub 
căciulă şi e gata de treabă. Asta pentru că am uitat 
să-i spun să nu mai vină. Dacă aş fi ştiut că se 
logodea ieri, nu aş fi rugat-o să mă ajute să aranjez 
locul pentru petrecere. 

Nici măcar nu o cunoaște pe Maggie și, cu toate 
astea, e aici, la doar câteva ore după propria 
celebrare. 

- Cu ce pot să încep? mă întreabă. 

- Vee, sunt groaznică. Du-te, te rog, acasă! Am 
uitat să-ţi spun să nu mai vii. Du-te acasă şi fă sex, ca 
o persoană normală care tocmai s-a logodit. 

- Oricum am făcut-o toată noaptea, mi-ar prinde 
bine o oră de pauză. Hai, pune-mă la muncă, spune 
ea. 

Vreau să mă ridic și s-o iau în brațe, dar mă simt 
aşa de rău încât nu am destulă energie. 

Rămân jos şi arăt prin jur. 

- Baloanele trebuie legate. Trebuie să aprind toate 
lumânărelele şi să aranjez piesele florale centrale. 


Acolo e un bar cu cocktailuri mimosa și am 
nevoie... 

Stevie mă priveşte încruntată. 

— Ind, nu arăţi prea bine. 

- Nu spune asta! Uite ce drăguță e rochia mea! 

- E foarte drăguță, dar eşti bolnavă. 

— E doar o răceală. 

— Cred că ar trebui să te duci acasă. 

- Nu pot. Te rog, ajută-mă să aranjez totul! 

Mă ridic şi tot sângele mi se scurge din obraji când 
mă cuprinde un val de ameţeală. 

Stevie mă prinde şi mă aşază la loc. 

— Indy, nu cred că e o simplă răceală. Trebuie să te 
duci acasă. Mă ocup eu de asta. 

- Nu pot să mă duc acasă, spun şi îmi îngrop faţa 
în mâini. 

- De ce nu? mă întreabă în timp ce mă mângâie pe 
cap. 

„Pentru că fratele tău a terminat pe mine, după 
care a dispărut, şi sunt prea laşă ca să dau ochii cu 
el.“ 

- Petrecerea asta trebuie să iasă perfect. Este 
important pentru mine. 

- Înţeleg, dar nu poţi să faci prea multe când ești 
bolnavă. 

- Vee, Maggie m-a rugat să particip la nuntă când 
încă eram cu Alex și mi-e teamă că regretă asta. 
Măcar aşa, pot să contribui la petrecerea ei. 

— Indy, se răsteşte Stevie, aplecându-se spre mine, 
oricine te numeşte prietenă e o persoană foarte 
norocoasă. Dar, dacă încerci să le convingi de asta, 
atunci, draga mea, înseamnă că nu sunt cu adevărat 
prietenele tale. 

— Vreau doar să le impresionez. 


Pentru că sunt ţinta glumelor. Alex m-a înşelat şi, 
cu toate astea, toţi sunt în continuare prieteni cu el. 
Dar poate, dacă petrecerea asta o să iasă perfect şi 
după ce mă vor vedea la brațul lui Ryan la nuntă, vor 
fi impresionate de cât de bine îmi merge. Chiar dacă 
mă prefac. 

Lacrimile din ochi mă ard pentru că, da, sunt o 
persoană emotivă, dar încep să îmi dau seama cât de 
bolnavă sunt şi cât de tare mă doare corpul. Încep să 
înțeleg că Stevie are dreptate. Mă ţin cu dinţii de 
vechea mea viaţă şi de vechile prietenii, dar de ce? 
Doar pentru că asta am ştiut toată viața? Pentru că 
făceau parte din viaţa pe care am crezut că o s-o am? 

- Vreau să ştiu de ce nu mi-ai trimis mesaj cu 
ştirea zilei, mă întreabă ea suspicioasă. 

- E mai bine dacă nu pui întrebări. 

- Bine. Tu stai aici şi bea nişte apă! Poţi să-mi dai 
ordine şi să-mi spui ce să fac, după care o să te duc 
acasă. 

- Nu pot să plec. 

Oftează exasperată, dar nu mă contrazice. 


Arcada din baloane e mai degrabă un turn 
bondoc, dar merge şi aşa. Lumânările sunt aprinse, 
afişul e pus şi florile sunt aranjate. Stevie a plecat 
acasă şi m-a lăsat aici, în ciuda reticenţei ei. 

Maggie, familia ei şi restul invitatelor mă scaldă în 
complimente, admirând toate detaliile. Mâncarea e 
delicioasă, cel puţin din ce mi s-a spus, şi curge cu 
mimosa. Mi-e foarte greu să ţin ochii deschişi, deși 
stau pe scaun. Clar nu pot să mănânc sau să fac pe 
gazda. 

În jurul meu se discută despre planurile petrecerii 
combinate a burlacilor şi a burlăciţelor. O să aibă loc 


weekendul viitor în Miami, dar eu n-o să pot merge 
din cauza serviciului. 

Acum un an, aş fi fost extaziată să petrec vacanţa 
pe plajă, cu iubitul meu şi cei mai apropiaţi prieteni 
ai noştri. Ne simţeam bine împreună şi îmi place să 
profit de orice ocazie ca să socializez, dar mereu era 
un moment când Alex îmi spunea să fiu mai tăcută 
sau să nu-l corectez când băieţii vorbeau despre 
finanţe, deși ştiu mai multe decât ei despre subiectul 
ästa. 

Acum însă, weekendul perfect e cel pe care l-aş 
petrece în apartament cu Ryan. Aş putea să vorbesc 
cât de mult aş vrea sau am putea sta într-o tăcere 
confortabilă, citind unul lângă celălalt. Nu ar trebui 
să mă prefac că sunt altcineva, pentru că Ryan mă 
place aşa cum sunt, mai mult decât m-a plăcut Alex 
vreodată. 

- E superb, Indy, spune Maggie, care se aşază lângă 
mine. 

- Mă bucur că îţi place. 

- Mereu te-ai priceput la genul ăsta de lucruri. 
Uite ce e, voiam să vorbesc cu tine, spune ea pe un 
ton ezitant. Eu şi Kev am petrecut mult timp cu 
Alex, dar mi-e dor de tine. 

- Nu ai de ce, sunt chiar aici. Mereu sunt deschisă 
să ne vedem, nu trebuie decât să-mi spui, îi zic şi-mi 
pun mâna peste a ei. 

- Ştii ce vreau să spun. Mi-e dor de voi doi 
împreună. 

- Ei bine, nu mai suntem împreună. 

- Dar dacă asta s-ar schimba? Nu l-am văzut 
niciodată aşa dat peste cap pe Alex ca atunci când te- 
a văzut cu tipul ăla. 

Cuvintele ei îmi atrag atenția. La ce se referă? 
Ultima oară când l-am văzut pe Alex, s-a lăudat cât 


de bine îi merge. 

- Asta nu contează, nu-i aşa? El a făcut alegerile 
care ne-au adus în punctul ăsta. 

— A făcut o greşeală. O singură greşeală. 

- Nu pot să cred că îl aperi. 

- Nu-l apăr. Ce a făcut nu a fost în regulă, dar e 
vorba de Alex. 

Inspir adânc şi încerc să mă calmez. Până şi dinţii 
mă dor acum. Trebuie să mă duc acasă, dar n-am 
forță nici măcar să mă ridic. Sunt epuizată după ce 
am încercat ca ziua de azi să iasă perfect, iar acum 
trebuie să stau şi să ascult prostiile astea? Am făcut 
tot ce am putut ca să las în urmă viitorul meu cu 
Alex, care oricum nu mai există. 

- Nu poti să vorbeşti serios. Dacă ti-ar face Kevin 
asta? L-ai ierta pur şi simplu? 

- Nu ştiu, dar nu m-aş rupe de tot de el. N-aş 
arunca pe apa Sâmbetei douăzeci şi doi de ani de 
prietenie din cauza unei singure nopți. Şi n-ai făcut 
asta doar cu el, ci cu noi toate. Nu poţi să negi că nu 
s-a schimbat dinamica. 

- Bineînţeles că s-a schimbat! Nu mă mai invitaţi 
nicăieri pentru că Alex o să fie acolo. Inspir adânc și 
încerc să nu ţip. Dacă m-ai implicat în pregătirile de 
nuntă ca să încerci să ne împaci, cred că ar trebui să 
nu mai vin. 

- Indy, Alex îşi dorește tot ce ţi-ai dorit şi tu 
mereu. A avut un moment de slăbiciune. Vrea să se 
căsătorească, să aibă copii. N-ai cum să fii aproape 
de asta cu jucătorul ăla de baschet. Chiar te vezi cu 
el? 

- Ryan! Îl cheamă Ryan! izbucnesc eu. 

Se uită în jur, apoi şopteşte: 

- Dacă faci asta doar de ochii lumii, trebuie să-mi 
spui! 


- De ce ai spune aşa ceva? 

- Pentru că - râde ea cu jumătate de gură - l-ai 
iubit pe Alex toată viața și eşti cea mai loială 
persoană pe care o cunosc. Indiferent ce a făcut, nu 
pot să mi te imaginez mergând mai departe cu 
altcineva. El a fost mereu alesul. 

Sunt prea bolnavă ca să port conversaţia asta. Sunt 
aceleaşi lucruri pe care mi le-am tot repetat luni 
întregi, presupunând că era prea devreme ca să merg 
mai departe. Dar lucrurile s-au schimbat. Nu ştiu 
exact când inima și mintea mea au decis, în sfârșit, 
să fie pe aceeaşi lungime de undă, dar au făcut-o. 
Acum altcineva se bucură de loialitatea mea, şi nu e 
Alex. 

— Am nevoie de o pauză. 

Mă ridic încet şi mă duc să-mi iau nişte apă. 
Mâinile şi fruntea îmi sunt lipicioase, mușchii mă 
dor și sunt disperată să mă bag în pat. Mă reazem de 
masa cu băuturi, închid ochii şi inspir adânc, 
încercând să alung durerea. 

Dintr-odată, Ryan dă buzna înăuntru şi totul se 
opreşte în loc. Privirile a douăzeci de femei se 
îndreaptă asupra singurului bărbat din cameră. 

- Salutare, îi strigă o femeie mai în vârstă din 
spatele încăperii. 

Nu ştiu exact cine e şi nici n-am energie să mă 
întorc şi să aflu cine vorbeşte cu colegul meu de 
apartament. 

Ryan scanează camera şi mă găseşte în colţ. E şocat 
când mă vede şi se îndreaptă repede spre mine. E 
superb şi impunător, dar habar n-am ce caută aici. 

Oare asta face parte din înţelegerea noastră? Să se 
poarte ca un iubit protector în faţa prietenelor mele 
vechi? 


Îmi dă laoparte șuviţele de pe faţă și încearcă să 
vadă dacă am temperatură cu dosul mâinii. Îi înlătur 
mâna, fără prea multă autoritate, dar mă ignoră şi 
verifică din nou. 

- Ce faci aici? îl întreb într-un final, în timp ce mă 
las învăluită de atingerea lui. 

— Te duc acasă. Eşti bolnavă, Blue. 

- Sunt bine, iar sora ta e o trădătoare. 

- Ce să facă dacă prietena ei cea mai bună a fost 
prea încăpăţânată ca s-o asculte? 

- De ce ai impresia că o să te ascult pe tine? 

Nu ştiu de ce mă port de parcă am energie să mă 
împotrivesc. Mai am puţin şi o să-i cad pe piept din 
cauza epuizării. 

- Poţi să n-o faci. 

Cu o mişcare rapidă, Ryan mă ridică. Stăm piept 
pe piept, iar picioarele mele sunt înfăşurate în jurul 
şoldurilor lui. Nu mă opun. Îmi înfăşor braţele în 
jurul gâtului lui şi-mi las capul pe umărul său. 

Mă duce spre ieşire, iar pe drum îmi ia haina şi mă 
acoperă cu ea. 

Nu-mi dă timp să-mi iau rămas-bun de la nimeni, 
dar nu mă deranjează asta. 

Aerul rece din Chicago mă loveşte în clipa în care 
ieşim din restaurant, dar îmi prinde bine. Îmi mai 
calmează pielea care arde. Închid ochii. Simt nevoia 
să mă odihnesc în timp ce Ryan se îndreaptă spre 
apartament. 

— Ai ieşit din casă pentru mine. 

- Da. Se pare că fac asta destul de des pentru tine, 
oftează el. 

Îşi ţine mâinile sub picioarele mele ca să nu 
alunec. Nu-l prea ajută, pentru că nu mai am forță, 
dar chiar şi aşa, Ryan pare să se descurce. 


Mă dau puţin în spate ca să-l privesc. Este superb, 
ca de obicei, dar în ochi i se citeşte îngrijorarea pe 
care i-am provocat-o. 

- De ce nu eşti la antrenament? 

— Le-am zis că n-o să merg. 

- De ce? 

— Tu ce părere ai, Ind? 

- Nu poți să ai probleme dacă nu mergi la 
antrenamente? Sau să primeşti amendă? 

Mă îndeamnă să-mi pun din nou capul pe umărul 
lui. 

- Atunci e bine că sunt bogat. 

Inspir adânc, iar parfumul proaspăt al lui Ryan îmi 
invadează nările. Cu toate că încă sunt frustrată din 
cauza nopții trecute, mă relaxez în brațele lui. 

- Ti-am spus că sunt o iubită scumpă. 

- Bun-venit înapoi, domnule Shay! Domnişoară 
Ivers, spune portarul nostru. 

- Mulţumim, David. 

— Să comand nişte supă de pui cu tăieţei? 

Îmi şi imaginez expresia îngrijorată de pe faţa lui 
în timp ce se uită la greutatea din braţele lui Ryan. 

- Mă descurc, dar mulțumesc. 

— La revedere, Dave. 

Îi fac cu mâna peste umărul lui Ryan şi-mi 
amintesc că trebuie să-i iau o cafea, pentru că mereu 
e un înger dulce. 

Când ajungem în apartament, Ryan îmi dă jos 
haina şi o atârnă în cuier, lângă cheile lui. Apoi 
traversează camera, îndreptându-se spre dormitorul 
lui. 

- Du-mă în camera mea, te rog! 

- Nu. 

- Ryan, încă sunt supărată pe tine. 


- Foarte bine, poţi să fii supărată pe mine în timp 
ce dormi în patul meu. 

Nu mai am energie să-l contrazic. Păcat! Schimbul 
de replici e una dintre părţile preferate ale 
interacțiunii cu el. 

Mă aşază pe saltea, pe partea opusă lui. Patul lui e 
mare şi elegant şi mă cufund în el, copleșită şi de 
durere, şi de uşurare. 

Fruntea mi-e în continuare transpirată în timp ce- 
mi desface tenișii. 

- Acum ştiu că eşti cu adevărat bolnavă. Nici 
măcar n-ai purtat tocuri azi. 

- Ăsta ar fi trebuit să fie indiciul meu, clatin eu din 
cap. 

Îmi pune tenişii brodaţi pe jos şi scoate o pereche 
de pantaloni de trening din şifonier. Mi-i trage pe 
picioare, apoi îi suflecă de câteva ori în talie. 

- Pot să-ţi dau rochia jos? 

- Nu e nimic din ce n-ai mai văzut până acum. 

În mod normal, aş spune asta cu o doză de umor, 
dar noaptea trecută chiar mi-a rănit sentimentele şi 
sunt prea obosită să ascund acest lucru. 

Ryan expiră, de parcă vorbele l-au lovit fix în 
stomac. Îmi ridică rochia și mi-o scoate, apoi îşi dă 
jos tricoul. Mă îmbracă în el, învăluindu-mă în 
căldura şi parfumul lui. 

— Vrei să-ţi dau sutienul jos? 

- Astea cred că sunt cele mai sexy cuvinte din 
limba engleză. 

Deschid un ochi ca să-l văd. Ryan încuviinţează 
din cap, dar zâmbeşte. 

— Cred că ţi s-a urcat febra la cap. 

- N-am febră. 

- Ba ai. Arzi şi sunt convins că ai un fel de gripă. 


Fără să ezite, Ryan îşi strecoară mâna pe spatele 
meu şi îmi desface sutienul cu o singură mișcare, 
scoțându-l pe sub tricou. Îl privesc în timp ce-mi 
atârnă rochia în şifonierul lui, îmi pune sutienul 
peste umeraş şi îmi aranjează tenişii lângă uşă. 

Micul meu obsedat de ordine. 

Apoi îmi ridică pătura până la bărbie. 

- Încearcă să te odihneşti! O să-ţi pregătesc ceva 
de mâncare. 

Îmi dă laoparte părul din ochi şi mă sărută pe 
fruntea transpirată. 

- Ryan, de ce faci asta? 

- Pentru că îmi place să am grijă de oameni. Mai 
ales de tine. 

Apoi iese din cameră şi închide uşa în urma lui. 

E prima oară când sunt singură în camera lui şi mă 
uit în jur. Nu are poze şi nici o pată de culoare. Nu e 
decât o singură fereastră mare, cu vedere spre 
centrul oraşului Chicago. Camera lui e minimalistă, 
exact cum era restul apartamentului până când m- 
am mutat eu. Arată de parcă e doar în trecere, deşi 
stă aici deja de mai bine de patru ani. 

E trist, dacă stai să te gândeşti. Ai crede că ar vrea 
să prindă rădăcini aici. Să se întoarcă aici şi să se 
simtă ca acasă. 

Cred că am halucinaţii de la febră, pentru că aş 
putea să jur că văd o pată de verde pe şifonierul lui. 
O recunosc pentru că am replantat-o chiar eu într- 
un ghiveci de teracotă. E o plantă suculentă, iar acest 
mic semn de viaţă în camera altfel pustie îmi aduce 
un zâmbet pe faţă. 

Cu zâmbetul pe buze, febra în corp şi hainele lui 
pe trupul meu, adorm, în timp ce admir mica pată 
de culoare pe care a furat-o din livingul nostru. 


Ceva mai târziu, după ce mănânc supa de legume 
făcută de Ryan, am destulă energie ca să fac un duş, 
deși încă am febră şi frisoane. 

Ryan îmi pregăteşte baia lui, aducându-mi 
şamponul şi balsamul. După ce verifică temperatura 
apei, mă lasă singură. Nu mă grăbesc. Mă reazem de 
faianţa rece şi las apa caldă să-mi curgă pe spate. Îmi 
ia mai mult decât de obicei să mă spăl, dar mă bucur 
de fiecare secundă. Las căldura apei să-mi intre în 
oase, iar la final, mă simt o idee mai bine. 

După ce mă îmbrac, deschid ușa băii şi-l văd pe 
podea. Ţine capul lipit de peretele de lângă ușă, ca şi 
cum asculta să audă dacă am nevoie de ajutorul lui. 

— Eşti bine? 

Încuviinţez şi se ridică. 

Îmi întinde peria. 

Mâinile îmi tremură în timp ce o trec prin păr, dar 
sunt aşa de obosită şi slăbită, încât nu-mi pasă dacă 
părul meu o să fie încâlcit. 

Ryan mă priveşte îngrijorat. 

- Lasă-mă pe mine, Blue! 

Nu mă opun. Ryan mă îndeamnă să mă aşez pe 
jos, în fața scaunului din colțul camerei. Se aşază în 
spatele meu, cu picioarele în stânga şi în dreapta 
mea. 

Apoi începe să mă pieptene cu delicateţe. 

Senzaţia e minunată şi mă las pe piciorul lui, 
odihnindu-mi capul pe genunchi. 

- De ce te-ai dus azi? întreabă el delicat. 

— A trebuit. 

- Indy, spune-mi motivul adevărat! 

- Pentru că sunt prietenele mele. Sau cel puţin 
erau. Acum nu mai ştiu ce să spun. 

Se opreşte, dar refuz să mă întorc şi să văd 
dezamăgirea de pe faţa lui. Ştie și el, ca mine, că mă 


ţin cu dinţii de prieteniile alea aşa cum mă tineam 
de viaţa pe care o aveam cu Alex. 

În timp ce-mi amintesc cuvintele lui Maggie, că 
Alex regretă felul în care s-au desfăşurat lucrurile, 
simt că mă cuprinde o pace neașteptată. 

Pentru că eu nu regret deloc. 

Dacă Alex n-ar fi făcut ce a făcut, n-aş fi avut 
ocazia să-l cunosc pe Ryan aşa cum am făcut-o. N-aş 
fi avut ocazia să fac parte din lumea acestui bărbat şi 
să înţeleg cât de bine e. Că mă simt ca acasă. 

E copleşitoare conştientizarea că nu mai vreau 
viaţa pe care am avut-o odată. 

Cu delicateţe, Ryan îmi lasă capul spre genunchiul 
opus, deoarece vrea să pieptene şi cealaltă parte a 
părului. 

Ryan nu mă face să mă simt ca o povară. Ca şi 
cum sunt prea mult. 

Nu i-am oferit decât cine sunt eu cu adevărat, iar el 
m-a îmbrăţişat cu totul, cu bune şi cu rele. 

Nu cred că am înţeles asta cu adevărat până azi. 

- Indy, ce oferi într-o relaţie, ca prietenă, ca 
femeie, ca parteneră, prin simplul fapt că eşti tu 
însăţi, e îndeajuns. Dacă cineva nu poate să vadă că 
eşti totul, atunci e pierderea lui. Ştiu că eşti loială, e 
unul dintre lucrurile mele preferate la tine, dar şi 
asta trebuie să aibă o limită. Unii oameni nu-ţi 
merită loialitatea. 

Îmi curg lacrimi din ochi, pentru că sunt bolnavă, 
dar şi pentru că nimeni n-a avut niciodată grijă de 
mine aşa, trup şi suflet. Revelaţiile pe care le-am avut 
azi mă copleşesc, aşa că plâng pentru că asta fac eu. 

- Nimeni n-a mai avut grijă de mine. Mulţumesc, 
Ryan. 

Se opreşte din nou, aşa că mă uit, în sfârşit, peste 
umăr la el. 


- Ce e? 

Clatină din cap şi începe iar să mă pieptene. 

Lui Ryan nu-i place să se prefacă atunci când vine 
vorba de intimitate, dar faptul că mă piaptănă şi are 
grijă de mine când sunt bolnavă pare mai intim 
decât orice am făcut până acum. 

Sunt sigură că febra mi-a ars orice filtru, pentru că 
îl întreb: 

- Te prefaci? 

- Nu, Blue, nu mă prefac. 

Apoi simt că îmi împarte părul în trei părți egale. 

- Îmi împleteşti părul? 

- Da. 

Dumnezeule, ce bărbat! 

- Unde ai învăţat să faci asta? 

- Sora mea geamănă are părul ondulat şi tu mă 
întrebi unde am învăţat să împletesc? 

Mi-l imaginez pe micul Ryan ajutând-o pe mica 
Stevie să-şi prindă părul. Mi-e rău, sunt ameţită şi 
îmi vine să plâng din nou. 

Mă deschid momentului de vulnerabilitate. 

- Am făcut ceva greşit noaptea trecută? 

- Nu. Dumnezeule, nu! Ai fost perfectă. 

— Atunci de ce m-ai părăsit? 

Oftează lung. 

— Pentru că sunt defect, Blue. 

- Ba nu eşti. 

- Ba da. Am... 

Se opreşte, în timp ce îmi ţine în mâini părul 
împletit parțial. 

- Ind, eşti un dar şi nu pot să cred că te-am făcut 
să simţi că eşti mai puţin de atât. Îmi pare foarte rău. 

Mă întorc şi-l privesc. În ochi i se citeşte cât de rău 
îi pare. În timp, am învăţat că, deşi Ryan nu aruncă 


cu vorbe în stânga şi-n dreapta, cele pe care alege să 
le spună sunt gândite. 

- Nu ştiu cum să mă port detaşat cu tine, iar asta 
mă sperie îngrozitor de tare. Ai spus foarte clar că nu 
ai nimic de oferit şi, în acelaşi timp, sunt afectat de 
lucruri de care nici măcar nu ştii. 

Expresia îi devine îndurerată şi-mi amintesc că 
abia am fisurat suprafaţa trecutului lui Ryan. 

- Azi-noapte, m-a lovit totul cu putere. 

E evident că asta l-a apăsat, poate chiar mai mult 
decât m-a afectat pe mine. Conversaţia asta e 
importantă şi, cu toate că vreau să aflu răspunsuri, 
ştiu că nu am puterea mentală să-i ofer atenţia pe 
care o merită. 

Mă întorc şi-l iau de gleznă. 

- Putem să vorbim despre asta în altă zi, când o să 
mă simt mai bine. 

Îşi pune palma peste obrazul meu şi mă sărută cu 
disperare pe creştet. 

Apoi continuă să-mi împletească părul, punând 
conversaţia pe pauză. 

În cuvintele lui se simt disperarea şi sinceritatea, 
dar se înşală în privința unui lucru. Mai am ceva de 
oferit. Am aflat foarte repede că, atunci când nu mă 
prefac şi sunt încurajată să fiu eu însămi, epuizarea 
care vine la pachet cu purtarea măștii perfecte 
dispare. Am energie să iubesc pe cineva, iar inima 
mea are loc să accepte iubirea. 

Chiar dacă Alex m-a epuizat pe mine cea veche, eu 
cea reală mai am multe de oferit. 

Cred că mi-ar plăcea să-i ofer lui Ryan versiunea 
mea reală, asta dacă mă vrea. Cred că mi-ar trata 
inima cu blândeţe. 


CAPITOLUL 24 


Ryan 


Antrenamentul de dimineaţă a fost relaxat, dar 
plin de reporteri care abia aşteptau să ieşim de pe 
terenul de joc. Ne-am făcut treaba şi le-am oferit 
destul material, după care am dat interviuri înainte 
de meci, răspunzând unor întrebări mai curioase. 

După-amiază, m-am dus acasă ca să dorm înainte 
de meci şi am găsit-o pe Indy făcându-și bagajele 
pentru altă deplasare. Speram că o să-şi ia liber, ca să 
aibă mai mult timp să se odihnească, dar mi-a 
promis că se simţea bine. Febra i-a scăzut pe la 
miezul nopţii, iar virusul de 24 de ore pare să fi 
dispărut. 

M-am speriat când am văzut-o la petrecere, cu 
febră şi trasă la faţă. Nu mi-am dat seama că ar avea 
nevoie de cineva care să-i amintească să aibă grijă şi 
de ea însăşi, dar n-ar fi trebuit să fiu surprins. 
Petrece atât timp încercând să-i facă pe ceilalți 
fericiţi, încât are tendinţa să se treacă pe plan 
secundar. 

- Shay, ţi-am simțit lipsa ieri la antrenament, îmi 
spune Ron când ne întâlnim pe hol, după ce am 
terminat interviurile de dinaintea meciului. 

E îmbrăcat la costum şi îmi întinde mâna. 

- Îmi pare rău, domnule. Indy a fost bolnavă şi nu 
am vrut să o las singură. Știu că trebuie să mă 
amendaţi pentru absenţele care nu au scuză. Înţeleg 
perfect. 

- Urgenţele de familie mi se par o scuză foarte 
bună. 

- Dar Indy nu este familia mea. 


- Oare chiar nu este? Locuiţi împreună. E evident 
că o iubeşti îndeajuns cât să ratezi un antrenament. 
Aş spune că e familia ta. E bună pentru tine, Shay. În 
nici un alt sezon nu ai fi ratat antrenamentul. 

Are dreptate. N-aş fi îndrăznit să pierd timpul 
preţios petrecut pe teren. Rivalii mei clar n-ar face 
asta. Şi cum să devin cel mai bun dacă îmi iau zile 
libere în timp ce rivalii mei lucrează din greu? 

Dar când Stevie m-a sunat să-mi spună că Indy se 
simte prea rău ca să stea în picioare, nu m-am mai 
gândit nici la competiţie, nici la meci. M-am gândit 
doar la blonda cu care locuiesc şi de care voiam să 
am grijă cu aproape orice preţ. 

- Ca şef, nu vreţi să vin la antrenament? 

- Vreau să ai o viaţă echilibrată. Și n-ai mai avut 
asta până acum, având în vedere nivelul la care joci. 
N-o să mint, am fost sceptic la început, credeam că 
încerci să mă păcăleşti. Dar te cunosc. N-ai renunţat 
niciodată la timpul petrecut în sală pentru o şaradă. 
Îmi place versiunea asta a ta, Shay. Ţine-o tot așa! 

Mi se întoarce stomacul pe dos din cauza 
acurateţei  vorbelor lui. Ştiam că Ron avea 
suspiciunile lui cu privire la relaţia mea falsă, iar 
acum tocmai partea în care nu ne-am prefăcut e cea 
care l-a convins. 

Toată situaţia începe să fie destul de complicată şi 
nu-mi place asta. Şi, oricum, cât de mult mă prefac 
acum? 

Ţin la Indy mult mai mult decât am putut să ţin la 
oricine altcineva în ultimii ani, însă baza pe care s-au 
dezvoltat sentimentele e că am folosit-o. Revelația 
asta îmi întoarce stomacul pe dos. 


- Caroline a verificat programul, voia să găsească 
un meci în deplasare la care să vină. Echipa Raptors 
o să fie în Phoenix în acelaşi timp ca noi. Crezi că 
Indy ar vrea să vină la meci cu noi? 

- O s-o întreb dacă e liberă şi dacă poate, având în 
vedere programul ei. 

Încă o seară în care trebuie să o folosesc. Ea ce are 
de câştigat din toate astea? Un partener de nuntă 
care să impresioneze un grup de prieteni care nu 
merită nici măcar o secundă din atenţia ei? 

- Dar lucrează, deci nu sunt sigur că poate să 
ajungă. 

- Am înţeles, spune Ron, apoi mă bate pe umăr în 
timp ce ne îndreptăm spre vestiar. Am vrut să-ţi 
spun că se vorbeşte mult în culise. Știu că e abia 
ianuarie, dar un singur nume e pomenit pentru 
MVP-ul ligii, iar acela e al tău. 

— Serios? spun eu în timp ce mă opresc pe loc. 

- Pari foarte surprins. 

- Chiar sunt. Nu am crezut că vor lua în 
considerare pe cineva dintr-o echipă care n-a ajuns 
în play-ofturi. 

- Dar vom ajunge în play-offuri, n-am nici un 
dubiu judecând după cum jucaţi. Te descurci bine, 
Shay. Eşti exact persoana care aveam nevoie să fli 
sezonul ăsta. A meritat investiţia. Îi sună telefonul în 
buzunar, aşa că mă bate pe umăr încă o dată şi îmi 
spune: Multă baftă, puştiule! 

Asta am vrut să aud tot sezonul, că are încredere în 
mine şi că eu sunt omul potrivit pentru treaba asta. 
De aceea am pus la cale toată şarada cu Indy, ca să 
demonstrez că echipa a luat decizia corectă când m- 
a numit căpitan. Sigur, mulți dintre ei încă se duc la 


Ethan când au nevoie de ceva, dar mai avem doar 
două luni până ce o să ajungem în play-ofturi, lucru 
care nu a mai fost obținut în organizaţie de mulţi 
ani. 

Mă bucur de aprecierea lui Ron şi intru pe teren cu 
vorbele lui în minte. Nu e ca şi cum am nevoie să-mi 
spună cineva că fac o treabă bună, pentru că ştiu 
asta. Sunt pe punctul să-mi întrec recordurile 
personale atât la pase decisive, cât şi la puncte 
înscrise într-un singur sezon, dar trebuie să 
recunosc că validarea din partea bărbatului care 
semnează cecurile mă flatează. 

Ăsta a fost scopul muncii mele. De asta am tot 
minţit. 


E mijlocul celui de-al treilea sfert şi conducem cu 
optsprezece puncte, iar fanii din Chicago 
electrizează locul. Băieţii au jucat grozav, fiind 
complet sincronizaţi. Nimeni nu riscă să fie trimis pe 
bancă şi toţi jucătorii au statistici cu două cifre. 

Dacă putem să menţinem ritmul ăsta, o să stau 
fericit pe bancă în al patrulea sfert şi o să-l las pe 
Leon să intre drept coordonator de joc pentru restul 
meciului. 

Am braţele acoperite de zgârieturi de când am 
înaintat cu mingea pe teren, dar arbitrii nu spun 
nimic. Mă doare corpul după lupta continuă de a 
rămâne în picioare când am de înfruntat tipi mult 
mai mari decât mine. Dar sunt rapid şi de obicei pot 
să evit loviturile îndreptate spre mine. 

Însă uneori sunt prins în mijlocul unei situaţii 
pentru care s-ar opri meciul dacă ar fi implicat orice 
alt MVP 


Însă asta nu se întâmplă și în cazul meu. Nu ştiu 
dacă e din cauza dimensiunii sau pentru că încă nu 
port inele care să demonstreze că am câştigat un 
campionat, însă foarte rar chiar sunt protejat de 
arbitri. 

Ridic pumnul deasupra capului, semn pentru un 
atac în mişcare. 

Pivotul nostru mic se aşază paravan în spatele 
apărătorului meu, oferindu-mi spaţiu de mişcare 
înainte să se îndrepte spre coş. Îi arunc mingea 
tocmai când Ethan apare lângă Dom. Mingea îi este 
pasată lui, apoi mie şi arunc la coş, înscriind trei 
puncte. 

Mulțimea izbucnește în urale în timp ce noi 
conducem cu douăzeci şi unu. Am destul spaţiu cât 
să mă odihnesc restul serii, iar după ce am stat treaz 
până târziu, având grijă de Indy, sunt încântat să fiu 
scos de pe teren. 

- Asta e! spune Ethan şi mă bate peste ceafă în 
timp ce alergăm înapoi în apărare. 

- Doamne! pufneşte Dom lângă noi. Ai făcut sex 
sau ceva de genul ăsta? Tocmai ai obţinut o triplă 
dublă pentru al doilea meci la rând. 

Râd şi mă întorc să joc în apărare, întrebându-mă 
cât de corectă este acuzaţia. Cert este că sunt foarte 
relaxat. 

Antrenorul se ridică de pe bancă, se apropie de 
teren şi ştiu că, în clipa în care o să fie mingea 
moartă, o să mă scoată de pe teren. 

- În stânga! strigă Dom, şi-mi îndrept atenţia 
asupra coordonatorului de joc al echipei din 
Memphis. 


Mă apropii aşa de mult de el încât, când pivotul lor 
încearcă să mă blocheze, reuşesc să mă strecor pe 
lângă corpul lui imens şi să fiu cu un pas înaintea 
rivalului meu. Acesta se aşază drept paravan, dar e 
inutil. Dom e destul de rapid ca să ajungă în faţa lui, 
ia mingea şi întrerupe pasa. 

În secunda în care Dom pune mâna pe minge, o 
iau înainte. Ethan o preia, iar în clipa aceea suntem 
în tranziţie şi am drum liber spre coş. Conducătorul 
de joc al echipei din Memphis e în urma mea, dar 
Ethan îmi pasează mingea mai în faţă, ceea ce îmi 
oferă spaţiu să o controlez şi să o duc la coş. 

Mă uit repede peste umăr, ca să văd cât de aproape 
este. Mai driblez o dată, după care arunc mingea la 
coş. Nu e nimic spectaculos, dar conducem deja cu 
douăzeci şi unu, destul cât să distrugă orice speranţă 
a echipei rivale că ar putea să ne mai prindă din 
urmă după noua înscriere. 

După ce degetele mele ating coșul, cobor. Sigur, 
fanii au plătit pentru un spectacol, dar există o linie 
subtilă între a înscrie şi a te purta ca un nemernic cu 
echipa condusă acum cu douăzeci şi trei de puncte. 

Nu văd când se întâmplă. Nu-l văd când se 
apropie. Nu aveam de ce să mă aştept ca alt jucător 
să nu încetinească după ce am înscris deja. 

Conducătorul de joc al echipei din Memphis vine 
valvârtej sub mine şi cad cu capul de podea, dar 
continui să mă rotesc. Nu pot decât să sper că mă voi 
opri în poziţia corectă. 

Cumva, picioarele şi degetele sunt primele care 
lovesc podeaua şi simt imediat un fior de durere în 
genunchiul drept. Simt o durere clară în încheietură. 
Știu exact ce s-a întâmplat, iar asta declanşează un 


țiuit asurzitor în urechi, care acoperă chiar şi 
mulțimea gălăgioasă. 

Corpul meu e aruncat înainte şi cad. Îmi strâng 
genunchiul la piept. Sunt copleşit de durere şi 
încheietura îmi pulsează. 

Îl văd pe doctorul echipei, care fuge spre mine, iar 
în momentul ăla ştiu că am băgat-o pe mânecă. 


CAPITOLUL 25 


Indy 


Când ajung la terminalul nostru privat de la 
aeroportul internaţional O'Hare din Chicago, le fac 
cu mâna angajaţilor. Sunt pregătită de drumul ăsta 
peste noapte spre Columbus. 

- Bună, Margie. Trebuie să urc în avion. 

Îi arăt insigna, de parcă nu ştie cine sunt. 

- Piloții sunt deja înăuntru. 

Apasă butonul ca să deschidă uşa ce duce spre 
pistă. 

— Poţi să te duci. 

- Mulţumesc. Să ai o săptămână frumoasă! 

Îmi iau valiza şi geanta şi ies. 

- Indy, ce bine că ești aici! Tocmai voiam să te sun. 

Yvonne, reprezentanta departamentului nostru de 
Resurse Umane, iese din biroul ei. Mă trage într-o 
parte, departe de urechile curioase. 

- Am veşti bune. Pachetul nostru de asigurări a 
fost modificat la începutul anului şi acum acoperă... 


- Tratamentele de fertilitate? Vorbeşti serios? Cât 
din ele? 

— Le acoperă în totalitate. 

- Vorbeşti serios? 

Cu un zâmbet larg pe față, îmi confirmă că 
vorbeşte serios. 

- E o veste incredibilă, nu-i aşa? 

O iau strâns în braţe. Nu o cunosc prea bine, doar 
ne salutăm când ne vedem, dar tocmai mi-a dat cea 
mai bună veste pe care am primit-o în ultimul timp. 

- Dumnezeule! exclam eu ușurată. 

O privesc în ochi ca să mă asigur că nu mă 
păcălește. 

- Mă bucur aşa de mult că am putut să-ţi spun asta 
personal. A fost plăcut. Deplasare plăcută! 

- Aşa o să fie, mulțumesc! 

Mă urc ameţită în avion, unde piloţii fac 
verificările dinaintea zborului. Îi salut, însă gândul 
mi-e complet la ce s-a întâmplat. 

Asta poate să-mi schimbe toată situaţia. Nu mai 
trebuie să pun bani deoparte. Aş putea să-i dau lui 
Ryan nişte bani de chirie. 

Aş putea să mă mut. 

Însă conştientizarea asta mă face să mă opresc pe 
loc. 

Urăsc ideea de a pleca din acel apartament. Ştiam 
că va veni un moment când va trebui să mă mut, iar 
Ryan mi-a spus foarte clar că trebuie să pun bani 
deoparte pentru propria casă încă din prima noastră 
dimineaţă împreună. Dar ideea de a mă trezi şi de a 
nu lua micul-dejun cu el, de a nu-mi găsi cafeaua 
răcindu-se în frigider şi de a nu arunca la gunoi 
rămăşiţele florilor pe care le-a omorât, deşi a încercat 


să le îngrijească cât de bine a putut, pare cel mai 
oribil scenariu posibil. Pare o viaţă singuratică să nu 
fiu sufocată de prezenţa lui în fiecare secundă. 

Și nu mă refer la singurătatea pe care o simţeam 
înainte pentru că nu aveam oameni în jur, ci la 
singurătatea provocată de faptul că nu sunt cu 
singura persoană care mă face să mă simt valoroasă 
şi că merit spaţiul pe care-l ocup. Că merit să fiu 
ascultată. 

Oare ar trebui să-i spun vestea? O să-şi vrea 
apartamentul înapoi dacă o s-o fac? 

Îmi pun geanta în compartimentul de sus şi mă 
apuc de organizarea avionului pentru drum. Peste 
ceva timp, celelalte două fete mi se alătură și 
angajaţii echipei încep să apară. Mă duc spre partea 
din față a avionului ca să-i primesc pe pasageri la 
bord. 

- Bun-venit! le spun eu şi le fac cu mâna. 

Jucătorii ajung ultimii şi intră unul câte unul. 

Sunt entuziasmată când văd buclele lui Rio când 
urcă scările şi are casetofonul portabil cu el, ca de 
obicei. 

- Bună, Indy, zice el pe un ton foarte solemn, 
deloc tipic lui. Ai vorbit cu el? 

— Cu cine? 

— Cu Ryan. 

De unde ştie că trebuie să vorbesc cu el? Nu ştie ce 
s-a întâmplat pe canapea. 

- Cum se mai simte? 

— Presupun că bine. 

Zanders vine valvârtej pe scări, în timp ce Rio stă 
cu mine în bucătăria din față. 

— Ind, te-am tot sunat! 


Gâfâie de parcă a fugit de la maşină până la avion. 

- Am telefonul în geantă. 

Îl scot şi văd că am o mulţime de apeluri şi mesaje 
de la Stevie şi de la Zanders. 

- Ce s-a întâmplat? 

În clipa aceea, Rio îşi dă seama că habar n-am la ce 
se referă. Se uită la Zanders, așteptând ca acesta să- 
mi spună detaliile. 

- Ryan a fost accidentat în timpul meciului. 

Timpul se opreşte în timp ce repet cuvintele auzite 
iar şi iar, până ce le procesez. 

— Cât de tare? 

- E la spital, iar Stevie cu el. I se face un RMN la 
genunchi. Îşi fac griji că şi-a rupt ligamentul 
încrucişat anterior. 

Nu, e imposibil. Ryan e calm. Constant. De 
neoprit. 

Nu ştiu destule despre accidentările din sport ca să 
înțeleg severitatea vorbelor lui Zanders, dar după 
îngrijorarea din ochii lui, e evident că momentul ăsta 
e destul de important ca să nu fiu acum în avion. 

— Ar trebui să mă duc la el, nu-i aşa? 

- Da. 

Cu mâini tremurânde, îmi strâng lucrurile şi mă 
uit în jur, complet pierdută. 

- Eu... 

Ce ar trebui să fac acum? Niciodată n-am mai 
plecat de la un zbor. Mă duc să vorbesc cu piloții. 

- Trebuie să plec. Am nevoie ca însoţitoarea de 
zbor de rezervă să mă acopere pentru deplasarea 
asta. 

Căpitanul mă priveşte peste umăr. 

- E totul în regulă? 


- Nu e. Adică o să fie. Da. 

Cum să-i explic situaţia complicată dintre mine şi 
Ryan? „Colegul meu de apartament e accidentat? 
Iubitul meu fals e rănit? Tipul de care mă 
îndrăgostesc e în spital şi trebuie să-l văd?“ 

Mă adun și încerc din nou să dau un răspuns. 

- E o urgenţă de familie. 

Nu ştiu cât de adevărate sunt vorbele, dar par 
corecte când le spun. 

- O să sun la dispecerat şi o să le spun să schimbe 
echipajul. 

— Eşti sigur? 

- Da. De asta avem însoţitoare de zbor de rezervă. 
Du-te şi ai grijă de tine! 

Când mă întorc spre restul avionului plin, o chem 
pe una dintre fete în față şi o numesc şefă, 
explicându-i tot ce ar trebui să ştie pentru deplasare. 

Zanders îmi duce valiza pe trepte. 

- E posibil să fie greu să intri în spital. Sunt sigur 
că presa a înnebunit. S-o suni pe Stevie când ajungi. 
O să te ajute să intri. 

- Ea cum e? 

- E bine. Îşi face griji pentru el, dar după cum a 
fost lovit Ryan, probabil ar fi trebuit să aterizeze în 
cap, nu pe picioare. Aşa că, ţinând cont de situaţie, e 
în regulă. Îmi dă valiza când ajungem jos, mă 
îmbrățișează şi se întoarce în avion, dar înainte să se 
îndepărteze prea mult, se întoarce din nou spre 
mine. Indy, nu vreau să te sperii, dar, dacă e rupt, nu 
mai poate juca sezonul ăsta. Ryan crede că baschetul 
e tot ce are, mai mult decât oricine altcineva. Ai grijă 
de el, bine? 


Incuviinţez. Doar la asta mă pricep cel mai bine. 


x 


Zanders a avut dreptate. Spitalul e o grădină 
zoologică populată de reporteri care campează în 
faţă, în speranţa că vor fi primii care vor auzi 
diagnosticul vedetei Ryan Shay. De parcă nu 
Organizaţia Devils o să fie prima care o să publice o 
declaraţie. Sunt sigură că doctorul echipei e cu el 
chiar acum. 

În timp ce aştept ca Stevie să-mi răspundă la mesaj 
şi să-mi spună unde să mă duc, stau în maşina mea 
parcată în faţă. Îmi scot telefonul și-i caut numele. 

Apar o mulţime de articole, toate pline cu 
speculaţii despre rana lui, însoţite de nenumărate 
înregistrări cu evenimentul. Inspir adânc şi deschid 
unul. 

Abia la a treia încercare reușesc să mă uit până la 
capăt fără să mă întorc. E greu să văd cum jucătorul 
în gri se îndreaptă spre el în timp ce degetele lui 
tocmai se desprind de coş. 

Zanders are dreptate. Ryan ar fi trebuit să aterizeze 
în cap, dar cumva, datorită abilității lui atletice, 
aproape că reuşeşte să cadă în picioare. Aş vrea să fiu 
uşurată pentru asta, dar e aproape imposibil când îl 
văd zvârcolindu-se pe jos de durere. 

E personificarea puterii şi nu suport să-l văd într- 
un moment de slăbiciune. 

Tocmai când ajung la partea în care doctorul e 
lângă el, primesc mesaj de la Stevie, în care-mi spune 
cum să ajung la o intrare privată. Găsesc uşa secretă 
cât de subtil pot şi aştept să mă întâlnesc cu ea. 

O deschide şi îmi face destul loc cât să mă strecor. 

— Cum e? 


- E Ryan. Încearcă să fie stoic, dar e la un pas să-şi 
piardă cumpătul dacă diagnosticul n-o să fie bun. 

Se opreşte pe hol ca să mă îmbrăţişeze. Nu trebuia 
să vii. 

- Ba da. 

Are un zâmbet atotștiutor în timp ce ne îndreptăm 
spre salonul lui. 

- Te simţi mai bine? 

În momentul ăsta, mi-e destul de rău. 

- Încă nu ştiu ce să-ţi spun. 

Holul e plin de diverşi membri ai echipei. Încă 
poartă tricouri cu Devils şi caută diverse lucruri pe 
laptopuri sau pe telefoane în toiul conversațiile 
încinse, iar câţiva se plimbă agitaţi pe hol. 

Ron mă vede în timp ce vorbeşte încruntat la 
telefon. Îmi aruncă o expresie sobră şi îmi face cu 
mâna. 

În clipa aceea înţeleg că toată organizaţia depinde 
de rezultatele RMN-ului. De starea lui Ryan. Un 
bărbat mai slab ar ceda sub toată presiunea asta, dar 
garantez că, atunci când voi deschide uşa spre 
camera lui, o să-l găsesc calm, calculat şi concentrat. 

Stevie deschide uşa doar ca să văd că am dreptate. 
Ryan stă într-un salon privat al spitalului, cu 
genunchiul acoperit de gheaţă. Are ochii închiși, se 
reazemă de o pernă şi poartă căști ca să blocheze 
orice sunet exterior. 

Văd stratul de transpiraţie de pe frunte pe care n-a 
apucat să-l şteargă, iar obrajii pistruiaţi încă îi sunt 
înroşiți de la efort. Însă, cu excepţia acestor două 
lucruri, n-ai zice că a avut o experienţă care ar fi 
putut să-i termine sezonul. 

- Ryan. 


Stevie îl prinde de braţ ca să-i atragă atenţia, iar el 


A . 


îşi dă jos căştile. 

Deschide ochii ca s-o privească, cu o expresie 
neutră și rigidă. Nu arată nici un semn de emoție, 
până când sora lui se dă laoparte şi mă vede pe mine. 

Expresia lipsită de emoţii se schimbă imediat. Se 
încruntă şi-şi muşcă buza de jos, ca s-o controleze să 
nu tremure. 

— O să stau pe hol, spune ea. 

În clipa în care Stevie iese şi închide uşa, Ryan mă 
soarbe din priviri, cu ochii aţintiţi asupra uniformei 
mele. 

- Ce faci aici? 

- Zanders mi-a spus ce s-a întâmplat. 

— Dar de ce eşti aici? 

Privirea lui ca oceanul mă imploră să-i dau 
răspunsul corect. Pentru că, în afară de sora lui, nici 
un suflet de pe holul spitalului nu e aici pentru el. Au 
venit să-şi verifice bunul, nu-i interesează de el ca 
persoană. 

În clipa în care deschid gura să răspund, se 
deschide uşa şi intră un bărbat în halat alb, urmat de 
Stevie şi de cine presupun că e doctorul echipei. 
Aceştia se strecoară repede şi lasă în urmă haosul de 
pe hol. 

Stevie vine lângă patul lui Ryan, în partea opusă 
mie, iar doctorul pune imaginile de la RMN pe 
ecranul luminat din spate. Toți ne uităm la ele de 
parcă ştim ce căutăm. Oricât aş încerca, nu reuşesc 
să desluşesc nimic în imaginile alb cu negru. 

- Evident, ăsta e genunchiul tău... 

Doctorul îşi începe discursul, dar nu mai aud 
nimic din ce spune când simt mâna lui Ryan 


întinzându-se după a mea. Când îl privesc, văd că 
degetele noastre sunt împletite, asta în timp ce e 
atent la doctor. 

Îl strâng ușor, ca încurajare, apoi mă concentrez 
din nou la explicaţia doctorului. 

— Aşa cum se vede aici, spune el arătând spre o 
anumită parte a imaginii, ligamentul încrucișat 
anterior a fost întins, dar nu există fisuri vizibile. 

Ryan expiră ușurat, îşi pune capul pe pernă şi 
închide ochii. 

- E de gradul unu, dar ești foarte norocos. Dacă n- 
ai fi avut picioarele aşa de puternice, am fi avut de-a 
face cu o fisură vizibilă, cu o operaţie şi o rană care 
ar fi pus punct sezonului pentru tine. Trebuie să ai 
grijă! 

Ryan încuviinţează repede, după care îl ascultă pe 
doctorul echipei. 

- Avem patru săptămâni pe bancă, asta dacă ai 
grijă cum trebuie de tine. O să facem fizioterapie în 
fiecare zi. O să-ţi fac un plan de tratament, așa că va 
trebui să te gândeşti doar cum să te întorci pe teren. 

Îl privesc pe Ryan fericită. E o veste bună, dar nu 
pare prea încântat. Expresia lui a redevenit severă şi 
stoică. 

- O lună? 

- Da, o lună, confirmă doctorul. 

În cameră se lasă o tăcere apăsătoare. 

- Acum pot să plec acasă? întreabă Ryan, în timp 
ce-şi ia mâna dintr-a mea. 

Toţi din cameră se privesc cu subînţeles, iar Stevie 
intervine: 

- Agentul tău încearcă să găsească un mod sigur 
de a te scoate din clădire. E presă peste tot, inclusiv 


la apartament. 

— Bineînţeles, spune el iritat. 

- Ron o să ţină o conferință de presă ca să facă o 
declaraţie. După ce o să se afle diagnosticul, haosul o 
să se mai tempereze. 

Doctorul echipei îi dă lui Stevie biletul pe care e 
notat tratamentul de acasă. 

- Hai să mai stăm aici câteva ore, iar după ce o să 
ai undă verde, poţi să pleci acasă! 


N-am mai văzut în viaţa mea atâţia oameni în faţa 
unei clădiri ca atunci când m-am întors acasă de la 
spital. Până şi bietul Dave era bombardat cu 
întrebări despre rana lui Ryan, când el încerca doar 
să-şi facă treaba şi să se ocupe de ușă. 

Am privit conferința de presă a lui Ron la 
televizor, în timp ce mă schimbam de uniformă și 
despachetam. Se pare că fanii au fost uşuraţi să afle 
diagnosticul, dar în acelaşi timp au apărut multe 
speculaţii despre ce înseamnă asta pentru şansele 
echipei de a ajunge în play-offuri fără ca vedeta sa să 
fie pe teren o lună întreagă. 

Nu prea înţeleg cum merge totul. Nu ştiu decât că 
expresia pe care a avut-o Ryan când ne-a cerut 
tuturor să ieşim din cameră n-a fost una de uşurare, 
ci de dezamăgire şi frustrare. 

Am căutat online informaţii despre entorse ca să 
văd ce implică recuperarea, dar nu sunt prea multe 
informaţii cu privire la sportivii profesionişti, mai 
ales cei în formă, precum Ryan. Însă, din ce am găsit, 
am aflat că are mare noroc că n-a fost mai rău. 

La câteva ore după ce m-am întors, nu mai era 
nimeni în fața clădirii, iar Stevie a primit undă verde 


să-şi ducă fratele acasă. 

Dar nu m-am aşteptat să-l văd intrând în casă în 
cârje. 

- Bună. 

Mă uit la genunchiul lui bandajat. 

- Bună, îmi răspunde fără să mă privească. Mă duc 
la culcare. 

Eu şi Stevie ne privim. Tipic, vrea să fie singur 
când ultimul lucru de care are nevoie e să sufere în 
tăcere. 

- Ţi-am pregătit canapeaua, îi spun şi arăt spre ea. 

Pe otoman e o pernă pe care să-şi pună piciorul, 
iar pe braţul canapelei e cartea pe care o citea. 

- Vreau doar să fiu singur, spune el. 

- Şi eu nu vreau asta. Te rog, îi zic, arătând din 
nou spre canapea. 

Îşi dă ochii peste cap şi se duce spre canapea, 
aşezându-se în locul pe care i l-am pregătit şi 
ridicându-şi piciorul cu grijă. 

- Minunat, spun eu entuziasmată. 

Stevie chicoteşte din uşă şi pune biletul de la 
doctor pe insula din bucătărie. 

— Ind, îţi las asta aici. Mă duc să văd ce face Rosie, 
dar o să mă întorc cu reţeta lui Ryan. Te iubesc, Ry, 
spune ea în timp ce pleacă. 

Citesc ce am de făcut acum şi iau un pachet de 
gheaţă din frigider. Când îi desfac bandajul, văd că 
genunchiul arată mai degrabă ca un balon decât ca o 
parte a corpului. 

— Ştiu, arată oribil, bombăne Ryan. 

Îi pun gheaţa peste picior şi mă așez lângă el pe 
canapea. 


— Ar putea să fie mult mai rău. Azi ai primit o veste 
bună, nu ştiu de ce eşti aşa de supărat. 

- O veste bună? Asta numesti tu veste bună? Ind, 
nu pot să joc o lună! 

— Ai fi putut să nu joci tot sezonul. Sau, şi mai rău, 
ai fi putut să aterizezi în cap şi nici nu vreau să mă 
gândesc care ar fi fost consecințele. 

Clatină din cap şi-şi mută privirea de la mine. 

- Nu înţelegi. 

- Atunci explică-mi, îi zic în timp ce-i întorc cu 
forţa bărbia spre mine. 

Închide ochii o clipă și inspiră adânc. 

- Am fost la un pas de a-mi rupe ligamentul 
încrucişat anterior. Asta înseamnă recuperare timp 
de un an. Şi ştii ce se întâmplă cu tipii care trec prin 
asta? Îşi rup tendonul lui Ahile în sezonul următor 
pentru că piciorul lor nu mai are forță. Asta 
înseamnă doi ani de recuperare până când o să am 
aproape 30 de ani. În nici un caz nu aş reuși să-mi 
revin din asta, iar cariera mea ar fi terminată. 

- Înţeleg, dar nu s-a întâmplat nimic din toate 
astea. 

- Dar ar fi putut într-o fracțiune de secundă. 
Cariera mea ar fi putut să se termine, iar baschetul e 
tot ce am. Asta e toată viaţa mea. 

Încerc să ascund durerea pe care o simt la auzul 
acestor cuvinte. 

- Acum nu pot să joc o lună întreagă. Poate că 
pare o nimica toată pentru tine, dar o lună în lumea 
mea ar fi putut să fie la fel de bine restul sezonului. 
Eu sunt motivul pentru care ne îndreptăm spre play- 
ofturi. Dacă ratez o lună întreagă de meciuri, am 


băgat-o pe mânecă. Am putea la fel de bine să ne 
recunoaștem înfrângerea de pe acum. 

- Ce spui tu acum e foarte arogant, mai ales când 
vine din partea celui mai smerit bărbat pe care-l 
Cunosc. 

- Nu sunt arogant, Indy. Ăsta e adevărul. Toată 
echipa, toată organizaţia se bazează pe mine și 
tocmai i-am dezamăgit pe toţi. Toate posturile 
vorbesc despre asta şi arată clipul ăla iar şi iar. 

Mă ridic de pe canapea, pentru că sunt pregătită să 
petrec restul nopţii singură în camera mea. 

- Unde te duci? 

Ridic din umeri. 

- Nu am chef să ascult toate astea. Da, e oribil, 
Ryan, dar după cum văd eu lucrurile, eşti norocos. 
Îmi pare rău că nu înţeleg toată vorbăria despre 
baschet, dar cum eşti... Mă rog, orice ești tu pentru 
mine, sunt fericită doar că îţi ştiu creierul intact. 

- Nu creierul mă ajută în jocul ăsta, ci corpul. 

Pe lângă faptul că afirmaţia e complet absurdă, se 
înşală. Nu ştiu prea multe despre sport, dar, din ce 
am văzut, e mereu cel mai istet tip de pe teren. 
Anticipează fiecare schemă, fiecare mișcare. Vede 
totul înainte să se întâmple. Creierul lui e cea mai 
specială parte a lui ca jucător, iar corpul lui doar s-a 
întâmplat să prindă din urmă acest talent. 

Trec pe lângă canapea, dar mă prinde de mână. 

- Îmi pare rău. Nu ştiu ce să fac o lună dacă nu pot 
să joc. Mă trage în poala lui. Mâinile îi sunt întinse 
peste mine. Mă ţine strâns, de parcă n-ar suporta 
gândul că aş încerca să ies din nou din cameră. De ce 
ai venit la spital? 

— Pentru că erai accidentat. 


- Ai venit pentru că Ron era acolo şi ar fi părut 
suspicios dacă n-ai fi venit? 

— Asta crezi? 

Ridică din umeri şi-şi mută privirea de la mine. 

- Am venit să te văd pe tine. Nu ştiu dacă mă crezi 
sau nu, dar nu dau doi bani pe şeful tău şi nu dau doi 
bani pe ce însemni pentru alţii. Pentru mine, ești... 
Mă rog, nu ştiu ce ești, dar eşti important. Tu, ca 
persoană, nu ca jucător, ești important pentru mine. 

Îl mângâi pe faţă, dar din nou nu poate să susțină 
contactul vizual şi se întoarce spre bucătărie. 

Mă mut puţin şi privirile ni se intersectează. Văd 
că are ochii înlăcrimaţi, iar asta le scoate şi mai mult 
în evidenţă culoarea. 

Nu l-am văzut pe Ryan plângând decât pentru 
fericirea lui Stevie. L-am văzut arătând reticent alte 
emoții, precum durere, gelozie şi îngrijorare, bucurie 
şi ghiduşie, dar n-am văzut niciodată tristeţe. 

- Cred că ar trebui să iei avionul şi să te întâlneşti 
cu echipa de hochei în deplasare. Stevie poate să aibă 
grijă de mine. 

- Nu. 

— Indy, te rog, nu vreau să mă vezi așa. 

- Aşa cum? Îi ridic bărbia şi-l oblig să se uite la 
mine -— lacrimile se strâng la baza genelor, dar nu 
cad. Aşa cum? Ca un om? 

- Eu nu am voie să fiu om. 

Lacrimile cad, însă le şterg repede ca să nu se 
sperie prea tare când le simte căzând. 

- Nu am voie s-o dau în bară. Nu am voie să fac un 
pas greşit. Nu am voie să mă rănesc şi să nu joc o 
lună. Nu am voie să vreau mai mult. Presiunea care e 
pusă pe mine este sufocantă. Mă simt sufocat. 


Tremură în timp ce încearcă să respire fără să 
izbucnească în plâns. Niciodată n-am crezut că o să-l 
văd în starea asta şi mă simt onorată că are încredere 
în mine, dar şi înspăimântată că o s-o dau în bară, 
iar asta o să-l facă să se retragă din nou în carapacea 
lui lipsită de emoţii. 

- Cum adică n-ai voie să vrei mai mult, Ry? 

- Nu am voie să vreau lucruri pe care ştiu că nu le 
pot avea. Să simt lucruri care nu vor fi reciproce. Să 
vreau un viitor care n-are legătură cu baschetul. Asta 
e tot ce am în viaţa asta și trebuie să fie destul pentru 
mine. 

Lacrimile continuă să-i cadă pe obraji. 

Despre ce vorbeşte? 

- Ryan, nu cred că înţeleg la ce te referi, îi spun în 
timp ce-l mângâi pe obraji. 

Mă priveşte în ochi, inspiră adânc, apoi îmi sărută 
palma. 

- Pot să-ţi explic? 


CAPITOLUL 26 


Ryan 


Indy încuviinţează şi-şi îndreaptă toată atenţia 
asupra mea. 

O întorc de talie şi-i înfăşor picioarele în jurul 
meu, ca să nu stea doar în poala mea, ci să mă şi 
privească în ochi. Am evitat atât timp să vorbesc 
despre asta, dar nu mai pot. Indy m-a copleșit. A dat 
buzna în viața mea cu atâta haos şi bunătate. După 


ce mi-am dat seama cât de mult o doresc şi am fost 
la un pas să pierd totul azi, sunt distrus emoţional. 

lar acest lucru e neașteptat de eliberator. Ani la 
rând am fost amorţit emoţional şi, într-un fel, am 
refuzat să simt orice. Bucurie, tristeţe, iubire sau, în 
cazul ăsta, teamă. Toate păreau o condamnare la 
moarte. 

Nu mai vreau să fiu amorţit. 

Inspir adânc şi încerc să mă adun atât cât pot. 

- Când eram mai tânăr şi mă gândeam la viitorul 
meu, mi-am imaginat că voi juca în NBA, dar în 
același timp mă vedeam având o familie alături. Nu 
mă refer la Stevie sau la părinţii mei, ci la o 
parteneră de viaţă. Voiam o soţie, copii, tot pachetul. 

Indy face ochii mari, dar își dă seama, iar expresia 
ei devine din nou neutră. 

— Ştiu că acum nu pare, dar când eram mai tânăr, 
semănam foarte mult cu tine. Aveam încredere în 
oameni, îi iubeam. Stevie râdea mereu de mine că 
eram un romantic iremediabil, pentru că vedeam ce 
era mai bun în oameni, iar când mă îndrăgosteam, 
mă implicam cu totul. Am avut câteva iubite în liceu, 
dar m-am îndrăgostit cu adevărat abia în colegiu. A 
fost singura dată. 

Mă uit la fata frumoasă din poala mea, în căutarea 
semnelor de disconfort. Dar Indy pare atentă la 
conversaţie, cum şi speram că o să fie. 

— Ştii ce s-a întâmplat, dar nu știi toată povestea. O 
chema Marissa. Ne-am întâlnit la finalul primului 
meu an și m-am îndrăgostit de ea destul de repede. 
Ea n-a vrut ca oamenii să ştie că suntem împreună, 
aşa că am ţinut totul secret. Ca să fiu sincer, mi-a 
plăcut asta. Echipa mea tocmai câștigase 


campionatul naţional şi oamenii începeau să mă 
considere un jucător-vedetă, nu un om normal. Am 
observat că oamenii din jur trăgeau de mine de 
parcă încercau să smulgă o bucată din mine înainte 
să mă înscriu în echipa de selecţie. Dar Marissa nu 
era aşa. Nu voia atenţia care venea la pachet cu 
statutul de iubită, iar părinţii ei erau foarte religioşi. 
Din cauza asta, nu ştiau prea mulţi de noi. Dar ştiam 
că după absolvire aveam s-o cer în căsătorie şi că 
multe dintre lucrurile pentru care îşi făcea griji nu 
aveau să mai fie o problemă. Ştii deja că încerca să 
rămână însărcinată, lucru care s-a întâmplat de altfel. 
În ultimul meu sezon. 

Indy se foieşte puţin. 

- Am fost amândoi încântați. Trebuia să nască în 
vara aceea, la scurt timp după selecţie. Ştiam că voi 
putea să am grijă financiar de amândoi. Familia asta 
era tot ce-mi dorisem vreodată. Stevie a fost singura 
persoană căreia am putut să-i spun că voi deveni 
tată. Marissa n-a vrut să spună nimănui. A vrut ca 
părinţii ei să afle după ce se năştea copilul, ne 
logodeam şi locuiam în oraşul pentru care eram ales 
să joc. În săptămâna selecţiei, am fost ales în 
Chicago. În ziua următoare am zburat aici şi am 
cumpărat apartamentul ăsta, l-am mobilat şi l-am 
pregătit pentru viitoarea mea logodnică şi copilul 
meu. Apoi Marissa a intrat în travaliu. Am luat 
imediat avionul spre Carolina de Nord şi am fugit la 
spital. Am ajuns prea târziu ca să mi se dea voie să 
intru în sala de nașteri, aşa că m-am plimbat agitat 
prin camera de aşteptare, cu inelul de logodnă în 
buzunar. Mi s-a părut că am stat acolo ore întregi. În 
săptămâna aceea, viaţa a fost ca un vis. Urma să 


primesc tot ce-mi dorisem dintotdeauna în doar 
cinci sau şase zile. Îmi amintesc că un tip se tot uita 
la mine în camera de aşteptare, dar nu l-am băgat în 
seamă. Din ce în ce mai mulţi oameni începeau să 
mă recunoască, aşa că nu era nimic neobișnuit. 
Eram încântat, Ind. Fram atât de entuziasmat, 
emoţionat, fericit şi speriat. Am simţit toate emoțiile 
pe care ţi le-ai putea imagina. După naşterea 
copilului, a venit o asistentă şi m-a luat. Era sănătos, 
Marissa era bine, dar în clipa în care am intrat în sala 
de nașteri, mi-am dat seama că ceva nu era în regulă. 
Marissa nu putea să mă privească în ochi, dar eram 
prea copleşit ca să analizez asta prea mult. Însă, când 
mi-a dat fiica să o ţin în braţe, am ştiut că nu era a 
mea. 

Indy a scâncit, acoperindu-şi gura cu unghiile ei 
roşii. 

Marissa a ştiut şi ea asta. Nu ştiu de ce, dar mi-a 
spus toate detaliile chiar atunci. Tipul din camera de 
aşteptare era iubitul ei adevărat. Cea mică era a lui, 
iar el ştia tot. Aşa-zisa noastră relaţie fusese doar un 
plan pus la cale de ei. Amândoi m-au păcălit, iar 
Marissa a încercat să rămână însărcinată. Voiau să 
obțină de la mine optsprezece ani de pensie 
alimentară. Râd neîncrezător auzind cât de absurd 
îmi sună vorbele când îmi amintesc acea zi de acum 
patru ani şi jumătate. Ea nu se ferea, de fapt, să fie în 
centrul atenţiei, iar părinţii ei nu erau religioși. Pur 
şi simplu, nu voia să afle nimeni că suntem într-o 
relație pentru că doar se juca cu mine. Îmi las capul 
în jos, între umerii încovoiaţi. Mi-am dorit asta aşa 
de mult, Blue! Tot scenariul ăla reprezenta viața mea 
de vis şi eram pregătit să mă bucur de ea. Credeam 


că o să fiu genul de tată tânăr şi tare, care-şi ia 
copilul din tribună şi îl aduce pe terenul de baschet. 
Voiam să mă întorc acasă la ei în fiecare seară, dar în 
loc să am parte de asta, am fost păcălit. 

Indy începe să mă mângâie pe ceafă. 

- Ryan... Nu are ce să-mi spună. M-am oprit din 
plâns acum ceva timp, dar a preluat Indy ştafeta. E 
unul dintre cele mai oribile lucruri pe care le-am 
auzit vreodată. 

Îi şterg lacrimile de pe obraji. 

- De asta mi-e aşa de greu să am încredere în 
oameni. Am fost manipulat de singura persoană care 
am crezut că m-a iubit. Imaginează-ţi câţi oameni ar 
încerca să mă folosească dacă i-aş lăsa să se apropie. 

- Ai cumpărat apartamentul ăsta ca să întemeiezi 
o familie. Apoi îşi dă seama. Dumnezeule, camera 
mea e galbenă! Camera aia trebuia să fie... 

- Urăsc camera aia. 

Îşi îngroapă faţa în mâini. 

- De ce stai aici? Apartamentul ăsta e ca o 
închisoare pentru tine. Oricum abia poţi să ieşi şi, pe 
lângă asta, eşti nevoit să stai aici. În locul pe care l-ai 
cumpărat pentru viaţa pe care ţi-ai planificat-o... 

Nu spun nimic, doar o privesc cum pune cap la 
cap informaţiile. 

- De asta eşti... Nu ai mai fost cu nimeni de 
atunci? 

O mângâi pe picioare, în speranţa că asta o să ne 
calmeze pe amândoi. 

- Am încercat. Am încercat să am relaţii 
ocazionale, dar nu sunt stilul meu. În cei doi ani 
după ce s-a întâmplat asta, am fost poate cu trei 


femei în total. Erau nişte persoane oarecare, 
necunoscute. 

Îi şterg lacrimile de pe obraji. 

- Continuă, te rog! 

Expir şi continui să-i povestesc: 

- Era prea ciudat ca eu, un bărbat de 20 şi ceva de 
ani, să nu fac sex. Aşa că am încercat, dar de fiecare 
dată când eram cu cineva, nu mă gândeam decât 
cum vor folosi asta împotriva mea. Eram atât de dat 
peste cap, încât, în acele câteva dăți când s-a 
întâmplat, luam prezervativul folosit şi-l aruncam 
altundeva. Atât de paranoic devenisem. Ajunsesem 
în punctul în care nici nu merita să fac asta. O 
făceam deoarece credeam că trebuia, dar până la 
urmă am renunțat. 

- De asta ai plecat noaptea trecută? 

- M-am speriat. 

- Doar nu crezi că... 

- Nu. 

O întrerup înainte să termine fraza. Nu, nu cred că 
ar încerca să mă folosească în vreun fel. 

- Doar că m-am înfrânat să doresc pe cineva de 
foarte mult timp. Asta m-a speriat. 

Blue îmi aruncă un zâmbet cald, îndemnându-mă 
să continui. 

- Însă, cu toate că aceea a fost una dintre cele mai 
oribile zile din viața mea, nu a fost neapărat lucrul 
care m-a distrus. A devenit revelaţia statutului meu 
în lume. Înainte, nu m-am mai confruntat cu 
probleme legate de sănătatea mintală, dar doi ani 
după aceea am fost în depresie. Tot ce-mi dorisem 
vreodată îmi fusese luat în ziua aceea, dar am învăţat 
că nu voi putea avea asta vreodată. 


- Ryan, poţi să ai orice îți doreşti. Dacă vrei o 
familie, poţi s-o ai. 

- Serios, Ind? Nu pot nici măcar să fac ce am făcut 
seara trecută fără să mă alarmez. Cum crezi că aş 
putea să am încredere în cineva cu care să am mai 
mult de atât? Să am o familie? Dumnezeule, ce 
jenant e! 

- De ce spui asta? N-ai greşit cu nimic. 

- Pentru că nu am voie să greşesc. Nimeni nu 
poate să afle despre asta. Oamenii se aşteaptă să fiu 
perfect, să nu o dau în bară. Dar nimeni nu ştie că 
timp de doi ani singurul lucru care m-a făcut să mă 
dau jos din pat a fost obligaţia contractuală de a 
merge la antrenament şi la meciuri. În afară de asta, 
dormeam întruna şi mâncam doar când îmi 
aminteam. Apartamentul meu era un dezastru. De 
ce crezi că sunt aşa de obsedat de curăţenie acum? 
Au fost doi ani în care am trăit în mizerie, pentru că 
nu aveam capacitatea mintală de a găsi energia 
necesară ca să fac curăţenie. Eram într-un întuneric 
nesfârşit şi nimeni nu ştia că după meci băiatul de 
aur al baschetului se întorcea acasă şi trăia în 
mizerie. Într-un final, o privesc în ochi. Nu plânge, 
Blue! N-am vrut să te întristez, îi spun, îi cuprind 
faţa în palme și îi şterg lacrimile. 

Se lasă pe umărul meu şi-şi ascunde faţa. Profit de 
ocazie ca s-o iau în braţe. 

— Aş vrea să fi ştiut. Aş fi strâns după mine mai 
mult. Credeam că doar îmi faci zile fripte pentru că 
sunt dezordonată. Nu vreau să-ţi amintesc de 
perioada aia. 

- Nu-mi aminteşti, Ind. Doar te tachinez în 
legătură cu asta. Cred că îmi prinde bine. Faptul că 


eşti aici m-a ajutat să nu mai fiu atât de obsedat de 
control. 

Indy îşi înfăşoară braţele în jurul gâtului meu şi-şi 
îngroapă fața în mine, strângându-și coapsele în 
jurul meu. 

- Voiam doar să-ţi explic cum stau lucrurile. Când 
spun că baschetul e tot ce am, vorbesc serios. Chiar 
dacă sună patetic, m-a salvat, deşi e motivul pentru 
care totul s-a destrămat de la bun început. Îmi 
pierdeam controlul acum câţiva ani, când mă bazam 
pe el. Am ieşit din întunericul în care eram, m-am 
adunat şi am zâmbit pentru camerele de filmat. Nu 
am mai lăsat oameni noi în viața mea, dar în același 
timp am mutat-o pe Stevie în Chicago ca să nu fiu 
singur. Am început să-mi petrec tot timpul la sală, 
pentru că acolo nimeni nu putea să se ia de mine. 
Mi-am recăpătat controlul. Lumea se aştepta de la 
mine să fiu cel mai bun, aşa că am devenit cel mai 
bun. Dar nu am lăsat pe nimeni destul de aproape 
cât să mai profite mine. 

Indy se îndreaptă şi își şterge lacrimile. 

- De ce trebuie să fie totul sau nimic? De ce nu 
poţi să fii cel mai bun, dar în acelaşi timp să ai 
încredere că există oameni care nu vor nimic de la 
tine, decât să te susțină? 

— Pentru că nu există aşa ceva. N-am mai avut pe 
nimeni care să intre în viaţa mea şi să nu vrea să 
obțină ceva de la mine. Să mă folosească. Să profite 
de mine. 

„Până la tine“, vreau eu să adaug. „Până ce ai intrat 
în apartamentul meu şi mi-ai întors lumea pe dos, 
răsturnând toate noţiunile de care mă convinsesem 
că erau adevărate.“ 


- Ah, am înţeles, încuviințează ea şi clipește 
repede. Atunci am o veste bună pentru tine. 
Procedura pe care trebuie s-o fac la vară e acoperită 
complet de asigurare, așa că nu mai trebuie să pun 
bani deoparte pentru ea. Pot să mă mut. 

- Poftim? 

Indy îşi drege vocea şi-şi dă părul după urechi, 
adunându-se. 

- Nu vreau să ai impresia că profit de tine. 
Dumnezeule, ăsta e ultimul lucru pe care mi-l 
doresc, Ryan, dar vreau să te ajut! De asta am plecat 
de la muncă. Aşa că o să mai stau câteva zile, dacă e 
în regulă pentru tine. Cât să mă asigur că poţi să 
mergi fără cârje, după care o să-mi caut un 
apartament. 

— Nu. Indy, nu am vrut să spun asta. 

- La naiba! spune Stevie din uşă. N-ar trebui să fiu 
aici. 

Mă întorc spre ea. Nici unul din noi n-a auzit-o 
când a descuiat ușa. Indy se retrage din poala mea în 
cealaltă parte a canapelei. 

La naiba! N-am avut când să vorbesc cu Stevie 
despre ce simt pentru prietena ei cea mai bună, iar 
acum a văzut-o stând în poala mea. Şi, colac peste 
pupăză, colega mea de apartament îmi spune că o să 
se mute, pentru că n-am avut ocazia să-i explic că 
nesiguranţele mele nu au legătură cu ea. 

Stevie o să înţeleagă. La naiba, chiar o să ne 
susțină, dar prioritatea e să-i explic lui Indy ce am 
vrut să spun înainte să analizeze şi mai mult vorbele 
mele. 

- O să plec, continuă Stevie. 

- Bună idee! 


- Nu, te rog, stai! spune Indy. 

Nu mă priveşte în ochi când mă uit la ea. Indy stă 
în colțul canapelei, cu genunchii ridicaţi la piept, 
copleşită în mod evident de conversaţia noastră. 
Niciodată n-am mai spus cuiva toate aceste lucruri, 
iar acum Indy are impresia că simplul fapt că 
locuieşte aici e un mod prin care profită de mine. 

Iar asta e cât se poate de departe de adevăr. 


CAPITOLUL 27 


Ryan 


Faptul că am petrecut ziua la sală, dar n-am putut 
decât să privesc de pe margine, a fost o tortură. 
Doctorii şi antrenorii echipei mi-au consultat 
genunchiul în timp ce eu stăteam pe o masă şi mă 
uitam prin geam cum echipa se antrenează. 

E abia prima zi şi n-am stare, vreau să mă întorc pe 
teren. Nu ştiu dacă pot să rezist patru săptămâni în 
care să mă uit de pe margine. 

Ron şi antrenorul mi-au oferit opţiunea să nu 
merg în deplasare şi probabil o s-o accept. Nici 
măcar la meciurile de pe teren propriu nu ştiu dacă 
voi reuşi să stau pe bancă. E prea greu și, să fiu 
sincer, atitudinea mea oribilă e posibil să facă 
situația şi mai rea decât simpla mea prezenţă pe 
margine. 

Stevie mă aşteaptă în faţa clădirii, în maşina lui 
Zanders. Nu am voie să conduc câteva zile, dar 
antrenorii au fost impresionați de cât de mult mi s-a 


dezumflat rana în ultimele 24 de ore. Trebuie să-i 
mulțumesc lui Indy pentru asta. A fost atentă, 
afectuoasă şi preocupată de mine. S-a purtat în stilul 
ei tipic, aşa cum face când are grijă de toţi cei din 
jurul ei. Nu o să mint, mi-a plăcut să fiu în centrul 
atenției ei pentru o seară. 

Am primit undă verde să pun puţină greutate pe 
genunchi plimbându-mă fără cârje, dar sunt foarte 
lent când urc în mașina lui Zee. 

- Uită-te la tine, fără cârje! exclamă Stevie din 
scaunul şoferului. 

- Nu ştiu dacă ai prea multe motive de bucurie, 
Vee. 

- Bine, morocănosule. Ţi-am adus cafea. Ce au 
spus? 

- Au fost impresionați de cât de mult s-a 
dezumflat. Vor să merg o perioadă, dar abia 
săptămâna viitoare pot începe să fac nişte mişcări 
mai complicate. 

— Ce bine! 

Porneşte maşina şi o ia spre casă. 

- Oare? 

- Bine, e evident că nimic nu e destul de bun 
pentru tine. La ce oră trebuie să fii la cina cu echipa? 
Vrei să te duc sau te duce Harold? 

— Am anulat-o. 

- Poftim? De ce? 

Mă uit pe geam şi privesc orașul care trece pe 
lângă mine. 

- Tu ce crezi, Vee? Nu am starea necesară. Ultimul 
lucru care îmi trebuie acum e să-i scot pe băieţi la 
cină şi să mă prefac că nu i-am dezamăgit. 


Stevie nu spune nimic. E cu privirea fixată asupra 
drumului şi are o expresie serioasă. 

— Vezi, până şi sora mea geamână e supărată pe 
mine. Imaginează-ţi cât de oribil o să fie cu alți 
oameni! 

Asta o face să zâmbească. 

- Nu sunt supărată pe tine, dar echipa ta are în 
continuare nevoie de tine. Eşti căpitanul lor. 

- Ethan e căpitanul lor, eu doar port titlul în 
public. 

Stevie nu elaborează şi nu-mi spune cât de mult 
mă înșel. E alt semn că, dacă nici măcar cea mai 
bună prietenă a mea nu mă poate face să înţeleg 
ceva, atunci nimeni nu poate. 

- Deci putem să vorbim despre seara trecută? mă 
întreabă ea, schimbând subiectul. 

Creierul surorii mele e sincronizat cu al meu. O 
privesc cu coada ochiului şi îi văd pe faţă o expresie 
asemănătoare cu a mea. Zâmbetul atotcunoscător şi 
nu numai. 

- Despre ce vrei să vorbim? fac eu pe inocentul. 

- Nu te mai preface, spune ea râzând. E evident că 
m-ai rugat pe mine să te duc acasă, şi nu pe Harold, 
ca să vorbim despre asta, aşa că începe să vorbeşti, 
vedeto! 

Uneori, e înspăimântător cât de bine ne 
cunoaștem. 

- E posibil să simt ceva pentru prietena ta cea mai 
bună. 

Stevie izbucneşte în râs. 

- Dumnezeule, Ry! Nu vrei să mai încerci o dată? 

Îmi dau ochii peste cap. 


- E posibil să fiu puţin fermecat de blonda care 
locuieşte în casa mea. 

Stevie râde. 

- O ţineai de mână când aflai cea mai importantă 
veste a carierei tale. Ai fi mai credibil dacă mi-ai 
spune că eşti complet îndrăgostit de ea. 

- I-am spus de Marissa. 

Bine că suntem la semafor, pentru că sora mea se 
întoarce spre mine, luându-şi complet privirea de la 
drum. 

- Serios? 

— Aseară. Atunci ai intrat peste noi. 

- Ryan, asta e foarte important. 

Nu-i spun detaliile, cum au arătat anii de după 
aceea. O iubesc pe Stevie mai mult decât pe oricine 
altcineva din lumea asta, dar nici măcar ea nu a ştiut 
de perioada întunecată prin care am trecut. Indy e 
prima persoană căreia i-am spus şi vreau să ajung 
acasă ca să vorbim şi despre restul. Trebuie să afle cât 
de mult îmi doresc să stea. Cât de mult am nevoie 
să stea. 

- O doresc, Vee. Nu ştiu exact în ce punct e ea sau 
ce poate să simtă după toate lucrurile prin care a 
trecut, dar o să accept orice îmi oferă. Ai fi de acord 
cu asta? 

O privesc în timp ce continuă să conducă, 
concentrându-se la drum. Văd zâmbetul subtil care-i 
apare pe buze. 

- N-aveţi nevoie de permisiunea mea ca să fiţi 
impreună. 

- Dar tot o vreau. E prietena ta cea mai bună şi 
ştim amândoi că din cauza mea n-au mers celelalte 
prietenii ale tale. 


- Uite ce e, ai putea să vorbeşti despre oricine 
altcineva şi tot aş fi încântată că te deschizi din nou 
în faţa cuiva, dar Indy... Nu există nimeni în care să 
am mai multă încredere că te va proteja la fel de 
mult cât o vei proteja tu pe ea. 

- Mulţumesc, Vee. 

- Dar ar trebui să faci totul oficial. Ai văzut cum 
arată? Toată echipa de hochei e îndrăgostită de ea, 
mă tachinează sora mea. 

- Mulţumesc, n-aveam nevoie să-mi aminteşti. 

- Doar îţi spuneam că e cazul să faci o mişcare. 
Deja locuiţi împreună şi vreau să am o cumnată. 

- Dumnezeule, n-o să-ţi mai spun niciodată 
nimic! N-ai stare. 

Stevie parchează în faţa clădirii mele. 

- Nici nu trebuie să-mi spui. Suntem gemeni, deja 
ştiu totul când se întâmplă. 


O aud pe Indy vorbind înainte să intru în 
apartament. În casă e haos din clipa în care deschid 
uşa. Scaune pliante rezemate de perete şi două mese 
lungi pliante în mijlocul livingului. Canapeaua a fost 
lipită de perete. Peste tot în jur sunt cutii goale. 

În bucătărie e un telefon şi Indy vorbeşte. Probabil 
nu mă aude, pentru că nu se întoarce, însă mama ei, 
care e pe ecran, îmi atrage atenţia. 

- Bună, Ryan! 

Indy se întoarce şi mă vede în uşă. 

- Bună, Abigale. Ce faceţi voi două? 

- Îi dau o reţetă lui Indigo. 

Indy arată spre tocătorul din fața ei. Toată 
bucătăria e acoperită cu mâncare pregătită de ea. 

Radiază şi e mult mai fericită decât era aseară. 


- Cum te simţi? mă întreabă mama ei. 

- Ceva mai bine. Sper că o să mă întorc pe teren 
până când o să veniţi în vizită tu şi Tim. 

- Oricum ar fi, noi o să te susţinem. Vă las. Ne 
auzim în curând, Ryan. La revedere, draga mea! 

Indy închide telefonul. 

- De ce mama îţi vorbeşte de parcă este noua ta 
cea mai bună prietenă? 

- Ce pot să zic, mamele mă iubesc. 

Mă priveşte cu suspiciune, dar nu îşi dă seama că 
eu şi mama ei ne simțim atât de confortabil pentru 
că am vorbit cu părinţii ei de mai multe ori de când 
i-am întâlnit, chiar din bucătăria asta. 

- Ştiu că e haos în apartament, dar o să fac curat 
după seara asta. Indy se uită apoi la mine. Nu ai 
cârje? Ce palpitant! 

— Eşti bine? întreb eu confuz. 

Cu o seară în urmă era copleșită şi distantă. Dar 
azi se poartă de parcă conversaţia noastră nu a avut 
loc. 

— Bineînţeles, de ce n-aş fi? 

„Poate pentru că ai înţeles greșit ce am spus ieri şi 
credeam că vrei să te muti?“ 

Mă uit în jur şi o întreb: 

— Ce se întâmplă? 

- Găzduim cina pentru echipă aici. 

- Ba nu. 

- A sunat Annie şi mi-a spus că ai anulat totul. 

— Aşa e. 

— Jar eu l-am rugat pe Ethan să invite echipa aici. 

- Indy, de ce ai făcut aşa ceva? Ştii ce părere am 
când vine vorba de oameni care intră în spaţiul meu. 


Ca să nu mai zic că i-am dezamăgit cumplit pe 
băieţi. Nu sunt pregătit să dau ochii cu ei. 

Indy lasă jos cuțitul cu care taie legume şi mă 
priveşte cu blândeţe. 

- Ryan, n-ai dezamăgit pe nimeni şi am avut o 
înțelegere. Se presupune că ar trebui să te ajut să fii 
un lider mai bun. 

- Ba nu, ar trebui să mă ajuţi să-l conving pe Ron 
că sunt aşa. 

- De ce să nu facem asta? Nu poți să joci o lună. 
De ce nu vrei să profiti de ocazia asta ca să schimbi 
macazul şi să ajuţi echipa şi în alte moduri? Eşti cel 
mai deştept tip din echipă. Poţi să-ţi foloseşti 
creierul în continuare de pe tușă. 

Nu pot s-o contrazic. Asta ar face un lider bun. 

- Nu ştiu ce să zic, Indy, să vină toți aici... 

Ca să nu mai zic că aveam impresia că o să fiu doar 
cu ea, ca s-o conving să nu se mute. Toată noaptea. 
Poate chiar cu limba. 

- Poţi să ai încredere în mine în privinţa asta? 
Dacă vor veni şi va fi prea mult pentru tine, o să-i 
dau afară, dar cred că ar putea să fie grozav. Am 
cumpărat farfurii noi şi tacâmuri ca să avem pentru 
toată lumea. Mă rog, tu le-ai cumpărat, am folosit 
cardul tău de credit. 

- Bineînţeles, zâmbesc eu. 

Închide ochii şi pe faţă i se citeşte regretul, de 
parcă şi-a dat seama ce a spus. 

— O să-ţi dau banii înapoi pe ele. 

- Te rog, nu face asta! Nu merge ca pe coji de ouă 
în preajma mea! Nu o să-mi dai banii pe ceva folosit 
pentru propria echipă. 


- Şi am închiriat câteva mese şi scaune. E cazul să 
nu mai tratezi spaţiul ăsta de parcă e o închisoare 
personală. Trebuie să începi să trăieşti din nou, iar 
seara asta e un început bun. 

Ar fi trebuit să ştiu că, din clipa în care Indy avea 
să afle de trecutul meu, urma să încerce să mă ajute 
să mă vindec. Se pricepe la chestiile astea. 

Casa e pregătită şi ea e foarte entuziasmată. Ce a 
pus în cuptor miroase fenomenal şi, cum îi ştiu 
intenţiile sincere, e convinsă că seara asta o să-mi 
prindă bine. 

Cel mai probabil o să fiu incredibil de anxios cu 
atâţia oameni în spaţiul meu, dar o să încerc. Pentru 
ea. 

Iau de pe frigider foile cu înțelegerile noastre. N- 
am nevoie ca echipa mea să afle că am nevoie de o 
listă ca să învăţ cum să fiu un iubit decent sau că 
femeia care se presupune că e iubita mea are un 
contract de închiriere. 

- O să ascund astea, îi spun şi-i arăt foile care stau 
la baza întregii noastre relaţii. 

Chicoteşte, dar înainte să se apuce din nou de tăiat 
legume, îi văd zâmbetul trist. 

Nu vreau decât să o sărut şi să-i spun că n-are voie 
să plece nicăieri. Nu când se potriveşte aşa de bine 
aici, în locul ăsta pe care l-a transformat într-un 
cămin. Însă bătaia de la uşă mă opreşte. 


Dom mai ia o gură din cel mai bun pui cu 
parmezan pe care l-am mâncat vreodată. Îşi dă ochii 
peste cap şi scoate alt geamăt tare. 

- Dumnezeule, Shay! E doar iubita ta şi ai parte de 
toate astea? Ar trebui s-o iei de nevastă. 


Indy îi mai toarnă un pahar de vin şi încearcă să 
nu râdă. 

- Indy, dacă n-o să se căsătorească cu tine, o s-o 
fac eu. Chiar acum. 

Se ridică de pe scaun, de parcă o să îngenuncheze 
în faţa ei. 

— Aşază-te imediat la loc, îi zic din capul mesei. 

Însă Dom mă ignoră, concentrându-se doar pe 
blonda superbă, căreia îi şopteşte: 

- Tu şi eu. Sună-mă! 

Indy chicotește, iar ăsta e sunetul meu preferat. 

Nu a stat o clipă, plimbându-se întruna între 
bucătărie şi living, cu mai multă mâncare şi băuturi 
pentru echipă. Nu i-am mai văzut aşa de relaxaţi pe 
băieţi de când luam cina acasă la Ethan. Mâncarea e 
fenomenală, dar aş vrea ca Indy să se aşeze şi să 
mănânce cu noi. Şi-a pregătit o porţie de vinete cu 
parmezan, de care încă nu s-a atins. 

- Shay, casa ta e incredibilă, spune Leon, care e 
mult mai vorbăreţ decât la ultima cină cu echipa. 

Speram că o să încep să lucrez cu el unu la unu, 
dar de când cu accidentarea mea, nu mai e cazul. 

- Mulţumesc. 

- De ce nu ne-ai chemat până acum? Mâncarea 
asta... Dumnezeule, cât de bună e! 

- Nu ştiu sigur. Nu am simţit că a fost momentul 
potrivit, asta până de curând. 

Mă uit spre bucătărie, ca să găsesc motivul pentru 
care sunt aşa de relaxat. În mod surprinzător, n-am 
mai fost aşa de anxios de când au venit băieţii. Au 
vorbit despre meciurile care urmează şi fetele cu care 
se văd. Nimeni nu încearcă să-mi cotrobăie prin 


apartament. Doar se bucură de timpul petrecut 
împreună în afara terenului. 

Atât camera mea, cât şi a lui Indy sunt încuiate. 
Astfel, au acces doar la bucătărie şi living şi nu știu 
că dormim în camere separate. 

— De când stai aici? continuă Leon. 

- De patru ani şi jumătate. 

- Sper să am şi eu un loc ca ăsta la un moment dat. 

Un astfel de loc i se potriveşte unui tip ca el. E 
singur. Tânăr. Mă rog, şi eu sunt singur și tânăr, dar 
viața mea nu se mai potriveşte cu apartamentul ăsta. 
Visez din ce în ce mai des la un loc mai mare. 
Undeva pe pământ, în natură, unde să nu mă 
deranjeze nimeni. Un loc care să nu-mi tot 
amintească de viaţa pe care credeam că o s-o am. 

- Dacă ne ajuţi să trecem cu bine de următoarea 
lună, sunt sigur că o să primeşti o mărire de salariu 
frumuşică la următorul contract, îl asigur. 

Leon râde amuzat. 

- Asta n-o să se întâmple. Nu sunt pregătit să-l 
înlocuiesc tocmai pe Ryan Shay. 

Ethan ne aude conversaţia şi privirile ni se 
intersectează. 

Îmi pun cuțitul şi furculiţa jos şi mă reazem pe 
scaun. 

— Ba eşti. Trebuie să fii. 

Leon se uită la colegii noştri de la masă, apoi din 
nou la mine, şi şopteşte: 

- Nu pot s-o fac. Eu sunt tipul care stă pe bancă. 

Leon e rezerva mea. Joacă doar în al patrulea sfert 
și asta doar dacă e asigurată victoria. Mă aplec, astfel 
încât doar el şi Ethan mă pot auzi: 

- Ba poţi s-o faci. O să te ajut. 


- Ai face aşa ceva? 

- Suntem o echipă, iar acum tu trebuie să fii 
liderul pe teren. O să stăm după antrenament, aşa 
cum am stabilit. O să-ți explic totul. Iar la meciuri o 
să fiu pe tuşă ca să te ajut. Poţi să faci asta. 

Nu mi-am dat seama că am decis toate astea până 
când nu le-am verbalizat. Ştiu că asta trebuie să fac. 
Aşa ar face un lider bun. Așa ar fi făcut versiunea 
mea din colegiu, când am fost lider şi am câştigat 
două campionate naţionale. 

- O să ne ajuţi să ajungem în play-ofturi, iar eu o 
să te ajut pe tine. 

Leon oftează uşurat şi încuviinţează. 

— Jar într-o lună o să-mi iau locul înapoi. 

Râdem toţi trei şi îl văd pe Ethan că mă priveşte 
mândru şi încuviinţează. 

Îl bat pe umăr şi trec pe lângă el şi pe lângă restul 
băieţilor care se distrează la masă. O găsesc pe Indy 
în bucătărie. Pune în farfurii şi mai multă mâncare, 
pentru cei paisprezece jucători de baschet mereu 
înfometați de la masa noastră. 

O blochez cu corpul meu de la spate. 

— Eşti bine? şopteşte ea. 

- Foarte. 

Îşi întoarce capul să se uite la mine şi buzele 
aproape că ni se ating. Privirea îi alunecă apoi spre 
gura mea, dar înainte să apuc s-o sărut, se întoarce 
şi-şi îndreaptă toată atenţia spre mâncare. 

- Ţi-am spus că poţi să ai încredere în mine. 

O sărut pe umăr. Nu prea am ce să-i spun, doar o 
să-i fiu veşnic recunoscător pentru că m-a scos din 
carapacea mea. Într-un fel, e eliberator să am 
companie. Credeam că o să simt că am pierdut 


controlul, că o să fiu paranoic, dar nu e aşa. Mă simt 
ciudat de calm. 

Îmi pun mâna peste a ei şi o opresc din ce face. 

- Vino să mănânci cu mine! 

- Nu pot. Trebuie să duc mai multă mâncare și 
băuturi. 

— Toată lumea e fericită. la o pauză şi hai să iei cina 
cu mine! 

Îşi lasă reticentă ustensilele jos şi vine cu mine la 
masă, unde îi trag un scaun între mine şi Ethan. Pun 
mai multe farfurii cu mâncare pe masă şi deschid 
câteva sticle de vin. Sunt băieţi mari, pot să se 
servească singuri. 

Mereu e plăcut să stau lângă Indy, dar în seara asta, 
în timp ce vorbeşte cu echipa mea, mă simt mândru 
că toţi cred că e a mea. Ar putea să fie. Vreau să fie. 
Am nevoie să fie cu cât privesc mai mult felul în care 
îşi trăieşte viața cu inima deschisă. 

Nu e doar o fată naivă, care n-a cunoscut părţile 
mai puţin plăcute ale vieţii. Nu vede curcubeie peste 
tot şi nu crede în unicorni, dar simte totul cu 
intensitate. Fiecare emotie, fie ea bună sau rea, şi 
doar pentru asta e o boare de aer proaspăt în viaţa 
mea. Indy trăieşte cu adevărat şi o admir pentru 
acest lucru, dar sunt şi foarte invidios. 

Ceva s-a schimbat seara trecută, când a stat în 
poala mea şi m-a ascultat povestindu-i cea mai 
groaznică parte a vieţii mele. Atunci mi-am dat 
seama că vreau să facă parte din viitorul meu. 

- Indy, m-ai convins că am nevoie de o iubită, îi 
spune Dom. 

— Ai destule, zice ea. 


I-am vorbit despre Dom doar de vreo două ori şi 
atunci în trecere, dar mi-am dat seama că Indy reţine 
cam tot ce spun, așa cum fac şi eu când vine vorba 
de ea. 

- Nu, mă refeream la o iubită adevărată. 

Toţi băieţii izbucnesc în râs, pentru că toți știm că 
Dom nu e genul de bărbat care să fie cu o singură 
femeie. 

- N-aveţi decât să vă duceţi naibii cu toţii! Uitaţi, 
Shay s-a schimbat. Uitaţi-vă cât de îndrăgostit e! 
Acum locuiește cu o tipă incredibil de sexy. Vreau să 
am şi eu o Indy în casa mea. 

— Ai grijă! scrâşnesc eu. Indy are masteratul şi este 
al naibii de amuzantă. 

Indy roşeşte, jenată că e lăudată pentru mintea ei, 
nu doar pentru felul în care arată. 

Dom ridică mâncarea, cu un zâmbet plin de 
subînţeles. 

— Şi găteşte grozav. 

— Ştii bine că da, încuviinţează ea. 

- Casa mea este mult mai mare decât a lui Shay. 
Eşti binevenită oricând! 

Ce idiot! 

- Nu pleacă nicăieri! 

Îi spun asta lui Dom, dar sunt atent la Indy. 

Nu se uită la mine. 

E prea bine să o am aici. Aici e locul ei, în 
apartamentul ăsta. Şi dacă are impresia că o să se 
mute, înseamnă că a înnebunit. 


CAPITOLUL 28 


Indy 


Eu: Ştirea zilei - trebuie să plec din 
apartament. Pot să petrec noaptea la tine 
acasă? 

Stevie: E totul în ordine? 

Eu: Nu. 

Stevie: Ne vedem în curând. 


Mi-am făcut bagajul când Ryan era la antrenament 
şi aveam de gând să plec până să se întoarcă acasă. 
Dar, după ce m-a sunat Annie să-mi spună că Ryan a 
anulat cina cu echipa, am ştiut că nu o să pot pleca. 

Probabil ar fi trebuit să mă duc mai departe de 
apartamentul lui Zanders şi Stevie dacă într-adevăr 
vreau să plec, însă nu ştiu dacă asta fac. Nu ştiu ce 
fac. Nu ştiu decât că apartamentul e îmbibat cu el și 
mă simt sufocată. 

Felul în care îl doresc mă sufocă. 

Cât ţin la el mă sufocă. 

Faptul că îl iubesc pe bărbatul pe care îl ştiu de 
numai câteva luni mă sufocă. 

Poate că sunt dramatică, dar revelaţiile de seara 
trecută m-au dat peste cap. Ryan a trecut printr-o 
sarcină cu o femeie pe care credea că o iubea, visând 
la viitorul şi familia lor. A petrecut nouă luni iubind 
un copil care nu era al lui. Cum îţi revii după asta? 
Nu e de mirare că e cu garda sus şi nu are încredere 
in oameni. 

A fost îngrozitor pentru mine să aud cum cineva a 
încercat să-l folosească în cel mai dureros mod 
posibil şi că acum Ryan crede că toată lumea din 
jurul lui încearcă să profite de el. 


Am observat foarte clar că nu m-a exclus din 
grupul ăsta şi refuz să ignor din nou semnele. Refuz 
să rămân într-un loc care nu a fost menit pentru 
mine, aşa cum am stat într-o relaţie care nu avea loc 
în viitorul meu. 

Ultimul lucru pe care-l doresc e să fiu comparată 
cu femeia dinaintea mea. Ţin prea mult la el ca să îl 
las să creadă asta, aşa că o să-i demonstrez. Astfel, nu 
va putea să creadă că îl folosesc. 

În clipa în care Ryan era distras şi rămăseseră în 
apartament doar Ethan şi Dom, am plecat şi eu. Însă, 
imediat ce îmi pun geanta în camera de oaspeţi, 
înainte să apuc să mă schimb în pijama, îi aud vocea. 

- Aţi văzut cumva o blondă vorbăreaţă? Cu 
picioare lungi şi isteață foc? îi întreabă Ryan pe 
Zanders şi pe sora lui. 

Simt amuzamentul din vocea lui Zanders când 
vorbeşte cu logodnica lui. 

- Ador că ni se întâmplă asta, Vee. Când îl vedem 
pe fratele tău cum se perpeleşte ca un căţeluş 
îndrăgostit. Ce idiot siropos! 

- Poţi să te duci naibii, mersi frumos. 

Stevie râde din locul unde stă pe canapea, cu 
Zanders şi câinele lor, Rosie. 

- E în camera de oaspeţi. O să iasă imediat. 

Ştiam că o să vină aici sau cel puţin o să sune, dar 
s-a mişcat mai repede decât mă aşteptam. 

Tocmai mi-am scos periuţa de dinţi ca să mă 
pregătesc pentru culcare, aşa că ies pe hol cu ea în 
mână. 

Nu pare supărat, doar uşor neimpresionat. Stă 
rezemat de peretele din colţ al livingului, cu mâinile 


în buzunare şi un picior peste altul, cu o atitudine 
detaşată. 

- Aici era fugara. 

- Bună. 

- Bună, Blue, spune el, în timp ce privirea îi devine 
mai tandră. 

Zanders chiţăie ca un adolescent entuziasmat de 
pe canapea. 

- Am vrut să-ți dau spaţiu, îi zic eu înainte să mă 
întrebe. 

- De ce aş vrea spaţiu şi cu atât mai mult de la 
tine? 

— Aseară... 

- Aseară nu m-ai lăsat să termin ce voiam să spun. 

Se apropie şi se lipeşte de mine, intrând în spaţiul 
meu în timp ce eu încerc să mă retrag. 

Mă fixează cu privirea şi își muşcă buza de jos. 

- Putem să terminăm conversaţia acum? 

Încuviinţez şi înghit în sec. 

- Nimeni n-a mai intrat în viaţa mea fără să vrea 
să obţină ceva de la mine, repetă el cuvintele de 
seara trecută, de parcă aş fi putut să le uit. Până la 
tine. În timp ce mă dau în spate, mă lovesc de perete, 
iar Ryan își pune mâinile într-o parte şi în cealaltă a 
capului meu, asigurându-se că îl aud. Până când ai 
intrat tu, colorată, haotică şi extrem de atrăgătoare, 
în apartamentul meu. Niciodată nu am simțit că ai 
profitat de mine. Din ce-mi amintesc, eu te-am rugat 
să nu plăteşti chirie. Nu-mi pasă că nu mai trebuie să 
economiseşti bani, nu o să pleci. 

- Pare că vrei să mă răpeşti. 

- Nu mă tenta! 


Când mă uit în jos, văd că încă ţin în mână periuţa 
de dinţi roz. În mintea mea romantică, treaba asta se 
întâmpla altfel. Poate că mărturisirea avea loc în 
timpul unei furtuni sau făcea anunţul în faţa a 
milioane de oameni. Nu în timp ce-mi ţin periuța de 
dinţi şi stau în apartamentul prietenei mele cele mai 
bune. 

— Avem public, şoptesc şi arăt spre cei doi care trag 
cu urechea de pe canapea. 

— Foarte bine. N-au decât să se uite. 

Îmi ia periuţa de dinţi din mână şi o pune pe masa 
din apropiere, apoi se înfăşoară cu braţele mele. 

- După toate lucrurile prin care am trecut anul 
trecut din cauza lor, măcar atât merită şi ei. 

Asta mă face să râd. 

Sunetul îl face să zâmbească, ceea ce îi scoate 
gropiţele în evidenţă. 

- Deci am terminat conversaţia despre mutarea ta? 

Îşi coboară privirea spre gura mea. 

- Dar am cheltuit mult din banii tăi. 

- Cineva trebuie s-o facă. 

- Şi sunt dezordonată, iar ţie nu-ţi place asta. 

- Îmi place dezordinea ta. 

- Şi am nevoie de companie. Nu ştiu cum să fiu 
singură. 

- Foarte bine. Nici nu vreau să fii singură. Vreau să 
fii cu mine. Mă fixează cu privirea. Hai acasă cu 
mine, Blue! Se pare că, dacă aştept o fracțiune de 
secundă să dau un răspuns, e prea mult pentru Ryan, 
care continuă: Şi vreau să fie foarte clar: dacă o să 
refuzi, o să te arunc peste umăr şi o să te iau cu 
mine. Dar am o rană la genunchi, aşa că sper că o să 
vii de bunăvoie. 


Se străduieşte să nu zâmbească pentru a-şi susține 
ameninţarea. 

Nu cred că bărbatul ăsta ştie cât de amuzant poate 
să fie. Îi place să dea impresia că e serios şi stoic, dar 
mă face să zâmbesc mai des decât orice altă persoană 
pe care am cunoscut-o vreodată. 

- Du-mă acasă, Shay! 

Ryan respiră uşurat, apoi îmi ia geanta, mă ia de 
mână şi mă ghidează spre ușă. 

— Indy, vreau să fie foarte clar că nu vreau ştirea 
zilei de mâine! strigă Stevie de pe canapea. 

- Mâine la prima oră o să-ţi trimit detaliile. 

- O să-mi schimb numărul. 

- Nu-i aşa că suntem cea mai simpatică familie 
formată din patru oameni pe care ai văzut-o 
vreodată? intervine Zanders. 

- Vă iubesc pe toţi. Pe Rosie cel mai mult, spune 
Ryan. 

Asta e ironic din moment ce Ryan trebuie să ia 
câte o pastilă pentru alergia lui de fiecare dată când e 
cu ea, dar e fericit s-o facă doar ca să petreacă timp 
cu Stevie şi Zanders. 

Când intrăm în apartament, mă ia în braţe şi mă 
duce în patul lui, aruncându-mă pe saltea. Am timp 
să observ însă că listele sunt din nou pe frigider. 

Pare ușurat, de parcă faptul că mă vede în casa şi 
în patul lui îi aduce pace. 

— Eşti exact unde ţi-e locul. Mulţumesc, spune el, 
in timp ce mă mângâie cu privirea. 

- Pentru ce? 

- Pentru tot. Pentru seara asta. Cred că mereu mi- 
am dorit să invit echipa la mine, dar gândul ăsta mă 
speria. Mi-era teamă să le fac loc oamenilor în viaţa 


mea. Începe să-și desfacă cămaşa, în timp ce stă 
deasupra mea. Dar acum că eşti aici, vreau ca toată 
lumea să vadă cât de norocos sunt să te am în casa 
mea. 

În timp ce stau întinsă, îl privesc pe Ryan cum îşi 
pune cămașa în șifonier. M-am gândit la asta de 
nenumărate ori. Ştiam că nu va putea să se dezbrace 
fără să aranjeze totul la locul lui. Însă acum, când 
înțeleg de ce face asta, apreciez mai mult cât de 
ordonat e. 

Nu mă plâng nici de privelişte. Aşa, am mai mult 
timp să-i admir pieptul lucrat şi braţele musculoase. 

E atât de frumos, protector şi muncitor. Nu înţeleg 
cum cineva a putut să nu-l aprecieze. 

Ryan se întoarce şi se lasă pe canapea, ca un bărbat 
înfometat. Îmi dă părul laoparte din ochi şi-şi aşază 
palmele pe tâmplele mele. 

- Mulţumesc, Indigo. 

Îmi înfăşor picioarele în jurul lui, fără ezitare, şi-l 
iau de umeri. 

- Cu plăcere. 

- Acum, pentru numele lui Dumnezeu, sărută-mă 
odată! 

- Eşti sigur? Pentru că ultima oară nu ne-am 
sărutat. 

Îşi ia privirea de la mine. 

- Asta pentru că nu ştiam că îţi doreai şi tu asta. 
Nu ştiam dacă voiai doar să ai orgasm sau mă doreai 
pe mine. 

Mă încrunt. Cum nu m-am gândit la asta? Cum nu 
mi-am dat seama că are nevoie să i se spună cât de 
dorit este? Bineînţeles că ai nevoie de garanţii când 
cineva se preface că te iubeşte şi că te doreşte. 


Îi trag faţa spre mine şi îl forțez să mă privească în 
ochi. 

- Te doresc pe tine, Ryan. Mereu te-am dorit, dar 
n-am ştiut că pot fi atât de norocoasă încât să te am. 

- Atunci sărută-mă, Blue, îmi spune el în timp ce- 
mi zâmbeşte. 

Aşa că îl sărut şi îl mângâi cu unghiile. Îmi 
cuprinde faţa în palme şi își înfige degetele în părul 
meu. Nu ne grăbim, o luăm pas cu pas. Pentru prima 
oară, nu mă întreb dacă ce se întâmplă e real. Pentru 
că acum ştiu. 

Dar, chiar şi așa, tot îl întreb. 

— Te prefaci? 

Fl se îndepărtează, râzând adânc şi puternic. 

- Nu mă mai prefac de foarte mult timp, Ind. 

- Nu vreau chestia asta dacă e doar convenabilă 
pentru că locuiesc aici. 

Poate că sunt nesigură pe mine, dar am stat prea 
mult într-o relaţie convenabilă şi comodă şi refuz s-o 
fac din nou. 

Îi caut privirea şi mă liniștesc când îl văd cum se 
uită la mine. 

- Blue, îţi spun asta în cel mai drăguţ mod posibil: 
eşti cel mai incomod lucru care mi s-a întâmplat 
vreodată. 

Simt fluturi în stomac şi cuvintele mi se blochează 
in gât. 

- Dacă aş fi vrut ceva convenabil, nu aş fi stat ani 
întregi fără să ating o femeie. A fost obositor și 
enervant să mă trezesc cu gândul la tine şi să adorm 
cu gândul la tine, dar nu aş renunţa la ce avem 
pentru nimic în lume. 


Mi s-au mai spus lucruri frumoase şi minunate. 
Dar cel mai romantic lucru care mi s-a zis vreodată a 
fost că sunt incomodă, deoarece Ryan şi-a dat seama 
că nu poate continua să ducă viaţa singuratică 
despre care credea că îi era destinată. 

Îmi acaparează buzele, apoi mă sărută pe maxilar, 
pe gât şi pe piept. 

- Mulţumesc că m-ai ascultat aseară, îmi şoptește 
el. 

- Nu-mi mulțumi, îi spun vinovată. M-am blocat. 
Tu îmi împărtăşeai ceva incredibil de semnificativ, 
care te-a modelat, iar eu m-am blocat. 

Ryan se ridică şi-şi lipeşte pieptul de al meu, 
întinzându-se de-a lungul corpului meu cu 
picioarele întinse în afara patului. Observ că nu şi-a 
îndoit genunchiul şi că va trebui să-i punem un 
pachet cu gheaţă în curând. 

— Ai fost perfectă, mă asigură el. 

- Vreau să ştii că nu m-a panicat povestea ta, ci 
gândul că voiai să plec. 

- Ştiu. 

- Cum te simţi după ce ai vorbit despre asta? 

- Mai uşor. Ca şi cum azi tot ce s-a întâmplat 
contează mai puţin. 

Chiar aşa e. Aş putea chiar să spun că nu contează 
deloc. Doar pentru că a încercat cineva să-l convingă 
că valoarea lui se bazează pe venitul sau pe numele 
lui, nu pe cine e ca bărbat, nu înseamnă că acest 
lucru e şi adevărat. Poate că începe să vadă asta. 

Se apleacă şi îmi sărută zâmbetul. Gurile ni se 
contopesc, limbile ni se alintă, mâinile mi se plimbă 
peste corpul lui şi picioarele mi se înfăşoară în jurul 


taliei lui. Mă ţine pe loc cu mâna pe obraz, în timp 
ce mă mușcă de buza de jos. 

Felul în care mă sărută mă scoate din minţi. Nu 
ştiu când m-am sărutat ultima oară cu cineva, dar 
când mă giugiulesc cu Ryan Shay mă simt ca o 
adolescentă care, în sfârşit, s-a sărutat cu cineva. 

Din anumite puncte de vedere, asta chiar e o 
premieră. Niciodată n-am fost privită aşa cum mă 
priveşte Ryan. Niciodată n-am fost apreciată aşa cum 
mă venerează ochii lui. Niciodată n-am fost 
încurajată să fiu eu însămi aşa cum mă încurajează 
Ryan. 

- Ce vrei, Blue? 

Fără să insist, ştiu la ce se referă. Corpurile ni se 
freacă unul de celălalt. 

Vreau să-l simt în mine. Simt umflătura erecţiei, 
cum mă mângâie pe picior, în căutarea fricțiunii. 
Vreau să-l simt în mine, dar, mai mult decât orice, 
după noaptea trecută, prefer să ne mișcăm într-un 
ritm care să-l facă să îşi dea seama că nu sunt ea. 

— Vreau să stabileşti ritmul. 

Se opreşte şi-şi lipește capul de pieptul meu, 
sărutându-mă. Degetele i se împletesc cu ale mele, 
ridicându-mi mâinile deasupra capului şi 
împingându-le în saltea în timp ce corpul lui e lipit 
de al meu. Coboară spre abdomen, sărutându-mă 
peste rochie în timp ce ridică materialul. 

Ryan încă nu şi-a îndoit piciorul şi-l foloseşte pe 
celălalt ca să-şi susțină greutatea. Mâinile îi coboară 
sub coapsele mele. Mă ţine pe loc şi îmi desparte 
picioarele. 

- Habar n-ai, Indy. Îmi acoperă abdomenul cu un 
alt sărut plin de venerare. Habar n-ai ce efect ai 


asupra mea. 

Îmi arcuiesc spatele şi mă zvârcolesc sub corpul lui 
când îmi ridică rochia peste fund. 

- Nu mă gândesc decât la tine. Vreau să te văd 
zâmbind și să fiu motivul pentru care o faci. 

De data asta, gura lui caldă îmi sărută pielea 
catifelată de deasupra lenjeriei. 

- Încerc să ud florile alea destul ca să te văd 
luminându-te la faţă când te întorci acasă. 

Îmi trage de chilot, iar când îi dă drumul, îmi 
biciuieşte pielea. 

- Îţi provoc orgasm doar ca să te aud cum îmi 
rosteşti numele. 

Ryan mă sărută adânc, fix în centrul miezului. 
Mârâie când îmi inspiră mirosul şi își ţine o clipă 
fața în despicătura mea. 

Îmi împing şoldurile în el. Nu mă pot abţine, am 
nevoie disperată de şi mai multă fricţiune. 

— Eşti aşa de udă, Ind! Iubitei mele îi place să audă 
cât de copleșitoare e? 

Îmi strâng șoldurile în jurul lui. Nu-mi găsesc 
cuvintele ca să articulez cât de mult îmi place că e 
atât de grijuliu. 

- Foloseşte-ţi cuvintele, Indy! 

- Da. Îmi place. 

Nu că aș vrea să mă gândesc la bărbatul de 
dinaintea lui, dar am fost cu tipul ăla șase ani, iar 
singura dată când mă gusta era când îl imploram s-o 
facă. În mintea lui, se părea că sexul oral nu avea 
nevoie de reciprocitate. Am renunţat să-l mai rog. 
Oricum niciodată nu s-a priceput la asta şi clar n-am 
terminat niciodată doar datorită limbii lui pricepute. 


A . A kad 


Ryan, pe de altă parte, își îngroapă fața cu 
entuziasm între picioarele mele, de parcă ar putea 
petrece fericit toată noaptea acolo. 

Chiar sper s-o facă. 

— Ry, îţi place să faci asta? 

- Dacă îmi place să te gust? Își plimbă limba de-a 
lungul meu, iar materialul lenjeriei creează o 
fricțiune delicioasă pe clitoris. Dacă ţi-aș spune că în 
fiecare dimineaţă, când luam micul-dejun împreună, 
mă gândeam cum ar fi să te întind pe insulă şi să te 
transform pe tine în masa mea? Sau că, de fiecare 
dată când te îmbrăcai în rochie, visam să ţi-o ridic 
deasupra capului, să mă las în genunchi și să te gust? 

Se ridică şi îmi trage lent chiloţii. Oftează plin de 
apreciere când se concentrează pe centrul meu gol. 

— Aşa că, da, sigur, ai putea spune că îmi place să 
fac sex oral, dar de fapt nu asta mă întrebi, nu-i așa? 
Haide, Blue, pune-mi întrebarea reală! Vrei să ştii 
dacă îmi place să te gust pe tine. 

Dumnezeule, ce gură are! Oricum îmi plac vorbele 
murdare, dar când vin de la Ryan, bărbatul care 
vorbeşte doar când cuvintele merită rostite, efectul e 
diferit. 

- Întreabă-mă, Ind! Gura lui pluteşte deasupra 
mea. Sau poate că premianta mea preferă o lecţie 
practică. Îmi sărută clitorisul. O lecţie pentru care 
să-mi folosesc direct gura. 

Simt că îmi vine să scâncesc când îi văd capul 
îngropat între picioarele mele şi buzele acoperite cu 
excitarea mea. 

Îmi înconjoară mugurul cu buzele şi îl suge, iar 
asta mă face să mă încordez şi să mă ridic de pe pat. 

- La naiba! 


Îmi cade capul pe pernele lui. 

Când privesc în jos, îi văd zâmbetul pe buze în 
timp ce mângâie cu limba pielea sensibilă. 

Zâmbeşte. Zâmbește în timp ce se înfruptă din 
mine. 

Niciodată n-am simţit ceva aşa de copleşitor 
precum limba lui Ryan Shay pe corpul meu. 

Cu mișcări lungi şi controlate ale limbii, gustă 
fiecare părticică din mine. Mormăie, suge şi mă 
tachinează. Mă trage de coapse şi mă lipește de gura 
lui, de parcă nu se mai satură. Cu o precizie 
impecabilă, limba lui se concentrează pe clitorisul 
meu, alternând mişcările. 

Scot gemete. Scâncesc. Sunt complet sub controlul 
acestui bărbat, pentru că sunt destul de convinsă că 
am o experienţă extrasenzorială. 

Mă întoarce şi formează cu limba un drum umed 
între fundul meu şi clitoris. 

Tresar, dar îmi dau seama că ador senzaţia. 
Niciodată nu am fost gustată aşa în profunzime. 

- La naiba, Ryan! 

- Spune-l din nou! 

- Ce anume? 

- Numele meu. Spune-l din nou! Vreau să-l aud în 
timp ce limba mea e îngropată în tine. Vreau să-ţi 
aminteşti că eşti a mea. Rosteşte-mi numele din nou! 

Privesc în jos şi văd că Ryan se uită la mine și 
aşteaptă cu mâinile înfăşurate în jurul coapselor. 

Mă ridic şi-mi îndoi genunchii ca să-mi trag 
rochia peste cap, să mă bucur de toată atenţia lui. 
Apoi, pe cel mai inocent ton de care sunt capabilă, îi 
spun: 


- Ryan, sunt a ta, poţi să faci ce vrei cu mine! Îmi 
desfac sutienul şi îl las să cadă pe jos. Lent. Cu 
mişcări deliberate. Foloseşte-mă cum vrei! 

- Spune-mi că glumeşti! Privirea i se întunecă şi își 
lasă capul jos, învins. O să mă faci să termin doar 
pentru că m-am frecat de pat și m-am uitat la tine. 

Observ că şoldurile lui se freacă de saltea, iar asta 
mă face să zâmbesc. 

Îl mângâi pe păr şi apoi îl zgârii uşor. 

— Te rog. Te implor, fă-mă să termin! 

- Ce politicoasă eşti în seara asta, iubito! 

Mă sărută pe interiorul coapsei şi coboară spre 
păsărica mea. Întinde o mână şi mă mângâie pe sân, 
jucându-se cu sfârcul, după care ajunge la buza mea 
de jos. 

- Deschide gura şi suge-le! 

Îi iau degetele în gură, ca și cum ar fi o altă parte a 
corpului lui. 

- Da! 

Îşi încordează maxilarul şi mă priveşte. 

Îmi plimb limba de-a lungul lor şi o învârt în jurul 
degetelor lui, apoi le cuprind până ce îmi ating ceafa. 

- La naiba, ar trebui să vezi ce imagine mi-ai pictat 
în minte, spune el pe un ton plin de admiraţie. O să 
fii aşa de frumoasă când o să stai în genunchi în fața 
mea. Îşi scoate degetele din gura mea. Dar mai întâi 
întinde-te și termină pe limba mea, ca o fata 
ascultătoare, cum ştiu că eşti! 

Mă împinge înapoi pe canapea şi îşi mişcă din nou 
gura în sincron cu degetele lui ude. E prima oară 
când mă atinge fără să-mi folosesc şi eu degetele, iar 
senzaţia e aproape copleşitoare. Mă mângâie în 


tandem cu gura, apoi degetele alunecă în mine şi îmi 
găsesc punctul G fără prea mare efort. 

Scâncesc când mă atinge în ritmul perfect. 

Pentru un bărbat care n-a mai fost cu o femeie de 
câţiva ani, clar nu pare să-şi fi pierdut îndemânarea. 

- Eşti aşa de strâmtă, Ind! Aşa de perfectă! 
exclamă el în timp ce-și priveşte propriile degete care 
mă pătrund. 

Un val de căldură îmi cuprinde partea de jos a 
abdomenului şi vaginul îmi pulsează. 

Atingerea lui e incredibilă. E atât de priceput! 
Arată superb între picioarele mele, iar când degetele 
îi alunecă din nou în mine şi mângâie locul perfect, 
toți mușchii mi se încordează, anunțând eliberarea 
iminentă. 

Sunt la un pas să termin, când Ryan își retrage 
degetele, amânând orgasmul. 

- Nu, nu te opri! 

- Spune-mi că n-o să te muţi! 

- Poftim? 

- M-ai auzit. Vrei să ai orgasm? Spune-mi că n-o 
să te muţi! 

Mă zvârcolesc şi îmi lipesc şoldurile de degetul lui, 
în căutarea eliberării. 

- Ryan, ai nevoie de gheaţă la genunchi. Te rog, fă- 
mă să termin, ca să pot să am grijă de tine! 

- Spune-mi că n-o să te muţi şi o să fac exact asta! 

Pe cine păcălesc? Nu plec nicăieri, cu atât mai 
puţin acum, când ştiu cum arată între coapsele mele 
şi cât de catifelată, dar puternică e limba lui. 

- Haide, Blue! Spune-mi ce am nevoie să aud! 

Expiră pe clitoris, aducându-mă din nou aproape 
de orgasm. 


- Nu... Mi-e greu să respir, fiind pe punctul de a 
avea un orgasm. Nu o să plec nicăieri. 

Nemernicul are tupeul să râdă. 

— Te rog, îl implor. 

- Aşa o să mă asigur că o să fii politicoasă? 
Tachinându-te cu un orgasm? 

— Taci şi fă-mă odată să termin! 

Râde, apoi mă pătrunde cu un deget, mă suge și 
mă aruncă într-un abis de plăcere. 

Însă ce mă împinge dincolo de limită e sunetul pe 
care-l scoate. Râsetul. Relaxarea de pe faţa lui. 
Zâmbetul chipeş pe care-l are şi pe care abia dacă îl 
vedeam când m-am mutat aici. Faptul că îl văd pe 
Ryan relaxat cu mine mă împinge peste margine. 

Gura lui mă trece prin orgasm, în timp ce îmi 
înfășor coapsele în jurul obrajilor lui şi-mi arcuiesc 
spatele. Nu se opreşte. Continuă să mă lingă, să mă 
guste, ca şi cum e pregătit să stea acolo toată 
noaptea. 

Corpul mi se lipeşte apoi de saltea, complet 
satisfăcut şi sătul. Zâmbesc când îmi amintesc că 
acum câteva săptămâni aveam impresia că era ceva 
în neregulă cu mine. Dar se pare că nu aveam nevoie 
de ceva care să-mi distragă atenţia, ci de el. 

Ryan îmi linge excitarea şi apoi o gustă, cu un 
zâmbet mândru şi o palmă peste fund. 

— Genul meu preferat de dezordine. 

— Atingerea, reușesc eu să spun. 

- Poftim? 

- Atingerea. Cred că ăsta e limbajul iubirii pentru 
tine. 

- Da, iubito, cred că ai dreptate, spune el râzând. 


Îmi mângâie corpul cu privirea şi nu simt nevoia 
să mă ascund. Adevărul e că n-am simţit niciodată 
nevoia să mă ascund de Ryan Shay. Din prima zi 
când am ajuns aici, am fost complet eu însămi. 

Se aşază la capătul patului şi mă mângâie pe 
coapse. 

- Cum e? arăt eu spre piciorul lui. 

- Ind, încă eşti umedă şi îţi faci griji pentru 
genunchiul meu? 

— Cine a zis că de asta te întrebam? 

Pe buze îi apare un zâmbet mândru. 

- Dacă te referi la genunchi, e bine. Dacă te referi 
la penisul meu, e dureros de tare. 

Mă duc spre marginea patului şi-mi înfăşor 
picioarele în jurul lui. Îşi înfige o mână în părul meu 
şi-mi înclină faţa în sus. Mă sărută şi îmi simt 
propriul gust pe buzele lui. Iar în timp ce face asta, 
scoate un geamăt. 

— Ador să te sărut. 

Îmi strecor limba în gura lui, înghiţindu-i 
zgomotele. 

În timpul ăsta, îi desfac cureaua. Degetele mi se 
plimbă peste peticul de păr aflat deasupra taliei, iar 
abdomenul lui Ryan se încordează sub atingerea 
mea. 

Inspiră adânc şi se retrage, apoi îşi lipește fruntea 
de a mea și se uită la degetele mele gata de explorare. 

— Spune-mi ce vrei, Ind. 

Îmi plimb palma peste pantalonii lui. 

- Foloseşte-ţi cuvintele, Blue! 

— Te vreau. 

- Unde? 

- În gura mea. 


- Atunci scoate-mi penisul şi arată-mi ce poţi să 
faci, zice el satisfăcut. 

Îşi dă jos cureaua repede, iar în clipa în care 
pantalonii îi cad pe podea, îi dau boxerii jos, 
eliberându-i penisul. 

Scânceşte când se ridică, sprijinindu-se doar în 
piciorul rănit. 

- Ryan, așază-te! 

Arăt spre scaunul din colţul camerei. 

Pe faţă i se citește uşurarea. Ştiu că încearcă să fie 
cât mai prezent şi să deţină controlul, dar mai ştiu şi 
că are dureri. 

Mă ascultă şi se aşază, cu un braţ peste spătar. Are 
picioarele întinse, de parcă e un rege care așteaptă 
să-i fie supt penisul. Iar în mintea mea, chiar asta e. 

Dumnezeule, e superb! Un bărbat adevărat, cu 
totul al meu. Are picioarele groase, braţele lucrate şi 
abdomenul sculptat. E uriaş, catifelat şi tare şi 
niciodată n-am dorit pe cineva mai mult. 

Când privirile ni se intersectează într-un final, îşi 
muşcă buza de jos, zâmbind. 

- La ce te uiţi? 

Îşi mângâie penisul de câteva ori. 

Nu am de gând să mă joc sau să-l fac să se 
îndoiască de cât de mult îl doresc. 

- La tine. 

Asta îl face mândru. 

- Ai schiţat o imagine drăguță mai devreme, dar 
acum vreau să simt realitatea. 

Strălucesc sub privirea lui plină de apreciere când 
îngenunchez între picioarele lui. Îl mângâi pe coapse 
şi îl privesc, îl memorez. Dimensiunea lui e 


impresionantă din unghiul ăsta, penisul lui fiind 
îndreptat în sus şi implorând după o eliberare. 

Îmi plimb degetul peste capul lui, adunând 
umezeala. 

- La naiba! 

Ryan îşi lasă capul în spate, pe spătar. Gemetele și 
scâncetele lui îmi amintesc că n-a mai fost atins de 
mult timp şi că eu sunt femeia care are privilegiul să 
schimbe asta. 

O să savurez fiecare moment. 

Îl mângâi pe coapse şi pe abdomen și apreciez 
fiecare curbă a abdomenului lui musculos. Ryan mă 
priveşte plin de dorinţă şi îşi trece degetele peste 
părul meu. Îl mângâi, apoi îl strâng în pumn. 

Într-un final, îmi trec degetele de-a lungul 
lungimii lui. E fierbinte şi catifelat. Tare. Geme doar 
când fac asta. Nu o să reziste mult şi nici nu vreau. 
Se cutremură când îmi înfășor mâna în jurul lui. Nu 
pot să-l cuprind cu o singură mână, semn că e mai 
mare decât ce am experimentat până acum. 

— Ind, uite ce bine arată mâinile tale în jurul meu! 

Nu am cum să-l contrazic, şi eu ador imaginea. 
Mai mult de atât, ador felul în care mă priveşte, de 
parcă vrea să memoreze fiecare clipă. 

Îl sărut cu blândeţe pe cap, apoi îl ling de la bază. 

- La naiba, blestemă el. 

Nu-mi pot opri zâmbetul când simt că bărbatul 
ăsta obsedat de control e pe punctul de a se 
dezlănţui. 

- Limba ta arată şi mai bine. 

Formez un cerc cu buzele şi-l iau cât de adânc pot, 
apoi îl sug. Capul deja s-a umezit, dar îl curăţ cu o 


mişcare a limbii. Apoi îmi plimb buzele de-a lungul 
lui, rotindu-mi limba în tot timpul ăsta. 

— Indy, uită-te la mine, spune el, respirând sacadat. 

Îl ascult şi văd că mă priveşte cu pleoape greoaie şi 
își încordează maxilarul. Coapsele îi tresar. Încearcă 
să se controleze şi să nu renunţe la ultima urmă de 
control când se află în gura mea. Mă ţin de coapsa 
lui ca să mă echilibrez. Simt că se apropie. 

- La naiba! Ştiam eu că o să arăţi superb când stai 
în genunchi, Blue. 

Aprecierea lui mă face să scot un geamăt, apoi îl 
sug din nou, învârtindu-mi mâna în jurul bazei care 
nu încape în gură. 

Ryan îmi cuprinde faţa în palme. 

- Poţi să iei mai mult. Îşi încordează şoldurile uşor 
şi se împinge mai mult în gura mea. Haide, ştiu de ce 
eşti capabilă! Degetele mele au fost pe gâtul tău. 
Haide, Ind! Poţi s-o faci. 

E mai mare decât tot ce am văzut vreodată și cu 
atât mai mult decât ce am gustat, dar după cum 
reacționează corpul meu, pare că a fost creat special 
pentru Ryan, așa că îmi relaxez maxilarul și îl iau şi 
mai mult. 

- Aşa, bravo, iubita mea! 

Când îl aud, mă topesc toată. 

Ador genul ăsta de control. E un bărbat puternic, 
dar eu sunt punctul lui slab. 

Mă mut puţin şi găsesc unghiul perfect ca să mă 
frec de călcâiul meu. 

- Da, Indy. Oferă-ţi plăcere până ce pot să mă 
ocup de tine. Exact aşa. E incredibil să-ţi simt gura 
pe mine. 


Îmi plimb limba pe sub capul lui, ca să văd dacă o 
să-şi piardă controlul. 

Face asta când începe să-mi penetreze gura cu 
putere. Nu pot decât să-mi ţin privirea aţintită 
asupra lui şi să-l las să mă folosească aşa cum are 
nevoie. 

- Blue! mă avertizează. 

Încearcă să mă dea laoparte, dar mă ţin de 
şoldurile lui. 

Îl privesc când începe să se dezlănţuie. Bărbatul 
ăsta, pe care l-am cunoscut doar fiind controlat şi 
dominant, începe să se destrame în jurul meu. 
Revelația că face asta datorită mie mă face să-l 
împing şi mai mult în gură. Îl iau cât de mult pot. 

- La naiba, Indy! 

Îşi înfige degetele în părul meu şi mă ţine pe loc. 

Pulsează în mine, iar valul cald îmi loveşte 
interiorul gâtului. Ryan mă priveşte, până când într- 
un final închide ochii şi-şi dă capul pe spate. Îl gust 
până la ultima picătură. Ador să-l simt pe limbă şi 
sunt dependentă de felul în care mi se oferă pur și 
simplu. 

După ce devine moale, alunec de-a lungul 
lungimii lui, fără să-mi îndepărtez buzele de pe el. E 
pe limba mea. 

În timp ce respiră sacadat şi are maxilarul 
încordat, se uită la mine. 

- Înghite, îmi ordonă. Se apleacă în faţă, cu buzele 
aproape de ale mele. Înghite, şopteşte din nou. Îmi 
cuprinde cu blândeţe gâtul în palme şi mă mângâie, 
ajutându-mă să înghit. Aşa, iubita mea. Te-ai 
descurcat aşa de bine, mă laudă el plin de admiraţie. 
Trece repede de la asprime la tandreţe. Mă ia de 


mână şi mă trage să-l încalec. Mă mângâie pe şolduri 
şi pe spate, alunecând de-a lungul pielii mele calde. 
Mulţumesc, îmi şopteşte el. 

Asta mă face să-mi frec corpul gol, care arde de 
dorinţă, de al lui. 

Sunt obsedată de bărbatul ăsta. Aş face orice 
pentru el, iar el tocmai mi-a mulțumit pentru că i- 
am făcut sex oral. 

Încerc să o iau mai încet şi să mă mişc în ritmul 
lui, dar când îşi strecoară degetele sub mine, pe la 
spate, şi-mi găseşte clitorisul umflat, nu mă pot 
gândi la ceva ce aş putea să-mi doresc mai mult. 

- Ryan, dacă vrei să te opreşti, cred că ăsta e 
momentul, pentru că senzaţia e prea plăcută şi te 
doresc prea mult. Încerc să fiu politicoasă... 

- Blue, n-am de gând să mă opresc dacă nu vrei s- 
o fac. 

- Nu? 

Îmi înfăşor braţele de-a lungul umerilor lui şi mă 
tin de ceafa lui. 

- Nu, Ind. M-ai readus la viaţă şi nu mai pot să mă 
prefac că nu te doresc. Mă sărută lent şi savurează 
momentul, apoi zâmbeşte. Doar ai grijă cu mine, 
bine? 

Știu că glumeşte, dar nu pot să neg că voi avea 
grijă de inima lui Ryan Shay atât timp cât o să-mi 
permită. 

Încuviinţez. 

- Acum folosește-ţi cuvintele şi spune-mi exact 
cum vrei să ţi-o trag pentru prima oară! 


CAPITOLUL 29 


Ryan 


Stau cu spatele lipit de saltea şi cu picioarele 
întinse pentru că asta a vrut Indy. Să fie deasupra şi 
să mă călărească. O să fac orice zice, dar ştiu şi că 
încearcă să-mi protejeze rana. Însă în momentul ăsta 
nu simt nici un pic de durere, doar dorinţa 
copleşitoare de a fi în ea. 

- Hai aici, îi şoptesc. 

Indy e superbă, mereu a fost, dar acum, când o 
cunosc, când i-am văzut cele mai vulnerabile părţi, 
chiar nu cred că am mai văzut vreodată un om mai 
frumos. Sunt terminat când se așază goală deasupra 
mea. 

Slavă Domnului că tocmai m-a făcut să termin, 
pentru că altfel n-aş rezista mai mult de zece 
secunde în ea. 

Îi mângâi clitorisul, ca să mai câştig puţin timp 
până s-o iau de la capăt. 

— Asta vrei? o întreb ca să mă asigur. 

Indy îşi lipeşte palmele de pieptul meu. 

— Te vreau pe tine. 

„Le vreau pe tine.“ 

Am mai auzit asta de nenumărate ori, dar 
cuvintele n-au avut niciodată acelaşi sens ca azi. 
Echipele m-au vrut pentru talentul meu. Agenţii 
pentru numele meu, iar femeile pentru ce le pot 
oferi. 

Însă Indy mă vrea pentru mine însumi. 

- Dacă asta vrei, atunci asta e ce vreau şi eu, 
şopteşte ea în timp ce mă sărută pe faţă şi-şi freacă 
şoldurile de degetele mele. Dacă vrei să aştepţi, 


putem să așteptăm, dar, Ryan, niciodată nu am dorit 
ceva sau pe cineva atât cât te doresc pe tine. 

În timp ce spune asta, îmi cuprinde faţa în palme, 
se apleacă şi mă sărută de parcă e ultima oară când 
are ocazia s-o facă. 

Dar după seara asta n-am cum să fiu ca înainte. 
Sunt cu totul implicat în relaţia cu Indy. 

Am încercat așa de mult să neg asta. Chiar mă 
convinsesem că nu exista nici o femeie în toată 
lumea asta care ar putea să mă schimbe, să-mi 
distragă atenţia şi să-mi amintească toate lucrurile 
pe care mi le-am dorit. Dar apoi a apărut Indy Ivers 
şi sunt prea slab ca să mă port de parcă nu repară tot 
ce a fost defect în mine. 

Aveam impresia că am iubit odată pe cineva, dar 
dacă aşa ar trebui să mă simt de fapt, ştiu că n-am 
fost implicat complet înainte. 

Adoram ideea vieţii pe care credeam că urma s-o 
am, dar cu Indy, chiar dacă o să ne petrecem restul 
vieţii doar noi doi în apartamentul ăsta, aş murit un 
bărbat fericit, cu o viaţă abundent de împlinită. 

- Indy. Mă retrag ca să o privesc în ochi, cu o 
expresie serioasă. Indy, ştiu că ai vrut ceva lejer, dar 
nu pot să am o relaţie ocazională cu tine. Ţin prea 
mult la tine ca să mă prefac că nu eşti perfectă 
pentru mine. 

- Nu vreau o relație ocazională. Niciodată n-am 
vrut asta, nu cu tine. Îmi pare rău că te-am lăsat să 
crezi asta. Ai fost ca un fulger, mi-ai străpuns inima, 
iar de atunci s-a terminat. A fost foarte derutant. 

Cuvintele îmi fac penisul să se întărească şi să 
crească, lipit de fundul ei. 

- Dar acum nu mai ești confuză? 


— Nu, pentru că a devenit foarte clar că eşti făcut 
pentru mine. 

- La naiba, Ind! Astea sunt cele mai frumoase 
cuvinte pe care le-am auzit vreodată. 

Se luminează toată la auzul complimentului meu și 
se freacă din nou de mine. 

Mă întind şi iau prezervativul pe care mi l-a dat 
Dom după cină. N-am putut să-i zic că nu aveam 
unul pentru că n-am mai făcut sex de câţiva ani, aşa 
că i-am spus că mi s-au terminat, iar din cauza rănii 
la picior, nu am timp să mă duc să cumpăr. Tipul are 
mereu a el. 

O mângâi pe spate, o prind de ceafă şi îi trag 
buzele spre mine, sărutând-o cu pasiune. Sânii îmi 
ating pieptul, fundul i se mișcă peste penisul meu, 
iar eu am o nevoie disperată de ea. 

— Te rog, o implor, în timp ce-i dau prezervativul. 

- Mă implori cumva, Shay? 

- Da. Sunt disperat după tine, Blue. 

- Foarte bine. Îmi place să fii controlat în fața 
celorlalți, dar dezlănţuit cu mine. Alunecă pe mine, 
aşezându-se pe coapsele mele. Poţi să fii aşa pentru 
mine? 

- Pot să fiu orice pentru tine, iubito. 

Îmi place când verbalizează ce vrea. Indy şi-a 
construit întreaga viaţă în jurul celorlalți, dorind să 
le facă pe plac, dar cu mine vreau să fie egoistă. 
Vreau să ia. 

Amândoi ne uităm cu atenţie la mâinile ei, în timp 
ce aşază vârful prezervativului şi mă cutremur când 
mă cuprinde cu mâna ca să mi-l pună. 

- Să o iei încet, te rog! Niciodată nu am fost cu 
cineva aşa de mare. 


- Nu te opri, vorbeşte-mi, Ind! Eşti perfectă 
pentru egoul unui bărbat. 

Zâmbeşte, se aşază peste şoldurile mele, iar eu îi 
mângâi coapsele, profitând de moment ca să-i 
apreciez corpul. Îi mângâi sfârcurile tari. Îi acopăr 
abdomenul şi şoldurile cu palmele. Îi cuprind 
fundul. 

E atât de superbă şi deşteaptă şi mă vrea pe mine. 

Indy ar putea să fie genul de femeie pe care se bat 
bărbaţii, dar ea mă vrea pe mine. 

Se ridică pe genunchi şi-şi freacă sexul de penisul 
meu pe toată lungimea lui. E atât de bine. 

Nu pot să vorbesc, dar îmi înfig degetele în 
şoldurile ei. N-aş fi surprins dacă mâine ar avea un 
semn. Anticiparea e aproape dureroasă şi când îi 
ating clitorisul cu capul, apoi ea scoate cel mai 
minunat geamăt pe care l-am auzit vreodată. Trebuie 
să mă gândesc la altceva și nu la cea mai sexy femeie 
care mi-a stat vreodată goală în poală, ca să nu 
termin înainte s-o pătrund măcar. 

N-am mai făcut sex de câţiva ani, iar femeia asta o 
să mă termine. 

Se ridică pe genunchi, îmi găseşte penisul şi îl 
aşază. Îşi dă capul pe spate când vârful se freacă de 
intrarea ei, dar rămâne acolo prea mult timp. Îmi 
rup privirea de la locul unde ne conectăm şi o văd că 
mă priveşte. După cum o cunosc, vrea să se asigure 
că sunt bine. 

Sunt mai mult decât bine, aşa că, în timp ce ne 
privim, o ţin de şolduri şi o pătrund. 

Amândoi scâncim, iar ăsta e singurul sunet care 
umple camera. 


- Eşti aşa de strâmtă, scrâşnesc eu în timp ce o 
umplu. 

- Ryan, e prea mult. 

- Poţi să te descurci, o asigur, dar mă opresc ca să 
se obişnuiască cu mine. 

Când e pregătită, apucă tăblia din spate şi se lasă 
pe mine, până ce mă acoperă cu totul, fiind întinsă 
în jurul meu. 

- Aşa, Ind. Ce fată bună eşti! 

Îşi lipeşte pieptul de mine şi amândoi respirăm 
sacadat în timp ce o ţin acolo. 

— Ştiam eu, îi şoptesc la ureche. 

- Ce anume? 

— Că eşti făcută pentru mine. Nu simţi cât de bine 
ne potrivim? 

Încuviinţează, apoi îşi leagănă şoldurile lent. Nu se 
grăbeşte şi o las să se mişte în ritmul ei, cu toate că 
mă termină că nu iau mai mult. Vreau să ştie că ea 
deține controlul, pentru că nu ştiu dacă a crezut asta 
vreodată. Îi dau părul laoparte şi o sărut în timp ce 
intensifică ritmul. Se ridică până la vârf, apoi se lasă 
din nou pe mine. 

- La naiba, e prea bine! 

Scoate un geamăt când mă sărută, iar eu înghit 
sunetul, ca un om lihnit. 

Să fiu sincer, amândoi suntem zgomotoșşi, iar 
scâncetele şi mormăielile umplu camera. 

Se reazemă de abdomenul şi de braţele mele şi 
apoi se lasă pe spate. Cu pieptul în față şi capul dat 
pe spate, îmi oferă priveliştea vieții mele. 

Mă uit cum i se leagănă sânii şi îi admir pielea 
aurie umedă. Părul i se lipeşte de frunte, iar buzele îi 
sunt umflate şi de un roz aprins. 


E absolut magnifică. 

În timp ce o privesc, o emoție intensă îmi arde 
ochii. Mă trezesc că sunt pe cale să plâng ca o fetiță, 
pentru că e prima oară în ultimii patru ani când nu 
mă gândesc la nimic altceva decât la cât de mult o 
doresc pe femeia asta. 

Mă simt liber. 

Simt că sunt din nou eu însumi. 

- Fii prezent, Ryan! Fii aici, alături de mine, îmi 
spune Indy în timp ce-mi cuprinde faţa în palme şi 
mă mângâie pe obraji. 

Îmi înfăşor braţele în jurul ei şi o lipesc de mine, 
alungând orice fel de emoție. 

- Sunt cu tine, Blue. Nu trebuie să-ţi faci griji 
pentru asta. 

Icneşte când îmi încordez şoldurile şi o penetrez, 
atingând locul perfect, apoi îşi înfăşoară braţele în 
jurul gâtului meu şi se pregăteşte pentru ce o să 
urmeze. 

Sunetul de piele udă umple camera în timp ce o ţin 
de şolduri şi de fund şi o mişc pe lungimea mea. Mă 
sărută pe obraji şi pe gât şi îi simt respiraţia caldă pe 
mine. Îi sug sânii şi mă zgârie când o umplu iar şi 
iar, 

Sunt încordat când ne contopim trupurile, dar 
mintea mea n-a fost niciodată mai liniştită. Lucrurile 
n-au părut niciodată mai potrivite decât în 
momentul ăsta. 

Niciodată nu m-am simţit atât de conectat cu altă 
persoană aşa cum mă simt cu ea. 

E foarte clar că tot ce se întâmplă nu e doar sex. E 
prea special şi prea conectat. 


Când îmi şopteşte cuvinte dulci, cât însemn pentru 
ea, că întotdeauna o să mă aleagă pe mine şi cât de 
mult mă doreşte, ştiu că n-o să mai fiu niciodată la 
fel. 

— Ry, suspină ea. 

Îi mângâi clitorisul, împingând-o spre limită cu 
mine. 

— Stai, vreau să termini tu, spune ea. 

- Ind, nu te mai gândi la altcineva! Ia ce ai nevoie! 
Eu sunt în urma ta. 

Îşi dă capul pe spate şi-şi expune gâtul delicat. Mă 
imploră practic să-l sărut şi să-l muşc. Când termină 
şi-mi venerează numele, simt valul de cuvinte care se 
revarsă peste buzele mele. 

Se încordează în jurul meu, strângându-mă şi mai 
mult. Când deschide gura, extaziată, cad odată cu ea 
şi mă revărs în prezervativ. Îmi dau drumul. Mă 
dezlănțui complet şi mă las la voia altcuiva pentru 
prima oară după prea mult timp. Printre cuvinte 
murdare, îi pronunţ numele ca o rugăciune plină de 
recunoştinţă, pentru că exact aşa sunt. 

Recunoscător. 


CAPITOLUL 30 


Ryan 


Simt o mângâiere uşoară şi ritmată pe obraz care 
mă trezeşte din cel mai odihnitor somn pe care l-am 
avut de ceva timp. 


Mă uit în jur şi o văd pe Indy sub mine. Doarme 
cu braţele înfăşurate în jurul meu. Sunt întins cu 
totul peste ea şi am nevoie să mă ţină, ca un bărbat 
disperat după afecţiune. Zâmbesc când îi văd părul 
blond ciufulit, care contrastează cu perna mea 
neagră. Buzele umflate. Pielea roşie, care încă 
străluceşte de la orgasmele pe care le-a avut noaptea 
trecută. 

Sunt destul de mândru de asta. N-a putut să aibă 
un orgasm opt luni, dar n-am avut nici o problemă 
să-i provoc chiar mai multe. 

Mirosul ei e un drog, iar gustul ei devine foarte 
rapid dependenţa mea preferată. Tocmai de asta, 
când mă îngrijea şi îmi punea gheaţă pe genunchi, 
după ce am făcut sex, am tras-o să se aşeze pe faţa 
mea şi i-am oferit orgasmul numărul trei. Apoi, în 
miezul nopţii, când corpul ei era lipit de al meu, am 
trezit-o şi mi-am strecurat mâna între picioarele ei, 
oferindu-i orgasmul numărul patru. 

A fost foarte eliberator să petrec o noapte întreagă 
cu Indy în patul meu și să nu am gânduri anxioase. 

— Eşti greu, mormăie ea. 

- Nu-mi pasă. 

Îmi bag capul în gâtul ei şi o iau în braţe. 

- Dă-te laoparte! 

Se preface că mă împinge, dar o ţin şi mai strâns. 

- Nici nu mă gândesc. 

Îşi înfăşoară şi mai strâns picioarele în jurul taliei 
mele şi mă trage mai aproape. Asta doar îmi lipeşte 
erecţia, acoperită doar de boxeri, de centrul ei, 
amintindu-i că e absolut goală, cu excepţia tricoului 
meu pe care şi l-a tras pe ea. 


Mormăi în timp ce-mi mişc din nou şoldurile 
peste ale ei. 

Dacă am avea timp şi un prezervativ, clar am lua-o 
de la început. 

- Când o să mă laşi să-ţi mulţumesc? îmi şopteşte, 
iar asta mă întăreşte şi mai mult. 

Îmi ridic disperat capul şi mă uit la ceasul de pe 
noptieră. Mă rog să mă fi trezit destul de devreme ca 
să am privilegiul să văd cum gura lui Indy alunecă 
din nou în jurul penisului meu. A încercat şi aseară, 
dar după ce m-a făcut să termin de două ori, am vrut 
ca restul serii să fie al ei. 

Însă în lumina dimineţii mă simt mai egoist, mai 
ales când ştiu că după meci o să plec în altă 
deplasare. 

Când văd cât e ceasul, oftez disperat şi-mi lipesc 
capul de pieptul ei. 

- Am mai puţin de douăzeci de minute până când 
trebuie să plec la conferinţă. 

Indy oftează şi ea. 

- Faci tu micul-dejun sau îl fac eu? 


Cu laptopul deschis, mă uit la ouăle de pe aragaz. 

- Indy, poţi să vii un pic? 

O simt cum se plimbă prin bucătărie îmbrăcată 
numai în tricoul meu, apoi mă ia de talie şi-şi lipește 
obrazul de umărul meu, ca să ştiu unde e. 

- Ce părere ai de ăştia? o întreb, arătând spre 
ecran, unde apare o simulare a potenţialilor adidaşi 
de anul ăsta. 

- Îmi... plac. 

- Nu ştii să minţi. 


- Ba pardon, l-am minţit cu succes pe şeful tău în 
ultimele luni. 

— Şi cât la sută din tot ce ai făcut a fost minciună? 

Îmi dă în joacă o palmă peste fund. 

— Taci din gură! 

Arăt din nou spre ecran. 

- Sunt cam plictisitori, cred că le-ar prinde bine o 
pată de culoare, spune ea cu sinceritate. 

Zâmbesc când o aud. Ştiam că iubitei mele nu i-ar 
plăcea adidaşii doar cu alb şi negru. 

— Bineînţeles. La ce culoare te gândeai? 

- Poate roșu, ca în culorile echipei. 

— Sau albastru? 

- De ce albastru? Roşu are mai mult sens. 

- Pentru că albastru devine culoarea mea 
preferată, îi spun, sărutând-o pe creştet. 

- Oricare. O să arate drăguţ orice ai alege, ridică ea 
din umeri. 

E evident că nu s-a prins. Mă sărută apoi pe braţ și 
pleacă de lângă aragaz. 

O prind însă de talie şi o întorc din nou spre mine. 
Ne privim. Cu toate că am mâncat micul-dejun în 
bucătăria asta de nenumărate ori, ziua de azi e 
diferită şi amândoi ştim asta. 

Trebuie să mă asigur că tot ce s-a întâmplat aseară 
o să continue și în afara dormitorului, aşa că îmi 
înfig degetele în părul ei auriu şi îi trag capul pe 
spate. 

- Bună dimineaţa, îi şoptesc şi o sărut, simțindu-i 
gustul de pastă de dinți de pe limbä. 

Ameţită şi relaxată, se lipeşte de mine. 

- Habar n-ai de câte ori am vrut să mă săruţi la 
micul-dejun. 


Așa că exact asta fac, iar şi iar, până când omletele 
cu legume pe care le fac sunt gata. 

Îşi scoate cafeaua din frigider şi adaugă un lapte 
îngrozitor de dulce. 

- Poate că limbajul iubirii pentru tine sunt 
serviciile. În fiecare dimineaţă te asiguri că mi se 
răceşte cafeaua, ca să nu se dilueze când adaug 
gheaţă. Am observat asta. Mulţumesc, îmi spune ea, 
privindu-mă în ochi. 

Poate că are dreptate. Poate că aşa îmi exprim 
iubirea. Cu toate că aş fi putut să cumpăr cafea pe 
care s-o ţin la frigider, îmi place cum zâmbeşte când 
îşi scoate cana și vede că i-am pregătit cafeaua. 

Probabil la un moment dat ar trebui să-i spun că 
limbajul iubirii pentru mine e orice vrea ea, ca să nu 
mai încerce să ghicească. Am de gând să mă asigur 
că fata asta se simte iubită în orice fel are nevoie. 

Indy se aşază lângă mine şi îmi întinde un dosar. 

— Ce e ásta? 

O văd că se înroşeşte. 

- Îmi pare rău dacă întrec limita, dar în ziua când 
am fost la cort mi-ai spus că vrei să-ţi înființezi 
propria fundaţie şi m-am tot gândit la asta. Ai spus 
că ţi se pare copleșitor, aşa că m-am gândit că poate 
reuşesc să te ghidez în direcţia potrivită. 

Când deschid dosarul, văd nenumărate hârtii care 
detaliază ce înseamnă deschiderea unei organizaţii 
nonprofit. Costurile, planurile, descrierea şi un plan 
de marketing bine pus la punct. Toate detaliile sunt 
gândite şi organizate. E nevoie doar de un nume sub 
umbrela căruia să se materializeze planul de afaceri. 

Gestul ei mă reduce la tăcere, însă Indy continuă: 


- Putem să începem ușor. Mulţi dintre copiii ăştia 
nu au unde să se ducă vara, aşa cum fac în timpul 
anului școlar. Nu au nici mese oferite de şcoală şi mă 
gândesc că din cauza asta unii n-au ce mânca. Așa că 
mă gândeam să facem o tabără de vară, ceva unde să 
stea într-un mediu cu program. Le oferim mese şi un 
loc sigur unde să se joace. 

Indy dă paginile, dar nu citesc nici un cuvânt, doar 
mă uit la ea. 

- Aranjăm câteva terenuri în aer liber din Chicago. 
Contractul tău cu compania de încălțăminte include 
şi donaţii de adidaşi, deci vor avea ce să poarte. Pe 
măsură ce ne dezvoltăm, o să includem şi anul 
şcolar, creând un program după cursuri. Astea sunt 
estimările mele, zice ea, arătând spre un tabel. În 
cinci ani, ar trebui să ajutăm atâţia copii dacă o să ne 
dezvoltăm în ritmul ăsta. 

Nu spun nimic. Sunt pur şi simplu fascinat de tot 
ce spune. 

Emoţiile şi nesiguranțele mă acaparează. Îşi pune 
mâinile în poală şi lasă dosarul pe masă. 

- Dar numai dacă vrei şi tu. Ştiu că e doar o 
schiţă... 

O întrerup cu un sărut apăsător, înainte să încerce 
să diminueze ce a făcut, cum îi e obiceiul. Toate 
emoțiile îi dispar când se topeşte în mine. 

— Eşti incredibilă! şoptesc eu. 

— Nu e mare lucru. 

- Ba înseamnă enorm. 

— Îţi place? 

Dacă îmi place? Ador ce a făcut. Ador mai ales de 
câte ori a vorbit despre noi în prezentarea planului. 


- Asta e puţin spus, Blue. Asta înseamnă totul 
pentru mine. Mulţumesc! 

Observ zâmbetul subtil al lui Indy când o laud 
pentru mintea ei genială, în loc să-i spun să se ţină 
în frâu. Mă face să-mi doresc să-mi petrec fiecare zi 
a vieții amintindu-i cât de genială este, până ce o să-i 
distrug toate nesiguranţele. 

Detaliul şi atenţia pe care le-a pus pe fiecare 
pagină se simt în cuvintele din dosar. 

— Asta ai studiat la şcoală? 

- Da. Diploma mea e în afaceri cu accent pe 
finanţe şi administrare. Voiam să mă angajez în 
domeniu după ce absolveam. 

— Şi de ce n-ai făcut-o? 

- Pentru că mi-am dat seama foarte repede că în 
cea mai mare parte a timpului aș lucra cu oameni 
bogaţi ca să-i îmbogăţesc şi mai mult şi am început 
să mă plictisesc de lucrul cu numere. 

Indy ia o gură din micul-dejun şi nu pot să nu mă 
holbez la ea. E mai inteligentă decât îi lasă pe oameni 
să vadă. Se pricepe de minune să se prefacă fericită și 
să se asigure că toţi din jur se simt bine în preajma 
ei. Îmi imaginez că a devenit epuizant să gâdile 
orgoliile şi buzunarele bogătașilor. 

E o combinaţie interesantă de idealism şi logică, 
dar cu o latură romantică. Iandră. O latură 
iubitoare, care îi permite să simtă totul şi să ţină la 
toată lumea. Sunt convins că i-a fost greu să aibă 
parte de prea multe emoţii în spatele numerelor. 

Dar acum, când caută un loc să-i ajute pe copii, se 
simte pasiunea pe care a pus-o în planul ăsta de 
afaceri. 

— Aşa că ai devenit stewardesă? 


- Da, spune ea fericită. Îmi place ce fac. Stau cu 
oameni toată ziua şi am ocazia să călătoresc prin 
întreaga lume. Am vrut să văd cât mai mult din ea 
înainte să-mi întemeiez o familie. Se uită la mine şi 
schimbă subiectul. O să te duci diseară la meci? 

E primul de când m-am rănit şi, cu toate că am 
primit permisiune să nu merg, i-am promis lui Leon 
că o să fiu acolo ca să-l ajut. Vreau să fac asta. Vreau 
să câştigăm, chiar dacă n-o să înscriu eu. 

- Da. Tu? 

— Vrei să fiu acolo? 

- Da. 

„Le vreau peste tot.“ 

- Atunci o să vin. 


Conferința de presă de dimineaţă a fost prima de 
când m-am rănit şi cea mai lungă din cariera mea. 
Am răspuns cât mai diplomat posibil la nenumărate 
întrebări. 

„Când o să revii pe teren?“ „Sper că în trei-patru 
săptămâni.“ 

„Cum te simți?“ Grozav. „Am făcut progrese în 
cele câteva zile de la accidentare.“ 

„Crezi că echipa o să se poată descurca o lună fără 
tine?“ „Am încredere în colegii mei.“ 

Dacă aş putea să fiu sincer, aş spune adevărul, și 
anume că simt că am dezamăgit toată organizaţia, 
tot oraşul. Dar trebuie să fiu perfect tot timpul, iar 
asta include şi interviurile cu presa. Nu-i pot lăsa să 
mă vadă emotiv. 

Sunt foarte recunoscător că nu folosesc cârjele 
când stau pe tușă. Îmi ajung privirile care-mi sunt 
aruncate şi speculaţiile. Mai că simt toate camerele 


de filmare îndreptate asupra mea şi îi aud pe 
reporteri, care vorbesc despre mine. 

Nu suport asta. 

- Eşti bine? mă întreabă Ethan, care mă bate pe 
umăr. 

— Cât de bine pot să fiu. 

- E impresionant că eşti aici. Asta e momentul 
când afli ce fel de lider eşti. Nu te prefaci pentru 
Ron. Ai venit ca să-i susţii pe ei. 

EI face semne spre echipă. 

Mi-am petrecut ultimele luni încercând să-mi 
conving şeful că sunt un lider bun. Dar azi nu mă 
gândeam la el când am decis să vin, iar pentru prima 
oară după mult timp, încep să mă simt ca în colegiu. 
Ca tipul cara şi-a condus echipa spre două 
campionate naţionale. Ca omul care avea încredere 
în ceilalți, fără să fie suspicios în privinţa motivelor 
lor. 

Mi-e dor de mine de atunci, dar corpul meu se 
simte ușurat datorită speranţei că revin la acea 
versiune a mea. 

Scaunul meu e primul pe margine, după antrenori, 
iar în primul sfert abia m-am abținut să nu mă ridic. 

Lui Leon i-a fost greu la început, mai mult în 
apărare. Se pricepe de minune să înscrie şi poate să 
construiască o schemă, mai ales cu ceilalți colegi 
care sunt pe teren, dar îl are de înfruntat pe unul 
dintre cei mai buni coordonatori de joc din ligă, care 
a intrat printre primii pe teren pentru echipa din 
Toronto. 

E mult mai greu pentru el să vadă terenul ca mine, 
dar asta reuşeşti abia după mulţi ani de experienţă. 
Până atunci, pot să fiu eu ochii lui. 


Leon e scos la finalul primului sfert, pentru prima 
lui pauză de la meci, iar scaunul de lângă mine 
devine disponibil când tipul care stătea acolo intră 
pe teren. 

Leon se apropie şi încearcă să mă audă, în ciuda 
zgomotului din arena plină. 

— Te descurci bine, îl asigur. 

- E cu un pas înaintea mea de fiecare dată când 
înaintează cu mingea pe teren. 

- Asta pentru că tu te aștepți să o ia pe la dreapta, 
însă el preferă stânga. De fiecare dată. Şi da, e mai 
rapid decât tine. Aşa stau lucrurile, aşa că profită de 
ocazie şi foloseşte-te de asta! În cel mai bun caz, o 
să-i opreşti înaintarea. În cel mai rău, o să-l laşi să te 
depăşească prin dreapta şi o să ştii mai bine ce să faci 
data viitoare. Are un gest care-l dă de gol. Îşi mută 
greutatea foarte subtil pe piciorul aflat în direcţia 
spre care vrea s-o ia. Abia se vede. Fii atent! Poţi s-o 
faci, îi spun eu şi-l bat pe spate. 

Data următoare când Leon se întoarce pe teren, o 
ia spre stânga și îl ia prin surprindere pe 
coordonatorul de joc al echipei din Toronto, destul 
cât să-i ia mingea. Apoi privește cu atenţie picioarele 
rivalului său, iar în clipa în care acesta îşi mută 
greutatea, Leon îl întrerupe și interceptează o pasă 
nereuşită. 

Chiar dacă nu sunt pe teren, senzaţia de acum e 
aproape la fel de euforică, de parcă aş juca. 

Data următoare când Leon interceptează mingea, 
se uită la mine ca un puşti entuziasmat care a 
câştigat primii lui bani. E dulce şi fermecător şi sunt 
al naibii de mândru de el. 


- Bine lucrat, Shay, îmi spune antrenorul, care mă 
bate pe umăr. 


După interviurile date după meci şi discursurile de 
celebrare din vestiar, îmi iau geanta şi ies, hotărât s-o 
găsesc pe Indy înainte să urc în autobuzul echipei şi 
să ne îndreptăm spre aeroport. Vreau s-o văd în 
mediul meu. Arată bine aici. 

Arată bine oriunde. 

Când ies din vestiar, sunt plăcut surprins s-o văd 
pe Indy în camera de aşteptare pentru familie. 

Stevie şi părinţii mei au venit aici de nenumărate 
ori, dar niciodată n-am crezut că o să mă mai aştepte 
şi altcineva. Cu atât mai puţin Indy, prietena cea mai 
bună a surorii mele. Femeia superbă care poartă 
tricoul cu numărul meu. 

- Nu ştiam unde să mă duc. Annie mi-a spus să 
vin cu ea, dar ea şi copiii s-au dus deja acasă şi am 
impresia că am venit unde nu trebuie, explică Indy 
repede când mă apropii de ea. 

— Eşti în locul potrivit. 

Îmi las geanta jos și o iau în braţe, iar ea mă 
mângâie pe spate. 

- Bun meci! 

- Mulţumesc. 

Vreau să-i spun că n-am jucat, dar ştie deja, aşa că 
prefer să accept complimentul. 

Îi dau părul de pe faţă şi o sărut. Zâmbeşte fiindcă 
acum ştie cât de mult o vreau aici. 

Apoi o admir din nou. 

— Îţi stă bine cu numele meu de familie, Blue. 

Zâmbetul îi devine şi mai larg și mă sărută şi mai 
apăsat. O lipesc de peretele sălii de aşteptare şi sunt 


foarte recunoscător că familia lui Ethan nu e aici. 

Nimic din momentul ăsta nu e decent, dar nu-mi 
pasă. Nu e nimeni în jur, iar eu trebuie să urc într-un 
avion şi s-o părăsesc pentru o săptămână. 

- Shay, aud o voce strigându-mă. 

Când mă retrag, îl văd pe Ron Morgan. 

Îmi dreg vocea, mă şterg pe buze şi mă îndrept. 

- Domnule. 

— Bine lucrat în seara asta! Carson s-a descurcat de 
minune datorită ţie. Ăsta era genul de lider pe care-l 
voiam. Indy, mă bucur să te văd! 

- Şi eu, domnule Morgan, spune Indy, încercând 
să-şi ascundă roşeaţa din obraji provocată de 
situație. 

- Bun, hai că nu vreau să vă opresc din ce făceaţi, 
continuaţi! Sper că o să te văd în Phoenix, Indy. 

Chicoteşte, iar ea își lipește fruntea de pieptul meu. 
Ironia e că asta e prima oară când nimic din ce s-a 
întâmplat nu a fost planificat ca să ne vadă Ron. 

Totul a fost doar pentru noi. Indy oftează fericită şi 
îşi înfăşoară braţele în jurul gâtului meu. 

- Ce e în Phoenix? 

- Tu. Eu. Deplasările noastre se suprapun. El şi 
Caroline sperau că o să ne întâlnim cu ei dacă îţi 
permite programul. 

— Tu vrei asta? 

Dacă m-ar fi întrebat acum câteva luni, aș fi 
acceptat imediat. Voiam să-mi impresionez şeful, să- 
i arăt că nu sunt aşa de singuratic precum mă credea. 
Și acum vreau să accept, dar numai pentru că asta 
înseamnă mai mult timp petrecut cu ea. 

- Da, vreau, dar numai dacă vrei şi tu. Ştiu că o să 
munceșşti, dar dacă o să fii liberă, atunci mi-ar plăcea 


să te văd. 

— Şi pe familia Morgan. 

- Da, şi pe ei, îmi dau eu ochii peste cap. 

Observ că Indy poartă converşii ei brodaţi. Ador 
când poartă tocuri şi rochie, dar îmi place şi când e 
îmbrăcată relaxat. 

Îmi strecor piciorul între ale ei şi le îndepărtez, 
doar ca să văd o broderie nouă. În interior, pe glezna 
stângă, a brodat o minge de baschet cu numărul meu 
şi o inimă în centru. 

- Când ai făcut asta? 

Ador cum arată cu numele şi numărul meu pe ea. 

- După-amiază. Mi s-a părut că era timpul. 

Îmi ridic privirea de la tenișii ei și văd că zâmbeşte 
cu mândrie, purtând emoția pe care îmi place s-o 
văd cel mai mult la ea, şi anume bucurie. 

- La naiba, era timpul. 

O sărut apăsat. Nu cred că o să mă obişnuiesc 
vreodată cu privilegiul pe care-l am, de a o săruta pe 
fata asta. N-am mai sărutat o femeie de atâta vreme, 
încât simplul fapt că sunt atins de ea, dorit de ea e 
aproape copleşitor. Ce am făcut să merit să mă 
dorească tocmai pe mine? 

- Mă conduci până la autobuzul echipei? 

Îmi iau geanta într-o mână şi pe a ei în cealaltă. 

Nici nu ieşim pe uşa din spate a arenei, că îl aud cu 
mult înainte să-l văd. O trage de braţ înainte să îmi 
dau seama ce se întâmplă. 

- Indy. 

Mă strânge de mână când îşi aude numele. 

- Alex, ce faci aici? 

Continuă să o ţină de cot, cu tandrețe. 

Îi dau mâna laoparte, în timp ce-i vorbesc calm. 


— Să nu te prind că o atingi! 

Mă aşez instinctiv între ei. 

Vreau să fiu între ei atât metaforic, cât şi fizic. Dacă 
vrea să ajungă la ea, va trebui să treacă prin mine, iar 
asta n-o să se întâmple niciodată. 

- Bine. 

Îşi ridică mâinile, în semn de predare, apoi îşi 
îndreaptă atenţia spre frumuseţea blondă din spatele 
meu. 

- Indy, trebuie să vorbim. 

- Ba nu trebuie, răspund eu în locul ei, ca un om al 
peşterii. 

Indy poate să vorbească şi singură, dar n-ar trebui 
s-o facă atunci când e vorba de el. Nu mai e nimic de 
spus. 

- Ryan, e în regulă, spune ea şi mă mângâie pe 
braţ. Alex, nu cred că e cazul să vorbim. Nici acum, 
nici altcândva. 

- N-am vorbit niciodată despre noaptea aia. 
Trebuie să-ţi explic ce s-a întâmplat. 

Indy râde, dar aud durerea din sunet. 

- Ce anume? De ce te-ai culcat cu altcineva? 

Alex se uită în jos, cu mâinile în buzunare. 

- Da. Dar aş vrea să vorbesc doar cu tine. 

- Chestia asta n-o să se întâmple, intervin eu. 

- Indy, e vorba de douăzeci şi doi de ani. Îţi 
datorezi să mă asculti. 

Ce gunoi manipulator! Se foloseşte de trecutul lor 
ca să negocieze cu cea mai loială femeie pe care am 
cunoscut-o vreodată. 

Indy inspiră adânc şi ştiu că a convins-o. Urăsc 
asta. 

- Bine. Cinci minute. 


- Blue, protestez peste umăr. 

- E în regulă, Ryan, oricum nu înseamnă nimic, 
spune ca uitându-se la Alex. 

Refuz să mă dau laoparte, să creez spaţiu între ei, 
dar nu contează, pentru că Indy mă ocoleşte şi se 
uită la mine. 

- E în regulă. O să te sun când pot. Să ai un zbor 
plăcut! 

Pumnalele care zboară din ochii mei îl au ca ţintă 
pe idiotul din spatele ei. „Dacă o s-o atingi, o să te 
omor! Dacă o să spui ceva care s-o supere, o să-ţi 
distrug viaţa! Dacă o să te porţi nepotrivit, o să te bat 
de n-o să mai ştii de tine!“ 

Nu ştiu dacă a înţeles toate astea doar din privirea 
mea, pot doar să sper. 

Îi cuprind faţa în palme, implorând-o în tăcere să 
se ducă acasă, dar Indy nu dă înapoi. E hotărâtă să 
poarte conversaţia asta. 

Când vine vorba de ea, sunt foarte posesiv, nu pot 
să neg. Însă, chiar dacă îmi place să controlez totul 
în propria viaţă, niciodată n-aş controla-o pe ea sau 
deciziile ei. 

O sărut lung pe tâmplă. 

- Ryan, trebuie să plecăm! strigă Ethan din 
autobuzul echipei din spatele meu. 

Sunt atâtea lucruri pe care vreau să i le spun, dar 
cel mai mult vreau să ştiu că tot ce simte pentru 
mine e îndeajuns ca să nu-mi fac griji. Şi mai vreau 
să ştiu că într-adevăr vrea să facă asta. Nu a trecut 
mult timp de când a plâns în livingul nostru și a 
aruncat cu un pantof în uşa mea, după ce rămăsese 
fără un acoperiş deasupra capului din cauza lui. 


Dar n-am timp să pun nici o întrebare când un 
autocar plin stă după mine şi un avion e pregătit 
pentru deplasarea noastră. 

- Mă suni când o să poţi? o întreb în timp ce merg 
cu spatele spre autobuz. 

Indy încuviinţează şi o privesc până când trebuie 
să urc treptele autobuzului. Fug la locul meu şi mă 
uit pe geam, moment în care îi văd aşezându-se pe 
trotuarul din faţa arenei. 

„De ce s-au aşezat? Nu au nevoie de atât timp. Nu 
au nevoie de timp deloc.“ 

Nici o parte din mine nu e calmă, calculată sau 
controlată. Ba chiar am luat-o razna. Într-un fel, mi- 
am pierdut controlul de când fata aia a valsat în 
apartamentul meu, doar că de data asta sentimentul 
că sunt lipsit de putere nu e eliberator. Simt că o iau 
razna în timp ce autocarul porneşte la drum. 

Ce se întâmplă între noi e aşa de nou! N-am avut 
ocazia să discutăm despre asta pe deplin şi a părut 
ciudat să etichetez ceva care curge aşa de natural. 

Dar acum îmi doresc s-o fi făcut. Aşa, Indy ar 
putea să-i spună cum stau lucrurile între noi, dar, cel 
mai important, ar putea să-mi spună mie care e 
situaţia. 

Toate nesiguranţele mă inundă, alungând orice 
urmă de rațiune. 

„Oare însemn destul pentru ea?“ 

„O să se întoarcă la el?“ 

„El a fost alesul mereu?“ 

„Oare mă doreşte?“ 

Întrebările astea mă consumă şi mă orbesc, răsună 
iar şi iar în mintea mea când o privesc pe fata după 
care sunt topit vorbind cu alt bărbat. Iar eu trebuie să 


mă urc într-un avion, să plec din Chicago şi să mă 
rog că însemn îndeajuns. 


Drumul până la aeroport e de douăzeci şi cinci de 
minute şi atât timp o las până când o sun. 

- Bună, spune ea cu noduri în gât. 

O cunosc destul de bine ca să ştiu că îşi suprimă 
emoțiile. 

— Eşti bine? 

După ce cobor din autocar, mai stau pe pistă în 
timp ce restul băieţilor se urcă în avion. 

- Da, scânceşte ea. 

- Indy, la naiba! oftez eu. 

Nu doar că urăsc s-o aud că e tristă, dar mă 
distruge faptul că nu ştiu motivul. 

Mă plimb agitat pe pista care s-a golit repede și o 
ascult în timp ce respiră greoi şi-şi trage nasul. 

- Sunt bine, Ryan, spune ea într-un final. 

Vorbele ei sunt puţin înţepătoare şi nu ştiu dacă 
vrea s-o las în pace sau doar încearcă să pară 
neafectată. 

Se simte tensiunea dintre noi. 

— Te vrea înapoi, nu-i aşa? 

Când nu spune nimic, simt un nod în stomac din 
cauza tăcerii. 

— Ce a spus mai exact? 

- Nu contează. 

- Cum poţi să spui aşa ceva, Indy? E evident că 
înseamnă ceva pentru tine, doar eşti tristă. 

- Încă procesez totul. Este o perioadă lungă de la 
care îmi iau bun-rămas. 

La naiba! Nu voiam să aud asta, dar nu ştiu la ce 
mă aşteptam. Chiar credeam că o să-mi răspundă şi 


o să-mi spună că i-a zis să se ducă naibii sau că 
discuţia cu Alex n-a afectat-o deloc? 

Indy e sensibilă. Iniţial, nu-mi plăcea, dar tocmai 
asta m-a făcut să mă îndrăgostesc aşa tare de ea, 
abilitatea ei de a fi deschisă. Evident că acea 
conversaţie a afectat-o. N-ar fi ea dacă nu s-ar fi 
întâmplat aşa. 

Însă vreau să-mi spună că între noi nu se schimbă 
nimic, dar se pare că nu poate. 

- Shay, hai să mergem! strigă unul dintre membrii 
echipei din capul scărilor. 

- Blue... 

Nu reuşesc să găsesc cuvintele potrivite. 

Vreau să-i spun cât de mult o doresc. Vreau să-i 
spun că pot să-i ofer viaţa pe care şi-o doreşte, că 
trebuie doar să-mi dea voie. Vreau să-i spun orice 
poate să o facă să uite conversaţia aia de doi bani cu 
tipul care doar a făcut-o să simtă că nu e îndeajuns, 
dar totodată că e prea mult. 

- Trebuie să pleci, Ryan. 

- Shay! aud din nou. 

Inspir adânc şi încep să urc scările avionului. 

- La naiba! Ia-ţi cât timp vrei, Indy! Înţeleg sau cel 
puţin o să încerc. Să ai un zbor lin mâine! 

Închid pentru că îmi pasă îndeajuns de ea ca să 
înțeleg că tot ce se întâmplă acum nu e despre mine. 
Da, sigur, lipsa de control şi necunoscutul mă 
omoară, dar cât de egoist aş fi dacă nu i-aş da timp 
să proceseze totul? 

Cu toate că încerc să fiu un tip de treabă, 
conştientizarea copleşitoare că poate am interpretat 
ceva greşit, ca un idiot îndrăgostit, așa cum am făcut 


şi cu altă femeie, mă macină când mă aşez pe scaun 
pentru decolare. 


CAPITOLUL 31 


Indy 


Eu: Am nevoie să-mi spui noutăţile. Cum 
este Ryan? E bine? Abia a vorbit cu mine. 

Stevie: Cred că îi e teamă, deși nu vrea să 
recunoască asta. 

Eu: Nu are de ce, și ar ști asta dacă ar 
vorbi cu mine. 


Stevie: Știu, Ind, dar nesiguranţele nu 
funcţionează așa. 


În ultimele zile m-am simţit singură, cu toate că 
am fost în deplasare, înconjurată de prieteni. 

Nu contează dacă sunt într-o cameră plină de 
oameni. Dacă Ryan nu e prin preajmă, mă simt 
singură. lar în clipa asta, nu doar că nu e prin 
preajmă, dar nici nu prea vorbeşte cu mine. 

Nu e supărat pe mine şi nici nu mă ţine la distanţă, 
doar îmi dă spaţiu ca să procesez conversaţia cu 
Alex. Doar că n-am nevoie de spaţiu. I-am şi spus 
asta, dar conversațiile din ultimele zile n-au durat 
destul cât să-i explic ce s-a întâmplat. 

O parte din mine chiar crede că el are impresia că, 
dacă o să-mi dea destul timp să-i explic, o să-i spun 
că mă împac cu fostul meu. Dar, dacă mi-ar da timp, 
i-aş spune cât de mândră sunt de mine pentru felul 


în care am gestionat discuţia şi i-aş repeta cât de 
obsedată sunt de bărbatul cu care locuiesc. 

Il-aş spune că, atunci când Alex a început să 
plângă, eu, cea din trecut, i-aș fi sărit în ajutor în 
clipa în care aş fi văzut că era supărat, aş fi făcut tot 
ce ţinea de mine să-l înveselesc, dar eu, cea de acum, 
n-am mai simţit povara acestei responsabilităţi. 

I-aş spune ce mi-a zis Alex când mi-a explicat de 
ce s-a culcat cu altcineva: pentru că eram împreună 
de atâta vreme, pentru că eram cei mai buni prieteni 
de la cinci ani şi eram singura fată cu care fusese 
vreodată. Pentru că voia să exploreze înainte să se 
aşeze la casa lui şi că ăsta era cel mai mare regret al 
vieţii lui. Şi i-aş mai spune ce i-am zis şi lui Alex, şi 
anume că faptul că m-a înşelat a fost cel mai bun 
lucru care mi s-a întâmplat vreodată. 

I-aş zice că, atunci când Alex m-a întrebat dacă era 
ultima persoană cu care am fost, deoarece pentru el 
nu a mai fost altcineva înainte sau după noaptea 
când l-am prins, i-am spus că asta e întrebarea 
greşită. Ar fi trebuit să mă întrebe dacă el e ultima 
persoană pe care am iubit-o. Oricum ar fi, răspunsul 
la ambele e nu. 

Și i-aş mai spune lui Ryan că Alex m-a rugat să mă 
întorc acasă cu el, dar eu i-am spus că stau la etajul 
douăzeci şi doi al unei clădiri din centru. E un 
apartament care până acum câteva luni era întunecat 
şi trist, dar acum explodează cu mic-dejunuri 
degustate la masă şi mai multe cărți decât avem 
amândoi timp să citim. 

I-aş mai spune că am fost complet lipsită de emoţii 
când am stat pe trotuarul ăla, dar că, atunci când m- 
a sunat, m-am simţit copleşită. Nu eram tristă cu 


adevărat, doar că era prima oară de când s-au 
terminat lucrurile când am avut ocazia să jelesc 
relația. Răspunsurile pe care le-am primit mi-au 
oferit ocazia să închid în mod oficial acel capitol al 
vieţii mele. În acel moment, am jelit pentru fata 
tristă de acum câteva luni, care avea nevoie de 
răspunsurile astea cu disperare, deşi femeii care sunt 
acum nu-i pasă de motivele lui. Lacrimile n-au 
însemnat că îmi doream înapoi viaţa cu el. 

- E prima oară când sunt în arena asta! exclamă 
Caroline entuziasmată, trăgându-mă din trecut în 
prezent. 

Stăm lângă teren, la meciul lui Ryan din Arizona. 

- E primul meu meci în afara orașului Chicago. 

Mă forţez să zâmbesc, de parcă nu mă concentrez 
complet asupra tunelului vizitatorilor, aşteptându-l 
pe Ryan. 

Echipele Raptors și Devils sunt în Phoenix şi au 
meciuri în seara asta. Ron şi Caroline m-au invitat să 
stau cu ei, dar pot doar în prima jumătate. În pauza 
de la mijloc va trebui să ajung la aeroport ca să 
pregătesc avionul pentru deplasarea din seara asta. 

Ryan mi-a spus că nu trebuie să vin. Că familia 
Morgan nu va avea suspiciuni doar pentru că o să 
sar peste o invitaţie de la ei. Dar n-am venit de ochii 
lumii sau ca să-i conving că avem o relaţie adevărată. 
Am venit pentru el. 

Într-un final, ambele echipe ies pentru încălzire, 
iar terenul se umple de jucători de baschet uriași 
care se întind şi trec în revistă schemele. În spatele 
lor, îl văd pe Ryan, care stă în faţa băncii echipei, 
îmbrăcat în haine normale, cu privirea aţintită 
asupra mea. 


E un bărbat atât de bun şi mă doare sufletul să-l 
văd aşa de îngrijorat. Nu pare fericit, ci stresat. 

Are braţele încrucişate la piept şi zâmbeşte, dar nu 
destul cât să-i văd gropiţele. 

- Ryan e bine? mă întreabă Caroline, care stă lângă 
mine. 

- Nu sunt sigură. 

Îmi menţin atenţia îndreptată asupra lui, dar el se 
concentrează acum la echipă şi meciul la care nu 
poate să participe. 

- Am avut o conversaţie cu cineva din trecut acum 
două zile şi n-am avut ocazia să-i explic lui Ryan că 
nu a însemnat nimic. Cred că a fost stresat din cauza 
asta. 

- Asta pentru că te iubeşte şi nu vrea să te piardă, 
îmi spune Caroline, strângându-mă de mână. 

— Încă nu mi-a spus asta, râd eu stângace. 

- Nu? 

La naiba, poate că n-ar fi trebuit să recunosc asta 
în fața lui Caroline. Ea are impresia că eu şi Ryan 
suntem îndrăgostiți şi locuim împreună. Însă pentru 
noi lucrurile s-au mişcat invers. Ne-am mutat 
împreună, ne-am prefăcut că ne iubim şi apoi am 
dezvoltat sentimente reale. 

Poate că n-ar fi trebuit să spun asta cu voce tare, 
dar mă simt prea vulnerabilă ca să mint. 

- Indy, Ryan nu mi se pare genul de bărbat care să 
vorbească prea mult. Chiar dacă n-o spune şi n-o 
strigă de pe acoperișuri, pot să pun pariu că ţi-o 
spune fără cuvinte în fiecare zi. 

Cafeaua rece care mă așteaptă în frigider. 

Florile proaspete, deşi uneori moarte, pentru că a 
încercat prea mult să le ţină în viață, mă aşteaptă pe 


insula din bucătărie după fiecare deplasare. 

Se asigură că am mâncarea care îmi place. 

Chiar îmi dă timp să procesez conversaţia cu Alex. 

- Uneori, cea mai tăcută iubire e cea mai 
zgomotoasă, continuă ea. 

Simt că lacrimile îmi dau târcoale tocmai acum, 
când stau în primul rând la un meci, înconjurată de 
18 000 de fani. Niciodată n-am privit lucrurile aşa. 
Odată aveam impresia că declaraţiile de iubire 
zgomotoase ale lui Alex, faptul că se dădea mare cu 
mine şi îmi spunea zilnic că mă iubea erau un semn 
de iubire adevărată. Dar n-am mai crezut asta după 
ce acţiunile lui nu s-au mai potrivit cu vorbele. 

Cu toate că sunt o romantică incurabilă, nu mai 
am nevoie de declaraţii exagerate. Nici măcar nu mai 
am nevoie să aud vorbele. Vreau doar să simt iubirea 
aceea, să fiu consumată de ea. lar Ryan m-a 
consumat din ziua când m-am mutat. 

Această revelaţie îmi încălzeşte sufletul la 
terminarea încălzirii. Ron se aşază lângă Caroline, 
iar după prezentarea echipei, în jur de douăzeci de 
copii de la şcoala elementară intră pe teren. 

Jucătorii, inclusiv Ryan, sunt asociaţi cu câte un 
elev care are între şapte şi 11 ani. Se pare că aceşti 
copii sunt de la o şcoală elementară locală şi sunt 
onoraţi deoarece au ajuns pe lista decanului acelei 
şcoli. 

Elevii primesc câte un tricou de la jucătorul care 
le-a picat, în timp ce fotograful surprinde momentul. 

E adorabil. Bărbaţii ăştia sunt uriaşi, de la 1,90 la 
peste doi metri. Unii elevi nu le ajung nici până la 
şold, dar încercările de a-i surprinde pe amândoi în 
poză face momentul şi mai simpatic. 


Ryan e cu o fetiță care pare să fie cea mai mică din 
grup. Nu-i spune nimic când stă lângă el. Nu-i spune 
cum o cheamă şi nici nu-l întreabă care e numele lui. 
Doar îl priveşte cu ochii mari. E posibil să fie 
emoţionată. Cât de copleşitor trebuie să fie să ai 
şapte ani şi să stai în fața a mii de oameni tocmai 
lângă Ryan Shay. 

Însă, când fotograful tot încearcă să-i atragă 
atenţia, iar cea mică nu se întoarce spre el decât după 
ce-i arată Ryan, îmi dau seama că, de fapt, îi priveşte 
gura ca să-i citească pe buze. E surdă. 

Nu ştiu cum, dar Ryan își dă seama de asta. 

După ce fotograful face poze, Ryan se apleacă la 
acelaşi nivel cu ea. 

Face semnul pentru „bună!“ atingându-şi fruntea 
şi făcând cu mâna în exterior. Apoi își pune mâna pe 
piept şi îşi pune degetul arătător şi cel mijlociu de la 
fiecare mână unul peste celălalt şi bate de două ori, 
spunând „numele meu“. 

Apoi îşi spune numele pe litere. Lent şi cu atenţie. 

Oricine din comunitatea persoanelor fără auz şi-a 
dat seama că e începător, deoarece îi ia ceva timp să- 
şi amintească fiecare semn, dar nu contează asta. 

Faţa fetiţei se luminează în timp ce-l priveşte. Îşi 
dă seama că e începător, aşa că silabiseşte şi ea 
numele lent. 

„Sarah.“ 

Ryan îi repetă numele, ca să-l confirme. 

Zâmbetul fetiţei se lărgeşte când încuviinţează 
entuziasmată. 

Ryan arată din nou spre el, apoi face o mişcare de 
parcă ia informaţia dintr-o palmă deschisă spre cap 


şi termină cu gestul pentru „semne“ - degetele 
arătătoare încercuindu-se unul pe celălalt, 

„Învăţ limbajul semnelor.“ 

În timpul ăsta pronunţă cuvintele, dar mişcările lui 
sunt atât de clare, încât Sarah înţelege fără probleme. 

Fetiţa îl ia de mâini şi ţopăie de bucurie, apoi îi 
face semn că se descurcă de minune. 

Zâmbetul lui Ryan e larg şi luminos, bucurându-se 
de momentul pe care-l împărtăşeşte cu cea mică. Nu 
ştiu cât de mult a comunicat până acum cu o 
persoană surdă. Nici măcar nu ştiam că învaţă 
limbajul semnelor, dar văd că momentul e special 
pentru el. În ochi i se citeşte mândria şi emană 
bucurie după ce a reuşit să comunice folosindu-și 
mâinile. 

- Nu ştiam că Ryan ştie limbajul semnelor, spune 
Caroline. 

- Nu ştie. Mă rog, nu ştia. Nu ştiam că îl învaţă. 
M-am oferit să-l ajut, dar n-am avut timp până 
acum. Tata e surd, spun eu, încercând să mă adun. 

Caroline îşi pune mâna peste a mea şi amândouă 
ne uităm la Ryan şi Sarah. 

- Of, Indy, bărbatul ăla te iubeşte! Ce face el acum 
e o dovadă a iubirii tăcute pe care ţi-o poartă. 

Când mă uit din nou la el, Sarah tocmai îi spune 
ceva lui Ryan. Îşi duce mâna deschisă la bărbie, apoi 
la frunte. Ryan e derutat pentru că încă nu înţelege 
semnele pentru „mama“ şi „tata“, aşa că Sarah îl 
trage de mânecă şi arată spre locul unde stau părinţii 
ei. Aceştia le fac cu mâna, entuziasmați pentru fiica 
lor. 

- Mă scuzaţi! 


Mă ridic de pe scaun şi mă duc repede la baie, 
pentru că nu vreau să încep să plâng în fața a 18 000 
de oameni şi a şefului lui Ryan. 

Mă sprijin de chiuvetă şi îmi pierd controlul. 
Lacrimile îmi curg şiroaie pe față după revelaţia 
copleşitoare că am trăit douăzeci şi şapte de ani fără 
să fiu iubită aşa cum mă iubeşte Ryan Shay. lar acum 
am privilegiul de a fi iubită într-un mod atât de 
altruist şi de atent. 

Nimeni din viaţa mea n-a mai făcut efortul să 
comunice cu tata în limba lui. Nici prietenii mei de o 
viaţă şi nici iubitul meu de şase ani. lar bărbatul ăsta, 
pe care-l cunosc doar de câteva luni, mi-a întors 
viaţa pe dos şi mi-a arătat ce înseamnă de fapt să fiu 
iubită. 

Nu e nevoie s-o spună, iar eu n-am nevoie s-o aud. 
Deja o ştiu. S-a întâmplat în tăcere, fără să ne 
forțăm. 

lar el se întreabă acum dacă m-am împăcat cu 
fostul meu iubit. Cum ar putea să-şi imagineze că aş 
vrea măcar să fiu cu altcineva după ce am fost iubită 
de el? 

O să-mi asum responsabilitatea pentru asta. Deşi 
n-am făcut nimic ca să aibă dubii cu privire la 
loialitatea mea de când s-au legat lucrurile între noi, 
ştiu că Ryan are nişte nesiguranţe mari. Cu toate că 
şi eu am trecut prin ceva similar, nu m-a afectat așa 
cum îl afectează pe el. Trebuie să-i amintesc cât de 
mult îl doresc până ce nu va mai avea nici un dubiu 
în privinţa asta. 

Poate că limbajul iubirii pentru el sunt cuvintele de 
încurajare sau timpul petrecut cu cei dragi. Nu ştiu 
sigur, dar o să devin deschisă în toate, până când 


Ryan o să înţeleagă cât de mult îl iubesc. Cât de mult 
îl doresc pentru inima lui, nu pentru numele lui. 

Cu toate că într-o zi nu m-ar deranja să-i port şi 
numele. 

Abia după ce începe primul sfert reuşesc să mă 
adun şi să ies din baie. Ochii îmi sunt atât de roşii şi 
faţa aşa de umflată, că n-am cum să ascund faptul că 
am plâns. Machiajul mi-a dispărut, dar, dacă o să am 
chef, o să-l refac înaintea zborului. 

Ryan mă vede în clipa în care mă aşez. E încruntat, 
dar privirea îi e tandră. Stă pe primul scaun de lângă 
antrenori, aplecat în faţă, cu coatele pe genunchi, ca 
restul tipilor de pe bancă. Însă, spre deosebire de ei, 
el nu priveşte meciul. 

Îi zâmbesc. 

— Eşti bine? mă întreabă încet din celălalt capăt al 
sălii. 

Încuviinţez şi zâmbetul mi se măreşte. Încerc să nu 
tip cât mă ţin plămânii că îl iubesc. Vreau să-i spun 
asta când o să stăm faţă în faţă. Vreau să vadă asta în 
acțiunile de zi cu zi. Vreau să simtă intenţia din 
spatele vorbelor mele. 

Ryan îşi muşcă buza de jos de parcă ar vrea să 
spună mai mult, dar apoi se concentrează la meci. 

La pauza de la jumătate, plec repede spre aeroport. 
Cu cât mă întorc mai repede în Chicago, cu atât o să- 
i spun mai repede ce simt pentru el. 


CAPITOLUL 32 


Ryan 


Sunt un laş. 

Zile întregi am evitat apelurile lui Indy. Nu aveam 
putere să-i răspund când ştiam că există şansa să mă 
sune ca să-mi spună că s-a împăcat cu fostul ei iubit, 
care nu merită nici măcar să stea în aceeaşi cameră 
cu ea. 

Dar când am văzut-o acum două seri, la meciul 
meu, mi-am amintit că trebuie să-mi fac curaj şi să 
mă asigur că află. Chiar dacă n-o să mă vrea. Chiar 
dacă decide să se întoarcă la viaţa pe care o avea 
înaintea mea. N-aş putea să trăiesc cu mine însumi 
fără să-i spun cât de importantă e pentru mine. 

Indy-romantica. 

Merită gesturi măreţe. Merită să fie iubită 
zgomotos. Merită să fie iubită aşa cum vrea. 

Și dacă e să fiu încrezut o clipă, merită să fie iubită 
de mine. 

O s-o pun pe primul loc. O să-i ofer viaţa la care a 
visat mereu. O să mă asigur că ştie cât de specială e 
şi că nu trebuie să se prefacă. Îmi place când e 
haotică şi emotivă. Îmi place când e dezordonată. 

Însă n-am avut curajul să-i spun nimic din toate 
astea, deoarece m-am temut că o să-mi spună ceva 
care o să mă distrugă. 

Oare la meci a plâns de vinovăţie, deoarece ştia că 
o să doară foarte tare când va pune punct lucrurilor 
dintre noi? Nesiguranţa care-mi pulsează în piept 
vrea să-mi spună că da. 

Ar fi trebuit s-o împiedic să vorbească cu el. Să-i 
amintesc că tipul a trebuit s-o piardă ca să înțeleagă 


cât de specială era, în timp ce prezenţa ei în viaţa 
mea mi-a amintit tot ce mi-am dorit. 

Indy a plecat ieri la nunta prietenilor ei după ce a 
ajuns în Chicago cu o zi înaintea mea. Cina de 
repetiție a fost aseară şi am fost prea laş să-i spun cât 
mă afectează faptul că a petrecut o zi întreagă cu 
Alex. 

De parcă mai aveam nevoie de un motiv care să- 
mi intensifice anxietatea. 

Drumul până la hotelul unde are loc nunta e la 
două ore cu mașina în afara oraşului şi aproape că 
întârzii, deoarece şedinţa de fizioterapie s-a 
prelungit. Însă vestea bună e că săptămâna viitoare 
pot începe antrenamentele de intensitate redusă şi, 
dacă totul o să meargă bine şi genunchiul o să 
continue să se vindece, o să mă întorc pe teren la 
scurt timp după asta. 

Câţiva invitaţi de la nuntă trec repede pe lângă 
maşina mea. Se îndreaptă spre hotel şi se grăbesc ca 
să nu întârzie. Eu însă stau în maşină și inspir adânc, 
încercând să mă calmez. Nu i-am dat lui Indy ocazia 
să-mi spună că nu mă vrea aici, aşa că nu ştiu la ce să 
mă aştept. 

Impulsul de a băga maşina în marşarier şi de a 
pleca de aici îmi pulsează prin corp, dar am făcut o 
înțelegere cu ea, că o s-o însoțesc la nunta asta. Chiar 
dacă nu mai are nevoie de mine ca să demonstreze 
ceva sau ca să-și convingă prietenii că e bine, i-am 
promis că o să vin. Mereu o să-mi respect 
promisiunile pe care i le fac, chiar dacă nu mă 
doreşte la fel cum o doresc eu. 

Intru în hotel cu capul plecat şi mă îndrept spre 
una dintre sălile mai mari de evenimente din spate. 


E posibil să fiu ultimul oaspete care ajunge. Toți sunt 
deja la locul lor când încerc să mă strecor înăuntru. 

Doar că nu funcţionează. 

Cei câţiva oaspeţi care mă văd când intru le spun 
celor de lângă ei şi, înainte să-mi dau seama, toată 
lumea e cu ochii pe mine. 

Nu suport asta. 

În timp ce toţi şuşotesc, mă aşez pe penultimul 
rând, încercând să mă ascund. Sunt atâţia oameni 
aici, oameni pe care nu-i cunosc şi care-mi urmăresc 
fiecare mișcare. Oameni care nu sunt Indy şi care 
nu-mi oferă calmul pe care mi-l oferă ea. Dau din 
picior şi-mi ţin capul plecat. Mă prefac că citesc 
programul nunţii şi încerc să blochez zgomotul din 
Jur. 

Muzica se schimbă, iar mulțimea se linişteşte 
imediat, concentrându-se asupra motivului adevărat 
pentru care am venit toţi aici. 

Cavalerii de onoare îşi fac intrarea, iar primul pe 
care îl văd e chiar el. Idiotul blond care n-a suportat 
să aibă o iubită mai deşteaptă decât el. Tipul care a 
făcut-o să creadă că era ceva în neregulă cu ea, 
spunându-i că era prea mult. 

Acelaşi tip datorită căruia am cunoscut cel mai 
bun lucru care mi s-a întâmplat vreodată. 

Are un zâmbet arogant şi nu-mi dau seama dacă 
aşa e el de obicei sau dacă e arogant pentru că s-a 
împăcat cu cineva la care ţin. 

Apoi se deschid alte uşi şi o văd. Un înger îmbrăcat 
în lavandă. Are părul ondulat şi prins parţial. Flori 
albe în mână şi în păr. E mai înaltă și ador cum arată 
pe tocuri. 

Trece pe lângă mine în timp ce înaintează spre 
altar şi nu pot să-mi iau ochii de la ea. Pluteşte 


încrezătoare, cu capul ridicat și un zâmbet pe buze. 

Mă lasă fără aer. 

Când ajunge la altar, se aşază în partea stângă, în 
timp ce restul femeilor care poartă acelaşi model de 
rochie se strâng în faţa ei. 

Alex nu-şi ia privirea de la ea şi nu pot să-l 
invinovăţesc. Este magnetică. 

Stau cu faţa unul spre celălalt, în părţi opuse ale 
încăperii. O văd că se uită la el, dar nu reuşesc să-i 
citesc expresia. Nu ştiu ce înseamnă. 

Ea nu ştie că am venit şi că mă ascund în ultimele 
rânduri, dar este singurul lucru pe care pot să-l văd. 
Nici măcar când se deschid uşile şi se aude melodia 
care anunță intrarea miresei. Mă ridic odată cu 
restul invitaţilor, dar singura persoană la care mă uit 
este blonda înaltă din faţă, căreia îi aparţine inima 
mea. 

Zâmbeşte în timp ce îşi priveşte prietena, dar 
observ că în acelaşi timp se uită în mulţime. Într-un 
final, privirile ni se întâlnesc. 

Zâmbetul ei se măreşte şi se luminează la faţă. 
Chiar dacă nu ştiu cum stau lucrurile între noi sau 
ce înseamnă asta, ştiu cu siguranța că Alex nu a 
primit genul ăsta de zâmbet. 

Indy își menţine privirea îndreptată asupra mea şi 
se înroşeşte. 

- Bună, mimez eu când nimeni nu este atent. Eşti 
superbă. 

Apoi îşi îndreaptă privirea spre mireasă, iar eu mă 
uit la cavalerii de onoare. Alex ne fixează cu privirea 
şi trebuie să recunosc că îmi place genul ăsta de 
atenţie. 

Îi fac cu ochiul, după care mă uit din nou la iubita 
mea. 


Într-o cameră plină cu viaţa ei anterioară, Indy 
este singura pe care o văd pe parcursul ceremoniei. 
Pielea aurie îi străluceşte în lumina ambientală, îşi 
ţine capul sus şi zâmbeşte când prietenii ei îşi spun 
jurămintele. 

În timp ce cuvintele se rostogolesc de pe limbile 
lor, vorbind despre a fi împreună la bine şi la greu, în 
sănătate şi în boală, în bogăţie şi în sărăcie, Indy se 
uită la mine. Aş vrea să ştiu ce gândeşte, deoarece 
inima mea, care odată era lipsită de orice urmă de 
romantism, creează tot felul de scenarii în care ea nu 
i-a cântat în strună fostului ei iubit şi mă consideră 
pe mine singurul căruia ar putea să-i spună acele 
cuvinte. 

La finalul ceremoniei, mulțimea izbucneşte în 
urale, dar, chiar când mă ridic şi aplaud, iau foc când 
îmi dau seama că aşa-zişii ei prieteni au cuplat-o pe 
Indy cu Alex pe drumul de întoarcere de la altar. Nu 
sunt atât de fraier încât să nu-mi dau seama ce se 
întâmplă. Prietenii ei vor să îi împace. 

Alex se apleacă să-i şoptească ceva la ureche în 
timp ce ea îl ţine politicoasă de braţ, dar nu-i 
răspunde. Doar zâmbeşte mulțimii, punându-și 
masca ei de femeie fericită. 

Dar eu sunt privilegiat şi ştiu ce se ascunde 
dincolo de masca perfectă. Îi arunc o ultimă privire 
înainte să iasă din încăpere. 


Timpul care trece între ceremonie și recepţie este 
îngrozitor. Asta pentru că ştiu că ea e undeva şi face 
poze în care nu apar şi eu. Vreau să vorbesc cu ea, s- 
o ţin în braţe, să ne ascundem de restul oamenilor 
care nu-mi dau pace. 

Am dat o groază de autografe şi mi-am pus 
zâmbetul profesional, răspunzând cât mai diplomat 


întrebărilor băgăcioase. 

„Mă întorc în curând pe teren.“ 

„Genunchiul meu e bine.“ 

„Colega mea de cameră participă la nuntă.“ Asta 
răspund când sunt întrebat cum i-am cunoscut pe 
mire şi mireasă. Sunt foarte conştient de faptul că nu 
suntem doar colegi de cameră, dar nu ştiu cum 
preferă Indy să mă prezint. 

Ăştia sunt oamenii ei, sau cel puţin erau, şi nu ştiu 
ce imagine vrea să creeze. 

Eu şi Indy nu suntem aşa de diferiți de cum eram 
înainte. Amândoi purtăm măști pentru restul lumii. 
Ştim ce vor să audă şi să vadă oamenii, dar acasă 
suntem noi înşine şi ador această parte din ea. 

După treizeci de minute de socializare, găsesc un 
colţişor în afara recepţiei şi mă ascund acolo. Este 
greu să mă ridic la așteptările fanilor legate de cum 
ar trebui să fie Ryan Shay când nu vreau decât să aflu 
dacă Indy vrea să fie cu mine. 

Cu mâinile în buzunare şi capul plecat, îmi iau 
câteva momente ca să mă echilibrez. Ştiu că trebuie 
să fiu cât mai profesionist când o să mă întorc în sala 
de recepţie. Aşa trebuie să mă port când merg 
oriunde. 

Sunt atâţia străini aici, încât simt un nod în 
stomac, mai ales când știu că fiecare mișcare îmi este 
monitorizată. Însă aş face asta iar şi iar de dragul lui 
Indy. 

— Te ascunzi, Shay? 

Când ridic privirea, văd că Indy trage cu ochiul în 
colţișorul izolat, cu un buchet de flori albe în mână. 
Este absolut superbă. Şi fericită. Pot doar să sper că 
cu sunt motivul pentru asta. 

- Mă cunoşti prea bine, Ivers. 

— Pot să mă ascund cu tine? 


Îmi lipesc capul de perete şi inspir adânc datorită 
apropierii. 

— Poţi să te ascunzi pentru totdeauna, iubito. 

Se strecoară în colţişor şi se ascunde cu mine. 
Acum nu ne mai vede nimeni. 

- Mi-ai evitat apelurile. 

- Stiu. 

— Vreau să-ţi spun ceva. 

- Eu primul. 

- Ryan... 

- Indy, vreau să spun nişte lucruri. Vreau să ştii ce 
gândesc şi ce vreau, în caz că n-am fost foarte clar în 
privinţa asta. 

— Nu trebuie să spui nimic. 

Și totuși trebuie. Mă aflu într-o cameră plină cu 
viaţa ei anterioară și sunt lucruri pe care consider că 
trebuie să le ştie. 

O iau de mână și memorez imaginea. 

- Vreau să fiu cu tine. Vreau să fim împreună. 
Vreau viața pe care am construit-o împreună chiar şi 
când credeam că ne prefacem. Te vreau în casa 
noastră pentru că ai transformat-o într-un cămin. 
Vreau dezordinea şi haosul tău. Vreau zâmbetele 
sincere, cele pe care le oferi când eşti în preajma 
surorii mele, a echipei de hochei şi a mea. Vreau să 
fii fericită şi vreau ca eu să fiu motivul pentru asta. 
Vreau să mă alegi pe mine. 

- Ry... 

- Înţeleg cu ce concurez. Ştiu că nu fac parte din 
trecutul tău, dar îţi vreau viitorul. 

- Ryan... 

- Meriţi gesturi măreţe, momente măreţe. Eu nu 
mă pricep să creez un spectacol. Nu-mi place 
atenţia, dar dacă de asta ai nevoie ca să înţelegi cât 
de mult te vreau în viaţa mea, atunci asta o să fac. La 


naiba, ar fi trebuit să-ţi spun asta în faţa mulţimii, 
sau să stau în ploaie, sau să găsesc ceva romantic în 
loc să mă ascund şi să-ţi spun toate lucrurile astea. 
Dumnezeule... Încerc să-ţi spun că eşti cel mai bun 
lucru care a intrat vreodată în viaţa mea, asta în timp 
ce ne aflăm într-o cameră oarecare cu un covor 
oribil şi tapete kitsch. 

- Ryan! 

Înghit în sec. 

- Da? 

- N-am crezut că o să zic asta vreodată, dar poţi să 
te oprești? spune ea cu un zâmbet larg pe faţă. 

Chicotesc, iar ea se apropie de mine. Îşi înfăşoară 
mâna în jurul gâtului meu şi îmi întoarce privirea 
spre a ei. 

- Nu trebuia să spui nimic, ştiu deja toate astea şi, 
în caz că ai uitat, eu sunt vorbăreaţa în relaţia asta, 
dar azi nu am decât două cuvinte pe care vreau să ţi 
le spun. 

Se ridică pe vârfuri şi îmi şopteşte pe buze cele mai 
puternice cuvinte pe care le-am auzit-o vreodată. 

- Te iubesc. Mă fixează cu privirea. Dacă ai fi 
răspuns la telefon săptămâna asta, ţi-aş fi spus exact 
ce i-am spus lui Alex. Și anume că inima mea, casa 
mea, toate sunt alături de tine. N-am avut nici un 
dubiu în privinţa asta. Sigurul motiv pentru care am 
plâns la telefon după conversaţie a fost că mă 
simţeam în sfârşit liberă şi vedeam lucrurile foarte 
clar. Nu vreau să te schimbi. Nu vreau să urli de pe 
acoperișuri cât mă iubeşti sau să te dai mare cu 
mine. Nu vreau decât iubirea ta tăcută, pentru că 
acele momente sunt cele mai puternice declaraţii de 
iubire de care am avut parte vreodată. Te vreau 
pentru cine eşti. Sunt îndrăgostită de tine, Ryan, şi 


n-am nevoie ca toată lumea să ştie asta pentru că eu 
ştiu că e adevărat. 

Expir ușurat şi sunt redus la tăcere. 

În tot timpul ăsta, mă convinsesem că Indy avea 
nevoie de timp ca să ajungă pe aceeaşi lungime de 
undă cu mine. Niciodată nu am crezut că ea o să 
recunoască prima ce simte. Aveam de gând să nu 
spun nimic şi să continui să o iubesc prin acţiunile 
mele, până când aveam să fiu convins că declaraţia 
mea nu urma să o sperie. Însă iubita mea romantică 
a reuşit să mă dea gata. 

Observ că tăcerea mea îi dă emoţii şi înghite cu 
noduri. 

- Ştiu că am spus că îmi place că eşti tăcut, dar ăsta 
ar fi momentul potrivit în care să spui ceva. 

Chicotesc. Iubita mea încrezătoare e acum 
vulnerabilă şi are emoții. 

Îi dau părul după urechi, îi cuprind obrajii în 
palme şi mă asigur că toată atenţia ei e îndreptată 
spre mine. 

- Mă bucur că, în sfârşit, ești pe aceeaşi lungime 
de undă cu mine. 

Pe faţă îi apare un zâmbet larg. 

- Îmi pare rău că ţi-a dat cineva impresia că eşti 
greu de iubit, pentru că, Blue, este cel mai simplu 
lucru pe care l-am făcut vreodată. Dumnezeule, te 
iubesc! Cred că într-un fel te-am iubit de când am 
luat prima oară micul-dejun împreună. Indy, m-ai 
readus la viaţă şi o să te iubesc atât timp cât o să îmi 
permiți. 

- Promiţit 

O lipesc de mine şi o sărut. 

- O să adaug asta la lista de pe frigider. 


Indy încearcă să stea lângă mine în timpul 
recepţiei, dar cam de fiecare dată când rămânem 
singuri, mireasa decide că are nevoie de ea. 

Când începem să dansăm, Maggie are nevoie de 
ajutor cu rochia. 

Când se așază în poala mea la tăierea tortului, 
Maggie are nevoie de ajutorul ei ca să-și 
împrospăteze machiajul. 

N-am fost aşezaţi la aceeaşi masă, dar asta nu ne-a 
oprit să ne aruncăm priviri plină de pasiune dintr- 
un capăt în celălalt al încăperii, în timp ce ea stătea 
lângă fostul ei iubit. 

Deciziile drastice luate de prietenii ei ca să-i 
împace pe Alex şi Indy sunt penibile. Probabil ar fi 
dezlănțuit un val de gelozie în mine înainte de ziua 
de azi, dar Indy mă iubeşte. 

Mă iubeşte pe mine. 

Vreau ca nunta asta să se termine odată ca s-o duc 
acasă. E evident că şi Indy s-a săturat. Văd 
schimbarea vizibilă prin care a trecut ca să separe 
viața de acum de viaţa ei anterioară. Probabil ar 
trebui să-i mulţumesc lui Alex pentru asta. Dacă nu 
i-ar fi oferit finalul ăla, nu ştiu cât i-ar fi luat iubitei 
mele să meargă mai departe cu adevărat. 

Prietenii ei sunt atât de preocupaţi să o ţină 
ocupată şi departe de mine, de parcă nu locuim 
împreună, încât am destul timp să-i mulțumesc în 
persoană. 

- Vreau ce bea şi el, îi spun barmanului în timp ce 
mă reazem de bar. 

- Pentru numele lui Dumnezeu! se plânge Alex 
lângă mine. 

De cealaltă parte a lui sunt câţiva prieteni de-ai săi 
care ne privesc uimiți. 


În mod normal, nu suport privirile îndreptate 
asupra mea şi atenţia, dar ador cât de mult urăște 
tipul ăsta faptul că e fanul meu. Și el, şi prietenii lui. 

Barmanul îmi pune în faţă un pahar cu lichid de 
culoarea chihlimbarului şi un singur cub de gheaţă. 
lau o gură, iar gustul îmi înțeapă limba şi gâtul în cel 
mai delicios mod posibil. 

Trebuie să recunosc că tipul are gusturi bune, de 
parcă asta nu era deja evident doar uitându-mă la 
fosta lui iubită. 

Mă aplec la nivelul lui şi vorbesc încet, dar clar: 

- Din păcate, prietenii vechi ai lui Indy sunt și 
prietenii tăi. Asta înseamnă că o să fii în preajmă şi 
înțeleg lucrul ăsta. Dar, dacă o faci să plângă din 
nou, o să fac tot ce ţine de mine ca să-ţi transform 
viaţa într-un calvar. Faţa mea o să apară oriunde te 
duci. O să mă vezi în coşmarurile tale. O să-ţi 
amintesc zilnic că ai dat-o în bară cu cel mai bun 
lucru pe care l-ai avut în viaţa ta. Ai înţeles? 

Alex se uită fix înainte, dar observ licărirea agitată 
din privirea lui. 

— Ai înţeles? 

Alex încuviinţează şi am de gând să las lucrurile 
aşa, dar apoi idiotul decide să deschidă gura. 

- Nu se presupune că eşti tipul bun din NBA? Nu 
cred că ar fi bine pentru reputaţia ta să se afle că mă 
urmăreşti. 

Îi zâmbesc arogant. 

- Asta vine din partea tipului care a stat în faţa 
locului meu de muncă pentru a vorbi cu o fată care 
nu vrea să aibă de-a face cu el. Dar vreau să fiu foarte 
clar în privinţa asta. Când vine vorba de ea, nu am 
nici o reţinere să-mi distrug reputația. O să dau foc 
lumii întregi ca s-o protejez şi o să flutur mândru 
chibritul, pentru ca toată lumea se ştie că eu am 


făcut-o. Mă îndepărtez de bar, ca s-o caut pe Indy, 
dar mai adaug ceva: Ştii tricoul ăla pe care îl ai cu 
numele meu pe el? Când o să-l vezi în şifonier, 
aminteşte-ţi că în curând ăla o să fie şi numele ei de 
familie. 

Apoi îmi ciocnesc paharul de al lui, pentru că 
uneori sunt nemernic, și plec să-mi găsesc iubita. 

E singură, pentru că prietenii ei nu au nici un 
motiv să petreacă timp cu ea dacă nu sunt şi eu prin 
preajmă, aşa că mă strecor prin spatele ei în timp ce 
poartă zâmbetul acela forţat şi vorbeşte cu oaspeţii. 

În clipa în care o iau de talie, își pune mâna peste a 
mea şi degetele ni se împletesc. 

— Ia te uită, este însuşi Ryan Shay, spune domnul 
mai în vârstă cu care vorbeşte Indy. Sunt un mare 
fan de-al tău. Abia aştept să te întorci pe teren, 
echipa ta are nevoie de tine. 

- Băieţii se descurcă foarte bine şi fără mine, îi 
spun în timp ce îmi etalez din nou zâmbetul 
profesional. 

- Asta pentru că eşti tu pe margine și ghidezi 
jocul. Să nu ne dezamăgeşti, trebuie să ajungem în 
play-ofturi. A trecut prea mult timp de când am 
ajuns ultima oară şi îmbătrânesc. 

- Da, domnule, o să fac tot ce pot. 

- Mă scuzațţi, o să-mi fur iubitul puţin, intervine 
Indy. 

„Iubitul.“ 

Mă trage direct spre ieşire. 

- Iubitul, deci? 

- Nu-ţi place cum sună? Ai prefera să spun 
altcumva? Drăguţul meu? Sau poate amantul meu? 
Lume, lume, o să mă duc să fac sex cu amantul meu 
acum! 

O prind de umeri și o ghidez spre ieșire. 


- Bun, nu mai ai voie să dai porecle. 

- Doar tu ai voie? 

- Da, pentru că ale mele sunt bune. 

Blue. 

Ind. 

lubito când suntem în pat. 

Doamna Shay e alt nume pe care vreau să-l adaug 
pe listă. 

- Atunci cum vrei să te prezint? întreabă ea când 
se opreşte. 

Îi cuprind obrajii în palme şi o sărut în văzul 
tuturor. 

— Poţi să spui că sunt al tău. 

Indy îmi zâmbește. 

- Poţi să mă duci acasă acum? 

- Nu vrei să rămâi aici? 

Are o cameră la etaj, iar eu am o geantă în mașină, 
în caz că lucrurile mergeau cum voiam. 

- Vreau să mă întorc în oraş, unde suntem noi doi, 
în casa noastră. 

„Casa noastră.“ 

- Îmi place cum sună. 

- Plecaţi? intervine Maggie înainte să ieşim pe ușă. 

Petrecerea s-a terminat, majoritatea oaspeţilor au 
plecat şi nu le-am mai văzut pe celelalte domnişoare 
de onoare de mai bine de o oră, aşa că presupun că şi 
ele au plecat. 

- Mags, chiar mă vrei aici? 

- Bineînţeles. 

- Mă refer la mine. Mă vrei pe mine aici? Nu ca 
iubita lui Alex şi nu ca parte din grup. 

Tăcerea lui Maggie e mai lungă decât mi-aş dori. 

- Uite ce, te iubesc. Suntem prietene de-o viaţă, 
dar nu îmi mai găsesc locul aici şi am făcut pace cu 
asta. Dacă vrei să fii prietena mea, cu adevărat să fii 


prietena mea, fără alte planuri ascunse, mi-ar plăcea, 
dar dacă tu consideri că nu putem să petrecem 
timpul împreună din cauză că soţul tău e prieten cu 
fostul meu iubit, atunci nu am o problemă nici cu 
asta. Apoi o mângâie pe Maggie pe braţ. Eşti foarte 
frumoasă azi şi mă bucur atât de mult pentru tine! E 
sinceră, se citeşte pe faţa ei. Nu există nici urmă de 
gelozie ascunsă sau tristeţe. Indy pare mulțumită. Se 
apleacă să o îmbrăţişeze. Putem să vorbim despre 
asta cu altă ocazie dacă vrei, dar sunt fericită, 
Maggie, și mi-ar plăcea să fii şi tu fericită pentru 
mine. Du-te şi distrează-te, bine? 

O iau de mână și pornim spre ieşire. În momentul 
acela, Maggie strigă după ea: 

- Indy, sunt fericită pentru tine! 

Indy îi zâmbeşte, apoi plecăm, în sfârşit, de la 
nunta aia afurisită. 


CAPITOLUL 33 
Indy 
Eu: Ştirea zilei —- sunt îndrăgostită de 


fratele tău. 
Stevie: Este cea mai bună veste pe care 
am primit-o vreodată. 


În clipa când ajungem în camera mea de hotel ca 
să-mi strâng lucrurile, Ryan mă ia de talie şi mă 
sărută pe ceafă. 

Deşi e un bărbat despre care am presupus că e 
îngrozit de femei, nu are nici o reţinere să mă atingă 
cu fiecare ocazie pe care o găseşte. 


- Hai să-ţi facem bagajele ca să te duc acasă, în 
patul meu! 

Îmi ia lucrurile din baie, în timp ce eu îmi umplu 
valiza cu hainele pe care le-am purtat cu o zi în 
urmă. 

- Ryan? 

- Da? 

- Când ai început să înveţi limbajul semnelor? 

Îi văd capul care iese pe jumătate din baie. 

- Mama ta mi-a scris la câteva zile după ce ţi-am 
întâlnit părinţii, voia să vadă cum mai eşti. Am 
întrebat-o care ar fi cel mai bun mod să încep să 
învăţ limbajul semnelor, din moment ce şi ea l-a 
învăţat când era deja adultă. De atunci am vorbit pe 
video o dată pe săptămână şi m-au învăţat amândoi. 

Simt cum lacrimile îmi înţeapă ochii, apoi se 
strâng la baza genelor, pentru că bărbatul ăsta mă 
transformă într-o epavă emoţională, şi spun asta în 
cel mai bun mod posibil. 

- Tot mama ta m-a ajutat să mă înscriu la un curs 
online la care excelez. Când se uită la mine, văd că îi 
apare un zâmbet pe față. Nu plânge, Blue! 

- Nu mă pot abţine. Te ador! 

Zâmbeşte, se îndreaptă spre mine şi îmi şterge 
lacrimile. 

- De asta erai aşa de relaxat cu mama când a intrat 
peste noi în bucătărie. 

- E amuzantă. O plac mult. 

- Dar nu la fel de amuzantă ca mine, nu-i aşa? 

— Bineînţeles că nu, spune el râzând. 

Apoi mă mângâie pe obraji şi pe gât. 

- De ce? 


— De ce ce, iubito? 


- De ce înveţi limbajul semnelor? 

Cred că ştiu motivul, dar vreau să-l aud pe el 
spunându-l. 

- Pentru că sunt părinţii tăi, iar tu eşti a mea, iar 
faptul că mă întrebi chestia asta mă şochează, Indy. 
Să învăţ să comunic cu familia ta este minimumul 
necesar. 

Poate că aşa e, dar nu mi-am dat seama că 
standardele mele sunt aşa de joase până când n-a 
intrat Ryan Shay în viața mea şi le-a ridicat până la 
lună. 

— Şi pentru că te iubesc, iar când o să-i spun tatălui 
tău asta, o s-o pot face chiar eu. 

Degetele lui continuă să mă mângâie pe claviculă 
şi apoi pe pielea de deasupra sânilor. Îşi plimbă 
privirea peste mine, iar pupilele i se dilată şi i se 
întunecă. Mâinile lui sunt atât de autoritare pe teren, 
dar, când mă atinge, o face cu delicateţe, de parcă 
savurează fiecare părticică a pielii mele. 

Degetul mijlociu îi alunecă pe pieptul meu, în 
mijlocul decolteului. 

- Două ore cu maşina înseamnă destul de mult. 

Doar când îl aud simt fiori între picioare. 

- Mult prea mult, încuviinţez şi mă lipesc de el, 
punându-mi palma peste fermoarul pantalonilor, 
unde dau peste o erecţie impresionantă. Ar fi foarte 
incomod să conduci cu așa ceva. 

- O să te ocupi de asta, Blue? 

— Atât timp cât o să te ocupi şi tu de mine, îi zic în 
timp ce desfac cureaua. 

Mă sărută sub ureche. 

- Mereu o să fac asta. 


Cu toate că acum face aluzii sexuale, sunt 
conștientă că Ryan o să aibă grijă mereu de mine şi o 
să mă protejeze, la fel cum o să fac eu cu el. 

Îmi place să am grijă de cei din jur, aşa sunt eu 
construită, iar acum, când pot să privesc lucrurile cu 
limpezime, îmi dau seama că acea parte a 
personalității mele a fost exploatată în trecut, însă 
Ryan nu a profitat niciodată de mine. A fost singur 
prea mult timp şi e un privilegiu să am grijă de el. 

Mâinile îmi alunecă sub cămaşa lui, pe care o scot 
din pantaloni, atingându-i pielea caldă cu palmele. 
Niciodată nu o să mă satur să-l ating. Este mare şi 
catifelat şi am de gând să memorez felul în care îşi 
încordează abdomenul când îmi trec unghiile peste 
el. 

Mă sărută pe gât şi pe claviculă în timp ce desface 
fermoarul rochiei. Într-o fracțiune de secundă, 
aceasta îmi cade pe şolduri şi rămân expusă. 

Ryan îmi priveşte pieptul gol şi sfârcurile întărite 
plin de apreciere şi îşi plimbă un deget peste unul. 

- Ce sâni ai, Indy! Ca să nu mai zic de sfârcurile 
astea. Arată superb între degetele mele. 

— Arată şi mai bine pe limba ta. 

- Cineva e nerăbdătoare în seara asta. Îmi ia o 
singură floare albă din păr, se joacă cu ea şi o învârte 
între degete înainte să mă mângâie pe piept cu 
petalele. Pentru că nu există nimic în lumea asta ce 
mi-aş dori să aud mai mult decât pe tine implorând. 
Şi crede-mă, iubito, n-o să mă opresc până ce nu o să 
aud asta. 

Ryan are o altfel de energie în seara asta şi îmi dau 
seama că noaptea în care am făcut sex a fost doar 
încălzirea. De parcă îşi revenea după anii în care a 


fost celibatar. Conștientizarea este palpitantă, dar și 
înspăimântătoare. 

Îmi trece petalele catifelate peste sfârc, iar senzaţia 
delicată este aproape prea mult pe pielea mea 
încinsă. 

Mă înfior, dar nu spun nimic. 

Apoi trece la celălalt. 

- O să-ţi dau tot ce vrei, dar va trebui să-ţi 
foloseşti gura talentată ca să ceri. Îmi place cât de 
politicoasă ai fost noaptea trecută, aşa că nu uita să 
spui „te rog“ în timp ce faci asta. 

Inspir adânc şi-mi trec braţele peste umerii lui în 
timp ce continuă să se joace cu floarea peste pielea 
mea încinsă. 

- O să-ţi faci de cap cu mine, Ryan? O să faci toate 
lucrurile pe care ai visat mereu să mi le faci? 

Ridică o sprânceană. 

— Te rog, adaug eu. 

- Sunt foarte multe lucruri, Blue. 

- Atunci e bine că locuim împreună şi avem tot 
timpul din lume, dar, Shay, dacă n-o să înlocuieşti 
floarea aia cu buzele tale, n-o să auzi nici un „te rog“ 
în seara asta, doar nişte blesteme colorate îndreptate 
direct către tine. 

Râde, apoi mă ridică, înfăşurându-mi picioarele în 
jurul lui. 

- E drăguţ că ai impresia că o să poți vorbi cât o să 
fiu în tine. 

Mă duce în cealaltă parte a camerei şi mă lipește 
de perete, iar gura lui o acaparează pe a mea. 
Săruturi disperate, dinţi care se ciocnesc. Ador 
varianta obsedată de control a lui Ryan, dar varianta 
lui dezlănţuită e slăbiciunea mea. 


Felul în care mă sărută nu are nimic calculat, iar în 
tot timpul ăsta, îşi freacă corpul de mine. E haotic şi 
ador senzaţia. 

Într-un final, îmi sărută sânul şi simt cum mă 
învăluie o pasiune umedă. Mă zgârie cu dinţii şi mă 
muşcă. Mâine, corpul meu o să fie decorat cu nişte 
semne colorate, iar asta îmi convine. Oricum mov 
este culoarea mea preferată. 

- Dacă o să te ating între picioare în momentul 
ăsta, o să fii udă pentru mine? 

Încuviinţez imediat. 

— Atinge-mă şi o să afli! 

- Asta a fost o întrebare? 

- Dar unde suntem aici, la Jeopardy? 

Ryan râde. 

— Vreau să te aud cerând chiar tu asta. 

Nu mai comentez, pentru că îmi doresc mai mult 
decât orice să mă atingă. 

- O să mă atingi ca să afli exact cât de udă sunt 
pentru tine? 

Mă lipeşte cu şoldurile de perete, îmi ridică rochia, 
iar materialul mi se strânge în jurul taliei. Se uită în 
jos, la spaţiul dintre noi, şi dă materialul laoparte. 
Chiloţii mei tanga culoarea pielii sunt umezi, dar 
asta nu e o surpriză. Priveliştea îl face să mormăie 
satisfăcut. 

- Ce fată ascultătoare! Eşti udă. 

Îmi las capul pe spate, iar el îşi plimbă degetul de-a 
lungul despicăturii mele. Cu acelaşi deget, îmi dă 
chilotul într-o parte, expunând centrul care 
pulsează. Desenează cercuri în jurul clitorisului, apoi 
îşi lipeşte buzele de el. 


- Dumnezeule, expir eu, în timp ce-l privesc cum 
mă gustă. 

— Cui te rogi? 

- Nu ştiu sigur. Când mă gustă, scoate un geamăt. 
Să nu uiţi să-mi foloseşti numele adevărat când o să 
te fac să ţipi! 

Ryan mă duce spre pat şi mă aruncă pe saltea. Sunt 
destul de înaltă pentru o fată şi niciodată nu am avut 
plăcerea de a fi aruncată dintr-o parte în alta. Vreau 
să fiu aplecată în diferite poziţii. Vreau să fiu ținută 
pe loc şi ridicată. Vreau să mă simt dominată. 

Având în vedere modul autoritar în care se 
îndreaptă spre mine, nu am nici un dubiu că exact 
asta o să mi se întâmple. Își desface cămașa, 
dezvăluindu-şi pieptul şi abdomenul lucrate. 

— Cere-mi ce vrei! 

— Vreau să mi-o tragi. 

Nu reacţionează, doar continuă să se dezbrace. 

— O să mi-o tragi, te rog? mă corectez eu imediat. 

În ochi i se citeşte o licărire de mândrie. 

- Văd că iubita mea isteaţă învaţă. 

- Îţi place asta, Ryan? Îţi place să te implor pentru 
orice? 

Îşi aruncă cămaşa pe podea, ceea ce mă ia prin 
surprindere. 

— Ţie îţi place? 

- Da, îi răspund, iar roşeaţa îmi acaparează obrajii. 

Desface fermoarul pantalonilor, şi-i dă jos şi îmi 
amintesc din nou cât de impresionant este. 

- Asta pentru că ştii că o să-ţi ofer tot ce o să-mi 
ceri vreodată. Indy, ţi-ai ignorat propriile nevoi 
foarte mult timp, dar vreau să te auzi în timp ce ceri 
şi vreau să te privesc cum primeşti. 


Sunt convinsă că bărbatul ăsta ar putea să îmi 
provoace orgasme doar cu vorbele lui. 

Dar are dreptate. Niciodată nu am privit lucrurile 
aşa, dar există o anumită vulnerabilitate când ceri 
lucrurile pe care le vrei şi te aştepţi să le primeşti. 
Am petrecut foarte mulţi ani cerând şi sperând că o 
să am viața pe care o voiam. A fost ca şi cum 
cuvintele mele nici măcar nu au fost auzite, aşa că 
m-am oprit din a-mi verbaliza dorinţele. 

Ryan vrea ca eu să cer şi să mă aştept să primesc 
ceva, pentru că mereu o să-mi ofere ce-mi doresc, şi 
ştiu că nu se referă doar la ce se întâmplă în 
dormitor, ci şi la viaţa noastră din afara acestor 
pereţi. 

- Haide, Indy, cere-mi ce vrei! 

- Poţi să-mi explici în detaliu tot ce o să-mi faci? 

Îmi ling buzele şi mă bucur de gustul acelor 
cuvinte. 

Mă prinde de rochia adunată în jurul şoldurilor şi 
mă trage spre marginea patului, apoi mi-o dă jos. O 
aruncă pe podea, lângă pantalonii şi cămașa lui, şi 
nu-mi doresc decât să-l laud pentru că trăieşte acel 
moment şi nu se mai preocupă de ele. 

Pe buze îi apare un zâmbet obraznic şi mă trage de 
încheieturi ca să mă ridice. 

— Mai întâi, o să-mi dai ăştia jos, spune el şi îmi 
pune degetele pe boxerii lui. Apoi o să scoţi sunetele 
alea drăguţe pe care le ador şi pe care le aud când te 
pătrund. O să te trag de păr. O să-ţi spun cât de 
superbă eşti când eşti întinsă în jurul meu. O să ţi-o 
trag când stai întinsă pe spate, apoi când o să stai în 
genunchi. După asta o să termini, dar numai după ce 
o să-ţi dau eu permisiunea. 


Îmi frec coapsele una de cealaltă, iar Ryan mai face 
un pas spre mine. 

— Iar în tot timpul ăsta, o să-ţi dau tot ce îţi doreşti 
pentru că te iubesc. 

Îşi înfige degetele în părul meu şi face exact ce mi- 
a promis când mă sărută apăsat. Mă mângâie cu 
limba şi nu ne grăbim, pentru că vrem să savurăm 
fiecare degustare. Asta până când îi dau boxerii jos și 
îmi pun mâna în jurul bazei penisului. 

Îl mângâi, iar săruturile lui devin mai pasionale, 
presărate cu mormăieli şi gemete. Cu toate că el 
deţine controlul, amândoi ştim foarte bine cine 
stabileşte de fapt ritmul acestei seri. Dacă aș vrea să 
preiau eu controlul, m-ar lăsa şi îmi place dinamica 
asta. Aleg să îl las să mă folosească așa cum vrea. 

Ryan îmi dă jos chiloţii, iar picioarele mele îl 
încercuiesc automat, lipindu-l de mine. Mă întind pe 
spate, iar penisul lui Ryan alunecă peste mine. 
Amândoi scâncim. 

Repetă mişcarea şi priveşte cum excitarea mea îi 
acoperă penisul. Suntem piele pe piele. Tare şi 
catifelat. Vreau să-l simt în mine așa de mult, încât 
mă doare, dar n-o să spun niciodată asta. Cel puţin 
nu acum. 

- La naiba! şuieră el, în timp ce-și plimbă penisul 
peste mine. Uite cât de bine arată acoperit de tine, 
Blue! 

Penisul lui este tare şi fierbinte, traversat de vene 
pline de dorinţă. Cu o simplă mişcare, ar fi în mine, 
umplându-mă. Îl văd cum se gândeşte şi mă priveşte 
cu admiraţie. Nu vrea să se oprească pentru a lua un 
prezervativ. 


Stau cât mai nemişcată cu putință, ca să ia el 
singur decizia, dar faptul că îmi arcuiesc spatele şi 
respir sacadat nu îl ajută prea mult. 

Îşi trage şoldurile înapoi şi se atinge încă o dată, 
apoi blestemă, închide ochii şi se dă în spate. 

Nici nu-mi dau seama când își pune prezervativul. 
Mă dau în spate şi îmi lipesc capul de perne, în timp 
ce Ryan se urcă pe saltea, între picioarele mele. 

- Deschide-le pentru mine, Indy! 

Stă în genunchi, cu mâinile sub coapsele mele şi 
mă deschide. 

- Ce fată ascultătoare! Eşti atât de frumoasă când 
stai întinsă pe spate! Acum pune-o în tine! 

— Tu nu trebuie să ceri? 

Râsul lui e întunecat. 

- Nu există nici o lume posibilă în care să-ţi 
doreşti ca eu să cer permisiunea, după ce tu mi-ai 
oferit-o deja. Te porţi de parcă nu te cunosc, dar te- 
am învăţat. Văd cât de mult te umezeşti când îţi spun 
ce să faci. Vrei să faci pe şefa şi vrei să fii lăudată 
când faci cu brio ce ţi se spune. Nu ai nevoie să te 
implor să fii a mea, pentru că ştii deja că ești 
slăbiciunea mea. 

Are dreptate. Nu vreau să fie politicos. Vreau să-mi 
spună ce să fac, apoi să mă laude când îndeplinesc 
sarcina cu brio. 

- Acum pune-mi penisul în tine! Vreau să mă 
privesc cufundându-mă în tine. 

Îl iau şi îl frec de despicătura mea, iar când ating 
capul penisului de clitoris, Ryan îşi lasă capul pe 
spate. 

- Ryan, poţi să te uiţi la mine? 


Fără ezitare, pupilele lui dilatate le întâlnesc pe ale 
mele. Respiră sacadat şi îşi menţine privirea intensă 
asupra mea când îl ghidez în mine. Amândoi avem 
aceeași expresie, cu buzele întredeschise. 

Se loveşte de rezistență din partea corpului meu. 
Am fost împreună o singură dată, deci nu aveam 
cum să mă obişnuiesc cu dimensiunea lui. Ryan îmi 
mângâie clitorisul şi mă relaxează în timp ce se 
împinge lent în mine, permiţând corpului meu să se 
adapteze. 

- Este aşa de bine, şuieră el, privind punctul în 
care suntem conectaţi. Îmi faci faţă aşa de bine, Indy. 
Eşti așa de strâmtă, dar perfectă. 

Senzaţia e incredibilă după ce mă pătrunde cu 
totul. Mă ia de mâini şi le împinge în saltea. Mă 
sărută şi nu se mişcă până când nu-mi mişc şi eu 
şoldurile şi nu cer mai mult. 

Se retrage şi mă pătrunde cu putere, iar tăblia 
patului loveşte peretele din spatele ei. 

- La naiba, Ryan! 

Scoate un geamăt şi este cel mai sexy sunet pe care 
l-am auzit vreodată. 

— E aşa de bine să fiu în tine, Blue! 

Apoi mă pătrunde din nou, iar peretele se zguduie 
din cauza mişcării. O parte din mine se gândeşte la 
vecinii noştri şi îmi pare rău pentru ei, dar trebuie să 
recunosc că nu am o capacitate prea mare de 
înţelegere acum, când mă umple el. 

Nu ne mutăm privirile, pentru că vrem să vedem 
efectul pe care îl avem unul asupra celuilalt. 

Îmi înalță coapsele şi-mi împinge genunchii la 
piept. Schimbarea ușoară a unghiului îl ajută să mă 
pătrundă şi mai mult, iar eu îmi dau ochii peste cap, 


deşi aveam impresia că nu puteam să-l primesc şi 
mai mult în mine. 

- Îţi place? mă întreabă când mă penetrează adânc. 

Avea dreptate când a spus că nu voi putea vorbi în 
timp ce mă pătrunde. Cuvintele mi-au rămas blocate 
în gât din cauza senzaţiei copleşitoare că sunt plină 
de el şi atinge punctul potrivit. Nu mai văd bine. Nu 
mai pot să gândesc clar. Nu pot decât să simt și îl 
simt pe el, care mă umple. 

Ryan o ia mai uşor când nu-i răspund. Penetrările 
lui sunt tot consistente, dar mai puţin intense. 

- Mai tare, implor şi îmi înfig picioarele în umerii 
lui. Poţi să mi-o tragi mai tare? 

Mă priveşte o clipă, iar fruntea îi luceşte de la 
transpiraţie. Apoi îi apare un zâmbet diavolesc pe 
buze. 

- Habar n-ai ce-ai făcut. 

lese din mine şi mă întoarce imediat pe burtă. 

— Aşază-te în genunchi! 

Mă ia de şolduri, mă trage în sus şi mă trezesc că 
stau în palme și în genunchi. Nu vrea asta şi îmi 
împinge umerii până când am capul îngropat în pat 
şi doar fundul îmi este ridicat în aer. 

- Eşti aşa de udă, Indy. Îţi place să fii manipulată? 
mă întreabă el în timp ce-mi mângâie clitorisul. 

ÎI privesc peste umăr şi încuviinţez. 

Privirea întunecată îi devine tandră şi mă mângâie 
pe fund şi pe spate. 

— Ar trebui să te vezi, iubito. Eşti sublimă. 

- Ryan? 

Se uită la mine. 

- Acum poţi să mi-o tragi? 


Râde, apoi atmosfera se schimbă şi bestia 
neîmblânzită se întoarce la joacă. Îşi înfăşoară 
pumnul de două ori în părul meu. Îmi întind mâna 
între picioare, îi cuprind penisul şi îl ghidez în mine. 

Cu mâna liberă mă apucă de şolduri şi mă 
pătrunde cu putere. E atât de adânc în mine, că osul 
pelvisului lui mă loveşte de fund. 

Camera se umple cu scârțâitul saltelei şi de un 
amestec de gemete scoase de amândoi. Fruntea mi-e 
presărată de transpiraţie şi cu toate că Ryan este 
dominant şi deţine tot controlul în poziţia asta, 
sunetele disperate pe care le scoate ne amintesc 
amândurora că nu are nici o urmă de control când 
vine vorba de mine. 

Mă trage de păr şi mă lipeşte de pieptul lui. Cu un 
braţ îmi înfăşoară talia şi îmi şopteşte la ureche: 

- Sunt terminat după tine, Indy. Te iubesc atât de 
mult. 

Buzele înfometate ni se întâlnesc. 

— Şi eu, iubitule. 

Scânceşte când aude alintul şi îşi lipeşte fruntea de 
a mea. Vulnerabilitatea lui tandră mă face să mă 
încordez în jurul lui. 

- Nu încă. Să nu îndrăzneşti să termini până ce 
nu-ți spun eu. 

- Ryan, scâncesc eu când schimbă ritmul. 

Mă întoarce şi îmi ţine picioarele despărțite în 
timp ce mă umple din nou. 

- Întreabă-mă, Blue! Întreabă-mă dacă o să-ţi ofer 
tot ce ţi-ai putea dori vreodată! 

E deasupra mea, iar fiecare muşchi din pieptul şi 
abdomenul lui se încordează. Este evident că e la un 
pas de a avea şi el orgasm, dar încearcă să îşi păstreze 


promisiunea şi să mă facă să termin doar după ce îl 
rog frumos. 

Îmi înfăşor braţele în jurul lui şi îl trag spre mine. 
Vreau să-i simt pielea peste a mea. Vreau să-l simt 
cât mai aproape posibil. 

- Ryan, poţi, te rog, să-mi provoci orgasm? 

Mă pătrunde iar şi iar şi, cu toate că nu spune 
nimic, când îmi mângâie clitorisul ştiu că asta e 
permisiunea lui tăcută. 

— Asta e iubita mea. Aşa. 

Mă cuprinde o euforie orbitoare. Mă arcuiesc în 
pat în timp ce continuă să mă penetreze. În clipa în 
care îmi revin, iese din mine înainte să termine. 

Apoi schimbă poziţia. Se aşază pe spate şi mă trage 
peste el. Cu o mână îmi ia ambele mâini, le ţine la 
spatele meu și mă trage să mă aşez pe faţa lui. 

- Ryan, e prea mult, scâncesc când limba i se 
plimbă peste clitorisul meu umflat. 

Nu mă ascultă şi nu se opreşte. Cu toate că mă 
plâng că sunt la un pas de alt orgasm, îmi frec în 
continuare vaginul de gura lui. 

Linge, suge şi mă ţine de mâini. Sunt complet sub 
controlul lui. 

Când mă pătrunde cu limba, mormăie satisfăcut, 
sunet care îmi face tot corpul să vibreze. 

- Termină din nou, Blue! Poţi s-o faci. 

După ce îmi dă permisiunea, îmi mângâie 
clitorisul şi termin pe limba lui. 

Încă tremur de la cele două orgasme pe care le-am 
avut în mai puţin de două minute, când el mă 
întoarce pe spate şi îmi desface picioarele. Mă 
pătrunde din nou lent şi îşi dă ochii peste cap când 
simte cum pulsez în jurul lui. 


Se lasă peste mine şi își împletește degetele cu ale 
mele. De data asta nu se grăbeşte şi nu mai facem 
doar sex. Corpurile noastre transpirate alunecă unul 
peste celălalt, iar spaţiul dintre noi se umple cu 
promisiuni şi şoapte despre cât de mult ne iubim. 

- Ind, mai vreau un orgasm de la tine! 

- Nu mai pot. 

Corpul meu este epuizat şi copleşit, însă, chiar şi 
după două orgasme explozive, îmi trădează 
cuvintele, fiind pregătit pentru al treilea. 

- Mai dă-mi unul, iar de data asta o să termin cu 
tine! 

Mă sărută, iar limba lui mă explorează în timp ce 
penisul lui intră şi iese din mine, umplându-mă şi 
distrugându-mă în același timp. 

Îl ador pe bărbatul ăsta și ador să văd cum se 
dezlănțuie datorită mie. 

- Ryan, poţi să îmi provoci un orgasm? şoptesc eu, 
iar sunetul i se revarsă peste buze. 

Îşi înfăşoară mâinile în jurul meu şi mă ţine pe loc, 
după care îşi mişcă corpul ritmat şi-mi loveşte 
clitorisul cu osul pelvisului. 

Am din nou orgasm, iar în clipa în care se 
întâmplă asta, tot corpul îi tremură, muşchii i se 
încordează, la fel abdomenul. Își îngroapă capul în 
gâtul meu şi se eliberează. Mă ţine strâns în timpul 
orgasmului, repetând cât de mult mă iubeşte. 

Amândoi suntem nişte dezastre transpirate şi cu 
totul pierduţi în propria noastră lume, în care nu 
existăm decât eu şi el. Suntem fericiţi, relaxaţi și 
complet îndrăgostiţi unul de celălalt. 


CAPITOLUL 34 


Indy 


Eu: Ştirea zilei — fratele tău aproape că m- 
a rupt în jumătate noaptea trecută, când m- 
am întors de la aeroport. Ce bărbat! 

Stevie: Indy, te rog eu, cruţă-mă! Credeam 
că toate mesajele astea se vor termina 
acum, când sunteţi împreună. 

Eu: În nici un caz. 


Stevie: Și eu voiam ca diseară, când ne 
vedem, să te rog să participi la nunta mea. 

Eu: STAI UN PIC! Te rog, întreabă-mă! O să 
fiu cea mai bună domnișoară de onoare din 
lume. O să-ţi organizez cea mai epică 
petrecere a burlăciţelor și chiar o să-ţi ţin 
rochia când mergi la baie. Te rog! 

Stevie: E greu să te refuz. 

Eu: O să merg cu fratele tău? 

Stevie: Depinde. Promiţi că n-o să sari pe el 
în drumul spre altar? 

Eu: Nu pot să-ţi ofer nici o garanţie. 

Eu: Stai un pic, ne vedem diseară? 

Stevie: Ryan e acasă? 


Eu: Nu încă... 
4 

Au trecut câteva săptămâni de la nunta lui Maggie, 
iar viața mea și a lui Ryan nu s-a schimbat prea mult 
faţă de cum era înainte. 

Doar că acum vorbim deschis despre ce simţim. 
Nu ne mai prefacem deloc şi dormim în patul lui în 
fiecare noapte. Camera mea s-a transformat într-un 


dulap imens, lucru care-mi convine de minune, 
având în vedere ce garderobă am. 

Luăm în continuare micul-dejun împreună în 
fiecare dimineaţă când suntem acasă, doar că acum, 
mai des ca oricând, suntem aproape goi şi mă așez în 
poala lui când mâncăm. 

Și dacă suntem toți patru în oraş, luăm cina 
aproape în fiecare seară cu Zanders şi Stevie, fie la ei 
acasă, fie la noi. E lucrul cel mai apropiat de o 
întâlnire în afara apartamentului. 

Hotărât să taie asta de pe lista lui, care ar putea la 
fel de bine să fie goală, din moment ce Ryan îi 
întrece cu mult pe iubiții mei fictivi, a plănuit o 
întâlnire pentru noi. În public. Am fost bombardaţi 
de fani şi presă, iar stresul pe care l-am avut din 
cauză că trebuia să-şi pună masca a distrus o parte 
din bucuria acelei seri. 

Nu-i e uşor să plece din apartament, dar e în 
regulă. Ador viața noastră între aceşti patru pereți. 

- Indy! mă strigă în clipa în care intră pe uşă după 
antrenamentul de dimineaţă. 

— Sunt aici! 

Intră în dormitorul lui, unde stau băgată sub 
pături. Nu sunt pregătită să-mi încep ziua. M-am 
întors din deplasare la două dimineaţa, iar Ryan mă 
aştepta. Să spunem că amândoi încă eram treji la 
răsăritul soarelui. 

Se reazemă de cadrul ușii şi îmi zâmbeşte cu un 
buchet de flori în mână. 

- Pare că stai foarte confortabil. 

- Sunt pentru mine? 

- Poate, spune el în timp ce le aşază pe noptieră. 


- Ryan cel romantic. Sunt cuvinte pe care 
niciodată nu mă gândisem că aveam să le rostesc. 
Ador bujorii! Mulţumesc. 

Întind braţele, iar Ryan se urcă în pat, aplecându- 
se peste mine. 

— Şi eu ador să mă întorc acasă la tine. 

Îl mângâi pe cap şi îl sărut pe obraz. 

— Asta e bine, pentru că n-o să plec nicăieri. 

- Serios? 

- Glumeşti? Aici primesc totul pe tavă. Primesc 
flori în fiecare săptămână și fac sex în mod regulat. 
Trăiesc un vis. Îi simt respiraţia sacadată. Și mai e 
faptul că sunt îndrăgostită de tine. 

- Da, mai e acel mic detaliu. 

Amândoi zâmbim. 

— Vii la meci diseară? mă întreabă. 

— Bineînţeles. 

Mereu merg la meciurile lui când sunt în oraș. 

- O să stau cu Annie şi cu fetele în boxa familiei. 

- Atunci presupun că nu vrei biletele familiei 
Morgan din primul rând. 

Îl privesc cu atenţie înainte să mă entuziasmez. 

— Ţi-au dat biletele lor? 

- Da. S-au gândit că poate tu, Zanders şi sora mea 
o să vreți nişte locuri bune, având în vedere că azi o 
să intru din nou pe teren. 

- Ryan, vorbeşti serios? 

Reacţia mea îl face să râdă. 

- Am primit undă verde de dimineaţă. 

- Ryan Shay, asta e foarte important! Eşti 
entuziasmat? Eu sunt aşa de entuziasmată! Mă dau 
jos din pat şi fug în camera mea veche. Trebuie să 
văd cu ce o să mă îmbrac! 


Îi aud râsetul cât stă în pat. 

Mă întorc înapoi în camera lui. 

- Eşti fericit, Ry? 

Îşi pune mâinile la ceafă și se aşază picior peste 
picior, cu un zâmbet subtil pe buze. 

- Am tot ce mi-aş putea dori vreodată. Blue, în 
viaţa mea n-am fost mai fericit. Acum trebuie doar 
să duc echipa în play-offuri. 


CAPITOLUL 35 


Ryan 


„Echipa Devils trebuie să câştige următoarele cinci 
meciuri ca să ajungă în play-offuri. Cât de încrezător 
eşti că o să se întâmple asta?“ 

„Ai destul de mult de recuperat acum, când te-ai 
întors pe teren. Tot orașul se bazează pe faptul că o 
să ne duci în play-offuri, asta după ce ai avut o 
accidentare care te-a ţinut pe bancă o lună. Simţi 
presiunea că trebuie să fii ca şi cum nu s-a întâmplat 
nimic şi să duci echipa spre victorie?“ 

„Ryan, nu ai timp să revii uşor în joc. Sunteţi într- 
o situaţie în care victoria e necesară. Ce părere ai 
despre asta?“ 

Ce părere am despre asta? Sunt al naibii de anxios 
şi stresat. Nu am nevoie să mi se amintească în mod 
constant câți oameni se bazează pe mine. Oricum 
pun presiune pe mine în fiecare zi, dar, cu toate 
astea, mi se aminteşte în mod constant care e miza 
în timpul primei mele conferințe de dinaintea 


meciului, când îmi revin după accidentarea la 
genunchi. 

În seara asta speram să fiu trecut cu vederea. Să 
am timp să simt ritmul meciului şi să mă asigur că 
sunt la zi cu toate. Să simt că nu mi-am pierdut prea 
multă forță. Dar mă întorc pe teren într-o situaţie în 
care victoria e necesară. Nu am timp s-o iau uşor, iar 
conferinţa de presă mi-a oferit o doză de realitate. 

Mă tot gândesc la întrebări în timp ce înaintez în 
tunel, pregătit să joc alături de echipa mea. 

Leon Carson s-a descurcat de minune în locul 
meu în ultimele patru săptămâni. Avem un număr 
egal de victorii şi pierderi şi nu puteam să cer mai 
mult de la un începător care a primit postul de 
titular când nu era pregătit pentru el. 

Însă în seara asta îmi iau postul înapoi. În seara 
asta, o să petrec următoarele două ore jucând jocul 
pe care-l iubesc, cu niște tipi care mi-au devenit 
prieteni. În seara asta, o să încerc să nu-mi fac griji 
din cauza presiunilor exterioare, cu toate că le simt 
în fiecare celulă a corpului. 

- Mă bucur că te-ai întors, căpitane. Eşti pregătit? 
mă întreabă Ethan, care mă bate pe spate. 

Îmi mişc umerii în timp ce restul echipei se 
strânge pentru o mică discuţie de încurajare înainte 
să ieşim din tunel pentru meci. 

Încuviinţez şi ridic pumnul. Restul colegilor vin 
lângă mine şi ne atingem pumnii în centrul cercului. 

— Băieți, m-am întors. 

Echipa scandează. 

- Mulţumesc pentru cum aţi jucat, dar avem de 
muncă. Suntem într-o situaţie în care trebuie să 
câştigăm. 


Echipa nu spune nimic. Toţi se concentrează şi 
încuviinţează. 

- Dar ce spuneţi să ne relaxăm şi să jucăm așa cum 
ştim cel mai bine? 

Coechipierii mă privesc derutaţi. Sunt obișnuiți să 
fiu extrem şi neobosit, dar echipa nu are de câştigat 
dacă te porţi ca un nemernic cu coechipierii şi pui şi 
mai multă presiune pe ei. Aşa că, pentru moment, o 
să port singur acea povară. 

- L-aţi auzit! spune Ethan, care întrerupe tăcerea 
apăsătoare. 

Energia se schimbă din nou şi paisprezece bărbaţi 
izbucnesc în urale, alimentaţi de adrenalină. 

- Devils! 

Uralele umplu tunelul când ieşim pentru încălzire. 

Mulțimea e gălăgioasă, dar devine asurzitoare 
când ies din tunel. A trecut prea mult timp de când 
am păşit pe teren. Mi-a fost dor de senzaţia podelei 
de lemn. Mi-a fost dor să port roșu, negru şi alb 
pentru Chicago. 

Simt că m-am întors acasă, iar senzaţia e 
amplificată când văd că iubita mea poartă tricoul cu 
numele meu. Stă în picioare şi aplaudă, ca restul 
mulțimii, entuziasmată de revenirea mea pe teren. 
Singura diferență e că Indy e sălbatică, o femeie 
dezlănțuită. 

Exact cum o plac. 

Sunt concentrat în timpul încălzirii. Blochez 
zgomotul şi mă concentrez asupra ritualului meu 
dinaintea meciului, exersând cu mingea pe marginea 
terenului. Doar că acum, în loc să fac asta singur, e şi 
Leon lângă mine, ca să repetăm împreună. 


Se cântă imnul naţional, am terminat cu încălzirea, 
iar adrenalina mă cuprinde când trebuie să înceapă 
anunţurile jucătorilor din seara asta. 

Nu ştiu de ce am emoţii, doar am fost anunţat de 
nenumărate ori. Doar că ultimele patru săptămâni, 
în care am stat pe tuşă, mi-au amintit cât de special 
este de fapt acest joc. Cât de privilegiat sunt să am o 
carieră în domeniul ăsta. Cât de dor mi-a fost de el. 
Acum nu-mi doresc decât să savurez fiecare secundă 
petrecută pe teren. 

Bineînţeles, încă vreau să câştig. Îmi doresc asta 
mai mult decât orice altceva. 

În arenă este întuneric, iar reflectoarele dansează 
de-a lungul podelei închise la culoare în timp ce sunt 
anunţaţi ceilalți jucători. Ethan mă bate pe picior şi o 
ia prin tunelul improvizat de restul echipei. Sunt 
ultimul jucător de pe bancă. 

- Şi acum ultimul, dar clar nu cel din urmă, care 
revine în seara asta pe teren: numărul cinci, 
coordonatorul de joc Ryan Shay! 

Uralele asurzitoare ale fanilor se transformă într- 
un zgomot de fundal când mă ridic de pe bancă. 
Arena se cutremură, iar vibraţiile se resimt în podea 
de la mulțimea care s-a ridicat să aplaude şi să 
aprecieze revenirea mea pe teren. 

Alerg prin tunelul format de colegii mei de echipă 
şi dau mâna cu toţi. Când ajung la restul starterilor 
care se află în celălalt capăt, trec pe lângă ei şi mă 
aşez în partea opusă a terenului. 

Mereu sunt concentrat când sunt în echipament. 
Nu mă uit la mulțime. Nu sunt atent la nimeni 
altcineva în afara meciului. Dar, dacă am învăţat 
ceva în ultimele patru săptămâni, acela e că jocul nu 


contează atât de mult fără cei trei oameni care stau 
pe marginea terenului şi mă susţin. 

Indy nu are nevoie ca întreaga lume să ştie că o 
iubesc. A spus chiar ea asta, dar nu înseamnă că nu 
vreau ca toţi să ştie ce simt. 

Dau pumnul cu Zanders şi mă aplec să o pup pe 
Stevie pe obraz. 

— Te iubesc, îmi spune ea. 

— Şi eu te iubesc, Vee. 

Lângă sora mea se află cea mai bună prietenă a ei, 
frumusețea cu ochi căprui în mâinile căreia se află 
toată inima mea. Îi ridic bărbia şi o sărut. 

— Şi pe tine te iubesc. 

- Fă-i praf, Cinci, îmi spune ea zâmbind. 

Mă întorc spre echipa mea, când îl aud pe Zanders 
strigând din spate: 

- Cu mine cum rămâne? Pe mine nu mă iubeşti? 

— Te iubesc şi pe tine, frate! 


Mi-a luat jumătate din primul sfert să-mi reintru 
în ritm. 

Genunchiul meu e vindecat. E puternic şi stabil, 
dar tot folosesc mai mult partea stângă, de teama 
altei accidentări. Însă îmi amintesc foarte repede că 
la nivelul la care sunt nu pot să joc speriat și deja la 
al doilea sfert simt că mi-am revenit complet. 

Conducem cu zece puncte în sfertul al patrulea. O 
să stau cu zece minute mai puţin decât de obicei. 
Este evident că antrenorul încearcă să mă introducă 
lent înapoi în joc, însă, din cauza situaţiei în care ne 
aflăm, nu avem cum s-o luăm pas cu pas. Ne-au 
rămas cinci meciuri şi trebuie să câştigăm cel puţin 
patru ca să ajungem în play-ofturi. 


Cu toate că Leon se descurcă bine, nu sunt pregătit 
să fiu scos de pe teren. Mi-a fost prea dor de joc. 

Următoarele două dăţi când jucăm în apărare, 
Dom blochează o aruncare la coş, iar Ethan fură 
mingea. Altfel, conducem cu paisprezece puncte și 
au rămas doar patru minute din meci. Sunt convins 
că toţi trei o să fim scoşi de pe teren la următoarea 
minge moartă, dar mai vreau să mă simt ca mine 
însumi încă o dată înainte să se termine seara. 

Stau în apărare, îmi testez viteza şi sunt exact cum 
eram înainte să mă accidentez. Rivalul meu 
înaintează şi pasează mingea altui jucător aflat în 
perimetru. Acesta aruncă la coş, dar ratează, iar 
Dom e acolo ca să preia mingea. 

Ne adaptăm repede. Mă îndrept spre capătul 
nostru şi îl las pe Dom să-i paseze mingea lui Ethan, 
care o pasează înaintea mea. Simt apărătorul care e 
fix lângă mine, iar imaginea care îmi apare în minte 
în timp ce înaintez spre coş cu mingea în mână este 
foarte familiară. Nu vreau să mă ridic de la sol. 
Vreau să fiu prudent, să mă opresc şi să mă asigur că 
jucătorul din echipa rivală nu o să zboare pe sub 
mine înainte să apuc să înscriu. 

Toate gândurile astea îmi năvălesc în minte în 
jumătatea de secundă pe care o am la dispoziţie ca să 
iau o decizie. 

Nu pot să joc speriat. 

Driblez, apoi sunt în aer şi apuc marginea coșului 
cu o mână, trecând mingea prin plasă. Expir ușurat 
când aterizez în siguranţă pe podea. 

Însă tipul care mă bloca mă faultează când mă 
ridic, ţinându-mă de celălalt braţ şi trăgându-mă în 


jos, şi arbitrul nu spune nimic. Nu e nimic nou 
pentru mine. 

Sunt mândru că am reuşit să înscriu şi să nu joc 
speriat, aşa că mă întorc în apărare fără să spun 
nimic. N-am fost niciodată genul de jucător care să 
se plângă arbitrilor, nici măcar când aceştia nu îşi fac 
treaba. 

Indy însă se ridică de pe scaun şi începe să ţipe la 
arbitri când trec pe lângă ea. 

- Hei, ce naiba a fost asta? Eşti orb? A fost faultat 
şi merită o aruncare liberă suplimentară! De ce nu 
încerci să sufli în fluier în loc s-o dai în bară cu 
meciul ăsta? 

Iubita mea e roşie la faţă şi furioasă, bătând din 
tocurile ei roşii în timp ce continuă să-i certe pe 
arbitri. 

Când aştept ca echipa cealaltă să ia mingea, stau 
cu mâinile în şolduri şi o privesc. Ethan şi Dom vin 
lângă mine. 

- Doar e propus ca MVP, pentru numele lui 
Dumnezeu! Acordă-i creditul pe care îl merită! 
Pentru ce naiba eşti plătit? Apoi adaugă niște cuvinte 
mai colorate. La naiba, te dor genunchii de la cât ai 
dat-o în bară de data asta? 

Un zâmbet amuzat ameninţă să-mi apară pe buze, 
dar clatin din cap în timp ce o privesc. 

- Iubita ta e înspăimântătoare uneori, Shay, îmi 
şopteşte Dom dintr-o parte. 

Ethan râde din partea cealaltă. 

— Știu, şi ador asta, recunosc eu mândru. 

Conducem cu şaptesprezece puncte când se 
termină meciul. 


CAPITOLUL 36 


Indy 


Îmi iau cheile şi mă îndrept spre ușă. 

- Ry, mă duc la Michaels. 

Ryan stă pe canapea, cu o carte în mâini şi 
picioarele întinse pe masa de cafea. Când mă aude, 
se încordează şi îşi lasă cartea lent în poală. 

- Poftim? 

- Mă duc la Michaels. 

— Cine naiba e Michael? 

„Poftim?“ 

Când îmi dau seama ce vrea să spună, încerc să nu 
râd. Ryan este atât de sexy când e gelos, încât o să 
prelungesc neînţelegerea. N-o să-i spun imediat că 
Michael's e magazinul de unde îmi cumpăr aţa ca să 
brodez. 

- Nu-ţi bate capul cu asta! 

- Serios, să nu-mi bat capul cu asta? Foarte bine, 
spune el şi mă privește uimit. 

- Îmi spui ce să fac doar dacă suntem amândoi goi. 

Îşi ridică din nou cartea şi se concentrează la ea. 

- Foarte bine, distracţie plăcută atunci! Dar vreau 
să ştii că eşti singura responsabilă pentru orice o să i 
se întâmple acestui Michael în seara asta. De fapt, 
ştii ce, o să-mi dea o preocupare pentru mai târziu. 

Apoi se întinde pe canapea de parcă nu este deloc 
afectat. 

Abia atunci izbucnesc în râs. 

- Eşti nebun. 


Ryan trage cu ochiul peste carte. 

- Michaels e un magazin, psihopatule! 

Ridică din umeri, fără să nege ce am spus. Şi nici 
nu-și cere scuze, de parcă dacă ar exista un bărbat 
Michael cu care m-aş vedea în seara asta, n-ar avea 
nici o problemă să acţioneze conform promisiunii 
făcute. 

Nu mă pot opri din râs şi mă aşez în poala lui. 

- Vrei să vii cu mine ca să-l înfrunţi pe Michael, în 
timp ce îmi iau ustensile noi de brodat? 

Îşi lasă capul pe canapea şi mă ia de talie. 

— Eram la un pas să spăl cu Michael pe jos. 

Îmi las capul pe umărul lui, iar Ryan reuşeşte să se 
amuze, în sfârșit, de situaţie. 

- Vrei să vin cu tine? 

Aş vrea să vină cu mine peste tot, dar oricum îi 
este greu să iasă din apartament. Acum însă, când se 
apropie de finalul sezonului, îi este practic imposibil. 

Pe lângă atenţia copleșitoare de care are parte, 
presiunea presei, a fanilor şi a conducerii pe care a 
simtit-o de când s-a întors pe teren a început să îşi 
pună amprenta. A încercat să pară neafectat, dar am 
observat că îl deranjează. 

- Nu e nevoie. O să mă duc mâine, după ce pleci în 
deplasare. 

Ryan îmi aruncă un zâmbet strălucitor. 

- Vrei să citeşti cu mine? 

- Da, te rog, continuă să-mi vorbeşti murdar! 

Îmi trec un picior peste poala lui şi îl călăresc. 

Ryan își pune o mână pe spatele meu şi se apleacă 
spre masa de cafea să ia cartea pe care o citesc. 

- Asta despre ce e? mă întreabă în timp ce mi-o 


dă. 


- Un şef al mafiei face o înţelegere cu alt şef al 
mafiei, folosindu-și fiica drept plată. E vorba de o 
căsătorie de convenienţă. Chestii normale. 

Deschid cartea și încep să citesc de acolo de unde 
am rămas. 

- De ce îţi place să citeşti ficțiune aşa de mult? mă 
întreabă fără să mă judece vreun pic. 

- Cum altcumva aş putea să trăiesc o mie de vieţi 
pe parcursul uneia singure? Frumuseţea ficţiunii este 
că te face să simţi lucruri la un nivel visceral. Poţi să 
plângi alături de personaje, să râzi cu ele. Te învaţă 
să priveşti lucrurile din perspectiva altei persoane, să 
ai empatie. În nonficţiune, pur şi simplu înveţi ceva 
în loc să înveţi să simţi lucrul respectiv. 

- Dar deja simţi mai mult decât majoritatea 
oamenilor pe care îi cunosc. 

Ryan îşi închide cartea, îşi înclină capul şi mă 
priveşte cu o blândeţe despre care nu ştiam că exista 
când m-am mutat prima oară aici. 

- N-ai mai citit așa de mult în ultimul timp. 

- Asta pentru că nu simt nevoia să trăiesc în 
realitatea altcuiva. Îmi place prea mult ce mi se 
întâmplă zilele astea. 

Îmi zâmbeşte şi gropiţele ies şi ele la iveală. Apoi 
Ryan începe să mă mângâie pe coapse. 

— Pot să citesc din cartea ta? 

- Serios? 

Încuviinţează entuziasmat. 

— Bine, stai să găsesc ceva ce ţi-ar plăcea... 

Ryan mă opreşte. 

— Vreau să citesc de unde ai rămas. 

„O să fie interesant.“ 


Îi dau cartea și-l privesc cu atenţie în timp ce se 
reazemă de canapea şi începe să citească. Face 
imediat ochii mari, pentru că am rămas la o scenă 
foarte explicită în care personajul feminin principal 
are parte de o partidă de sex oral chiar pe biroul 
şefului mafiei, apoi acesta omoară pe cineva. 

- La naiba, e foarte sexy, spune Ryan, așezându-se 
mai confortabil pe canapea, de parcă are de gând să 
stea acolo până ce o să termine toată cartea. 

— Asta spuneam şi eu! 

Cu o mână ţine cartea mea, iar cu cealaltă mă 
apucă de talie şi mă trage aproape de el. Am 
picioarele desfăcute în jurul lui şi mă frec de el. Abia 
apoi îmi dau seama că asta voia. 

- Ăsta e un manual despre cum să satisfaci o 
femeie. De ce nu citesc mai mulţi bărbaţi aşa ceva? 

Mă sprijin cu un braţ deasupra lui. Privirea lui 
Ryan rămâne fixată asupra paginilor până când îmi 
frec şoldurile de ale lui şi îi atrag atenţia. Când își 
ridică privirea spre mine, văd imediat cum i se 
umple de dorinţă. 

- Cred că e cel mai sexy lucru pe care l-am văzut 
vreodată, recunosc eu. 

- Serios? 

Ryan lasă cartea jos şi îşi strecoară mâinile în părul 
meu ca să mă tragă spre el. Apoi mă sărută atât de 
apăsat, încât îi simt intensitatea în toate celulele 
corpului. 

Îl simt cum scoate un geamăt când mă sărută, iar 
sunetul disperat mă face să mă frec de el. Faptul că 
este atât de vocal şi dezlănţuit prin sunetele pe care 
le scoate face parte din sex-appealul lui. E încrezător 
şi nu-i este teamă să-mi arate ce efect am asupra lui. 


Mâna îmi alunecă sub cămaşa lui, dar în clipa în 
care îi ating pielea aud o bătaie la ușă. 

- Nu, chestia asta nu o să se întâmple. Urmează să 
pleci pentru patru zile. Să nu te prind că deschizi 
uşa! 

Ryan râde. 

Bătaia la uşă se aude din nou. 

Îmi dau ochii peste cap şi cobor din poala lui, 
aşezându-mă pe canapea lângă el şi lăsându-l să 
deschidă ușa. 

- Ce ciudat că David nu m-a anunţat dinainte, 
spune Ryan când se uită pe vizor. Ah, e Kai. 

Nu e de mirare că David nu a sunat. Şi Kai 
locuieşte în clădirea asta. 

— Salut. 

- Salut. Bună, Indy, spune Kai şi îmi face cu mâna. 

- Ia te uită, este chiar Clark Kent al baseballului. 
Cărui fapt îi datorăm această onoare? 

Kai Rhodes stă în uşă și zâmbeşte când aude 
porecla. E un tip chipeş. Foarte înalt, cu păr negru 
ondulat şi ochelari cu ramă neagră. Ca să nu mai 
spun că zâmbetul ăla fermecător ar topi orice femeie 
pe loc. Tocmai de asta nu înţeleg de ce e în 
continuare singur. Are atâtea calităţi, ca să nu mai 
spun că este unul dintre jucătorii de top din baseball. 

Și nici nu am apucat să-l pomenesc pe bebelușul 
adorabil pe care îl ţine în braţe, care este vizitatorul 
meu preferat. 

- Vă cer o mare favoare. În seara asta avem cina de 
dinaintea sezonului cu câţiva fani care au bilete de 
sezon şi mi-am concediat bona. 

- Din nou? 

- Da, din nou. 


Kai evită contactul vizual, pentru că este deja a 
şasea bonă pe care a concediat-o de când îl cunosc. 

Ryan, antrenorul lui Kai şi agentul lui, inclusiv 
restul coechipierilor, l-au bătut la cap să găsească o 
bonă în care are destulă încredere ca să-şi lase fiul cu 
ea, ca să nu le mai concedieze după o singură 
săptămână. Iar acum, când sezonul de baseball stă să 
inceapă, e şi mai important să găsească persoana 
potrivită. Are nevoie de o persoană dispusă să 
călătorească împreună cu echipa pentru programul 
haotic al Ligii Majore de Baseball, din moment ce 
Kai este un tată singur. Să fiu sinceră, mi-am pierdut 
speranţa că o să găsească persoana potrivită. 

- O să mă întorc în mai puţin de două ore, o să mă 
grăbesc, iar Max mai mult o să doarmă, continuă 
Kai. 

Ryan se uită la mine şi aşteaptă să-mi dau cu 
părerea. Cu toate că seara noastră anunţa că avea să 
arate foarte diferit, profit de orice ocazie ca să îl iau 
pe Max în braţe. 

- Da, mi-ar plăcea să avem grijă de el. Nu te grăbi, 
Kai, răspund eu. 

— Sunteţi cei mai tari, ne spune el în timp ce-i dă 
geanta cu scutece lui Ryan. Are aici tot ce-i trebuie. 
Într-o oră va trebui să mănânce, iar după asta 
probabil o să doarmă până ce mă întorc acasă. Vă 
rog să mă sunaţi pentru absolut orice. Dacă nu o să 
mănânce sau n-o să doarmă, o să mă întorc imediat. 
Aveţi o listă cu contacte de urgenţă în geantă. Dar 
sunaţi-mă dacă... 

- Kai, o să fie bine. Du-te la muncă şi nu-ţi face 
griji pentru noi, spun eu, ridicându-mă de pe 
canapea. Aş vrea să-i mai spun că m-am născut să 


fac asta, dar probabil l-aş speria pe Ryan. Trebuie să- 
mi iau doza de bebeluși. 

Întind braţele, iar Kai mi-l dă pe fiul lui adormit. 

— Să mă sunaţi pentru orice, ne imploră Kai. 

— Sigur că da. Ne vedem mai târziu, îi spune Ryan. 

Închide uşa și aşază geanta cu scutece pe insula 
din bucătărie, în timp ce eu mă legăn şi sper că Max 
nu o să devină morocănos după plecarea tatălui său. 

- Nu am crezut că așa o să fie seara noastră. 

Îi arunc un zâmbet înțelegător. Urmează să fie 
plecat patru zile şi era convins că o să facă sex în 
seara asta. De mai multe ori. 

În timp ce îl legăn pe Max prin apartament, el 
adaugă: 

- Mă duc să pregătesc cina. 

Nu trec nici zece minute, că Max începe să plângă. 
Încerc să îl alint și să-i vorbesc pe un ton liniștitor, îi 
frec spatele, dar nimic nu merge. E supărat. 

Ryan se uită peste umăr de la locul lui de lângă 
aragaz. 

— Vrei să încerc şi eu? 

Am avut grijă de Max de câteva ori de când m-am 
mutat, iar Ryan nu l-a ţinut în braţe nici măcar o 
dată. 

— Serios? Credeam că ţi-e frică de el. 

Asta îl amuză. 

— Fii serioasă! Singurul motiv pentru care nu l-am 
luat e că ştiu cât de mult îţi place să-l ţii în braţe, dar 
am avut grijă de Max de mai multe ori înainte să te 
muţi aici. Nu mi-e frică, Blue. 

Nu ştiu de câte ori o să mă mai surprindă bărbatul 
ăsta, dar este tipic pentru Ryan să nu spună nimic 
până ce nu trebuie s-o facă. 


Max plânge din nou și, oricât de mult mă doare să 
recunosc, nu mă vrea pe mine acum. 

Ryan îl ia şi îl așază cu capul pe umăr. Îl ţine 
relaxat, cu un singur braţ, iar cu cealaltă mână 
continuă să pregătească cina, de parcă nu s-a 
schimbat nimic. În bucătărie răsună cea mai dulce 
voce în timp ce Ryan îi cântă lui Max la ureche. Jur 
că ovarele mele s-au activat pentru că l-am văzut pe 
Ryan cu un bebeluș în braţe în timp ce-mi pregătește 
cina. Cred că e unul dintre cele mai sexy lucruri la 
care am fost martoră vreodată. 

ÎI linişteşte şi îl pupă pe cap, iar cel mic este fericit 
şi se ghemuiește la gâtul lui Ryan. 

Iubitul meu îmi aruncă un zâmbet cu subinţeles 
peste umăr. Se vede că este foarte mândru de el 
însuşi şi trebuie să recunosc că şi eu simt acelaşi 
lucru. 

Ryan continuă să gătească în timp ce eu îi privesc 
pe amândoi, iar de câteva ori chiar reuşeşte să-l facă 
pe Max să chicotească. Mă ofer să-l ajut, dar refuză. 
Îmi spune că se descurcă, iar după cum arată 
lucrurile, nu pot să nu-l cred. Totul vine natural cu 
Max, iar asta mă face să îmi dau seama că vreau să 
am viaţa asta cu el. 

Mereu mi-am dorit să fiu mamă. Evident, primul 
motiv pentru care m-am mutat cu el a fost să pun 
destui bani deoparte ca să pot transforma acel vis în 
realitate. Însă acum nu mai e vorba doar de acea 
dorinţă înnăscută de a deveni părinte. Acum vreau 
să am un copil cu el. 

Poate că e groaznic să recunosc aşa ceva, dar într- 
un fel am fost egoistă când mi-am dorit copii. Eu 
voiam să devin mamă. Eu voiam să am copii şi, 


pentru prima oară în viaţa mea, există şi altă 
persoană pe care mi-o imaginez alături de mine pe 
acest drum. 

Aduce mâncarea pe canapea, iar când mă ofer să îl 
hrănesc pe Max ca să mănânce el primul, refuză. Îi 
dă de mâncare şi îmi spune să nu-l aştept, ca să nu 
mi se răcească mâncarea. 

Max adoarme înainte să termine tot biberonul, 
exact cum a spus tatăl lui că avea să facă, iar Ryan se 
aşază pe canapea. Bebelușul îi doarme la piept, în 
timp ce el îşi mănâncă cina ceva mai rece. 

Îşi umple furculita de paste şi îmi zâmbeşte cu 
gura plină şi un bebeluș adormit la piept. 

Simt nevoia să vorbesc. Vreau să spun cât de 
natural pare totul sau cât de sexy e să-l văd atât de 
încrezător cu un bebeluş, dar nu spun nimic. Nu 
vreau să-l sperii şi să-i dau vreun motiv să aibă dubii 
în privința mea. Bărbatul s-a abținut de la sex ani 
întregi pentru că n-a vrut să dea cuiva ocazia să 
profite de el. Pentru că îi era teamă. 

Dar şi eu sunt la fel de înspăimântată că n-o să-şi 
dorească niciodată lucrurile pe care le vreau eu. 
Seara asta nu face decât să-mi amintească faptul că 
în urmă cu puţin timp mi-a spus cât de diferit e 
viitorul lui faţă de cel pe care mi-l doresc eu. 


CAPITOLUL 37 


Ryan 


— Ştii că aţi pierdut aseară. 


— Evident. 

Încerc să nu-mi dau ochii peste cap în faţa 
reporterului care stă în al treilea rând al conferinței 
de presă din dimineaţa asta, doar că afirmaţia lui a 
fost cel mai evident lucru pe care l-am auzit 
vreodată. 

- Asta înseamnă că, dacă o să pierdeţi unul din 
următoarele două meciuri, echipa Chicago Devils nu 
o să aibă şansa să ajungă în play-ofturi. 

— Ai şi o întrebare? 

Se aude un chicotit în sala plină de reporteri. 
Niciodată nu am avut o asemenea atitudine față de 
presă în toată cariera mea. De obicei, sunt calm şi 
diplomat, dar aseară am pierdut meciul, am zburat 
toată noaptea şi am fost băgat imediat într-o 
conferinţă de presă, înainte să ajung măcar acasă. 

Ultimul lucru de care am nevoie, în timp ce sunt 
nedormit şi sufăr din cauza înfrângerii, e să am de-a 
face cu un reporter care spune lucruri evidente. 

- Cum te simţi în privinţa asta? 

- Nu prea bine. Înfrângerea a fost din cauza mea, 
sunt foarte conştient de asta. După ce m-am întors 
din pauza provocată de accidentare, am ştiut ce se 
aştepta de la mine şi nu m-am ridicat la nivelul 
aşteptărilor. 

Am pierdut cu două puncte în fața echipei din 
Sacramento, iar asta a fost din cauza mea, pentru că 
am ratat aruncarea câștigătoare de trei puncte. 

În cameră se ridică mai multe mâini, iar 
coordonatorul de presă al echipei îl alege pe 
următorul reporter care o să pună o întrebare. 

- Există zvonuri în Ligă despre un posibil schimb 
dacă nu veţi ajunge în play-off în sezonul ăsta. Ce fel 


de presiune simţi pentru că trebuie să aduci acasă 
următoarele două victorii? 

Mă uit la Ron Morgan, care stă în spatele camerei, 
cu braţele încrucişate. Nu are nici o expresie şi nu 
pot să îmi dau seama ce gândeşte. Chiar se gândeşte 
să mă schimbe? Toată săptămâna am auzit că aşa ar 
fi. 

Nu simt presiune doar din partea oraşului şi a 
organizaţiei care vrea să duc echipa în play-ofturi, 
dar pe lângă toate astea pun și eu presiune pe mine 
din moment ce iubita mea, sora şi viitorul cumnat 
sunt şi ei în Chicago. 

În viaţa mea nu am fost atât de stresat din cauza a 
două meciuri. 

- Nu simt presiune, mint eu. Ştiu ce am de făcut, 
ce trebuie să facă echipa ca să învingem. Și asta o să 
facem. 

Mă uit la Ron, care încuviinţează. 

- Următoarea întrebare, continuă coordonatorul 
nostru, în timp ce mă pregătesc de alte întrebări la 
care nu vreau să răspund. 


Îmi târăsc geanta peste pragul ușii, fericit că am 
ajuns în sfârşit acasă. 

Sunt mort de oboseală. Nu am dormit deloc în 
avion, m-am tot gândit la înfrângerea de aseară. Nu 
vreau decât să o găsesc pe Indy, să o trag în patul 
meu și să dorm toată ziua. 

- Indy! Blue, sunt acasă. Unde eşti? 

Verific în camera mea şi în fosta ei cameră, la duş 
şi în bucătărie. Nu e acasă. Îmi iau telefonul să o sun, 


dar văd că am deja un mesaj de la ea. 
xX 


Blue: Trebuie să-ţi spun ceva când ajung 
acasă. Am fost atât de entuziasmată că o 
să te văd, încât n-am putut să dorm! Am 
ieşit să iau două cafele pentru noi și una 
pentru Dave, în caz că te întorci înaintea 
mea! 


Zâmbesc şi mă aşez pe banca de la intrare, unde 
îmi dau jos pantofii. Sunt prea epuizat ca să fac asta 
stând în picioare şi sunt destul de sigur că o să stau 
aici până când se întoarce iubita mea, ca să mă ducă 
în pat. 

Mă întind şi-mi bag pantofii sub bancă, dar dau 
peste un băț alb de plastic cu capul albastru sub unul 
dintre picioarele de lemn. De parcă a fost lăsat acolo 
şi uitat. 

Casa mea este mereu foarte ordonată şi până şi 
Indy stă mai bine la capitolul ăsta, aşa că e foarte 
uşor să observ când ceva nu e la locul lui. 

În clipa în care îl ating, ştiu exact ce este, iar inima 
mea panicată are senzaţia că ştie deja ce urmează să 
văd. Şi, într-adevăr, am confirmarea chiar în fața 
ochilor. 

N-are cum să fie adevărat. Cum s-a întâmplat aşa 
ceva? Mă rog, ştiu CUM, dar mereu ne-am protejat. 
Mereu am fost atenţi. Indy mi-a spus că ar fi nevoie 
de un miracol ca asta să se întâmple în mod natural. 
Deci cum naiba s-a ajuns la aşa ceva? Şi de ce e testul 
ăsta aici? Ca să-l ascundă de mine? 

Evident că nu minţea când mi-a zis că trebuie să 
îmi spună ceva când ajunge acasă. Am în mână 
testul ei de sarcină care este în mod clar pozitiv. 

Testul pozitiv de sarcină al lui Indy. 


CAPITOLUL 38 


Indy 


Intru valvârtej pe uşă cu mai multe cafele în mână, 
pentru că nu l-am mai văzut pe Ryan de patru zile şi 
sunt înfometată după atenţia lui. În plus, trebuie să-i 
spun că părinţii mei şi-au cumpărat bilete şi ne vor 
vizita în curând. Abia aştept să se întâlnească față-n 
faţă. 

Însă dau peste el pe banca de la intrare. Stă cu 
coatele rezemate de genunchi şi cu capul lăsat în jos. 

- Bună! Ţi-am dus dorul! 

Îşi înalță capul, dar nu se uită la mine, ci se 
concentrează la tavan. Privirea îi este plină de prea 
multe emoţii pe care nu le pot defini. 

Pun cafelele pe insula din bucătărie şi mă aşez 
între picioarele lui, mângâindu-l pe păr. 

- Ce s-a întâmplat? Eşti supărat din cauza 
meciului de aseară? 

Râde, însă sunetul nu are nimic amuzat şi nici nu 
este însoţit de un zâmbet. 

- Nu. 

- Bun, atunci ce te deranjează? 

Clatină din cap, incapabil să îşi găsească cuvintele. 

Încerc să schimb tonul conversaţiei şi inspir adânc. 

— Am o veste palpitantă pentru tine! 

În clipa aceea, întinde un băț mic din plastic. 

— Ştiu deja. 

— Ce e ăla? 

Nu spune nimic. 


- E un test de sarcină? 

— Evident, Indy. De cât timp ştii? 

Stai un pic, ce? 

Într-un final, se uită la mine. Evident că nu e 
supărat din cauza meciului de aseară. De fapt, nu e 
supărat deloc. E speriat. De parcă toate nesiguranţele 
lui se transformă în realitate în acest moment şi toate 
au faţa mea. 

- Nu e nimic de zis, Ryan, îi spun eu cu blândeţe. 

- Ai făcut asta ca să... 

Se opreşte, apoi clatină din cap. 

Fac ochii mari și mă dau în spate, cât mai departe 
de el. 

- La naiba! 

Se întinde după mine şi-i aud regretul din voce, 
dar tot aleg să stau departe. 

- Nu, nu am vrut să spun asta. 

- Pune întrebarea, Ryan! 

Se ridică, clatină din cap şi se îndreaptă uşor spre 
mine, dar în același timp mă retrag. 

- Nu, iubito, nu am vrut să spun asta. 

Teama clocoteşte în mine. 

- Pune naibii întrebarea, Ryan! Refuz să plâng 
când el refuză să vorbească. Sunt prea furioasă ca să 
plâng. Prea supărată că m-am îndrăgostit de un 
bărbat care mi-a spus foarte clar că nu vrea același 
lucru ca mine de la bun început. Haide, întreabă-mă 
dacă am făcut asta dinadins! Doar asta voiai să spui, 
nu-i aşa? 

Pe faţa lui se citeşte regretul. 

- Nu vreau să dau vina pe tine, Indy, doar sunt 
foarte speriat şi epuizat şi nu mai gândesc limpede. 
Nu reacţionez aşa cum ar trebui. 


Pentru prima oară, nu sunt eu cea emotivă din 
relația noastră. El e la un pas să plângă şi nu ştiu 
sigur dacă asta se întâmplă pentru că are impresia că 
sunt însărcinată şi e ultimul lucru pe care şi-l doreşte 
sau deoarece are impresia că l-am trădat rămânând 
însărcinată. 

Ocoleşte insula din bucătărie ca să ajungă la mine, 
dar eu păstrez distanţa şi merg cu spatele, lipindu- 
mă de uşă. 

- Blue, te rog! 

Pare şi trist, şi rănit, iar o parte din mine vrea să-l 
îmbrăţișeze. Însă cea mai mare parte din mine este 
furioasă pentru că a putut să se gândească că i-am 
întins o capcană, chiar şi numai pentru o secundă. 

- Ryan, nu are de ce să-ţi fie frică. Nu sunt 
însărcinată. Ar fi un miracol dacă s-ar întâmpla 
vreodată, aşa că mulțumesc pentru că mi-ai amintit 
că ultimul lucru pe care ţi-l doreşti în viaţă e exact 
lucrul pe care eu mi-l doresc cel mai mult. Niciodată 
nu am fost pe aceeaşi lungime de undă, nu-i aşa? 

- Indy, am nevoie doar de un minut ca să procesez 
informaţia. Nu mă aşteptam la asta, spune el 
încruntat. 

Evident că ignoră partea în care i-am spus că nu 
sunt însărcinată. Poate că e şocat. Poate că nu 
reuşeşte să proceseze informaţia. Încerc să-i înțeleg 
temerile, dar refuz să-mi petrec viaţa convingând alt 
bărbat să vrea acelaşi lucru pe care-l vreau eu. 

— Ştii, uneori îmi doresc să ai un loc de muncă 
normal. Atunci ai crede că lumea poate să te 
iubească fără să aibă motive ascunse. Îmi iau cheile 
de pe insulă şi ies repede pe hol. Ai tot timpul din 
lume să procesezi informaţia. 


- Indy! îl aud prin ușă, dar nu mă întorc. 


CAPITOLUL 39 


Ryan 


Ar trebui să mă duc după ea, dar nu pot. Nu sunt 
capabil decât să mă plimb prin living în timp ce mă 
alarmez. 

M-am pierdut complet. Nu-mi amintesc jumătate 
din ce mi-a spus, dar ştiu că am dat-o în bară. 

Nu am vrut să reacţionez aşa, dar, Dumnezeule, ce 
expresie avea! Nici măcar nu a plâns, iar asta este cea 
mai înspăimântătoare parte. Iubita mea sensibilă nu 
a fost deloc emotivă. A fost rănită, iar eu i-am 
provocat asta. 

Și eu îmi doresc un copil, doar că nu m-am 
aşteptat să se întâmple aşa de repede. Sunt genul care 
planifică, se pregăteşte. Voiam să-i întâlnesc părinţii, 
să o cer în căsătorie şi abia apoi să fac tot ce îmi stă 
în putere ca să o transform în mamă. Nu sunt 
obişnuit ca lucrurile să nu meargă conform planului. 
Nu sunt genul care să viseze pur şi simplu şi să spere 
că o să se întâmple ceva. 

Sau, mai bine spus, nu visam înainte să o întâlnesc 
pe ea. 

Pentru o fracțiune de secundă, am văzut-o pe 
Marissa în faţa mea. Am retrăit ziua când mi-a spus 
că e însărcinată. Am trecut prin toate emoţiile pe 
care le-am simţit în acele nouă luni în care am crezut 
că aveam să devin tată. Am fost transportat înapoi în 


acea seară de la spital când am aflat că fiica ei nu era 
şi a mea. Am fost ţinta fiecărei secunde dureroase 
din acea zi înainte să dispară ceața şi să o văd pe 
Indy în faţa mea. 

Indy nu e ca Marissa. Niciodată nu a fost şi, cu 
toate astea, am tratat-o de parcă erau una şi aceeaşi 
persoană. 

Dumnezeule, care e problema mea? Acum, după 
ce am procesat informaţia, sunt pe cât de încântat, 
pe atât de înspăimântat că am stricat ceea ce ar fi 
trebuit să fie una dintre cele mai frumoase zile ale 
vieții noastre. 

Cred că e așa de supărată! Asta e tot ce şi-a dorit 
vreodată, iar eu am făcut-o să creadă că un copil nu 
făcea parte şi din planurile mele. Tocmai când mă 
îndrept spre uşă, ca să mă duc spre ea, aceasta se 
deschide larg. Însă, în loc de iubita mea, o văd pe 
Stevie, care intră valvârtej în casa noastră. 

- Vee, ce faci aici? 

Nu se uită la mine şi nici nu răspunde. Pur și 
simplu îmi caută prin apartament, ridicând perne şi 
trăgând de sertare. Se duce în baie şi o urmez. Văd 
că şi acolo scotoceşte peste tot. Într-un final, o 
opresc când începe să caute disperată prin coşul de 
gunoi de la baie, mă aplec şi i-l iau din mână. 

— Stevie, ce se întâmplă? 

Se ridică împreună cu mine şi mă priveşte panicată 
şi îngrijorată. Are ochii umezi, iar buzele încep să-i 
tremure. 

- Ryan, sunt... 

Apoi se uită la mâna mea. 

- Unde ai găsit ăla? 


Văd că testul de sarcină al lui Indy îmi iese din 
pumn. 

La naiba, nu ar fi trebuit să afle aşa! Ar fi trebuit să 
fie de față şi Indy, dar nu pot să-mi mint sora în 
momentul când mă simt cel mai vulnerabil. 

Îmi studiază faţa şi mă fixează cu privirea. 

— Ai plâns? 

— Vee, Indy e însărcinată. 

Stevie închide ochii, inspiră adânc şi lacrimile îi 
curg pe obrajii pistruiaţi. 

- Ba nu e, Ryan. Deschide ochii, care sunt în 
continuare înlăcrimaţi, dar în acelaşi timp îmi 
zâmbeşte. Eu sunt. 

- Poftim? 

— Ăla e testul meu. Zâmbetul îi devine şi mai larg, 
dar în acelaşi timp parcă îşi cere şi iertare. Zee era 
acasă ieri, iar Indy avea treabă în oraş. Ştiam că 
apartamentul e gol, aşa că am venit aici ca să fac un 
test. Mă rog, şase teste. Lacrimile continuă să-i curgă 
pe faţă şi le şterge cu mâneca bluzei. De dimineaţă 
am găsit doar cinci şi nu am vrut ca Indy să-l 
găsească pe al şaselea. 

Simt un gol în stomac când îmi dau seama că 
testul ăsta nu este al lui Indy. Sunt dezamăgit, dar 
alung sentimentul și procesez ce mi-a spus sora mea. 

— Stevie, eşti însărcinată? 

Vocea îmi tremură în timp ce lacrimile îmi dau 
târcoale. 

Sora mea încuviințează şi râde, după care începe 
să plângă cu lacrimi mari. 

O iau în braţe şi o strâng la piept, acoperindu-i faţa 
cu mâinile. 

- Hei, de ce plângi? 


- Nu ştiu. Tu de ce plângi? 

- Pentru că sora mea geamănă o să devină mamă 
şi asta înseamnă că eu o să fiu unchi. 

- Mi-e teamă. 

- De ce? 

- Pentru că, spre deosebire de tine, eu nu am visat 
la asta toată viaţa mea. Nu m-am gândit la copii 
decât după ce l-am întâlnit pe Zee. 

— Stevie, o să fiți cei mai buni părinţi. Dacă vor 
semăna cu tatăl lor, e posibil să avem ceva probleme, 
dar... 

În sfârşit, râde. 

— Sper că vor fi exact ca el. 

— Zee ştie? 

- Nu încă. O să-i spun azi. Se îndepărtează, apoi se 
şterge pe față. Poţi să-mi faci o favoare, te rog? Lasă- 
mă să-i spun eu lui Indy. Vreau să afle de la mine. 
Sunt atât de fericită, dar nu vreau să mă mândresc cu 
asta. Asta e tot ce şi-a dorit în viaţă. 

Un val de regret mă lovește cu putere când îmi 
amintesc, în sfârşit, tot ce mi-a spus. 

„Nu sunt însărcinată. Ar fi un miracol dacă s-ar 
întâmpla vreodată, aşa că mulţumesc pentru că mi- 
ai amintit că ultimul lucru pe care ţi-l doreşti în viață 
e exact lucrul pe care eu mi-l doresc cel mai mult. 
Niciodată nu am fost pe aceeaşi lungime de undă, 
nu-i aşa?“ 

— Stevie... 

Îmi pun mâinile în cap, mă întorc şi încep să mă 
plimb agitat prin dormitor. Încerc să respir destul de 
profund ca să-mi umplu plămânii cu aer. 

— Stevie, am dat-o în bară rău de tot. Indy a venit 
acasă entuziasmată să-mi spună ceva, iar eu am 


crezut că testul era al ei. Nu am gestionat lucrurile 
foarte bine. Indy a crezut că o să întreb dacă a făcut- 
o dinadins. Nu cred că urma să întreb asta, dar nu 
pot să garantez nici că nu aş fi făcut-o. 

- Ryan, spune-mi că nu e adevărat! 

- Mi-am amintit tot ce s-a întâmplat cu Marissa şi 
m-am speriat. Am intrat în panică. Iar ea a fost atât 
de rănită, încât nici măcar nu a plâns. Doar s-a uitat 
la mine de parcă am trădat-o. Ceea ce am și făcut. 
Cred că am trădat-o. Asta e tot ce îşi doreşte şi i-am 
lăsat impresia că eu nu simt la fel. 

Sora mea îşi ascunde faţa în mâini. 

- Ryan, e foarte posibil ca Indy să nu poată 
rămâne însărcinată fără ajutor. 

- Știu asta. Dumnezeule, sunt un idiot! Nu 
gândeam limpede. 

— Cred că e aşa de tristă. 

- l-am lăsat impresia că nu vreau acelaşi viitor ca 
ea şi probabil crede că am dus-o cu zăhărelul tot 
timpul ăsta, fără să am de gând să-i ofer viaţa pe care 
şi-o doreşte. 

- Şi aşa e? Ryan, te iubesc mai mult decât pe 
oricine altcineva, dar, dacă există şi o părticică cât de 
mică din tine care nu îşi doreşte acelaşi lucru ca ea, 
atunci trebuie să o laşi în pace. A irosit prea mult 
timp stând cu cineva care a dus-o cu zăhărelul și nu 
te pot lăsa să-i faci acelaşi lucru. 

Cu toate că Stevie este jumătatea mea, sunt lucruri 
pe care nici măcar ea nu le ştie. Paşi pe care i-am 
făcut ca să-i ofer lui Indy viitorul pe care şi-l doreşte. 
Viitorul pe care mi-l doresc şi eu. Mereu mi-am 
dorit o familie, dar acum îmi doresc asta mai mult ca 
oricând, după ce am aflat că pot face lucrul ăsta în 


acelaşi timp cu sora mea şi am crezut pentru o 
fracțiune de secundă că e însărcinată. 

- Nu aş permite niciodată să ajungem în punctul 
ăsta dacă nu aş fi pe aceeaşi lungime de undă cu ea. 
Am văzut prin ce a trecut şi nu i-aş face niciodată 
aşa ceva. 

Stevie încuviinţează. 

- Trebuie să mă duc să vorbesc cu ea. Să-mi cer 
scuze. Crezi că s-a dus la tine acasă? 

- Nu cred. Ştii cât de deşteaptă e. Sunt sigură că și- 
a dat seama deja că era testul meu. Cred că știu unde 
e posibil să fie, dar, Ryan, trebuie să vorbesc mai 
întâi cu ea. 

Îmi iau din nou sora în braţe şi o pup pe creştet. 

- Mă bucur aşa de mult pentru tine, Vee! O să fii o 
mamă incredibilă, iar Zanders o să fie cel mai bun 
tată. 

- Şi tu, Ryan, la momentul potrivit. Până atunci, o 
să fii cel mai tare unchi. Sunt convinsă. 


CAPITOLUL 40 


Indy 


Apartamentul lui Rio duhneşte a puşti. 

Are grămezi peste grămezi de haine şi o mulțime 
de doze de bere goale, iar în casă era un zgomot 
incredibil când am ajuns, în timp ce el şi alți trei 
băieți din echipa de hochei jucau Xbox pe un ecran 
imens din cinematograful lui personal. 


Însă nu pot să mă plâng. În clipa în care a deschis 
ușa şi a văzut că eram plânsă, şi-a dat colegii afară şi 
mi-a adus cearşafuri curate pentru dormitorul de 
oaspeţi. 

— Ind, ai un vizitator, spune Rio din uşă. 

E mijlocul dimineţii, dar eu sunt tot în pat şi stau 
cu spatele la uşă. 

- Nu vreau să vorbesc cu Ryan. 

- Dar cu mine? 

Mă întorc când aud vocea lui Stevie şi o văd 
rezemată de cadrul uşii împreună cu Rio. Buclele îi 
arată minunat, dar privirea ei doar îmi aminteşte de 
geamănul ei şi de teama pe care am văzut-o în ochii 
lui de dimineaţă. 

Nu ştiu dacă o să pot uita vreodată teroarea de pe 
faţa lui Ryan şi sunt foarte recunoscătoare că testul 
nu a fost al meu. Oricât de mult îmi doresc o familie, 
prefer să fiu singură decât să am un partener care se 
simte blocat alături de mine. 

— Pe tine te accept. 

Stevie zâmbeşte, iar Rio ne lasă singure. 

Prietena mea cea mai bună se urcă în pat şi mă ia 
în braţe. 

- Ce plăcut e, oftez eu. Fratele tău mereu vrea să-l 
ţin eu în braţe. 

O simt că râde în spatele meu. 

- Nu mi-ai trimis ştirea zilei azi. 

- Ei bine, ştirea zilei e că fratele tău nu vrea acelaşi 
lucru ca mine şi nu ştiu ce înseamnă asta pentru noi. 

- Ţi-a spus el asta? mă întreabă şi mă mângâie pe 
brat. 

În clipa aceea, lacrimile încep să mi se reverse pe 
pernă. 


- Stevie, ar fi trebuit să-l vezi. A fost absolut 
înspăimântat. Am evitat subiectul pe tot parcursul 
relaţiei, în speranța că o să fie mai deschis la 
momentul potrivit. Dar de dimineaţă a fost foarte 
clar că niciodată nu o să fie pregătit pentru un copil. 

Stevie nu spune nimic. 

— Te iubesc, dar n-ar trebui să port conversaţia asta 
cu tine. Ryan are nevoie de tine. 

- Indy, eşti prietena mea cea mai bună. 

— La fel ca el. Pot să te asiguri că e în regulă? Să stai 
cu ochii pe el? Eu nu sunt capabilă să fac asta acum. 

- Sigur că da, spune ea şi mă strânge mai tare în 
braţe. 

Apoi mă întorc cu fața spre ea. 

— Chiar eşti însărcinată? 

Văd că i se umezesc ochii şi, cum nu poate să 
vorbească, doar încuviinţează. 

- Vee, e incredibil! Mă bucur aşa de mult pentru 
tine! Cu genele pe care o să le moștenească, 
bebeluşul o să fie absolut superb. 

Amândouă râdem şi plângem în timp ce ne ţinem 
în braţe. Ea probabil din cauza hormonilor, iar eu 
pentru că aşa sunt construită, 

- Mi-a fost aşa de teamă să îţi spun. 

- De ce? 

- De ce crezi, Indy? Şi, colac peste pupăză, Ryan a 
presupus că e vorba de tine. Dumnezeule, mă simt 
oribil! 

- Să nu îndrăzneşti! Mă bucur aşa de mult pentru 
tine şi Zanders, îi spun în timp ce o privesc în ochi şi 
îi dau buclele după ureche. 

- Serios? 


- Bineînţeles! O să-l răsfăţ enorm pe bebelușul 
ăsta. Sper că o să aibă un dulap destul de mare, 
pentru că, avându-ne pe mine şi pe tatăl lui, va avea 
cea mai impresionantă garderobă posibilă. 

Stevie zâmbeşte şi, cu toate că nu aş spune 
niciodată aşa ceva cu voce tare pentru că nu vreau să 
se simtă prost, sora iubirii vieţii mele urmează să 
clădească o familie, iar asta mă face să-mi doresc și 
cu să trăiesc acelaşi lucru în paralel cu ea. 

- Promite-mi că, dacă nu o să fiu cu Ryan, tot o să 
fiu mătuşa Ind. 

- Mereu o să fii mătuşa Ind, îmi zâmbeşte ea tristă. 
Doar vorbeşte cu el, bine? Când o să fii pregătită. 

Încuviinţez şi îmi şterg obrajii umezi, iar ea face la 
fel. 

- Ce patetice suntem, spun eu amuzată. 

- Cele mai patetice, zice prietena mea şi mă 
strânge în braţe. Te iubesc. 

— Şi eu te iubesc. 

- Să mai spună cineva că fanteziile nu se 
îndeplinesc! Voi două îmbrăţişate în patul meu? 
Dumnezeule! 

— Rio, ieşi afară! 

Arunc cu perna în el şi-l lovesc direct în faţă. 

— A mai venit cineva să te vadă. 

Stevie are un zâmbet înţelegător. 

- Nu trebuie să vorbeşti cu el dacă nu eşti 
pregătită. 

- Nu sunt şi oricum nu are ce căuta aici. Ar trebui 
să fie la antrenament, îi spun eu lui Rio. 

Îl văd cum inspiră adânc, de parcă urmează să-i 
spună idolului său să plece, iar adevărul e că exact 
asta o să facă. Rio ne lasă singure din nou. 


- Ai nevoie de ceva? Apă? Mâncare? Cum te simţi? 
o întreb eu. 

- Trebuie să-i spun lui Zee că o să devină tată. 

- Poftim? Stevie Renee Shay, glumești? Am aflat 
înaintea lui? exclam eu în timp ce mă ridic. 

- Voiam să mă asigur că eşti bine, spune prietena 
mea, ridicându-se de pe pat. 

- Te rog, spune-i lui Zee Daddy Zanders că o să 
devină tată! 

- Numele lui trecut în telefonul meu o să capete cu 
totul alt înţeles, nu-i așa? 


- Omule, te rog, lasă-mă să vorbesc cu ea! Deja te- 
am lăsat să mă alungi de dimineaţă. 

Sunt în camera de oaspeţi a lui Rio, unde am plâns 
înainte să dorm toată după-amiaza, iar acum aud 
vocea lui Ryan. Nu ştiu cât e ceasul, pentru că am 
avut telefonul închis toată ziua. Se pare că e epuizant 
să accepţi că n-o să-ţi petreci viaţa cu persoana pe 
care o iubeşti. 

- Ryan, ştii că te venerez, dar când îți spun să nu 
intri în casa mea şi nu îţi ceri un autograf pe posterul 
pe care-l am cu tine în camera mea de jocuri, chiar 
îmi testez limitele. Dar Indy nu e pregătită, şi ea e 
una dintre persoanele mele preferate, aşa că de data 
asta o s-o susțin pe ea. 

- Ştiu că e supărată, dar, dacă aş putea să vorbesc 
cu ea, totul ar fi bine. 

- Nu vrea să vorbească cu tine. 

— A spus ea asta? 

- Cuvânt cu cuvânt. 

Urmează altă tăcere apăsătoare. 


- Mai dă-i timp! Sunt sigur că o să vină la tine 
când o să fie pregătită. 

- La naiba! 

Urmează altă tăcere apăsătoare, de parcă Ryan 
acceptă situaţia şi faptul că nu o să vorbim în seara 
asta. 

— Poţi să stai cu ochii pe ea? Să te asiguri că e bine? 

— Sigur că da. 

- Ai mâncare şi pentru ea? Pot doar să-mi 
imaginez cât de îngrozit este când se uită prin casa 
dezordonată din faţa lui. O să trimit nişte alimente. 
E vegetariană şi îi place să bea cafea cu gheaţă. Deci 
mâine poate că îi pui nişte cafea în frigider să se 
răcească. Poţi să-i dai asta din partea mea? 

Ultimul lucru pe care îl aud este ușa de la intrare 
care se închide, după care ușa de la dormitor se 
deschide. 

Rio apare în uşă cu o geantă în mână. 

— Ştiu că eşti supărată pe el, dar, Indy, a fost cel mai 
greu lucru pe care l-am făcut vreodată. Ciudatul 
Ryan Shay a fost pe veranda mea. Şi m-a rugat să 
intre, iar eu l-am refuzat. Stevie ar trebui să se dea 
laoparte, pentru că, dacă nici asta nu-mi aduce titlul 
de cel mai bun prieten, nu ştiu ce ar putea să o facă. 

- Mulţumesc. Îmi pare rău că te-am pus să faci 
asta. 

- "Ţi-a adus asta, îmi spune el în timp ce îmi pune 
geanta pe pat. Se întoarce să iasă, apoi se oprește din 
nou în ușă. E devastat, Ind. 

Încuviinţez şi înțeleg sentimentul foarte bine. 

- Şi eu. 

Rio îmi zâmbeşte înțelegător şi mă lasă singură tot 
restul serii. 


Realitatea dură este că îl iubesc pe Ryan la fel de 
mult cât îl iubeam de dimineaţă, însă asta doar 
intensifică durerea, pentru că ştiu că nu suntem pe 
aceeași lungime de undă. Doar pentru că viitorul 
meu și al lui nu se aliniază nu înseamnă că iubirea pe 
care i-o port a dispărut. 

Deschid geanta şi văd o pereche de pijamale. E 
setul din mătase pe care l-am purtat în noaptea când 
am dormit la cort şi pentru prima oară în acelaşi pat. 
Dedesubt sunt mai multe haine, lenjerie şi şosete. 
Mai găsesc geanta cu cosmetice pe care o iau în 
deplasări. Pe lângă toate astea, mi-a pus cea mai 
recentă broderie şi cartea pe care o citesc. 

În timp ce scot fiecare obiect, plâng pentru că îl 
iubesc şi iubesc felul în care mă iubeşte. Atât de 
atent. În tăcere. Dar azi tocmai cuvintele au fost 
problema. 

Cuvinte pe care a fost la un pas să le spună, curios 
să afle dacă am încercat să rămân însărcinată 
intenționat. Nu reușesc să înţeleg cum ar putea să 
mă compare cu o persoană care i-a provocat cea mai 
groaznică durere a vieţii lui. 

Ştie cât de mult îmi doresc genul ăsta de viaţă, iar 
când m-a acuzat că am încercat s-o fur, m-am simţit 
de parcă mi-a dat una peste ochi. 

Am nevoie să evadez din realitatea mea, așa că 
deschid cartea şi continui de unde am rămas data 
trecută. Însă în locul semnului meu de carte găsesc 
un bilet. 

Blue, 
Nu mă prea pricep la cuvinte, așa că nu o 

s-o lungesc. Te iubesc. O să te iubesc atât 

timp cât o să-mi oferi acest privilegiu și 


chiar și după aceea. Am de gând să-ţi ofer 
viaţa pe care ţi-o dorești, sper doar că o să- 
mi permiti asta. Poţi să adaugi această 
promisiune pe frigider când te întorci acasă. 


Ryan 


N-am reușit să dorm aproape deloc. Sunt într-un 
pat care nu e al lui. Într-o casă care nu e a noastră. 
Pernele aşezate una peste alta nu au reuşit să mă 
păcălească, deoarece fiecare parte a corpului meu 
ştia că nu era lângă mine. 

Când mă târăsc din camera întunecată și 
singuratică, îl găsesc pe Rio în bucătărie, care a dat 
radioul la maximum. 

Pregăteşte micul-dejun, iar eu simt o durere în 
piept din cauza amintirilor pe care mi le trezeşte. 

Au trecut 24 de ore şi niciodată nu mi-a fost aşa 
dor de cineva. După o singură noapte petrecută 
separat, am început să mă întreb dacă merită să am 
viitorul pe care mi l-am imaginat pentru mine dacă 
Ryan nu o să îmi fie alături. 

Rio dă muzica mai încet, apoi îmi întinde mândru 
o cană. 

- Cafea cu gheaţă. 

lau o gură şi aproape că mă înec, atât e de amară, 
ca să nu mai vorbesc de textura pe care o are. Cu 
toate astea îi zâmbesc, pentru că încearcă să fie 
alături de mine. 

- E bună. 

- E oribilă, nu-i aşa? 

— Acum, dacă o spui... 

- Niciodată n-am făcut cafea, nu beau aşa ceva. 
Uită-te la mine, sunt destul de băgat în priză şi fără 


ajutor suplimentar. Singurul motiv pentru care am 
un aparat de făcut cafea sunt musafirii. 

Ca întotdeauna, Rio mă face să zâmbesc. E ciudat 
să fac asta după o noapte întreagă în care am plâns 
în pernă. 

- Nu trebuia să-mi faci cafea, dar îţi mulțumesc. 
Apreciez mai mult decât îți poţi imagina. Şi 
mulțumesc că m-ai lăsat să stau aici. 

- Sigur, Indigo. Doar eşti prietena mea, sunt 
alături de tine. 

Se întoarce spre aragaz, unde a pus câţiva cârnaţi 
vegetarieni la prăjit. Fără să-l întreb, îmi dau seama 
că Ryan a trimis niște alimente. 

— Să ştii că te înşeli, spune el. 

- În legătură cu ce? 

- Cu faptul că nu trebuie să îţi fac cafea. Ryan Shay 
a stat la uşa mea şi mi-a spus cum îi place iubitei lui 
cafeaua, în timp ce privirea lui urla „ai face bine să-i 
prepari cafea când te trezește“. 

Râd, iar sunetul aproape că mă ia prin 
surprindere. Rio mereu ştie cum să mă facă să 
zâmbesc. La fel ca Stevie și Zanders. Ca Ryan. 
Familia pe care am creat-o în ultimul an şi jumătate 
este nouă în viaţa mea, dar înseamnă mai mult decât 
prietenii pe care-i am de o viaţă întreagă. 

Uneori, trecutul chiar nu înseamnă nimic când în 
viață îţi intră oamenii potriviţi. 

- Apropo de Ryan Shay, în parcarea mea doarme 
un jucător de baschet care valorează mai mult decât 
o să câştig toată viaţa mea. 

- S-a întors? 

- N-a plecat. A dormit în maşină şi, să fiu sincer, 
dacă mi-ar plăcea bărbaţii, chestia asta m-ar fi dat 


gata. 

— Este luat, aşa că nici măcar să nu te gândeşti, îi 
spun eu amuzantă. 

Tot nu ştiu ce să îi spun lui Ryan. Timpul petrecut 
departe de el nu a făcut decât să mă deruteze şi mai 
mult. Oare merită să am un copil dacă nu o să fie cu 
el? 

Orice ar fi, nu poate să doarmă în mașină. 
Urmează să aibă două dintre cele mai importante 
meciuri din cariera lui şi refuz ca un lucru atât de 
neînsemnat precum lipsa somnului să fie motivul 
pentru care nu va fi în cea mai bună formă. 

Îmi iau haina și mă îndrept spre ieşire. 

- Te rog să nu-i spui cât de oribilă a fost cafeaua 
mea! strigă Rio din bucătărie. 

Range Roverul lui Ryan este parcat pe trotuar, în 
faţa casei. Are geamurile ridicate, dar tot îl văd întins 
pe scaunul şoferului şi acoperit cu o haină. 

Bat în geam şi îl trezesc. 

Tresare şi îi ia puţin să se dezmeticească. Apoi mă 
vede în fața geamului şi se încruntă, dar expiră 
ușurat. Am crezut că o să coboare geamul ca să 
vorbim, dar Ryan deschide uşa şi mă lipeşte imediat 
de el. Stă în picioare şi se leagănă cu bărbia rezemată 
de creștetul meu. Mă ţine de parcă nu are de gând 
să-mi mai dea drumul niciodată. 

- Te-ai odihnit? întreabă el. 

- Nu chiar. Tu? 

— Nu chiar. 

- "Ţi-aş aduce nişte cafea, dar ce a făcut Rio este 
oribil în comparaţie cu ce îmi pregăteşti tu. 

Râde cu poftă, iar într-un final se îndepărtează 
destul cât să mă vadă mai bine. 


— Te rog, întoarce-te acasă! 

- Ryan, nu pot, spun în timp ce lacrimile îmi 
înţeapă ochii. 

- Te rog, Ind! 

- Îţi aminteşti ce mi-ai spus în prima dimineaţă 
când am luat micul-dejun împreună? Mi-ai spus că 
n-ar trebui niciodată să implori pe cineva să fie 
pregătit pentru un viitor cu tine şi n-o s-o fac. N-o să 
repet greșeala asta. Astea au fost cuvintele tale. 

Îşi trece palmele peste faţă şi închide ochii. Când îi 
deschide, sunt la fel de umezi ca ai mei. 

- Ind, nu trebuie să implori. O să-ţi ofer tot ce ţi-ai 
putea dori. 

Vreau să-l cred. Totul ar fi mult mai bine dacă aș 
face-o, dar în adâncul sufletului știu că asta ar alunga 
doar durerea de la suprafață. Ryan nu mi-a arătat 
niciodată că şi-ar dori familia pe care mi-o doresc, 
iar eu am preferat să ignor acest lucru. De fiecare 
dată când era vorba de copii, mereu vorbea la trecut 
despre dorinţa de a-i avea. 

- Dar asta îţi dorești tu? Sau ai avea copii cu mine 
doar pentru că îi vreau eu? Te iubesc prea mult ca să 
te las să îţi petreci restul vieţii îndeplinindu-mi toate 
dorinţele, în condiţiile în care acestea nu sunt şi ale 
tale. 

- Dar sunt. [i-am spus că sunt implicat cu totul, 
mă imploră el să înţeleg. 

Ştiu că e dureros, dar nu ştiu cum să îl fac să 
înțeleagă temerea mea cea mai mare, şi anume că 
spune asta doar pentru că ştie ce vreau să aud. 

- Ryan, am petrecut şase ani auzind exact 
cuvintele astea. 

— Dar nu sunt el, spune el tresărind. 


— Ştiu. Vreau doar să înţelegi şi perspectiva mea și 
de ce m-ai speriat ieri. 

- N-am vrut să spun aşa ceva. N-am vrut să te 
compar cu ea, nici măcar nu m-am gândit la asta. 

Ryan îmi şterge lacrimile, iar gestul e foarte 
natural. E mai preocupat de emoţiile mele decât de 
ale lui. 

- Poţi să-mi repeţi cât vrei că îţi doreşti copii cu 
mine, dar dacă ăla era testul meu? Dacă eram 
însărcinată? Ai fost îngrozit, aproape supărat la 
gândul ăsta. Ryan, promisiunile nu înseamnă nimic 
când aceea a fost reacţia ta adevărată. 

— Ştiu. Am dat-o în bară şi recunosc. 

- Hai să ne gândim puţin, bine? 

— N-am la ce să mă gândesc, ştiu ce vreau. 

— Dar eu am nevoie de asta. Te iubesc atât de mult! 
Dar nu pot să mă întorc în apartament acum, când 
ştiu că în clipa în care o să intru pe uşă o să uit tot ce 
s-a întâmplat pentru că sunt fericită să stau acolo cu 
tine. Îmi datorez o pauză ca să pot gândi limpede. 
Doar e vorba de restul vieţii mele. Și al vieţii tale. 

Oftează lung și îşi ia privirea de la mine, încercând 
să accepte că nu o să mă întorc cu el acasă azi. 

Mă ia de umeri şi mă sărută apăsat pe frunte. 

— Te iubesc. Mă mângâie pe păr şi îmi înalță capul 
spre el. Promite-mi că nu renunțţi la noi! 

- Nu o fac. 

Se apleacă şi îi simt buzele calde şi întredeschise 
peste ale mele, moment în care mă las pe el. Îşi înfige 
degetele în părul meu şi mă ţine pe loc, iar eu cedez. 
Memorez fiecare atingere a buzelor, fiecare sunet pe 
care îl scoate. 


După ce se retrage, mă mai sărută o dată pe obraz 
şi pe frunte, apoi mă trimite înapoi în casă. 

Cu braţele încrucişate la piept, mă priveşte cum 
intru. 

- Spune-i lui Rio că, dacă tot nu-i iese cafeaua, 
atunci să-ţi comande! 

Zâmbesc şi închid uşa. Ştiu foarte bine că în mai 
puţin de treizeci de minute o să primesc o comandă 
de cafea de la bărbatul de afară. 


CAPITOLUL 41 


Indy 


Sala de așteptare a clinicii de fertilitate seamănă 
destul de mult cu cea a unui spital. Are pereţii de un 
alb steril, scaune cu o tapiţerie oribilă, mobilă 
învechită din stejar şi reviste care au apărut acum 
şase luni. 

lau loc pe scaun, cu dosarul pe genunchi, și aştept 
să-mi aud numele. Perioada aleasă pentru această 
programare este cât se poate de nepotrivită, dar cum 
sezonul normal de hochei se apropie de final, trebuie 
să fiu pregătită în clipa în care se termină play- 
offurile, fie că asta o să fie săptămâna viitoare sau 
după altă finală a Cupei Stanley. 

Programarea de azi este o simplă consultaţie ca să 
se asigure că sunt sănătoasă şi că toate organele mele 
reproducătoare cooperează. O să încep injecţiile 
imediat după terminarea sezonului de hochei. Tot 
procesul înseamnă o serie de termeni medicali 


complicaţi pe care nu-i înţeleg complet, dar ştiu că 
ovulele mele se vor maturiza, le vor preleva şi le vor 
pune în gheaţă. 

În sală mai aşteaptă alte trei familii. Una cu un 
bebeluş proaspăt născut, alta cu un copil ceva mai 
mare, iar a treia e un cuplu care speră să aibă primul 
lor copil. Eu sunt singura de aici care a venit 
neînsoţită. 

Nu i-am spus lui Ryan că programarea este astăzi. 
Să fiu sinceră, nici nu ştiu dacă ar trebui să fiu aici. 

Ce rost are dacă el nu este implicat în toată treaba 
asta? Da, mereu mi-am dorit copii, dar nu fără el. 
Revelația m-a lovit cu putere de dimineaţă, când mă 
urcam în maşină ca să vin aici, iar acum, în timp ce 
aştept, încă mă întreb acelaşi lucru. 

Îmi mai doresc copii dacă nu vrea şi el? 

Oricum îmi făceam griji că o să fie o risipă de bani 
înainte să aflu că procedura e acoperită de asigurare, 
pentru că n-ai nici o garanţie că o să funcţioneze. 
Dar acum mă întreb dacă nu cumva e şi o risipă de 
timp. Nu mă văd făcând asta fără el. 

- Indigo Ivers, strigă femeia mai în vârstă de la 
recepţie. 

- Eu sunt. 

Flutur dosarul în timp ce mă îndrept spre ea. Îmi 
trece toate informaţiile în sistem, iar eu aştept de 
cealaltă parte a biroului. 

- Cum sunteţi azi? o întreb, în încercarea de a 
reduce la tăcere gândurile. 

- Foarte bine, draga mea. Şi tu? 

— Nu ştiu sigur. 

- Ai emoţii, scumpo? 

- Cred că da. 


— Ai venit singură azi? 

- Da, spun cu un nod în gât. 

- Foarte bine, spune ea impresionată, continuând 
să tasteze. E foarte isteţ să fii prevăzătoare. Nu ştii 
niciodată când o să întâlneşti persoana potrivită. 

— Am întâlnit-o deja. 

Mă priveşte pe deasupra monitorului şi îmi 
zâmbeşte cu subînțeles. Apoi îşi îndreaptă din nou 
atenţia asupra computerului, unde introduce toate 
informaţiile mele personale. 

- Plata ar trebui să fi fost făcută azi de asigurare. 

- N-a fost, spune femeia, verificând ceva pe ecran. 

— Serios? Ciudat, de obicei aşa se întâmplă. 

- Dar asigurarea ta nu acoperă serviciile astea. 

— Și totuşi ar trebui. Puteţi să verificaţi? 

- Draga mea, asigurarea ta nu acoperă nimic din 
toate procedurile astea. 

Glumeşte? Nu am cum să plătesc asta din buzunar. 
N-am mai economisit de câteva luni, încă din 
ianuarie, când mi s-a spus că asigurarea mi s-a 
schimbat odată cu începutul anului. 

Gândul mă deprimă. 

- Sunteţi sigură? 

- Da. Pot să-ţi arăt dacă vrei. 

- Nu, e în regulă. 

Sunt la un pas să le cer un împrumut părinţilor 
mei, deşi mi-am promis că n-o să fac niciodată așa 
ceva. Nu mi se pare în regulă să am nevoie de 
ajutorul părinţilor ca să-mi clădesc propria familie, 
dar în momentul ăsta sunt disperată. A trecut 
perioada în care puteam să economisesc bani. 

Din nou mă întreb dacă merită toată bătaia de cap. 

Mă joc agitată cu cardul de credit. 


— Azi cât trebuie să plătesc? 

- Nimic. Programarea a fost deja plătită. 

- Dar aţi spus... 

- N-a fost plătită de asigurare, ci cu un card de 
credit personal, acum câteva luni. 

Nu pot să cred că a făcut aşa ceva. 

Închid ochii şi repet cuvintele iar şi iar, până când 
le procesez cu adevărat. Nu trebuie să îmi spună cine 
a plătit, pentru că ştiu deja. 

Îmi pun coatele pe tejghea şi-mi îngrop faţa în 
mâini. 

— Puteţi să îmi spuneţi când a fost plătită? 

— La jumătatea lunii decembrie. 

Exact după ce am dormit la cort, când i-am spus 
pentru prima oară de ce economiseam bani. Exact 
înainte să existe măcar o schimbare a beneficiilor 
acoperite de asigurare. 

- Draga mea, plângi? 

Încuviinţez şi îmi acopăr faţa cu mâinile. 

— Asta mi se întâmplă mie. 

Femeia se amuză. 

- Se pare că ai avut dreptate când ai spus că ai 
întâlnit deja persoana potrivită. 

x 

Rio se întinde din spatele canapelei şi închide 
cartea pe care o citesc. 

- Indy, ştii foarte bine că te iubesc, dar nu poţi să 
stai aici pentru totdeauna. 

- Dar stau aici doar de câteva zile şi mi-ai spus că 
pot să rămân cât vreau. 

— Ei bine, m-am răzgândit. 

Îl privesc derutată peste umăr. 


- L-am chemat pe agentul meu imobiliar. O să te 
ducă să vă uitaţi la câteva apartamente. 

- Poftim? Nu, nu vreau să văd nici un apartament. 
Nici măcar nu ştiu dacă vreau să mă mut din 
apartamentul lui Ryan. Am nevoie doar de câteva 
zile ca să-mi limpezesc mintea. 

— Au trecut deja câteva zile. 

Tresar şi-l fixez cu privirea. 

- Aştepţi o fată? Despre asta e vorba? Încerci să mă 
scoţi din casă? Să ştii că pot să mă duc să mă ascund 
în camera de oaspeţi dacă vrei. 

Rio însă pufneşte. 

— Aş vrea eu să vină o fată. Acum du-te şi fă un 
duş şi îmbracă-te cu ceva ce nu este un hanorac pe 
care îl porţi de trei zile şi are sos de spaghete pe el! 
Trebuie să arăţi bine pentru agentul meu imobiliar. 

O iau spre camera de oaspeţi, însă în tot timpul 
ăsta îl fixez cu privirea peste umăr. 

— Să ştii că te porţi foarte ciudat. 


- Ador partea asta a oraşului, spune Cindy, agentul 
imobiliar al lui Rio, care ne duce la treizeci de 
minute în afara oraşului. Zona e foarte liniştită şi e 
un loc foarte bun pentru crescut copii. Are niște 
şcoli grozave în zonă. 

- Caut un loc doar pentru mine. 

„De fapt, nu caut deloc.“ 

- Partea asta a oraşului este foarte sigură. Poţi 
merge pe jos, are magazine alimentare şi foarte mult 
teren. Sunt multe locuri pentru drumeţii. În câteva 
luni, tot oraşul o să fie acoperit de verdeață şi flori. 
Este absolut minunat. 

— Chiar sună frumos. 


„Asta dacă aş căuta un loc.“ 

Continuă să ne plimbe cu maşina şi să ne arate 
oraşul. Trebuie să recunosc că are dreptate. Chiar 
pare un orăşel liniștit, la treizeci de minute de toată 
agitația din centrul oraşului Chicago. Lui Ryan i-ar 
plăcea aici. Probabil ar putea să meargă până la 
alimentară singur fără să fie asaltat de fani ori s-ar 
putea plimba fără să fie urmărit de presă. 

- Am ajuns. 

Intră pe aleea lungă a unei case absolut superbe. 
Exteriorul este alb cu margine neagră. Aleea este 
încadrată de ulmi, iar culoarea lor începe să revină la 
viață după o iarnă mai grea. O verandă confortabilă 
se întinde de-a lungul întregii case, iar în faţa ușii 
principale se află un leagăn. Nu văd nici o altă casă 
în jur şi îmi dau seama doar după faţadă că 
proprietatea este foarte întinsă. 

- Nu cred că e adresa bună. Caut ceva doar pentru 
mine şi în nici un caz atât de mare. Nu e un loc pe 
care să mi-l permit. 

Râd stângace şi nu-mi desfac centura de siguranţă, 
pregătită să mă ducă în locul corect. 

- Nu vrei totuşi să intrăm şi să ne uităm la casă? 
Este absolut superbă. Ar fi păcat să fi venit până aici 
degeaba. 

Cindy a coborât deja din maşină înainte să apuc să 
protestez. Îmi desfac centura de siguranţă şi o urmez 
precaută pe scările mari care duc spre veranda din 
faţă. 

Zona din jurul casei este liniștită, cu excepţia 
ciripitului îndepărtat al păsărilor. E o schimbare 
drastică față de apartamentul de la etajul douăzeci și 
doi din centrul oraşului Chicago. Mă întreb câte 


vedete ai putea să vezi aici, departe de luminile 
oraşului. 

De-a lungul scării sunt ghivece proaspăt puse cu 
muguri mici, pregătiți ca pământul şi ploaia să 
creeze ceva frumos. 

Cindy nu foloseşte cheia ca să deschidă ușile duble 
ce duc în casă. Pur și simplu întoarce mânerul şi le 
deschide, apoi mă invită înăuntru. 

Mirosul de cafea proaspătă mă copleşeșşte, laolaltă 
cu mirosul dulce de pâine prăjită franţuzească. 

Holul este încadrat de două scări duble mari. Văd 
camere şi în stânga, şi în dreapta. Casa pare să fie în 
toiul renovării, dar una este clar camera pentru 
familie, iar cealaltă este pentru luat masa. 

În faţă, aud aragazul din bucătărie şi văd aburi. 

Cindy închide uşa, iar când mă întorc spre ea, nu o 
mai văd. M-a lăsat singură aici. 

Urmez mirosul spre bucătăria imensă din spatele 
casei. Are dulapuri albe, electrocasnice din oțel 
inoxidabil şi o insulă destul de mare cât pentru o 
familie de şase persoane. 

Dar cea mai frumoasă parte a casei e bărbatul care 
stă cu spatele la mine şi se concentrează la aragaz. 
Poartă şapca invers, hanorac şi pantaloni de trening. 
Pare la fel de relaxat ca atunci când e acasă şi îi sunt 
tare recunoscătoare lui Rio că m-a obligat să ies din 
casă şi să mă pieptân. 

Devine foarte evident că nu avea nici un 
apartament la care voia să mă uit cu agentul lui 
imobiliar. Doar voia să mă aducă aici. 

- Ryan? Ce se întâmplă? 

Se întoarce spre mine cu un zâmbet larg, care îi 
scoate în evidenţă gropiţele. 


- Ia loc, spune el şi îmi arată insula din bucătărie. 

Ca prin vis, îmi trag un scaun şi mă aşez, în timp 
ce admir buchetul colorat din centrul mesei. 

- Vreau să ştii că le-am ţinut în viaţă trei zile 
intregi. 

Relaxarea din vocea lui mă face să zâmbesc. 

Ryan îmi pune o farfurie în față. Pe ea sunt pâine 
prăjită franțuzească, ouă și nişte fructe, dar nu are 
destulă mâncare cât să-şi pună şi lui o portie. Îmi dă 
și o cafea cu un lapte condensat, cu aromă de fulgi 
de ciocolată cu mentă. 

— Ce se întâmplă? Unde suntem? 

Nu-mi răspunde la întrebare. 

- Am spus cuvintele greşite şi acum aş vrea să 
asculţi ce mai am de spus. 

Înghit cu noduri şi îi ofer toată atenţia mea. 

- Până să te întâlnesc, nu mi-am dat seama cât de 
singur eram. În tot timpul ăsta, tu îți trăiai viaţa în 
afara celor patru pereţi ai apartamentului meu. Tot 
ce îmi trebuia pentru o viață frumoasă exista în afara 
acelui apartament. Apoi ai intrat pe ușă şi m-ai 
readus la viaţă. Refuz să mă întorc la lumea mea 
dinainte de tine. Nu vreau asta, Indy. 

- Ryan, nici eu nu vreau să trăiesc fără tine, dar 
uneori lucrurile nu sunt chiar aşa de simple. Viaţa 
nu e doar alb şi negru. 

- Crezi că nu ştiu asta? N-am mai văzut alb şi 
negru din clipa în care ai intrat în apartament. Acum 
sunt numai unghii date cu ojă roz, haine mov, plante 
verzi şi perdelele alea galbene. Şi foarte mult Blue. 
Nu văd decât Blue. 

Vrea să spună „te văd doar pe tine“. 


Lacrimile îmi înţeapă ochii şi sunt şocată că nu au 
secai. 

- Ador că citeşti romane de dragoste ca să simți 
ceva. Ador cât de mult iubeşti florile şi plantele, 
deoarece pentru tine e natural să ai grijă de un lucru 
şi să îi permiţi să se dezvolte. Ador că simţi fiecare 
emoție atât de intens încât îţi acaparează tot corpul. 
Însă eu vreau să te fac să te simţi ca atunci când îţi 
citeşti cărțile preferate. Eu vreau să fiu cel care îţi 
oferă copii de care să ai grijă și care să crească. Vreau 
ca, atunci când te gândeşti la mine, singura emoție 
pe care să o simţi să fie o iubire necondiționată şi 
zguduitoare. Pentru că, atunci când te privesc, îmi 
văd tot viitorul şi nu suport să trăiesc într-o lume în 
care te uiţi la mine şi nu vezi același lucru. 

- Dar şi eu îmi doresc acelaşi lucru, Ryan, și ştii 
asta foarte bine. Doar că nu vreau să te trag într-o 
viață pe care nu ţi-o doreşti. Sau cel puţin nu ţi-o 
doreai până alaltăieri. Toată treaba asta nu face parte 
din planul tău. 

— Şi dacă mi-am schimbat planurile pentru tine? 

Răspunsul îmi rămâne blocat în gât. 

— Să ştii că te-am auzit, Blue, când ai spus că 
vorbele sunt doar vorbe. Ai avut dreptate. 
Amândurora ni s-au spus multe lucruri care nu au 
avut greutate, iar din cauza asta am preferat să te 
iubesc prin acţiunile mele. Le-am lăsat să vorbească 
în locul meu. 

Iubirea lui tăcută e mereu cea mai zgomotoasă. 

Mă uit la frigider, pe care sunt lipite contractul de 
închiriere şi listele noastre cu dorinţe, laolaltă cu alte 
foi de hârtie. 


- Mi-e foarte clar în ce m-am băgat când m-am 
îndrăgostit de tine. De la bun început mi-ai spus 
foarte limpede cum vrei să arate viaţa ta şi am făcut 
paşi în direcţia aia chiar şi când nu ştiai. Aşa că nu, 
Indy, nu trebuie să mă implori pentru un viitor, 
deoarece asta mi-am dorit de la bun început. Ia 
hârtiile noi de pe frigider şi pune-le lângă farfuria 
mea! Am cumpărat casa asta pentru noi în ianuarie. 
Răsfoieşte până la ultima pagină a contractului și 
arată spre ultimul rând. Şi dacă nu mă crezi, numele 
tău e chiar aici. 

Aşa e. Mi-a trecut numele lângă al lui la 
proprietarii casei, iar data este din ianuarie. La doar 
câteva zile după ce s-a accidentat la genunchi. 

— Mereu am ştiut, Indy. Mereu mi-am dorit tot ce 
ţi-ai dorit şi tu din clipa în care ai intrat în lumea 
mea şi mi-ai amintit cine sunt. M-ai făcut să sper şi 
să visez la anumite lucruri, cum ar fi un partener 
real, familie şi copii. La părţi ale vieţii pe care mă 
convinsesem că nu o să le trăiesc pentru că nimeni 
nu ar putea să mă iubească cu adevărat pentru cine 
sunt, pentru că toți sunt atraşi de numele pe care îl 
am. Vreau ca aici să se strângă toată lumea. Vreau să 
organizăm cine pentru echipă. Vreau ca prietenii 
noştri să ne viziteze. Vreau ca toţi copiii noştri să-şi 
cheme prietenii aici. Aici avem loc să respirăm, Indy. 
Nu există fani sau reporteri care să aștepte în fața 
clădirii. Ar trebui să vezi cum arată stelele noaptea, e 
incredibil și e atâta loc afară. Poţi să-ţi faci o grădină 
sau o seră. Şi abia aştept să văd cum o să transformi 
casa asta într-un cămin, exact cum ai făcut cu 
apartamentul. 


E atât de relaxat aici şi zâmbetul lui e atât de 
luminos! Greutatea oraşului, povara jocului sunt 
toate foarte departe şi îmi place să îl văd atât de liber. 

- Cred că o parte din mine mereu o să-şi dorească 
să se ascundă, dar vreau să mă ascund aici, cu tine. 
Ocoleşte insula și vine să-mi şteargă lacrimile. Iubita 
mea, nu pot să pătez contractul casei cu farduri și 
lacrimi. 

Râd, iar atmosfera tensionată dispare. 

Mă trage spre el şi mă sărută pe tâmplă. 

- Se lucrează la casă de când am cumpărat-o şi 
încă nu e gata. Unele camere încă trebuie zugrăvite 
şi, evident, avem nevoie de mai multă mobilă, dar e 
un spațiu unde se poate trăi. Patul tău e în 
dormitorul principal, împreună cu câteva dintre 
hainele tale. Pot să-ți aduc maşina azi, dar crezi că 
poţi să stai aici cât te gândeşti? Locul ăsta are cinci 
dormitoare, iar când l-am cumpărat aveam intenţia 
să le umplu pe toate. Vreau să vezi casa asta când te 
mai întrebi dacă mă blochezi cumva într-o viață pe 
care nu mi-o doresc, bine? 

Încuviinţez şi respir sacadat. 

- Cuvinte de afirmare. 

- Poftim? 

— Ai spus că nu te pricepi la cuvinte, dar cred că 
ăsta e limbajul iubirii pentru tine. Cuvintele de 
afirmare. Sau actele de serviciu. Sau cadourile. 
Dumnezeule, nici eu nu mai ştiu! 

Ryan râde. 

— Te iubesc. 

- Te iubesc, Blue. Atât de mult! O să lupt mereu 
pentru tine, dar am nevoie ca şi tu să lupţi pentru 


noi. Acum mănâncă-ţi micul-dejun pentru că se 
răceşte. 

Mă sărută din nou pe frunte, apoi se îndreaptă 
spre uşă. 

- Ryan! 

Se întoarce imediat spre mine. 

- De ce mi-ai plătit tratamentele de fertilitate? Nu 
voiam să le plătească altcineva. 

- Ba nu, nu voiai ca părinţii tăi să le plătească. Ai 
spus că nu te simţi comod ca altcineva să plătească 
bazele unei familii. Ei bine, o să fie şi familia mea, 
deci eu nu intru la socoteală. 

- Dar asta se întâmpla în decembrie. Ştiai chiar şi 
atunci? 

„Ştia chiar şi atunci?“ 

- Chiar şi atunci. 

Apoi pleacă şi mă lasă cu micul-dejun şi o casă 
imensă, pe care vrea să o umplem cu familia noastră. 


CAPITOLUL 42 


Indy 


Nu mănânc decât jumătate din pâinea prăjită 
franţuzească făcută de Ryan. Mi-ar fi plăcut să fi 
rămas aici şi să termine el restul. 

Mă simt plină de vorbele lui, de faptul că a 
cumpărat casa asta acum câteva luni. De cât de atent 
e, plătindu-mi tratamentele de fertilitate. Nu are de-a 
face cu banii. Chiar dacă glumesc că sunt o iubită 


scumpă, nu-mi pasă cât câştigă. Aș fi fericită să 
locuiesc şi într-o cutie de carton cu el. 

Copleşitor e mesajul din spatele gestului. Faptul că 
a ştiut în tot timpul ăsta că vrea să aibă o familie cu 
mine. Eu voiam doar să fim pe aceeași lungime de 
undă, dar ce a făcut el e mai romantic decât aş fi 
îndrăznit vreodată să visez. 

După o oră în care nu m-am putut mişca din 
bucătărie din cauza şocului, mă duc într-un tur al 
casei. Parterul trece dintr-o cameră în alta şi are 
pereţi doar unde e necesar. E deschis şi aerisit, 
spaţiul perfect unde să socializeze oaspeţii. Îmi şi 
imaginez cinele de echipă ale lui Ryan ţinute aici şi 
serile când o să ne chemăm prietenii în vizită. Aici o 
să organizăm petrecerea pentru Stevie când o să 
nască şi sper că, într-o zi, şi pe a mea. 

Pereţii încă miros a vopsea proaspătă, iar podeaua 
pare înlocuită de curând. La parter sunt un living și 
o cameră de familie, o cameră de luat masa şi un 
locşor pentru micul-dejun. Chiar dacă mi-aş fi ales 
casa de vis dintr-o revistă, tot n-ar fi fost perfectă ca 
asta. 

Urc scările şi ajung la primul etaj, unde sunt patru 
dormitoare, conectate la două băi. Mai e o încăpere 
mare, pe care cred că o s-o transformăm într-o 
cameră de joacă. 

Mai urc scări şi sunt întâmpinată de dormitorul 
principal, care ocupă tot etajul doi. Ferestrele înalte 
dau spre curtea din spate şi lasă să intre foarte multă 
căldură şi lumină. Sub una e o bancă de citit şi visez 
la momentele când o să citesc aici sau o să-mi 
privesc familia jucându-se afară. Patul meu e în 


camera asta. La fel hainele şi cărţile, toate aranjate 
deja. 

Camera e imensă. Casa e imensă şi simt cum 
spaţiul explodează de energie, având nevoie să fie 
ocupat de prieteni şi de familie. 

Când ies pe veranda din spate şi-mi umplu 
plămânii cu aerul proaspăt al primăverii, pot să văd 
totul în fața ochilor. Dar nu mă simt bine fără el. 
Probabil asta a fost intenţia lui când m-a rugat să 
rămân aici şi să mă gândesc. 

Doar că nu mai trebuie să mă gândesc. În clipa în 
care vorbele lui au fost susținute şi de acţiuni, n-a 
mai trebuit să mă gândesc la altceva. Ryan e 
persoana mea. Nu mi-a luat şase ani să-mi dau 
seama asta. Nici măcar şase luni. Inima mea a fost a 
lui chiar şi când credeam că nu mai am ce oferi. 

Fl a vindecat-o când altcineva a frânt-o, iar acum e 
a lui pentru totdeauna. 

Niciodată nu mi-a plăcut să fiu singură, deoarece 
tăcerea le permitea nesiguranţelor să-şi facă apariţia. 
Mă gândeam că nu sunt îndeajuns sau că sunt prea 
mult. Că nu merit viaţa la care visam. Purtam masca 
perfectă în public şi mă asiguram că oamenii din jur 
se simțeau confortabil în preajma mea. Nu eram nici 
prea fericită, dar nici prea tristă. Nici prea 
vorbăreaţă, dar nici prea tăcută. A fost epuizant. 

Dar cum, când stau pe veranda din spate, în casa 
cumpărată de Ryan pentru noi, sunt mulțumită. Simt 
pace. 

Sunt acasă. 

De când l-am cunoscut pe Ryan, am început să 
apreciez liniştea, care îmi oferă momente de 
introspecţie. Acum, tăcerea îmi aminteşte că merit 


tot ce-mi doresc. Merit iubirea despre care citesc. 
Familia la care visez. Ştiu asta deoarece m-am 
îndrăgostit de un bărbat în timp ce eram complet eu 
însămi, iar Ryan s-a îndrăgostit de mine. 

În timp ce stau pe veranda din spate, aud scârțâitul 
uşii. Când mă uit peste umăr, o văd pe prietena mea 
cea mai bună îndreptându-se spre mine cu două 
sticle în mână. 

Se aşază lângă mine şi amândouă ne uităm la 
hectarele de pământ din faţa noastră. 

- Ţi-am adus maşina, spune Stevie, după care îmi 
dă o sticlă de apă. 

- Mulţumesc, Vee. 

O ciocneşte pe a ei de a mea. 

- De obicei prefer un gin tonic, spun eu ceea ce 
ştie deja și iau o gură. 

- Chiar şi la zece dimineaţa? 

- Nu văd de ce m-aş limita când vine vorba de un 
cocktail bun. 

- Acum, când prietena ta cea mai bună e 
însărcinată, eşti genul care bea bere fără alcool. 

Mă priveşte zâmbind. 

— A fost ciudat să spui asta? 

- Foarte. 

Îmi îndrept atenţia spre verdeaţa din faţa mea și 
amândouă stăm în tăcere câteva minute. Ne 
bucurăm de aerul proaspăt şi de libertatea pe care o 
oferă acest loc. 

- La ce te gândești, Ind? 

- Mă gândesc cum ar fi să-mi cresc copiii 
împreună cu femeia de lângă mine. Să-i spun 
cumnată prietenei mele cele mai bune. Mă gândesc 
cum va fi să fiu mătuşa copilului care creşte în ea. 


Cum o să ne petrecem timpul împreună la United 
Center, privindu-i pe Ryan şi Zanders jucând, şi cum 
o să stăm dimineţile aici. Mă gândesc cât de sexy o 
să fie să devin soţie de baschetbalist din NBA. 

Stevie râde şi-şi lasă capul pe umărul meu. 

- Cât de norocoasă pot să fiu pentru că prietena 
mea cea mai bună şi fratele meu se iubesc aşa de 
mult? 

Îmi las capul peste al ei. 

- Ce zici, facem treaba asta cu eternitatea? Noi 
patru. Să ne creştem copiii şi să îmbătrânim 
împreună? 

- Tu să-mi spui asta, Indy. O facem? 

În curtea asta, văd restul vieții noastre. Fiecare zi 
de naştere. Fiecare sărbătoare. Fiecare seară caldă de 
vară şi dimineață friguroasă de iarnă. Şi fiecare 
imagine îl include pe bărbatul pe care inima mea, 
mintea şi corpul îl iubesc. 

Pentru prima oară în viața mea, nu mai trebuie să 
idealizez ce se întâmplă, deoarece Ryan mi-a 
transformat visul în realitate. 

Am visat şi pentru el. 

- Ştirea zilei, Vee, o să facem chestia asta cu 
eternitatea, dar mai întâi am nevoie de ajutorul tău 
pentru un lucru. 


CAPITOLUL 43 


Ryan 


- Să-mi spuneţi când sunteţi pregătit, spune 
David, portarul meu. 

- Harold ar trebui să vină în orice clipă. 

Stăm în hol, cu ochii pe hoardele de fani din faţa 
clădirii. După victoria de aseară, suntem la un meci 
depărtare de asigurarea unui loc în play-ofturi 
pentru prima oară în şase ani. Nu e în nici un caz 
echivalentul câștigării unui campionat, dar tot e ceva 
foarte important pentru tot oraşul. 

- N-am mai văzut-o pe domnişoara Ivers de 
aproape o săptămână şi am auzit că alaltăieri au venit 
nişte oameni să-i mute hainele. 

David e un bărbat discret, dar ne ştim de prea mult 
timp ca să se prefacă în fața mea. 

- Am cumpărat o casă la o jumătate de oră de 
oraş. Indy stă acolo. 

- O să vă mutaţi? întreabă el uimit. 

- Nu ştiu ce să zic. Am cumpărat-o pentru ea şi nu 
vreau să locuiesc acolo fără ea. 

Încuviinţează, de parcă decide că ar fi mai bine să 
nu spună nimic, dar cu toate astea o face. 

- Domnule Shay, în cele aproape patru decenii de 
când fac meseria asta, aţi fost chiriaşul meu preferat. 
Sunteţi bun, generos şi mai cu picioarele pe pământ 
decât ar trebui să fie orice alt tânăr de 27 de ani care 
câştigă cât dumneavoastră. Dar în cei aproape cinci 
ani de când staţi aici, singura dată când ieşiţi afară e 
ca să intraţi repede într-o maşină sau ca să mergeţi s- 
o vedeţi pe sora dumneavoastră, care stă în clădirea 
de vizavi. Aici nu trăiţi cu adevărat, ci sunteţi ţinut 
sub o lupă. Arată spre marea de fani care mă așteaptă 
afară. O să vă duc dorul, dar sper că dumneavoastră 


şi domnișoara Ivers o să plecaţi de aici şi o să găsiţi 
un loc unde să vă bucurati de pace. 

Exact asta înseamnă casa aia pentru mine. Am 
simţit asta din clipa în care am intrat în ea. Avea 
potenţialul să devină un cămin şi puteam să mi-o 
imaginez pe Indy în fiecare cameră. Puteam s-o văd 
în grădină sau în bucătărie. Puteam s-o văd 
relaxându-se în living sau în dormitorul nostru. 

E ascunzătoarea perfectă şi sper să decidă să se 
ascundă acolo cu mine. 

Îl bat pe umăr pe portar. 

- Dave. 

Amândoi ne amuzăm de faptul că am folosit din 
greşeală porecla pe care i-a dat-o Indy. 

— David, dacă o să mă mut, sper că tu şi familia 
veţi veni în vizită, da? 

- Ne-ar face mare plăcere. 

Văd că Harold parchează în faţa clădirii, iar David 
îmi deschide uşa holului. 

Cu capul plecat, semnez câteva autografe în timp 
ce înaintez spre maşină. În clipa în care urc, Harold 
pornește spre sala de antrenamente, unde voi avea 
altă conferinţă de presă înainte să am voie să păşesc 
măcar pe teren. 

Îmi reazem capul de tetieră şi mă uit pe geam. 

N-am dormit prea mult săptămâna asta. Mi-e dor 
de Indy și regret felul în care am gestionat dimineața 
aia. Dar sunt mândru de ea. Dacă aş privi situaţia 
din afară şi aş vedea cum am reacţionat când 
credeam că era însărcinată, şi eu aş vrea să mă 
părăsească. Merită să aibă tot ce-şi doreşte în viața 
asta, iar acum un an nu știu dacă ar fi fost destul de 
puternică să plece. 


Ultimul lucru pe care mi-l doresc e să mă 
părăsească, dar ador s-o văd destul de curajoasă ca 
să ceară ce vrea. 

Doar că ea mă vrea pe mine, ştiu asta fără doar şi 
poate. 

Acum ar fi grozav dacă ar putea să mă sune odată 
şi să-mi ceară să mă mut în casa aia imensă cu ea. 

Deja stă acolo de trei zile şi, da, am bombardat-o 
pe Stevie cu mesaje şi telefoane. Nu-mi spune prea 
multe, doar că iubita mea e bine, iar eu încerc să nu 
insist. 


La conferinţa de presă, Ethan stă lângă mine, iar 
antrenorul, în partea cealaltă. E plăcut să nu fiu 
singura persoană din spatele microfonului, dar tot 
nu contează, deoarece majoritatea întrebărilor îmi 
sunt adresate mie. 

- Shay, cum rezişti sub atâta presiune? mă întreabă 
un reporter din primul rând. 

- Nu simt presiunea. 

E o minciună, iar privirea lui Ethan confirmă că şi 
el ştie asta. 

- Dacă o să câştigaţi în seara asta, o să ajungeţi în 
play-ofturi, iar tu nu simți nici un pic de presiune? 

- Nu. 

Ca întotdeauna, îmi pun o mască. Sunt calm. 
Calculat. Concentrat. 

Se ridică alt reporter. 

- Cum crezi că o să-ţi fie influenţat viitorul în 
jocul ăsta dacă n-o să ajungeţi în play-ofiuri anul 
ăsta? Eşti deja în ligă de cinci ani și încă nu ţi-ai 
condus echipa în post-sezon. 


- Nu m-am gândit la asta, având în vedere că am 
de gând să ajung în play-ofturi. 

Întrebările continuă şi nu știu ce să răspund la 
jumătate din ele. 

- Încă din colegiu, ai fost numit următorul 
Michael Jordan. În ce moment crezi că se va opri 
această comparaţie? 

- Ce oferi pe teren crezi că justifică salariul pe 
care-l câştigi? 

- Vrei să fii mutat altundeva? Există echipe mai 
puternice, care te-ar lua într-o fracțiune de secundă 
dacă ai fi disponibil. Crezi că ar fi mai bine pentru 
Chicago s-o ia de la început cu un jucător mai tânăr? 

- Apropo de schimburi, crezi că e ultimul tău meci 
în care o să porţi un tricou Devils dacă n-o să 
reuşeşti să aduci victoria acasă? 

- Nu, răspunde Ethan, deşi întrebarea îmi era 
adresată mie. A semnat pentru încă trei sezoane. Nu 
o să plece nicăieri. N-aveţi întrebări şi pentru mine? 
Doar sunt şi eu pe aici. 

Reporterii se amuză, şi asta mai ia din povara pe 
care o simt, dar nu durează mult. 

- Shay, simţi povara de a fi în priză tot timpul? De 
a fi mereu perfect? 

Ethan mă priveşte, după care se pregăteşte să 
atragă atenţia asupra lui. 

- Da, simt povara în fiecare zi. Sinceritatea mea îi 
reduce pe reporteri la tăcere. N-am mai fost 
niciodată aşa de sincer cu presa. Ador echipa asta şi 
ador jocul. Dar în ultimele patru sezoane o parte din 
mine l-a urât. S-a pus presiune constantă pe mine să 
nu arăt nici o urmă de slăbiciune, să nu vă spun cât 


de speriat sunt de eşec şi de ideea de a dezamăgi 
acest oraş. 

Reporterul care a pus întrebarea se aşază lângă 
colegii lui. Camerele continuă să filmeze și toți își 
notează declaraţiile mele. 

- În sporturile profesioniste există o presiune 
incredibilă de a fi perfect tot timpul. De a fi o 
maşinărie. Mii de oameni îmi urmăresc mişcările 
zilnic, ca să vadă dacă-mi merit salariul, şi nu pot să 
mă plâng. Am cea mai bună meserie din lume şi îi 
iubesc pe fani, dar sunt şi eu om. Oricât am încercat 
să mă conving că nu sunt, lucrurile nu stau așa. Fac 
greşeli. Am meciuri proaste. Ratez aruncări 
importante şi îmi fac zile fripte din cauza lor mai 
mult decât ar putea s-o facă vreun fan, un antrenor 
sau un manager general. 

Ethan mă încurajează, strângându-mă de umăr, şi 
îl observ pe Ron Morgan, care stă în spatele camerei. 

- Am făcut nişte lucruri scandaloase care să-i 
convingă pe alţii că sunt omul potrivit pentru rolul 
ásta. 

Îmi mut privirea de la Ron. 

- Şi mai mult de atât, m-am convins de diverse 
lucruri ca să pot deveni o maşinărie care nu-şi 
pierde niciodată cumpătul, care nu se teme de 
eşecuri. Am întors spatele unor prietenii şi relaţii. 
M-am izolat, iar asta n-a făcut decât să transforme 
jocul pe care-l iubesc în ceva ce urăsc. 

În cameră e o tăcere mormântală. 

- Primii doi ani în ligă au fost cei mai grei din 
viaţa mea. Biletele se vindeau ca pâinea caldă, la fel 
tricoul cu numărul meu, aşa că se părea că nu aveam 
nici un motiv să mă plâng, nu-i așa? Dar anii ăia au 


fost oribili. Eram într-un loc întunecat. Faptul că 
eram nou în ligă m-a făcut să îmi dau seama că nu 
mai eram un simplu om şi nu am gestionat lucrul 
ăsta prea bine. V-am minţit ani la rând. Simt 
presiunea în fiecare zi, dar sezonul ăsta e prima oară 
după mult timp când a fost din nou distractiv să joc. 
Aşa că, da, sper că o să câştigăm în seara asta, dar 
dacă n-o să se întâmple, soarele va continua să 
răsară. Familia, prietenii şi colegii vor fi în 
continuare alături de mine. Şi sper că n-o să fiu 
transferat la altă echipă, pentru că o ador pe asta şi 
ador oraşul, dar lucrul ăsta deja nu mai ţine de mine. 
Aşa că în seara asta o să încerc să mă simt cât mai 
bine pe teren alături de colegii mei. Mă ridic şi le fac 
cu mâna. Mulţumesc! 

În spatele meu se aude zgomot. Reporterii îmi 
strigă numele şi camerele surprind momentul, dar 
nu mă întorc. O iau pe holul privat păzit de 
securitate. 

Ron intră pe hol pe o ușă laterală şi înaintează, fără 
să ştie că sunt în spatele lui. 

- Domnule Morgan! strig şi mă duc la el. 

Se opreşte şi se întoarce spre mine, în costumul lui 
perfect. 

- Îmi cer scuze dacă tot ce am spus o să facă 
probleme organizaţiei. 

Bărbatul încuviinţează din cap, derutat. 

— Ştiu că nu este stilul meu să recunosc genul ăsta 
de lucruri, dar... 

- Slavă Domnului că ai făcut-o într-un final, 
pentru că ăsta e Ryan Shay pe care am vrut să-l vadă 
oamenii în toți anii ăştia şi cel pe care l-am ales în 
colegiu. Mă bucur să îl văd din nou. 


Mă bate pe umăr şi o ia din nou spre capătul 
holului. 

- O să mă transferați dacă o să pierdem în seara 
asta? 

Bărbatul râde aşa de tare, încât ecoul sunetului 
umple holul. 

- În nici un caz. Am cel mai bun coordonator de 
joc din ligă, poate chiar din toate timpurile. Ai 
impresia că o să renunţ la aşa ceva? Ca să nu mai zic 
că încep să te plac, puştiule. 

Nu spun nimic, iar Ron mă priveşte curios. 

- Probabil nici un manager general care vrea profit 
nu ar spune asta, dar eu nu-mi fac griji pentru scor. 
Vreau oameni care îşi doresc să fie aici. Care se 
bucură de prezenţa colegilor lor. Vreau ca restul ligii 
să se uite la Chicago Devils şi să se întrebe cum ar 
putea să ajungă aici, fiindcă cei care joacă pentru 
mine adoră ce fac. Asta o să ne aducă un campionat. 
Asta o să ne aducă succesul. Shay, pentru prima oară 
în cinci ani, cred că îţi place cu adevărat ce faci. 

— Aşa e, domnule. 

- Foarte bine. 

Aşteaptă, de parcă mai am ceva să-i spun. Poate că 
aşa şi e. Poate că sinceritatea chiar nu e 
supraestimată. 

- Pot să vă spun ceva care ar putea să vă facă să vă 
răzeândiţi şi să mă transferați la altă echipă? 

— Sigur. 

- Indy nu era iubita mea când v-am spus prima 
oară de ea. Ne-am prefăcut că formăm un cuplu, ca 
să vă conving că m-am temperat şi că pot să fiu 
genul de căpitan pe care-l doreaţi. V-am minţit 
privindu-vă în ochi. 


Expresia lui Ron devine rece şi stoică. 

- Era doar prietena cea mai bună a surorii mele, 
care se mutase cu mine pentru că aveam o cameră în 
plus. 

Pe expresia serioasă a lui Ron apare un zâmbet, 
care se transformă într-un râset în toată regula. 

- Nu pot să cred! Deci Caroline a avut dreptate. O 
să-mi scoată ochii diseară când o să afle că a avut 
dreptate. 

- Poftim? 

- Soţia mea a ştiut de la bun început că ne păcăliţi, 
din clipa în care v-a văzut la banchetul de toamnă. 
Pe mine însă m-aţi convins. Doar ea m-a făcut să am 
dubii. 

- Ştia? 

- Da. Cine naiba merge cu cortul în mijlocul iernii 
în Chicago? spune el amuzat. S-a gândit că, dacă tot 
o să vă aducem împreună, poate chiar se vor lega 
lucrurile între voi şi asta s-a întâmplat. Shay, chiar 
dacă m-ai minţit ca să mă convingi că eşti altcineva, 
tot ai devenit acel bărbat. 

- Deci nu sunteţi supărat? 

- Nu, mi se pare foarte amuzant. 

Zâmbesc şi mă simt mult mai uşurat acum, după 
ce i-am mărturisit tot. 

- Dar chiar o iubesc acum. 

— Serios, Shay? Nimeni nu face genul de schimbări 
pe care le-ai făcut tu din alt motiv decât iubirea. 

Se întinde să dea mâna cu mine şi apoi mă trage 
într-o îmbrăţişare. 

- Deci, ca să înţeleg, nu mă transferați? 

- Sunt destul de sigur că soția mea şi-ar căuta alt 
soț dacă aş face asta. O iubeşte pe Indy, iar eu nu pot 


să-mi imaginez un căpitan mai bun pentru echipa 
asta. 

- Vă multumesc, domnule. 

Apoi înaintează din nou pe hol. 

- Cinele nu se termină odată cu sezonul. Mă aştept 
să vă văd pe tine, pe Indy, pe Ethan şi pe Annie cel 
puțin o dată pe lună pe tot parcursul verii. 

- O să le organizăm la noi, spun eu zâmbind. 

Sau cel puțin sper asta. 


CAPITOLUL 44 


Ryan 


În mijlocul celui de-al treilea sfert, când îmi dau în 
sfârşit voie să mă uit în tribune, observ o urmă de 
păr blond. 

Indy e aici, împreună cu Zanders şi Stevie, iar asta 
mă face să mă simt deja ca un câștigător. A doua 
victorie o să vină cam în cincisprezece secunde, în 
timp ce ultimul meci al sezonului se apropie de final. 
Echipa Devils câştigă cu un avans de paisprezece 
puncte. 

E prima oară în şase ani când ajungem în play- 
offuri. 

Era şi timpul. Pentru mine. Pentru echipa asta. 
Pentru oraşul ăsta. 

Pentru prima oară de când sunt în ligă, am 
speranțe cu privire la viitorul meu în această 
organizaţie. Simt că am putea câştiga un campionat 
în următorii ani. Nu ne mai gândim cum să evităm 


să fim ultimii din ligă, ci vrem să găsim o cale să fim 
cei mai buni. 

Pentru moment, o să profităm de locul opt obţinut 
şi o să vedem ce o să iasă din play-offurile la care o 
să participăm, când o să înfruntăm cea mai 
puternică echipă din Liga de Est. Să fiu realist, 
sezonul ăsta e posibil să nu mai dureze prea mult, 
dar am obţinut lucrul pe care ni l-am propus, iar asta 
echivalează cu propria noastră versiune a unui 
campionat. 

La auzul semnalului sonor, mă ridic de pe banca 
unde am stat în cea mai mare parte a ultimului sfert, 
iar Ethan e primul pe care îl văd. Dă mâna cu mine 
şi mă bate pe umăr. 

— Ai făcut treabă bună, îmi şopteşte. 

— Şi tu, omule. Mulţumesc. 

Nu o să devin siropos, dar ştie la ce mă refer. 

»Mulţumesc că m-ai îndrumat. Că m-ai susţinut în 
tranziția către rolul de căpitan. Că ai fost prietenul 
meu când aveam impresia că nu am nevoie de aşa 
ceva.“ 

Victoria asta nu vine la pachet cu confetti, afişe sau 
parade. Nu e în nici un caz un campionat. Pe scena 
mare a NBA, e doar altă victorie, dar aici, în 
Chicago, înseamnă tot. 

Leon sare pe alt începător şi sunt ca doi copii în 
dimineaţa de Crăciun. Antrenorii se felicită între ei, 
iar Dom se duce la mama lui, care stă în rândul al 
treilea. 

Ne aşteaptă un drum lung, dar victoria asta e un 
punct de cotitură în cariera mea, de care o să mă 
bucur. 


Fac duş repede, iar întâlnirea de după meci nu 
durează mult, după care fug în sala de așteptare a 
familiei. Acolo îi găsesc doar pe Stevie şi Zanders şi, 
oricât de mult îi iubesc, dezamăgirea pe care o simt e 
evidentă. 

— Bine jucat! exclamă sora mea. 

Îi iau în braţe pe rând. 

— Nu ai fost oribil, spune el. 

- Nu pot să spun acelaşi lucru despre tine. Ce ai 
păţit la meciul de aseară? 

- Am fost distras. Tocmai aflasem că voi deveni 
tată. Îmi pare rău că hocheiul nu a fost primul lucru 
din mintea mea. 

ÎI bat în joacă pe obraji. 

- Măcar acum cineva o să-ţi spună tati şi nu mai 
trebuie s-o rogi pe sora mea s-o facă. 

Zanders o priveşte jucăuş pe Stevie. 

- Iubita mea, să ştii că niciodată n-o să mă opresc 
din implorat. 

- Trebuie să recunosc că îmi place când faci asta, 
spune ea, muşcându-şi buza de jos. 

- Hai, gata! Nu pot să am şi eu măcar o seară de 
linişte şi pace? Şi la locul meu de muncă? 

— E şi al meu, amice. 

Apoi mă întorc spre sora mea şi trec direct la 
subiect. 

- Unde e? 

— A avut treabă. 

- Ce ar putea fi aşa de important încât să plece în 
clipa în care s-a terminat meciul? 

- E posibil să treacă pe la noi mai târziu. Vii şi tu, 
nu-i aşa? După ce treci pe acasă. 

- Da, oftez eu. O să mă duc acasă, mă schimb şi 
apoi trec pe la voi. 


Când plec de la arenă, nu simt că am vreun motiv 
de celebrare, iar pe drumul spre casă mă simt singur. 
Tot aşa m-am simţit în ultimele zile când am intrat 
în spaţiul gol şi nu i-am văzut dezordinea când am 
intrat pe uşă sau cartea pe canapea. Toate luminile 
sunt mereu stinse, pentru că eu le-am lăsat așa. 

Am urât apartamentul ăsta aproape imediat după 
ce l-am cumpărat, dar în ultimele luni schimbul de 
energie m-a entuziasmat să mă întorc acasă şi să fiu 
cu ea. Acum însă îl urăsc mai mult decât înainte. 

Însă, când deschid uşa, nu lipsesc doar cărţile ei, 
hainele şi florile. Lipseşte totul. Apartamentul meu e 
complet gol şi, dacă n-aş şti cât de păzit e locul ăsta, 
aş spune că am fost jefuit. 

Canapeaua şi televizorul nu mai sunt. Biblioteca 
nu e nici ea. Aparatul de cafea a dispărut. 

În aer se simte mirosul de vopsea proaspătă şi îl 
urmez spre camera lui Indy. Și ea e goală, dar asta 
pentru că i-am trimis toate lucrurile acum câteva 
zile. Singura diferenţă e că pereţii galbeni care mă 
bântuiau odată sunt acoperiţi acum cu un strat nou 
de vopsea albă. 

Lacrimile îmi dau târcoale când încep să-mi dau 
seama ce se întâmplă şi traversez livingul gol spre 
dormitor, care e şi el gol. 

Nu e nimic aici. Nici o haină sau farfurie lăsată în 
chiuvetă. E imposibil de locuit şi cred că asta e ideea. 
Cred că noaptea trecută a fost ultima oară când am 
dormit în apartamentul ăsta, care a fost mai degrabă 
o închisoare decât un cămin. 

Nu mă aşteptam să mă simt uşurat, dar asta e 
senzaţia pe care o am. Parcă mi s-a luat o povară de 
pe piept pentru că nu mai trebuie să văd zilnic 
reprezentarea fizică a problemelor mele de încredere. 


În loc să merg la sora mea, urc în maşină şi conduc 
treizeci de minute în afara oraşului. Îmi amintesc 
când am condus prima oară spre casă. Revelația că 
aici vreau să ne petrecem restul vieţii m-a lovit ca un 
camion, iar în seara asta, când conduc spre casa 
cumpărată, senzaţia e aceeaşi. 

Veranda din față e complet luminată, ca restul 
casei când intru în ea. Arată cu totul diferit de locul 
pe care l-am lăsat în urmă acum trei zile. Are 
covoare, perdele şi atâtea perne pe canapeaua din 
living că nici nu ştiu dacă se mai poate sta pe ea. În 
altă cameră e o masă nouă, lungă, la care încap 
douăsprezece persoane. Văd poze cu noi şi prietenii 
noştri. Pe pereţi sunt opere de artă, luminoase şi 
colorate, exact ca fata care le-a pus acolo. 

Locul ăsta emană iubire şi atenţie. Nu ştiu cum să 
explic mai bine, dar pare definiţia clasică a unui 
cămin. 

Traversez foaierul şi trec de scări. Nu vreau să 
pierd nici o clipă uitându-mă la altceva în timp ce o 
caut. Ştiu instinctiv unde este. Ca de obicei, sunt 
atras de ea şi o găsesc în bucătărie, unde avem toate 
conversațiile noastre importante. 

Florile pe care i le-am lăsat prosperă într-o vază 
din centrul insulei, iar aparatul meu de cafea e băgat 
în priză. Lângă el se află cana mea şi cana ei roz. 

O văd, cu părul ei blond, într-o rochie de culoarea 
lavandei şi converşi brodaţi. E frumoasă ca 
întotdeauna, cu un zâmbet solar de care nu mă mai 
satur. Prietena mea cea mai bună şi persoana care 
deţine fiecare parte din mine. 

- Bună. 

Vreau să mă duc la ea, s-o iau în braţe, s-o sărut, 
dar nu pot să mă mişc când o văd în casa asta. 


Imaginea la care am visat luni întregi s-a materializat 
şi e chiar în faţa mea. 

— Felicitări pentru meci! Sunt aşa de mândră de 
tine! 

- Mulţumesc, iubito! 

Mă uit prin cameră şi observ schimbările pe care 
le-a făcut. Prosoapele care atârnă de mânerul 
cuptorului. Covorul colorat pe care stă. Perdeaua de 
la geamul din dreptul chiuvetei. 

- Ce se întâmplă? 

Îmi face semn să mă aşez la insulă, în faţa ei, exact 
unde a stat ea acum câteva zile când am vorbit. Doar 
că acum e rândul ei. 

- Ce ai zice să vorbim despre contractul de 
închiriere? 

- Despre ce? întreb eu râzând. 

- Despre contractul de închiriere. 

Abia văd frigiderul de hârtiile cu care l-am 
acoperit, pline de promisiuni pe care ni le-am făcut 
unul celuilalt. Contractul casei, listele cu dorințe, 
contractul de închiriere pe care l-am făcut când s-a 
mutat cu mine și care ştiam de când l-am scris că nu 
însemna nimic. Fata asta nu trebuia să respecte nici 
o regulă, nu trebuia să plătească nici un ban, pentru 
că în adâncul meu era acea latură care se simțea 
singură şi era disperată ca ea să rămână. 

Indy ia cea mai recentă listă. 

- Primul element, spune ea, în timp ce ia un pix. 
Chiria. 

- Blue, casa e plătită. 

Însă mă ignoră complet. 

- O să am nevoie să mi se spună „te iubesc“ de cel 
puţin două ori în fiecare dimineaţă şi încă o dată 
înainte de culcare. Am nevoie de multă afecţiune. 
Ştii tu, cuvinte de afirmare şi tot tacâmul. Şi ar trebui 


să ne construim o bibliotecă şi poate o seră în spate, 
pentru perioada iernii. 

— Cred că mă descurc cu genul ăsta de plată. 

- Asta a fost partea uşoară. Bun, să mergem mai 
departe! Regulile. 

Scrie cuvântul, aşa cum am scris şi eu pe 
contractul pe care l-am făcut pentru ea. 

— Care sunt regulile tale, Ind? 

Privirile ni se intersectează şi o văd cum se topeşte 
în fața mea. 

— Aici o să avem cea mai fericită viaţă. Tu şi eu. 
Chiar dacă o să fim mereu doar noi doi. Chiar dacă 
n-o să avem copii, o să ne amintim cât de 
recunoscători suntem că ne-am găsit unul pe 
celălalt. 

- S-a făcut. 

- Dar în acelaşi timp o să încercăm să umplem 
fiecare cameră din casă. Şi aici mă refer la exersat 
dimineața, la prânz şi seara. Ai impresia că te 
antrenezi mult pentru baschet? Ei bine, Shay, aia e o 
nimica toată. 

Nu mă mai pot abţine. Mă ridic de pe scaun şi mă 
duc la ea. O prind de şolduri şi o sărut pe umăr. 

- S-a făcut. 

- Ryan, vreau să ştii că, atunci când am stat la Rio, 
problema n-a fost dacă eşti persoana potrivită. Nu 
am avut nici un dubiu legat de cât de mult te doresc 
şi te iubesc. Ştii asta, nu-i aşa? 

Partea şocantă e că nu mi-am făcut deloc griji 
pentru asta. Indy m-a făcut mereu să mă simt dorit 
şi sunt sigur că asta doar i-a înrăutățit situaţia, 
deoarece mă dorea și în acelaşi timp credea că vieţile 
noastre se îndreptau în direcţii diferite. 

— Ştiu, 


— Iar în ultimele zile nu te-am sunat pentru că am 
vrut să-ţi fac o surpriză şi să termin casa, dar în clipa 
în care ai plecat, totul a fost clar pentru mine. 

— Arată incredibil. 

- Am avut doar trei zile la dispoziţie, deci e posibil 
să fie dezordine în dormitoarele de la etaj, spune ea 
cu un zâmbet vinovat. 

- Te iubesc, îi zic în timp ce-mi lipesc fruntea de a 
el. 

- Dumnezeule, te iubesc aşa de mult! Mi-a fost 
dor de tine. Mulţumesc că mi-ai înţeles temerile şi ai 
avut răbdare. Mă faci să simt că merit tot ce-mi 
doresc. Nu ştiu de unde ai apărut sau cum sunt aşa 
de norocoasă să fiu iubită de tine, dar, Ryan, te ador! 

- Chiar meriţi toate lucrurile pe care le visezi. Nu 
mi-a plăcut să fiu departe de tine, Indy, dar mi-a 
plăcut să te văd apărând lucrurile pe care le vrei. Să 
nu te schimbi niciodată! Chiar dacă mă înfrunţi pe 
mine, să nu te mulţumeşti niciodată cu mai puţin! 

Se întinde pe vârfuri şi mă sărută. Tandru și rapid. 

- Nu cred că am cum să-ţi mulțumesc vreodată. 
Pentru casa asta, pentru că ai plănuit viitorul nostru. 

— Ai putea să începi prin a mă invita să mă mut cu 
tine. 

— Nu ştiu ce să spun. Nu ne vedem chiar de atâta 
vreme. Nu crezi că e prea curând să locuim 
impreună? 

Când ridic o sprânceană, Indy nu mai poate să-şi 
ascundă zâmbetul. 

— Ai impresia că eşti amuzantă 

Chicoteşte, iar eu o ridic de pe scaun și o pun pe 
insulă. Mă aşez între picioarele ei şi mă apropii de 
ea. 

- Întreabă-mă! 

Indy îşi înfăşoară braţele în jurul gâtului meu. 


- Ce spui, Shay? Vrei să fii colegul meu de 
apartament? Să te ascunzi cu mine în casa asta mare 
şi frumoasă? 

- Cred că ar fi mişcarea corectă. 

Îmi plimb degetele prin părul ei şi o lipesc de 
mine. Fruntea şi nasul ni se ating. 

- O să te iubesc tot restul vieţii mele, şopteşte ea. 

Asta e o promisiune făcută de cea mai loială 
femeie pe care o cunosc. 

- Pentru totdeauna, Blue. 

Când mă sărută, mă topesc. Simt atingerea delicată 
a buzelor ei și mângâieri ale limbii. E caldă şi are 
gust de rai. Îi simt parfumul de cocos de la săpun şi-l 
inspir cât de mult pot, amintindu-i corpului meu că 
ea e aici. Că suntem bine. 

Am avut şi perioade mai lungi de trei zile când n- 
am sărutat-o pe Indy, când unul din noi era în 
deplasare, dar distanța asta intenţionată a fost o 
tortură. Acum, în bucătăria noastră, simt că e prima 
oară când o sărut şi am asigurarea că povestea 
noastră nu va avea final. 

Îşi înfăşoară picioarele în jurul meu şi mă lipeşte 
de corpul ei. Rochia i se strânge în jurul şoldurilor, 
în timp ce sexul mi se freacă de păsărica ei. Cu toate 
că primul plan al lui Indy pentru casă e să decorăm 
fiecare cameră, al meu e să botezăm fiecare suprafață 
pe care o găsesc. Casa asta e de zece ori mai mare 
decât apartamentul, deci e posibil să dureze câteva 
zile, dar pot face faţă provocării. 

O mângâi pe coapsă şi îi freamăt pielea până când 
degetele îmi alunecă sub rochia ei. Caut mătase sau 
dantelă, ceva pe care să-l dau laoparte, dar nu dau 
decât de piele catifelată. 

- Nu porţi lenjerie în seara asta? 


Se aşază pe marginea insulei şi îşi freacă centrul de 
mădularul meu. Acum, când ştiu că nu poartă nimic 
pe dedesubt, îi ridic rochia şi o privesc cum se freacă 
de mine, plină de dorinţă. 

— Aşa ai acces mai uşor. 

Îşi plimbă buzele peste gâtul şi faţa mea. Mă sărută 
şi mă muşcă în timp ce îmi desface cureaua. Îmi las 
capul pe spate şi o las să facă ce vrea. Mă eliberează 
de fermoar şi îşi strecoară mâna în boxerii mei. 

- La naiba! 

— În seara asta ţi-ai dus echipa în play-offuri. 

— Asta e recompensa mea? 

- Una dintre ele, şopteşte şi mă sărută pe gât. O să 
ai parte de multe recompense, Shay. M-am gândit că 
aşa e corect: cum tu mi-ai cumpărat o casă, ar trebui 
să-ţi fac sex oral în fiecare cameră. 

— Adevărul e că îţi stă bine în genunchi, iubito. 

- Mulţumesc. 

Mă ia în mână şi mă mângâie, dar înainte să mă 
elibereze din boxeri, o iau de pe insulă şi o duc spre 
scări. Cu toate că vreau să i-o trag pe insula din 
bucătărie, pe podea, pe canapea, pe veranda din 
spate, nu vreau ca prima oară când o facem în casa 
asta să ne grăbim. Vreau să savurez fiecare moment. 

Cu ea în braţe, mă urc pe salteaua din noul nostru 
dormitor. Din noua noastră casă. 

Ce bine sună! 

Mă întorc şi o trag peste mine, în timp ce mă 
întind pe pat. 

- Ce naiba? 

- Ce s-a întâmplat? 

- De ce e patul ăsta aşa de confortabil? Mereu a 
fost aşa? 

- Da, spune ea râzând. O să-l întreb pe colegul 
meu de apartament de unde l-a luat şi o să te anunţ. 


Îi ridic rochia peste cap. 

- Nu-mi vine să cred că ţi-am luat un pat mult mai 
confortabil decât al meu şi n-am dormit niciodată în 
el. 

Îi saltă sânii când se întinde să-şi desfacă sutienul, 
iar mâinile mele se duc imediat spre ei. Îi frec 
sfârcurile şi i le ciupesc. Îşi muşcă buza şi îşi leagănă 
şoldurile peste penisul meu. 

- Indy, dă-mi pantalonii jos! 

Asta face şi trage şi boxerii odată cu ei. Îmi dau jos 
tricoul şi, cu o singură mişcare, o aşez pe spate, iar 
fața mea e între picioarele ei. O gust cu mişcări 
lascive ale limbii. Îi sărut sexul. Îi sug clitorisul. 

Mă trage de braţe în timp ce-şi arcuieşte spatele şi- 
şi freacă şoldurile de fața mea. E udă şi plină de 
dorinţă. Clitorisul îi este umflat şi imploră, dar mă 
opreşte înainte s-o fac să termine, înfigându-și 
mâinile în părul meu. 

- Vreau să termin odată cu tine. 

Mă imploră din priviri. Are obrajii roşii, ca pieptul 
de altfel. Mă urc peste ea şi o sărut în timpul ăsta, de 
la buric, spre sâni şi apoi pe gât. Penisul îmi alunecă 
peste centrul ei, acoperindu-se în excitarea ei. 

Amândoi privim mişcarea. 

— Te iubesc, Ryan, spune ea, din senin. 

Doar că nu e din senin. Ştie că urmează să facem 
ceva ce mi-am jurat ani la rând că n-o să fac. Mi-am 
tot repetat că n-o să mai am niciodată încredere într- 
o femeie. Că nu o să am o familie. Nu e uşor, dar, în 
clipa în care îi simt pielea din nou, toate temerile 
vechi ce nu au nici o legătură cu ea zboară pe 
fereastră. 

- Blue, ghidează-mă înăuntru! Vreau să te văd 
când faci asta. 


Dar înainte să facă asta mă sărută. Lent şi apăsat. 
Apoi îmi ia penisul, îl aşază şi o pătrund, fără să 
existe nici o barieră între noi. 

Scânceşte şi aproape că îmi pierd controlul, deşi nu 
am decât vârful în ea. 

E atât de strâmtă, caldă şi umedă, încât senzaţia e 
copleşitoare, mai ales când îi simt pielea umedă 
peste a mea. 

- La naiba, Indy, e aşa de bine! 

- Vreau mai mult, mă imploră, fără să ştie că sunt 
la un pas să termin. 

Îşi înfăşoară picioarele în jurul şoldurilor mele şi 
nu am de ales, o pătrund cu forță. Scoate cel mai 
superb geamăt când fac asta şi nu-mi doresc decât 
să-l aud din nou. De data asta ţipă şi mai tare. Nu e 
nimeni în jur care să o audă. 

Mă retrag şi o pătrund din nou, iar de fiecare dată 
mă asigur că-i frec clitorisul cu pelvisul. Îşi dă capul 
pe spate, iar asta-mi oferă ocazia perfectă să-i sărut 
gâtul. 

- O să mă termini, scânceşte ea. 

- Deja am făcut-o. Eşti a mea, îi spun în timp ce o 
pătrund, iar ea scoate un geamăt. 

- Spune-mi! O pătrund din nou. Spune-mi că 
fiecare parte din tine e a mea. 

- Da, sunt a ta. Mereu o să fiu a ta. 

Îmi lipesc pieptul de al ei, o sărut şi îi şoptesc la 
ureche toate lucrurile pe care le ador la ea. Îşi 
înfăşoară braţele în jurul meu și eu fac la fel. O ţin 
strâns, în timp ce-i ofer corpului meu destul spaţiu 
ca să-i arate exact cât de mult o iubesc. 

Apoi termină. 


Aşa de frumos. Așa de încet, de parcă orgasmul 
ăsta e secretul nostru. 

Nu-şi ia privirea de la mine când termină, iar eu 
mă uit la ea. Îi privesc gura întredeschisă şi muşchii 
care i se contractă. Apoi acei muşchi se încordează 
în jurul meu şi-mi provoacă propriul orgasm. 

O mai pătrund o dată și termin. 

Senzaţia e copleşitoare. Pielea ei lipită de a mea. 
Iubirea pe care i-o port acestei femei. Ameţesc şi nu 
mai văd clar, în timp ce corpul ei trage fiecare 
picătură pe care o am de oferit. E o senzaţie euforică, 
dar şi liniştitoare. Femeia asta mi-a schimbat viaţa în 
ziua când a intrat în apartamentul meu, iar la scurt 
timp după aceea m-a readus la viaţă. Sunt al ei. 
Mereu am fost al ei. 

Mă las peste ea, mă strânge în braţe şi respirăm 
impreună. 

— Te iubesc, îi şoptesc eu. 

— Şi eu te iubesc. 

les lent din ea şi privesc cum sperma i se prelinge 
pe corp. O strâng cu un deget şi o împing la loc 
înăuntru. Ador cum arată să fiu în ea. 

Sunt destul de sigur că mârâi în timpul ăsta, nu 
ştiu sigur. Imaginea din faţa ochilor scoate un sunet 
de om al peşterii de la mine. 

- Tocmai ţi-ai descoperit un fetiş de împerechere, 
Shay? 

Încuviinţez şi îmi menţin privirea fixată asupra 
picioarelor ei deschise. 

— Cred că da. Lasă-mă zece minute şi hai s-o facem 
din nou! 

Indy râde, iar sunetul minunat îmi gâdilă urechile. 


O să stau aici toată noaptea, gol, cu iubirea vieţii 
mele, în casa noastră. Sau cel puţin ăsta era planul 
înainte să aud soneria. 

- Cine e? 

- La naiba! Ar fi trebuit să le spun să vină cu o oră 
mai târziu, zice Indy după ce se uită la ceasul de pe 
noptieră. 

Sare din pat, îşi ia sutienul şi rochia. 

Nu ştiu de ce, dar îi urmez exemplul şi mă îmbrac 
cât de repede pot. 

- Cui? 

- Tuturor, îmi spune ea, în timp ce-mi aruncă o 
privire vinovată peste umăr. 

- Tuturor? 

- Tuturor din cercul nostru. Ai cumpărat casa asta 
ca să fii cât mai departe de haosul din oraş, dar şi 
pentru că voiai un loc unde să petreci timp cu 
prietenii şi familia, fără să simţi că eşti analizat 
mereu. M-am gândit că nu există un mod mai bun 
de a inaugura casa decât printr-o petrecere ca să 
sărbătorim faptul că Chicago ajunge în play-offuri 
pentru prima oară în şase ani. 

Soneria se aude din nou şi cobor scările, împreună 
cu ea. Când deschide ușa, Indy îşi aranjează sutienul, 
iar eu îmi închid fermoarul de la pantaloni. În faţa 
noastră sunt Zanders şi sora mea. 

- Ce drăguţ, tocmai aţi făcut-o, spune Zanders, 
care mă bate pe obraz. 

- V-aş îmbrăţişa pe amândoi, dar o să zic pas de 
data asta, spune Stevie. 

Cei doi o iau spre bucătărie, lăsându-ne pe Indy şi 
pe mine singuri pe hol. 


- Putem să sărbătorim? întreabă ea, cu o licărire în 
ochi. 

Am cumpărat casa asta pentru ca Indy să fie gazdă. 
Să cheme câţi oameni vrea. Sunt sigur că voi fi în 
continuare un lup singuratic şi o să vreau să petrec 
timp şi singur atât timp cât asta o include şi pe ea. 
Însă Indy o să fie mereu un fluture social, deși a 
învăţat să fie fericită şi când e linişte. 

Nu am cumpărat locul ăsta ca s-o ascund de lume, 
ci ca să aducă lumea la noi. 

- Te rog? 

N-o să mint, când am plecat de la arenă am simțit 
că lipsea ceva. Cu toate că pentru restul ligii asta e 
doar altă victorie, pentru coechipierii mei şi pentru 
mine înseamnă enorm şi încă nu am sărbătorit 
această realizare. 

O mângâi pe faţă, o sărut şi îi zâmbesc. 

- Da, Blue, hai să sărbătorim! 


Casa se umple cu colegii mei de echipă. Băutura 
curge şi mâncarea e din plin, în timp ce Indy se 
plimbă prin casă cu tăvi cu gustări. 

Au venit şi Dom, şi mama lui, precum şi Leon, şi 
restul băieţilor. Până și familia Morgan a trecut pe 
aici. Ethan şi Annie şi-au adus cele trei fete, care 
aleargă prin curtea din spate cu o energie 
incredibilă. Soacra lui Ethan e în bucătărie şi o 
învaţă pe Indy reţeta ei secretă de kimchi jjigae, pe 
care o pregătea la cinele organizate de Ethan, când 
ne luam la pachet şi pentru acasă. Este mâncarea 
mea preferată, iar Indy ar trebui să aibă grijă. Dacă o 
să înveţe reţetele doamnei Jeong şi acestea vor ieşi fie 


şi pe jumătate la fel de bune ca originalul, atunci ea 
va găti tot restul vieţii. 

Soneria se aude din nou, dar nu ştiu cine ar putea 
să mai vină. Toată lumea importantă pentru noi din 
Chicago e aici, dar când mă duc să deschid uşa, vine 
şi Indy. 

- Mamă! exclamă ea când se deschide uşa şi se 
aruncă în braţele lui Abigale. 

- Ce dor mi-a fost de tine, Ind! 

Mă întorc spre tatăl ei şi încerc să-mi amintesc tot 
ce am învăţat. Îmi ţin mâinile întinse, una peste 
cealaltă, şi îmi trec palma mâinii dominante peste 
cealaltă, în timp ce le ţin perpendicular una față de 
cealaltă. Apoi fac semnul pentru „întâlnesc“ şi arăt 
spre Tim. 

- Mă bucur să te cunosc! 

În timpul ăsta vorbesc şi tare, în caz că Indy 
trebuie să mă corecteze dacă greşesc vreun semn. 

- Bun-venit în casa noastră! 

Tim zâmbeşte mândru, apoi îmi face şi el semn 
lent. 

- Fata mea ti-a dat bătăi de cap? 

- Cele mai minunate bătăi de cap. 

Râde. 

- Mulţumesc că ai grijă de ea! 

De data asta, nu-mi mai folosesc vocea, pentru că 
vreau să fie doar între mine şi tatăl lui Indy ce 
urmează să-i spun. 

- O iubesc. E lumea mea. Cea mai bună 
prietenă. 

Tim încuviinţează, apoi mă ia în braţe. Apoi se 
duce spre fiica lui, iar Abigale se uită la mine. 

- Ryan, era timpul. 


O îmbrăţişez pe femeia cu care am vorbit pe 
Facetime în fiecare marţi în ultimele luni. 

— Nu ştiam că veniţi în seara asta. 

- Trebuia să venim în câteva săptămâni, dar când 
Indy ne-a spus de casă şi petrecere, am schimbat 
data excursiei. Casa e minunată, Ryan. Bine lucrat! 

Îi spune prin semne şi soţului ei în timp ce 
vorbeşte, apoi mă bate pe piept de parcă suntem 
prieteni vechi. Şi, să fiu sincer, chiar asta simt. Toţi 
din familia Ivers reuşesc o treabă minunată, 
făcându-i pe toţi din jur să se simtă confortabil şi 
primiţi cu braţele deschise. 

Indy mă ia de mână în timp ce le prezentăm 
părinţilor ei noua noastră casă. 

Tim gesticulează lent când vorbim, ca să înţeleg. 
Încă sunt la început, aşa că Indy şi mama ei îmi mai 
explică din când în când, dar de multe ori reușesc să 
comunic singur cu el. 

Mă cuprinde o senzaţie de mândrie şi satisfacţie 
când conversațiile noastre se leagă fără ajutorul 
altcuiva şi aştept cu nerăbdare să devin fluent. 

Gesticulează ceva, dar nu înţeleg toată întrebarea. 
Recunosc semnele pentru victorie şi meci, dar mai 
e un semn pe care nu l-am mai văzut. 

Seamănă cu semnul pentru a proteja, dar degetul 
arătător şi cel mijlociu de la mâna dominantă 
formează litera R. 

Indy exclamă fericită: 

- Da, Ryan a câştigat meciul! 

Văd semnul din nou când vorbeşte cu tatăl ei, dar 
observ că e folosit în silabisirea numelui meu. 

Tim se întoarce şi arată spre mine, apoi face din 
nou semnul pentru protecţie şi creează litera R cu 


degetele. Arată din nou spre mine. 

- Eu sunt Ryan? îl întreb, în timp ce folosesc 
semnul făcut de el pentru numele meu. 

Tim încuviinţează, zâmbind. 

Abigale îşi pune capul pe umărul lui Tim şi mă 
priveşte. 

- Ăsta e semnul pentru numele meu? îl întreb cât 
de bine pot. 

- Da. 

Cuvintele îmi rămân blocate în gât, aşa că pur şi 
simplu încuviinţez şi răspund: 

- Mulţumesc. 

- Banu, eu îţi mulţumesc. 

Nu mai trebuie să spună nimic. Știu exact ce vrea 
să spună. Îţi mulţumesc că îmi protejezi fata şi că o 
iubeşti. Sper că mai târziu eu o să-i mulțumesc, după 
ce o să-l întreb dacă îmi dă binecuvântarea să mă 
căsătoresc cu fiica lui. 

A fost prima întrebare pe care am învăţat s-o pun 
în limbajul semnelor, deci exersez de ceva timp. 


Îmi iau pixul din geantă şi îl găsesc pe Rio pe 
veranda din spate cu sora mea, Zanders, Kai şi fiul 
lui, Max. 

- Bun, ce semnez? 

Rio mă priveşte şocat, iar în ochi îi apare o licărire. 

- Serios? 

- Ai lăsat-o pe iubita mea să stea la tine, ai avut 
grijă de ea şi ai adus-o aici. Măcar atât pot să fac. 

Rio ridică din umeri şi pare detaşat, de parcă nu s- 
a gândit la momentul ăsta de când ne-am întâlnit. 

- Nu am nimic la mine să semnezi. 

— Nu? Fi, asta e, am încercat. 


— Stai un pic! Am două tricouri şi un poster în 
maşină. Am şi o cutie veche de cereale Wheaties pe 
care ai apărut. Să nu pui pixul ăla nicăieri! 

Rio se ridică repede şi o ia la fugă prin casă, 
ocolindu-mi colegii în timp ce se îndreaptă spre ușa 
principală, iar asta ne amuză pe toți. 

- Acela e colegul meu, spune Zanders, cu o 
senzaţie ciudată de mândrie. 

Îi iau scaunul şi mă așez lângă Kai, Zanders şi sora 
mea. Sunt complet relaxat. 

- Eşti fericit. Îţi stă bine aşa, Ry, spune Stevie, 
zâmbindu-mi încântată. 

Îmi las capul pe spate, iar urechile mi se umplu cu 
sunetele scoase de copiii lui Ethan, care se joacă, şi 
cu conversațiile coechipierilor mei, care se simt bine. 

- Chiar sunt. Niciodată n-am crezut că pot să 
trăiesc aşa ceva. 

Mă uit pe uşa din spate şi o văd pe Indy, care 
pregăteşte mai multe băuturi. Pare foarte 
entuziasmată să găzduiască o petrecere în propria 
noastră casă. 

— Şi Indy e fericită, nu-i așa? 

Nu ştiu de ce simt nevoia să întreb. Presupun că 
vreau să aud confirmarea. 

- A fost atât de entuziasmată să planifice seara asta 
pentru tine. Ar fi trebuit să o vezi în ultimele trei 
zile, Ryan. 

— Şi dacă am fi pierdut? 

- Oricum era hotărâtă să organizeze o petrecere. 
Probabil atunci s-ar fi băut mai mult. 

Ethan şi Annie se alătură şi ei grupului nostru. 

- Casa arată incredibil, Ryan, spune Annie. 

— Indy a făcut totul. 


- Fetelor le place aici. 

Ethan arată spre curtea din spate, unde fetele lui 
aleargă de când au venit. 

- Ar trebui să vă mutaţi şi voi aici, să ieşiţi din 
oraș. Locul ăsta are nişte şcoli foarte bune. 

- Şcoli foarte bune? De unde ştii asta? mă întreabă 
Annie suspicioasă. 

Doar ridic din umeri. 

- Ryan Shay, Indy e cumva însărcinată? 

- Nu încă, 

- Nu încă? întreabă Ethan. 

- Încercăm. 

Mă uit la Stevie şi-i observ zâmbetul. Nu trebuie să 
spun nimic, creierele noastre de gemeni pot să 
comunice printr-o singură privire că nu vreau să 
ratez ocazia de a-mi creşte familia odată cu ea. 

- Şi eu o să mă mut din apartament. Tocmai am 
cumpărat o casă, anunţă Kai. 

Toate privirile se îndreaptă spre Max, care doarme 
la pieptul lui. 

- Serios? 

- Max creşte. În curând o să meargă şi cum 
urmează să înceapă sezonul de baseball, voi avea 
nevoie de mai mult ajutor. Apartamentul nu mai era 
îndeajuns pentru noi. 

- Ann, ar trebui să ne mutăm aici. Fetelor le-ar 
plăcea, spune Ethan. 

- Ce ai zice să ieși la pensie şi apoi să ne mutăm? 

Ethan se uită la mine. 

— Asta depinde de tine, Ryan. Am nevoie să câştigi 
campionatul ăla ca să mă retrag liniştit. 

- Atunci hai s-o facem! zic eu și ciocnim sticlele. 


Pe măsură ce conversaţia continuă să se lege în 
jurul meu, o văd pe Indy, care vorbeşte cu colegii 
mei şi cu familia Morgan. Mai dă o tură prin casă. 
Iubita mea încrezătoare nu are nici o reţinere când 
întrerupe conversaţia micilor cercuri de jucători de 
baschet ca să vadă dacă au nevoie de ceva. 

- Ind, vino aici! o strig eu. 

Iubita mea lasă tot ce face şi se așază în poala mea. 
Îşi ridică genunchii la piept şi o iau în braţe, sperând 
s-o încălzesc. 

— Pot să te ajut cu ceva? îi şoptesc. 

Îmi face semn că nu, după care îşi lasă capul pe 
umărul meu. 

- Mă distrez așa de tare! 

- Şi eu. 

- Serios? 

Încuviințez. 

- Mulţumesc că ai organizat asta pentru mine. 

- Sunt fericită că eşti fericit. 

- Sunt fericit că suntem fericiți. 

Chiar dacă eu și Indy avem firi opuse, semănăm 
din multe puncte de vedere. Ţinem la cei dragi. Ei îi 
place să aibă grijă de oameni, iar mie îmi place să-i 
protejez, dar numitorul comun e că iubim cu 
intensitate. 

Îşi trece braţele în jurul umerilor mei şi revenim la 
conversaţia dintre familia şi prietenii noştri. 

- Kai, când o să pleci pentru antrenamentul de 
primăvară? întreabă ea. 

- Plecăm în Arizona săptămâna viitoare. 

— Şi ce o să faci cu Max? 

E primul sezon de baseball al lui Kai de când a 
aflat că bebeluşul care i-a fost lăsat la ușă e fiul său. 


Cu toate că e unul dintre cele mai mari nume din 
MLB, prioritatea lui e Max. Mă gândesc că o să fie 
greu să jongleze cu programul lui haotic de baseball 
şi creşterea fiului lui. 

- Încă n-am găsit o bonă. 

- Poate că ar fi bine să nu le mai tot concediezi, 
spun eu râzând. 

- Nu mă pot abţine, nu am încredere să-l las cu 
nimeni. 

Apoi se uită la Indy. 

- Hei, Ind... 

- Nici să nu te gândeşti s-o întrebi, intervin eu, 
înainte ca Indy să accepte. 

- Dar e foarte simpatic, adaugă Kai inocent. 

- Cel mai simpatic, oftează Indy. 

- Oricum am nevoie de cineva care să călătorească 
împreună cu echipa şi să ne suporte programul 
haotic. Şi nu cred că iubitul tău o să mă lase să te fur 
toată vara. 

- Nici o şansă, zic şi o strâng în braţe şi mai tare. 

Grupul continuă să vorbească, când Indy se 
apleacă şi îmi şopteşte la ureche: 

- Abia aştept să stau acasă cu tine toată vara şi să 
nu călătorim pentru serviciu. 

- Şi eu abia aştept să stau acasă cu tine pentru 
totdeauna, Blue. 

- Sună perfect, spune ea şi îmi zâmbeşte, ochii 
căprui umplându-i-se cu atâta iubire. 

Chiar sună perfect. 

Nu aş putea fi mai mulțumit cu oamenii mei, cu 
iubita mea și cu echipa mea în drum spre play-off. 
Această viaţă, această casă, această relaţie reprezintă 


tot ce nu mi-am permis niciodată să-mi doresc şi e 
mai mult decât mi-am dat voie să visez. 


EPILOG 


Indy 


Patru ani mai târziu 


Iverson îşi înalță capul de pe umărul meu. Pe 
obraz are modelul cămăşii mele când se trezeşte din 
somnul de după-amiază. Sora lui, Navy, s-a trezit 
acum mai bine de o oră şi aleargă prin boxa familiei 
de la United Center. 

Nu se întâmplă prea des, dar cel puţin o dată pe 
sezon Ryan şi Zanders joacă în aceeaşi zi pe teren 
propriu. Aveam de gând să petrec după-amiaza 
acasă, în timp ce transformau arena dintr-un 
patinoar de hochei în teren de baschet, dar copiii au 
adormit fix după meciul unchiului lor și nu voiam să 
le stric programul de somn. 

- Ce mai face nepoata mea preferată? întreabă 
Zanders, care intră în cameră ţinând-o în braţe pe 
nepoata mea preferată. 

Taylor Shay Zanders e singura mea nepoată, aşa 
cum Navy e a lui. 

- E puţin morocânoasă. 

Părul fetei e foarte ciufulit după somn şi are ochii 
umflați de plâns. 

- Navy, îţi promit că o să mergem să-l vedem pe 
tati înainte de meci. 


Fata mea nu suportă când Ryan trebuie să plece la 
muncă. Cu toate că e aproape, în vestiarul de la 
parter, şi a stat toată dimineaţa cu ea, uitându-se la 
meciul unchiului ei, nu se satură niciodată de el. 

Și nici el de ea. 

Iverson e relaxat, iar Navy e emotivă. Amândoi au 
puţin peste doi ani, însă personalitățile lor sunt 
complet opuse. 

Zanders mi-o dă pe fiica lui, Taylor, ca s-o 
consoleze pe a mea. 

- Bună, Tay Tay. 

- Peştişor? întreabă ea, în timp ce întinde mâna 
spre Iverson. 

Acesta zâmbeşte şi ia unul din palma ei. 

— Micul Iverson doarme? mă întreabă. 

- Dormea, dar s-a trezit. 

Tay îl mângâie pe cap, ca şi cum încearcă să-l 
adoarmă la loc. Micuța îşi adoră ambii verişori. 

Îi spune micul Iverson, dar e mai mic cu doar trei 
luni. Eu şi Ryan am încercat să punem bazele 
familiei mele în clipa în care ne-am mutat în casă, 
dar n-a funcționat. Când am făcut prima prelevare 
de ovule, am obţinut un singur embrion, așa că spre 
finalul anului am făcut a doua prelevare. Şi după 
experienţa asta am obţinut un singur embrion. 

Am transferat unul imediat, dar, din păcate, prima 
încercare n-a fost cu noroc și mi-a fost foarte greu. 

Lunile acelea au fost oribile. Am simţit că mă 
dezamăgesc pe mine şi pe Ryan, deşi el m-a susţinut 
complet. Nici măcar n-a clipit când am început să ne 
interesăm de adopţie şi de îngrijirea copiilor 
temporar. Nu voiam decât să oferim o casă sigură și 
iubitoare unui copil care avea nevoie de asta. Chiar 


dacă eram doar un popas, până când părinţii lor 
biologici îşi reveneau. N-am considerat niciodată că 
există o diferență între un copil biologic şi unul 
nebiologic. Eram pregătiţi să-l iubim cu tot sufletul. 

Procesul a fost lung şi epuizant, iar pe parcurs am 
ajuns într-un punct în care eram pregătită mintal să 
încerc transferul ultimului embrion. 

A funcţionat. Am rămas însărcinată cu fiul nostru 
şi niciodată n-am mai simţit bucuria și entuziasmul 
pe care l-am simţit în ziua când ni s-a spus că vom 
deveni părinți. 

Asta a durat numai două săptămâni, pentru că am 
fost anunţaţi că o viitoare mamă vrea să se 
întâlnească cu noi. După nenumărate conversații şi 
explorarea tuturor opţiunilor, ca să ne asigurăm că 
suntem cea mai bună opţiune nu doar pentru copil, 
ci şi pentru mamă, aceeași dragoste inexplicabilă m- 
a copleşit încă o dată. 

Navy Renee s-a născut cu trei luni înaintea fratelui 
ei. Chiar dacă nu sunt gemeni biologici, vor fi 
crescuţi ca şi cum sunt. Vor fi în aceeași clasă la 
şcoală şi sper că vor avea acelaşi grup de prieteni. Şi 
dacă o să avem noroc, vor fi la fel de apropiaţi ca 
Ryan şi Stevie. 

Tocmai când mă gândesc la prietena mea cea mai 
bună, ea şi Rio intră în boxă. 

Pe parcursul sezonului, asta e boxa familiei 
Zanders şi Shay. Nu contează ce echipă din Chicago 
joacă în seara respectivă, boxa e a noastră. 

Stevie o pupă pe obraz pe fiica mea, care acum e 
fericită şi chicoteşte cu unchiul ei în timp ce 
dansează prin cameră. 


- Am bifat o victorie, a mai rămas una, spune ea, 
aşezându-se lângă mine. Tay Tay, de câte ori o să 
înscrie unchiul Ry în seara asta? 

- De o sută de ori! 

- De o sută de ori? Câtă încredere ai în el! 

Asta e puţin spus. Taylor Zanders e cât se poate de 
încrezătoare, dar şi dulce. 

- Da, vor câştiga ca tati. 

- Şi cum a câştigat unchiul Rio, intervine Rio, 
aşezându-se lângă mine. Să nu uiţi de mine, Tay! 

- Unchiul Rio n-a înscris. 

Cel mai nou comediant al familiei ne ţine egourile 
în frâu şi mă amuz pe seama prietenului meu. Rio 
înscrie foarte rar. El împarte linia albastră cu 
Zanders, dar în mod normal apărătorul nu e cel care 
înscrie de multe ori pentru echipă. Însă Taylor îi 
aminteşte foarte rar tatălui ei că n-a înscris după un 
meci, aşa cum face cu Rio. 

- Aşa e, Tay, unchiul Rio n-a mai înscris de ceva 
timp. 

Îmi aruncă o privire cu subînţeles, semn că nu se 
referă doar la meciurile de pe gheaţă. 

Rio DeLuca e unul dintre cei mai buni prieteni ai 
mei. Legătura noastră a devenit din ce în ce mai 
puternică de când ne-am întâlnit în urmă cu cinci 
ani, dar nu pot să nu recunosc că e un copil bun. Are 
27 de ani, e al șaselea an în care joacă în NHL şi casa 
lui e în continuare locul unde au loc petrecerile 
echipei. 

Are un suflet de aur şi nici cea mai vagă idee cum 
să vorbească cu femeile. 

Sper că într-o zi o să vadă cineva dincolo de 
exteriorul glumeţ şi o să-i observe potenţialul, dar și 


el va trebui să se maturizeze puţin. 

- Cum e echipajul de stewardese de anul ăsta? îl 
întreb. 

— Nu se compară cu voi două. 

- Dragul meu, au trecut deja câţiva ani de când am 
demisionat. E momentul să mergi mai departe. 

- Refuz să accept ce aţi făcut. 

— Au trecut trei ani, adaug eu. 

- Da, da. 

Cu toate că mi-e dor să văd echipa la fiecare 
deplasare, mă bucur că am plecat când am făcut-o. 
Am mai zburat cu ei un sezon de hochei, după care 
m-am retras. Eu şi Ryan încercam să facem un copil, 
iar la finalul anului asta se întâmplase deja. În plus, 
fundaţia Ryan Shay începea să ia amploare şi eu mă 
ocupam de partea administrativă. 

Când au apărut Navy şi Iverson, rolul meu era o 
slujbă cu normă întreagă şi îmi cerea toată atenţia. 
Am adorat fiecare secundă când am lucrat pentru 
fundaţia lui Ryan. Ce era doar o tabără de vară s-a 
transformat într-un proiect de suflet care se întinde 
pe tot parcursul anului. Am reușit să menţinem 
terenurile în aer liber din Chicago curate şi numai 
bune de utilizat, donația de adidaşi a lui Ryan s-a 
triplat de când am început, iar ce era odată doar un 
prânz oferit pe timpul verii s-a transformat în mese 
zilnice după şcoală pentru cei care aveau nevoie de 
ele. 

Cel mai recent proiect e unul dintre preferatele 
mele. Am reuşit să ducem manuale şi dispozitive de 
cercetare noi în treizeci la sută din bibliotecile 
şcolilor publice din Chicago. Mai sunt o mulţime de 
cărţi noi pentru copiii care vor să se relaxeze citind şi 


sperăm ca anul ăsta să bifăm următorii treizeci la 
sută. 

Cititul e o activitate care ne-a apropiat iniţial pe 
Ryan şi pe mine şi, cu toate că nu avem aceleași 
gusturi, să te pui în locul altcuiva şi să citeşti o 
poveste din perspectiva sa nu ajută doar la învăţat şi 
educaţie, ci cultivă empatia. 

Copiii sunt tare încântați când Ryan Shay, campion 
NBA și de două ori MVP al ligii, apare la ei la școală 
sau pe terenul de joc şi petrece timpul cu ei, 
aruncând la coș, citind o carte sau asigurându-se că 
au adidaşi în care să joace. Face o treabă minunată 
nu doar ca imagine a Fundaţiei Ryan Shay, dar și 
prin felul în care investeşte tot ce are în oraşul care-l 
iubește. 

— Vee, ştirea zilei! 

— Nici nu vreau să aud. 

- De dimineaţă, la duș... 

- Te rog, opreşte-te! 

Acopăr urechile copiilor. 

- Fratele tău m-a lipit așa tare de geam, că sunt 
convinsă că e imprimat conturul permanent al 
sânilor mei pe peretele duşului. 

- Indy, au trecut mai bine de patru ani. Te rog, 
cruță-mă! 

- 'Ţi-am făcut o promisiune acum câţiva ani şi am 
de gând s-o respect. 

Stevie îl ia pe Iverson de la mine, iar Tay se aşază şi 
mai comod în poala mea, lipindu-şi capul de pieptul 
meu. 

- Ce mai face tipul meu preferat? îl întreabă Stevie. 

- Sunt bine, iubito, răspunde Zanders din spatele 
camerei. 


Navy chicoteşte în timp ce se joacă cu unchiul ei. 

- Oare unchiul Zee e plin de el însuşi? zice Stevie 
pe un ton mai piţigăiat, pe care Iverson îl adoră. Îi 
zâmbeşte şi i se văd gropiţele. Da, chiar e! E un tip 
arogant, nu-i aşa? 

Îşi pupă nepotul pe obraji şi niciodată n-o să mă 
satur să văd cât de mult își iubesc copiii mei familia. 
Cât îmi iubesc familia! Cât de norocoasă sunt să fiu 
înconjurată de oamenii mei preferaţi, iar ei să-mi 
iubească copiii la fel de mult cât îi iubesc eu pe ai lor! 

Bunicii îi adoră, mătuşile şi unchii îi tratează de 
parcă ar fi ai lor, iar tatăl lor îşi petrece fiecare 
moment liber asigurându-se că micuţii ştiu cât de 
iubiţi sunt. 

Taylor râde în braţele mele când aude vocea lui 
Stevie. 

— Tay, mama ta parcă îi vorbeşte unui bebeluș? 

- Da! 

Îşi acoperă gura când râde. 

- Tverson e un bebeluș, dar eu nu mai sunt 
bebeluş. 

- Nu mai ești? Dar ești în continuare bebelușul 
meu! spune Stevie. 

- Nu! râde Taylor. Am trei ani. Îi arată pe degete, 
ca să se asigure că mama ei înţelege. Iverson şi Navy 
au doi ani. Fi sunt bebeluşi. 

- Atunci presupun că nu vrei să-l vezi pe Danny 
the Devil în pauza de la jumătatea meciului. Cred că 
doar bebelușilor le plac mascotele echipei. 

Taylor se ridică din poala mea, iar buclele i se 
leagănă. 

— Nu, vreau să-l văd! 


- Bine. Probabil am înţeles eu greșit când ai spus 
că nu ești un bebeluș. 

Pitica îşi lipește obrazul de umărul ei şi îi aruncă 
zâmbetul șmecher moştenit de la tatăl ei. 

- Sunt bebeluşul tău. 

- Da, chiar ești, zice Stevie amuzată şi o pupă pe 
obraz. 

Stevie şi Zanders nu mai vor copii. Odată cu 
nașterea lui Taylor, familia lor a devenit completă. 
Rosie a fost obsedată de ea din clipa în care au adus- 
o acasă. De curând, s-au mutat într-o casă aproape 
de a noastră şi au mai adoptat câţiva căţei, dar Taylor 
e centrul universului lor, iar asta funcţionează 
perfect pentru ei. E isteață, fermecătoare, dulce și 
foarte deşteaptă. E o combinaţie periculoasă și care o 
să le dea bătăi de cap când o să mai crească. E 
superbă, cu ochi căprui spre verde şi bucle. Zee va fi 
bătut cu propriile arme când Taylor va creşte, iar toţi 
din şcoală se vor ţine după ea. 

- Navy, vrei să mergem să-l vedem pe tatăl tău 
înaintea meciului? strig eu. 

Fiica mea sare în picioare şi oprește dansul. 

- Da! 

— Tati? întreabă Iverson încet. Baschet. 

Face semnul pentru baschet cu mâinile. 

E noul lui cuvânt preferat. Încă nu ştie toate 
silabele, dar ştie că începe cu b şi se termină cu chet 
şi ştie semnul. Copiii mei învaţă limbajul semnelor 
în paralel cu engleza, iar Ryan comunică fluent 
acum. Ador faptul că tata are parte de această 
experienţă de a-şi vedea nepoţii învățând cuvinte 
noi. 


- Da, dragule, joacă baschet şi poţi să-l vezi pe 
Dom. 

- Dom! 

Adoră şi cuvântul ăsta. 

Îi iau pe unul de o mână, pe celălalt de alta şi 
coborâm spre teren, navigând prin arenă prin 
tuneluri. Nu ne grăbim, pentru că angajaţii ştiu 
numele copiilor, iar Navy trebuie să le arate tuturor 
converşii ei brodaţi, în timp ce Iverson vrea să le 
arunce mingea de baschet pentru copii pe care o 
cară cu el peste tot. 

Bat palma cu toţi și le fac cu mâna, până când 
ajungem pe teren, unde echipa Devils aruncă la coş 
înainte să înceapă încălzirea. 

— Tati! 

Navy începe să ţopăie când îl vede. 

Acolo e, numărul cinci, transpirat şi al meu. Ryan 
Shay a devenit din ce în ce mai sexy odată cu 
trecerea timpului. E în continuare cel mai încrezător 
şi controlat jucător de baschet de pe teren şi ador să- 
| văd în acţiune. Dar când e acasă e relaxat și știe 
cum să se detaşeze. Mutarea în acea casă a fost o 
mișcare incredibilă din mai multe puncte de vedere, 
dar i-a oferit lui Ryan destulă distanță de oraș cât să 
lase vedeta de baschet cu două titluri de MVP la uşă. 

Când e acasă, e tată și soţ şi excelează la ambele. 

— Tati! strigă Iverson, care poartă micul lui tricou 
cu numărul lui Ryan pe el. 

Ryan e complet concentrat, aşa cum e mereu când 
se află pe teren. Face exerciţii cu mingea împreună 
cu Leon. Colegul lui e primul care ne vede, iar în 
timp ce continuă să dribleze, îi atrage atenţia lui 
Ryan și arată spre noi. 


Ryan ridică privirea, iar expresia lui serioasă şi 
stoică se topeşte şi e înlocuită de un zâmbet larg. 
Lasă ambele mingi pe care le driblează şi vine 
imediat la noi, iar copiii fug spre el în viteză, dar nu 
destul de repede având în vedere ce mici sunt. Ryan 
se apleacă și îi ia în braţe, apoi îi pupă. 

Ei trei împreună sunt imaginea mea preferată. Aș 
putea să-i privesc toată ziua fără să mă satur. Ryan 
Shay nu e doar dulce şi amuzant ca tată, ci e şi foarte 
sexy. Aţi văzut vreodată un jucător de baschet de 
1,90 la bustul gol cu nou-născuţii lui în braţe sau în 
camera copiilor, unde asamblează paturi? Pentru că 
eu am văzut, iar imaginea o să-mi rămână 
imprimată pe retină pentru totdeauna. 

- Mă admiri, Shay? întreabă Ryan cu un zâmbet 
arogant, aducându-mă cu picioarele pe pământ. 

- Da. 

Nu are nici un rost să neg. 

Zâmbetul i se lărgeşte când își plimbă privirea 
peste mine, din creștetul capului până în vârful 
degetelor. Oricât de mult îmi place să port tocuri, 
zilele astea trebuie să alerg după copii, aşa că le port 
doar când eu și Ryan mergem la evenimente sau 
ieşim la întâlniri. 

- Tati joacă baschet acum? intervine Iverson, care- 
şi întrerupe tatăl în timp ce mă admiră. 

- Da, dragule, exact ca tine. 

Iverson își ridică mingea de baschet. Puştiul e un 
geniu sportiv la cei doi ani pe care-i are. Înscrie de 
cele mai multe ori când aruncă la minicoşul lui de 
acasă şi învaţă trucuri noi pe scuter în fiecare zi. 

Echilibrul şi coordonarea lui sunt ieşite din comun 
şi fac parte dintre excepţii când vine vorba de 


înălțime la categoria lui de vârstă. Bănuiala mea e că 
versiunea în miniatură a lui Ryan o să-i păşească pe 
urme tatălui său într-o zi. 

Dom vine prin spatele lor şi creează un cerc cu 
brațele. 

- Haide, puştiule, îmi arăţi cum înscrii? 

Iverson îşi aruncă mingea prin coşul improvizat de 
Dom. 

- Bună aruncare, puştiule! exclamă Ryan, care e 
mândru nevoie mare. 

Iverson se aplaudă, apoi arată spre colegul lui 
Ryan. 

- Dom! Dom! 

Dom îl ia pe Iverson şi-l duce la coşul adevărat, 
ajutându-l să arunce mingea prin plasă şi să ţină 
marginea coșului, în timp ce îl ţine de picioare. 

Navy profită de ocazie şi îşi înfăşoară braţele în 
jurul gâtului tatălui ei, îngropându-și capul în 
umărul lui. 

- Azi ai nevoie de afecţiune? o întreabă Ryan încet. 
Ai învăţat asta de la mama ta? 

Privirea lui Ryan se intersectează cu a mea. 

- Da. 

— Te iubesc, Navy. 

Îi văd zâmbetul subtil când închide ochii. 

Navy e o minune. Emotivă, dar neînfricată. lubeşte 
cu intensitate şi e o prietenă bună pentru fratele ei. 
Ne plac rochiile feminine şi fundele, iar activitatea 
noastră preferată e să ne alegem vestimentația 
împreună. Dar când vine vorba de culcare, nu 
adoarme decât dacă tatăl ei îi citeşte o poveste. Nu 
contează dacă e în celălalt capăt al ţării, trebuie să-l 
vadă pe Ryan înainte să adoarmă. Nici nu ştiu de 


câte ori i-a citit pe Facetime din vestiar, înainte de un 
meci. 

Ryan adoră asta. Preţuieşte serile când e acasă şi 
face un efort şi mai mare când e în deplasare. NU 
mi-aş fi putut dori un tată mai bun pentru copiii 
noştri. 

Navy le vede pe fetele lui Ethan, care aleargă prin 
jur. Îşi înalţă capul de pe umărul lui Ryan şi vrea să 
se ducă să se joace cu ele. Nu poate să ţină pasul cu 
fetele mai mari, dar acestea au grijă să o ia mai încet 
şi să o includă în joaca lor. 

Ethan vorbeşte cu Ron Morgan, iar Annie îmi face 
cu mâna în timp ce le supraveghează pe fete. 

Ethan şi-a respectat promisiunea și a ieşit la pensie 
după ce Devils a câştigat primul campionat sezonul 
trecut. Au fost la un pas de asta cu un an mai 
devreme, dar au pierdut meciul șase din finală. Însă 
Ethan a mai rezistat un an şi şi-a terminat cariera cu 
o victorie. 

Ryan îi duce dorul pe teren şi în vestiar, dar Ethan 
continuă să vină la majoritatea meciurilor de pe 
teren propriu şi ne vizitează când găzduim cina cu 
echipa. Ca să nu mai zic de weekendurile pe care 
familiile noastre le petrec împreună acum, când s-au 
mutat mai aproape de noi. 

Ryan mă mângâie pe spate şi-şi odihneşte mâna pe 
fundul meu. 

— Au dormit copiii? 

— Iverson puţin mai mult decât Navy, dar da. Ea a 
plâns şi a vrut la tine. 

- E exact ca mama ei. 

- Cam da, spun eu, în timp ce-mi înfăşor mâinile 
în jurul gâtului lui. 


Ryan zâmbeşte, liniştit şi fericit. 

- Ador zilele petrecute la arenă, când sunteţi toţi 
aici. 

- E singurul loc unde am vrea să fim. Fă-i praf în 
seara asta! 

- O să fac tot ce pot. Îmi dă un sărut. Te iubesc, 
Blue. Sper că o să te aud ţipând pentru mine din 
boxă. 

- Da. Și, mai târziu, o să mă auzi ţipând pentru 
tine în alt fel. 

- Dumnezeule, iubito, port pantaloni scurţi de 
baschet. Poţi să încerci să nu-mi provoci o erecţie 
înainte să apar la televizor? 

- Nu pot să garantez nimic. Te iubesc. Multă baftă! 

Îl sărut şi mă întorc să iau copiii, apoi mergem la 
boxă ca să-l vedem jucând jocul pe care-l iubeşte. 

- Apropo, Tay le-a spus tuturor că azi o să înscrii o 
sută de puncte, aşa că ar fi jenant să nu faci asta. 

- O să văd ce pot să fac, spune el amuzat, apoi se 
uită la tricoul pe care-l port. Îţi stă bine cu numele 
nostru de familie, doamnă Shay! 

Mă uit peste umăr şi îl privesc în timp ce mă 
soarbe din priviri şi se îndreaptă lent spre teren. 

Şi eu îl privesc cu aceeaşi dorinţă. Pielea îi luceşte, 
are obrajii pistruiaţi şi o verighetă din silicon pe 
inelar. 

— Şi ţie, Cinci! 

Îmi face cu ochiul, apoi se întoarce pe teren şi se 
concentrează la meci. 

Eu şi copiii mergem alături de ceilalți în boxa 
familiei şi mă simt foarte norocoasă. Bărbatul pe 
care-l iubesc mi-a oferit viaţa la care am visat mereu, 


doar că e mai mult decât aş fi putut să-mi imaginez 
că pot trăi. 

M-a cucerit complet şi n-aveam cum să ştiu în ziua 
când m-am mutat în apartamentul lui că noul meu 
coleg de cameră avea să devină centrul fericirii mele 
până la adânci bătrâneţi. 


PLAYLISI 


Trust — thuy feat. RINI 

Be Alone - Blxst 

Every Good Girl — Blxst 

First Time Thing - Calabasas 

Nirvana - Dylan Reese feat. Phabo 
Concentrate — Lucky Daye 

Morning — Marc E. Bassy 

Slower - Tate McRae 

Let Me Love You - Mario 

Overrated - Blxst 

Naked - Ella Mai 

Better - Khalid 

Still - Lecrae feat. DaniLeigh 

ALL MINE - Brent Faiyaz 

Keep Comin' Back — Blxst 

All Me - Kehlani feat. Keyshia Cole 

Try Me - Jason Derulo feat. Jennifer Lopez 
Easy - Camila Cabello 

Change Your Life - Kehlani feat. Jhené Aiko 
Butterflies - ASTN 


MULŢUMIRI 


Să începem cu cel mai important mulţumesc, pe 
care ţi-l adresez ţie, cititorule. Mulţumesc că ai dat o 
şansă cuvintelor mele! 

Multe mulțumiri pentru BookTok, Bookstagram și 
fiecărui cititor care mi-a distribuit munca. Datorită 
vouă, pot să fac în continuare ce îmi place şi sper că 
v-am oferit în schimb ceva ce iubiţi. Încurajările şi 
bunătatea voastră continuă să mă uimească şi sunt 
atât de recunoscătoare că v-aţi făcut timp să citiţi ce 
am scris, să evaluaţi, să revizuiţi şi să-mi distribuiţi 
munca. Cariera aceasta e o binecuvântare în viața 
mea, iar asta doar datorită vouă. 

Allyson, ai suportat luni întregi de mesaje 
constante şi e-mailuri. Voiam să aud mereu părerea 
ta şi îți puneam întrebări. Nu ştiu dacă un 
„mulţumesc“ e suficient, dar cum ai fost prima 
persoană care a văzut cartea asta când încă era un 
haos imens pe care trebuia să-l organizez, n-am 
cuvinte să-ţi mulțumesc pentru încurajarea pe care 
mi-ai oferit-o să merg mai departe. Sunt foarte 
norocoasă să te numesc una dintre cele mai bune 
prietene ale mele. 

Megan, m-ai ajutat să dau viaţă acestui roman. La 
primul draft, m-am simţit pierdută şi am avut nevoie 
de încă o perspectivă. Nici că aş fi putut să am un 
cititor alfa mai bun. Faptul că a validat cineva 
direcția poveştii mi-a oferit forţa şi entuziasmul să 
merg mai departe. Sper că o să vrei să fii cititor alfa 
pentru totdeauna, pentru că nu ai de ales. 

Samantha, sunt aşa de norocoasă să te am ca 
asistentă personală și prietenă. Mulţumesc că îmi 
eşti alături şi că te ocupi de lucruri pentru care eu 
pur şi simplu nu am mereu capacitatea mentală de a 


le face față. Ai fost stânca mea, fie că verifici 
numărul de cuvinte, mă ajuţi cu reţelele de 
socializare sau pur şi simplu mă îndemni să beau 
ceva. M-ai ajutat foarte mult în carieră. E foarte 
important să am pe cineva cu care să fac schimb de 
idei sau căruia să-mi spun oful. Lansarea asta a fost 
mult mai distractivă pentru că te-am avut aproape, 
aşa că îți mulțumesc pentru tot ce faci! 

Kristie, fanul meu numărul unu, ai schimbat 
direcția carierei mele şi îți sunt incredibil de 
recunoscătoare. Mulţumesc că ai fost cititoare beta și 
că mi-ai oferit validarea de care aveam nevoie 
înainte de lansare. Fie că îţi convine, fie nu, n-o să 
mai scapi de mine. 

Marc, mulțumesc pentru muzică şi pentru efortul 
şi minuţiozitatea investite în crearea acestui playlist. 
Trebuie ca toţi artiştii să scoată nişte hituri în 2023, 
altfel o să mutăm a treia carte a seriei în altă țară. 

Erica, mulțumesc pentru editare şi pentru că ai 
înţeles de ce anume are nevoie povestea. Aştept cu 
nerăbdare să lucrăm împreună la multe alte cărți. 

Cat, mulțumesc că ai fost legătura mea cu 
comunitatea persoanelor surde. M-ai ajutat foarte 
mult, mi-ai oferit o mulțime de informaţii şi ai fost 
minunată cu mine. Mi-a plăcut să aflu despre 
poveştile şi experienţele tale. Mulţumesc că ai fost o 
parte esenţială din crearea acestei cărți! 

Și acum e timpul pentru a treia carte a seriei din 


Oraşul Vânturilor 

The NBA Most Valuable Player Award (MVP) este un 
premiu anual acordat de National Basketball Association 
(NBA) celui mai bun jucător din sezon. (n.red.) 

Albastru indian (n.red.) 


